
Állok a satupad mellett, dolgozok. 

Már tizenhét éve ebbe a gyárba, tizennyolcadik éve. 

Nem nyóc órát naponta, hanem tizenkettőt — mer munka, az 
rengeteg van nálunk, ember meg nincs. Dolgozok tizenkét órát, hozzá 
még a mosakodás, átöltözés, ez-az — majd tizenhárom órát itt töltök 
naponta. Legtöbbször még vasárnap is. De nem panaszkodok érte - 
dupla nyereség! Egy az, hogy keresek. Mer sokat keresek: ötezren 
fölül keresek, de sokszor megvan a hat is. Munkás vagyok — hát egy 
munkásnál ez soknak számít. 

A másik meg: így legalább nem vagyok egyedül otthon. 

Én elmondhatom magamról, hogy elég jó munkás vagyok. Mer 
értek is hozzá, meg hajtani is tudok. Mégse sokan szeretnek itt! Mer 
azt mondják, hogy nagyszájú vagyok. Igazuk is van — elég sokat 
veszekszek. Mer ha valami van, én nem tisztelem azt, hogy ez most 
csoportvezető, vagy gyártásvezető, vagy apja izéje, hanem kinyitom a 
pofámat, megmondom a véleményemet. Mer nekem félnivalóm 
nincsen. Engem nem lehet megfúrni! Hát egy munkást? Hova? Ennél 
lejjebb nem lehet már fúrni valakit! Mer szakmunkást nem lehet 
segédmunkássá fúrni, olyan nincs. Hát énrám itt szükség van! Már egy 
szakszervezeti bizalmit meg lehet fúrni, egy művezetőt, igazgatót 
pláne meg lehet fúrni — mer nincs rá szükség. Ha megfúrják, húszat is 
lehet helyette találni! De melóst nem lehet találni. Engem megfúrni? 
Munkát, szerszámot mindig fogok valahol kapni! Úgyhogy — 
nagyszájú vagyok. 

Apám tanár volt, most is az. Az öt gyereke közül csak én vagyok 
lent — hát, , lent", erről sokat lehetne beszélni, hogy mi van , lent", mi 
van , fent", de azér mégis: hát a négy testvérem mind értelmiségi, 
mindnek van valami pozíciója. Csak én lettem melós. 

Ez is úgy történt, hogy — apám politizált. Ugye: ötvenes évek — hát, 
elég cifra idők voltak, ötvenháromba apámat elvitték, államellenes 
szervezkedésér, kapott tizennégy évet. Hogy pontosan miért is, azt én 
alig tudom, hát kissrác voltam még, kilencéves, nem sokat tudtam a 
politikáról, és ezekről a dolgokról mi soha nem beszéltünk otthon, 
akkor se, azóta se. Annyit tudok, hogy papok voltak ebbe a 


szervezkedésbe, meg pedagógusok, de hogy mit akartak, nem tudom, 
nem is kérdeztem soha. Zavaros idők voltak ugye, hát hogy mást ne 
mondjak: Kádár János is börtönbe volt akkor! Még együtt is voltak 
apámmal! Keveset tudok, csak gondolom, hogy az én apám nem az 
ellen a világ ellen szervezkedett, ami most van. De azér nyilván nem is 
ugyanazér, amiért Kádár — mer hát apám börtönbe volt egészen 
hatvanig, akkor pedig már Kádár volt a fej! Szóval, fene tudja, 
bonyolult egy kicsit. Olyan nagy bűne azér nem lehetett a faternak, 
mer — csak próbálok viszonyítani — egy Rákosi-viccér osztogattak 
akkor öt éveket, de sok mindenér még kötelet is, elég könnyen — hát 
akkor tizennégy év, az olyan közepes valami lehetett. 

Apámat elvitték — éjjel érte jöttek, hipp-hopp, eltűnt. Maradt utána a 
nagy semmi. Szép világ lett — csak föl nem fordultunk, azon kívül 
minden volt. Kissrác voltam, sokra nem emlékszek, csak ilyesmikre, 
hogy mentünk Várpalotára a bányához, apámat látogatni — meg hát 
arra is jól emlékszek, hogy enni nem nagyon volt mit. Anyám egyedül 
maradt öt gyerekkel meg a nagymamámmal, előtte nem dolgozott, 
akkor ment el, az állami áruházba lett eladó, kapott négyszáznyolcvan 
forintot, arra voltunk heten — szóval, kutya gyerekkorom volt! 
Mondjuk kenyér, az volt mindig, de rávaló már nemigen. Iskolába is 
úgy mentem, hogy vittem két karéj kenyeret, közte volt esetleg egy 
kockacukor — az a nagy, lapos kockacukor volt még akkor, nem ez a 
mostani mokka, abból egy szem a két kenyér közt, azt vittem. 
Elbújtam vele a folyosó végibe, úgy ettem meg, mer szégyelltem a 
többi előtt — azok mind jókat ettek, hát legtöbb egyke-gyerek volt, két 
szülő keresett rájuk, meg vidéken azér akkoriba is volt mit enni! 
Nekem meg sült a pofám, hogy nekünk erre se telik! 

Miskolcon laktunk, a Kassai úton — akkor már Szabadság útnak 
keresztelték át, ott jöttek be a parasztok a piacra, tőlünk harminc 
méterre volt egy kocsma, ott futnak egybe az utak, ott fröccsöltek a 
parasztok. Volt aki szekérrel jött, gyalog is sokan, de legtöbb biciklivel 
— én meg kimentem a kocsmához, őriztem a bicikliket, amíg a 
gazdájuk bent ivott. Kaptam egy őrzésér tíz fillért, húszat, néha olyan 
is volt, hogy bevágott valaki öt fröccsöt, és utána adott egy forintot. 
Egy FORINTOT - hát, komoly pénzt! Iskola után hamar 
megcsináltam a leckét, mentem ki — volt úgy, hogy tíz forintot is 
megkerestem egy délután, de ha hárman mentünk, a kisebbik 


bátyámmal, öcsémmel, biztos hazavittünk tízet, tizenötöt! Nagy szó 
volt! Milyen büszkék voltunk! Pedig milyen nyomorúság volt — esett 
az eső, ott fogtam a bicikli kormányát, hogy el ne vigyék, lestem a 
részeg parasztokat — de PÉNZ volt, komoly pótlás, hát ebből is éltünk! 
Ebből nőttünk! Mer közbe azér nőttünk is. Húst nem nagyon ettünk, 
abba a nagyfene demokráciába épp csak jóllaktunk — de szépen 
megnőttünk száznyolcvan centire, mind a négy fiú! 

ötvenhatba apám kijött — nem szökött, elengedték, hát akkor 
mindenki kijött. Kiengedték, mindjár munkába is állították, és 
fölhelyezték Pestre, mert ötvenhat végin Pesten alig volt pedagógus, 
rengetegen elmentek. Lakás persze nem volt Pesten, csak albérlet, csak 
apám jött föl anyámmal, meg a legnagyobb bátyám, mi kicsik 
lennmaradtunk a nagyanyámmal. Apám elkezdte a tanítást, és hát 
jelentkezett a rendőrségen, hogy nem töltötte le a büntetését, de 
szabadlábon van, itt és itt található. Három hétig tanított, akkor kijött 
érte a járőr, begyűjtötték újból. Kezdődött elölről! De most már a 
család is kétfelé! Anyám Pesten a bátyámmal — a bátyám akkor már az 
Orvosi Műszergyárba dolgozott —, mi hárman iskolások odalenn! Hej 
de kutya világ volt! Mindegy, nem szidom, mert az már politika — az 
meg nem oké. De hát mit is értettem én politikához akkor még! 

ötvennyolcba végeztem el a nyolc általánost, akkor jöttem föl 
Pestre én is. Gimnáziumba akartam volna menni, de nem vettek föl. 
Apám miatt. Mer káderrendszer volt — azazhogy akkor már, 
ötvennyolcba nem is volt káderrendszer — csak azért mégis az volt. 
Ugye jött utánam a levél Miskolcról, hogy nem javasolják a 
fölvételemet, mert apám politikai büntetett. Nem vettek föl egyik 
gimibe se, nem mertek az igazgatók fölvenni — de még ipari tanulónak 
se! Bejártam fél Pestet — hiába. 

Bejártuk anyámmal a várost, mire egy maszek fölvett inasnak. 
Pozsárkó Lajosnak hívták, sose felejtem el, ott voltam nála egy évig. 
Villanyszerelő volt — de nagyon ivott. Ügyes gyerek voltam, egy hónap 
alatt betanultam nála, úgyhogy én lettem az üzem, a Pozsárkó-féle 
vállalat. Volt neki egy segédje is, de az is piált, együtt ittak egész nap, 
én meg dolgoztam, véstem a falat, mint az őrült. Reggel kicipeltem az 
anyagot, akkor kifáradt a mester, megmutatta hogy mit hova, hogyan, 
ahogyan már a kuncsafttal megbeszélte, akkor hozzáfogtam, ő ment 
inni, én csináltam estig. Ott is laktam náluk. Este a mester hazajött, 


megverte a feleségit, kékre, lefeküdtünk — másnap elölről. Egy évig! 
Egy év múlva tönkrement a Pozsárkó, addigra mindent megivott. 
Akkor mehettem én is a fenébe. 

Ötvenkilencbe volt ez — akkor aztán fölvettek ide a gyárba, 
tanulónak. Tizenhét éve. Azóta itt vagyok. Mem szeretem — de 
megszoktam már. Menjek máshova? Ahol senkit se ismerek, idegen 
vagyok? Nem éri meg. Maradok — ez van. 

Munkás vagyok, melós — így alakult. Én akartam volna sok 
mindent, meg próbáltam is — de nem lehetett. Jártam én azért iskolába, 
van három érettségim, hat szakmám, teknikumom, mer munka után 
mindig tanultam én — de azér csak megmaradtam melósnak. És most 
már nem is bánom! Örülök neki hogy így lett! 

Voltak terveim. Ha azok sikerülnek, hát más ember lennék, mint 
ami így vagyok. Gimnáziumba mentem volna, aztán meg egyetemre, 
orvos lettem volna — azt szerettem volna mindig, sebészorvos 
szerettem volna lenni! Mer operálni nagyon szeretek, máig is, a 
feleségemet soha nem hagytam a baromfihoz nyúlni, csak én 
bontottam föl mindig — nem is bontom, OPERÁLOM! Másképp lett — 
mindegy. Most már jobb nekem ez. 

Munka után én mindig tanultam — valamivel el kell teljen az idő. 
Szereztem egy csomó képesítést — csak úgy, passzióból. Na mondták 
aztán, hogy ezt ne nagyon hangoztassam, mer tulajdonképpen ez egy 
csalás így. Hogy a gyár áldoz rám, pénzt is fizet, meg szabadság, 
munkaidő-kedvezmény, egyebek, én meg csak időtöltésnek veszem, 
mikor aztán megvan a papír, nem élek vele. , Hát ezer taníttatott a 
gyár?!” És jöttek avval -kétszer is volt ez —, hogy üljek le. Szóval, 
hogy rakjam le a fenekemet egy íróasztalhoz, mer most már én többet 
érek, nem pocsékolhatom el a drága tudásomat a satupadnál. 

— Igen — mondom —, megértem: többet érek. És mennyit kapnék az 
irodán? 

— Hát, kétezer-nyócat — aszondja. — De ez később emelkedhet is! 

Nohát, akkoriba volt ugye olyan háromezer-ötszázam, még több is 
inkább. Hát akkor hülye vagyok én, ellensége vagyok én magamnak, 
hogy hétszázat, ezret leadjak? Amér , értékesebb lettem"? 

De nem is csak ez, nem is a pénz. Hanem hogy — én ki se bírnám 
azt! Azelőtt, amíg még készültem egyetemre, lelkes voltam nagyon, 
meg különbenis szeretek tanulni — de ülni nem bírok. Ha csak egy órát 


is ülni, kell, én alig várom hogy már mozdulhassak! Talán, ha az ülést 
szoktam volna meg, akkor most állni nem bírnék. De így meg ülni nem 
tudok! Hogy én nyóc órát üljek minden nap — nem, hát az pokoli 
lenne, bele is halnék! 

Meg még akkor az is, hogy — íróasztalnál ülni, kimutatásokat írni, 
rubrikákat kitölteni — hát mi az? Ér az valamit? Amit itt a műhelybe 
csinálok, azt hívják valaminek, annak megnézhetem az eredményét! 
Ez sokat számít! Ugye: az Erzsébet-híd este csodaszépen ki van 
világítva — hát annak a világításnak a két transzformátorát ÉN 
CSINÁLTAM! Még ezelőtt tizenkét évvel! De ezt még az unokámnak 
is elmondhatom, harminc év múlva, hogy 

— Látod? Szép? Tetszik? Azt a nagyapád csinálta, ÉN 
CSINÁLTAM! 

Kuvaitba küdtünk száz darab transzformátort — a százból 
nyolcvanba én is benne vagyok. Meg küdtünk Argentínába, Indiába, 
mindenhová! Az én kezem munkájából! Lehet, hogy ha egyszer 
kijutok Indiába — no, nem hiszem hogy kijutok, sok pénzbe kerülne —, 
ott is megismerem: na, ezt én csináltam! Én ALKOTTAM! És ez egy 
jó érzés. Ha leülnék egy íróasztal mellé, és ott firtyogálnék valamit 
egész életembe, érezhetném akkor ezt?! 

Persze azér ez se ilyen egyszerű. Nem mehettem gimnáziumba, 
nem mentem egyetemre, melós maradtam. Melós, munkás — ez azt is 
jelenti, hogy hát nem értelmiségi. Ugye: MELÓS, olyan , nehéz 
gyerek", iszik, káromkodik, nem  színházon él, meg nem 
hangversenyen -mindenkinek ez jut eszébe arról hogy , munkás". 
Mondjuk, én tudom, hogy nem függ az embernek se a jelleme, se az 
inteligenciája attól, hogy munkás-e vagy íróasztalnál ül, mer 
tapasztaltam ezt, számtalanszor. Mer már sokszor rádöbbentem, mikor 
egy mérnökkel vagy egy orvossal beszélgettem valamiről, hogy — 
megálljunk! hát én mégse vagyok olyan hülye, mint amilyen kéne 
legyek attól, hogy munkás vagyok! Ez itt egyetemre járt, mégse tud 
semmit, én meg tudok! — Szóval, én becsülöm magamat, a munkást 
annyira, mint azt az értelmiségit, még különbnek is tartom magam 
soknál. Meg különben is: munkás létemre olyan köreim vannak, hogy 
akárki megirigyelheti! Hogy mást ne mondjak: a családom. Ugye, 
apám tanár, négy gyereke értelmiségi lett: a nővérem iparművész, egy 
bátyám filmes, az öcsém az Oktatási Minisztériumba van, másik 


bátyám kutatóintézetbe — nem kutató, csak jogász, de hát értelmiségi 
—, értelmiségi mind a három sógornőm is -hát más világba élnek mint 
én; mégse ciki nekik, egyiknek se, hogy van egy melós testvérük! Mer 
szeretnek, mind! És talán nincs is okuk rá, hogy szégyelljenek! 

Szóval hát én elég jól érzem magamat a bőrömbe, meg büszke is 
vagyok rá, hogy az én két kezem mindenhez ért. Hogy nincsen olyan 
gép, amit meg nem javítok, a varrógéptől a tévéig, a gázöngyújtótól a 
karóráig; hogy van otthon vagy háromezer szerszámom, a 
nagykalapácstól az órásnagyítóig, és mindet tudom használni; hogy 
magam csinálom az ebédemet, magam varrok nadrágot magamnak, 
hogy építettem egy házat, három víkendházat, egy fodrászszalont, egy 
luxuslakást, amibe én vezettem be a vizet, én csináltam a parkettát, én 
csatornáztam, én festettem, mindent én csináltam benne — büszke 
vagyok, hogy az én két kezem ezt tudja! Büszke vagyok — csak közbe 
meg mégis van azér valami. 

Bemegyek itt egy irodába, valamit elintézni, szólni valakinek, hogy 
— mindegy, nem érdekes, naponta van ilyen. Csak úgy munka közbe, 
fölszaladok a másodikra, befordulok — Csókolom! —, látom, vannak 
benn, várni kell. Ott egy szék, leülök. A hölgy — adminisztrátor - 
tárgyal valakivel — megáll a szava. — Egy pillanat! -azt mondja a 
kartársnak, és odafordul hozzám: 

— Vigyázzon már egy kicsit — azt mondja —, összepiszkolja azt a 
széket! 

Ugye: melós vagyok. Gépekkel dolgozok, olajos dolgokkal, 
munkaruhába. Odakinn én szépen öltözők, ha lezuhanyoztam és 
kilépek a gyárkapun, az utcán senki nem mondaná, hogy nem vagyok 
külkeres. De hát a satupad mellett persze hogy nem menyasszonyi 
fehérbe állok! 

— Vigyázzon, összekoszolja a széket! 

Ha egy kést vág a hátamba, isten bizony jobb érzés lett volna, mint 
ez a szó. Fölálltam, nem szóltam egy szót se, kijöttem onnan. De 
SÍRNI lett volna kedvem! 

Na ez van. Mindegy! Melós vagyok! Most már az is maradok. Nem 
az én bűnöm hogy az lettem, de ha már így lett, én szégyellni nem 
fogom. És íróasztalhoz nem ülök. Innen indultam, itt is megyek 
nyugdíjba most már. 

Én olyan vagyok: egyedül élek, magamba, meg egyedül is 


dolgozok. Ezt a munkát csinálhatják többen is, ketten együtt, de lehet 
egyedül is csinálni — nohát, én egyedül szeretem csinálni, csak 
magamba. Mer nem jó úgy dolgozni, ha a másiknak folyton mondani 
kell hogy mit csináljon. Volt nekem már párom, több is, de nehezen 
tudtunk összeszokni, szóval engem inkább akadályozott. Ugye: én nem 
vagyok az ő segédmunkása, de hát látom hogy hol tart, akkor már 
adom neki a szerszámot a keze alá — viszont így meg a magam dolga 
elmarad. Mondjuk, ugyanúgy ő is adja énnekem ugyanezt a segítséget 
— de ha nem vagyunk jól összestimmolva, akkor csak magyarázkodni 
kell mindig, szóval nem éri meg. Egyszer volt egy jó társam, avval 
tényleg értettük egymást, meg gyors is volt ő is, hajtott, nem loptuk 
egymás idejét — csak ővele meg más volt a baj. Volt neki egy nője, itt 
bent a gyárba, azt meg utáltam. Ugye: munka után bementünk a 
talponállóba evvel a sráccal, megittunk egy-két sört. A csaj meg 
másnap jött nekem, hogy mér csalom el a Pistit, hagyjam békébe, 
kerüljem el, ne vigyem rossz útra, satöbbi. Na én meg tartottam neki 
eligazítást erre — hát ugye abba minden volt, csak dicsértessék nem. 
Úgyhogy aztán ezek miatt a Pistivel is széjjelváltunk. 

Egyedül szeretek dolgozni, tudják is már rólam, nem is erőltetik 
már a dolgot. Úgyhogy ha olyan munka adódik, hogy már végképp két 
emberre való, akkor is inkább megfeszítem magam, és megcsinálom 
egyedül. 

Mer ha ketten dolgozunk? Az egyik mindenhogy rosszabbul 
csinálja, vagy én, vagy az a másik. Még jobb ha a másik marad el! Hát 
nem jó, az se jó, mer az az én károm is. Meg ugye, akkor ráugat az 
ember, lebaszom: 

— Hülye vagy, ezt elszúrtad! — én meg nem szeretek senkit se 
bántani! 

De még rosszabb ha én szúrom el. Mer akkor meg a másikat 
károsítom. Magamat nem gorombítom le, legföljebb csak gondolom, 
hogy , na, nagy marha vagyok, elbasztam"; de viszont azt érzem, hogy 
azt a másikat most megkárosítottam, és most tartozok neki. Azt meg 
én nem bírom, az egy pokoli érzés, tartozni! Hogy most valakinek le 
vagyok kötelezve! 

Inkább akármi legyen, csak elkerüljem azt a helyzetet, hogy azt 
mondjam: , köszönöm". Egy eset: Amikor a feleségemmel az 
öröklakást építettük, jött a bátyám, segített betonozni. Én nem hívtam! 


Mondtam neki: — Ne gyere! Nem kell! — de jött. Körülbelül dolgozott 
nekem vagy nyóc napot. Hát én azóta már vagy nyócvan napot 
dolgoztam neki a telkin! És még mindig azt érzem, hogy adósa 
vagyok! Pedig hát a testvérem! Pokoli! 

Szóval — inkább egyedül dolgozok. Ügy jobb. Nincs kire hárítani a 
hibát. Meg akkor magam gazdája, magam hajcsárja vagyok. 

Tizenhét éve vagyok az üzemnél — mondjuk tizenhat és fél éve, mer 
közbe volt egy megszakításom, amikor lenn voltam falun —, hát jó 
ideje, ismerem már mint a tenyeremet. Nemcsak a munkámat, hanem 
az embereket is — legalább ezer embert ismerek itt a gyárba! Ugye itt 
telik el az életem nagyobbik fele, ha az alvást nem számítom majdnem 
az egész életem, hát akit embert csak ismerek, azt leginkább innen 
ismerem, mer másfelé alig járhatok. De olyan nagyon nem barátkozok 
itt se senkivel. , Szerbusz", , szerbusz", , hogy vagy" — kész, ha este 
kilépek a gyárkapun, már nem nagyon érdekel egyik se. Úgyhogy én 
piálni is egymagam szoktam, egyedül iszok leginkább. 

Vagy esetleg hármasba megyünk, két haverral. Két sráccal a 
csoportomból — azokkal elég sokat vagyok, mindig összeesz a fene 
bennünket, pedig hát azok sincsenek olyan túl közel hozzám. Az 
egyik, a Pali: nős, van két gyereke; hát olyan nagyon sokat ő nem ér rá 
csavarogni velem, meg azután ugye a feleségeknél én vagyok a fekete 
bárány — szóval olyan nagyon nem is erőltethetem én ezt a barátkozást, 
mer akkor rögtön kész a balhé. A másik, a Karesz — hát azt nem 
szeretem, azt egyenesen utálom. Mer rongy ember! Szar potyaleső! 

Hát csak egy esetet mondok: Elmegyünk együtt inni; én elköltők 
ötszáz forintot; a Pali elkölt háromszázat; a Karesz meg elkölt 
harmincat. A végin, mikor nekem már elfogyott mindenem, mondom 
neki: — Adjál már egy húszast, hazamegyek taxival! — mer neki van 
még. 

Másnap megadom neki a húszasát. És elfogadja! Na. 

Hát ilyen fej! Szóval, utálom, és meg is mondom neki, a szemibe — 
nem zavarja. Csak röhög! Utálom, mindig veszekszek vele — aztán a 
vége megin az, hogy megyünk együtt 
inni. 

Na egy azér van itt a műhelybe, akit nagyon szeretek. Vele többször 
dolgozunk is együtt, meg szóval nagyon jól vagyunk vele — az nekem 
barátom, a Laci. Mer az segít is ha baj van, akár a lelkem, akár a 


zsebem beteg, ő segít, mer ha van egy százasa, akkor az kettőnké. Ügy 
kerültünk össze, hogy közös a sorsunk: ő is elvált — szóval van közös 
téma. De ővele én mindenről tudok beszélni, képesek vagyunk egy álló 
napig dumálni! Volt már eset, hogy reggel fél négytől este hatig 
nyomtuk a szöveget! Elkezdjük egy filmmel, aztán mikor lefekszek, 
visszagondolok: miről is beszélgettünk? Hát jó isten! Volt abba krimi, 
bableves, színház, nők, szakma, könyvek, festők, kutyák, horgászás, 
minden! Szóval: a barátom. Hát ilyenre vágyok én! Ilyen kellene 
nekem NŐBE! De az meg nincsen. Jó, akkor viszont iszunk! ővele 
lehet azt is, akár egész éjszakára eltünhetünk — őt se keresi senki, 
engem se, nem vagyunk idegesek hogy otthon sír a gyerek, vagy beteg 
a feleség! 

A többi aztán nem érdekes, más énnekem nem is kell az egész 
gyárból. Mer van nekem barátom, annyi mint a szemét! Amikor 
pénzem van. Akkor jönnek! Mer akkor aztán folyik a korpa, cudarul! 
De amikor elfogyott már, akkor nem kérdezi meg egy se hogy ettem-e 
már! Ha nincs pénzem, nincs barátom. Akkor csak a Laci van. 

Mondják rám, hogy izgága vagyok. Szóval, csakugyan: ideges 
vagyok, hamar fölkapom a vizet — de aztán hamar el is hallgatok. És 
utána meg én sínylem meg, mer lelkibeteg leszek, hogy megbántottam 
valakit! 

Én keresztény vagyok. Most már nem úgy, mint régen, gyerekfejjel, 
mer nem azt érzem már bűnnek, amit annak tanultam, hogy az Istent 
megbántani, paráználkodni, egyebek — hanem ha embert bántok, ha 
valakit megbántok. Ha összeveszek vele, ha azt mondom neki: „te 
hülye", , te szemétláda" — ezt érzem bűnnek. Beleesek, elég sokszor, 
mer indulatos vagyok, nekimegyek a másiknak — de fél óráig nem tart, 
mer utána már bánom, furdal a lelkiismeret érte. Hát én ezt most 
megbántottam, megsértettem! Minek tettem?! Hát nem szabad! 

Gyűlölni meg nem is tudok. Gyűlölöm a gyűlöletet! Hát az egy 
rossz érzés! NEKEM rossz! Hát úgy nem lehet élni, hogy valakit 
gyűlölök! Hát én abba belepusztulnék! — Na, ezer utálom a Kareszt is. 
Mer gyűlölted magát! Én meg gyűlölöm a gyűlöletet! 

Tizenhét éve vagyok ebbe az üzembe, hát ismerem jól. Ami munka 
itt előfordul, az nekem már a kisujjamba van. Szóval, olyan nagy 
fejtörés már nem kell nekem ehhez — állok a satupad mellett, csinálom, 
közbe meg gondolkozók a magam dolgán. Az életemről. Hogy hogyan 


volt, meg hogyan kellett volna vinni hogy jobb legyen, meg ezután 
hogyan kéne. Meg a feleségemről gondolkozók — legtöbbször őróla. 

Mer nős voltam, volt feleségem, nyolc évig. Nyolc évig éltünk 
együtt, nagyon szerettük egymást. Aztán nyolc év után — mint egy 
rossz filmbe. Reggel azt mondta, elmegy orvoshoz, mer meg van 
fázva. Elment. Többet nem láttam. 

Láttam egyszer egy filmet, ott volt ilyen. Hogy pirosba állt a kocsi 
az utcán, nagy dugó, várni kell, egyszer azt mondja a férj: — Pillanat — 
aszondja —, kiugrok, veszek gyufát! — Kilépett — többet nem jött vissza. 
Nahát, ugyanígy! Éjjel még együtt aludtunk, átöleltük egymást, a feje 
itt a vállamon; reggel indulnék munkába, mondja, hogy ő elmegy ma 
orvoshoz, mer lázas, taknyos, influenzás. Háromnegyed tizenkettőkor 
még fölhívtam a munkahelyén - 

— Na- mondom -, hogy vagy? Voltál esztékába? 

Nem, még nem volt, mert nagy forgalom volt — fodrászüzletbe 
dolgozott —, nem akarta otthagyni, majd inkább a délutáni rendelésre 
megy, aszondja. Úgyhogy csak fél hét körül jön haza. 

— Jó — mondom -, de siess azér! 

— Jó — aszondja —, sietek! Többet nem láttam. Hát ki érti ezt? 

Hát nekem ez egy olyan pont volt az életembe, hogy 

— hát szóval, ez tönkretett. Földhöz vágott! Két éve már. Még 
egyszer láttam azután a feleségemet, öt hónapra rá, a tárgyaláson. 
Aztán azóta se. Itt maradtam egyedül, kifosztva. 

Állok a gépnél, dolgozok. Közbe meg gondolkozók 

— lehet, belefér. Van min gondolkozni, mer tele vagyok 
emlékekkel. Pedig öreg nem vagyok még — de tele vagyok. Olyan 
vagyok: én minden emléket elteszek. Egész gyerekkoromtól, minden 
vackot — például minden levél amit életembe kaptam, megvan! 
Tizenhárom éves korom óta! Levelek, meg minden szar cetli, még 
mozijegyek is! Van már vagy félmázsányi ilyen emlékem otthon, és 
akkor, ha eszembe jut, előveszem, átnyálazom, olvasom — és minden 
jön elő. Pedig kívülről tudom már az egészet! Úgyhogy tulajdonképp 
két példányba van meg minden emlékem, egyszer papíron, három 
nagy dobozba — egyszer meg a fejembe. Amikor itt dolgozok, akkor 
meg azt nyálazom át, ami a fejembe van. 

Én nagyon korán értem. Tizenegy éves voltam, amikor elkezdtem 
maszturbálni, még annyi se voltam, tíznél alig voltam több. 


(Emlékszek, soká nem tudtam meggyónni, mer nemcsak az hogy 
szégyelltem, hanem hát nem tudtam, hogy minek mondjam. 
, Paráznaságra gondoltam" — így mondtam, pedig hát nem erről volt 
szó. Úgyhogy lehet hogy bűnös is vagyok a vallás szerint, mer utána 
meg mentem áldozni — de hát nem magyarázta el ezt nekem senki, 
nem tudtam hogy hogyan kell nevezni!) Na persze, maszturbáltam, 
mer nő még nem volt. Tizennégy éves voltam, mikor befejeztem a 
nyolcadikat, feljöttem Pestre; ugye, új világ, minden — na így történt, 
hogy előbb vesztettem el a szüzességemet férfival, mint nővel. Akkor 
aztán egy kicsit meg is ragadtam ott ezekbe a körökbe — mer nő meg 
még akkor se volt! Hát nem láttam én még bukszát sohase, csak mikor 
a világra jöttem! Homokosnak lehet születni is — na én nem születtem 
annak, én csak engedtem, jobb híján. Mer nem volt nő — hát egy 
gyereknek, honnan lett volna! Aztán, ahogy úgy tizenhat, tizenhét éves 
lettem, akkor már jött minden. Úgyhogy én mindent végigpróbáltam. 
Férfit, nőt, vegyesen is, gruppban, voltam strici, selyemfiú — én 
minden voltam, amit csak ki lehet találni. Tudok mindent ami szex, 
professzor vagyok benne, nálam csak az arany fényesebb! Nincs olyan 
terület, amit én nem jártam be — amikor megnősültem, csak akkor 
maradt ez abba. 

Csak még azt hozzáteszem — mer ez érdekes; sok nőt ismertem, van 
mihez mérjem; de azt elmondhatom, hogy én a buzik közt sokkal több 
becsülettel találkoztam, mint a nőknél. Mer amíg közéjük tartoztam, 
engem soha meg nem bántottak. Soha, egyik se! 

A feleségemmel egy szilveszteren kerültünk össze. 

Én már akkor megint nem voltam nővel négy hónapja, valahogy 
megint átálltam férfi-ügyekre, megint olyan körökbe éltem. És ahogy 
akkor találkoztunk — hát ez nekem olyan volt, mint mikor valaki 
fuldoklik, és dobnak neki egy mentőövet. 

Kaptam szilveszterre két meghívást. Az elsőről nagyon is tudtam, 
hogy micsoda — homokos buli volt —, a másikról nem tudtam semmit. 
Kíváncsi lettem, és oda mentem el. Ott ismerkedtünk meg. 

Ugye, hát egy pesti szilveszter — mindenki párba ment. Vagy aki 
meg nem párba volt, azt is szánták valakinek. Ezt a lányt egy nagyfejű 
manusnak szánták. Láttam is hogy mi az ábra — de hát nem nagyon 
figyeltem én még az elején őrá. 

Aznap döntöttem el, hogy erre a bulira megyek. Estefelé 


nekiindultam, hogy vegyek valamit — legalább egy üveg vermutot 
ugye, ennyi a belépő. Végigjártam a Körutat a Nyugatitól a Moszkva 
térig, megvettem a vermutot, de közbe jó pár kocsmát megnéztem, 
beöntöttem mindenhol egv fröccsöt is, úgyhogy már elég jó 
alapozással értem a Moszkva térre — ott volt a találkozó. Csak 
halványan emlékeztem rá utólag: ott mutattak be minket egymásnak. 

Fenn a Várba valahol volt a buli, voltunk vagy negyvenen. Szólt a 
zene, lemezjátszó volt, vagy magnó, vagy mind a kettő — zavaros az 
egész, nem emlékszek mindenre. Szomorú voltam, mer egyedül 
voltam — nem szerettem, nagyon nem szerettem már az egész 
helyzetet, ezt a langy izét amibe voltam, közbe mindig nőre vágytam 
volna én, de azér másik sínen futottam. Ültem egyedül, egy sarokba, 
néztem hogy táncolnak — azt szeretem nézni. Akkoriba én már féltem, 
direkt féltem magamtól, féltettem az életemet — hát mi lesz ebből? 
sehova? semerre? hát mi lesz ennek a vége? Ültem, ittam. Elég idegen 
voltam ott, hát illendőségből mindig töltöttek nekem, én meg, ha 
töltöttek, meg is ittam. 

Ülök, iszom — egyszer csak érzem a hátamon, hogy valaki NÉZ. 
Mer ezt megérzem, ezt mindig nagyon jól megérzem. Megfordulok — 
hát ő néz. Akinek a Moszkva téren bemutattak. Külön ült ő is, egy 
cserépkályha mellett a sarokba egyedül. Nem nagyon akartam én ott 
ismerkedni senkivel — huszonhárom éves voltam, mutatós srác, csak 
viszont a négy hónap alatt eléggé kijöttem a formámból, meg valahogy 
úgy elvesztettem a hangomat. Odamentem azér, kérdeztem tőle hogy 
akar-e inni, töltsek-e — nem, ő nem iszik. Jó, hát mit csináljak akkor? 
Álltam ott valameddig mellette, aztán visszamentem az én sarkomba, 
néztem tovább a táncolókat. 

Közbe meg jól bevakszoltam! Lement a szalag, valaki 
cigánynótákat tett fel — na, erre hirtelen rámjött a jókedv. „Hej danáré" , 
meg , Főztem neked szárazbabot eleget" — na hát mint a kávé, olyan 
volt ez nekem, csudára szeretem — fölpattantam, elkezdtem ott nekik 
szólót táncolni. Leültek körbe a padlóra, nézték, én meg adtam a 
műsort. De vastagon! Míg össze nem csuklottam. Volt ott egy dívány, 
azon végigdobtam magamat, aztán el is aludtam, úgy ahogy voltam. 

Arra ébredtem hogy ott ül a lány mellettem, borogatja a fejemet. 
Úgy éjjel három körül lehetett ez — hát, jól beszedtem, aludtam egyet! 
Ott ült, ápolt — na, így kezdtünk el dumálni. 


Ügy öt óra felé kezdett széjjeloszlani a társaság. Elindultunk, át 
Pestre, még sötétbe. Négyen. Még egy csaj — annak is én kellettem 
volna, jött utánam —, meg egy fiú, az meg a csaj után jött, meg mi 
ketten. Elmentünk őhozzá, a Csengeri utcába, csak onnan sikerült 
valahogy lekoptatni a másik kettőt. 

Huszonnégy éves múlt a lány, egy évvel meg három hónappal 
idősebb is nálam. Volt már otthona — az lett aztán a kettőnk otthona, 
nyolc évre. Ahogy a másik kettő végre lelépett — világos reggel volt 
már —, megágyazott kettőnknek — innentől már jól emlékszek, addigra 
kitisztult a fejem. Félt tőlem — utólag mondta el, úgy tudtam meg. Félt, 
mer valaki ott a bulin olyan híremet költötte hogy rabbiátus vagyok, ha 
megkívánok egy nőt, goromba leszek — azok nemigen tudták még, 
hogy mi újság nálam már négy hónap óta. Megágyazott ott, 
kettőnknek, és lefeküdtünk. Én még akkor azt se tudtam hogy hogy 
hívják! 

Lefeküdtünk, és — és hát beleZUHANTUNK a szerelembe. 

Este ötig az ágyba — nem aludtunk egy percet se, nem is ettünk, alig 
is beszéltünk egymáshoz — csak szerelem volt, pokoli mennyiségű 
szerelem. 

És akkor én TUDTAM, hogy most megtaláltam az igazit. 

Összevissza egy hónapig jártam oda. Azalatt még össze is vesztünk 
jól — volt egy ilyen pótszilveszter, és ott valahogy úgy éreztem, hogy 
másokhoz kedvesebb mint hozzám, szóval féltékeny lettem. 
Háromnapi ismeretség után jól összevesztünk! De rendesen! Addig 
ordítoztam vele, amíg aztán egyszer valahogy kiszaladt a szájamon: 


- Gyere hozzám feleségül! Hallod? — mondom. — Elveszlek 
FELESÉGÜL! 

Ö meg nem szólt rá semmit. Egy szót se válaszolt! Azt se mondta, 
hogy fakalap! 


Na ettől aztán kész lettem. Hát válaszra se méltat?! Hát jó, előzőleg 
persze megbeszéltük, hogy ő nem akar férjhez menni, én nem akarok 
megnősülni, mittudomén, a szokásos duma — de hát most világosan 
beszéltem hozzá! Megkértem a kezét! Ö meg semmit nem mond rá?! 
Otthagytam. 

De tiszta bolond voltam, nem bírtam cérnával, két nap múlva megin 
nekimentem: 

— Hát nem mondasz semmit?! Megkértelek FELESÉGÜL! Légy 


szíves, válaszoljál valamit! Hát igen vagy nem?! 

Na, erre akkor válaszolt. Csak ennyit: 

— Húsvétkor hazamegyünk. 

Mármint a szüleihez, a falujába. Szóval, hogy , igen". Na. 

Hát szóval, így találtam én meg őt, az igazít. Már ahogy újév napján 
kitisztult a fejem, tudtam, hogy most megtaláltam az IGAZIT. Nem 
olyan egyszerűen, hogy hát az ágyba, szexuálisan, hanem 
MINDENHOGYAN - nem lehet ezt megmagyarázni, hát A 
MEGTALÁLT SZERELEM, úgyis csak az érti ezt aki átesett rajta! 
Van aki tapasztalta már ezt, van aki nem — pedig mindenki ezt keresi! 

Húsvétkor rég férj-feleség voltunk már, meg se vártuk a húsvétot. 

Tíz éve volt ez. Utána nyolc évet voltunk együtt, nyolc boldog évet. 

Most meg — — 

Én vagyok a legnyomorultabb ember! Mind közt! 

Amikor elváltunk, két percig tartott a tárgyalás. Két perc volt a 
békéltető, aztán meg a rendes tárgyalás, az is két perc csak. Én nem 
cigánykodtam. Hogy lakás? Hát semmi, hát legyen az övé. Meg ami 
benne van, minden! Majd keresek másikat! Mer nem szeretem az ilyet, 
hogy most a két kanálból az egyik a tied, a másik az enyém — hát 
ennél értelmesebbnek tartom magamat! Úgyhogy aztán itt maradtam 
pucéron, semmim nem maradt. Semmim! Ingbe-gatyába maradtam! 
Csúnya szó, de más nincs erre: engem megraboltak. 

De ez a kisebbik! Hogy anyagilag! Mer ha elégett volna minden, 
most már nem fájna! De a szívemet is megrabolta. És ebből már nem 
lehet meggyógyulni. 

Akkor átmentem disznóba. Azóta iszok. 

Mindegy, nem érdekes. Mer jó, hát iszok. De kinek mi köze hozzá?! 
Nem lopom rá a pénzt, megdolgozok érte rendesen! Keresek öt- 
hatezret, de ha azt nekem kifizetnék amit ledolgozok, húszat keresnék. 
Hát akkor kinek mi köze hozzá, hogy amit megkapok, hová teszem?! 
Senkinek nem ártok vele, mer nem idebenn a gyárba iszok, én itt 
józanul dolgozok, és szakadásig! Ott meg még nem tartok, és remélem 
nem is fogok tartani, mint azok, akik azér hogy ihassanak, lopnak, 
csalnak, sikkasztanak. Én dolgozok, mégpedig keményen! Ha ebbe a 
gyárba nálam valaki többet dolgozik, az már hazudik. De közbe meg 
én vagyok a fekete bárány, akire mutogatnak, hogy — na, aki iszik! a 
Puputeve! — így hívnak, mer annyi fér belém. Meg a szövegek, hogy 


„mi lesz belőled?", egyebek. Mi lenne belőlem? Ami lett, az vagyok, 
kész! De közbe nem is ezer haragszanak rám igazából. Hanem mer én 
vagyok a sztrájktörő. Mer amit két nap alatt kellene megcsinálni, 
megcsinálom fél nap. Nem érdekel! Nekem kell a pénz! Két púpom 
van, mire azokat teleszívom, az sokba jön! Inni meg kell! Nekem kell! 

A pián kívül más bűnöm nincs is. Na, mondjuk még a szakállam! 
Ez még egy, amivel kötözködnek — hogy ápolatlan, meg mittudomén. 
Pedig mosom én, mindennap fürdik ez, hát mindennap zuhany alá 
tartom! Meg hogy öregít. Öregítsen! Meg hogy szerencse hogy a 
szájam keresztbe van, másképp, ha hosszába lenne a szőr közt — — 
Szóval, hát rendes embernek nincs szakálla! 

Na nem ilyen szokott ez lenni, mer most háromhetes csak. Tízszer 
ennyi szokott nekem lenni! Kosút-sza-káll, de hatalmas! Meg hozzá 
bajusz, kipödörve, hogy alig fértem be vele az ajtón! Rettentő dúsan 
nő nekem! Most nincsen sok, mer levágattam három hete. 

Ez úgy volt, hogy — önkéntes tűzoltó is vagyok, itt a gyárba. És 
készültünk a versenyre — nagyon készültünk, majdnem minden nap 
összejöttünk, hetekig gyakoroltunk. Én meg megfogadtam a 
srácoknak, hogy ha megnyerjük a versenyt, levágatom a szakállamat. 
Ki a fene gondolta, hogy annyi közül megnyerjük? És megnyertük! 
Nohát, ugye, becsület is van a világon — levágattam. Mást nem 
tehettem, mer úgy vagyok, hogy nekem az adott szó szent. (Énnekem 
két szentségem van: az adott szó, meg a gyerek, ez a kettő!) 
Levágattam — most nő újra. Hát most semmi még, de nekem borzasztó 
hamar nő, cudarul nő, RETTENETES szakállat tudok növeszteni! 
Tavaszra pokoli nagy lesz ez! Már a fülemre lesz csavarva a bajusz! 

Tizenkét óra — hosszú műszak ez! Már a rendes emberek, akik nyóc 
órát dolgoznak csak, rég hazamentek. Nem baj, bírom még, kibírom! 
Meg legalább nem vagyok otthon. A szakállam meg munka közbe is 
nő! 

Ülök itthon. Vettem ezt a két fotelt — hazajövök, beülök az egyikbe. 
Ha megunom, átülök a másikba. Azt is megunom — visszaülök ebbe — 

Itt ez a kis lakás — lakásnak nevezem, mer mondjuk másnak még 
ilyen sincsen. Hát vannak akik feleséggel-gyerekkel albérletbe laknak! 
Nekem meg egymagámnak itt ez a szoba-konyha — hát még ha pince 
is, azér csak lakás. Gáz, villany, a víz is benn van, közös vécé van 


hozzá, de én használom csak egyedül — lakás, na. Valahogy be is 
rendeztem, egy év alatt, apródonkint összeszedtem ami van benn, 
ótépével is leterheltem magamat — mindegy, na. Itt lakok. 

Amikor gyerekkoromba nem volt mit enni, meg üres kenyérrel 
mentem az iskolába, szégyelltem magamat. Meg mikor a bicikliket 
őriztem a kocsma előtt — hát szégyen volt. Mer hiába voltam büszke az 
egyik fejemmel, hogy én most pénzt keresek — a másik fejemmel meg 
szégyelltem magam, a nyomorúságomér. Pedig nem éreztem én azt 
koldulásnak; hát nem ingyen kaptam azt a pénzt — de mégis. Hát hiába, 
a nyomor szégyen! Nem mindenki érti ezt, mer nem mindenki 
próbálta. A feleségem se értette, mer ő nem tudta mi az: éhesnek lenni! 
Egyes gyerek volt, a párnát is a segge alá rakták, nem küzdött meg 
soha semmiér! Én igen. Megismertem a nyomort, meg megtanultam 
szégyellni magam érte. 

Meg most is próbálgatom még ezt a szégyent. 

Mer mikor arra gondolok, hogy más ezerkilencszáz forintból neveli 
a gyerekit, és rendesen járatja, én meg ötezerrel, hatezerrel lakok ebbe 
a pincébe — hát ez már tényleg szégyen. Mer mikor elmegyek a 
nővéremhez, és kérek tőle egy százast, ő nem mondja, hogy , szégyelld 
magad", még az arca se rezdül — csak éppenséggel én is szoktam 
tükörbe nézni. Ha máskor nem, mikor fésülködök! Itt a baj! Hogy nem 
vakul meg a tükör! 

Mer azér szeretnék én is úgy élni, hogy a televízió ne egy hordón 
legyen. Hát ez egy hordó — öt forintér vettem —, egy hordó, csak a 
papír eltakarja. Jól keresek! Csak már kicsináltam az életemet. Most 
már csak a pia van, avval meg nem fér össze hogy rendesen éljek, 
ahogyan a többi ember. 

Egyedül vagyok. Ha hazajövök munkából, és nem megyek el inni, 
hanyatt fekszek az ágyon, és nézem a plafont. Órákig nézem. Van hogy 
éjszakás vagyok, reggel jövök meg — hanyatt vágom magam és hat óra 
hosszát nézem a plafont. Már tiszta repedezett a plafon! Annyit 
nézem! Nézem, gondolkozók. Vagy fekszek, nem alszok, ég a villany, 
és nézek a villanykörtébe. Lehet hogy ezeér rossz a szemem is, ezér 
kell a szemüveg. Már gyerekkoromba is csináltam ezt, már apám is 
mindig rámszólt. Fekszek nyitott szemmel, nézek a fénybe, nem 
alszok, de mégse hallom ha szólnak hozzám. 

— Figyelj! Hozzád beszélek! Nem hallod hogy szóltam?! 


Nem hallom. Gondolkozok. 

Pedig nekem nagyon kevés a napnak a huszonnégy órája. Tizenkét 
órát dolgozok, ami marad a napból, azt meg kell fogni, hogy ne 
szaladjon el. Keveset alszok, négy-öt órát — jógáztam valamikor, 
megtanultam, hogyan lehet mélyen aludni. Öt órát ha alszok, de olyan 
mélyen, hogy orrba lehet vágni, alszok tovább. Mer kell az idő: mosni 
kell magamra, főzni — mer más nem fog enni adni ha én nem adok, 
hideg koszton meg nem tudok létezni —, vezetni kell ezt a háztartást; 
újságot kell olvasni, televíziót kell nézni, néha moziba kell menni, mer 
igényem van rá, érdekel, néha színházba is, könyvet kell olvasni, 
szórakozni kell, lányokat keresni — meg még ezenkívül piálni is kell. 

Nem KELL - csak piálok. Semmit se KELL! Csak csinálom, ha 
már kijött a szög a falból. 

Ahogy fekszek ezen az ágyon, a párna alatt mindig ott van egy kés. 
Épp rálátok az ajtóra — különben nyitva van mindig —, megtanultam, 
hogy pillanat alatt ki tudjam kapni a kést, és dobni az ajtónak. Már 
tisztára szétverettem az ajtót, csupa forgács — de pontosan be van 
gyakorolva, ha valaki nyitja az ajtót, már kapja is! Nem megy mellé 
egyszer se, mind szépen beléáll! 

Csak úgy, passzióból csinálom. Szóval nem az, hogy az életemet 
féltem! Mer azt nem féltem, meg nem becsülöm semmire. Szóval én 
nem az a hapsi vagyok, aki a járda szélin jár, nehogy a fejire essen a 
tégla! Nem reszketek én az életemér! Meg nem vigyázok rá, hogy jaj 
meg ne fázzak, nehogy beteg legyek — abszolút nem érdekel. Meg nem 
is becsülöm az olyan embert, aki így félti a rongyos életit! Hogy 
mondjuk vezetek — mer van jogosítványom —, és ott ül mellettem, és 
nem bírja nézni, mer a frász töri, hogy most nekimegyünk, most 
fölfordulunk — gyűlölöm az ilyet! Hát hárommilliárd ember él a 
Földön — mi vagyok én, annyi közt? Egy kis porszem. Mire 
tartogassam magam? Mikor még túl sokan is vagyunk! ötször nyúltam 
hozzá a saját magam életéhez. Jó, pancser munka volt, nem sikerült, 
bele kell nyugodni: itt maradtam. De félteni már nem fogom az 
életemet! Régen se féltettem, de a mostanit meg pláne nem féltem. 
Meghalok? Legalább nem gondolkozók tovább! 

Én iszok. De rendesen, sokat! Azér dolgozok sokat, hogy sokat 
keressek; azér kell keressek, hogy legyen mit igyak. Mer pénzér adják. 
A pénzt meg munkáér, sok munkáér. Hát sokat kell dolgozni, hogy 


sokat ihassak! Mer sok fér belém — sajnos, túlságosan egészséges 
vagyok. 

Iszok — habár nem vagyok alkoholista. Sőt: nem is szeretem az italt! 
Utálom! Most már, hogy két-három kupica lement, semmi baj — de az 
első mindig úgy megráz! Leizzadok! Tiszta libabőr leszek! Szóval nem 
szeretem, nem is kívánom, nem azér iszok — hanem mer türül. Ez 
mindent gyönyörűen letürül! Radír! Vagy vizes szivacs, a táblán! 

Csak én magam csúsztam le így a családból. Melós is magam 
vagyok csak a famíliából, meg — hát szóval a többiek rendesen élnek. 
De azér ettől függetlenül, én mindenkivel tartom a kapcsolatot, nagyon 
szeretek mindenkit a családba. Mer marha rendesek velem! Ugye; 
iszok. És ők tudják, hogy én iszok. De nem prédikálnak! Van hogy 
odamegyek egyikhez, kérek kétszáz forintot — 

— Te — mondom —, adjál már vagy kétszázat, mer elfogyott a 
pénzem — és adnak. Akármelyiktől kérek, ad. Én nem mondom hogy 
mire kell, hát tudják úgyis — nem érdekes, adnak! Egyetlen az anyám, 
aki úgy néha mondja, hogy hát , ne igyál, kisfiam", meg egyebek, de a 
többi soha nem hányja a szememre! És ez nagyon jó! Tudniillik a 
prédikációt nem bírom elviselni. Hát nem vagyok már tizennyolc éves, 
már nekem magamnak kell tudni hogy mit csinálok! És elég sűrün 
látom őket, hát az borzasztó lenne, ha minden második napra jutna 
valaki aki elénekli nekem, hogy „iszol — mér iszol?”, „hát jó ez 
neked?", satöbbi — meg is háborodnék! 

Tán legjobban a nővéremet szeretem. Az egy angyal! Egyedül él — 
már úgy értve hogy férje nincsen, de viszont van egy gyereke neki, hát 
szóval még sincsen egészen egyedül. Férje nincsen, mer lány, 
lányanya. És nagyon tudom becsülni érte! Volt neki valami daganata, 
cisztája, megműtötték, és a műtét után azt mondta neki az orvos, 
hogyha gyereket akar, van rá maximum két éve, de később már ne is 
próbálkozzon. Na, hát volt neki akkoriba egy udvarlója, nemsokára 
terhes lett -fogta magát, megtartotta a gyereket. A srác lelépett, a 
kislány megszületett — most négyéves, de egy TÜNDÉRI kis kölyök! 
Hát azt egyenesen imádom! Meg ő is nagyon szeret engem — van hogy 
szomorkodok, háromnégy hétre is eltűnök, vagy hogy sokkal tartozok 
a nővéremnek és nem tudom megadni, azér nem megyek — a pici 
tündér már követeli hogy menjek! Hogy hol a Feri?! Jöjjön a Feri, 
játsszon vele! Szóval, ha lesz valamim az életbe, én őrá fogom hagyni, 


ő fog utánam mindent örökölni, a kicsi lány. Mer azt szeretem 
legjobban. Ha nem iszok meg mindent, az övé lesz ami marad utánam! 
— Na, ezek ketten, a nővérem meg a kislánya — hát két angyal. Ha 
lelkibeteg vagyok — elég sűrűn van —, ők még akkor is meg tudnak 
vigasztalni. 

Legtöbbet a nagyobbik bátyámat látom, mer neki van egy 
víkendtelke — hát ott aztán én vagyok a mindenes. Ugye: jogász, egy 
íróasztalnál ülő ember — hát nem ért semmihez. Én meg mindenhez 
értek, amit csak ki lehet találni! A házat én építem, kutat én fúrom, 
kerítést, járdát én csinálom — hát ki csinálná? Szeretem a bátyámat, 
meg a sógornőmet is nagyon szeretem, mer egy aranyos, jószívű 
asszony — csak az isten megverte. Hogy egy vágást csinált neki a 
fejire, keresztbe. A száját. Mer azt aztán használja annyit, hogy én egy 
hét alatt megszöknék tőle! A bátyám nem szökött meg, az inkább 
megszokta — valahogy hozzászokott, aztán most már ketten mondják. 
Úgyhogy azok örökké veszekszenek! Hát egy hülye szokás! De nem 
tudják már abbahagyni. A múltkor is — kinn voltam velük a telken. És 
van egy ilyen nagy, kétkupakos, sárga műanyag ballonjuk, abba tartják 
az ivóvizet. És annak a kisebbik kupakja valahogy elveszett. Hát 
nekiálltak veszekedni rajta, és vagy huszonötször lebaszták egymást, 
hogy a másik nem vigyázott a kupakra! Egyforintos vacak, még tán 
egy forintba se kerül! És fél órája megy már a műsor, beszállunk a 
kocsiba hogy jövünk haza, de még egyre csak folytatják, hogy így a 
kupak, úgy a kupak! 

— Állj! — mondom. — Állj meg, én kiszállok, megyek inkább 
gyalog! Hát megbolondultatok, hogy már háromnegyed órája azér a 
kibaszott kupakér eszitek egymást?! 

Hát bepörögtem, persze hogy bepörögtem! 

Utána bocsánatot kértem, mer tényleg megbántam hogy szóltam. 

— Ne haragudjatok hogy beleszóltam — mondom —, hát semmi 
közöm hozzá. Veszekedjetek csak, bocsánatot kérek az előbbiér. 
Ideges vagyok, hát nem bírtam már cérnával, kiszaladt a számon, mer 
tényleg, hát akkora marhák vagytok, hogy rettenetes! 

Szóval szeretem én őket azér, a sógornőmet is, mer amúgy nagyon 
jó asszony, meg a bátyámat is szereti. A múltkor is szólt, hogy a 
bátyám Lengyelországba van, valami kongresszuson, mire megjön, 
tegyük föl a tetőt a víkendházra, lepjük meg, ő már mindent megvett, 


előkészített, csak segítsek — vettem ki szabadságot, kimentem, három 
nap alatt földobtam a tetőt. Szóval ilyen asszony! Aranyból van a 
szíve! Csak az, hogy mindig beszél. Meg tisztelem is, mer szült a 
bátyámnak két nagyon szép gyereket — csak ne beszélne annyit! 

A másik bátyám — hát ott már van egy kis baj. Mer ő kinn él 
Münchenbe. Nem disszidált, hanem mint filmes, az Interkoncerten 
keresztül ment ki, aztán odakinn megnősült, úgyhogy kettős 
állampolgársága van, szóval itthon letejel az államnak, fizet kilencven 
márkát, hogy haza is jöhessen, minden évbe kétszer hazajön, de kinn 
él. Ugye: távolság, meg ritkán látom — hát kevesebbet gondolok már 
rá. Meg — őszintén megmondom — én ezt nem értem. Hát hogy 
mehetett el? Hát egy magyar ember! Hát hogy tud akkor ott élni?! Hát 
én ha kikerülnék, én nem bírnám, én egy hónap alatt elpusztulnék! Hát 
ha én magyar vagyok, akkor énnekem itt kell élni, dolgozni, ebbe az 
országba! Hát énnekem azt senki ne mondja, hogy az ember csak úgy 
oda mehet, ahova kedve szottyan! Mer az hazugság! Úgyhogy szóval 
én ezer nem tudom becsülni a bátyámat, sajnos, nem tudom becsülni. 
Nem hangoztatom én ezt, neki se, meg a családba pláne nem 
hangoztatom, nem szólok én egy szót se — csak hát nem érdekel már a 
sorsa. Ugye: hazahozza a feleségét, kislányát — egyik se tud magyarul, 
hát beszélni se tudok velük, a testvéremnek a feleségivel, meg a 
gyerekivel! Hát hogy jön ez ki? Van ennek így értelme? Én ezt sajnos 
nem tudom megbocsátani neki! 

Van még akkor az öcsém — ő volt hozzám a legközelebb. Korba is, 
mer csak négy év van köztünk — ő nemcsak a testvérem volt, hanem a 
barátom is. Együtt is nyaraltunk mindig, mentünk le nagymamához 
Békésre, ott csibészkedtünk a Körösön; ugye én már kerestem, volt 
pénzem, elég sok is, de az is mindig közös volt az öcsémmel — szóval, 
ő barátom volt, azon túl hogy a testvérem! Most meg valahogy úgy 
eltávolodott a családtól. Mer megnősült, van egy kislánya is; benne 
vannak egy társasház-építkezésbe, de nem kész még a lakásuk, 
úgyhogy anyámmal laknak. És hát veszekszenek anyámmal. Én 
megértem az öcsémet: ugye, anyám összevész a menyével, akkor neki 
persze hogy a feleségit kell megvédeni, hát mindig a fiatal család a 
fontos, nem a régi, volt családom, az embernek a felesége a legelső! 
Anyám meg egyedül van, ő is ingerlékenyebb mint ahogy kellene — 
szóval meg lehet érteni a dolgot, csak viszont a végeredmény az, hogy 


mindig messzebb kerülünk. Meg ez is olyan kellemetlen: ugye ha 
odamegyek, akkor most kihez mentem? Anyámhoz, vagy az 
öcsémhez? Én hiába nem akarok pártoskodni, ha bemegyek az 
egyikhez, a másik meghallja a hangomat a másik szobából, és megvan 
a sértődés. Nekem ugye először is anyámmal kell törődni — de akkor 
már az öcsém mindjár azt hiszi, hogy ellene vagyok. Szóval kínos 
nagyon! Na, azér én megyek őhozzájuk is. De az sincs zökkenő 
nélkül! Nemrég is: bemegyek hozzájuk, és mondom a kislánynak — 
féléves még —, szólok neki: 

— Szia, te kis purdé! 

Hát, sírva fakad a gyerek. Alig lehetett lecsitítani! Hogy a hangom 
volt idegen neki? Vagy a szakállamtól ijedt meg? Nem tudom — de 
olyan rosszul esett, hogy csuda! 

Anyám egyedül él. Szóval — apám otthagyta. Pár éve váltak el, 
harmincnyolc évi házasság után. Apámnak lett egy barátnője, és elvált. 
Hát egy hülyeség, ugye, mer akkor volt ötvennyolc éves, a nő meg volt 
harminchat. Hát az ilyen kapcsolatnak nem lehet jövője — de hát az ő 
dolguk. Nem azt veszem, hogy most hány év van köztük, hanem hogy 
amikor apám lesz hatvannyolc, az a nő lesz negyvenhat, vagy amikor 
apám hetvennyolc lesz, az lesz ötvenhat — hát ugye ez egy 
képtelenség! Ugye a szexuális életre gondolok: hát mit tud már egy 
ilyen idős ember? Vagy ha tud is még valamit, annak a fiatal nőnek 
akkor is más az igénye, mennyiségbe! De viszont nekem még sincs 
jogom hozzá hogy megítéljem őt ezer. Még ha idegen lenne, akkor se 
lenne jogom rá — hát az ő dolga, csakis az övé. így meg, hogy fia 
vagyok, még úgy sincsen jogom hozzá. Pláne meg így! Hogy nyóc 
évig a börtönbe semmi se volt neki! 

Namost ugye — én egyformán szeretem mind a két szülőmet. 
Énnekem attól nem változott semmi, hogy apám elment anyámtól, 
hogy elment egy fiatal nővel. 

Attól nekem még apám maradt ő, és engem nem bántott! Csak 
viszont anyámat mégis bántotta. És ezer ez egy nagyon bajos dolog, 
mégis. 

Énhozzám eljár apám — meg én is őhozzá —, meg anyámmal is 
ugyanúgy tartom a kapcsolatot. Anyám persze sír apám után, még 
most se nyugodott bele hogy elveszítette. Tudja hogy találkozok 
apámmal, és hát persze jön nekem mindig, hogy „Ha apuval 


találkozol, mondd meg neki -”. De hát ez egy olyan dolog, hogy — hát 
én nem mondok meg semmit se. Mer nekem nincsen jogom ahhoz! 
Mer ha átadnám neki anyám üzeneteit, abba úgyis benne lenne 
valahogyan az a bírálat, amihez pedig nekem nincsen jogom! Hát ÉN 
megbíráljam ŐT? Milyen jogon? Mikor én se tűröm el, hogy valaki 
beleszóljon az életembe! 

Jön anyám: 

— Volt itt apád? Mit mondott? Nem mondtad neki? Nem mondta 
hogy jönni akar haza? 

Hát én nem is válaszolok erre, úgy próbálom hogy elkerüljem az 
egészet, meg se hallom. Mer megértem anyámat is: hát siratja apámat, 
hát persze. Harmincnyolc év, az harmincnyolc év, nagy idő! De viszont 
én apámat is szeretem, meg akarom tovább is szeretni! Én mindig 
fölnéztem őrá, meg még a mai napig is fölnézek rá — függetlenül attól, 
hogy börtönbe volt! —, meg ha nekem van olyan, hogy , példaképem", 
akkor apám az. Már amennyire egy  melósnak, egy 
transzformátortekercselőnek példakép lehet egy történelemtanár. 

Egyszer megvertem az egész családot! De mindenkit! Vagy tíz éve 
volt ez. Lenn voltunk nagymamánál disznóölésen, az egész család — és 
hát berúgtam egy kicsit. Már napközbe, mer ugye az a szokás, hogy 
már reggel pálinkával kezdődik a cécó, aztán közbe is ezer ok van az 
ivásra. Ahogy a vacsoráig jutottunk — hát részeg nem voltam, de volt 
bennem valamennyi, látszott rajtam valami, tagadhatatlan hogy látszott 
— hát eldugták előlem a bort. Én meg — fölrúgtam az asztalt. 
Mindenestül! Na, erre persze nekem estek, ők inkább csak csitítani 
akartak, békíteni, de aki közel jött, az már kapta. Hát melós vagyok, 
erős vagyok, akkor meg még jobb bőrbe is voltam — no elég az hozzá, 
hogy eléggé megvertem ott mindenkit. A testvéreimet, a 
nagybátyámat, a hentest, mindenki tiplit kapott! No persze — sok lúd 
disznót győz — a végin csak lefogtak, a nagybátyám hátulról kötelet 
vetett a nyakamba, meghúzta, meg voltam fogva. 

Na, aztán másnap! Nem volt szemrehányás, egy szó se, hogy 
mittudomén, , berúgtál, megverted a családot" — nem, egy SZÓT nem 
szóltak róla, meg nem is mutatták, azóta se hozta szóba senki, pedig 
hát monoklija volt ott mindenkinek! Nem bántottak érte — de én készen 
voltam. Utána három hétig betegállományba voltam, jártam 
idegorvoshoz, minden — mer rettenetes érzés volt, hogy megvertem a 


testvéreimet, akiket szeretek! Meg apámat! Még apámat is 
megütöttem! Teljesen Össze voltam roppanva tőle! Olyan beteg 
voltam! Le is fogytam, öt kilót lefogytam a lelki szenvedéstől! Mer 
pokoli az, mikor azt bántottam, akit szeretek! 

Nagyon szeretem őket, mindet. De legjobban azér a nővérem 
kislányát szeretem. Mer hát gyerek. Énnekem meg a gyerek, az egy 
KÜLÖNLEGES valami — MINDENEM a gyerek! 

Az is volt a baj minálunk, hogy nem volt gyerek. Mer a feleségem 
nem tudott szülni — ilyen nőgyógyászati problémák voltak, egy 
vagyont költöttünk rá —, mindegy, szóval nem lehetett gyerekünk. 
Nekem meg a gyerek az istenem! Hát én mindig arra vágytam, hogy 
nekem valaki azt mondja, hogy , édesapa"! Mi is így mondtuk, meg 
még a mai napig is így mondjuk az öregjeinknek, hogy , édesanyám", 
meg , édesapám" — hát ezt szerettem volna én is! 

Volt szó arról is, hogy elmegyünk a feleségemmel Fótra, és veszünk 
ki állami gyereket. Hát én meg tudom tanítani annak is, hogy mondja 
nekem hogy , édesapa"! Hát értek hozzá, vagy ötszáz ipari tanuló 
került ki a kezem alól a tizenhét év alatt, tudom hogy hogy kell egy 
gyereket tanítani, én meg tudom tanítani rá, annak a hároméves 
gyereknek egy hét alatt meg tudom tanítani hogy mondja: 
, édesapám"! Csak ugye — az a gyerek fölnő. Most volt épp a rádióba is 
egy ilyen: nevelt gyerek, és úgy szólította a nevelőszüleit, hogy 
édesanyám, édesapám — és akkor fölnőtt, tizenhat éves lett, és 
megtudta, hogy nem szülei, csak nevelői. Szóval hát fölneveljük mint 
a magunkét, de aztán esze lesz, és rájön hogy nem , édes" az az apa, 
hanem legföljebb csak , fater"! — Úgyhogy nem mertünk belevágni. 
Úgy maradtunk, gyerek nélkül. És talán ez is volt a baj. 

Ez volt a baj, az volt a baj — fene tudja mi volt a baj! Hülyeség — 
nem is volt baj! Hát boldog voltam, mi baj lett volna? Baj most van. 
Hogy boldogtalan vagyok. Kész vagyok. Hogy nem tudok lépni! Most 
van baj! 

Fodrász volt a feleségem — de én olyan intelligens nővel még nem 
találkoztam. Nem volt olyan dolog, amiről ővele ne tudtam volna 
beszélgetni. Zene, film, művészet — minden! Olvastam egyszer valami 
nagyon fura könyvet, azt hittem, ezt soha az életbe rajtam kívül senki 
nem olvasta el! — szóba kerül egyszer, hát azt mondja: ő olvasta. 

— Hogy olvastad volna? — mondom. — Mikor olvastad?! 


— Ne beszélj — aszondja, és elkezdi fölmondani nekem. Tényleg 
olvasta! Szóval, az mindent tudott! 

Ilyen volt. Ezt vesztettem! 

Okos nő volt — de egybe mégis buta volt. Abba, hogy , az apukám", 
meg „az anyukám”. Örökké! Ugye, már ahogy megkértem feleségül, 
és válaszolt: , húsvétkor hazamegyünk" — abba is benne volt ez. 
Úgyhogy ezen aztán veszekedtünk is néha — habár azér én sokat 
engedtem neki, legtöbbször engedtem. Le is költöztünk falura! Volt 
egy olyan: leköltöztünk, odalenn voltunk fél évet. Mer ugye: , Gyertek 
haza! Veszünk házát! Veszünk kocsit! Mindent veszünk!" Eladtuk 
Pesten az öröklakást, kétszázharmincezerér, lementünk — hát úgy vett 
nekem az após házat meg kocsit, ahogy a váci püspöknek vett, a pénzt 
mind elnyelte odalenn a; családi Ott dolgoztam fél évet — szar kis 
falusi üzem, csináltok; az ajtózsanért, hordóabroncsot, volt már akkor 
három szakmám, de ott dirigáltak nekem a jó falusiak — piszok egy 
helyzet volt. Építettem a feleségemnek egy fodrászszalont — szépen ott 
is hagytuk öt hónap múlva, jöttünk vissza Pestre, kezdtünk mindent 
elölről. Mer áz. anyósom gyűlölt engem, első pillanattól fogva, csak a 
váláskor tudtam meg hogy elejitől gyülölt, akkor megmondta. Ha száz 
évig élne, akkor se tudna elfogadni — azt mondta. Hogy mér, azt nem 
tudom, azt akkor se mondta meg. 

Régi történet, mindegy már. Nem érdekes — mer most lehet hogy 
minden megváltozik. 

Mer meg akarok nősülni. Lehet hogy döntöttem. 

És ez a kislány, az én Madonnám, ez ÖT gyereket fog nekem 
szülni! 

Tizenkilenc éves. Hát ebből én olyat faragok magamnak, amilyet 
akarok! Meg — jó! — hát én is alakulok majd hozzá. Mer két ember közt 
nem lehet az, hogy most én vagyok X, és akkor megfaragjam Y-t is X- 
nek. Szóval, nem hogy most én ilyen vagyok, akkor neked is ilyennek 
kell lenned! Hanem hát nekem is kell alakulni egy kicsit, meg neki is 
lehet. Úgyhogy ha most ez sikerül, nem kell többet az ital se — úgyis 
utálom! Meg majd elkezdek szépen, rendesen mindent, vigyázok a 
pénzemre, összerakom — minden! Mer őbelőle lehet még akármi! És 
fog nekem ÖT gyereket szülni! Ez fog, ez fog nekem! 

Én már megpróbáltam sok mindent. Átmentem sok mindenbe. De 
most majd szépen visszamegyek! 


Mondjuk az nem egy szerencsés dolog, hogy a nevük is egyezik, 
mer Mária — Mária. De egy a fontos: szeretni egymást. Az meg 
megvan! Aztán a többi, az alakul úgyis! Egy kicsit majd veszekszünk 
biztosan — no, hát ezt már meg is kezdtük. Mer a szülei — tudja fene, 
nem szeretnek, vagy valami bajuk van, azt mondják öreg vagyok 
hozzá, meg mittudomén. Mondtam neki: 

— Gyere! Elveszlek feleségül! Gyere! 

Hát nem soknak mondtam még én, hogy , elveszlek feleségül"! ö 
meg erre vágyott, ezt álmodta — mer már gyerekkora óta ismerjük 
egymást. És mégis, azt mondja rá: 

— Igen, de hát apukám — 

— Ne az apádat mondjad! — mondom neki. — Vagy akkor menjél az 
apádhoz, vegyen feleségül az apád! Az apád csináljon neked gyereket! 

Mer már az első feleségemmel is ez ment mindig, hogy „de hát 
anyu", meg hogy „hát az apukám"! — Jól van — mondom neki —, feküdj 
le akkor az apáddal! -Hát énnekem is van anyám meg apám! Hát 
azokkal kell törődni nekem már? Ha egyszer mi szeretjük egymást! 
Ugye: a gyerekek fölnőnek; összekerülnek; új család lesznek — még 
mikor nincs is gyerek, már csak család az! -; hát akkor tudomásul kell 
venni, hogy az a régi család megszűnt, új van helyette, erre kell már 
figyelni! Nem mindig hátrafelé! Hát mi még mindig egy család 
leszünk, mikor az öregjeink már föld alatt lesznek! Hát akkor mi 
vagyunk az érdekes, nem mások! És nem lehet egy életet úgy leélni, 
hogy , de az apukám, meg az anyukám"! 

Öreg meg nem vagyok! Hát elismerem: harminchárom éves 
vagyok, tizennégy évvel idősebb — de ez még nem jelenti hogy öreg 
vagyok! 

De nem érdekes. Mer amúgy meg minden nagyon jó. Jön az én 
Madonnám, akibe én megtaláltam mindent! Amit már nem is hittem 
volna! Már nem reméltem, hogy ŐUTÁNA megtalálom — és bejött! 

Mer szerintem a házasság nem abból áll, hogy én dolgozok, ő 
dolgozik, munka után fejre állok, ami pénz marad leadom, ő kimossa a 
gatyámat — ez egy nulla, nem házasság! A házasság először is a 
szexuális élettel kezdődik. És ővele ezt is megtaláltam! 

Pedig ebbe igényes vagyok! Ügy szoktam mondani: én 
kultúrember vagyok. Énnekem az nem elég, ahogy a legtöbb csinálja, 
hogy este ráfordul arra a nőre, aztán lefordul róla. Mer — kimondom 


magyarul — baszni akárki tud! Baszni a kutya is tud, ugye ráugrik arra 
a másikra, durr, durr, kettőt bevág neki — kész, megvan a kiskutya! — 
csak engem ez így nem elégít ki. Én soha nem is csináltam így, a 
feleségemmel se, hogy két perc alatt, csak úgy odavágjak neki, hát ez 
olyan primitív dolog! Mindig mikor ilyesmit hallok, ég a pofám, 
szégyellem hogy férfi vagyok! Hát ez a nőnek a megalázása így! Hát 
EMBEREK vagyunk, eszünk van, lelkünk van! Énnekem a szexuális 
élethez hozzátartozik az is, hogy megsimítom az arcát, meg ő is az 
enyémet, szólunk egymáshoz! Ezt nem lehet két perc alatt elintézni! 
Én különben mindig csak egy numerát szoktam. De az akkor eltarthat 
három óra hosszát, vagy eltarthat akár reggelig! Na, erre mondom, 
hogy én kultúrember vagyok. Köpködnek is érte! Mer én ezt nem is 
tagadom, én ezt vallom is. De köpködnek érte sokan, valahogy úgy 
veszik hogy ez erkölcstelen dolog! 

— Fújj — aszondja —, te disznó! 

— Hát te meg akkor paraszt vagy! — mondom neki. Ugye: csinált 
két gyereket, kétszer két perc alatt, ászt asziszi, most ő a Jani! Közbe 
meg fogalma sincs, hogy mi a2 a szex! 

De most evvel a kislánnyal megtaláltuk egymást, ebbe is 
megtaláltuk egymást. Úgyhogy a kocka el van vetve. Jön, most már 
jönni fog. Odaadtam neki a lakáskulcsot is, megmondtam neki: 

— Gyere! Gyere haza! Az otthonomba, az otthonodba! Feleségem 
leszel! Ne az apukáddal törődjél, velünk törődjél! Gyere HAZA! 

Jön is majd, fog jönni. Úgyhogy most már ez a szakáll is neki 
készül, neki nő. Nem is akartam én újra szakállt növeszteni, a fenének, 
nem lesz szakállam, úgyis annyira cikizték! De nem, aszondja, neki 
tetszik. Hát, ha neki tetszik, akkor hadd nőjön! Akkor mit érdekel 
engem, hogy kinek nem, tetszik?! Hát ő az első, nem?! Szóval, ez a 
szakáll most neki nő. Mer az első szakállam, az magam miatt volt, 
nekem kellett — hát ahogy a feleségem elment, akkor növesztettem —, 
de ez most az övé lesz, a Madonnáé! Meg minden az övé lesz! Mer 
neki köszönhetem, hogy élni szeretnék megin. Ötször megpróbáltam 
meghalni, nem ment, nem tudtam jól megkötni a hurkot — most már 
tudnám, de most meg már élni akarok. Élni fogok, nem fogok piálni 
se. Mer ha jön a Madonna,, akkor nem lehet. Mer még egy csalódást 
már nem viselek el! 

Megmondom. őszintén: a szexbe, ebbe az egybe nem egészen 


stimmeltünk a feleségemmel. Mer gyönyörű nő volt! Gyönyörű nő 
volt, álmodni se tudok szebbet nála 

— hát ezer is nem; lehet elfelejteni. De hogy egészen őszinte 
legyek: az ágyba nem stimmelt a dolog. 

Rengeteget gondolkoztam én ezen — mer már nem tudtam hogy 
melyikünk á normális, én vagy ő. Meg kérdeztem is másokat, nálam. 
okosabbakat, hogy hogy van ez. Én úgy gondoltam, hogy a mi 
korunkba, a mi fiatalságunkba az a normális, ha én mondjuk 
másnaponkint szeretnék házaséletet élni a feleségemmel. És nem az, 
hogy ícsak hetenkint egyszer, vagy másfél heten-kint! Hogy másfél 
hétig semmi! Hogy már a szemem majd ki gúvadt! Másfél hét után — 
na jó, akkor jött egy gyönyörű éjszaka — utána: bumm! 
Petefészekgyulladás! Két hétig megin semmi! Megmondom őszintén: 
én a nyóc év alatt, míg együtt voltunk, többször vertem ki a — a 
vécébe, mint ahányszor a feleségemmel basztam! Így voltunk. És 
mégis szerettem! Mer szerettem. Hogy magyarázzam ezt meg? 

Szóval kínlódtam, néha nagyon kínlódtam. Kórházba voltam 
egyszer, a gyomrommal, egy hónapig voltam benn. És, hát nem 
értettem sehogy a dolgot, szóltam is az orvosnak, mondom neki: 

— Doktor úr — mondom —, gyanítom, hogy valami probléma van 
nálam, mer hatszáz pattanás van a homlokomon! 

Megnézi, aszondja: 

— Nem érdekes. Kérjen kimenőt. 

Mer olyan hely volt ez, hogy elég szabadon voltunk, lehetett kérni 
egy-két nap kimenőt. 

De semmit nem értettem a dologból, csak néztem. 

— Kime-nőőt? Hogyhogy kimenőt? 

— Hát- aszondja — menjen haza. A feleségihez! Basszanak! 

Na, így értettem meg, nagy nehezen. Az egészet! Hogy a férfi ezt 
nem bírja! A férfi nem lehet egyedül! Mer ilyen bajok lesznek, ha 
mindig csak halmozódik, halmozódik benne a kromoszóma! Fölmegy 
a fejibe, az agyára! Mer nőknél ilyen nincsen. A nő, az minden 
hónapba letisztul. Huszonnyolc, vagy huszonöt naponkint, ki hogy — 
letisztul a nő, visszaáll nullára! Egy nő bírja, egy életen keresztül is 
bírja! De a férfi nem. Az belepusztul. 

Én szerettem a feleségemet — hát hű voltam hozzá. Még akkor is, ha 
sokszor éhesen hagyott. Úgyhogy a nyolc év alatt, amíg együtt 


voltunk, én összesen ha kétszer voltam hűtlen hozzá, vagy mondjuk 
háromszor. De az se az én bűnöm volt! Mer tőle indult, tulajdonképpen 
őtőle! Mer ugye, ott éltünk ketten; akkor hát neki voltak barátnőt, 
lányok; azok gyakran odajöttek, ott buliztunk, a végin sokszor ott is 
aludt egyik vagy másik -hát ez olyan dolog, hogy az embernek addig 
húzzák a madzagot, amíg egyszer ráharap. De ebből nem volt soha 
probléma, ó, dehogyis volt! Mer nekünk volt egy megállapodásunk 
egymás közt. Hogy hűséget nem követelünk egymástól. Mer vagyunk 
annyira modern emberek! Én megmondtam neki, még a kezdet 
kezdetén, megbeszéltük szépen: 

— Én hűséget nem követelek. Hűséget nem — csak azt, hogy engem 
SZERESS! Hogy amíg élsz, mindig csak szeress! Hogy SZERESSÜK 
egymást! 

Ilyen megegyezésünk volt — dacára annak, hogy két helyen is 
elmondtuk hogy , holtomiglan — holtodiglan", , jóban — rosszban", meg 
egyebek. Hát ez már egy szöveg, ugye, ami polgárilag is, meg 
templomilag is kötelező — hát természetes. Hát nem lehet olyat, hogy 
én most odaviszek valakit a pap elé, vagy az anyakönyvvezető elé, és 
azt mondom: 

— Kérem, én ezt a lányt most feleségül veszem, de azér majd ő is 
mehet és félrebaszhat, amennyi belefér, meg én is! 

Hát ilyen nincs, meg nem is lesz ilyen soha! De ettől függetlenül: 
minekünk volt egy megállapodásunk, hogy modern emberek vagyunk, 
hűséget nem kérünk a másiktól. 

Az aztán már más lapra tartozik, hogy rosszul esik az embernek, 
amikor — — 

Mer ő aztán élt is evvel a szabadsággal. Csak viszont ő már nem 
énrajtam keresztül, ahogyan én az ő révén! 

Rosszul jött ki, nagyon. Azér is, mer én akkor kórházba voltam. 
Ugye, az asszonyt is, amikor terhes, meg mikor szül, nem illik 
megcsalni. Amikor nagy hasa van — az úgy disznóság! De ugyanígy 
engem se illik megcsalni, amikor kórházba vagyok! Beteg vagyok, és 
nem jöhetek haza! Hát nem disznóság az úgy?! 

Mindegy, már nem érdekes. Mer azér nem lett ebből baj 
miközöttünk soha. Meg nem is ilyen miatt ment el. Nem tudom, mér 
ment el — — 

Én keresztény vagyok. Szóval: nem szeretem a bűnt. De 


legfőképpen a hazugságra haragszok — azt utálom! Sokáig tartottam a 
vallást, gyóntam-áldoztam hetente -de nekem soha olyat nem kellett 
gyónni, hogy , hazudtam", mer nem hazudtam! Ez baj pedig, mer 
sokszor inkább hazudni kellene — de hiába, hát az nekem annyira 
rosszul esik, hogy nem tudom megtenni! Mondjuk elkések a munkából 
— ritkán, mer nem szokásom, de hát előfordul azér. És nem tudom azt 
mondani, hogy karambol volt a Váci úton, vagy hogy elaludtam! 
Hanem nekem muszáj elmagyarázni, hogy hát nő volt nálam, és nem 
tudtam kirúgni, még aktusba voltunk -meg egyebek. A hülye 
fejemmel, hogy röhögjenek ki! De a feleségemmel is így voltam: én 
soha nem tagadtam le semmit, mi soha nem hazudtunk, mindent 
megmondtunk egymásnak! Volt egyszer egy olyan: Értem jöttek a 
barátaim — szóval, homokosok, ilyen régi kapcsolatok, megkerestek, 
egyszer csak értem jöttek. Már két éve nős voltam — egyszer csak 
betoppantak, hogy menjek velük. Egy buliba. Elvittek. Nagy buli volt, 
sokan voltunk — nem részletezem. Négy órára kellett volna 
megjönnöm a munkából — megjöttem éjjel egykor. És mindent 
elmondtam a feleségemnek! Hogy hol voltam, mi volt — mindent! Nem 
kellett volna. Nem szabadna igazat mondani. Néha hazudni kell! De 
nem tudok. Nem azér — nem volt ebből se probléma, nem ezér 
mentünk szét, á, dehogy azér! De csak bántottam vele a feleségemet. 
Nem lett volna szabad. De mit csináljak? Nem csaphatom be! 

És én a hűtlenségbe is ezt nem szeretem, hogy BECSAPOM vele 
azt a másikat! És az már BÜN! És én utálom a bűnt! 

Ahogy a feleségem itthagyott, én nagyon készen voltam. Aztán — 
nagy szomorúságomba — elkezdtem gyűjteni a nőket. Hát, egészséges 
lény vagyok, a test megköveteli a magáét, okom is volt rá, módom is 
hozzá — zabáltam a nőket. De egyet azért nem tettem soha. Hogy én 
VALAKINEK VALAMIJÉT elvettem volna — olyan, amióta élek, nem 
fordult elő. Én még asszonnyal nem voltam! Másnak a feleségéhez 
nem nyúltam! 

Ezt én gyűlölöm, aki ilyenbe belemegy, azt én legázolom! Egyszer 
volt ilyen, igen, egyszer lett volna. Idejött, eljött, és akkor kiderült, 
hogy asszony, férje van. Hát elzavartam. Mondtam neki hogy húzza el 
a csíkot, de rögtön, de azonnal, mer átmegyek darabolóba! 

Mer ez nem, hát énnekem ez nem megy! Az ilyet én nem 
pártolhatom! Hogy asszony, van neki férje, együtt vannak, van neki 


esetleg két gyereke is, és akkor — na nem. Mer jó, rá lehet mondani: 
nem magántulajdona senkinek az a nő, hanem egy másik ember, hát 
azt csinál amit akar. De akkor minek házasodtak össze?! Hát felnőtt 
ember volt már amikor elmondta, hogy „holtomiglan — holtodiglan", 
hát gondolta volna meg akkor! Hogyha valaki megszeret egy lányt, 
elveszi feleségül — a szó is így mondja: , elveszi" —, az a felesége lesz, 
az övé. Jó, nem magántulajdon, de azér csak az övé! Mer úgy se lehet 
házasságot kötni, hogy na, most összeházasodunk, aztán egy év 
múlva majd elválunk, így nem lehet! És hát, elmondjuk ott, kétszer is, 
mer egyházilag is elmondjuk, meg polgárilag is elmondjuk, amikor 
összekötözik a kezünket, hogy , holtomiglan -holtodiglan”, meg nem is 
csak úgy hivatalosan, hanem hát magunk között is elhatároztuk, hogy 
együtt akarjuk végigélni az életünket! Rendben van: ez csak egy szó, 
szöveg. Mer nem tudhatjuk, hogy mi következik. De azér tiszteljük 
meg ezt a szót is annyira, hogy ne csináljunk klozetot a szájunkból! — 
Szóval én ilyet nem tudtam elkövetni soha, egyszer se. Hogy valakinek 
valamijét elvegyem. Még pénzét, kutyáját, macskáját se, egy tányér 
levesét se — nemhogy FELESÉGÉT! Ebbe én nagyon konzervatív 
vagyok! 

El fogom venni feleségül a Madonnámat, lesz megin feleségem. 
Mer jó, az a házasságkötés csak egy papír, nem változtat az semmin, 
ha már úgyis együtt vagyunk. De azér mégis! Hát úgy törvényes az, 
nem? Meg a gyerek is! Meg szóval SZEBB az úgy, SZEBB! 

Elveszem feleségül — de még többet is mondok: nem is fogom 
megcsalni. Mer nem lesz arra SZÜKSÉGEM! Mer merem állítani: 
hogyha egy férfi megcsalja a fe-leségit, vagy a feleség azt a férjet, az 
nem attól van, hogy olyan nagyon , csapodár"! Hanem az mindig a 
másiknak a bűne! Mer tessék: strapálja le úgy az ágyba, hogy annak 
már ne kelljen elmenni sehová! Hogy ne is tudjon elmenni máshová! 
Kapja meg a száz százalékot otthon, akkor nem megy el! Szóval: HA 
SIKERÜL most ez a házasságom, én hűséges leszek. Mer nem is 
leszek rászorulva másra. 

De sikerülni fog, sikerülni KELL! 

Habár nem könnyű — — 

Mer nagyon szép nő volt a feleségem, ilyen jó nőt még filmen se 
láttam. Itt lóg most is a képe az ágyam fölött — az esküvői képünk, 
kinagyítva, keretbe. Ugye, katolikus vagyok; ez itt egy elég értékes 


festmény, Krisztus az Olajfák hegyén, másolat, de elég értékes, meg 
nagyon szép festmény; mellette meg az esküvői kép, azután meg a 
kereszt — a kereszt azér, mer azt a paptól kaptuk, amikor esküdtünk. Na 
most, ugye ez olyan dolog: férfi vagyok. A test éhes — hát ugyanúgy, 
ahogy a gyomor enni kér, a test is követel! Szóval van hogy hozok ide 
valakit. Hát nem vagyok remete! És, hát egyszer is, hoztam haza egy 
lányt. Először volt itt. 

— Ki ez, a képen? — azt kérdezi a lány. Mondom neki: — A 
feleségem, aki a feleségem volt. Hát, hogy vegyem le a falról! A képet, 
a feleségem 

képét, az esküvői képünket! 

No, szóval — hát elzavartam. De magyarosan! 

— Hát mit gondolsz te, édes? Hát most én a te kedvedért azt 
gyalázzam meg, akivel nyolc évig boldog voltam?! Hát ki vagy te, 
minek nézed magadat? Kis ribanc vagy, egy kurva! Veszed szépen a 
kabátodat, és elmész innen a jó édesanyádba! 

Kizavartam, kidobtam. Hát engedelmet kérek, MI JOGON mond ő 
ilyet, hogy tegyem onnan el a feleségem képét?! Meg tudtam volna 
fojtani! 

— Az a kép ott van, és ott is fog maradni! Na nyomás, kifelé innen! 

Elment. Fél óra múlva meg visszajött. Nem esett több szó a képről. 

Csak most, ugye, ez olyan dolog: ha majd megnősülök, mégiscsak 
le kell venni onnan azt a képet. Mer hát a régi feleségem képe alatt 
feküdjünk le, ott éljek házaséletet?! Hát ugye egy képtelenség, 
elgondolni is! 

Hát hogy esne az egy nőnek, egy feleségnek? Hogy ő szeret engem, 
én is őt, és én meg még mindig a régire gondolok közbe! Szóval, 
hogyha megnősülök, ezt a képet csak le kell venni, el kell zárni 
valahova, eldugni, meg leszokni a gondolatról is, hogy hogyan 
simogatott meg a régi feleségem, hogyan csókolt — 

Csak ez meg nem megy. Hát nyolc évig szerettem, meg szeretem 
most is! Nem tudom levenni azt a képet! És ezer nem tudok lépni! Hát 
ahhoz, hogy én újra megnősüljek, ahhoz még JOBBAN meg kell 
szeretnem valakit, mint ahogy a feleségemet szerettem! 

De hát akkor meg? Hát így éljek?! 

Volt itt a múltkor is olyan tömegnyomor, hogy csuda. Öt nő, 
egyszerre! Éppen fizetés volt, bevásároltam, kaját, cukrot, 


konzerveket, zsírt, két üveg konyakot, cseresznyét is, hogy legyen, ha 
valaki jön, hát tudjak reprezentálni — amikor összeakadtam velük. A 
kocsmába. Öt szakadék! A suska a zsebembe, hát ugye — — 

— Na, mit iszol? Hát, ő egy Napóleont. 

— Napóleont? Jó! — kértem neki Napóleont. Meg mind az ötnek! 

Szóval: menekültek. Állami gondozottak, öt csaj, mind kiskorú, 
megszöktek, nincs hova menjenek, fillérjük sincs. Én meg hát nagyon 
emlékezek még a nyomorra, mer én is voltam benne. Nagyon tudom, 
mi az, mikor az ember éhes! Elvittem őket haza. Mind az ötöt. 

Itt voltak két napig. De mindent fölettek. A két kiló zsír úgy eltünt 
mint a kámfor, a cukorból egy kristályszem nem maradt, megették 
azok még a babérlevelet is! A konyakból — finom konyakot vettem — 
egy kortyot én nem ittam, mind elment! Itt maradtak, amíg a festett 
mintát is le nem ették a falról. 

Öt csaj, öt szakadék. Tele volt velük ez a pici szoba. Nem nyúltam 
egyikhez se. Hát mit csináljak velük? Kimentem inkább a vécébe, 
elintéztem magammal a dolgomat. 

Harmadik nap elmentek, továbbálltak. Nem maradt egy húszasom 
se a fizetésből. Maradtam megint egyedül. Hát nagyon kibasztam 
magammal, kétségbe voltam esve! Valahogy úgy voltam: ezért most 
meg kell bűnhődni! Üresen van a szenespincém, mer olajjal fűtök, nem 
veszek szenet; kis fülke, lécajtóval; oda behúztam egy deszkapriccset, 
rá takarónak egy rossz kabátot, bevittem magammal egy literes üveg 
vizet, egy gyertyacsonkot — magamra lakatoltam az ajtót. Ott 
kuksoltam negyvennyolc órát. Se kaja, se pia, se cigi, semmi — ott 
ültem két napig a sötétbe, hallgattam a patkányokat, lökdöstem le őket 
a priccsről. Muszáj volt elbújnom! Annyira haragudtam magamra! 

Van úgy néha az ember, hogy egyedül akar lenni, nem jó, hogyha 
szólnak hozzám, rossz hogy van valaki a közelembe. De általába 
inkább az a baj, hogy nincsen senki. A munkába egész nap emberekkel 
vagyok — sokszor nem is jó, zavar, utálom —, akkor kijövök, hazajövök 
— itthon meg mi van? Semmi. Csak ülök, egyik fotelből a másikba — ha 
három fotelom lenne, a hármat váltogatnám. Ülök — mit csináljak? 
Beszéljek a falnak? Mint a hülyegyerekek a Hárshegyen? Már az egy 
ünnep, ha valaki rámnyitja az ajtót! Előfordult, hogy egy munkatársam 
berúgott és nem mert hazamenni — Gyere — mondom neki —, aludj 
nálam! — Jött, itt aludt. Már az is jólesett! Hogy mégis van itt valaki, 


alszik, de hallom a szuszogását, átfordul a másik oldalára, él — — 

Egyedül lenni, egyedül élni — az nagyon rossz. Pokol! Hát ezer 
iszok! Nem bírom itthon — állok fel, megyek a kocsmába! Hát 
egyszerű ez: TÁRSRA van szükségem! Hát mindenkinek társra van 
szüksége! És mindenkinek van társa, valakije, akivel együtt van, anyja, 
vagy felesége, szeretője, mindegy, csak egy ember legyen mellette, 
TÁRS! Hát egyszerű ez! Amilyen egyszerű én magam is vagyok! Mer 
egyszerű ember vagyok: csak BOLDOG akarok lenni, semmi más! 
Mindig csak erre az egyre vágytam! Már mikor megismerkedtem a 
feleségemmel, meg már azelőtt is, mindig, mióta a szememet 
kinyitottam! Egy kis nyugodt életet szeretnék, azt, hogy szépen 
dolgozzak, legyen egy feleségem, várjon haza, amikor hazamegyek a 
munkából, egy tányér levest elém tegyen, meg odajöjjön a gyerekem 
és azt mondja nekem, hogy , édesapa"! Hát csak ennyit! Sok ez?! Sok: 
a BOLDOGSÁG. De mindenki erre vágyik! Meg mindenki erre is 
születik! Mer nem arra születünk, hogy rablók legyünk, vagy 
iszákosok, nyomorultak, öngyilkosok! A boldogságra születünk! Hát 
ezer keresem én is. Mer állandóan csak ezt keresem. A TÁRSAT, meg 
a BOLDOGSÁGOT! 

Állok a kocsmába, piálok. Ez most cseresznye, egy fél cseresznye. 
Ebbe a kocsmába ez az első még. Viszont ma este ez már a negyedik 
kocsma. 

Nem dicsekvésből mondom, mer nem lehetek büszke rá, de annyi 
pálinkát iszok, mint más vizet. Egy liter, másfél liter egy este simán 
lemegy. És ez sok. Nagyon sok, elismerem. Pénzbe is sok, nagyon 
sokba kerül. Ezért kell a kocsma. Mer elmegyek néha jó helyre is, 
szépen fölöltözve — de a kocsmába öt húszér kapom meg a fél 
cseresznyét, ha viszont bemegyek érte egy presszóba, fizetek 
tizenkettőt, vagy többet is. Hát nagy különbség! Ha megiszok egy liter 
pálinkát, az húsz féldeci, tizenkét forintjával az rengeteg pénz! 
Kétszáznegyven forint! Kocsmába meg ugyanazt megiszom százért. 
Ezer járok kocsmába. 

Itt lakok a hatodik kerületbe, hát itt minden sarkon van egy kocsma. 
Ha kijöttem a gyárból, elindulok. Nem szeretek kocsmába tartózkodni, 
utálom a kocsmát -úgyhogy nem sokáig álldogálok. Bemegyek, ha van 
ismerős, köszönök, lehajtom a féldecimet, öt percet várok, megyek. 
Megyek a másikba! Körbemegyek. Jól megszívom magam — akkor 


hazamegyek, lefekszek. Úgy aztán már nem sokat gondolkozók — 
alszok. 

Csak töményét iszok, nem szeretem a sört. Nincs türelmem hozzá! 
Ha megiszok két korsó sört, az egy liter! Attól kimegyek kétszer 
pisilni! Arra meg kinek van cérnája, hogy percenként szaladgáljon? Ha 
egy liter pálinkát megiszok, attól is csak kétszer pisilek — de viszont 
akkor avval rendbe is vagyok. 

Csak viszont a máj nem bírja a töményt, a máj kikészül. 
Utánaérdeklődtem ennek, megmondta az orvos: ilyen iramot fél évig 
lehet bírni. A Vasember meg már két éve csinálja! Még most megy. 
Sőt! Azelőtt én beteges voltam, gyomorfekélyem volt, meg egyebek; 
ahogy a feleségem elment, átmentem puputevébe, piálni kezdtem — 
azóta semmi baj. Ennyi meló, meg ennyi pia — van aki összerogyna 
egy hónap alatt. A Vasember bírja! No persze tudom: még talán egy 
évig csinálhatom, legföljebb egy évig. De minek hagynám abba? Mit 
csináljak helyette? Gondolkozzak?! Elég volt, hát fölkötöm magam 
megin ha gondolkozok! Kezdjem el félrerakni a pénzt? Minek? Mikor 
a feleségem elment, százezer forintot vitt magával! Most kezdjem 
elölről, hogy megin elvigye egy másik? Ha a kutya valamit nem jól 
csinál, odavágnak neki, akkor esetleg mégegyszer megcsinálja, de 
harmadszor már nem. Pedig az egy állat, egy értelmetlen állat. Az 
ember különb az állatnál. Én ember vagyok, eszem van, nekem ha 
egyszer odavágnak, másodszor ugyanúgy már nemigen lépek! 
Hülyeség. Inkább iszok! Bűnnek nem érzem! Okom meg van rá! 

Jár ide egy ember, alkoholista. Sokszor látom, szőrös, koszos, 
koraöreg ember, lehet hogy csak negyvenéves, de száznak is kinéz. 
Elég sokba jön nekem, mer havi két-háromszáz forintom mindig 
elmegy rá: semmi közöm hozzá, de sajnálom, mer olyan szerencsétlen, 
hát hozok ki neki italt, vagy adok neki pénzt, egy tízest vagy húszast — 

— Igyál — mondom neki —, igyál valamit, vagy egyél, ha éhes vagy! 

Szóval, nem hogy letarhál, mer ÉN adok neki, magamtól, mer 
sajnálom! Hát — alkoholista. De biztos megvan rá az oka! Mer ok 
nélkül semmi sincs. Én azt nem tudhatom, hogy pont ennek mér kell 
inni, de valami oka biztos van! Hát nem úgy jött a világra, pohárral a 
kezébe! Valami biztos a kezébe adta! Ki tudja, mit tettek neki, hogy 
bántak vele! Vagy ugyanilyen dolog: az a nő, aki kurva lesz — hát az se 
annak született! Annak is volt egy története, ami oda vitte! Apám 


intézetbe nevelő, állami otthonba. Piszok rossz gyerekek vannak ott — 
de mindnek van valami oka rá, hogy ilyen legyen! Az apja iszik, az 
anyja kurva, elválnak — a gyerek megy intézetbe, ilyen lesz. Na így 
megy tovább a világ! Szóval: mindennek megvan az oka! 

Na, igyunk. Én bírom! A munkát is, a piát is! El is neveztem 
magam Vasembernek. 

Onnan jött ez, hogy olvastam még valamikor az Én Újságomba — 
egy régi hetilap volt ez, gyerekek részire, megvan a nővéremnek is, 
szépen bekötve —, olvastam ezt a folytatásos regényt, a Vasembert. 
Pósa Lajos írta át az ifjúság számára, valakinek a rendes regényéből, a 
szerző engedélyével, és az Árvízi Hajósról szólt, Vese-lényi Miklósról. 
Hát ezt a folytatásos regényt én csudára szerettem! A Veselényi 
Miklóssal máshol is találkoztam már, sok regény szól róla, volt a 
Fülesbe is egy képregény a történetéről — na különben is imádom a 
képregényeket, el van téve nekem minden Füles, tizennyolc éve 
gyűjtöm, lassan már egy mázsa, nem férek tőle a szobába -—, 
Kocsmáros rajzolta, aki nemrég halt meg, nagyon jól sikerült rajzok 
voltak. Szóval, ugye, egy HATALMAS ember, mint a bika, és mindent 
kibír. Birkózik a jeges árvízzel, minden — nohát ugye a Vasember, 
ahogy a Pósa Lajos nevezte. Hát én hatalmas nem vagyok, mer hosszú 
vagyok, de vékony inkább — de amúgy én is ilyen Vasember vagyok, 
mer mindent kibírok. Annyi munkát, mint három másik erős ember. 
Annyi piát, hogy mindenki más földobta volna már a talpát, hát a máj 
fél évnél tovább nem bírhatja ezt — az enyém meg bírja. Ott van az a 
pincelakás, csupa salétrom a fala, azt mondják a házba hogy fél évig 
szokás benne kibírni — én már lassan másfél éve bírom. Itthagyott a 
feleségem, ötször lettem öngyilkos — élek! Szóval, van valamicske 
rokonság köztünk, mer nem fog rajtam semmi! Vasember vagyok. 

Két éve lesz lassan, hogy a feleségem elment. Egy hónap múlva 
lesz két éve! Sok minden volt azóta. Sok minden, mer nem vonultam 
kolostorba — hát nem, mer tizennégy nőt fogyasztottam azóta, 
tizennégy nőt a két év alatt. De sok köszönet nincs az egészbe. Mer 
csak ráfázok! Mer én szeretek. Mer én nagyon tudok szeretni! Amikor 
megismerkedek valakivel, még csak tetszik. Aztán szépen lassan 
becsavarodok. De mindig, ez mindig bejön! Pedig már nagyon 
vigyázok, hogy ne szeressem, mert már félek! — hiába. Megszeretem — 
aztán elmegy. Én meg belebetegszek. 


Nem szabadna szeretni. Mer ha az ember szeret valakit, akkor 
elvárná azt is, hogy cserébe is szeretetet kapjon. Hát fifti-fifti, nem? És 
ez az, ami nincs. Pedig mást én nem is várok, énnekem semmi más 
igényem nincsen! Soha semmi mást én nem kérek! Csak hogy 
SZERESSEN ő is! A többi nem érdekes! De hát úgy látszik, ez is túl 
sok. Szóval, túl igényes vagyok! Nem kéne szeretni, csak úgy, hogy 
na, egy estére, hogy na, tartsa szét a lábát — és kész! De mit csináljak? 
Ebbe nem tudok parancsolni magamnak. Ez nem olyan, mint mikor föl 
akarok állni — fölállok, le akarok ülni — leülök —, a szívnek nem lehet 
parancsolni! Én szeretek! De ugyanazt nem kapom meg attól a 
másiktól. És elmegy. Én meg nem tudok felejteni. És 
beleBETEGSZEK! 

Volt egy lány, Klárinak hívták. Tizenhat éves volt, én meg húsz, 
vagy huszonkettő, még nőtlen. Udvaroltam neki, és — hát le akartam 
feküdni vele. ö meg nem akarta — hát kislány volt még. De nekem 
nagyon rossz volt ez, haragudtam rá, és azt mondtam neki: 

— Kicsi vagy te még, nőjél meg, aztán majd szóljál! — és 
otthagytam. 

Ő meg elértette — és várt. Engem várt, nem ment férjhez! Tíz évig 
várt rám! Ott lakott, ahol a nagymamám, Békésen. Várt előbb két évet, 
akkor elment a nagymamámhoz. Úgy tudta meg, hogy én 
megnősültem. 

— Hát megnősült a Feri — azt mondja neki a nagymamám —, nem 
tudtad? 

— Megnősült? — mondja a Klári. — Na, nem baj — aszondja —, el is 
válhat az még! 

És várt tovább, még nyóc évet! 

Amikor elment a feleségem, utána megkerestem a Klárit. És 
összejöttünk. Hogy volt ez? Nem is tudom: nem is voltam 
ESZEMNÉL akkor, annyira fájt a feleségem — és közbe meg nagyon 
tudtam szeretni a Klárit! ö volt az első azután hogy elment a 
feleségem. 

Három vagy négy hónapig jártunk együtt. Akkor terhes lett tőlem. 
Én nem bántam — hát akartam én mindig a gyereket, hát az volt nekem 
a mániám! De akkor jött egy olyan, hogy mentem Lengyelországba, 
jutalom-útra. Indulás előtti este megmondtam neki, hogy amíg meg 
nem jövök, ne csináljon semmit, maradjon veszteg, majd utána 


beszélgetünk. Két hétre rá megjöttem — már nem volt terhes. Közbe 
elment kaparásra. 

Haragudtam, meg fájt nagyon, veszekedtem vele — hát mér kellett?! 
mér nem várt?! — kiabáltam rá — így maradtunk el. írtam neki azután — 
nem is válaszolt. Mérnök lett azóta — de hát ez nem lenne akadály, én 
szerettem, nagyon szerettem, feleségül akartam venni! Mit csináljak — 

Volt utána a Vera. Fél évig voltunk együtt, félig-meddig nálam is 
lakott — na nem lakott éppen ott, de mindig ott volt. Szerettem, nagyon 
is szerettem, fél év után már annyira voltam vele, hogy hát elveszem 
feleségül, pedig nem voltunk egymáshoz valók: én vagyok 
százkilencven centi, hetvenöt kiló, ő volt százötven centi, negyven 
kiló. Szóval nem tudtam megjelenni vele sehol, hát a köldökömig ért, 
hát zsebbe vigyem? De amúgy jó volt minden, nagyon jó. Pedig rossz 
életű lány volt, nagyon. Azt mondják, szeretőt pofátlanság megcsalni — 
nahát, ő aztán sokkal, de sokkal megtette, kollégámmal, haverommal, 
majdnem barátommal is, mindenkivel. Rosszul esett, marakodtunk is 
sokat, de ez olyan , ha megversz is, imádlak én”-dolog volt, mer közbe 
meg nagyon jó is volt, mer senki nem volt olyan az ágyba velem, mint 
az a lány! És a szerelem vak. Füvei-fával megcsalt — én meg szerettem, 
feleségül akartam venni! 

Nohát, ő sincsen már, vége. Egyszer valamin összeszólalkoztunk, 
leribancoztam, ő meg adott egy pofont. Én meg megütöttem, adtam 
neki én is kettőt. De nagyon nagyot. Én nem bírom elviselni ha ütnek! 
Pláne ha az arcomat megütik! Úgyhogy még ha beledöglök, akkor is 
visszaütök, mer úgy fölindulok hogy nem számít olyankor semmi! 
Ugye, edződök a munkába, erős -vagyok, én olyan pofont tudok adni 
hogy rettenetes! Nem verekedtem én akkor, csak két pofont adtam, de 
— szóval, eltört a karja neki. Úgyhogy szóval igazi pofon lehetett. Kék 
volt a feje utána egy hónapig. Vége is lett a dolognak evvel. 

Aztán hát volt még sok — nem sorolom föl mindet. De én már 
mindig előre féltem! Hogy megszeretem, aztán elmegy. Mer 
elmegy! Hát ilyen dolgok, ugye: húszéves lány, meg tizennyolc éves 
lány — én meg vagyok harminchárom. Már előre rettegtem, mer 
tudtam, hogy az a tizenhárom év, ami köztünk van, az sok. A tizenöt 
meg pláne rengeteg! Hát biztos hogy ott fog hagyni! Mer nem valók 
vagyunk egymáshoz, már a kor miatt se. Most ugye mit tudjak én 


beszélni ővele? Hát az a tizennyolc éves lány, mit tudhat az még? 
Szóval, egy erőltetett dolog ez, mint mikor egy professzor beszélget 
egy paraszttal. Az én világom más már mint egy tizennyolc évesé! 
Mintha ő egy négyéves gyerekkel beszélgetne, olyan ez! Szóval hát 
megérti az ember: hiába tetszik nekem, hiába szép énnekem az ő 
fiatalsága — mi csak az ágyban találkozhatunk. Az meg, ugye, kevés. 
Énnekem kevés. 

Na, igyunk. 

Én csak aludni járok haza. Felkelek fél ötkor, bemegyek hatra, ott 
vagyok este hatig. Mikor kilépek, fél hét, sokszor hét óra már. Fél 
héttől mondjuk fél kilencig van két óra hosszam rá, hogy igyak. Akkor 
aztán iszok! Nem soká, mondjuk fél kilencig, kilencig, mer le is kell 
feküdni valamikor, hogy pihenjek, hogy holnap megin dolgozni tudjak. 
És ez így megy hónapok óta, meg évek óta már! 

Nem jól van ez így. 

Dolgozok tizenkét órát. Az ÉLETEMET ott töltöm a satupad 
mellett! Nem KELL nekem ennyit dolgozni, nem KÖTELEZŐ! Csak 
hát a munkáért adják a suskát. A korpát. A pénzt! Az meg kell. Mer 
azér lehet megvásárolni mindent. MAJDNEM mindent! 

Mer nem mindent, azér mégse mindent. Mer szerelmet nem lehet 
pénzér vásárolni. BOLDOGSÁGOT nem kapok pénzér! 

Mer ha egy nőnek pénzt adok, megkérhetem hogy mondja: 
, Szeretlek, szerelmes vagyok beléd!" Mondja ő! Ha elég pénzt adok 
neki, tízszer is elmondja! Csak sajnos én nem hiszem el neki. Nem 
tudom becsapni magamat, mer csalhatatlan vagyok ebbe. Látok az 
ujjhe-gyemmel! 

Szóval mégse stimmel itt valami! Szóval, mégis hiába dolgozok? 

Amikor a feleségem — — 

Már utálom, hogy mindig csak „a feleségem", „a feleségem", „a 
feleségem"! Hogy örökké csak — — 

Szóval — mit akartam? 

Nyolc évig, amíg együtt voltunk, én minden hétköznap telefonáltam 
neki. Mer túl hosszú volt a nap — reggel elváltunk, délelőtt, vagy ebéd 
után már hiányzott, nem bírtam estig, fölhívtam. Minden áldott nap! 
Csak legalább ennyit: 

— Hogy vagy? Jól? Hm? — kész. De minden áldott nap! 

Minden áldott este úgy feküdtünk le, hogy átöleltük egymást, úgy 


aludtunk el. Nem is tudtunk volna elaludni másképp! Még mikor kicsi 
gyerek voltam, láttam otthon: apám hanyatt feküdt, anyám meg a 
vállára tette a fejit, úgy aludtak. Nahát ugyanígy csináltuk mi is! Ide a 
vállamra a fejit, , az ő kicsi helyére", így mondta: lefeküdtem, és akkor 
— „jöhetek az én kicsi helyemre?” 

— Jöhetek az én kicsi helyemre? — aszondja, még utolsó este is! 
Odafeküdt a vállamra, átöleltük egymást, úgy aludtunk! 

Reggel: hogy ő délután elmegy orvoshoz. Mer taknyos, náthás, fáj a 
feje — tényleg beteg volt. Jó, persze, menjél! Elment. Orvoshoz! 
Többet nem láttam. Csak a tárgyaláskor. 

Én aszittem, beleÖRÜLÖK! Hát eszem ÁGÁBA se volt, hogy 
otthagy! Még előtte egy hónappal, egy ilyen baráti összejövetelen — 
többen mesélték utána —, valahogy szóba jött, és azt mondta: ő ki se 
bírná, ha én elhagynám őt, belePUSZTULNA! És akkor, egy hónap 
múlva — — 

Utána én nem tudtam enni. Két hétig SEMMIT nem ettem, egy 
falatot se! Mer ha ettem egy falat kenyeret — én akartam volna! —, 
akkor kettőt kihánytam. Képtelen voltam — mer mindig együtt 
szoktunk enni! Egy pohár vizet nem tudtam meginni, már ki voltam 
száradva teljesen, olyan voltam mint a gumi! Nyócvan kilóról 
lefogytam hatvankettőre, a lábam mint a léc, csak a térdkalácsom 
maradt belőle! Tisztára meg voltam zavarodva. Ötször próbáltam 
öngyilkosságot, akkor ideggyógyászat, ideggondozó, minden — ajaj — 

Aztán nagy sokára írt, hogy el akar válni. Hát mit csináljak? Ha 
egyszer azt mondja: , El akarok válni!" Mondjam azt, hogy én nem 
válok? Hát attól már nem fog visszajönni, nem fog újra megszeretni 
engem! Hát persze, jó, váljunk el akkor. Hát, ha így látod jónak, akkor 
váljunk el. Mit mondjak? Elváltunk. Törvényesen elváltunk. 

Úgy szerettük egymást, mint két gyerek. Hát hogy lett ennek vége? 
Fogalmam sincs. Mer énbennem mai napig se lett vége! Ha előjön ez a 
dallam — pedig sokszor előjön, a rádióba is elég sűrűn játsszák —, hogy 
, Várlak minden éjjel, várlak minden reggel, várlak mindenemmel" — 
én most is mindig sírva fakadok. Mer így várom én most is! Két éve 
már! Hát egy héten hatszor álmodok vele! Várom! Pedig tudom, hogy 
nem fog jönni. Az életbe nem fog jönni már! Hát ismerem! Mer 
büszke. Roppant büszke! Hát ezer is szerettem úgy! Tudom jól: ha 


kiBELEZIK, akkor se lehet rávenni, hogy visszajöjjön már! Ha 
egyszer ő elment! Mégis várom. A legnyomorultabb ember vagyok a 
világon!! Most már lassan hárommilliárd ember él a Földön, hát nem 
sokat számít egy; kis porszem vagyok ennyi közt — de az én fájdalmam 
a legnagyobb!! Mind közt a legnagyobb!! 

A feleségem volt. Szeretőm volt. Barátom volt. Anyám, lányom 
volt, mindenem volt! Mindent elvesztettem vele. Már nem is 
feleségem. Elment, orvoshoz. Két éve. Nincs. Elvesztettem a 
feleségemet. A barátomat. A szeretőmet. Az égvilágon mindent 
elvesztettem. 

Én katolikus voltam. A fél életemen keresztül szolgáltam az Istent. 
Szolgáltam, mer minden héten ott voltam a templomba, gyóntam, 
áldoztam, mindenbe úgy éltem — — 

De akkor mér büntetett meg ennyire?! Hát érdemeltem?! 

Azt mondja a Biblia, hogy Isten azt vert, akit szeret. De hát akkor 
engem ne szeressen inkább! Mer mi a jó nekem abba, ha szeret, meg 
ver?! Engem ne verjen! Ne szeressen, hagyja inkább hogy boldog 
legyek! 

Nekem ő minden volt. Nemcsak arra kellett, hogy megfőzze a kaját, 
kimossa a gatyámat, este megágyazzon, nemcsak egy nő volt, egy 
darab élő hús, nemcsak annyi hogy este széttegye a lábát, hogy 
ráforduljak meg leforduljak róla — hanem FELESÉG volt, MINDEN 
volt nekem! És elment. Fogalmam sincs, miér tette. 

Hát úgy éltünk mint a galambok! Nyolc évig! És akkor — hogy ő 
elmegy orvoshoz. Este jön! És sose láttam többet. Hogy ő ezt tervezte? 
már előre tudta? vagy akkor reggel jutott csak eszébe? — nem tudom. 
Engem egyik pillanatról a másikra ért. És sose fogom megtudni, mér 
tette. Nem is kérdeztem, hát utólag már mit beszéljünk erről! Hogy , ez 
nem volt jó", meg „az nem volt jó" — mire való ez? Meg úgyis 
hazugság volna az egész, mer jó volt! Hát jó volt minden! De 
visszacsinálni úgyse lehet már semmit, hiába faggatnám. Nem is 
érdeklődtem másoktól se, nem akartam hogy azt gondolják: futok 
utána, vagy mittudomén. Inkább öngyilkos lettem. Ötször! Kimostak. 
Meg megtaláltak a szomszédok. Meg kiesett a falból a szög, mer 
rosszul vertem be! Meg nem működött a hurok! Mer olyan részeg 
voltam, hogy nem tudtam megkötni! Szóval, nem ment. Még ahhoz 
sincsen jogom hogy meghaljak! Most már kénytelen vagyok élni. 


Akkor viszont iszok! Amíg vele voltam, azt mondták, hogy iszok. 
Pedig mi volt az? A munkából hazafelé megittam egy korsó sört, 
kettőt. Hát az ivás? MOST ISZOK! Most, ha mondják, igazuk van! 
Mer most nem is akarok nem inni. Minden este végigjárom a 
kocsmákat, jól beiszok, akkor hazamegyek, előveszem azt a pár 
emléket, ami maradt — van egy hajtincse, meg van egy kislányruha, 
amit a nővérem varrt az ő szoknyájából, meg egy pár cipője is maradt 
nálam, ilyesmik — nézegetem őket, ülök, gondolkozók — — 

Nekem ez a nő — az életem. Ez nekem egy örök szerelem! Mer nem 
tud olyat tenni, amivel széjjelrombolná énbennem az oltárt! Ezt a 
szerelmet ő énbennem csak erősíteni tudja már! Most május elsején a 
fölvonuláson találkoztam egy régi ismerőssel, a feleségemnek 
kollégájával, és beszélgettünk ott egy pár szót. És mondja, hogy 
férjhez ment a feleségem. Ott tudtam meg. Hát egy tördöfés, ugye. 
Hogy férjhez ment! Hogy valakit így szeretek, és akkor megtudom, 
hogy férjhez ment! Nem tudtam mit szólni rá. Utána végigjártam a 
kocsmákat, ittam, jól bevakszoltam. És közbe úgy figyeltem magamat: 
na, most mi van? most ettől akkor már nem szeretem annyira? — Hát 
nem a fenét! Csak még jobban szeretem, ettől is csak még jobban! 
Szóval, ez egy olyan szerelem, ami nem múlik el soha! 

Túlságosan szerettem, meg még most is túlságosan szeretem. 
Sokszor elgondolom: egy normális ember megölte volna! MEGÖLTE 
VOLNA! Ha előbb nem, hát ott a tárgyaláson meg kellett volna 
ölnöm! Le kellett volna mészárolnom, amikor ott fölállt, és azt 
mondta, hogy ő el akar válni! Lassan két éve ennek is — tizenhárom év 
múlva szabadulnék, és minden rendbe lenne! így meg még húsz év 
múlva is, ötven év múlva is, SZÁZ év múlva is kínlódni fogok! 

Igyunk. 

Nem jó élet ez így, nem jó. Én is tudom hogy nem jó, de 
elfelejtkezni se tudnék róla, mer mindig a tudomásomra hozzák, hogy 
nem jól élek. Hát tudom, jó, én is tudom! Hogy ez egy lejtő, amin én 
vagyok. 

Mondják erre, hogy a lejtőn is meg lehet állni. Meg bizony! Az 
alján. Ott igen. Egyetlen ember van, aki meg tudna állítani a közepén 
is, vagy hát ahol most vagyok. A feleségem. A volt feleségem. Aki 
már tudom hogy nem állít meg. Úgyhogy — akkor hagyom. Hadd 
guruljon! 


A tengert akartam látni 


Ezen a héten délelőttös vagyok. Hattól kettőig vagyunk. Én minden 
nap legkésőbb háromnegyed hatkor már munkásruhába ott állok a 
satupadom előtt — hát ezt szoktam meg még gyerekkoromba. Majdnem 
mindig én vagyok az első — pláne ezen a mostani munkahelyemen, itt 
nem nagyon tolakszik senki elém. A többi majd hat órákkor esik be a 
kapun, HA beesik hatkor! Pedig hat órákkor már dógozni kéne! 

Amikor ide beléptem, a portás se értette hogy mi van, avval 
fogadott hogy 

— Mi az, elnézted az órát? 

— Mér? — mondom. — Mennyi van? 

— Fél hat múlt, mit akarsz már? 

— Óó — mondom -, aszittem öt óra! Na szaladok akkor! — így. 

Én háromnegyed hatkor ott állok a satupadnál — akkor hat után 
ggyenkint szállingóznak a palik: 

— Jé, te má itt vagy? Mondom: — Már RÉGEN! Mér? 

De nem nagy sikerem van evvel a pontossággal! Van egy kis előtér, 
ott van a kályha, télen ahogy jövögetnek be, mindenki rögtön odaül 
melegedni. Én meg má türelmetlen vagyok, meg ugye pufajka van 
rajtam, udvarra vagyok őtözve, hát nem akarok a kályhához menni. 
Negyed hét, már majnem mindenki befutott, hát mi lesz már? 

— Sanyi úr — mondom a csoportvezetőnek —, mi az adag mára? 

— Várja még, mit izélsz! — aszondja. — Ne ugrálj! 

— De hát — mondom - baszd meg, negyed hét, kezdjünk! 

— Ne hülyéskedj — aszondja —, most mi van? Színházat akarsz itt? 

— Nem — mondom -, de hát — — 

Pláne ugye: előtte való nap szóltak, hogy ki kell mennünk a 
papírgyárba, hibát jelentettek, lerobbant egy rakodógép. Én ugye hat 
órára már összekészítettem a szerszámot amit vinni kell magammal, 
hogy maj biztos hatkor indulunk. Hát fenét! Még fél kilenckor is ott 
toporgok — hát ugye én hiába vagyok benn már hat előtt, nem tudok 
menni, ha a műhelykocsi nincs sehol! Mer a soffőr úgy nyóc körül 
elindul a menetlevélén Aláírassa, körbe mindenkivel, zsebre teszi, 
akkor elmegy kávézni. Kényelmessen issza, kavargassa fél órát mer 
forró, közbe megdumálja hogy mit látott az este a tévébe, meg mit 


csinált éjjel a lányoknak — — 

Én közbe ott állok. Néha megkérdezem, hogy — Na megyünk? 

— Nézd már — aszondja rá — hogy megjátssza magát a pali! Mit 
akarsz? Góré akarsz lenni? Hát még alig jöttél ide! — meg így meg úgy. 

— De — mondom -— hát figyelj ide: hát ki kell érnünk oda valamikor, 
hát így mire odeérünk eggy óra! 

— Na és! — aszondja. — Mit gondolsz, hogy ott majd várnak téged? 
Ott áll már a fogadóbizottság, mi? 

Na hát aztán tényleg úgy van, hogy mire kiérünk, nincs ott senki. 
Ugye akik a hibát jelentették, vártak nyócig, kilencig, aztán megunták, 
széjjelszéledtek. Mire valahonnan előhozzuk őket, dél van. Akkor 
elmeséli a szivar hogy mi a baja a gépnek, hogy mondjuk nem emeli a 
darut. Persze mire megtalálom a hibát, már menni kell vissza, mer 
kettőkor lejár a munkaidőnk -kimentünk, nem csináltunk semmit, 
átadjuk az egészet a délutánosoknak úgy ahogy vót. Délután ők is 
kimennek nagynehezen — de mire hozzáfognának, sötét van, mer télen 
hamar sötétedik, abba kell hagyni, visszajönnek azok is — majd a 
délelőttösök hónap! Úgyhogy elhúzzuk szépen egy hétig — azt a két- 
háromórás munkát! Hogy a düroham rajtam van állandóan! 

Mer én valahogy más vagyok. Most nem azér hogy fessem magam, 
de én szeretek dógozni! Én úgy vagyok a munkával: ha hattól kettőig 
szól a munkaidőm, akkor engem NEM ZAVAR ha hattól kettőig 
dógozni kell! Vagy mondjuk háromnegyed kettőig — az a tizenöt perc 
kell arra hogy össze tudjak rámolni, eltürüljem a szerszámot, rendet 
csináljak — de a többi idő alatt én JOBB SZERETEK DÓGOZNI, én 
DÓGOZNI AKAROK! Csak elnézem a többit: ezek mind személyes 
kitolásnak veszik a munkát. Ha dógozni kell, azt KIBA-SZÁSNAK 
VESZIK! De én meg SZERETEM csinálni! Én közbe is mindig 
fütyülök, dalolok, hülyéskedek — nem az hogy alkoholos állapotba 
lennék, munka előtt nem szoktam inni, különbenis kocsival járok, 
mondjuk ha egy sört meg is iszok, az mindjár elmegy, szóval nem 
nagyon iszok én — egyszerűen csak JÓL ÉRZEM MAGAM! Ezek meg 
bevánszorognak negyed hétkor: mind olyan mintha agyonverték vóna. 
Jön, morog, rosszkedvű, harapós — aszondja: 

— Na, milyen jókedved van! 

De mindnek föltűnik! Mintha őt sérteném vele! Nem bírják, utálják! 

Mondom: — Hát persze, az van! Mér, veled mi van? Megvertek? 


— Nem vertek meg. 

— Ettél már? 

— Ettem. 

— Szeretkeztél az éjjel? 

— Szeretkeztem! 

— Hát akkor meg mi az isten bajjod van?! Az hogy dógozni kell?! 
Hát ebből élsz, nem?! Mér, régen mi vót? Éhes vótál, kijöttél a 
barlangból, körülnéztél, „aha, ott azt az állatot meg kéne enni!”, akkor 
le a hegyről, bekeríteni, megsebezni, futni utána harminc kilómétert a 
vérnyomon, ha meg reumás vagy, mer biztos az vagy a barlangtól, 
akkor aki közbe észrevette, fiatalabb, pihentebb, az vitte haza a 
kajádat, ászt még örülhettél ha nem verték szét a fejedet — hát nem 
jobb most, hogy megkapod a lóvét, bemész vele az ábécébe és minden 
futkosás nélkül megveszed azt a vadat?! Te marha, hát nem 
kényelmesebb így?! Gondolkozz! Pláne hogy hála a szocializmusnak 
munkát nem is követelnek tőled, csak hogy gyere be hatra, legyél itt, 
ne hiányozz, és máris megkapod a manit, vásárolhatsz rajta akármit — 
nem jobb így?! 

— Aa, hülye vagy te! Hagyjál békin! — így. Na. 

És már hideglelést kapok, mikor jönnek be negyed hétkor, és 
hallom: — Na, dógozni köll, má megin, a franc egye meg — mintha 
NYŰZNÁK! 

Úgyhogy én nem szeretem ezt a vállalatot. Mer a kurva anyját, hát 
ez BORZASZTÓ: hogy KÉPTELEN vagyok ledógozni azt a nyóc 
órát! Én avval megyek oda, hogy dógozni fogok, igen: én le 
AKAROM dó-gozni a munkaidőmet — és a LEGJOBB INDULATTAL 
se tudom! Egy , munkahellyen"! És én ezt valahogy nem bírom! 

Kaptam most nemrég egy Zetort. Egy nagyon öreg, egy teljesen 
lerobbant valamit, egy ötezer hatszáz tizeneggyes típusú Zetort — hogy 
be kéne indítani, mer vagont kéne húzatni vele, papirost, ami 
beérkezik vagon papírral, egész Budapestnek, az összes nyomdáknak, 
azt kéne vele behúzatni az eresztőn — hát hogy csináljuk meg. Nahát 
ugye: először a raktár. Hát alkatrész nincsen — mér vóna! Elmentek 
akkor az Agrokerbe — ott sincs semmi. Na ilyenkor jön az, amit én 
szeretek. Hogy nem lehet megcsinálni, de mégis valahogy meg kéne 
csinálni — akkor jövök ugye én. De csak óvatosan! Mer azt se lehet, 
hogy tolakodni, hogy 


— Na vigyázzatok, majd én! 

Mer akkor a többi szaktárs rögtön: 

— Na nézd, a seggnyaló! Hogy megjátssza magát! Úgyhogy csak 
csöndesen, úgy köll viselkedni hogy ne legyen föltűnő a dolog, 
vakaródzni kell, mintha utálnám: 

— Hát, má megint nincs alkatrész hozzá? A hülye édesanyjukat! Na 
hát ha olyan nagyon fontos, hát éppen megnézhessük — — 

— Hagyd a fenébe, majd igényelnek alkatrészt hozzá! 

— Nem — mondom -, hát mégis, hát minek álljon! Szegény palik ott 
kézzel tolják a vagont, csináljuk meg nekik! 

— Aa, mit, hát nem kapsz te ezer lószart se! 

— Hogyhogy nem kapok? — mondom. — Hát megfizetnek, hát az 
órabér éppen nem is olyan rossz ha úgy vesszük! Meg hát nem is azér, 
hanem csak — — 

Hogy én szeretek dógozni, ezt nem lehet nagyon hangoztatni, mer 
nem szeretik. Mer mindenki úgy üti agyon az idejit benn, ahogy tudja, 
a lényeg csak az hogy SEMMIT ne csináljon — én nem tudom mér van 
ez! 

Hát egy olyan fogaskerék kellett ehhez a Zetorhoz, amit még 
gyárilag se könnyű megcsinálni. Ami a lelke a motornak, az 
szabályozza hogy az adagoló hogy álljon, hogyan járjon a motor — 
szóval a meghajtó szerkezet hiányzott. És én csináltam, kézzel. Teljes 
meghajtó szerkezetet! Én reszeltem ki kézzel a fogaskeréknek a 
harminckét fogát, összetettem, összeheggesztettem — és jár a motor, 
kész! 

Én nem várok elismerést, semmit. Aszondták: Jól van Danika! — 
ászt el van intézve. De jó, hát nem ez fáj nekem! Hanem a kolegák 
szövege! 

— Minek csinálod, hülye vagy? Hát add le a raktárnak, hogy ez meg 
az kell, aztán vagy hoznak vagy nem hoznak! Mi dogod vele! 

És úgy néznek rám, mint aki nekik csinál most valami bajt — úgy 
néznek rám mint a sztrájktörőre ! 

Amikor beléptem ide a Huszonkettesbe, fölszereltek szerszámmal — 
de hát nagyon hiányosan. Mer kézi szerszám nincs eggyáltalán. Hogy 
ezt hogy gondolták, én nem tudom. Első nap nem is nyúlhattam 
semmihez -hát mit csináljak, szerszám nélkül? Második nap hoztam 
magammal otthonról pár szerszámot, ami még maszek-koromból 


maradt. Rögtön rámjött a többi!: 

— Mivan, meg vagy hülyülve? Otthonról hozol szerszámot?! 

— Hát — mondom - szerszám nélkül baszni se lehet! Hogyan lehet 
DÓGOZNI szerszám nélkül? 

— Aa, te nem vagy normális! 

Nem vagyok normális — hát jó, nem vagyok! 

Na persze: itt Tátra dízelekkel dógozunk — ezt én még nem 
ismertem. Rájöttem hamar, hogy ide eléggé más szerszámok kellenek, 
mint amik nekem vannak -na csináljunk akkor! Kell például egy 
hatvan centis té-kulcs — nekiálltam, készítek eggyet. Ez karbantartó 
üzem, hát sokszor van az hogy nincs munka, állunk úgyis, időm van! 
Úgyhogy pár hét alatt szépen fölszereltem magam mindenfajta 
szerszámmal. Nagyon furcsán nézett a többi — de kit érdekel! 

Na ez most már megvan. De tovább akkor mi legyen? Sokszor ugye 
három-négy óra is potyába megy egy nap, mer ha nem jelentenek 
hibát, akkor nincs meló — én meg ülni nem szeretek. Elkezdtem akkor 
nézegetni a selejtet. Ott a sok alkatrész amit lecseréltek fődarab-cseres 
javításkor, ebből mindből lehetne még kihozni valamit! 

— Na- mondom -, hát vannak itt egész jó sebváltók, most ráérünk, 
javítsuk föl amelyiket érdemes! 

— Na ne beszélj! — aszondja a kolega. — Mit akarsz, forradalmat 
akarsz csinálni itten? Ülj a seggeden, pihenj! A selejthez nem nyúlunk! 
Így vót eddig is, így lesz fó most is! 

— Hát — mondom — Jókai is megírta már eztet, hogy milyen a 
magyar úr! Hogy nem kell utat csinálni, mer ha esik az eső, úgyse 
megy ki a kutya se, ha meg jó idő van, mehetsz torony iránt! 

De hogy nekemestek! Mind! 

— Mit dumálsz itt? Menj a francba, menj a jó édesanyádba! 

És isten bizony nem hagyták hogy hozzányúljak a kidobált 
alkatrészekhez! Hát mit tudok csinálni? Pláne ha még a górék is így 
gondolkoznak, akkor én, egy beosztott mit szólhatok?! 

Úgyhogy maradunk akkor ebbe az ázsiai állapotba" Viszek be 
magammal krimit, ászt óvások. 

Pedig a munka nem árt meg az embernek! Hát negyvennyóc éves 
vagyok, de én még most is csak úgy érzem jól magamat ha dogozók! 
Meglepően jó kondiba is vagyok, olyan kemény mindenem mint a vas 
— de énszerintem kell is az a mozgás egy fölnőtt embernek! Én 


szeretem a munkát. Ledógozom idebenn a nyóc órámat, akkor utána 
még otthon is elintézem azt a kis háztájit,, a második műszakot is 
ugyanúgy leverem, az is nyóc óra, vagy inkább kilenc, tíz is ha sok 
melót hoznak — úgyhogy a tizenhat, tizennyóc órám mindig megvan. 
De nem fáraszt, semmi baj, jól érzem magam! Úgyhogy ha este 
lerakom a szerszámot, akkor még széjjelnézek, hogy mit lehetne 
csinálni. Itt van ez a közös udvar — hát ezt mindig én szoktam söpörni. 
Mer van itt vagy húsz-macska, összeszarnak mindent — na én két- 
három naponként fogok egy seprőt, összesöpröm. Mer nekem jobb- 
úgy, hogy nem látok magam körül macskaszart, a gyerekem nem lép 
bele, a legyek a szőrös tappancsukkat nem hordják rá a húsomra- 
kenyeremre azt a bacillust — és nem szenvedés az nekem, söpörni, 
dógozni! Szükség is van rá, meg jó is csinálni! De hát ez már 
humanizmus bennem. A humanizmust meg sajnos az emberek 
mostanába a KIMONDOTT HÜLYESÉGGEL tévesztik össze. 

És dógozni meg általába nem hajlandók. Pedig még aránylag, a 
körülményekhez képest meg is vannak fizetve! Az átlagos órabérhez 
képest nem is rossz amit kapnak! De már akkor hogy dógozni érte — 
azt nem. Ha valaki munkát kér tőlük, meg vannak SÉRTVE! Nekem 
ha azt mondja egy góré, hogy na menjek ki, csináljam ezt meg azt — 
megyek, csinálom. Hát azér vagyok! És JÓKEDVVEL csinálom! És a 
tudásom javát beleadom! Ezek meg: hogy mit KÉPZELNEK, hogy ő 
ebbe a hidegbe kimenjen?! Pedig hát ez nem egy olyan jajde nagy tél! 
És van téli ruhája, mer adtak ki neki védőruhát, pufajkát, mindent! 
Csak persze azt már rég eladta, megpiálta. És akkor: hogy hideg van, ő 
fázik. Hogy ő hidegbe dehogyis fog dógozni! De aztán máskor meg 
ugyanígy: hogy most meleg van, nagyon süt a nap, ilyen hőségbe ő 
bizony nem megy ki! 

Ha meg véletlenül dogozik is valamit, az is csak olyan hogy — Na 
beteszek ide egy sasszeget, bassza az anyját, maj megfogja egy 
darabig! — Vagy csepeg, csurog az a gép? nem érdekes: fölönti olajjal, 
ászt ott egye meg a fene! Majd ha tovább is folyik, utánatőtünk! Hogy 
annak az olajnak ötvennégy forint literje, meg van olyan is hogy 
nyócvan, kilencven forint, az engemet ne érdekeljen! Én meg ott 
csúszok-mászok a kocsi alatt, szétszedem, kiveszek mindent ami rossz, 
amit már hónapokkal, meg ÉVEKKEL ezelőtt kellett vóna kicserélni, 
ha valaki megnézi rendesen — de evvel én csak hülye vagyok. 


— Te — aszondja —, hogy nézel ki? Mint egy disznó! 

— Naigen — mondom -, hát be kellett mászni alája — — 

— Hát, baszd meg, én be nem másznék! Öntsd föl olajjal, ászt kész! 

— De — mondom -— te süket, hát ha ezt a csövet levesszük, 
megheggesszük, akkor nem folyik tovább! Hát az az olaj se ingyér 
van! 

— Mit törődsz te avval, az anyja izéjit! 

— Node — mondom — ha így marad, nem tud rendesen dógozni az a 
gép se! 

— Ha nem két óra alatt végzi el, elvégzi öt alatt, nem a te dogod! 

— És — mondom — aki rajta dogozik? Annak is tonna-terve van, 
szeretne haladni — — 

Aa, de hát hiába is ugatok, legföljebb csak gyanús leszek vele, de 
minden megy tovább ugyanúgy. És így van szembeállítva eggyik 
melós a másikkal! 

Vagy ahogy a raktár szembe van állítva énvelem! Hát az is szép! 
Mer a raktárnak úgy van prémiuma, ha mozog a"készlet, ha semmi 
nincs tartalékba — szóval: ha nincs alkatrész. Hát én ezt meg se bírom 
érteni, hogy van ez! Megcsinálnak olyasmiket, hogy ha például három 
hónapig áll egy százezer forintos alkatrész, akkor képesek kivételezni 
és kidobni a szemétbe! Hogy had rohadjon inkább el, de ne legyen 
elfekvő, mer az nekik tilos! És ez egy nagy cég, kilencvenezer fős 
vállalat, úgyhogy MILIÁRDOK mennek el így! Erre meg merek 
esküdni, hogy MILIÁRDOK! Mer LÁTOM, hát ott megy az egész az 
orrom előtt! De szólni meg nem lehet, mer akkor beverik a fejem. Én 
egyszer szóltam, és majnem picsán rúgtak. Csak az mentett meg, hogy 
aszondták: — Áá, ez részeg! Hát nem tudja mit beszél! — csak ez 
mentett meg. Mer ha valaki odafigyel, hogy 

— Hát részeg vagy nem részeg, de azér ebbe lehet valami — akkor 
én MENTHETETLEN vagyok. Mer az jogilag nem probléma, hogy 
valakit hazavágjanak! Én jogilag tehetetlen vagyok! 

És ez így megy ORSZÁGOS viszonylatba — hát énnekem 
harminchat munkahelyem vót már, én mindent tudok! És egyre csak 
rosszabb, egyre csak züllik lefele minden. Én csak azt nem tudom: 
minden fajta társadalmi rendszerbe így van ez? Vagy csak mi 
engedhetjük meg magunknak? 

Mezőtúron születtem, kilencszáz harmincba. 


Erről annyit tudok még, hogy sehogyse akarta senki hogy én 
megszülessek. De a világér nem akarták, hogy megszüljön anyám! 
Már én második gyerek voltam, meg valahogy nem is nagyon értették 
meg egymást akkoriba a szüleim — úgyhogy Mezőtúr összes fuseráns 
bábája, javasa, angyalcsinálója ott okoskodott anyámmal, hogy nekem 
valahogyan utamat állják, elvegyenek. De énnekem semmi nem 
használt. A végin aztán belefáradt anyám hogy nem bír velem, — Hát 
ha ennyire akar -gondolta —, ha ennyire ragaszkodik az élethez, hát had 
jöjjön! — ászt így mégis megbarátkozott a gondolattal hogy 
megszülessek. 

Rettenetes hideg tél vót, amikor így erőszakkal megérkeztem, a 
Berettyó partján laktunk egy kis öreg házba, fújt rajta keresztül a szél, 
a sok megpróbáltatástól is kék-ződ vótam, meg pici is, és olyan 
borzasztóan néztem ki, hogy jóformán a szita alatt tartottak, hogy a 
macska el ne vigyen, mint a viccbe — de irtóra ragaszkodtam az 
élethez! 

Ezt anyám elbeszéléseiből tudom, ő mondta el már később — de 
ezután már mindenre nagyon emlékszek. Hóó, príma jó a memóriám! 
Még azt is tudom máig is, hogy mit szavaltam az óvodába! Még nem 
vótam négy éves, a szüleimmel vótam még akkor — , Ha kérdik ki 
vagyok, — szemem büszkén fölragyog: — én magyar gyerek vagyok!" — 
ezt szavaltam az ünnepélyen. 

Négy éves koromig a szüleimmel vótam, de akkor apám annyira 
rákapcsolt a tintára, hogy amink vót, minden elfolyt, anyám 
hozománya, háza, minden. A fater bedobta a piát és szétzüllött a 
család, anyám elment Pestre szakácsnőnek, engem meg beadtak 
menhelyre. 

Apám uradalmi gépész volt. Pesten szabadult a Hófer-gyárba — ez is 
elég nagy szó volt még akkor —, ászt úgy került haza Mezőtúrra, hogy 
Hóferék próbaszántásra adtak ki traktorokat, bemutató szántásra, hogy 
vidéken is megszeressék a gépeket, ászt így küldette le magát a fater 
az ottani  uradalmakhoz,  Herbályihoz, Skul-tétihoz, Bajcsi- 
Zsilinckiékhez. A végin meg ottragadt Bajcsi-Zsilinckiéknél. Ott még 
csak akkoriba kezdett az ipar egy kicsikét mocorogni, úgyhogy apám 
vitte Mezőtúrra az első traktort, az első robbanómotort, huszonhatba — 
ezt sokszor elmondta az öreg, büszke volt rá. 

Az anyám anyja egy földbirtokos családnál volt szakácsnő, anyám 


meg Bajcsi-Zsilinckiéknél mindenes az uradalomba, belső cseléd — 
ugye az már kicsit több mint a külső cseléd, már majdnem 
gazdaasszony. És hát ott ismerkedtek meg,, egy majorba, csépléskor. 
Anyám is elég szép lehetett, meg apám is egy jó testi fölépítésű, 
jóképű, fekete, hullámoshajú pali vót — hát ászt ott megszerették 
egymást. Ment az könnyen, akkoriba is! 

Apám különben törvéntelen gyerek vót. Akkoriba még nagyobb 
szigorúság vót ilyen dogokba, pláne vidéken, úgyhogy apám nem is 
ismerte az apját, csak a nevit tudta, de sose találkozott vele. Én meg 
egyszer tiszta véletlenül összefutottam evvel a családdal, itt Pesten! 
Segéd vótam már, itt Angyalföldön dogoztam egy vállalatnál, és tavasz 
vót, olyan bágyadtan sütött a nap, persze ki vótunk rá éhezve, kiültünk 
ebédidőbe a műhely elé, ott napoztunk sorba mint a fecskék. Eggyik 
haverom meg ott ügyetlenkedett, ászt megbotlott a lábamba. 

— Fene azt a tenyeres-talpas mezőtúri formádat — aszondja —, nem 
tudod beljebb venni? 

— Aa — mondom neki —, mi az anyád valagának ugrálsz, lépd át 
vagy ülj le, úgy nem botlasz el! 

Ül ottan mellettem egy idősebb tag, rámszól erre: 

— Te mezőtúri vagy? Mondom: 


— Az. 
— Na, én is — aszondja. 
— Hogy hívják magát? 


— Povázsai Jánosnak — aszondja. 

— Povázsai Jánosnak?! — mondom. Mer rögtön eszembe jutottak a 
történetek! — Nincs magának rokonja Povázsai József? 

— A testvérem! — aszondja. — A bátyám! 

— Na — mondom - akkor alighanem az az én nagyapám! Maga meg 
a nagybácsim. Mer az én nagyanyám Fésüs Julianna, megesett, az 
apám zabigyerek, egy Povázsai József nevezetű bognármester csinálta 
őtet — és elmeséltem ott neki az egész családot. Jól elbeszélgettünk! 

Még élt akkor a faterom, neki is elmondtam a dogot, eljött ő is, 
megnézte ezt a Povázsait, megbeszélték — igen, hát ez az, az arc is 
olyan, ugyanaz a fajta! 

Ez a Povázsai János itt vót hűtő-bádogos Angyalföldön, a Teve utca 
meg a Fái utca sarkán vót a műhelye — mikor még inas vótam, szembe 
dogoztam egy műhelybe, hozzájuk hordtam át a hütőket javítatni — és 


fogalmam se vót hogy ő a nagybácsim! 

Na, hát ilyenek vannak! 

A lényeg csak az, hogy apám törvéntelen gyerek volt, ászt anyám 
családja nagyon ellenezte a házasságot. Pedig gépész volt apám — nagy 
szó ugye ott! A végin aztán csak kiharcolták, hogy létrejöjjön a frigy, 
ászt be is sikerült hamar három gyerek: bátyám, én, meg az öcsém. 

Csak aztán nem nagyon ment a dolog mégse. Mer jött a gazdasági 
válság, rossz évek — apám búzába kapta a fizetést, a búzát meg nem 
bírta eladni. Ászt nekifogott erre piázni a fater, úgyhogy szépen széjjel 
is ment a család. Apám nagyon jó ember vót, áldott-jó ember, meg irtó 
értelmes, tényleg voltak jó pillanatai — csak a család iránt nem vót 
kötelességtudata. A munkájához vót, mer marha jó melós vót! — de a 
családba nem lehetett számítani rá. Anyám meg hát nem bírt egyedül 
mindent. Úgyhogy mehettünk szépen menhelybe. 

Hát a menhely, az kalandos volt. Négy évet voltam benne — na 
mondjuk vót megszakítás, de azér a három év biztos összejött. Gyulára 
vittek először, ott vót a központi elosztó. Ott vótam már egy ideje, 
amikor találkoztam az öcsémmel — azt is beadták. Azután meg a 
bátyám is megjött. Ott találkoztunk — hát én nem is tudtam róla hogy 
ezek is benn vannak! 

Az öcsém meg a bátyám nagyon anyásak vótak, azok állandóan 
sírtak. Én valahogy önnálóbb vótam, szóval nem nagyon vótam 
szentimentális — de ezek örökké, hogy „anya, anya!" Emlékszek, a 
bátyámat egyszer jól fejbe is vágtam, ilyen pettyes lelenc-bögrénk vót 
— mer ott minden pettyes vót meg csíkos —, jól fej bevágta m a 
testvéremet, a pettyes bögrével, hogy 

— Ne sírja má annyit, hát maj jön! 

Na aztán elkezdtek kiadni minket így családokhoz, hol ide 
hellyeztek, hol oda hellyeztek, akkor vót úgy hogy visszavittek, hogy 
, hagyon gyenge ez a gyerek", vagy az ellenőr vitt vissza, meg arra is 
emlékszek hogy álltunk egy folyosón, hogy kiválasszanak a 
fogadószülők, elvigyen valaki, ott álltunk sorba, lelencruhába, szürke 
ceigbe, mint amilyen az utcaseprőknek vót, mer ez vót az 
egyenruhánk, már messziről lehetett látni hogy lelencek vagyunk — ott 
álltunk a folyosón, a parasztok meg járták végig a sort, szidtak minket, 
hogy „nem bírja ez a kánná vizet se!", meg „mm, nágyon gyángá ez a 
gyerek!” — — 


Előbb a bátyámat vitte el egy többgyerekes család, azután meg 
engemet is elvitt egy varrónő, egy magányos özvegy, akkor onnan 
visszakerültem, nem tudom már hogy mér, akkor Orosházára vittek, 
Katonáék, úgy hívták őket, na azok eléggé éheztettek, azt a 
valamennyi pengőt, amit az állam adott nekik a kosztunkra, mind meg 
akarták spórolni persze, vót olyan, hogy ebédre adtak egy darab 
kenyeret, ászt másszak föl vele a fára és lakjak jól eperrel — ennyi vót a 
koszt! Kijött néha az ellenőr, mint most a tanácstól a gyermekvédelmi 
osztály, így kijártak ellenőrizni, kérdezték hogy — Na meg vagy-e 
elégedve? — ez előfordult, de elég mindeggy vót hogy meg vótam-e 
elégedve vagy nem vótam, mer nem sok változás lett. Meg nem is 
mindegyik gyerek merte elmondani a baját — hát én már akkor is elég 
bátor fellépésű vótam, határozott, én mindig megmondtam hogy mi 
újság. A Katonáékhoz is kijött egyszer az ellenőr, mondta, hogy 

— Hát ennek a gyereknek nagy a haja már, mér nem nyírassák meg? 

— Ó — aszondja az asszony —, meglessz, hónap megnyirassuk! 

Akkor aztán rátettek a fejemre egy rossz serfalit, ászt körbenyírták. 
És a fülembe jól belevágott a nagy birkanyíró ollóval a spiné. Ezt nem 
felejtem el sose, mer nagyon vérzett, meg nagyon fájt, még most is 
megvan a hellyé! De szerencsém vót, mer másnap megint jött ki az 
ellenőrnő, megnézni hogy mi van a hajammal, én meg megmutattam 
neki a fülemet — el is vitt akkor onnan, rögtön magával vitt. Eggyik- 
másik ellenórnő emberséges vót — nade mit tudott csinálni? Visszavitt 
— aztán elvitt valaki más, és ment tovább minden ugyanúgy. 

Én nem is tudom már hány helyre vótam kiadva a négy év alatt — 
egyik smucigabb vót mint a másik, mind csak ki akarta használni azt a 
gyereket. Ilyen apróbb munkák, mint a vízhordás az ártézikútról — hát 
az jó messzi vót, a falu közepin, vagy az állomásnál —, vízhúzás a 
kútból, állatok itatása, ilyesmik, az mindig az ilyen kis rabszolgák 
dolga vót — hát csináltam eleget. Hozzá meg a szűk kaják — úgyhogy 
csak hamissággal lehetett valamire menni. Na jól meg is tanultam 
alakoskodni, színészkedni, mer csak avval tudtam magamat 
megvédeni. Kicsi vótam és tehetetlen, és megvédeni magamnak kellett 
magamat mindig. Prímán tudtam például fájdalmat mímelni, ha az 
köllött, vagy tudtam felcsillanó szemet csinálni, hogy jaaj, értem, meg 
nagyon érdekel a dolog!, amikor pedig halvány dunsztom nem volt 
róla hogy miről van szó — ilyeneket nagyon tudtam! Meg az éles szem, 


jó megfigyelőképesség is hamar ki kellett hogy alakuljon bennem, 
hogy amikor kenyeret lopok, vagy kolbászt, szalonnát, akkor 
ugyanolyan csámpásra tudjam vágni mint ahogy előtte vót, hogy ne 
vegyék észre. Mer a lopás, meg a hazugság: bűn. Hát a Biblia szerint 
is, BÜN! Nade viszont ha ilyen az élet, akkor muszáj mégis élni vele! 
Mer ott csak úgy lehetett megmaradni, ha nagyon rafinált vót az 
ember. A kaja mindig adagolva, mindig éhes vótam — muszáj vót 
lopni! És ráadásul ügyessen kellett lopni, hogy ne tudják meg, és akkor 
valahol elbújva megenni, klozeton vagy itt-ott — nagyon kegyetlen 
dolog vót ez. Idegenül, egyedül — — 

Na nem panaszkodok azér — mer jót tett nekem ez a kemény 
nevelés, FELTÉTLENÜL jót tett! Mer a jólét énszerintem hülyévé 
teszi az embert. A nyomorba meg kifejleszt az ember olyan 
tulajdonságokat, amik talán soha nem fejlődtek volna ki jó helyzetbe! 

Amikor a menhelybe eltőtöttem már három vagy négy évet, akkor a 
nagybácsim, apám testvére magához vett. 

Apámék ketten vótak testvérek, apám, Fésüs József, meg Antal, a 
báttya, iparos Mezőtúron. De éppen ellentéte vót apámnak a 
nagybácsim: apám bohém vót, iszákos, link pali — az Anti bácsi meg 
tiszta józanéletű, fegyelmezett, pedáns, spórolós, akkurátus ember — 
tiszta német vót, POROSZ! Értelmes vót, nagyon jó munkás, meg 
amellett könyvszerető ember is — de tisztára mint egy pedagógus: 
vasszigorú, rámenős. Híres jó iparos vót, a harminchatos 
világkiállításon az ezüstkoszorús nagydíjat elnyerte a tulipános 
sparheltjával — olyan vót az mint egy csikósparhelt, kifényezett lappal, 
kézileg kitapasztva, kidíszítve tulipánokkal. Nagy műhelye vót a 
nagybácsinak Mezőtúron, itatóvályukat, sparhelteket, üstházakat 
csinált, segédekkel persze meg inasokkal. Elég jól ment neki, vett 
cséplőgép-garnitúrát is, nyáron avval jártak ki a határba csépelni — hát 
akkor még nem vót gépállomás, meg kombájn, ilyen vállalkozók 
intézték a cséplést. Szóval már úgy kezdett szépen gazdagodni 
akkoriba az Anti bácsi, de viszont gyereke nem vót neki, a felesége 
nem bírta kihordani a gyereket, gyenge vót a méhe neki. És akkor 
aszondták, hogy , na ne szenvedjen szegény gyerek!", és kivettek, 
hogy mégis legyen náluk egy rokon-gyerek, ne idegent hozzanak a 
házhoz. Anyámék akkorra már Pestre költöztek. 

De hát ki vótam használva ott is, tökéletessen. Fúrógépet hajtottam, 


szegecseket melegítettem, fogóval adogattam a meleg szegecseket, 
fujtattam a kovácsfújtatóval, akkor krétával megvonalazták a nagy 
vaslemezt, és a nagykalapács smalljával nekem kellett hajlítani — nyóc 
éves vótam hogy odakerültem, de én játékát nem ismertem. Iskolába 
éppen elfuthattam, de mindig késtem onnan is, meg szaladtam vissza 
mer már vártak, tanulásra nemigen vót idő, csak épp a kötelező leckét 
hamar megcsináltam — nade viszont rengeteget: tanultam ebbe a 
mozgalmas életbe, hát jóformán ott nőttem föl a műhelybe, szívtam 
magamba az összes műszaki dogokat. Tanultam én ott rengeteget! 

Csak nem vót könnyű azér ez se. Ott izzítani a vasakat abba a 
melegbe, figyelni hogy mikor hiccel, meg a szegecseket verni, tízkilós 
kalapáccsal lemezt domborítani — hát nem is bírtam kifejlődni 
rendesen, abba a kegyetlen munkába, a kiadagolt koszt mellett: 
alacsony maradtam. De jó szervezetem vót, úgyhogy aztán húszéves 
korom után behoztam nagyjából, akkor nőttem meg, mikor már a 
katonaságból leszereltem, kicsikét nyugodtabb életem lett, akkor 
nőttem még vagy hat centit, szóval elértem mégis azt a normális 
közepes méretet. 

A játékot nemigen ismertem. Megvót a teljes napi elfoglaltság — 
esetleg annyi vót a játék, hogy ha vittem ki a cséplőgép után tartalék 
szíjat, na útközbe szétnéztem a határba, azon a tíz, meg húsz 
kilóméteres úton — de közbe mindig igyekeznem kellett. Nem vót azér 
ez rossz, nem nagyon fárasztott a munka, jól éreztem magam, a napi 
háromszori étkezésem megvót, jó is vót a kaja -öreglebbencs, tanyai 
levetlen, szerettem nagyon ezeket a bográcsba főtt ételeket, meg is 
tudom csinálni a mai napig is, nagyon jóízű! 

Meg érdekes is vót ott az élet. Sokszor mentünk ki házakhoz, mer 
ha a vevő visszajött panaszkodni, hogy nem jól működik a sparhelt, 
mondjuk hogy az alja nagyon éget, vagy a teteje megpirul a tésztának, 
akkor menni kellett és áttapasztottuk agyaggal, tettünk bele vastagabb 
réteget. Meg elküldtek sokszor szegecsér a vaskereskedőhöz: 

— Na, Dani — aszondja a Mariska néni, az Anti bácsi felesége —, 
szaladj be, kérdezd meg Jakucs bátyádat, van-e  kétnullás 
hordószegecs! 

Akkor szépen bekocogtam — jó három kilóméterre vót, mer a város 
szélin laktunk. 

— Jakucs úr, van-e szegecs? Mer az Anti bácsi akar venni! 


— Van — aszondja. — De mondd meg az Anti bácsinak, ha ezer 
darabot vesz, akkor húsz fillérrel olcsóbban adom! 

Na akkor vissza. Mondtam, mi újság, hogy az ezres csomagot 
olcsóbban adják mintha százasával hoznám — Mariska nénémnek 
persze több se kellett, mer híres nagy smucig vót: 

— Menj vissza, kérdezd meg: ha háromezret veszünk, mennyit kér? 

Akkor MEGIN vissza! Hát már az idegeimre ment ez! Úgyhogy 
akkor leegyszerűsítettem a dogot: ha elküdtek a vasashoz, leálltam az 
úton a fiúkkal bigézni vagy golyózni, aztán mikor gondoltam, hogy na 
eltelt annyi idő mintha ki-be futottam vóna, mentem vissza: 

— Nincs hordószegecs! A Jakucs úr azt mondta elfogyott! — Hát a 
fene szaladozik annyit! 

Akkor ászt szép csöndbe hallgattam, hogyan szidják a vasast: 

— A fene a rohadt zsidóját, már szegecse sincs! Azér egy párszor 
megszöktem az Anti bácsiéktól. 

Nem is az hogy nem szerettem ott lenni, hanem — hihetetlen erős 
vót bennem a kalandvágy! Elkűdtek egyszer, hogy hozzak öt kiló 
kukoricadarát, és adtak rá egy pengőt — akkor jött divatba a papír 
egypengős, olyat adtak — , de nagyon vigyázz rá!" Talicskával mentem, 
de nem jutottam a darálóig, elakadtam. Látom a vásártérnél: nagy 
sátor, cirkuszoskocsik, kovbojok, tollas indiánok, minden — hííí! 
Rögtön megjelent előttem amit a tarka-regényekbe óvastam! Költ, 
bőrnadrág, érszorító, minden! Cc, nagyon tetszett! És látom ám: ki van 
írva: tíz fillérér be lehet menni! Sssz, mondom, na nem érdekes, majd 
legföljebb azt fogom hazudni hogy elvesztettem a pénzt! Nyúlok érte a 
zsebembe — nincs sehol. Mi a fene! Nem találom! Na, egyből 
elfelejtettem a kovbojokat — nagyon megijedtem. Visszatoltam a 
talicskát szépen a házhoz, de nem mertem bemenni — mer nagyon 
veszekedős vót az Anti bácsi, de a drága Mariska néni is, biztos 
agyonvertek vóna — inkább elmentem. Világgá! 

Három napig csavarogtam a Berettyó nádasába, bozótjába, éltem 
mint Robinzon, papsajtot, kecskebékát ettem - közbe meg 
gondolkoztam. De minden hülyeség eszembe jutott! 

Három nap után már kíváncsi lettem, hogy mit beszélnek rólam. 
Visszalopództam. Nem mertem bemenni, csak az egyik inasgyereket 
kaptam el, attól kérdeztem hogy mi van. 

— Hát — aszondja — előbb azt kiabálta a Fésűs úr, hogy szíjat hasít a 


hátadból, de most már azt mondja hogy hozzád se nyúlna, csak jönnél 
már haza! 

Na erre nagynehezen rászántam magamat és előálltam, hogy na itt 
vagyok. Úgy megvertek mint a lovat — — 

Aztán vagy egy hétre rá: iskolába vagyok, kéne a radírom, keresem, 
érzem hogy a zsebembe van, ki lehet tapogatni, benyúlok, nem érem 
el, üres a zsebem — mi ez? Anyám küdte azt a nadrágot, biztos 
használtan kapta valakitől, megfoltozta a lyukas zsebit, de nem jól, 
becsúszott a radír a folt alá. Nyúlkálok tovább, az öltések közé — hát ez 
meg? A papír egypengős. Ahogy összehajtogattam kicsire. Becsúszott 
az is a két réteg közé, ott vót a radírral eggyütt. Hát, én ezt már vissza 
nem adom, ha így megvertek érte! Elmegyek vele Pestre, anyámhoz! — 
és akkor megin leléptem. 

Ezt csináltam sokszor, az ilyen két-három napos szökéseket, vagy a 
kalander, vagy az hogy anyámhoz megyek — mer csak hiányzott 
anyám, mindig vele akartam beszélni. De azér Pestre nem indultam el 
egyszer se, hanem inkább vettem medvecukrot — olyan hosszú fekete 
vót az, mint a bakancsszíj —, vagy ha már nagyon éhes vótam, vettem a 
lopott pénzen császárzsemlét, jól belaktam. Vagy ellógtam moziba, ha 
arra is jutott pénzem. 

Anyám közbe Pesten vót szakácsnő egy zsidó családnál. Két öreg 
méltóságos asszony, egy fiatal nacsas-asszony, meg unokák, ennyi volt 
a család — de marha gazdagok, az eggyik öregnek Egyiptomba voltak 
ültetvényei, a másiknak Veronába nagy vagyona, de Pesten laktak, a 
Rottenbiller utcába béreltek hatszobás lakást a Cejlon kávéház fölött. 
Anyámat hamar megszerették, már mindent ő intézett, majdnem 
házvezetőnői rangra emelkedett már a Gotfridéknál, nagyon jó helye 
volt. És akkor egy idő után mondták neki, hogy az eggyik gyereket 
fölhozhatja, vállalják hogy ott lehet eggyikünk. Hogy mutasson 
fényképeket a gyerekekről, hogy válasszanak — nahát irtó szerencsém 
volt, én tetszettem meg nekik és engem választottak. 

Akkor jöttem föl Pestre. Harmincnyócba — nyóc éves voltam. Úgy 
érkeztem meg: egy rossz bocskai-kabát vót rajtam, fehér kendő a 
karomra kötve, hogy megismerjen aki értem jön az állomásra — és 
mezítláb vótam. Hát anyám borzasztó szégyelte — na persze ő vett 
cipőt, meg mindent, elküdte, de a smucig nagybácsimnak a sóher 
felesége eladta, én azt sose láttam! 


Na így kezdődött a normálissabb életem. Ez jobb vót már, sokkal. 
Mer ezek a méltóságáék marhára megszerettek, jóformán úgy vótam 
ott mint családtag. Előszöris ugye elkezdtek tanítani — na olvasni már 
tudtam jól, azt nagyon könnyen tanultam, már óvodába tudtam, 
szótagolva, de meglehetős jól olvastam — hanem viselkedni kellett 
tanulnom, hát abba sehol nem voltam. Például ugye étkezni tanultam, 
szerszámmal: két könyvet tettek kétódalra a hónom alá, úgy kellett 
asztalhoz ülni, egyenes derékkal, nem lehetett hadonászni, mer akkor 
kiesett a könyv — hát eleinte rossz vót nagyon, mer én még most is úgy 
szeretek enni, hogy belenyúlok kétkézzel, és HAMM! — hát úgy az 
igazi, úgy isteni, egész más a kiválasztás is szerintem, meg minden — 
nade viszont nem bántam, mert közbe szerettek az öregek, valahogy 
tetszettem nekik és nagyon szerettek. Meg voltak lepve hogy milyen 
jól olvasok, ászt adták a könyveket meg újságokat — még most is 
emlékszek: a Friss Újságba volt a Lüke Árpád meg a Macolai, két 
ilyen karikatúrafigura, monoklival, nagy orral, két vasaltnadrágos 
zsidó, meg szóvirágos, rímes szövegek hozzá, nagy színes duma, mint 
a kabaréba a Salamon Béla vagy a Csákányi, a hét eseményeinek a 
szatirikus elmondása, olyasmi magyarba mint amiket az a nagy francia 
szatirikus írt — Molié? — az, igen. Vagy mint most van a tévébe a 
Parabola meg a Doktor Agy — hát ilyesmi. Na, hát ezen a fölnőttek 
mindig olyan jókat nevettek, és akkor elkezdtem én is olvasni, aztán 
mindig ezt olvastam, megkerestem mindig a vasárnapi mellékletbe — 
hát ez mély nyomokat hagyott bennem, nagyon csíptem a Lüke 
Árpádot. Na meg hát könyveket is — hát vót rengeteg könyvük, és 
szabad volt olvasnom, ugye tudták hogy nem teszem tönkre, még 
bíztattak is hogy csak olvassak. Csak az órával nem boldogultam 
sehogy, az nehezen ment — addig én alig is láttam órát, hát vidéken 
akkor még óra? hát a harangszót lestük — úgyhogy emlékszek hogy 
hetekig nyomtuk az órát, mire ászt végre az is ment. De közbe meg 
akkora rangra emelkedtem ott a méltóságoséknál, hogy az öreg 
méltóságos asszonynak én hozhattam minden nap a keménymagos 
kenyeret, mer azt szerette, az jó széljárást biztosított neki, meg én 
vihettem le pisiltetni a kutyát — hát az borzasztó kitüntetés volt! 
Anyámnak meg nagy megkönnyebbülés, mer hát láthatta hogy rendbe 
vagyok. Rendbe is vótam, a Dob utcába jártam iskolába, jó iskolába — 
megvoltam jól. 


Sokszor volt vendégség is a méltóságoséknál, meg divat volt hogy 
összejöttek teázni, mer nagy család voltak a Gotfrídék, jöttek a 
rokonok délután — de én akkor is ott lábatlankodhattam köztük mindig. 
Vagy zsúrt tartottak az unokáknak — két lányunoka volt, velem úgy 
egykorúak, jött hozzájuk a többi gyerek, akkor játszottunk — nahát 
ugye csak előjött már akkor is az a rossz vérem, a zsiványság csak 
kitört belőlem. Hunyót játszottunk egyszer. Mindenkinek el kellett 
bújni, bútor alá, függöny mögé, ahová tudott, és az ujját kellett kitenni, 
hogy a hunyó megismeri-e az ujjáról hogy melyik az. Hát én meg má 
kezdtem unni ezt a játékot, mer más játékokhoz voltam inkább szokva 
— és nem az ujjamat dugtam ki, hanem a fütyimet. Jön ám a 
nagyságának az unokája, nézi: 

— Né — aszondja —, itt egy ujj, de még ilyet nem láttam! Hát ezen 
nincs köröm! 

Na ott ugye a gyerekek tényleg gyerekessen vótak nevelve, én meg 
elég más voltam, meglehetős fölvilágosult már akkor, ugye vidéken 
nőtt gyerek, láttam már állatokat, meg sokmindent tudtam már a 
nemiségből — hát a vidéki gyereknek hamarabb kinyílik a csipája 
sokkal! 

De még most is van hogy éjjel fölébredek, nem tudok aludni, 
gondolkozók, eszembe jut, hogy meg vót lepődve a kislány — és 
hangosan fölröhögök! , Hát itt egy ujj, de ezen nincs köröm!" 

Nem lett azér semmi balhé, nem tették ki a szűrömet, pedig a 
Zsuzsi biztos elmondta a nagyságának is hogy milyen ujjat látott! 

Eljöttünk aztán a méltóságos asszonyéktól, mer anyám összeszedte 
már magát egy kicsit, kezdett már önnálóbb lenni, és elmentünk 
házmesternek a Damjanics utcába. Odaköltöztünk — akkor már 
hazajöhetett a két testvérem is, együtt volt a család. Apám is kicsit 
helyrehozta magát, jött már a háborús konjunktúra, jobban is lehetett 
munkát kapni, elkerült a fater a fegyvergyárba melózni. Ott lakott a 
házba a Ravasz püspök, meg a Dezséri, pap az is, meg még egy 
nagyon híres sebész tanár, Bakai, azok írták alá apámnak az 
ajánlólevelet, hogy megbízható, avval aztán bejutott a Lampartba — 
úgyhogy kicsit megkönnyebbültünk, kezdtünk már egy kicsikét 
polgáriasodni. Nekünk gyerekeknek meg ott vót a Liget — nahát ott 
szépen telt az időm. 

Negyvenbe kikerültünk Angyalföldre. Horti építtetett Angyalföldön 


egy kertvárost, ahova háromgyerekes Oti-tagok mehettek lakni — így 
kerültünk ki. Oti-telepnek is hívták ezt az új részt, de leginkább Horti 
Miklós Kertvárosnak, jó kertes házak voltak benne. Anyámnak még 
maradt Mezőtúron valamije, azt eladta, úgy bírtunk indulni, mer 
nagyon magas lakbér volt, hatvan pengő, az sok pénz vót akkor — hát 
olyan szerződésünk volt, hogy a hatvan pengő havi törlesztéssel 
tizenöt év alatt miénk lesz a ház, saját tulajdonba megkapjuk. Na 
persze a fölszabadulás után semmis lett a szerződés, csak fizettük 
tovább a lakbért de nem adták oda a házat — mindegy, szóval így 
jöttünk ki negyvenbe Angyalföldre. A lakás príma vót, az akkori 
munkáslakásokhoz képest, de még a mostaniakhoz képest is fejedelmi, 
kétszoba-összkomfort, elől kert, hátul kert, kétszázhúsz négyszögöl, 
elől virág, hátul vetemény, a konyhából padlás-pince nyílt, úgyhogy 
mikor légiriadó volt, ki se kellett menni a házból, csak a konyhából 
leszaladtunk a pincébe — FEJEDELMI volt! 

Tíz éves voltam akkor — na persze első dolgom volt fölfedezni, 
hogy mi is ez az Angyalföld, hol ered a Rákos patak, merre megy — hát 
úgyis felfedezőnek készültem. Végigmentem rajta Cinkotáig, ott 
eluntam, visszajöttem. Ez a rész akkor is eléggé ilyen volt mint most, 
csak annyi a különbség, hogy az utak akkor még mind homokosak 
voltak, nyáron a porba, télen a sárba rúgkapáltunk, mer csak a Szent 
László út volt betonozva, a mostani Mautner Sándor utca. 

Tiszta munkás-kerület volt ez az egész vidék. Legtöbbje 
szállítómunkás. Volt egy kis réteg iparos, meg gyári munkás, inkább 
már kinn a Váci úton, de az kevesebb, a többség szállító meg alkalmi. 
Úgyhogy amikor ide kijöttünk lakni, akkor egyszerűen úgy éreztem 
mintha lejjebb csúsztunk vóna — valahogy úgy lealacsonyodtunk. Ugye 
a Rottenbiller utcába, Damjanics utcába még aki munkás vót, az is 
másfajta ember volt — itt érezni lehetett hogy most lejjebb süllyedtünk. 

Például az iskola is — hát előtte én a Dob utcába jártam, meg a 
Hernád utcába, jó iskolákba — itt alacsonyabb vót a nívó. A tanítónk 
nem vót rossz — közismert sportújságíró különben, Tari István, 
cikkeket írt a Ződ Sportba, de értett az mindenhez, ha kellett hegedült, 
ha kellett harmonikázott, énekelt, GYÖNYÖRŰEN fölolvasott, hogy a 
legmegátalkodottabb vagányok is tátott szájjal hallgatták az Egri 
Csillagokat, ő adta le a honvédelmet is, meg hát MINDENT ő egyedül 
adott le, nem úgy mint a mostaniak, szóval jóképességű tanár volt. De 


viszont már a gyerekek — hát a fele osztályismétlő, meg csavargó, meg 
tolvaj, meg mittudommi! Hát mire fölnőttünk, jóformán az osztályom 
egy negyedit fölakasztották! Lett onnan  kasszafúró, nyilas, 
idegenlégiós — onnan minden lett csak bankigazgató nem! 

Mer nem azt mondom: vót egy csomó jóeszű gyerek ott. Mer így a 
melósba énszerintem nagyon jó a keveredés! Nem mint a főurainknál, 
hogy egymás között keveredtek, ászt bejött az a degeneráltság, de még 
vidéken is megvót az, hogy kicsi falu, csupa unokatestvér, mindig 
egymás közt házasodtak — na minálunk sokkal egészségesebb vót a 
keveredés, mer az egyik mondjuk szállítómunkás volt, Mátészalkáról 
jött, a másik meg bádogos iparos gyereke, Zalába született — 
összekerültek: ez már jó keveredés! Mer nagyon távoli! Úgyhogy 
vótak ott erős, friss, klassz gyerekek, sokan — csak hát ugye mit tud 
csinálni? Ha nincs egy vasa se! Ha meg NAGYON nem vigyáz, 
elkapja a gépszíj, elzüllik? Könnyen megy! 

Vót egy osztálytársam, Lakos Bélának hívták, zabigyerek, az apja 
cigány, anyja mosogató — hát BÁMULATOS esze vót annak a 
gyereknek! De mindig az órán aludt. Mer egész éjjel a vendéglőket 
járta, újságot árult, virágot, cigarettát, má majdnemhogy kéregetett — 
aztán persze az iskolába meg elaludt. A tanítónk mondta mindig, hogy 
— A Lakost hagyjátok! — de néha csak föl kellett rázni, — Béla — 
mondom neki —, ébredj! A táblához kell menni! — fölugrik, szalad ki, 
és KÖPI ott az összes törteket, de mint a VÍZFOLYÁS! Na ez a srác is 
beállt légionistának, úgy keveredett haza azután Afrikából. De vót 
ilyen több is! Meg kikerült azér egy pár nagyszerű ember is ezekből a 
munkáskerületekből. Ha mindent kibírt — — 

Na, hát mikor kikerültem ebbe a barakiskolába, széjjelnéztem — 
mm, mondom, hát ez van. Mindegy már, hát csináljuk! Ugye az 
alkalmazkodókészségem megvót hozzá — hát próbáljuk meg. Mit 
csináljak? 

Akkor egy-két évig úgy látszott hogy talán kicsit rendbe tudunk 
jönni. Apám is szépen dógozgatott a Lampartba, szerették nagyon, 
katonának se vitték el mer nélkülözhetetlennek vót nyilvánítva — és 
nagyon jó melós lehetett, mer megbecsülték, ha ivott is. Hogy 
akármilyen részeg is vót, értejött valaki, hogy — Józsi, gyere, nem baj, 
maj helyrehozzuk valahogy! — ászt összeraktuk, fölőtöztettük az 
öreget, ment be dógozni. De akkoriba tán nem is ivott annyit, a 


keresetiből is adott haza valamennyit, úgyhogy eleinte még tudtunk 
valahogy létezni. Csak aztán ugye — hát jött a háború. 

Negyvenhárom, negyvennégy — nem vót valami könnyű időszak. 
Apám is bedobta magát megint a piálásba, az élet egyre nehezebb lett. 
Anyámnak is jól jött ha néha kicsikét besegítek valamivel, meg 
engemet is egyre jobban érdekelt már a pénz — hát ugye kamasz 
gyerek! —, úgyhogy egy kis pénzkeresésbe én mindig nagyon benne 
vótam. Ha lehetett, tisztességes úton, ha meg nem, akkor — szóval 
valahogy mindig segítettem magamon. 

A Bajza utca sarkán vót egy teniszpálya. Hajnalba fölkeltem, 
mentem tuján a Bajza utcába, lelocsoltam a pályát, dróthengerrel 
elsimítottam, begipszeltem a vonalakat, akkor már jöttek a tisztviselők 
teniszezni, kicsit késtem mindig az iskolából, mer még szedegettem 
nekik egy darabig a labdát — így megvolt a két-három pengőm 
naponta. Abból kettőt anyámnak adtam, egyet megtartottam 
magamnak — gyereknek az egész jó pénz vót, hát a Fortuna moziba tíz 
fillérér lehetett megnézni a kovboj-filmet! Ott mindig jó veszter-film 
ment, nem köllött várni se, be lehetett menni akármikor, amikor 
körbeért, vagy meguntuk, kijöttünk — ahol most a Tükörterem van a 
Ligetbe, ott volt a Fortuna. Vagy a Nép moziba, az Aréna úton, az 
Elektromos Művekkel szembe, vagy a Keletinél a Kapitolba, vagy a 
Hazámba mentem — nagyon sok mozi megszünt azóta, rengeteg mozi 
volt még akkor! 

Villamoson sose fizettem, mer belül nem is utaztam, csak mindig 
kívül az ütközőn, a hátulján, , tuján", úgy mondtuk, meg „tökizés”- 
nek: hát hátul lógott egy izé, arra ültünk, a tökire — nem is vót divat 
akkor máshogyan utazni! Na ez is egy takarékosság vót. Lett azér 
ebből balhé is — egyszer mentem leventére, és a Váci úton a Hazám 
mozinál — az ott vót a Velicki cukrászdával szembe — elkapott egy 
rendőr, leszedett — aszittem lecsavarja a fülemet! 

Nyáron vót elég pénzem, mer szünetbe mindig építkezésnél 
dogoztam — na az baromi nehéz munka vót. Daruk akkor nem voltak 
még, úgy köllött fölvinni gyalog a harmadik emeletre a maltert, 
trepniket, mindent, a téglát meg sukkoltuk, kézzel dobáltuk föl, napi 
négyötezret is! Tizenkét éves koromba már az ötvenkilós 
cementzsákokat vittem a vállamon — hát dogoztam mindig, rendesen, 
azért is nem bírtam kifejlődni: izmos volt a testem, meg rettentő szívós 


— de kicsi vékony maradtam. 

Nyáron az építkezés, iskolaidőbe meg újságot árultam, teniszlabdát 
szedtem, kifutófiú voltam " kocsmákba — villogó kis srác vótam, nem 
az az aludtej, dógozni meg már akkor is szerettem. Szombaton, meg 
kettős ünnep előtt mentem a csarnokhoz kosarazni vagy a Lehel piacra 
— mindig esett le azér egy kis pénz. Hát néha aztán vót olyan is, hogy 
leléptem egy kosárral — na előfordult, persze. Túl nagy 
lelkiismeretfurdalásom nem vót — ugye a nagysága is vitt két kisebb 
kosarat, a cselédlány is kettőt, a legnagyobbat az én kezembe nyomták, 
hát akkor vagy megvártam hogy adnak húsz fillért amér vittem, vagy 
ha láttam hogy valami komolyabb dogok vannak benne, akkor esetleg 
leléptem vele — hát maradt elég nekik is! 

Ahogy aztán jött egyre közelebb a háború, mindig nyomorgósabb 
idők jöttek — na akkor már kicsit megkomolyodott a dolog. Már akkor 
sokszor nem vót mit enni. Akkor jött az, hogy iskolába menet mindig 
vittük a zsákot, ászt keresztül a bulgárkertészeten, káposztát, tököt, 
ezt-azt eltüntettünk, vágy megrohantuk a paradicsomot, meg ahogy a 
Váci úton Fótról, Dunakesziről jöttek be a parasztkocsik a piacra, 
azokról kapdobáltunk le dogokat — szóval, mint gyerek, ugye, ilyen 
kissebb törvénybe ütköző cselekményeket sűrűn elkövettem. Ez divat 
is vót akkoriba Angyalföldön. Mondjuk betörés, az már nemigen vót, 
én odáig nem nagyon mentem, abba már általába nem vettem részt. 
Mer valahogy ösztönösen tudtam, hogy hol az a szalmaszál, amin már 
nem szabad átlépni. Hát könnyen elzüllhettem vóna! Mer nem eggy 
úgy járt! És egy tíz, tizenkét éves gyerek nagyon befolyásolható, 
könnyen belekerül, és bizony amelyiknek nem vót meg az 
Ítélőképessége, nem látta hogy meddig lehet elmenni, az szépen 
benneragadt ebbe a játékba! De én valahogy megéreztem mindig hogy 
hol a határ, és időbe megálltam. Vagy ha mondjuk túl is. mentem 
egyszer-egyszer egy lépéssel, azért mindig ügyessen ki bírtam mászni. 

Az is számított, hogy mélyen vallásos vótam. De komolyan! Én 
kimondott vasárnapi iskolás vótam! Az istentisztelet ugye kötelező is 
vót, de aki akart, az elmehetett még vasárnapi iskolába, ahol ilyen 
szent történeteket olvastunk a Biblia szerint — és azok engemet irtó 
szórakoztattak! Vagy a hitoktató mesélt valamit a Bibliából, de 
izgalmasan, színesen, meg is magyarázta,, vagypedig fölolvastunk. És 
mivel én nagyon jól olvastam, én lettem a fölolvasó, és minden 


vasárnap ott olvastam hangosan ezeket a történeteket, a Bibliából, de 
az ifjúság számára átdolgozva, hogy hogyan történt, amikor Jézus a 
lakodalomba volt, és már minden elfogyott, nem volt mit inni, és akkor 
ő csodát tett meg satöbbi, vagy hogy a Lázárnak mondta hogy , kelj föl 
Lázár!", és a Lázár fölkelt, és ment — hát ez engemet csudára 
megragadott: ezt NAGYON szerettem! 

Úgyhogy szóval akkoriban én KOMOLYAN vallásos vótam. Most 
már ugye egész más, hát most már a gondolkozásom majnem teljessen 
markszista — csak azér: fene tudja. Lehet hogy a gyereknek mégis 
szüksége van arra! Hogy nevelni csak avval lehet a jóra! Meg aztán én 
még most is azt gondolom, hogy az hogy énnekem most is 
LELKIVILÁGOM van, az is ebből jött, hogy vallásos voltam. 
Engemet az csiszolt ki! 

Szóval asziszem hogy a vallásosság is védett engem attól hogy 
lejtőre kerüljek, elzülljek. Meg anyám is. Na ő másképpen, mer ő 
aztán vallásos sose vót, ajaj, egy borzasztó szókimondó asszony 
anyám! Meg nagyon gyakorlati vót! ö nagyon keményen fogott minket 
-de engem kellett is. Mer én nagyon rossz vótam. Meg még rosszabb 
lettem vóna, ha anyám hagy. De ő az erkölcsi dogokat nagyon 
szigorúan vette, ha vallásos nem is vót. A hazugságot, meg a lopást — 
azt nagyon büntette! PISZKOSUL, ezer AGYONVvert minket, ha 
hazudtunk vagy loptunk! 

Na, például őmiatta se lehetett olyan túlzásba vinni ezeket a kis 
lopkodásokat. Mer őneki olyant nem lehetett mondani, hogy „na 
loptam ezt a kosár krumplit, itt van ni!" Mer akkor ő leültetett volna 
számolni, hogy írjam le mennyi tizenkilencszer hetvenkettő — és marha 
rossz matekos voltam, összeadni se tudtam, a kurva életbe, nem ment, 
egyszerűen nem ment, és akkor ez nekem olyan vót mintha a hajamat 
húzná! Úgyhogy ha akartam neki passzolni mégis egy kosár lopott 
krumplit, akkor arra ilyen hülye megoldásokat kerestem, hogy 
hazamegyek, mondom: 

— Megjöttem, hoztam krumplit, egy bácsi teliadta a kosarat egy 
pengőér! Itt van a többi pénz! 

Ezt megette. 

— Te — aszondja —, szaladjál vissza, hátha ottéred, itt van két 
pengő, hozzál még két kosárral! 

Akkor falból elszaladtam, a sarokig. Aztán egy idő után vissza, 


persze nagy lihegve — h-h-h-h — irtóra tudtam alakoskodni! — 

— Nincs már sehol — mondom -, eladta mindet, hazament! H-h, h- 
h— mia 
De hogy loptam, azt nem mondhattam meg, mert megNYÚZOTT 
volna! 

Negyvenháromba elvégeztem a hét osztályt, ászt mindjárt el 
is mentem inasnak. Muszáj vót, hogy kikerüljek kicsit anyám 
hatósugarábul — hát anyám, az BORZASZTÓ vót, mer túlságosan is 
igazságos vót, tiszta ŐRMESTER, ahogy az nevelt — így mégis 
kicsikét szabadabb lettem. 

Fölültem egyszer a tujára, hogy bemegyek a Nyugatihoz, szétnézek 
kicsit, vettem előre egy újságot, az úton átnéztem, hogy mi van — hát 
látom, aszondja: „erős testi  fölépíttésű autószerelő  tanoncot 
fölveszünk”. Na ez az! 

Ugye be vótam képzelve, hogy PISZOK erős vagyok — kis apró 
semmi vótam közbe, nagyon alacsony gyerek. De bátor! Hát mentem. 

Bemegyek — persze nagy röhej. Mondom, hogy — hát én a hirdetésre 
jöttem. — Erre elkezdenek nevetni. 

— Te vagy az az erős fölépítésű gyerek? 

— Én! — mondom. 

— Na- aszondja —, ha ilyen bátor vagy, akkor fölveszünk! 

Fölvettek. Csupa nagydarab sváb gyerek került be, alig látszottam 
köztük — de azér az önbizalmam megvót. 

A Generátor káefté vót ez, a Rakparton, az elektromos pályával 
szembe, német vállalat vót — hát ugye negyvenhárom: benne vótunk 
már eléggé a háborúba, a németeknek dógoztunk. Katonai kocsikat 
alakítottunk át fagázasra, Opel Blicceket, mer nem vót már benzin, 
spórolni kellett. De nem vót az rossz iskola nekem. Mer a német 
műmesterektől rengeteget tudtam tanulni! Például mindenféle ilyen 
háborús szükségdógokra megtanítottak, hogy mit kell csinálni ha 
kilövik a benzintankot: egy darab szappan mindig van valakinél, 
avval kell betömni, és nem folyik a benzin. Vagy ha a kondenzátor 
tönkremegy: bele egy krumplit vagy darab cukorrépát, ászt megy! 
Úgyhogy én már az elejin megtanultam, hogy mit mivel lehet 
helyettesíteni, meg megtanultam gondolkozni is, nemcsak az a 
bizonyos sima melós lett belőlem, hogy na ide beteszünk egy csavart, 
vagy ezt a csapágyat kicseréljük, hanem tudok GONDOLKOZNI is! 


Ez a fagázas átalakítás is egy elég érdekes valami vót: ilyen 
fürdőszobai fűtőtest-szerű tünemény, abba egy ventillátor, beraktuk a 
kockára vágott fát, meggyújtottuk, lefojtottuk, aztán a ventillátorral 
addig adtuk neki a levegőt, míg be nem izzott — akkor aztán az a fa 
termelte a gázt. Benzinről indítottunk, utána elzártuk a benzincsapot, 
áttettük a szívócsövet a gázra — és remekül üzemelt! Evvel 
szaladgáltak akkoriba a teherautók, a taxik meg butángázzal, nem vót 
az hülyeség, és engemet nagyon megragadott, később is előszedtem, 
háború után, mikor jöttek ilyen sztálini munkaversenyek, meg jött 
megin a takarékosság, jó hasznát vettem én ennek — meg az hogy 
mindig spekuláltam. Hogy például a kipuffogógázba sokminden 
bennemarad, avval hogyan lehetne kezdeni valamit — na, szóval így: 
GONDOLKOZNI tanultam meg ott! Meg AMBÍCIÓT kaptam, 
mindenfajta műszaki dogokhoz! 

Nem vót rossz iskola — csak nem tartott soká. Jött már hamar az 
ostrom, széjjelment minden. Az igazgatónk zsidó vót — emlékszek, azt 
még én költöztettem el a gettóba, a kijelölt helyre, mer nagyon 
megszeretett engem, én vittem kiskocsival a holmiját — azután meg 
nemsokára meg is szünt az egész vállalat, vitték valahova 
Németországba. 

Jött aztán még az az idő, hogy ezeket a suttyó gyerekeket is vitték 
be katonának, levente-fiúkat, meg lehetett menni Hunyadi- 
páncélgránátosnak, meg nyilasnak be lehetett állni — hát innen 
Angyalföldről sokan mentek, elég sokan, sok nyilas lett innen. Mer 
avval előszöris könnyen lehetett különböző dogokhoz jutni — az a 
rablási vágy meg mindenkibe benne van, a legtöbb emberbe, ilyen 
fiatal fiúkba nagyon! Meg énszerintem az egy magyar dolog is, hogy 
elmenni máshova, ászt szerezni, rabolni, ez még őseinkről maradt 
ránk, mer Szent István sokat tett ezellen — hát már rég kiirtottak vóna 
bennünket Európából, ha nincsen Szent István! —, de azér még mindig 
nagyon bennünk van most is ez. Hát csak hallgatom, hogy másfele mi 
újság, hogy Németországba biciklit, meg motorbiciklit kinn lehet 
hagyni nyugodtan az utcán, egy hét múlva is ott van, meg hogy 
kiteszik a pénzt a tejeskannával a düllőútra — hát ilyen minálunk 
nincsen, meg nem is lehetséges, mer a magyar az állandóan 
zsákmányra éhes, még ha megvan mindene akkor is! Hát látom, hát 
egyfolytába ezt látom itt magam körül! 


Na azok a nyilas idők is — hát persze: mer könnyen lehetett rabolni, 
hát mentek, sokan! Nekem még az vót a szerencsém, hogy kicsi 
vótam, alacsony, meg eléggé gyerekes — nade az osztályunkból vót egy 
csomó jólfejlett srác, ezek a kétszerbukott krapekok, hát azok mentek, 
boldogan, első szóra! Na mondjuk engem az is visszatartott, hogy 
eléggé érzékeny voltam, így lelkivilágra, meg minden — úgyhogy 
szerencsére én minden ilyenből kimaradtam. De az osztályomba is, 
meg akikkel inasok vótunk együtt: hát HÁNYAT fölakasztottak meg 
lelőttek azok közül! Meg hány vót úgy hogy elkerült Nyugatra, ott 
hánykolódott, évekig is, idegenlégióba került, meg mittudomén, 
ászt a végin esetleg hazakerült valahogy, regényes úton — ha 
hazakerült. Hát RENGETEG elveszett azokból! 

— Gyere — asszondja egyik inas-társam is, Barnának hívták —, 
gyere te is! Megyünk lekvirálni Budára, zsidókhoz! Van már egy Ford 
Taunuszunk is! — aszondja. 

Vót, tényleg vót nekik, láttam, mer behozták a műhelybe is. 
Kitörték a szélvédőjét, beszereltek egy golyószórót, ilyen félkörsínen 
lehetett forgatni — hát szép, nagyon szép — — 

— Na gyere! Mit félsz! Gyere velünk! 

— Hát, jó — mondom —, maj legközelebb. 

Hogy mit csináltak, mit nem, én nem tudom. De aztán találkoztam a 
sráccal később — négy évet kapott. Mer valaki fölismerte ostrom után — 
na szóval elég gyakori vót ez mifelénk. 

Valahogy túljutottunk az ostromon is. Hát elég zajosan, mert 
közvetlen a mi házunk mellett három ház telitalálatot kapott, de 
minekünk a pincébe nem lett különösebb bajunk — na mi még 
szerencsések vótunk, mer Angyalföldet és Újpestet egész a patakig 
föladták a németek, úgyhogy utcai harc nem vót, a Rákos patakig szép 
simán eljutottak az oroszok — ott már aztán kezdődött a csihipuhi. 
Azért így is kivettük a részünket minden jóból — de mondjuk azér 
olyan különös bajunk nem esett. A szomszédasszonyunkat, azt 
agyoncsapta egy belövés, mi temettük el a Tripolisznál a templom elé. 
De aztán avval is szerencsénk lett, hogy mimellénk, a fürdő helyire 
költözött az orosz konyha — úgyhogy megvótunk valahogy. Az oroszok 
a gyerekeket szerették, nagyon jóindulatúak vótak velünk, ha kértünk 
élelmet, adtak — hát kértünk, mer nem vót. őnekik is szegényesen vót, 
de mindig adtak azér, és a gyerekeket nem zavarták el, szerették ha ott 


vagyunk. A nőket mondjuk elvitték krumplit pucolni — háát, állítólag, 
az öregek szerint megtoszták őket — én nem tudom, én sírva eggyiket 
se láttam visszajönni, hát lehet hogy nem is esett olyan rosszul nekik — 
mit tudom én. 

Én persze mászkáltam mindenhová — muszáj volt: kíváncsi vótam. 
Hallottam hogy a Városliget környékin lehet sebesült lovat fogni — híí, 
jó vóna! Gyerünk! Begyalogoltam — hát tényleg, fogtam is HÁROM 
lovat! Elcibáltam őket majdnem hazáig, aztán egyiket itt a Szent 
László utcánál, a Mautner Sándor utcánál vette el két idősebb strici, a 
másikat meg a pataknál vették el, úgyhogy csak egy lóval értem haza. 
Aztán — már én előbb láttam hogyan kell — eggyik haverom fölmászott 
egy fára, fölült lovaglóülésbe a csúzli alakú ágra, akkor kikötöttük a 
lovat a fa törzsihez rövid pórázra, rávágtunk a farára, ugye megijedt 
szegény, szaladni próbált, persze körbe ment, föltekerte magát a 
fatörzsre, és amikor már egészen szorossan vót a feje, akkor baltával 
kapott eggyet a homlokára. Hát másképp ugye nem bírtuk vóna 
agyonütni! De bizony még így se sikerült. Vérzett, de nem rogyott 
össze — na akkor elszaladtam a konyhára, hívtam egy orosz katonát, 
jött is és agyonlőtte nekünk a lovat géppisztollyal. Na. Így ment ez. 

Akkor nagyhirtelen előjött egy csomó öregasszony, vájlingokkal, 
lavórokkal, és kérték hogy adjuk a belsőrészt nekik, mer ők nem 
tudnak más résziből enni — bontottuk akkor föl a ló hasát, és a tüdőt, 
májat, szívit megkapták az idősek, meg a többit is széjjelosztottuk, 
úgyhogy nekem csak a combja jutott, mivelhogy én hoztam a lovat, 
baltával kivágtam az egyik hátsó lábát, ászt vonszoltam haza. Közbe 
anyám szerzett valahonnan egy zsák kukoricát — na akkor lehetett 
főzni, meg jól bespájzoltunk. 

Akkor meg az oroszoknak segítettünk, gyerekek, hordtuk át a 
töltényesládákat a Margitszigetre, le vótak fektetve a padlók a 
csónakokra, úgy lehetett átmenni, azon vittük át a teli ládákat, meg 
hoztuk vissza őket üresen — na ilyen emlékeim maradtak az ostromról. 

Amikor Pest már föl volt szabadulva, anyámmal bementünk 
megkeresni az öregnagyságáékat, meg kaját vinni nekik. Budáról még 
lehetett hallani a lövöldözést, de a gettó már ki vót nyitva, fölszabadult 
akkorra, a falat már itt-ott kidöntötték, lerombolták, ami lezárta az 
úttestet — mer így vót ez, hogy háztol házig elfalazták az utcát, csak itt- 
ott vót egy kis ajtó hagyva — ha vót, mer nem mindenütt lehetett 


bemenni. Odaértünk a Dob utcába, pont egy ilyen kidöntött falhoz, és 
— nahát ezt sose felejtem el. Ott állt az utcába egy kétlovas stráfkocsi, 
megrakva, mellette meg ott állt a kocsis, jól be vót pálinkázva az öreg, 
nagy rőt kocsis-orra vót, borvirággal díszítve, ott mahorkázott a lovak 
mellett, mer akkoriba a mahorka jött divatba, a ruszki cigeretta — és a 
stráfkocsi megrakva hullákkal. Mint a HASÁBFÁK, föl vótak 
sliktolva — alul egy sor, aztán megin egy, keresztbe, meg megin 
fordítva — de egész magasra! Vagy KÉT méter magasságig vótak a 
hullák fölhasábfázva a kocsin! A keze nyitva, szája nyitva, csonttá 
soványodva, kővé fagyva — mer nagyon kemény tél vót. Hát csak 
megálltam és bámultam. Hallottam, hogy anyám mondja, hogy ne 
nézzek oda — nade hát azt nem lehetett nem nézni, vagy nem látni. 

Nem féltem én akkoriba a halottaktól, hát már olyan természetes 
vót szinte a hulla, edzett kis srác vótam már akkorra, ugye 
bombázások, mellettünk is telitalálat, minden, úgyhogy a halál már 
majnem egy megszokott valami vót nekem, mint ahogy hallottam 
sokszor frontkatonáktól is, hogy áá, úgy meg lehet azt szokni, hogy 
nem vált ki már semmit se az emberből — de azér ilyen hirtelen, 
váratlanul, ilyen TÖMEG hullát látni egyszerre — azér ez sok vót. 

Na a két öregnagyságát kerestük akkor anyámmal, meg a fiatal 
nagyságát — az is lehetett már olyan ötven-valahány éves akkor, az 
öregek meg nyócvanon fölül már — hát a fiatal meg az egyik öreg 
átvészelte valahogy, azokat megtaláltuk. De a másik öreg méltóságos 
asszony, az meghalt. 

Ez a két nő azután, mikor már föl tudták venni a kapcsolatot a 
követséggel, kiment Olaszországba, mer ott vót vagyonuk meg 
rokonságuk, ezek elmentek. Nekem a címjük is megvolt sokáig, sőt 
még írtam is nekik, amikor egyszer disszidálni akartam, még mindig 
élt akkor is az öreg, már kilencven körül vót, írtam neki, oda szerettem 
vóna disszidálni hozzájuk Veronába, mer nagyon szeretett engem ez az 
öreg méltóságos asszony -de ászt nem sikerült kijutni. Ö meg meghalt 
odakinn, kilencvenhárom éves korába. 

Hát aztán — lassan elindult az élet megint. 

A negyverhármas-negyvennégyes inas-időmet én tulajdonképpen 
elvesztettem, ezt nekem nem vették figyelembe. Hát ugye német 
katonai vállalat, a papíromon akkora horogkereszt vót mint az öklöm, 
sasokkal, avval nem nagyon mertem elmenni sehova, még le is 


tagadtam inkább, csak annyit mondtam hogy inas vagyok, de elveszett 
a papírom — mindegy, kezdtem újból az egészet. De nem bántam: 
úgyis olyan kicsi voltam, alacsony, nem ártott hogy jutott még időm 
nőni. 

Úgyhogy kezdtem elölről, és aztán csak negyvenhétbe szabadultam. 
De nem volt baj! Mer olyan érdekes időszak vót ez is! Voltak fickók, 
akik amerikai meg angol fogságból jöttek haza, fiatal segédek, 
kikerültek mint leventék, visszajöttek, és teli voltak újsággal: láttak 
kinn olyan autókat, amiknek itthon hírit se hallottuk addig — Federal, 
Géemcé, Dzsipp, Mekk —, azután meg kezdtek lassan itthon is föltűünni 
ezek, pláne hogy a honvédséget is Dzsippel, Mekkel, Federállal 
szerelték föl, még mikor a Veres Péter volt a honvédelmi miniszter. — 
hát csupa izgalom vót az az időszak! Dehogy bántam én, örültem hogy 
tanuló lehetek tovább! Pláne ugye: a Dzsenerálba vótam, ott nagyon 
sok amerikai kocsi megfordult — aa, dehogy bántam én a késést! 

Egyvalami nagyon érdekelt engemet, már egész kicsi koromba: a 
szeksz. Az valahogy nagyon hamar fölütötte a fejit énbennem! Irtó 
hamar is tudtam meg a szekszuális dogokat, irtó hamar rájöttem hogy 
mi újság. A női erotika iránt valahogy nagyon érzékeny vótam! De 
máig is az vagyok. Ez rajtam maradt. Meg a potenciám is elég jó még 
hozzá, hála istennek — — 

Mezőtúron egy kis ideig óvodába is jártam — és határozottan 
emlékszek rá, hogy az óvónők sose hordtak bugyit! Legalábbis nyáron 
nem. Délután ott is kötelező vót az alvás, lefektettek minket — na én 
persze nem aludtam, hanem ahogy az óvónők ott nekifogtak 
pletykálni, leültek a padra, föltették a lábukat: én lestem a cirmost. 
Azután meg dicsekedtem a többinek, hogy 

— Halljátok, én má láttam izét! 

Úgyhogy még balhé is lett ebből, mer kérdőre vontak, hogy mit 
beszélek én, meg megmondták anyámnak is, panaszkodtak neki hogy 
milyen neveletlen ez a gyerek, meg izé — hát anyám persze mondta, 
hogy otthon nem láthatott a gyerek ilyesmit, én meg ahogy faggattak, 
megmondtam szépen hogy hol láttam. Hát ők vótak az oka, hát mér 
nem vettek föl bugyit! 

Meg amikor a menhelyből kiadtak egyszer egy varrónőnek — annak 
meg az vót a szokása, hogy este mikor lefektetett, odajött még hozzám, 
fölémhajolt, hogy megnézi, nem fújta-e ki a szél a szájamat — hát, én 


hét éves lehettem tán, vagy még annyi se, de hamar kapcsoltam: nem a 
szélfújás érdekli a nevelőanyámat, meg nem elbúcsúzni akar az tőlem, 
hanem úgy igyekszik, hogy a szám valahogy elérje a mellit. 
Kapcsoltam — ászt bekaptam neki. Úgyhogy így ment akkor ez: jött 
oda minden este, kente a szájamat krémmel, igazította a párnámat — én 
meg HAMM! Hát özvegy vót szegény, fiatalon özvegy lett — — 

Anyámnak vót egy keresztlánya Mezőtúron. Meglátogatott engem 
anyám a nagybácsiéknál, hozott nekem is ezt-azt, meg hozott a 
keresztlányának is játékokat, megvett egy csomó bababútort — de már 
nem vót ideje hogy elvigye, mer ment vissza a vonata — na odaadta azt 
is nekem, hogy vigyem el a kislánynak. Jó, elviszem! Szép fekete 
kislány vót a kereszttestvérem, már vagy három évvel idősebb nálam — 
elvittem neki a játékokat, de nem mondtam hogy anyám küdi, csak 
hogy úgy viszem neki. 

— Ez mi? — asszondja. 

— Hát — mondom -, ezt vettem neked, mer tudod én nagyon 
szeretlek téged! 

— És ezt NEKEM adod? — Meglepődött nagyon. — Milyen drága 
pedig! — mer ottmaradt rajta az árcédula. 

— Neked adom — mondom -, de csak akkor, hogyha följössz velem 
a padlásra papást-mamást játszani! 

— Jó — aszondja —, fölmegyek. De a konyhabútort is, meg a kis 
lábosokat is? 

— Aztis neked adom, mindent! 

Fölmentünk a létrán az istállópadlásra a széna közé, ászt 
játszottunk. 

— Na most játsszunk doktor bácsit! Vetkőzz le, kapsz inekciót! 

Hát ugye nagyon kicsik vótunk még, komolyabb dologról nem vót 
még szó — de azér már úgy a magunk módján nyomtam ott a muzsikát 
neki! 

Mi még olyan iskolába jártunk, hogy csak fiúiskola vót — a lányok 
egész máshol jártak. Úgyhogy az én kamaszkoromba még a lányokkal 
is csak úgy lehetett foglalkozni, hogy a lány ment az utca egyik 
ódalán, én a másikon, és csak nézegettem, esetleg intettem neki — de a 
lány akkor is: kötelező szemlesütés, fölgyorsuló menés, satöbbi. Hogy 
esetleg csúzlival átlőjünk levelet, és azt föl is vegye, meg el is olvassa, 
vagy hogy már engedje hogy utána menjünk — hát az már egy nagyon 


nagy valami vót! De szerintem úgy sokkal romantikusabb vót, mint 
máma! Meg LELKILEG nagyobb élmény vót akkor egy lánnyal 
megismerkedni! Például egy levelet írni egy lánynak, pláne az első 
levél megírása -sssz! — hát az AKKORA nagy esemény vót, hogy 
máma nem is lehet semmihez se hasonlítani! 

Én különben nagy levélíró vótam mindig. Mer olvastam is sokat, 
tudtam hogyan kell kifejezni a dogokat. Egyszer — tizenöt éves 
lehettem akkor — írtam egy nagyon szép levelet egy lánynak. Na igaz 
hogy azt kinéztem a Zilahi-könyvből, a sziszem a Két fogoly-ból, de 
azér megmásítottam eléggé, meg magamtól is tettem hozzá — hát az 
irtó szép levél lett. Persze, kiszedtem a Zihaliból — mer ez megvan 
bennem, hogy ha egy jó könyvet elkapok, akkor én szinte azonosulok 
avval az illetővel, mintha velem történne a dolog, annyira bele tudom 
magam élni— úgyhogy az nekem akkor tényleg szívből jött! így vagyok 
különben a filmmel is: annyira beleélem magamat, mintha ott vónék! 
Ha lövöldöznek, akkor húzódok, elhajolok, nehogy eltaláljon — annyira 
átérzem! 

Már egy ideje figyeltem akkor ezt a lányt, olyan tizennyóc éves 
lehetett már, szép barna lány — de ő meg közbe nem tudott énrólam. 
Aztán hát így szerelmet vallottam neki, meg megkértem a kézit. 
Először névtelenül akartam én ezt, de hogy annyiszor hallottam, hogy 
milyen szégyen névtelen levelet írni, hát odaírtam — én úriember 
vagyok! — aláírtam nagy büszkén a nevemet: Fésüs Dániel — meg hogy 
itt és itt lakok, a címet. 

Na, hát annyira jól sikerült ez a levél, hogy az egész család kivonult 
hozzánk, megnézni hogy ki ez a Fésűs Dániel. A lány, az anyja, apja — 
egyszercsak beállítottak! 

Egy klottgatyába vótam, egy fapisztoly vót betűzve a gumijába — 
mer a romos házakba játszottunk kovbojost vagy banditást, csak éppen 
hazarohantam vizet inni — és egyszercsak kopognak az előszobaajtón. 
Kinyitom, ott állnak hárman. Hát a lányt megismertem rögtön, a 
szüleit nem láttam még soha. 

— Fésüs Dánielt keressük — aszondja a szivar, a lány apja. 

— Tessék — mondom. Csak annyit tudtam mondani, hogy , tessék". 

— Itthon van a bátyád? — aszondja a pali. 

— Nincsen — mondom. — Az fogságba van. 

Hát egy levelet írt — aszondja —, Fésűs Dániel van aláírva. 


Mondom: — ÉN vagyok az! — és kihúztam magam. 

Álltak, csak néztek egy pillanatig — aztán elkezdtek röhögni. A papa 
meg a mama, kitört belőlük a nevetés — a lány meg elsírta magát, ászt 
sarkonfordult, elszaladt. 

Hát, biztos nagyon fölkavarta a kislányt az én levelem, meg a 
szülők is nagyon komolyan vehették, hát az írás után ez egy komoly 
valaki lehet, és megkérte a lányuk kézit, hát ezt meg kell nézni! Biztos 
egy daliát vártak — és akkor ottalálnak egy klottgatyás, fapisztolyos 
kiskölköt, kefefrizurával — jól nézhettem ki. Úgyhogy sírva elfutott a 
képzeletbeli arám, az örömszülők meg nevetve elmentek utána. 

Hát, nagyon gyerekes vótam még akkor, tizenöt éves koromba 
borzasztó gyerekes vótam! Akkoriba még a szeksz is úgy háttérbe 
szorult, inkább hatalmas kalandvágy vót bennem. Már tanonc vótam, 
már halál jól értettem a dogokat — de azért állandóan olyanok 
érdekeltek hogy fapisztolyt faragni, meg csövet önteni a pisztolynak, 
meg hogyan lehetne géppisztolyt csinálni — állandóan ez ment, 
úgyhogy vót olyan hét, sőt hónap, hogy az hogy NŐ, meg SZEKSZ, ez 
egyáltalán nem is jutott eszembe. Inkább óvastam. Leginkább 
útleírásokat. Mer a fölfedezők, azok érdekeltek engem. Jelki András, 
Körösi Csorna Sándor, Juliánusz barát, Livingszton! Ezek vótak a 
példaképeim! Hogy majd én is bandát szervezek, ászt megyünk, 
hegyeken, tengereken át, fölfedezni! Mint Kolombusz! Már alig 
vártam hogy kicsikét nagyobb legyek, ászt indulhassak külföldre, 
körbeutazhassam a Világot! Mint Egon Kis Ervin, a Száguldó 
Riporter! Hü, az nagyon tetszett! Na majd én is így fogom 
végigszáguldozni a Földet, mindenhol leírom hogy milyen ott a 
helyzet, ilyen kis villám-írásokba — úgy éreztem hogy erre nagy 
tehetségem vóna! 

Csak hát manapság ezt már nem nagyon lehet, elérhetetlen már az 
ilyesmi. A Körösi Csorna kereskedőnek álcázta magát, elindult, gyalog 
eljutott Ázsia szívébe -na én is elindultam, de engemet már Érdnél 
leszedtek a vonatról. Lehet hogy nem jól álcáztam magamat, de 
engemet egyből kiszúrt a civilruhás, hogy , na kisfiam te hova mész? 
na gyere csak szépen!" 

A fater — még fiatal vót akkor — jól berúgott egyszer valahol a 
Keleti közelibe, ászt beült egy vonatba, hogy na elmegy Mezőtúrra. Jól 
bepiázott ugye, beült, elaludt — ászt arra ébredt föl, hogy megállt a 


vonat Bécsbe. Na, gondolta, ha már itt van, szétnéz kicsit — fogadott 
konflist, kiment a Práterbe, meg végighajtott a Dunaparton, aztán látta 
hogy ugyanaz mint Pest, a házak, üzletek, Duna, órjáskerék, 
hullámvasút — visszament az állomásra ászt hazavonatozott. Még a 
fater idejibe is így lehetett világgá menni! De már az én időmbe se- 
hogyse. Hát már Érdné leszedtek! Hát a jó édesanyját, honnan tudta 
hogy mit akarok?! 

Na de ha Juliánusz barátnak sikerült, akkor muszáj hogy 
valahogyan nekem is sikerüljön! Úgyhogy aztán jópárszor 
nekiindultam — vótam is ötször büntetve tiltott határátlépési kísérletér. 

Másodszorra Romániának indultunk el, negyvenhét nyarán — még 
inas vótam akkor. Szerveztem egy bandát: megyünk együtt, öten. Na 
persze ehhez pénz is kell — nem baj, mer olyanokat szedtem össze, 
hogy tolvaj, vetköztető, meg börtönbe is vót már az egyik betörésér, 
hát majd ők gyűjtenek pénzt! Én csak irányítottam, én vótam az 
értelmiségi. Megvártuk míg összejött az útravaló, ászt elindultunk. 
Marha sokat gyalogoltunk. De végig az úton: ha valahol kiraktak 
valamit száradni vagy hülni, az már ugrott is. Hol itt fogtak el 
csavargásér, hol ott, vagy eleresztettek, vagy megszöktünk — 
nagynehezen mégis elértük a határt, Kurtist, Kétegyházát — ott aztán 
elkaptak minket a románok, és kegyetlen elvertek. Úgyhogy 
bánatunkba hazajöttünk. De nagyon barbárul elvertek minket, 
nyalogattuk ászt egymás sebeit hazáig. 

Az vót a tervem, hogy Románián át lemegyünk Konstancába, onnan 
meg Törökországba — mer a Nyugat nem csábított engem soha! Oda 
minek menjek? Csak Keletre!: Törökország, Irán, Irak, ott lesz jó az 
iparosnak! Mer ott még nincs ipar, csak lesz! Ugye mohamedánok, a 
munka ott nem nagy divat, csak a nők túrják a földet, viszont a gépek 
lassan oda is betörnek, azokhoz meg én értek jól, szóval ott lehetek 
majd okos -nem Nyugaton, ahol telt ház van már! 

Dehát így jártunk a románokkal! Hazajöttünk ászt szomorúan — de 
baj nem vót semmi se, mer még a huszonnyóc nap tanoncszabadság 
nem telt le. Jó, megvárom akkor amíg fölszabadulok! Mer igaz hogy 
nem a papírt fogják majd kérni odakinn, hanem az az érdekes hogy mit 
tudok — de mindegy most már, ha belekezdtem, kivárom a végit, 
leteszem a segédvizsgát. Majd utána! Mer valahogy szűk vót nekem ez 
az ország. Aa, mondom, nem jó itt! Pláne akkoriba olyan disszidálási 


láz vót, mindenki ment vóna — hát dehogy maradok én! Meg bennem 
vót az is, hogy a régi cérendszerbe hogyan vándoroltak a célegények, 
öt-hat évig is, bejárták a fél világot, mindenhol megtanulták amit 
lehetett, megtanultak pár nyelvet is, ászt hazajöttek és ők vótak a 
dörzsöltek, itthon megcsinálták a remeket, berendezkedtek szépen, 
üzletet nyitottak — nahát így kell ezt! Mer én máig azt mondom, hogy 
iparosnál így egészséges! Én nem akartam végleg elmenni, nem, az 
eszembe se vót, hát azt el se tudtam vóna képzelni! Nem, csak öt-hat 
évre, mindent látni, kitapasztalni, meggazdagodni kicsit — ászt úgy 
hazajönni, úgy élni itthon! 

Év végin fölszabadultam — tavasszal ászt irány megint a határ. 
Akkor már Jugó felé indultunk. Ott csücsültünk egy napig a Dráva 
partján, vágtuk a bozótot, dobáltuk az ágakat a vízbe — csobbant 
nagyot, rá-? lőttek, vártunk kicsit, dobtunk megint gallyat, lőtték azt is 
— eleinte rálövöldöztek, de ászt később elunták, biztos azt hitték hogy a 
part omlik — na erre spekuláltam én! mer a szihológiám mindig jó vót! 
mindig ki tudtam találni előre hogy a másik mit gondol! — na, most 
már nem lőnek egyáltalán, akármekkorát csobban, már mehetünk! 
Bebujtunk a gally alá, ászt vitettük magunkat a sodrással. Hogy majd 
ráérünk arra lejjebb átérni, addig csak vigyen a víz. 

De akkor is elkaptak. Mer olyan sodrásba kerültünk, hogy 
visszahozott a magyar partra, az édesanyját! Rossz vót nagyon, mer 
féltünk is hogy lőnek, meg olyan hideg vót a víz, hogy a görcs tisztára 
összerántott — már örültem hogy valahogy kimászhatok, mindegy ki 
fog el! Elfogtak persze, vót ott is nagy balhé — — 

A kihallgatás úgy ment: Sorbaállítottak minket — persze kicsi 
vótam, én vótam a sor végin. A legnagyobbal kezdte a tiszt. 

— Na — aszondja —, te mér akarta disszidálni? — Mer nem vót 
munka — aszondja a srác. 

— MicsoDAA?! Romba az ország, és te nem találtá munkát?! — 
adott egy akkora pofont, hogy összedült a srác. 

Akkor a következőnek, ugyanúgy: — Te mér akarta disszidálni? 

— Nem vót munka! 

Dirr-durr, jól elverte azt is. Mind a négyet előttem! Ugye munka 
tényleg nemigen vót, hát negyvenkilenc előtt még nem mindenkinek 
jutott, lehetett menni ingyenmunkára, de ki a fenének vót kedve ahhoz, 
éhesen dógozni, ingyen! De ez meg mindnek ugye, hogy , romba az 


1? 


ország, te meg nem találsz munkát?!” Hát, micsináljak, muszáj lesz 
valami mást kitalálni, mer ez agyonver engem isi 

Odaér hozzám, kérdezi tőlem is: — Hát te? Te mér mentél? 

— Hát — mondom -, én azér akartam menni, hogy lássam a tengert. 
Hogy hogyan hullámzik. Én a TENGERT akartam látni, lefekünni a jó 
meleg homokba a napon! 

A pali ki vót egészen! — Na menj az anyádba! — hozzám se nyúlt, 
kizavatrt. 

Jöttek ászt a haverok, hogy — EKKORA marhaság hogy jutott 
eszedbe?! 

— Hát — mondom -—, basszátok meg, négyötöket hülyére vert 
énelőttem, akkor csak nem mondom én is ugyanazt! 

Egyszer meg úgy is jártam, hogy aszondta egy pali — csempész vót, 
benn a sitten találkoztunk — aszondta hogy , Kövessétek mindig a 
Pinkát!" Megnéztem utána térképen — jó, helyes, szépen átvisz 
Ausztriába — na úgy mentünk legközelebb. De sötétbe mentünk, ászt 
nem vettük észre hogy már Ausztriába vagyunk, csak mentünk, 
követtük tovább ahogy kanyargott a Pinka - és ahogy 
visszakanyarodott szépen megin Magyarországra, úgy fogtak el. 

Szombathelyre vittek be akkor minket. Akkoriba alakult meg a Kék 
Ávó — oda vittek be, egy nagylépcsős épületbe, egy tiszta kopasz, 
leborotvált fejü, hatalmas palihoz — sssz — — 

Még a háború elejin láttam én egy filmet. Az vót a címe hogy , A 
Gépéú". Mint most is vannak ezek a filmek, amik bemutassák hogy 
milyen vót a fasizmus — na ugyanolyan vót ez is, csak arról hogy 
hogyan dolgozik a kommunizmus — hát ezt még a németek vetítették. 
A plakátját se felejtem el soha: G, P, U, fehér alapon, nagy piros betük, 
és csurgott belőlük a vér! — Nahát ez a bőrkabátos pali ahogy 
ránéztem, TISZTÁRA mintha abból a moziból lépett volna elő — 
jujujujúúj — — 

És mi vót ott a sitten is, jaaj! Minden huszonnégy órába egyszer 
adtak kaját, minden nap fél négykor, három deci bablevest, de minden 
nap bablevest! Egy szelet kenyérrel! De kanál se vót hozzá, csak dupla 
csajka, összeszerelve a kettő, eggyik fele az enyim, másik fele azé aki 
szembe ült velem a másik lócán — na nekem persze pont egy kétmázsás 
pali jutott, meglöttyintette a dupla csajkát maga felé, átcsöppent a 
levesem fele az övébe — de szólni se mertem! Csak néztem, hogyan 


issza ki mindet! De BORZALMAS éhes vótam! RETTENETES érzés 
az! Ha két hét után el nem eresztettek vóna, hát ott döglök meg! 

Na így szépen pár év alatt megismertem a fél Dunántúlt, 
Nagyatádtól föl egész Sopronig azt a háromszöget megismertem mint 
a tenyeremet. Meg a börtönöket is benne. Vót elég akkoriba. 

Közbe persze vót azér más ís. Mer fölnőttem közbe. 

Negyvenhét vége fele fölszabadultam — na evvel aztán elkezdődött 
az igazi élet: jöttek a nők. 

Mer már előtte is vót minden féle — hát engemet amióta csak járni 
tudtam, marhára érdekelt mindig a dolog, hogy mi a különbség 
énközöttem meg a nőnemű ember között, sokmindent elkövettem hogy 
megnézhessem a lányoknak a berendezésit meg satöbbi, meg 
ábrándoztam rengeteget, mer mindig ilyen könyveket olvastam, hogy 
„és akkor a szájára hajolt és megcsókolta a grófkisasszonyt", meg 
, forrón átölelte", és , halk sikoly", izgatott marhára az ügy — nadehát 
csinálni még nemigen tudtam semmit, mer éretlen vótam. Na mostanra 
aztán szépen beértem, nem is bírtam magammal már — hát gyerünk! 
Most már elég nagy vagyok, tizenhét éves, meg minden, vót is egy 
ilyen divat akkor, hogy ha az inas fölszabadult, segéd lett, akkor az 
első segédi fizetést azt el kell baszni — na hát akkor most én is! Szóval 
elhatároztam hogy most pedig én NŐT FOGOK! 

Hát ugye: NŐK — hát az fontos, marha fontos! Mer énszerintem — 
még most is ezt mondom! — a történelmet is kilencven százalékba a nő 
irányítsa! Hát mindennek az a mozgatóereje! Nincs mese — 
énszerintem ez így van! Mer lehet a dogokra mindenféle magyarázatot 
találni, hogy ez ezer történt, az azér, ha az ember nagyon próbálja ki 
lehet beszélni — de közbe az igazság az, hogy a nő miatt történik az 
egész. Hát hány város, falu, kastély, vár dűlt össze már a nő miatt! Én 
tudom, mer olvastam eleget, és mindenhol ezt láttam! Hány csatába 
hány ezer meg hány millió ember pusztult el ezer! Mer ha más nem 
akkor legalább annyi, hogy csinálom, hogy fölfigyeljen rám az a 
várúrnő, hogy ugye én is tudok nagy dogokat mutatni — szóval akár 
hogyan, meg akár mi van, de valahogy mindig a nő van ott! Na 
hagyjuk a történelmet — — 

Avval kezdtem, hogy elbugáztam a fater laposüvegit, amit a 
farzsebbe szokott hordani, vót egy ismerős kocsmáros — mer idegen 
nem adott gyereknek, nem úgy mint most, hogy bemegy a kiskorú ászt 


tinta! —, az ismerős kocsmába telivettem a laposüveget keverttel. Hát 
ugye mást nem bírtam inni még akkor, a sör az keserű vót, a bor 
savanyú, a pálinka túl erős, amit anyám szokott néha csinálni, a 
diólikőrt, meggylikőrt, azt szerettem, nahát a kevert az körülbelül 
olyan, az jó lesz — ászt a teli laposüveggel fölszerelve irány a Százház 
utca. 

Ugye, negyven hét: a nyilvánosházak még megvótak akkor Pesten. 
Hogy merre, azt nagyon tudtam: Garai piac környéke, Munkás utca, 
meg a Keletinél a Százház utca, vagy Grassalkovics vót már akkor tán, 
mindegy — tudtam jól, mer mindig mesélték a nagyobb tanonctársaim, 
hogy hogyan szólította le őket a nő, hogy , gyere apukám", meg egyik- 
másik nagy fejlett bika már el is járogatott kupiba, na meg hát én is 
földerítettem magamnak ezeket a vidékeket — csak ugye engem 
még nem szólítottak le soha. Mer nagyon pici vótam — hát gyerekhez 
azér nem mertek szólni. Na de maj most! Sétálok, le-föl, hogy 
bátorítsam magam ittam néha 

— na ott egy nő. Odasündörgök, mondom neki — már jól 
betanultam, előre! 

— Na mennyi, anya? Mi van, mehetek? Csak NÉZETT rám: 

— Mi van kisfiam? 

— Na ne izélj — mondom -, gyerünk! Mennyit kérsz? Hát pont egy 
olyat szólítottam meg aki nem vót kurva. Majnem agyonvert! 

Tévedés, mondom, akkor ez nem az vót! Lődörögtem tovább. Este 
vót már, esett szépen a hó — mer karácsonkor vót már ez. Na, ott áll 
megin egy nő, egy kapuba. De ez már biztos az lesz! Nézem, nem 
fiatal — áá, nem számít, egye fene, csak nő legyen! Elmegyek előtte, 
megállok — és ő szólított meg: 

— Bejössz, apukám? 

Psssz, mondom magamba, ez az. Fölizgultam rögtön, majd ki 
hasadt a nadrágom! 

— Be — mondom neki. 

És pont mint a filmeken láttam: csigalépcső, fából — még jobban 
bebikásodtam! —, fönn folyosó, kis szobák, benyitunk egybe, heverő, 
viaszkosvászon, fonatos mosdó, a lavórba piros víz, hipermanga — na 
igazi jaki! mer má hallottam a fiúktól is hogy mi van. Nem én 
vetköztettem, levetkőzött maga, hivatásos pózba vágta ott magát 
rögtön — én meg le a jakot, gombolom a nadrágom, a karóm kiugrott 


rögtön — 

— Mm - aszondja —, de be vagy tüzelve fiam! 

— Igen — mondom -, csak én még soha se — — 

Elkezdett nevetni, — Jaj, te kis szűz, na gyere ide! 

— meg így, úgy —— 

Hogy aztán mit csinált velem, én nem is nagyon tudom, csak 
mondta, hogy — De hát még nincs is benne, te kis buta! — mer én már 
aszittem hogy ott tartunk, mer éreztem hogy jó meleg, ászt — trr-rara- 
rara-rara — 

Na, hát ilyen vót! 

Tíz forintot kért a nő — hát pénzem vót, valami önindítót loptam el 
előtte ha jól emlékszek — odaadtam neki a tizest, de mondtam hogy 
teszek hozzá még ötöt, ha hagyja hogy rendesen megnézzem. 

— Húú — aszondja —, nézheted, nézheted akár reggelig! 

Na akkor én elővettem a két hurkapálcikát, amit már elkészítettem 
előre, vatta vót a végire csavarva, olyan vót mint a cimbalomütő — és 
akkor avval ott hajtogattam széjjel, tanulmányoztam. A nő meg 
rettenetesen nevetett, ahogy ott döfködtem a pálcikákkal. 

— Te így készültél? — aszondja. 

— Igen, mer orvos akarok lenni, nőgyógyász, és érdekel — — 

De AKKORA vót! RETTENETES nagy vót! De nagyon tetszett! 
Pedig öreg csaj vót, elég öreg — de mit számít! Akkora vót a bukszája 
mint egy prémsapka, egy báránybőr kucsma, mint egy ilyen ruszki 
hogyhívják, nagy kozáksapka! 

Ezt aztán többször is bevágtam így jakiba, hogy én nőgyógyász 
akarok lenni — ez mindig nagy siker vót! 

Na aztán, hogy ezt az elsőt megkaptam, nagyon nekiszabadultam, 
fölbátorodtam. Pénzem persze mindig vót, mer erre mindig szereztem, 
tettem félre — na be is dobtam aztán sok kucsmának. Nálam bátrabb 
senki se vót aztán már a nőkkel! 

Nahát ez nagy dolog volt, az első nemi érintkezés. Fölszabadultam, 
szinte úgy MEGVÁLTOTTA az életemet ez az első nemi aktus! Ugye 
az első onanizáláson korán átesik az ember, rejzolni hamar rejzoltam 
én — asziszem ezen átesik minden fiú. De azér az nem elégíti ki soha 
egészen, mindig marad benne vissza valami, valami hiányzik utána — 
szóval ez nem megoldás. A nőkkel meg azér addig elég gátlásos 
vótam. A nő, az valahogy mindig egy tabu volt — hát ugye úgy 


neveltek. Hogy hát „a gyengébb nem”, hogy udvariasnak kell lenni, 
mindenhol előre engedni, ha csomagot visz segíteni — az iskolába ezt 
nagyon tanították! Meg azér abba az időbe a lányok — na ez is a 
nevelés! — tartózkodóbbak voltak mint mostan, nem nagyon áruták el 
az érzelmeiket, beléjük volt oltva hogy jobban tudtak vigyázni 
magukra. Úgyhogy ha hozzájuk akartam férkőzni, akkor különböző 
ravaszdi játékokat kellett kitalálni — hát az elejin bizony nem nagyon 
ment. Mer ugye nagyonis tiszteltem őket, meg gátlásos vótam, ők meg 
vigyáztak — nem ment. Meg ugye magamkorú lányokkal próbálkoztam 
volna, hát ugye azok tizennégy éves korukba testileg már érettek vótak 
— nade észbelileg is érettek vótak, én meg mi vótam mellettük? Egy 
tizennégy éves fiú — hát fejletlen, na, senki még, semmi! Hát ugye: 
fapisztoly a klottnadrág gumijába! Úgyhogy elég nehezen indult a 
dolog eleinte. De aztán ez az első kirándulás a kupiba, ez egyszerre 
elindította bennem a lavinát. És akkor megvadultam! Hát állandóan 
eszembe vót a dolog, ahogy ott a jó melegbe vótam — hű de frankó! — 
és attól kezdve állandóan állt a karóm! Úgyhogy akkor aztán 
nekiestem a világnak, és rohamosan haladtam előre. Most már a nőket 
is másképpen láttam. Először eljutottam odáig, hogy most már tudtam: 
bírok magamnak vásárolni nőt, mer van aki pénzér bocsássa magát 
áruba. Nade hát ez nem minden! Elkezdtem akkor lányokkal 
foglalkozni. Ezt ugye nem pénzér kapom, hanem ezt meg kell 
hódítani, hogy majd én töröm be, ÉN, én leszek az első! És aztán már 
hamar megtanultam a módját, ment ez is, pillanatok alatt. Meg kellett 
még tanulnom a különbséget, hogy ezt most én kívánom, vagy 
szeretem — mer ezt a két dogot először összekevertem, evvel vót egy 
kis balhém, amíg aztán rájöttem hogy hát csak kívánom, hogy 
szerelemről itten szó sincs. Hát így tanul az ember, lépésről lépésre — 
de énnekem hamar ment ez a tanulás. 

Úgyhogy aztán hamar mester lettem ebbe, nagyon nagy mester, 
szakértő, híres pinalógus! Mer jó a szihológiám. Nagyon könnyen 
tudok ismerkedni, máig is. Például ha vonaton utazok — mire leszállok, 
biztos hogy pertuba vagyok nem is egy palival! Vagy ha itt fölülök a 
villamosra, bemegyek a Nyugatiig — nem LÉTEZIK hogy ne 
ismerkedjek meg valakivel, ha akarok! Ha meg nőről van szó, és 
érdekel, akkor bedobom a cseleket — és majnem biztos hogy valami 
sikerül! Először sose azt mondom hogy mit akarok, mindig valami 


egész mást. Ha mondjuk gyerekkel van a nő, ott csacsog a gyerek az 
ölébe: — Míllyen helyes ez a gyerek! — Na igen, ez meg az — már akkor 
beszélgetünk, már akkor vége is van a csajnak. , Merre mennek?" 
„Igeen?! véletlenül nekem is arra van dogom” — már kész is. Sokszor 
BORZALMAS hülyeségekkel el lehet kapni őket! , Jaj, csókolom, de 
ismerős maga! Nem vót magának egy fekete cipője?" , Fekete cipőm?? 
De vót. Mér?" , Na, ugye, csak jól emlékeztem!" — és már egyenesbe 
vagyunk. 

Mer az emberismeretem nagyon jó. Az, hogy már egész kisgyerek 
koromtól magamnak kellett megszereznem a táplálékot meg mindent 
amire szükségem volt, megtanított az emberismeretre. Meg ugye a 
kuncsaftok, mindenféle társadalmi rétegből — én egyből rá tudom 
állítani a gondolataimat az ő vágányára, egyből veszem a lapot, egy- 
két mondatból tudom hogy őt mi érdekli, hogyan látja a dogokat, és 
akkor mindjár tudok alkalmazkodni! 

A nőkkel meg — sssz — — Csak ránézek: rögtön leolvasom róla 
hogy. mi történt, hogy mi bántsa, milyen balhéja vót — rögtön ki tudom 
találni hogy mi újság. Majnem mint a jósok! Mer mondjuk az 
nagyobbrészt egy handabandázás, én se hiszem el hogy tenyérből vagy 
kávézacból jósolni lehet — de hogy az embereket lehet ismerni, hogy 
ránézésből is ki lehet találni a dogokat, az biztos! 

Megyek egyszer az utcán, és látom: egy nő, ott sír egy padon. 
Szódásüveg van vele — hát ez szódáér ment csak le, és leült a padra és 
rájött a bánata. Odamegyek: 

— Csókolom. Hát érdemes ezer sírni? Most mondja meg! Hát nem 
egy hülyeség ez az egész? 

— Mér — aszondja —, maga tudja hogy nekem mi bajom? 

— Persze hogy tudom. De nem érdemli meg az a rohadt strici hogy 
sírjon! 

— Ismeri? 

— Nem ismerem — mondom. — De hát rá van írva magára minden! 
Na hagyja már! Jöjjön, beszélgessünk. Meséljen! 

Ászt szépen elmesélte, hogy nagyszülőknél nőtt föl, aztán férjhez 
adták, és most boldogtalan, irigyli a barátnőjeit, mer azok állandóan 
dicsekszenek, hogy ilyen meg olyan csodás férfival van kapcsolatuk, 
neki meg ott a férje de nem érez semmit — szépen ott elmondta negyed 
óra alatt az életit. 


— Na — mondom -, ne törődjön vele, csókolom. El lesz minden 
intézve! Magát fogják irigyelni a barátnőiéi! Megmondom őszintén 
magának, hogy nagyon nagy szerencséje van, mer én nőgyógyász 
vagyok és szihológus meg minden, úgyhogy ne féljen! Most mesélje el 
szépen, hogy hogyan történt az első nemi érintkezése! 

Mer hát tudtam BIZTOSAN hogy onnan fúj a szél! Hát ilyenkor 
kilencven kilenc százalékba a szeksz körül van a difi! 

Nahát persze hogy ez vót itt is. Elmondta aztán. Hogy az öregek 
nevelték, ugye a szeksz kizárva, mindentől teljesen elzárva nőtt föl, 
akkor aztán az első menstruáció, ugye rosszul volt, meg vérzett, hát 
most mi ez, megijedt, mer persze nem világosították föl, eldumálták a 
dogot, akkor persze már ebből benne vót az a gátlás, hogy hát ő nem 
normális, mer minden hónapba vérzik — na akkor aztán hogy látták 
hogy érett már, férjhezadták egy kiszemelt illetőhöz, régen ez is divat 
vót, és, hát a pali meg ugye jó magyar szokás szerint jól beszívott 
ugye, ászt földobta a csajt az asztalra, letépett róla mindent, és mint a 
BAROM, dirr-durr magáévá tette, megkefélte ugye. Tépte, szakította — 
ez meg szegény úgy érezte hogy egy nagy tüzes valamit vernek be 
neki! Minden nő várakozó lény, a lelkiviláguk is gazdagabb, 
érzékenyebb, a nemi görbéjük is csak lassan ívelődik föl a nőknek — 
szóval ez még utána is mindig VÁRT valamit, hogy maj talán — de 
semmi, mer mindig csak ez lett. Hogy elkapta, fölnyomta az asztalra, 
ászt durván bele — mer ugye a férfinak meg másképpen van: HÚÚ, 
föláll a karija, piff-puff, asz a diagrammja máris fönt van neki! Aztán 
már rég húzza a nadrágját, a nő meg csak ott vár, hogy na mi lesz! — 
Na ászt később már nem is várt semmit se, mer már undorodott tőle, 
mer büdös vót a pali a piától, meg félt is tőle, már ha csak közel jött is 
szeretett vóna elszaladni, aztán ahogy a félés rájött, kialakult benne a 
gátlás, és akkor már a szekszuális idege nem termelt többé nedvességet 
— kész. Úgyhogy a végin már a férfi is elhajolt tőle, mer már neki is 
kellemetlen vót a nemi aktus. 

— Igen — mondom -, hát a tudat alatt kialakult az ellenviszony! 
Értem — mondom neki —, ez így szokott lenni, nincsen ebbe semmi 
különös! De meg lehet ezt gyógyítani, úgyhogy én ezt el fogom 
intézni, és maga nagyon boldog lesz, meg fogja találni az értelmit az 
életnek! 

Hát értettem már valamennyire ezekhez a dogokhoz akkor, mer a 


biológia meg az orvostudomány mindig nagyon érdekelt, olvastam is 
elég sokat, meg a női anatómiát nagyon ismertem akkor már, 
alapossan megtanulmányoztam mindent addigra, tudtam hol vannak a 
izgató pontok, zónák, minden — hát persze hogy tudok segíteni! 

Az öcsém épp katona vót akkor, külön szobám vót egy ideig — ott 
ászt megindítottam a kezelést. Avval kezdtem hogy rendszeres smár, 
meg kerestem a megfelelő pontokat — de még a melle se keményedett 
meg ahogy cirógattam. Híí, mondom, ez nehéz, nehéz ügy! Nade nem 
szabad a reményt föladni! Keresgélek itt is, ott is, tapi, minden — 
semmi. Nekem jólesett a dolog, mer nagyon szép volt a nő, én 
élveztem — de ő nem élvezett. Aztán szép lassan rávezettem. Amikor 
csak alkalom vót meg idő: fél órát, meg pár nap múlva újra egy órát 
játszottam vele, gyengéd vótam, türelmes — és három hét után 
behabzott a csaj! Megedződött az az elsatnyult szexuális ideg! Három 
hét után! 

Sokszor találkoztam utána még vele, évek múlva is. De nagyon 
hálás vót hogy meggyógyítottam. Mer előtte már öngyilkossági 
gondolattal is foglalkozott — hogy hát ő most már úgyis csak 
boldogtalan lesz. 

— Óó — aszondja —, hát csodát csináltál! Minden egész más! Nem az 
a férj em már, egy másik de nagyon jó minden! 

És hánynak segítettem azóta is, hánynak! És meggyőződtem róla, 
amit a statisztikába is óvastam, hogy a nőknek majdnem hetven 
százaléka nem él rendes nemi életet! Nincsen kielégítve, hanem csak 
mint a gép, úgy működik, a férfi durva igénye szerint. Pedig ezen 
nagyon lehet segíteni! Hát én segítettem. Úgyhogy énrám eggyetlen nő 
se haragszik, akivel dogom vót, akit csak ismertem! Egy se! Csak a 
második feleségem — nade az mondjuk más dolog, nem is érdekes. 

Mindigis szerettek a nők. Még inkább az vót mindig a nehéz, hogy 
hogyan lépjek le! Hát ezt külön meg kellett tanulni. Általába úgy 
szoktam aztán, hogy valahogyan megutáltattam magamat — úgy a 
legkönnyebb eljönni. 

Például vót egy esetem — épp ötvenhatba vót ez. Palotán lakott a nő 
— hát evvel már félig olyan vadházasságba éltem. De viszont kezdődött 
akkor már a dolog a második feleségemmel is, meg meg is untam ezt a 
palotai nőt — hát el kéne jönni valahogy. De hogyan? Kicsit be is 
vótam szeszelve éppen a sok ötvenhatos hadizsákmányból — áá, 


mondom magamba, nem megyek oda! De ászt ahogy még jobban 
berúgtam, valahogy mégis elindultam Palotára. Nem vót otthon épp. 
Kulcsot nem találtam, csak a spájzablak vót nyitva. Ászt ahogy 
bemásztam a spájzablakon, bele találtam lépni a zsírosbödönbe. Én 
vittem neki előtte zsírszalonnát, mer osztottak akkoriba az üzembe, 
egész ódallal vittem, kisütötte, ott hűlt a bödönbe a zsír — beleléptem, 
jól megmerültem benne. Piás vótam, de hát persze hogy észrevettem 
azér — de, mondom magamba, nem is baj! Épp jól jön! Kiléptem a 
bödönből, végiggyalogoltam a lakáson, és úgy cipőstül belefeküdtem 
az ágyba, elaludtam. Hazajött, látta mi van — Te jó isten! — na ugye 
kész a válóok! 

Utána fél évre már nevetett az egészen. Ügy nevetett hogy a könnye 
folyt! Én meg mondhattam, hogy szégyenembe mentem el, hagytam 
hogy kidobjon, mer nem akartam könyörögni. Na. 

Itt Angyalföldön a politizálás valahogy soha nem vót nagy divat. 
Apám ugye bejárt dógozni a fegyvergyárba, de tőle aztán még 
részegen se hallottam semmiféle politikai dogot, egy megjegyzést se. 
De mástól se, pedig hát mindig emberek közt vótam, melósok közt, 
nyáron kőművesek mellett dogoztam, meg sokfelé, az utcánkat is jól 
ismertem, az osztálytársaim szüleit is, meg hát mindenkit ismertem én, 
mindenütt ott vótam — de én negyvenöt előtt SOHA azt a szót se 
hallottam, hogy , komunista"! Na ugye propagandafilmek mindig is 
vótak, meg hát az oroszokról tanultunk földrajzba, történelembe — de 
úgy emberek között én komunistákról nem hallottam soha. Pedig hát 
az egész környéken szanaszét mindenféle ipari üzemek vótak — de 
SOHA, SEMMIT! Azt hogy szocialista, , szucilista", azt mondjuk 
hallottam. Mer vót szocdem párt, vótak tagjai, vasárnap délelőtt 
összejöttek a kocsmákba, amíg az asszonyok, gyerekek, öregek 
templomba mentek, addig ezek feketébe öltözve beültek az ivóba, 
nagyot söröztek, közbe beszélgettek, délre mindig végeztek, akkor 
hazatántorogtak megenni a húslevest — na erre emlékszek. Ennyi vót a 
politika Angyalföldön. 

Meg hát persze vótak a nyilasok. Azok elég sokan vótak errefelé. 
Főleg fiatalba. De énszerintem legtöbbje azt se tudta hogy mi az! 

Meg annyi politizálásra emlékszek, hogy amikor a németek 
megszállták Budapestet, elfoglalták a Várat, akkor azér ezt 
megbotránkozással fogadták az emberek, összefutottak a szomszédok, 


megtárgyalták a dogokat, hogy „sssz, hát bejöttek!", , júúj, nagyon 
erőssek!", ott vitatkoztak, hogy „de hát nem lehet csinálni semmit", 
, hát egész Európát megszállták", , örüljünk hogy még ilyen csöndbe 
történt" — szóval a végin abba maradtak hogy szél ellen nem lehet 
pisálni. Na ennyi vót, ezt én magam hallottam. Meg utána előkerültek 
a testvérek, hogy , na eljött a mi időnk!", mer addig ugye tiltva vótak a 
nyilasok — és hát akkor kezdtek már félni tőlük, mer azok mindenkit 
igazoltattak, erre emlékszek. De hogy ellenállás — hát ellenállásról én 
NEM HAL-LOT-TAM. Pedig elég koros is vótam már, meg azér 
figyeltem én mindenre — de hát semmi nem vót az égvilágon. 

Lehet hogy most hülyeséget mondok, vagy lehet hogy véletlenül én 
vótam az eggyetlen aki nem vette észre hogy mi van — mer most már 
hallom, hogy hát annyi vót itt az ellenálló, hogy tán a Második 
Hadseregnél is nagyobb tömeg — nade énszerintem ha annyi partizán 
lett vóna, amennyi most van nyilvántartva, akkor a németek Sopronig 
se tudtak vóna eljönni! Hogy azóta honnan bujt elő ez a sok ellenálló, 
én nem tudom. Úgyhogy én asziszem hogy most sok ember meg van 
nyomva sajtóval meg mindenféle könyvekkel, és azt mondja tovább, 
nem amire emlékszik. 

Katonaszökevény sok vót, elég sok. Mer addigra már sokan látták 
hogy mi újság, hogy nincs értelme tovább csinálni a dogot, és 
szökdöstek el, és emlékszek hogy ezek a szemetek meg szedték össze 
őket, a nyilasok, meg a zsidókat is keresték mindenütt, vitték el ha 
megtalálták — nahát ugye sajnáltuk őket. Mondjuk ennyi politizálás 
vót. Ahogy a zsidókat vitték, hát az minket is közelről érintett, mer 
hogy anyám zsidó családnál vót szakácsnő, sok ismerős vót köztük — 
hát én meg ezt az egésszet nem értettem eggyáltalán. Mezőtúrról is 
olyan fura hírek jöttek, hogy még mikor bejött hogy sárga csillagot 
köll nekik föltenni, akkor ott egymásután több zsidó botos öngyilkos 
lett, jól emlékszek, a Molnár testvérek, hárman is, agyonlőtték 
magukat, és akkor olyan suttogva beszélték, hogy igen, mer félnek — és 
akkor én nem értettem ezt sehogy, hogy mér kell ezeknek agyonlőni 
magukat? hát a zsidó az botos, elég gazdag is, mi baja van hogy hát 
nem akar élni? — így, ugye gyerek-ésszel. Utána meg, mikor terelték 
össze őket, megin nem értettem: hát mér? hát zsidó, de mi bajunk vót 
nekünk vele? mi rosszat tett? — mer hát ismertem is őket, tudtam hogy 
nem bántottak senkit! — Nadehát ugye ezellen se lázadt föl senki 


Angyalföldön, én nem láttam hogy olyan nagyon tolongtak vóna az 
ellenállók. Ostrom után ászt szép lassan kezdett úgy valamennyire 
helyrerázódni minden. Kezdtek hazajönni akik elmenekültek, meg 
lassan a katonák is a fogságból — hát aki jöhetett. Aki nyilas vót, és 
nem ment el, megkapta szépen a büntetésit, letőtötte, aztán beolvadt a 
társadalomba, hasznos tagja lett, vagy meghúzta magát — ugye minden 
élőlény alkalmazkodik. Visszajött egy pár zsidó is — csak néztem az 
utcán: a plüskabáton soknak meglátszott a csillag helye, kicsikét 
másszínű vót a szövet, 

— Na — mondom -, szegény, ez valahol átvészelte. Vagy csak a 
kabát? — mer lehet hogy csak másé lett közbe a kabát. 

Nem lett azér túl jó világ negyvenöt után. Eléggé nagy vót a 
munkanélküliség is. Az én szakmámba is 

— hát autószerelő nem kellett, mer nem maradt autó, gyáraknak vót 
egy-két rossz kocsi, ahhoz nem sok ember kellett. Hanem kellett 
mondjuk tekercselő, vagy kohászati alapanyaghoz zúzó, vagy üveges, 
útburkoló, villanyszerelő, mittudomén — úgyhogy a korosztályomból 
sok autószerelő elment máshova, átképezte magát. Engem ez nem 
érintett, mer elég jó vótam a szakmába, meg vót rengeteg ismerősöm, 
nagyon szerettek, mindig kaptam munkát — de sok eltűnt, fölszívódott. 
Meg sok nem kapott semmilyen munkát se! Csak közvetítőlappal 
lehetett jelentkezni, a szakszervezet közvetített, akinek nem vót 
összeköttetése az mehetett a szakszervezethez, ott két hónap után 
mondták hogy na kell öt esztergályos ide és ide — nade vót rá harminc 
jelentkező! A fiatal segédek közül nagyon sok kikerült Nyugatra a 
németekkel, mer elvitték az üzemmel együtt, vagy a nyilasok 
vonultatták Németországba mint leventét, sok eltűnt, elesett, fogságba 
került — szóval kevesen maradtunk, de még ez is sok vót, munka nem 
jutott mindnek. Nehéz idők vótak, egész negyvenkilencig bizony 
munkanélküliség vót. Lett vóna ingyen közmunka — nade étlen- 
szomjan ki tudott menni? 

És kaja meg nem vót, sokat vótunk éhesek. Ez is olyan érdekes, 
hogy — még akkoriba rászoktam én arra, azután meg katonáéknál újra 
előjött, és nem is múlt el többet — hogy nekem mindig van eldugva 
valahol egy darab kenyér, meg egy hagyma, vagy valami. Zsebembe, 
vagy táskámba — mindig hurcolom magammal! Hát a háborús 
nemzedék, ugye. Mer jaj ha nem lesz kaja holnap! És máig is: legalább 


fokhagyma, cseresznyepaprika, darab kenyér a zsebembe — csak akkor 
vagyok nyugodt! De legalábbis cseresznyepaprika — az a legszarabb 
levest is rendbehozza, avval már a meleg víz is étel. A mostaniak már 
ezt nem értik, ki is röhögnek érte, pedig — — 

Ostrom után mindjár kezdtek a mindenféle pártok megalakulni — na 
AKKOR aztán már hallottam komunistákról. Vót Szociáldemokrata 
Párt, Kisgazda Párt, Emkápé, meg mittudomén mi még, jártak 
mindegyiktől plakátokat ragasztani, meg szervezkedtek örökké 
egymás ellen, nagy brusztok mentek minden éjjel, tépkedték le egymás 
plakátjait, ha a kisgazdák tettek ki plakátot leszedték a komunisták, a 
komunistákét leszedték a szocdemek, de leginkább a kisgazdapártiakat 
támadták, verték — csak néztem, de nem nagyon értettem az egészet. A 
választás előtt egyszer én is mentem plakátot ragasztani — de már nem 
tudom hogy kikkel mentem. Csak úgy odaszegődtem valahogy — 
asziszem tán a szocdemekhez. Azt tudom hogy a mi üzemünkből ment 
akkor egy másik csoport is, az a Parasztpártnak ragasztott — egy 
nagydarab pali ment azokkal, Kis nevű, egy nagyon jó lakatos, 
parasztpárti vót akkor, később lett komunista, a Baros utcai 
szövetkezetnek lett aztán az elnöke — hívtak azok is, de valahogy a 
másikakkal mentem. Na akkor egyszer mentem én is ragasztani — csak 
nem értettem az egészet, hogy mire való, meg nem is tetszett sehogy 
ez a pártoskodás, meg hogy ekkora viszály van a pártok között. 
Énbennem ez valahogy olyan izét okozott! Mer a nevelésünk is olyan 
vót még minekünk, hogy — hát magyarok vagyunk! Hát az nem elég? 
Minek kell akkor széthúzni?! Mert az iskolába is, leventébe is mindig 
azt tanultuk, a történelemórán mindig ezt magyarázta a tanárunk, hogy 
a magyart mindig a pártoskodás tette tönkre. Ha volt is jó királyunk, 
akkor is mindig pártokra szakadtunk, kiskirályoskodtunk, vagy az 
egyik, vagy a másik párt megtagadta az országtól az adót, katonát, 
úgyhogy mindig így győzhetett az ellenség, ez a pártoskodás ölte meg 
az országot mindig! Szóval ez nagyon megmaradt a fejembe, ez a szó 
hogy , pártoskodás", ez nekem azóta is mindig valami rosszat jelent! 
Már ez a szó se megy nekem, valahogy ösztönösen irtózok tőle! Hogy 
mér nem érti meg egymást a magyar! Úgyhogy én a mai napig is 
legszívesebben eltiltanék mindenfajta pártoskodást! Azt mondanám: — 
Magyar vagy? — Magyar! — Na hát akkor, az édesanyádat, legyél csak 
annyi hogy magyar, ászt kész! Ászt éljél békességbe mindenkivel! — 


Na, hát nem? Milyen jól meglennénk! Legyünk magyarok, ne 
pártoskodjunk, mást se bántsunk, ha jó termésünk van legyen olcsó 
minden, ha szükebb, legyen egy kicsikét drágább — — 

Na de aztán valahogy el is múlt ez egy idő után, abbamaradtak ezek 
a pártok. 

Azután ugye jöttek a Rákosi-idők. 

Ott laktunk még akkor is a Gyöngyösi útnál, a Hiszekegy-házakkal 
szembe — a Mabi építette azt a részt huszonhatba, tisztviselőknek, 
csupa kistisztviselő lakott ott, az Elzetből, a Daruból, Hajógyárból, 
csupa szegény család, tudok köztük olyat hogy huszonegy gyerek vót! 
— és mindegyik házra ki vót írva hogy , Hiszek egy istenbe, hiszek egy 
hazába", ezer hívták őket Hiszekegyházaknak, meg rajta vót 
mindegyiken a magyar címer angyalokkal, meg a székesfőváros 
oroszlános címere — hát jól emlékszek, ott nőttem föl, láttam eleget. És 
akkor a Rákosi fölállványoztatta az egészet és kivésette a címert meg a 
föliratot a falból. Hát el vótam ÁJULVA! Hogy ILYENRE képesek, 
hogy többszázezer forintot erre föláldozni, hogy a címert, ami máma 
műértéknek számítana, meg a Hiszekegyet, ami énszerintem legalábbis 
majnem olyan mint a Himnusz, hogy amíg csak magyar lesz a 
Világon, ez fönnmarad — azt KIVÉSNI, LEVERNI a házak faláról! 
Meg vótam döbbenve. Meg nem csak én, hanem ott állt az egész 
környék és nézte hogy mit csinálnak — hát egész Angyalföld meg volt 
DÖBBENVE! 

Meg aztán az ilyen dogok is, mint a Rajk-ügy — hát ez is rengeteg 
emberbe mély nyomot hagyott. Hát egyszerűen nem értettük! 
Összesúgott-búgott a nép — hát a Rajkot fölakasztották! — el vótunk 
képedve. Meg ugye hát nem is csak a Rajkról vót ottan szó, mer 
rengeteg bukfenc vót a Rajk-ügyből kifolyólag, meg még utána is — és 
SEMMIT nem értettünk az egészből. Ismertem személyesen is egy 
illetőt — hát senki-semmi nem vót, csak egy gépkocsivezető a Rajk 
környezetibe, és az is ült, meg bántalmazták, majnem hazavágták és ő 
se értette hogy mér csukják le, meg mér verik agyon! 

Utána meg aztán a másik megdöbbenés: hogy rehabilitálják a 
Rajkot! Hát ez legalább ugyanakkora megdöbbenés vót mindenkinek, 
mint amikor fölakasztották! Hát mi megy itt?! Senki nem értette! 

Mer akkor már hagyni köllött vóna úgy ahogy van. Mer 
énszerintem — jó, hát férfias dolog nagyon, hogy beismerjük a 


hibánkat, meg satöbbi — de azér mégse szabad ennyire tisztába tenni a 
dogokat! Hogy fölakasztották, elég baj — de akkor már hagyják úgy! 
Mer másképp mit gondol a nép?! Az ilyennel vigyázni köll! Hát látom 
a történelembe: ha valaki valami hülyeséget csinált, valami nagyon 
mellé ment, azt akkor is úgy köll fölhozni az elkövetkező ifjúságnak, 
hogy nagyon jó vót, nagyon szép vót, hogy ez egy példakép — mer 
ifjúságot nevelni így lehet! Mint ott van például a Dobó-ügy. A Dobó 
ugye egy magyar úr volt, várkapitány, és az én értesüléseim szerint a 
hétévi adót elsikkasztotta. Na-most amikor jött a török, akkor 
gondolta, hogy talán hogyha ő most megvédi a várat, akkor esetleg 
amnesztiát kap a Habsburgoktól a sikkasztásér. A dolog sikerült — így 
lett hős a Dobó! Nők ugye az ostrom alatt nem lehettek a várba, csak 
legföljebb markotányosnők, akik főztek, meg segítettek a felcsereknek 
tépést csinálni, kötözni, hordták a piát a harcolóknak, melegítették a 
vizet — de a Dobó Katica pláne nem lehetett ott, mer a Dobó Katica az 
én tudomásom szerint három éves volt az ostromkor, tehát ő ott nem 
kardozhatott! Úgyhogy amikor a törökök leszúrtak véletlenül egy 
markotányosnőt, aztán azt ott megtalálták, akkor szépen azt mondták 
az utókornak, hogy na ez vót a Dobó Katica, aki vitézül harcolt és 
hősiesen meghalt! — És ezt ÍGY KELL CSINÁLNI! Ez így helyes! 
Retusálni kell, meg kell szépíteni a dogokat — mer hősök kellenek az 
ifjúság nevelésihez! Hát én is ilyeneken nőttem föl! Hogy , óó, fiúk, 
azok a hős egri nők!", meg így meg úgy, és most is itt lóg a lakásomba 
a falon a Székely Bertalannak a gyönyörű képe az egri nőkről, nagyon 
szeretem ezt a képet! Itt van középen a Dobó Katica, kard a kézibe — 
nagyon szeretem! Szóval a történelmet így meg lehet szépíteni — meg 
KELL is megszépíteni. Legendákat kell fonni! Hát már a régi 
ógörögök is tudták eztet, azok is csinálták! Mer történt valami 
disznóság? akkor ugye rögtön: hogy a Zeusz hattyú képibe bepárzott 
az Afroditéval, meg ez meg az — így ugye mindjár más, így megértik, 
így SZÉP, és így lehet vele nevelni! 

Na nem akarok elkalandozni — mer a Rákosiról volt szó. 

Szóval meg vótunk döbbenve. 

De szólni nem mert senki se. Inkább megpróbált mindenki 
alkalmazkodni. Mint minden élőlény. 

El is kezdtem én egyszer írni egy könyvet, még negyvenkilencbe — 
„A kaméleon”, ez lett volna a címe a könyvemnek. Nem az én 


életemről írtam, hanem hogy hogy látom én. Ez a kaméleon, ez egy 
gázfelfújós állat, a színit a környezetihez tudja igazítani, ha mondjuk 
barna a környezet, vagy ha ződ közt van, vagy sárga közt, akkor csak 
fújja a színt, ugyanolyanra mint a környezete, úgyhogy ráléphetek, 
nem veszem észre — nade mégse a kaméleon a legtökéletesebb 
alkalmazkodó állat, hanem az ember! Én kiválasztottam egy szivart, 
aki Ferenc Jóskától Rákosiig végigtapsolta az összes rendszereket, 
hogy megéljen meg hogy frankó legyen — na ezért lett volna Kaméleon 
a könyv címe. Hát amit láttam magam körül, azt írtam le! 

Csak aztán abbahagytam a közepin, mer valahogy belezavarodtam a 
politikai szövevénybe, annyi ellentmondást láttam magam körül hogy 
beleizéltem — ászt abbahagytam. Megvót még egy darabig, egy jó 
vastag füzetbe, csak aztán összetépte a feleségem, mer nagyon félt. 
Akkoriba nagyon mentek az ilyen ávós-balhék, és hát hogyha 
megtalálják, vagy mittudomén — összetépte, elégette a feleségem. Hát 
persze tele vót politikai dogokkal, mer leírtam benne minden 
eltévelyedést, hogy minden eszme szép, de minden funkcionárius 
csavar egyet rajta, ászt mire lekerül a tömegekhez, addigra úgy eltorzul 
hogy az édesanyja se ismerne rá — na valahogy így vót a 
mondanivalója ennek a könyvnek, így kezdődött. De eleinte elég jól 
láttam a politikai dogokat, sokmindent megjósoltam abba a füzetbe, 
úgyhogy azután majnem betűről betűre beteljesedett. Mer én már 
AKKOR láttam, hogy a Világ-porondon csak két nagy fog maradni, a 
többi nagy már csak olyan tiszteletbeli nagyhatalom lesz, és a két nagy 
csak úgy fogja őket venni mint a nagymamától maradt sublótot, hogy 
na ezt ne dobjuk még ki, mer ez a mamáé vót — ezt mind megírtam. 
Hogy két nagy lesz, a Szovjet meg az Amerika, a lába közt az angol, 
francia — de azért megjósoltam már Kínát is! Szóval csupa politikai 
jellegű vót az egész, azér kellett eltüntetni — jó, persze, hát én is 
alkalmazkodók valamennyire! 

Ötvenbe behívtak katonának. Ötvenháromig vótam benn — hát épp a 
legvadabb időbe: akkor vót a Tító-balhé, olyan vót a honvédség mint a 
méhkas, örökké ide-oda vonultunk, rohangásztunk, meg még ráadásul 
alig adtak enni, hogy szinte ÉHEZTÜNK -— ajaj. Páncélos hadtest, 
Gyöngyösön vót az állomáshelyünk — de alig vótunk otthon, mer 
állandóan azt gyakoroltuk hogy mennyi idő alatt tudunk lemenni 
Gyöngyösről a jugó határra. Volt egy jó laktanyánk, de abból 


kizavartak minket a feldebrői erdőbe hogy építsünk tábort, hogy 
edződjünk — na az edződés annyi vót hogy egy életre összeszedtük a 
csúzt meg a reumát. Fölépítettük a tábort, akkor jött egy nagyfejű, 
hogy nem erre kell nézni a tábornak hanem amarra, akkor lebontottuk, 
újra építettük, akkor megin jött egy góré valami kifogással, megin újra 
az egészet — háromszor építettük föl mire valahogy megbékültek vele. 
De szerencsére nem sokat laktam abba a táborba, mer én lettem a 
hadosztály főszerelője, műmesteri beosztásba, vót egy műhelykocsim 
meg hat emberem és állandóan úton vótunk, egyik alakulattól a 
másikhoz, javítottuk a harckocsikat, rohamlövegeket, ellenőriztük a 
műszaki állapotot, meg a mentések, bejáratások, gyakorlatok — 
tengelyen éltünk, örökké gurultunk ide-oda! Nem vót könnyű. 

Meg kaptunk egy kis iskolát a vakfegyelemből, megtanították hogy 
katona vagyok, akinek csak a parancsot kell végrehajtani, 
megkóstoltatták még ezeket a régi jutási fiúkat, akik a múlt 
kiképzőiből megvoltak még akkor, meg az a besúgó-rendszer, ami 
akkoriba ott meg vót honosítva — hát nagyon nem szerettem, nem 
éreztem jól magamat. És rengeteg ellentmondást találtam. 
Keresztülmentünk a tömérdek politikai foglalkozáson, megtanultuk 
hogy , legfőbb érték az ember", közbe meg végig azt láttam hogy az 
ember csak létszám, ugyanúgy mint a napóleoni időkbe. Meg hogy 
ilyen egyenlőség van, meg olyan — közbe építettük a tiszteknek a külön 
sátrat, külön étkezőt, külön vécét, a táborba még külön tábornoki utat 
is — úgyhogy nagyon nem értettem eggyet! Hát ha az a tiszt , a nép 
fia", ahogy tanultuk, akkor mér nem tud egy vécén szarni mivelünk? 
És akkor persze állandóan megjegyzést tettem, vitatkoztam, 
visszapofáztam, megkritizáltam a parancsokat. Meg ugye az is: teli 
vótak akkoriba azok a mátrai erdők kitelepítettekkel, ott szedegették a 
gallyat hogy főzni tudjanak maguknak, meg még minálunk is külön 
munkazászlóaljba vótak téve a kulákgyerekek, ha az apjának tíz holdja 
vót, már munkaszolgálatos lett, úgy őrizték mint a fegyencet — hát 
énnekem ez nagyon nem tetszett, ászt meg is mondtam. Úgyhogy a 
három év alatt én hetrenkétszer vótam büntetve a honvédségnél, 
megszámoltam: hetven kétszer! Kétszer Fő-utca, meg pont hetven 
ilyen kisebb apró ez-az. 

Na hogy a Fő utcára hogy kerültem — kaptunk egyszer a táborba 
egy ronda záport. Én meg épp őrségbe vótam. Hirtelen jött az eső, nem 


vártuk, nem vittünk ki sátorlapot se magunkkal. Hát szarrá azok itt, 
hülyeség — bekiabáltam az őrparancsnoknak hogy 

— Te, hát marhára esik, hozzatok ki sátorlapot! 

— Kuss! — aszondja. — őrségbe nincs duma! 

Hí a jó anyádat — dühös lettem nagyon, fogtam magam, bementem 
az őrsátorba sátorlapér. 

Na persze: , őrhely elhagyása", ez vót a száraz tény. Hát mondjuk 
ezt a világ minden hadseregibe büntetik. Csak közbe meg az egész 
őrség egy kamu volt! Egy katonásdi játék! Hát tíz éve nem járt már 
arra senki civil, olyan helyen vótunk! Na jól van, megértem, 
honvédségnél divat az hogy őrszem — de akkor meg legalább annyi 
humanizmus lett vóna abba az őrparancsnokba, hogy kiküd egy 
sátorlapot annak a marhának aki ott áll az özönvízbe, hogy őrizze a 
békés alkotómunkát meg a szocilista tábort! 

Beszaladtam, és akkor még ráadásul szóváltásba is kerültem az 
őrparancsnokkal, azt találtam mondani neki hogy , mindjár 
picsánszúrlak evvel a szuronnyal”, és ezt végighallgatta egy harmadik 
pali, aki persze azonnal szaladt köpni — na így kerültem hadbíróság 
elé. 

Hát ez egy csúnya vonás vót a Rákosi-hadseregbe, hogy ha három 
ember beszélgetett, akkor az eggyik már BIZTOS hogy rohant utána 
jelenteni! Az tuti! Arra mérget lehetett venni! Csak amikor aztán 
leszereltem, akkor jöttem rá, hogy közbe már az üzemekbe is majnem 
ugyanígy megcsinálták ezt a spicli-rendszert. Ronda dolog vót! És 
énszerintem ebből lett utána ötvenhat is. Mer ötvenhatig már 
RENGETEG embernek összegyűlt egy csomó személyes bosszúja a 
spiclik meg a sok szadista hülye ellen — szóval ötvenhat pontosan 
ennek a mellékterméke vót! 

Na nem ítéltek el azér túl szigorúan az őrhelyelhagyásér, mer 
figyelembe vették áztat hogy szükség van rám. Mer akkor már én 
csináltam a hadosztályműhelyt. Azt a föladatot kaptam, hogy járjam 
körbe az alakulatokat és gyűjtsek össze autószerelőket meg 
rokonszakmásokat, és csináljam meg velük a központi műhelyt. Nahát 
ehhez vót is kedvem eleinte, összeszedtem egy csomó kovácsot, 
lakatost, ezt-azt, és nekifogtunk javítani. Meg nagyon sok 
parasztgyereket is bevittem, akinek szakmája se vót, csak aszondta 
hogy SZERETNÉ csinálni — mondom: ez is jó! — és akkor a hóna alá 


nyúltam és szerelőt csináltam belőle. Ezeket az elesett 
parasztgyerekeket mindig nagyon pártoltam — ugye honvédségnél az 
vót a jelszó hogy „prosztó, kuss!” — én meg: 

— Na megállj! Hülyék vagytok. Mer ha ez hazamegy eltávozásra, 
egy ZSÁK kajával jön vissza. Te meg esetleg egy zsíroskenyeret ha 
hozol! Ne prosztózz, hanem csókolgasd meg, mer ez fog etetni téged! 

Úgyhogy a parasztgyerekek nagyon szerettek, mer én nem 
engedtem hogy kibasszanak velük, hanem odavettem a műhelybe őket 
és príma szakmunkást csináltam belőlük. Három év után kaptak 
honvédségi papírt, és avval mehettek üzembe autószerelőnek, és mind 
nagyon jól megállta a helyit, sőt olyan is van ezekből aki MÉRNÖK 
lett! 

És csináltam egy nagyon fasza hadosztályműhelyt. Úgyhogy a 
végin már a pesti nagyfőnökök is mind odajártak kocsit javíttatni, nem 
Mátyásföldre vitték, hanem hozzánk Gyöngyösre, mer olyan jók 
vótunk, hordták le a frankó amerikai kocsikat, amiket még alig láttam 
azelőtt civilbe — azt szerettem. Olyan remek lett a műhely, hogy a 
műszaki tisztjeink az én jó munkám által mind mentek előre meg 
kapták a kitüntetéseket — na mondjuk én se jártam rosszul, mer 
beetettek ezerkétszáz forint illetménnyel, úgyhogy kedvvel csináltam. 
Csak azér nagyon strapás vót. 

Nagyon sokat kellett dógozni, meg nagyon nehéz helyzetbe. Mer 
olyan műszaki tiszteket kaptunk, hogy nem ütötték meg az elsőéves 
iparitanuló szintjét. Vót olyan hogy csak háromhónapos tisztiiskolát 
végzett, tele vót nyomva ideológiával, nem értett semmihöz — de 
viszont a parancsokat ő adta! Nagyon komoly föladatom vót, például 
ugye nekem köllött fölülvizsgálni a hadosztályhoz tartozó gépkocsik, 
harckocsik, rohamlövegek műszaki állapotát — hát az körülbelül annyi, 
minthogyha most üzemmérnök lennék! — de közbe a rangom ugye nem 
vót meg hozzá. Mentem mint szakaszvezető, nyílt paranccsal az Ipsz 
Ipszilon őrnagyhoz, hogy ellenőrizzem, ha hiányosságot látok akkor 
jegyzőkönyvezzem — de közbe ha épp egy marha vót az illető, akkor se 
mondhattam neki hogy , oggyan maga egy marha, hallgasson!”, hanem 
csak hogy , kérem őrnagy bajtárs legyen szíves lehetővé tenni hogy 
átnézzük a kocsikat, mer szeretnénk segíteni" — nahát hülye egy 
helyzet vót. Engem szerettek a bajtársak — így mondtuk akkor még 
hogy , bajtárs", csak ötvenháromba jött be az , elvtárs" —, főleg a 


legénységbe nagyon szerettek, azér is mer én vótam a 
boldogságfelelős: én írtam mindnek a szerelmes levelet. Sok vót aki 
ugye elakadt a kislánnyal, nem tudta mit csináljon — akkor mindig én 
kellettem. Látom: ott lógassa az orrát — 

— Mi van? 

— Hát- aszondja — nézd meg mit ír. 

— Ugyan — mondom -, ez a bajod?! 

Tíz perc múlva vittem neki a GYÖNYÖRŰ levelet! Olyan választ 
kapott rá, hogy a fél életit nekem adta vóna örömibe! Vasárnap meg 
már ott is vót a csaj, ott feszegették eggyütt a laktanyakerítést, ott ették 
egymást a rácson keresztül. 

Szóval engem eléggé szerettek — csak én meg nagyon nem 
csíptem a honvédséget. Úgyhogy énnekem egy igazi boldog 
napom volt az életbe: a leszerelés. Annál nagyobb örömöm nekem 
soha nem vót! 

Hogy szabad vagyok! Meg vége van annak a kurva rossz kajának! 
Hát a három év alatt én ott annyit éheztem, hogy a háború alatt se 
annyit! Hogy azt a homokos, recsegő, kemény krumplit nem eszem 
többet, meg a szárított kelkáposztát! Hogy a fogam elkopott tőle! Hát 
nem igaz, na! 

És akkor utána tudtam csak meg — leszerelés után találkoztam 
Pesten az egyik górénkkal, beszélgettünk, és akkor megkérdeztem tőle 
hogy 

- Ugyan mondja már meg, hogy MÉR vót nálunk ilyen 
KIVÉtelessen ehetetlen koszt, ilyen SZÖRnyű élelmezés! 

— Hát azér — aszondja a pali —, mer maguk vótak a kísérleti 
hadosztály a szárított főzelékre! Hogy hogy válik be a szárított 
főzelék! 

A SZÍVBAJ rámjött! 

Meg még egyszer, ötvenhat után is összetalálkoztam az egyik 
fejessel, egy ezredessel, hát persze énnekem muszáj vót avval is 
beszélgetni — az meg azt mondta: 

— Tudja, csak eggy a szerencse — aszondja. — Hogy ez a maguk 
szárított főzeléken tartott korosztálya nem érte meg egyenruhába az 
ötvenhatot! Mer ezek széjjelverték vóna az országot! 

Ahogy leszereltem, bimm-bumm megnősültem. 

Az első házasságom, hát az egy elég gyerekes valami vót. Hát 


milyen is lett vóna — egy gyerekkori szerelemből lett. Tíz éves 
koromba kezdődött — én tíz vótam, ő nyóc. Már akkor megmondtam 
neki: 

— Én téged feleségül foglak venni! Te leszel a feleségem! 

Aztán jóformán egymás karjaiba vészeltük át a pincébe a 
bombázásokat meg mindent, mikor meg már a balhénak vége vót, az 
anyja nálunk hagyta egy időre a lányt, szóval majdnem hogy együtt 
nőttünk föl meg satöbbi — és elég szép lány vót, GYÖNYÖRŰEN 
kifejlett, hát tizenegy éves korába már ILYEN mellei vótak — pfúú, 
rettenetes vót! Na én akkor persze kis tacskó vótam mellette, szóval 
nagyon lehagyott egy időre, de aztán utólértem, és azér közbe is tartott 
ez — hát én úgy vettem: ő lesz a feleségem, kész, el van intézve! 

Aztán, mikor bevonultam, leveleztünk is, és akkor is, hogy — 
Figyeld meg, maj ha leszerelek! — meg így-úgy. Mer nekem valahogy 
nagyon gyerekes tempóm maradt az ilyen dogokba! Valami hülye 
romantika vót bennem — na igen. Ugye az is, hogy ez valami 
BECSÜLETBELI dolog, mer hogy én MEGÍGÉRTEM neki hogy 
elveszem, és énbennem egy ilyen mélyebb erkölcsi izé vót, hogy hát 
„az adott szó” — ajaj — -És közbe meg csak egy gyötrődés vót az 
egész, mer ugye akkoriba még egy olyan légkör vót, hogy nemi 
viszonyt csak esküvő után lehet folytatni, ez a nevelés valahogy úgy 
bennem vót, szóval az ember csak szenvedett, mer ahogy jártam haza a 
honvédségből, csak mindig a nagy csókolózások, hát érettek vótunk 
már, de azér nem nyúltunk egymáshoz, nehéz vót nagyon — na persze 
ez szép is vót, ahogy visszagondolok, nagyon szép is vót. 

Ugye: katonaság előtt nősülni, az énszerintem is hülyeség. Most 
már könnyen beszélek, öreg fejjel, de ezt azér akkor is tudtam, hogy az 
nem jó. Mer énbennem se lehet megbízni, meg a másikba se. Ez is így 
vót szokás, ez is belénk vót nevelve, hogy katonaság előtt nem 

— de viszont ha leszerelek, akkor aztán már jön az hogy családot 
alapítok — ezt mindenki így vette akkor. De én is így vettem, nem is 
nagyon gondolkoztam rajta. 

Lett volna jobb parti is, Gyöngyösön, ahol katona voltam, elég jó 
társaságba keveredtem ott és lettek vóna jobb partik, amik mondjuk 
anyagilag is jobban estek vóna, de ugye úgy vettem hogy megígértem 
már, meg -nem tudom, lehet hogy hülye vótam, lehet hogy nem, fene 
tudja. 


Na, leszereltem, egyből: elvettem, megnősültem. 

Három hónapig tartott ez a házasságom. Három hónapig. 

Ötven három — ugye akkor vót javába a Rákosi-világ. Hát az 
nagyon rossz vót, állandó pénztelenség, mindig éhesek vótunk, 
elmentem dógozni, de alig kaptam valamit, tartalék meg semmi, mer 
úgy kerültünk össze hogy nekem se vót semmim, neki se vót semmije 
— szóval nem lyukadtunk sehova. Ök valamikor nem álltak rosszul — 
de hát az csak a mult, a múltból meg nem lehet megélni. Olyan 
középosztálynak számító család voltak ők, az apja valami főfinánc 
volt, de az elesett a Donnál — láttam is a fényképit a Magyar Futárba: 
a neve Óber-majer Oszkár, nem emlékszek már milyen rangja vót, 
kereszttel megjelölve, , hősi halált halt". Valamikor jól éltek ők, de 
közbe változott a világ, és nem tudtak beilleszkedni, szóval nekik csak 
hátrány volt a múltjuk, nem úgy mint nekünk, akiknek semmi se 
változott: minekünk nem vót új hogy dógozni köll! Ők mindent 
elvesztettek — nekünk mi vót vesztenivalónk? — Szóval nem 
passzoltunk össze sehogy, ők nagyra voltak, hogy középosztály — na 
jó, , középosztály"!: pénztárosok, pincérnők, meg utcaseprők vótak 
addigra már akiket középosztálynak mondtunk! A melót meg nem 
bírták, mer nem vótak rászoktatva — húú, rossz vót nézni. 

Na lakás persze sehol. Megpróbáltuk először őnáluk — hát nagyon 
nem volt jó. Ügy bántak velünk mint a gyerekekkel, az anyós nem 
engedte hogy önnállók legyünk, minden pénzünket elszedte, és annyira 
takarékoskodott, annyira spórolt, hogy az már tényleg az 
egészségünkre ment, lesoványodtam, korgott a gyomrom, minden — — 

Megpróbáltuk akkor az én anyámnál. Ott se ment. Ott már önnállók 
vótunk. Nade ott meg kisült az, hogy a feleségem nem tud se főzni, se 
semmi, szóval nem háziasszony. Ránkszakadt a nagy önnállóság, én 
egész nap dogoztam, nem is nyóc órát, többet, megyek haza, kaja 
nincs, semmi sincs — egyszer aztán már az asszony se vót sehol. Irt egy 
cédulát, hogy , ne haragudj, visszamentem a mamához". 

Nem haragudtam. Tudomásul vettem, nem is mentem utána többet. 

Ugye kötődött az anyjához is. Meg idegen vót neki ez a környezet. 
Meg hát a körülményeink is rosszak vótak, rossz vót minden. Akkor 
meg minek erőltetni? 

Hogy azóta mi van vele, nem tudom. 

Utána én vígan éltem. Gondtalan legény voltam, udvarolgattam 


jobbra-balra, kezdtem szórakozni járni -hát abba eddig még nemigen 
vót részem —, öltözködtem is valamennyire, most már mégis az 
ízlésem szerint — hát nő aztán vót bőven. Csak a pénz vót elég kevés. 
Még én könnyen vigadhattam: hát egyedül vótam, csak magamra 
kerestem, így megvoltam valahogy. Nade mégis, hát előbbre kéne 
jutni! Hogyan lehetne? Nézegelődtem, hogy tanulni kéne tán valamit — 
de micsodát? És addig hogy élek meg? Koplalni nem akartam már 
többet, elég volt! Vagy másfelé tapogassak? Mer ugye a honvédségnél 
politikailag elég jól fölvilágosítottak, hát napi három meg négy óra 
Szabad Nép, meg politikai foglalkozás, nagyjából úgy tudtam mi újság 
— hát gondolkozóba estem, mérlegeltem a dogot. De aztán valahogy — 
hát nem, én nem kezdek semmi ilyesmibe. Tán elég lesz ha a fönnálló 
törvényeket meg a játékszabályokat betartom, meg dogozók, de 
megmaradok sima állampolgárnak, énnekem nem kell ahhoz még egy 
plusz valami! 

Vagy disszidáljak? Na ez ott vót még tartalékba. Csak közbe a 
honvédség sokat komolyított már rajtam. Leszerelés után már más volt 
azér a világnézetem. Ugye negyvenkilencbe volt az utolsó 
határátlépésem, akkor még bennem volt a kalandvágy, meg valami 
szabadulhatnékom volt innen. De azt az ifjúsági kalandvágyat közbe a 
honvédség kiölte belőlem, mer ott kikalandozhattam magamat az 
unásig. Mondjuk a szabadulhatnékból maradt még utána is, mer olyan 
jól azér nem éreztem magamat leszerelés után se — csak ugye mégis: 
huszonhárom éves voltam már, kicsikét komolyabb azér, és már 
éreztem valahogy, hogy azér nem minden az hogy na fogjuk magunkat 
és külföldre megyünk — szóval nem indultam neki leszerelés után már. 
Valahogy úgy szembetaláltam magamat az élettel, úgyhogy az a 
romantika, amit a filmekből meg a ponyvából szedtem föl, addigra már 
eléggé lepergett rólam. 

És lassan-lassan kezdett is jobban menni a dolog. Ötvenöt, ötvenhat 
— kezdtem már kicsikét jobban keresni. Kezdett egy kicsit már a 
magántulajdon is meggyökeresedni, több lett a kocsi, kezdtek lassan a 
borravalók is beindulni, meg vót már egy kis fusi is — no, kezdtem 
anyagilag valamennyire rendbejönni. 

Akkor aztán jött ötvenhat. 

Hát ugye: először csak egy nagy káosz vót bennem. Egyszerűen 
nem értettem az egészből SEMMIT. Mint ahogy azt hiszem nagyon 


sokan mások se értettek semmit. De talán még a magasabb 
pártfunkcionáriusok se értettek semmit! 

Először úgy tetszett az egész — ugye meghallgattam a mindenféle 
programbeszédeket, meg elég sok újság is megjelent akkoriba hirtelen, 
meg más olvasmányok is, elolvasgattam mindet — csak viszont annyi 
féle szöveg volt a levegőbe, hogy az ember sokmindenbe nem ismerte 
ki magát! A sok újság közt nem tudta hogy mi újság! Szóval, egy nagy 
zűrzavar vót csak bennem. Nem értettem hogy mit akarnak! A pártot 
se értettem! Voltak ismerősök akiket kérdezhettem volna, párttagok, 
akik addig nagyon ugráltak hogy így Rákosi meg úgy Rákosi — de 
azok hirtelen elhallgattak, eltüntek, szinte elbújtak, azokat nem 
kérdezhettem. 

Először ugye: Petőfi Kör, meg lehetett hallani hogy az írók 
megbírálták a dogokat, ilyesmik — de olyan nagyon azér nem 
foglalkozott avval még senki Angyalföldön. Ez egy tunya vidék, ez 
mindig csak a robbanás után két perccel robban. 

Aztán már ősszel komolyabbra fordult egy kicsit a dolog. A 
Fémmunkásba dogoztam akkor, és az egyetemmel szembe vót a 
Fémmunkásnak egy ilyen nyomtatványraktára, egy pince, oda mentem 
be vételezni, és akkor látom: kokárdás palik röpcédulákat osztogatnak 
— psssz — — Meg akkor már a műhelybe is: , tizenkét pont", ott 
olvasták, tárgyalták, „húú, mi lessz itt?”, , jujúj, nagy balhé lessz 
itten!" 

— De hát — aszondja az egyik ilyen öregebb, dörzsöltebb szivar — 
ezt úgyse fogja engedni a szovjet! Menjenek a picsába, mit akarnak itt, 
, Petőfi Kör", meg ilyesmik! Majd ad a ruszki, elintézi az a dógukat! 

Na persze a kíváncsiság csak odavitt a Bem-szoborhoz, mikor 
gyülekezőre hívtak mindenkit — nahát ott ászt tényleg: ezrivel, meg 
tízezrivel, HATALMAS tömeg! Hangszórós kocsik, lángra gyújtó 
duma, mondták a jelszavakat, hogy „magyar dolgozó ifjúság — —" 

— Te — mondom ott a haveromnak —, hát még a komunisták is? Hát 
ezek is velünk vannak! Mi a fene — — 

Akkor ászt jött a Gerő-beszéd. Na akkor aztán fölhördült ez az 
álmos tunya Angyalföld is. Akkor aztán fölingerlődött, nekizúdult — 
lehetett érezni. Mer tényleg, hát kik vótak a tüntetésen? Hát nem a 
kulákok vótak, meg a volt katonatisztek, mer csakugyan mindenki ott 
vót, munkások, diákok, értelmiség! Úgyhogy akkor a Gerő dumája 


után vérszagot kapott a nép, megmozdult Angyalföld is, nekilódult — 

— — csak hát azután elég súlyos tragédia lett belőle. Na én 
szerencsére nem csináltam semmi hülyeséget. 

Ugye mint leszerelt katona elég jól láttam hogy mi az ábra: hát 
Európa legnagyobb szárazföldi hadseregével szembe mit lehet itt 
tenni? 

Az öcsém katona vót éppen, Kecskemétről jött haza gyalog, de 
egészségesen, nem vót semmi baj, együtt vót a család — — 

Sokáig csak egy nagy káosz volt a fejembe ez az egész. Később 
aztán, hogy már óvasgattam is róla ezt-azt, kezdtem azér megérteni, 
hogy tulajdonképpen egy párton bellüli harc vót ötvenhat. Lehet hogy 
hülye vagyok, de én leginkább így látom. Hogy a régi meg az új 
komunisták másképpen nézték a dogokat amik a Rákosi idejin mentek. 
Na egésszen még most se lehet mindent érteni, így kívülről nem lehet 
mélyebben belelátni, talán csak majd évek múlva még — de 
énszerintem leginkább egy párton bellüli valaminek lehet ezt az 
egészet nevezni. Legalábbis ami az elejin vót. Mer persze aztán elfajult 
a dolog, beleszóltak különböző elnyomott erők is — szóval, a fene tudja 

Ami nekem a legérdekesebb vót az egész ötvenhatba, az az hogy — 
nem mentem el. Nahát ezen én csudálkoztam a legjobban! Hogy ugye 
itt vót a nagy lehetőség, nyitva a kapu hogy na mehetek, amire mindig 
annyira vágytam, és szinte VITTEK vóna, mer mindenki meg vót 
bolondulva, szaladtak — én meg ittmaradtam. Én aki ÖTSZÖR 
megpróbáltam, meg elég sokat szenvedtem is ezer — szépen 
megmaradtam itthon! 

Úgyhogy ezen sokat gondolkoztam azután, hogy hogyan is volt ez. 
Hát biztos az is számít, hogy régen a tiltott dolog vonzott benne olyan 
nagyon. Mer ha tiltva van, akkor nagyon más az, minthogyha kisétálok 
a nyitott kapun! Hát én például azért is nem dohányzók, mer nekem 
soha senki nem tiltotta! Hát ez is ugyanaz! A fater se bánta, a tanárunk 
se ugrált — nem vót érdekes. De amelyik tanár üldözte a bagót, 
végigszagolgatta a vécét, kikutatta a zsebeket, agyonverte akit 
elkapott, az olyan dohányosokat nevelt mint a huzat! Hajaj, hát ha a 
jóisten nem tiltotta vóna meg Ádámnak és Évának azt az egy fát a 
Paradicsomba, máig se vóna semmi baj! De mer tiltott vót, hát persze 


hogy kipróbálták a marhák, és ezer aztán így alakult a történelem. 

Meg az is hogy ott vót az asszony, már akkor úgy kezdett 
elkezdődni a második házasságom — nem tudom, lehet hogy az is 
visszafogott egy kicsit. 

Meg van még más alibim is. Mer az az igazság hogy részegség 
miatt elaludtam az indulást. Csak azért asziszem hogy ezt én 
ösztönösen csináltam: hogy igaziból nem akartam menni. Huszonhat 
éves voltam, higgadtabb valamivel. Meg már úgy kezdtem belelátni a 
jövőbe, hogy mi is lesz itt — áá, mondom magamba, hátha nem is lesz 
most már olyan rossz itthon! 

És asziszem helyesen tettem hogy nem mentem. 

A barátaimmal meg vót beszélve hogy megyünk, a Kelenföldi 
Pályaudvaron vót reggel a találka — csak hát előtte rendeztünk egy 
házimurit. Összehordtunk rettenetesen sok italt — a fene tudja már 
honnan vót, valami megnevezhetetlen úton szereztük, de hihetetlen 
mennyiséget —, meg hoztunk lányokat is, avval fűztük őket hogy 
táncosnőnek fogjuk eladni a legjobbakat Nyugaton, berendeztünk egy 
toborzóirodát, beőtöztettünk egy srácot Miszter Nemtudomkinek, 
mindenféle színes izékbe, jobb nyugati cuccokba, hogy ez most átjött a 
határon és lányokat keres, és vót egy rossz gramofonunk, arra 
ugráltattuk a csajokat hogy ki mit tud, utána meg persze jól 
megkeféltük őket — na és az a lényeg hogy rettenetessen berúgtam. 
Úgyhogy még reggel is amikor menni kellett vóna, én olyan nyomás 
alatt voltam hogy aludtam tovább. De utána se éreztem semmi 
megbánást, még annyit se hogy na most én becsaptam a haverjaimat — 
hát ők fölültek a vonatra ászt kimentek szépen, én meg maradtam és 
kész. 

Kijutottak különben, kettő Kanadába van, másik kettő meg nem is 
tudom már merre, voltak itthon is azóta, és mesélték hogy elég 
hányavetett életük vót, és hogy én nagyon hiányoztam, mer én 
legalább értek valamihöz, én el tudtam volna könnyebben helyezkedni 
odakint — na így most már eggyátalán nem bánom hogy nem mentem, 
mer megértettem hogy három-négy srácot nekem köllött vóna eltartani 
ott a munkanélküliség közepin. Mer én biztos hogy tudtam vóna 
munkát kapni, nekem még nyelvismeret se köllött vóna, ugye az 
autónak a nyelve nemzetközi, a szakmába meg hát nagyon jó vótam — 
nahát okos voltam hogy nem mentem. Persze az is igaz, hogy tudok 


sokat aki kiment és nagyon jól megvan, ha a szakmába ért valamit 
akkor odakint is elég jól fut, meg is szedte magát, ez is tagadhatatlan — 
hát, fene tudja — — 

Na, túljutottunk ezen is, megvót az ötvenhat — utána azér elég más 
lett minden. Jött a meló — de nekem már akkor elég jó meló. Sok kocsi, 
sok meló, sok pénz, de KIMONDOTTAN sok pénz, mer ötvenhat után 
énhozzám elkezdett ÖMLENI a pénz, ötven héttől egészen hetven 
kettőig, vagy tizenöt éven keresztül nekem MARHA jól ment! Ugye 
abba a korba is voltam, hogy a legjobban tudtam hajtani, jól is éreztem 
magam, az energiám teljibe voltam, úgyhogy nagyon jól kerestem — ha 
csak a FELIT féretettem vóna annak ami bejött, most is gazdag 
lennék! Ha nem olyan nyomorból jöttem vóna mer hát így eszembe se 
volt féretenni, így csak örültem hogy nagykanállal ehetek, ihatok, 
élhetek — — 

Szóval az ötvenhat előtti meg utáni helyzetet össze se lehet 
hasonlítani, mer az ég és föld. A Rákosi— meg a Kádár-rendszert nem 
is lehet egy napon említeni! Ami ötvenhat után lett — hát az már 
elfogadható. Én asziszem hogy a Kádár megtette amit egy ilyen súlyos 
helyzetbe lehetett tenni — na jó, hogy ezt majd csak később, egy ötven 
év múlva lehet megítélni, de — hát mit mondjak: énnekem elég 
megfelelő vót az ami itt ötvenhat után kialakult. Ugye abból a 
nyomásból is eléggé fölszabadultak az emberek ami addig volt, 
nyíltabbak, fesztelenebbek lettünk, attól is hogy nem volt már az 
állandó félelem a spicliktől, följelentéstől, hajnali látogatásoktól — meg 
hát a másik: a mani. Hogy jó vót a forint. Hogy kezdett a jólét 
kibontakozni. Mer hiába mondják hogy a boldogsághoz nem kell a 
pénz! — kell az. Jó ha van. Ha az anyagi jólét növekszik, mindenféle 
előjön az emberből, nem is sejtett dogok, ugye a kultúrára is mindjár 
megjön az étvágya, meg a szép iránt is fogékonyabb. Hiába mondják 
nekem azt hogy a szegény is. lehet fogékony a szép iránt! Mer ha 
mindig csak darócot lát, akkor a selyemhöz nincs sok érzéke! De 
mikor már tízféle brokátselyem közt válogathat — csak más az, mint 
mikor a Rákosi kötelező lódenját hordtuk mind! 

Ötvenhat után belenyugodtam hogy itt maradtam, itt vagyok — hát 
munkalehetőség volt, dogoztam. A szövegek szépek vótak — de nem 
hiszem hogy a jelszavak vittek bele, meg nem hiszem hogy az 
emberek millióit a szép jelszavak kapták el. Egyszerűen csak láttuk, 


hogy most már érdemes dógozni, láttuk értelmit — ászt dógoztunk. 

Na persze egyvalami van azért, egyvalamit megtanultam 
ötvenhatba meg ötvenhat után. Találtam én valahol egy nagyon igaz 
mondást. Hogy azt mondja , ha olvasol egy tízezer lapos könyvet, és 
csak egy mondat marad meg belőle, akkor már az jó könyv vót". Na 
aszl: szem én is egy ilyen mondatot tartottam meg magamnak, de az 
tán elég is. Mer azt tapasztaltam, hogy ötvenhatba történt nagyon sok 
minden — de a melós az melós maradt utána is. Énnekem ez vót az az 
egy mondat az egész könyvből. 

Ötvenhat rossz év volt annyiból, hogy — megnősültem másodszor is. 

Hát eléggé melléfogtam, jól bevásároltam — mindegy most már. 

Addig irtó szabad életem vót, jól ment a sorom, hát majnem három, 
négy nőm is vót hetente! Úgy vótam vele, elhatároztam: én addig járok 
így virágról virágra, amíg valakit föl nem csinálok. Mer ha valakit 
fölcsinálok, azt viszem haza! Én nem harcolok ellene, ha valaki 
jelentkezik, hogy én vagyok a papa, azt veszem el feleségül! Na persze 
nem hirdettem ezt ki — csak így magamba. 

Aztán — hát bejött. így kezdődött a nősülés. Nem előre megfontolt 
szándékkal. 

Mer — lehet hogy hülyeség, de — én úgy gondoltam: a házassághoz 
nem köll szerelem. A fenének! Az úgyis elmúlik, mer jóllakunk 
egymással, mer jönnek a hétköznapok. Szóval hogy nem akkor fogok 
nősülni ha beleszeretek valakibe, hanem hogyha — ászt így is lett. 

Ötvenhat nyarán ismertem meg, egy presszóba. Voltak akkoriba 
ilyen ötórai teák, arra mentem el. Olyan szolidnak látszott, de azér úgy 
tetszett, odamentem hozzá, fölkértem, jött is egyből. Ászt tánc közbe 
elő a dumával. Vidéki lány volt, ápolónő, kollégiumba lakott — na jó. 
Persze nem komoly kapcsolatot kerestem én, csak kalandot, minél 
gyorsabban nyélbeütni, és, vót egy ilyen bevett szokásom: 

— Unalmas itt — mondom neki —, nem megyünk át máshova? — Mer 
ugye ha már onnan ki bírja csalni az ember, akkor már útközbe 
könnyen megy, hogy na ugorjunk föl hozzám, meg satöbbi. Ugye néha 
sikerül, néha nem. 

— Menjünk! — aszondja rá a csaj. Aztán kinn: 

— Vagy nincsen kedve sétálni inkább? 

— De, sétáljunk! 

Sétáltunk, meg beültünk máshova is, közbe nyomom a sort neki — 


de bizony nem sok eredménnyel. Ászt valahogy úgy tetszett ez nekem, 
hogy nem dül be egyből! Szóval van benne egy kis tartás! No, 
mondom, ezt muszáj lesz kicsikét komolyabban venni, evvel 
foglalkozni kell! Úgyhogy akkor este nem is erőltettem tovább a 
dogot; hanem viszont utána többször találkoztunk, ha szabadnapot 
kapott már vártam, mentünk valahová -ászt így valahogy megmaradt. 

Épp mikor ősszel kitört a balhé, akkor jelentkezett, hogy terhes. Na, 
mondom magamba, ha terhes, akkor teljesítem a kötelességem! Hát 
nem hagyhatom magára ha terhes! Vállalom a felelősséget! — mer ez a 
mai napig is megvan bennem, hogy ami hülyeséget csinálok, azér 
mindig vállalom a felelősséget! 

És még akkor milyen bátor is vót! A LEGVADABB lövöldözésbe 
jött ki hozzám! Hogy én, a katonaviselt nem mertem vóna bemenni a 
városba! Végig köllött neki jönni gyalog az egész háborún, recsegett- 
ropogott minden — és egyszercsak beállít. Hogy mi van velem, nem-e 
csináltam valami hülyeséget. Hát ez is tetszett nekem! 

- Hööj — mondom —, te Zrínyi Ilona! Nem féltél? ÍLLYEN 
világvégén körösztül! 

Aszondja: szeret. 

Hát ki tud ellenállni, ha ennyire ragaszkodik? 

Ászt ottmaradt. Mer annyira ágyúztak, hogy nem is bírt vóna 
visszamenni. És akkor így elmélyült a kapcsolatunk. A kinti lövések 
még jobban elősegítették a belső lövéseket. És akkor mondtam is neki: 

— Kérlek szépen, hát ha így áll a dolog, akkor költözz ki hozzánk. 
Úgyis magányos vagy, ha kezdődik majd a lebetegedésed, egyedül 
úgyse tudsz megélni, támogatásra van szükséged — satöbbi, szóval én 
tartottam ott. 

Mer mondom: el voltam határozva, ha valaki jelentkezik, hogy — 
ászt pont ez jött. 

Oda is költözött. Anyám mindjár beleegyezett — hát már elég 
érettkorúnak tartott ahhoz hogy ezt rámbízza — és éltünk együtt. Aztán 
megszületett a gyerek is. Addig még nem is vót semmi baj, addig elég 
normális vót, míg a gyerek meg nem lett — utána pár hónapra ászt 
kezdett zsarnok lenni. Terorizált! Most már úgy érezte, hogy ő itten 
valaki, hát elkezdett dirigálni, meg nagyon csúnyán lépett föl, az ő 
, jogaival", meg mittudomén — na az akkori politikai rendszer is oka 
lehetett ennek, mer örökké adták a tuffot a nők alá — de csúnyán 


túlságba vitte! Meg még akkor rájött a féltékenységi mánia is — nahát 
azt aztán EGYÁLTALÁN nem bírom! Úgyhogy kezdtem látni hogy — 
húú! — hát itt balhé lesz. 

Nade most mit csináljak? Hagyjam ott a gyerekkel? Na nem baj: 
nőjön föl csak kicsit a gyerek, én megyek. Legyen csak akkora, hogy 
tudjon egyedül kakizni — már itt se vagyok! Akkor eltelt pár év, nőtt, 
nagyobb lett a fiam — na, mondom, most már tud kakizni — de hát csak 
nem hagyhatom még! na megvárom míg az óvodát kijárja! — Aztán 
még ez, még az, még amaz, mer nem vót szívem otthagyni a gyereket. 
Hát én boldog legyek, független, és a gyerek igya meg a levit? 
Úgyhogy végül kibírtam tizenöt évet. TIZENÖT ÉVET! De az 
borzasztó vót. Mer ami GONOSZSÁGOT csak el lehet képzelni — hát 
olyan gonosz nőt csak regénybe lehet olvasni, mint az vót! Na persze 
én már anyagilag jobban álltam akkorra, úgyhogy meg tudtam csinálni 
áztat hogy jóformán aludni jártam haza, meg adtam haza annyi pénzt 
hogy gondtalanul éljenek — de közbe én is éltem az életemet. És 
vártam mindig hogy nagyobb lesz a gyerek, készültem mindig hogy 
otthagyom, meg közbe már nézegettem is jobbra-balra, hogy ki vóna 
aki — — 

Mer énnekem közbe mindig vót egy álmom. Egy zsánerem. Fekete, 
nyúlánk, jóalakú, olyan hogy értelmes is legyen — húú, mondom, ilyen 
tán nincs is, nem túl sok ez egyszerre? De azér mindig ezt kerestem. 
Mer annyira vágytam rá, hogy hát egy ÉRTELMES nő, hogy ESZE is 
legyen — mer a második feleségem buta vót. Szörnyű buta! 

Hetvenbe maszek lettem, kinyitottam a műhelyemet. Akkor éppen 
kijárta a fiam is az iskolát — odavettem magamhoz inasnak. Na, most 
már így csak gondoskodok róla, ha el is jövök! Most már így szárnyára 
tudom engedni! És akkorára meglett az is, akit kerestem. 

A műhelyből átjártam mindig a kocsmába ebédidőt tartani. Ászt 
elkezdtem figyelni: — HÜ DE JÓKÉPŰ Nő! Pont az én profilom! — jött 
ki-be a kocsma melletti ház kapuján. Vót ott egy néni, valamikor a 
Dévai utcai szervizbe vót takarítónő, ismertem, attól kérdeztem: ki ez? 

— Erzsikém, ki ez a nagyon csinos nő? 

— Ez — aszondja — még lány, itt lakik. De van itten egy jobb is — 
aszondja —, azt ismerd meg! Csak az férjné van. 

— Aa — mondom -, nem kell nekem férjes asszony, isten ŐRIZZ! 
Azt csak szeresse az ura! De különben is: EZ érdekel! 


Kiszúrtam hogy mikor jár haza, ászt többször eljöttem abba az 
időbe, úgy álltam a kocsma elé hogy lássam, ászt ha jött, nagyokat 
köszöntem neki. Először föl se vette, nem fogadta. Aztán föltűnt neki, 
hogy én CSAK köszöngetek makacsul, úgyhogy egyszer vissza szólt 
hogy 

— Jónapot. 

— Egy pillanat! — mondom. Na, szóval duma így, duma úgy, ott 
nevettettem vagy negyed óráig a kapujukba, aztán a végin — 

— Nézze — mondom -, elszakadt az overálom, nincs nálam tű, nem 
tudom megcsinálni — — 

— Jó — aszondja —, hozza be — — 

Ászt ottragadtam. Véglegesen. 

Neki a szülei meghaltak már. A nagyszüleivel lakott, két öreggel. 
Épp megkapta a fölvételt Pécsre testnevelés szakra — mer tizenkét éve 
aktiv tornász volt már, kerettag —, de nem akarta itthagyni a 
nagyszüleit egyedül, nem volt szíve hozzá, úgyhogy lecsúszott a 
főiskoláról. Hát azóta már rég diplomás lehetne, mer nagyon jófejű, 
meg sokoldalú — na így most titkárnő. De pont az amit elképzeltem 
magamnak: nyúlánk, fekete, jóalakú, értelmes — — 

Na hát ittragadtam. Ászt nemsokára megszületett a kis Rózsi is. 
Persze közbe rendeztük a dogokat, én elváltam, összeházasodtunk, 
minden — — 

A fiamér én mindent megtettem amit lehetett. Fölneveltem jólétbe — 
mer KIMONDOTT jólétbe neveltem föl! Amikor leléptem tőlük, 
TELJESSEN berendezett  kétszoba-összkomfort maradt ott, 
TELJESSEN gépesítve, huszonhatezer forint készpénz, a gyereknek 
kismotor, nagymotor, minden, ottmaradt az egész könyvtáram, az is 
legalább húszezer forint, óó, még sokkal több is — mer míg ott vótam, 
kínomba mit csináltam? Óvastam és könyveket gyűjtöttem. Ez mind 
ottmaradt nekik — jó, nem érdekel, így akartam. De mégis mikor 
leléptem, ment tovább a bunyó. Hogy én ilyen strici vagyok, meg 
olyan csirkefogó, meg mittudomén! A gyerek itt vót egész nap velem, 
hát ő értette a dogot, tudta hogy mi van, mégis biztos beszélt otthon, 
mesélte hogy mi újság — és mindig ment a cirkusz! Na, hát ebből 
elegem lett, elmentem egyszer, megmondtam neki: 

— Mit köll itt dúlni-fúlni, lármázni, nem való ez semmire se! Gyere 
el hozzánk, ászt szent a béke! Most született a kis Rózsi, legyél te a 


keresztmama! 

Hát ugye egy nagy diplomácia, egy izé! Eljött, ő lett a keresztanyja 
a gyereknek — és nagyon jó barátnők a feleségemmel, mostani 
feleségemmel, nincs tovább semmi baj, békesség van. Olyan furcsa: 
olyan lett mint egy falat kenyér! 

Én a szakmába elég hamar beértem. Amikor olyan tizennyóc éves 
vótam, már nagyjából tudtam amit el lehet várni egy autószerelőtől. 
Sokat számított, hogy a nagybácsimnál gépek között nevelkedtem, 
meg utána is jó iskolám vót — meg hát a képességeim is megvoltak a 
szakmához. 

Mer — érdekes — például kézügyességem nincsen! Abba nem 
vagyok különleges. De az viszont sokat jelent, hogy príma jó 
fényképező szemem van. Hogy amit én egyszer látok: egy pillanatra 
ránézek — és egy életre lefényképeztem! Ez már gyerekkoromba 
kialakult bennem, amikor az élet rákényszerített hogy kolbászt kellett 
lopni: csak ránéztem, és psssz — ugyanolyan csáléra tudtam vágni — na 
ez nagyon fontos az autós szakmába. Mer például ha szétszedek 
valamit, egy ÉV múlva is össze bírom rakni! Mer megvan róla a 
fénykép az agyamba, belémrögződött! Olyan vagyok mint a régészek, 
hogy találnak egy összetört vázát, és a darabokat a nyomokból meg az 
agy-fénykép alapján mozaikosan össze tudják rakni. Vagy ha 
megmutatnak egy alkatrészt, én megnézem, és három év múlva is meg 
tudom csinálni, pontos méretbe! Nem mérem én, nincs is mérőeszköz 
nálam! Mégis majnem századpontosra megcsinálom! De csak ha 
látom. Ha nem látom, hiába magyarázzák nekem, meg hiába a rajz — 
de ha egyszer megnéztem, hulla pontosan megcsinálom! 

Ez az agyamba lévő fényképezőgép sokat segít nekem a szakmába 
— a másik nagy segítség meg az, hogy érdekelt mindig az 
orvostudomány. És az  autószerelés nagyon összefügg az 
orvostudománnyal: a gépbe ugyanazok az alkatrészek vannak mint az 
emberi szervezetbe, ugyanavval a funkcióval! Ezen sokan nevetnek, 
pedig így van. Például a vese: vízpumpa. Az ér: csőhálózat. A szív: 
olajpumpa. És ha van egy trombózis, eldugul egy olajcsatorna, 
ugyanúgy beáll a csapágyolvadás, mint az embernél. Vagy az agy: az 
elektromos relé. Ugyanaz! Szóval énszerintem az a jó gépészmérnök, 
aki érti az anatómiát! Vagy vegyünk mondjuk egy markológépet: 
nekem anatómiai ismeret szükséges ahhoz, hogy én a működésit 


megértsem! Ugye: belemarkolok a földbe, fölemelem a kezem, 
belerakom a földet a puttonyomba -és közbe mi játszódik le? Én 
tudom: erek, idegközpont, idegek, ínhüvelytok, inak — a pali 
megnyomja a gombot, elektromos idegkapcsolás, kétszáz atmoszféra 
levegőnyomás az íntokba, flexibilis gumicsövekbe, a marok kinyílik, 
elektromos idegjelzés újból, bim-bum, a kar elfordul, a marok markol 
— nem ugyanaz? És a hibák is. Szoktam is így hülyéskedni: 

— Na- mondom -, ennek ínhüvelygyulladása van! 

— Hogyhogy? — aszondja a tag. 

— Hát megpállott a gumi, kirepedt a magasnyomású cső! Teszünk 
rá érszorítót, mer megerőltette magát! 

A fényképező szem, az anatómiai tudás — meg hát a gyakorlat, ez a 
harmadik. Hogy most már negyven éve élek gépek között, és általába 
mindig a legjobb műszaki körökbe — ugye ez se mindegy. És én az 
elméletet nagyon szeretem! De csak úgy, ha kíséri a GYAKORLATI 
tudás. 

Made persze: az autó-szakma kollektív szakma, legalább 
kétszemélyes. Én hiába vagyok jó, ha magam vagyok. Mer ez a 
szakma olyan mint az élet: nő nélkül én nem érek semmit, meg a nő se 
ér semmit férfi nélkül. Na ugyanígy minálunk is: legalább párba kell 
állni. — Na emeljük meg ezt! — Nyomjad csak, én meg forgatom közbe! 
— ez csak így megy. Autószerelő, egyedül — az mese. LEGALÁBB 
párba, úgy igen! Mer egymásra vagyunk utalva. Épp ezer szép szakma: 
közösségre nevel! És voltam is már olyan munkahelyen, ahol megvolt 
a kollektíva, az összhang: szerelő, autóesztergályos, villanyszerelő, 
karosszéria-lakatos — összedógoztunk, tényleg mint egy család! Csak 
sajnos ez ritka helyen van meg. Nekem azér megvolt, mer volt két 
barátom, és együtt csináltuk majnem egy életen keresztül — így lehet. 

Fölvételre mentem egyszer — még negyven nyóc, negyven kilencbe 
lehetett ez — a Stejjerbe. Es a portás el akart zavarni. 

— Nincs tanoncfölvétel! — aszondja. 

— Uram! — mondom. — Tévedés! Nem vagyok én inas! Segéd 
vagyok! 

Tizennyóc, tizenkilenc éves vótam, termetre mélynövésű, kinézésre 
még nagyon gyerek, de manus vótam már azér, föllépésre már férfias. 

— A Snájder urat keresem — mondom. Mer ismertem régebbről. — 
Legyen szíves hívja ki. 


Akkor hagytam ott a mátyásföldi szertárat, ott harckocsikat 
javítottunk, a tatabányai tisztiiskoláról dirigáltak minket, nem volt jó, 
meguntam, megpróbáltam inkább ezt. Ez is német vállalat volt az 
ostrom előtt, a Stejjer-Pukk-Dajmler műveknek a magyarországi 
lerakata, most meg orosz cég, de mégis hát dízel-javító, érdekesebb — 
megpróbálom. Ez a Snájder nevű mérnök ismert engem, még inas 
koromból. 

— Gyere — aszondja —, mi van? 

— Hát — mondom -, szeretnék idejönni dógozni. 

— Jól van, gyere! — fölvettek egyből. Ráadásul hetes kategóriába — a 
nyócas vót a legjobb, és egyből a hetesbe tettek, hét forint egy fillér 
órabérrel — az nem vót rossz pénz akkor! —, és fölraktak az emeletre. 
Hát német vállalat! — már az ostrom előtt is olyan modern vót, hogy 
lift vitte föl az autókat, fönt vegyes javítás vót, lukszuskocsik, alul meg 
dízeljavító. 

Nahát, első nap adott mindjár a művezető egy Pakardot. 

— Kérem, csinálja meg ezt a Pakardot, itt áll már hónapok óta! 

Pakard, amerikai kocsi, nyóchengeres, bébigyertyákkal, lapos 
hengerfejjel, láttam már előtte ilyeneket — na gyerünk. Munkalap- 
rendszer volt, a satupadon a bélyegző-óra, ha kapott valaki egy 
munkát, rögtön bélyegezte a munkalapot, beírta, megcsinálta, újra 
bélyegezte. Ott volt a szélvédő alá dugva a munkalap, nézem: , állandó 
öngyulladás, nehezen indul", és millió bélyegzés, hogy ki dógozott 
rajta, mennyi ideig, mit csinált neki, „négy szelepcsere, 
motorszétszerelés, összeszerelés”, ilyenek, de hosszú sorba. Te jó 
isten, mondom magamba, hát mit csináljak most evvel! Hát van rajta 
vagy kétszáz óra, és eredmény meg semmi! Biztos hogy új ember 
vagyok, ki akarnak baszni velem! 

— Uraim — mondom ott a többi segédnek —, hát mi van evvel a 
kocsival, mit tudnak róla? 

— Ott van a lapon, nem tudsz óvasni? Csináld csak szakikám 
nyugodtan, maj te is megfázol rajta! 

Szóval így! Na köszönöm. 

Régi Pakard vót, trepnis — a Zílt csinálták ebből, ugyan az. Látom a 
lapján: cseréltek benne szelepet — biztos nem jól! Hát csak az lehet, 
másképp menni kéne ennek! Kivettem a gyertyákat, csináltam egy kis 
belógatós lámpát pici égővel, avval bemásztam a gyertyanyíláson — 


mer lapos hengerfej vót, nem mint a mostaniak. Bevilágítok, nézem — 
aha, mondom, az kék, amaz is kék, azokat csinálták, mer el vannak 
színeződve — leveszem a hengerfejet, kiveszem a szelepeket — igen, hát 
ezek cserélt szelepek. 

Akkorra már ott lábatlankodott két ilyen magamforma srác, inasok, 
figyelték nagyon hogy mit kínlódok. 

- Te — mondom az egyiknek —, olyan ismerős vagy! Nem 
angyalföldi vagy? 

— De- aszondja —, Göncöl utcai. Láttalak arra már téged is! 

— Én is láttalak téged — aszondja a másik —, hát én is ott lakok a 


Röppentyű utcába! 
— Mi vót evvel a kocsival, meséljetek már! 
— Hát — aszondja —, csinálta ezt má mindenki, de mindenki 


elvérzett rajta! Senki nem tudja mi baja! 

— Na jó — mondom. — Hozzatok akkor egy mágnest. 

— Mágnest? Minek? 

— Ne törődjetek vele, csak hozzatok egy mágnest! Na kerítettek 
valahonnan egy mágnest. Avval aztán betelepedtem a selejtesládába, a 
kidobált öreg alkatrészek közé. Kikerestem a szemétből a régi 
szelepeket, olyanokat amiket nem fog a mágnes, antimagnetikus — mer 
kipuffogószelepnek az a jó! Rendbehoztam őket, beraktam — kész vót a 
Pakard! Tizenkét óra alatt megcsináltam! Pedig vót már rajta 
kétszáznegyven óra kidobott idő! Na hát így egyből föltörtem. 

Ez a két krapek meg megszeretett engem. Kéredzkedtek, hogy had 
jöjjenek az új segédhez dógozni — aztán már huszonkét évig nem is 
igen váltunk el, együtt mentünk mindenhova a Golyóval meg a 
Bugyuval, ők inasok vótak még akkor, de tizenhét, tizennyóc éves 
korukba is már fejlett férfiak — én meg, a segéd, kis vacak srác köztük, 
hát nagyon szépek vótunk — de ez egy nagy barátság lett. Nem 
haverság, mer az mást jelent — barátság, KIMONDOTT BARÁTSÁG! 

A Bugyu vidéki gyerek volt, tapolcai — de valami RETTENETES 
gátlásos, hát első időkbe nem lehetett beküdeni egy botba felvágottér, 
mer nem bírt megszólalni, szégyellt, elpirult! Meg be se ment, be se 
lehetett lökni! Közbe egy halál jóképű krapek vót, meg olyan 
férfiassággal áldotta meg az isten, hogy — hujúúj! De azt egy nő csak 
úgy kaphatta meg, ha NAGYON elhatározta, ászt NAGYON ráhajtott 
— még én oltottam rá a nőket! Mer az soha nem tudta mit kell csinálni. 


Kalauznőket például — mer együtt mentünk mindig dógozni, ismerősök 
voltak a kalauznők — de nem vót nehéz dogom, mer tetszett nagyon a 
nőknek a Bugyu. 

— Hogy tetszik a barátom? — mondom, persze a Bugyu háta mögött. 
— Jóképű, mi? Csak zárkózott, nagyon zárkózott. Eredj rá! 

A Golyó más vót, az pont a fordítottja. Nagyon eszes srác vót, meg 
rámenős — hát igazi angyalföldi gyerek az meg. Stejjeréknál vót portás 
az apja, nyugdíjas csendőr, de még valamikor negyvenháromba 
összeszólalkozott valakivel, ászt az illető lekomunistázta, kivitette a 
frontra — és eltünt, szóval meghalt, a Don-kanyarba. Szakácsnő vót az 
ő anyja is, ő vezette az üzemi konyhánkat. Tizenhat testvére vót a 
Golyónak, de legtöbb meghalt a fronton. Egyik bátyja elvégezte a 
Zeneakadémiát, még a Horti-rendszerbe, ösztöndíjjal, de az is elesett 
Oroszországba. Aki maradt, az mind nagyon tehetséges vót, sokra vitte 
mindegyik gyerek — hát a Golyó is marha klasszul rajzolt, festett, és 
nincs is már a szakmába, mer iparművész lett aztán, tagja a 
Képzőművészeti Alapnak! 

Szóval más vót mind a három, egész más — de viszont hárman 
együtt kitettünk egy normális embert. Mer én mindig aszondom: 
tökéletesség nincs. De azér hármónkba összesen már vót annyi, hogy 
megközelítettük! A Golyó értelmes vót, esze vót az elmélethez, meg a 
kézügyessége FANTASZTIKUS, ugye ami a művészetbe is kijött, — én 
a típusismeretbe vótam nagyon jó, meg hogy mit mivel lehet 
helyettesíteni, rengeteg ilyen fogást ismerek, — a Bugyu meg príma 
rakkolós vót, kisegítő, szorgalmas, szívós, odafigyelt, mindig ő hajtott 
minket hogy dógozzunk. Szóval ezt mondom: az autós szakmába eggy 
ember egyedül — semmi. Ott legkevesebb kettő kell vagy három. Ugye 
mint a tudományba is — mer az is énszerintem kollektív dolog. 
Énnekem hiába mondják, hogy ez meg az milyen nagy fej, mindent 
tud, zseniális gondolatai vannak — a fenét. Nem azt mondom hogy egy 
embernek nem lehetnek egetverő elgondolásai — de magába nem megy 
semmire. Ugye mondjuk egy atomtudós — mit számít EGY atomtudós! 
Nem eggy atomtudós csinálja ma már a tudományt -hanem Dubna! 
Egy centralizált valami — az már egy egység! Ahol az összes 
szocialista ország összeteszi amit tud, és ezt a kollektív gyümölcsöt 
élvezi a Szovjetunió! Ez markszista szempontból már egy nagyszerű 
dolog! — Na, hát szóval így vótunk mi is. Úgyhogy amíg együtt 


vótunk, minekünk nem vót versenytársunk, nem vót komoly 
ellenfelünk! 

De nem csak a melóba, hanem testi erőbe, meg az életbe is — hát 
VERHETETLENEK vótunk! Ugye én bunyóztam. A Bugyii az 
focizott. De nagyon jó fotbalista vót, a Vasasnak nagy reménysége 
annakidejin! Félórákig eljátszott a labdával a levegőbe ha akart! A 
Golyó is prímán focizott — közbe meg még vízipólózott is! Pedig hát 
az egyik az kötöttizmú, a másik meg lazaizmú — őneki mind a kettő 
ment, ilyen sokoldalú vót a Golyó. Meg akkor ilyenek, hogy — 
megyünk egyszer együtt a Vasas-pályánál, és valaki tévedésből 
leszólított minket, hogy 

— Maguk is ide jönnek? — mer valami éremszerző verseny vót benn 
éppen, Emháká, akkoriba divat vót ez. 

A Bugyu meg épp siker vót, kocsmából jöttünk, a Gödörből, 
rámondta: 

— Ide, persze! 

— Tessék akkor — aszondja a szivar —, indul épp a súlydobás, 
tessék! 

Bementünk — és ez a marha, a Bugyu, úgy ahogy vót, fölőtözve, 
télikabátba ifjúsági csúcsot dobott! 

Úgyhogy, mondom, megállíthatatlanok vótunk! Ha mi hárman 
elindultunk valahová — jajaaj — — Nő mindig vót. Hát nekem meg a 
Golyónak nem vót probléma, a Bugyunak meg annyit passzoltunk 
amennyit csak győzött. Jó vót velük, szerettem őket nagyon, meg még 
a mai napig is — 

— csak azér később úgy elhidegültünk egy kicsikét. El is kerültünk 
arról a környékről, meg hát van ebbe egy olyan törvény is, hogy 
amikor az ember már megnősül, meg családot alapít, akkor már ezek a 
legénykori cimborák — hát jobb ezt akkor már abbahagyni, énszerintem 
abba kell már akkor hagyni. Mer szép vót, jó vót, de — szóval fene 
tudja hogy van ez. Meg az is az igazság, hogy valahogyan a második 
feleségem, az úgy elhidegített minket egymástól. Hát az egy nagyon 
kegyetlen nő vót! Semmiféle lelki érzés abba nem vót. Annyira önző 
vót, meg annyira kizsákmányolt az mindenből engem, hogy — szóval 
őmiatta halványult el a barátság. Mer sok primitív nő ilyen, hogy az a 
passziója hogy mindenkit szétmar maga körül, eltávolítsa az 
embereket egymástól. 


Meg aztán az is az igazság, hogy a Golyóba is hiba vót azér. Mer a 
Golyó, az olyan, hogy az megnyomna mindenkit. Barát, testvér, 
sógornő, bárki — annak mindeggy! Ilyen bikás a pali! Pláne már így 
öregségire annyira rájött ez a hülyeség, hogy az megnyomná még az 
éjjeliszekrényt is! Hát jó, igaza is van tulajdonképpen, na. Mer ha 
lehet, csinálja! Csak azér mégis — hát szóval én is féltékeny vagyok 
azér egy kicsit! Ugye jóvágású krapek, aztán — szóval — —Meg ilyen, 
hogy a feleségemnek nagy fejlett lánya van — hát nézem: nem azt is 
kerülgeti már? Hát azér ilyen otrombán mégse lehet! Meg ahogy az 
összes ismerőseimet állandó zaklatásnak tette ki ilyesmikkel — hát 
neem. És olyan primitíven is csinálja! Attól függetlenül, hogy elég 
műveltnek tartom — de már így szeksz-vonalon nagyon primitív! Mer 
arra ha csak félig rámosolyog egy nő, akkor már rögtön bimm-bumm, 
már kefél is! Hát nem lehet így ajtóstól rohanni a házba! Mer rendbe 
van: fűzze be, dumálja meg — hát az a gyönyörűség, az a legszebb! De 
ÍGY! Hát így nincs is semmi ROMANTIKÁJA a dolognak! Mer 
énbennem is sokszor van olyan, hogy na ezt a nőt most meg kéne 
nyomni — nade nem ilyen barbár módon fogok hozzá! Hát EMBEREK 
vagyunk, nem? Úgyhogy ezer, ezer haragudtam meg a Golyóra kicsit. 
Hogy mindegy hogy ki, nem is biztos hogy tetszik neki az a nő, csak 
meg akarja mutatni — ilyen hiúság ez nála vagy mi! Meg az vót mindig 
a dilije, hogy ha én megkezdtem valamit valakivel, akkor minden áron 
ő akarta befejezni — hát utálatos dolog, nem? Na ettől függetlenül 
szeretem én azér, szeretem most is, mer avval együtt jó gyerek, csak — 

Vót egy időbe olyan is, hogy hárman együtt fogunk valami közös 
dologba, maszek vállalkozásba, hát úgy lett volna jó — de az se sikerült 
aztán. Mer ott meg az vót, hogy én meg a Bugyii bohémabbak vótunk, 
mi a ránkeső pénzt megittuk, elszórtuk — a Golyón meg kiütött a sváb 
vér. Mer ő Hajzler, német — hát csak csúfneve a Golyó —, és ahogy 
lassan már öregedtünk, ez egyre jobban kiütközött rajta: fogához verte 
a dohányt, hazament a ráeső pénzzel, nem dobta be a közösbe. Hát ez 
olyan dolog, hogy ez már ugye nem jó. Mer én olyan vagyok, hogy 
nem bírom áztat hogy ha van nálam pénz, akkor nekem fizessenek, 
hanem amíg van, addig én fizetek! És akkor ez ment, hogy mindig mi 
fizettünk a Bugyiival, ő ki tudta várni, ászt a végin szépen hazasétált a 
lóvéval! És szépen tollasodott! Mi meg maradtunk csórók. És eleinte 


ezt észre se vettük! Csak aztán egyszer-kétszer fölvilágosított a 
feleségem, hogy hát mi újság. Mer akármilyen hülye csaj vót — buta 
vót mint a főd! hát a mostani feleségemhez közel se jöhet! —, de azért 
ugye mint kívülálló ő jobban láthatta a dogot, hát mint a sakkba a 
kibic, hogy én ott nézem, feszülve, két órája, de nem látom, ő meg 
odajön és lássa rögtön, ha hülyébb is nálam! Úgyhogy szóval lassan én 
is fölfogtam, hogy hát mi megy itten, és akkor — hát megálljunk, 
mondom, ez így nem lesz jó. És akkor szépen abbamaradt a dolog. 

De mondom, avval együtt én nagyon szeretem őket most is, mind a 
kettőt, hát haragba nem vagyunk, meg sokszor lássuk is egymást — na a 
Golyó épp tegnap vót itt, jött a szelepkiszedőér, mer a Kallónak, a 
szobrásznak, aki a Lenint is csinálta, meg a Köztársaság téri szobrot, 
elromlott a kocsija, és vadászni akar menni a Kalló, és ezer kellett a 
szelepkiszedő — na szóval jóba vagyunk most is, szeressük egymást! 

Az én korosztályomba kevés szakképzett munkás van. Mer 
tudnéllik abba az időbe, mikor én inasnak mentem, vót a háborús 
konjunktúra, keresték a segédmunkást is, jól is fizették — és akkor nem 
mentek szakmára, hanem rögtön kerestek. 

És ez sajnos most is így van. És énszerintem itt basztak el a dogot. 
Hogy egy segédmunkás többet keres mint egy képzett iparos. Amit 
SOHA se szabadna SEHOL se megengedni! Hogy egy darukötöző, 
vagy egy gépszállító, akit az utcáról be lehet hívni, mer nem kell hozzá 
semmi, ezer forinttal többet keressen mint én, aki univerzális vagyok, 
minden csínját-bínját ismerem annak a szakmának! 

Mer rendbe van: van olyan pali, hogy nincs benne annyi ambíció 
hogy kiugorjon a többi közül, és nem akar semmit tanulni, mer 
képtelen rá szellemileg, vagy lusta hozzá, hanyag — akkor az legyen 
segédmunkás. Mer segédmunkás mindig kell! És akkor abból ne 
csináljanak szakmunkást, hanem csak nézzék meg hogy nem-e színvak 
a krapek, és tanítsák meg rá hogy ha kigyullad a ződ lámpa, akkor a 
piros dugót beledugja a barna lukba — na: segédmunkás, vagy 
betanított, kapott kétheti tantermi foglalkozást és fölvették géphöz, és 
dugdossa amit köll. De mér kell annak több pénz mint nekem? 

Csak egy példát mondok. Több miliárdér fölgépesítettük a 
szervizhálózatot, megvettük a rengeteg okos gépet a műszeres 
beállításhoz — csak éppen nem ér az egész semmit. Mer például mind 
kilencvenkettes oktánszámú benzinre vannak beállítva a műszerek — 


nálunk meg kilencvenkettes oktánszám nincsen. Csak papíron. Mer jó 
ha van nyócvanhat, vagy nyócvannyóc. Úgyhogy megcsinálják a 
műszeres beállítást, és akkor jövök én. Mer hozza a tag a kocsiját, 
hogy 

— Nézze már meg Fésüs úr, mer kifizettették velem a műszeres 
beállítást, és a fene egye meg, rosszabb mint vót! 

És akkor én a puszta fülemmel, a HALLÓSZERVEMMEL 
meghallgatom, és ide nyúlok, oda nyúlok, beállítom, és 

— Na igen — aszondja —, ez az. Mindjár más! Most jó-Szóval azt 
akarom kihozni evvel, hogy az én fülem, meg műszaki gyakorlatom 
többet ér, mint a miliárdokér vásárolt gépek! És akkor mégse érek 
annyit, mint az a dugódugdosó betanított munkás! 

Régen ez más vót. Régen egy iparos meg egy segédmunkás közt 
azér valami különbség vót. Az én időmbe egy iparos — hát egy 
esztergályos? az BONVIVÁN vót! Könyökvédő, csokornyakkendő, 
konflison ment be az üzembe! És vót valami értelme a munkájának, 
mer húsz-huszonöt évig dógozott és vett rajta egy házat, jó kis házat — 
ez az utca végig ilyenekből áll! Sorba el tudom mondani: ezt vasutas 
építette, az lakatosé vót, amaz egy fuvarosé, kovácsé, köművesé — 

De most már sokan azt mondják hogy nem érdemes szakmát 
tanulni. Mer ha elmegyek trógernak, többre jutok vele. Nagyon, 
nagyon le vannak züllesztve a szakmák. Mer a szakmunkásból 
automatát csináltak. Meg van neki magyarázva, hogy mit hova kell 
dugdosni, ászt dugdossa — hát az szakmunkás? Például egy kovács — 
száz éve, vagy hatvan éve egy kovács olyan dogokat csinált, amit ma 
iparművészetnek mondanak — hű de nagy művészet! tulipánt csinál 
vasból! — régen nem vót , iparművész", egy falusi kovács megcsinálta 
ugyanezt! De akit meg kovácsnak neveznek máma, az meg 
nyomkodhassa a gombot. Hogy megszerzi a kovács-szakmát — nem is 
könnyen, mer például irodalomból megbukott, visszatartsák, ismétel, a 
végin elvégzi — ászt odarakják egy gép mellé gépnek. 

Sok szakma átalakul. Kőműves is alig van már, igazi kőműves, mer 
a házakat betanított épületszerelők csinálják. És evvel aztán vége is 
van a szépségnek — hát meg lehet nézni a lakótelepeket! Abból aztán 
semmilyen építészeti stílusra nem lehet következtetni! Most láttam a 
tévében egy filmet, hogy , A mórok hatása a spanyol kultúrára", 


különböző épületekről szólt, régi, gyönyörű dogok vótak benne, meg 
hogy melyik stílus hogyan, mint — és úgy elgondolkoztam. Hogy pár 
évszázad múlva milyen stílusnak fogják mondani ezt a mostanit. 
Annyit fognak rá mondani, hogy — hát ezek nagyon szegény emberek 
lehettek. LELKILEG is nagyon szegények! Körülbelül úgy fognak 
majd merengeni a régészek meg a szociológusok a mostani épületeken, 
mint mi merengünk most a Tripoliszon meg a Mária Valérián. Mindig 
megcsodálom a Szépművészeti Múzeumot — hát azér az meg van 
építve! Szép is, meg masszív — jó hogy ugye restaurálni kellett, mer a 
háború megrongálta, de az más dolog. Mer az újpalotai lakótelepnek 
bizony nem kell háború se! Csak egy kisebb földrengés, és mint a 
kártya, úgy fog széjjelmenni! Mint Bukarest! — Szóval hogy van ez, 
lemaradtunk, hátrafelé megyünk? Mer aszondják, régen el vótunk 
nyomva; de mégis a német elnyomás száz éve alatt fölépült Budapest! 
És olyan tartós épületekből építették fö azok a régi kőművesek, hogy a 
mostaniak a nyomukba se érnek! 

Vagy mondjuk ott van a fémforgácsoló szakma. Azelőtt, valamikor 
az esztergályosok urak vótak, a vasas szakma dojenjei, korlátlan urak! 
Esztergályos, karuszeres, marós — azok VALAKIK vótak! Mer 
gyönyörű munkájuk vót, változatos, ügyesség, nagy tudás köllött 
hozzá, aki ott megfelelt, hát az tényleg tudott valamit, és el is 
ismerték! Most meg mi van? Kap az az esztergályos egy melót, 
mittudomén: kétlépcsős csapszeget — és ÖT ÉVIG egyfolytába azt 
csinálja. Hordják neki talicskával, ő be van állva, csak teszi be a 
gépbe, szedi ki, tovább — hát ebbe bele lehet HÜLYÜLNI! Hát ahogy a 
Modern idők-be lehet látni! Úgyhogy persze hogy erre a szakmára 
nem megy senki most már. A régi, igazi esztergályosok szokták még 
most is ecsetelni az ifjúságnak a szakma szépségeit — hát igen, szép 
nagyon az esztergályos szakma! De nem nagyüzembe. Ahol tíz évig 
csupa egyforma perselyeket csinál a pali. Hanem ahol még IGAZI 
munkája van, ahol még GONDOLKOZNI is kell! Csak ilyen hely már 
nemigen van. És ezer van a fémforgácsoló szakmába ilyen őrült hiány! 
Ezer ment tönkre ez a szakma! Pedig nem kéne hogy így legyen. Mer 
ahol olyan a munka, oda állítsanak be automata sort betanított 
munkásokkal! Ha meg valakire azt mondják hogy , esztergályos", 
akkor az legyen tényleg esztergályos! És ne belőle csináljanak 
automatát! Ne alacsonyítsák le tömegcikk-géppé! Hát így persze hogy 


nincs jelentkező. Mer majd bolond lesz valaki megtanulni egy szép 
szakmát, hogy utána ott álljon vele egy ötvenéves esztergapad mellett 
és csinálja a csapszegeket, normába, keresni is alig keres vele, és még 
vécére is alig tud kimenni tőle — na világos hogy otthagyja és elmegy 
gépszállítónak, ott nem kell tudni semmit, de kétszer annyit keres, 
szabad, mozoghat, láthat — hát a telepünkön is: tele vagyunk szökött 
esztergályosokkal! 

Amikor én tanonc lettem, az osztálytársaim kiröhögtek. 

— Juj de olajos vagy! Hát mitől, mit csináltál? Meg vagy 
bolondulva? — aszondja. 

— Mér? — mondom. — Hát tanulok. Maj három év múlva 
fölszabadulok, aztán keresek én is! 

— Hát — aszondja a krapek —, én segédmunkás vagyok, meg az is 
maradok. A segédmunkás mindig köll! Most keresek hatszor annyit 
mint te, de mindig fogok keresni legalább annyit! 

— Na jó, de hát én ezt a szakmát szeretném megtanulni, mer 
érdekel, meg — — 

Szóval nem nagyon értettük meg egymást, mer annyira más 
fölfogásunk volt. Úgyhogy aztán el is kerültük egymást, mer nem volt 
miről beszélgetni. 

Na részben nekik lett igazuk, részben azér nekem. Mer találkoztam 
aztán ezekkel később, és — hát mind megtört, hirtelen megöregedett, 
úgy néz ki mintha apám lenne — a volt osztálytársaim! Meggyötörte 
őket az élet,, az alkohol, a kiegyensúlyozatlan életmód, a fizikai 
erőltetés, a sors, vagy minek nevezzem — — 

— Emlékszel — mondom —, amikor röhögtetek rajtam? Hát most 
hogy látod a dogot? 

És vót olyan, aki azt mondta rá hogy: 

— Igen, hát neked vót igazad. 

Meg ahogy észrevettem, ezek azér a gyereküket is sok esetbe már 
próbálják fogni, hogy tanuljon, szerezzen szakmát, szóval egyik-másik 
okult azér — csak ez még most is nagyon lassú folyamat. Mer azt lehet 
mondani, hogy itt Angyalföldön ma se nagyon divat a tanulás meg a 
szakma. 

És hát az is sokszor van, hogy megvan a szakmája — ászt nem csinál 
vele semmit. Mer én bármikor három kocsmából összeszedek itt ötven 
palit: jóképességű iparosok, van is valami szakmája legtöbbnek — ászt 


semmi. Ott áll egész nap, fogja a korsó fülit. Ugye máma törvény 
kötelezi az embert, hogy munkahelyet kell választani, dógozni kell — 
de én állítom, hogy ha megszüntetnék ezt a törvényt, itt annyi 
munkanélküli lenne egyből,, hogy lépni nem lehetne tőlük! Ebből a 
tízmillió magyarból KÉTMILLIÓ az utcán lenne, akárkivel fogadok! 
Mer olyan igénytelenek. Egyik nap fölás a pali egy kertet, azér kap egy 
százast, elvan belőle három nap vagy két nap, akkor még hozzácsal- 
hozzálop ezt-azt, na akkor megin trógerol valamit egy délelőtt 
kétszázér, megin van három-négy üres napja — ez így megy. Úgyhogy 
én állítom, hogy ha a törvény nem lenne, még háromszor annyi ilyen 
pali lézengene az országba, mer aszondaná mind: 

— Aa, hát a bánatnak menjek be a gyárba, egy kis krumplit, babot 
megtermelek, megvan a disznóm ászt kész! 

És akkor ott van persze a pia is, közbe. Hogy iszik, mer nincs mit 
csináljon. És nem tud semmit csinálni, mer iszik. És akkor csak 
rombolja tovább az az állandó pia. 

Jó, ugye én is iszok, eléggé piázok én is — de azér bizonyos fokig 
előttem van, hogy annyira iszákos mégse legyek mint apám. Hogy 
ugye nagyon jó ember vót, átlagon fölül inteligens, meg nagyon jó 
melós — de közbe meg annyira ivott hogy az már direkt 
megBÉNÍTOTTA — na erre mondjuk vigyázok azér hogy idáig ne 
jussak. A munkába asziszem hogy körülbelül már utolértem a fatert, 
vagy inkább még el is hagytam — a piába nem akarom egésszen 
utolérni. Mer megfigyeltem hogy milyen roncsolást csinál az alkohol a 
melósnál. Hogy először föllép a kötelességtudat hiánya. Akkor utána 
kezd kijönni az önmaga iránti megbecsülés hiánya — na akkor már ott 
komoly meló nemigen lehetséges. A vé-gin meg ászt beáll a nemi 
inger hiánya, tehát elveszíti a családjával is a kapcsolatot, mer eggyik 
nő se tűri soká hogy ott van a férfi, de mint partner nem ér semmit se, 
és akkor jön hogy vagy eltűri csöndbe — az inteligensebbje! —, vagy 
szakítanak és akkor szétmegy a család — na ez ennek az útja. Hát 
látom! Hát ez megy itt, körbe! 

Na hát aztán olyanok vannak, hogy — hát borzasztó. Hát csak itt a 
szomszédba. Hogy a tag tébés, ászt tiszta alkoholista. A nő ugyanúgy: 
alkoholista, meg most már az is tébé-gyanús. És akkor egymás után 
csinálják a gyerekeket. Hogy most már van nekik hat, de már 
látom: jön a hetedik! Hogy már tényleg azt kérdezem: hát mér engedi 


ezt az állam? Hát énszerintem ezt már meg kéne akadályozni! Már itt a 
környezet bele kéne hogy szóljon, hát nem? Mer az a gyerek ártatlan — 
és csak szenved. Már eleve egy degeneráltsággal születik, és akkor 
ebbe a nyomorba nő föl, hogy eggyik szarból kilép, belelép a másikba! 
És ez öröklődik a gyerekeinek is, az ő életük is csak ugyanilyen lesz — 
hát nem kéne az ilyen illetőket központilag sterilizálni? Hát semmi 
hasznot ez már nem hoz! Már alkalmi munkára se alkalmas, már egy 
órát nem képes dógozni egy nap, mer úgy remeg keze-lába az 
alkoholtól, hogy csak a citerazenekarba lehetne már használni — hát az 
ilyennek mér kell megengedni, hogy még akkor gyereket is csináljon, 
ugyanolyat mint ő?! Van némi ismeretem a biológiából: hát ha két 
satnya magot elvetünk, abból csak ugyanolyan satnya növény 
származhat! Szóval ezt csak a társadalom sínyli meg ha hagyjuk — és 
tessék: itt van ni. Evvel van teli az ország! 

Van aztán olyan is, hogy segíteni lehetne még rajta, még vissza 
lehetne húzni a rendes munkába — de segítséget nem kap, ászt ottragad. 
Például van itt olyan hapsi, hogy elveszett a munkakönyve. De ahhoz 
hogy újat váltson, hatszáz forintot köllene befizetni. És nincs neki! 
Mer amíg nincs munkakönyve, csak alkalmi munkából él, és azokból 
az ötven meg száz forintokból nem bírja előteremteni a hatszázat, azt 
aznap föléli, megeszi-megissza! Jól van, mer mondjuk nem elveszett 
az a munkakönyv, hanem otthagyta a pali az utolsó munkahelyin. De 
most már szeretne jó útra térni — hát mér nem hagyják akkor? Hát van 
olyan hogy hirtelen meghülyül az ember, vagy hullámvölgybe kerül, 
esetleg családi problémája volt, vagy a helyi hatóságokkal valami — de 
most már megbánta, menne dógozni! Amivel az állam is jól járna! Hát 
akkor mér nem adják neki azt a munkakönyvet ingyen?! És elég sok 
ilyen van. Hogy föl is vennék, köllene is a munkája — csak nincs 
munkakönyve. Ászt hányódik, züllik, megrohad — — 

Szóval így állunk. Hogy jobb nem széjjelnézni. Mer a magyar 
munkás, ami azelőtt FOGALOM vót — most nulla. Ma már a világon 
nem jelent semmit a magyar munkás. Régen érték vót, mer tudott 
dógozni, éhbérér is háromszorosát teljesített — mostan meg a 
legrosszabb munkás a világon. Mer nem dogozik. Már a szemléletibe 
baj van: NEM AKAR dógozni! Mer csak annyi van, hogy a törvény 
kötelezi hogy munkahelye legyen -hát jó: akkor ott van, egy része ott 
van. De akkor se DOGOZIK! Ott van, azt a nyóc órát valahogyan 


áthülyüli — és közbe százból mondjuk tizenöt viszi azt a melót. Nálunk 
is a telepen: ott lézeng ez a rengeteg ilyen megállapíthatatlan szakmájú 
pali, hogy esztergályos, köszörűs, marós, szerszámkészítő vóna, de azt 
nem csinálja, hanem beállt gépszerelőnek — nade hát azt se csinálja, 
csak ott van, és közbe egy nagyon kis százalék, a százból tizenöt 
dogozik. Ez a helyzet! Sajnos. 

Aki meg összeszedi magát, dogozik, igényes a munkába — hát 
annak se valami rózsás a helyzete. Mer jövője nincsen. 

Régen az vót a jó, hogy tudott célozni az ember. Például mint én, 
gyerekkoromba: tudtam hogy autószerelő leszek, fölszabadulok, 
dogozók, keresek kábé ennyit, csinálom tíz évig, féreteszek ennyit meg 
ennyit, akkor keresek egy műhelyt, kibérelem, megnyitom, dogozók 
benne, keresek, féreteszek megin — -Na ez máma nincsen. Ezt a 
programot most nem bírom megvalósítani! 

Beszélgettem egy osztrák kamionossal — elég jól tudott magyarul, 
mer magyar vót az anyja —, és az mesélte, hogy milyenre tervezi az 
életit. Elvégezte az iskolát aszondja, most dogozik öt évet mint 
kamionos; amit abból öt év alatt megspórol, azon vesz egy kamiont, 
azt kiadja bérbe; akkor két év alatt tud még egy kamiont venni! Akkor 
a két kamionjára sofőröket ültet, és tovább ő már csak a botot köti, és 
jön be a pénz! Na. 

Hát nálunk most már ez mondjuk ellenkezik a szocialista 
fölfogással. Úgyhogy ezt már nem lehet csinálni. Hanem nálunk az a 
szép, hogy kijárom az iskolát, megtanulom a szakmát, és akkor 
dogozók benne a nyugdíjig. Mer más nincs. Csak azt nem tudom, hogy 
így mi a célja az embernek! Ha egyszer más nincs, továbbút nincsen! 

Esetleg ha annyira dübörög bennem az ész, akkor fogom magam, 
elmegyek magasabb iskolára, hogy mégis legyek , valami". Mer 
aszondják demokrácia van, máma egy munkás lehet miniszter is, 
énbelőlem lehet még miniszterelnök is! — persze, lehetek. Ha ráállok 
egy bizonyos vonalra. AZON mehetek, akár meddig. Ha kedvem van. 
Nade vegyünk csak kisebb dogot — hát ki akar miniszter lenni! 
hülyeség- mondjunk csak tanárt: tanulok hogy tanár lehessek. De 
minek? Hogy kevesebb pénzem legyen, mintha a fenekemen 
maradnék?! 

Mer ez a, helyzet! Hát ott van például a feleségem. Érettségizett, 
nem vagyok beképzelt, de merem mondani hogy elég jófejű nő, 


titkárnő egy kutatóintézetbe, hat kutató mérnöknek a munkáját 
rendszerezi, csoportosítsa, tud gépelni, a helyesírása kitűnő, ő írja az 
üzleti leveleket, levelez németül is, gépel oroszul — ezernyócszáz az 
alapfizetése. Kapott a Műegyetem egy műszert, de használati utasítás 
nélkül: a feleségem állította össze német prospektusokból, minden 
anyagot ő szedett össze hozzá, és úgy megcsinálta, hogy az 
egyetemnek a rektora gratulált hozzá, hogy ilyen klassz, olyan 
nagyszerű — persze lovetta semmi, csak erkölcsi izé — —És akkor a 
másik meg: az analfabéta cigányasszony itt szembe. Még én találtam 
neki a kiírást, mer óvasni nem tud, én mondtam neki hogy takarítónőt 
keresnek. — Jól van Danikám, elmék, megpróbálom! — és kettőezer 
hatér fölvették! Takarít egy akkora műhelyt mint egy köpés, összesöpri 
azt a kis fémforgácsot, ezt-azt — és megkapja a KÉTEZER HATOT! 

Na szóval: ha valakinek TÍZSZER annyi esze van mint a másiknak, 
jó az neki? 

És milyen CÉLJA legyen így az embernek? Hogy még értékesebb 
munkát végezzen — még kevesebb pénzér? 

Ugye van egy ilyen versike a markszizmusba meg a pártunk- 
kormányunk szóvégibe, hogy „ki hogy dogozik, úgy kell bérezni” — 
hát ez messze van, nagyon messze — — 

Meg akkor még azt se tudom, hogy ha valaki most kezdi el a 
szakmát, meg az életit, az hogyan tud megállni a lábán. Már sok 
okosnak föltettem a kérdést, hogy ha egy tizennyóc éves fiatalember 
vidékről följön, tisztességes, büntetlen előéletű, és hogy még nehezebb 
legyen: erkölcsi érzéke van neki, dógozni akar, a képességei 
megvannak hozzá, a szakmunkás-papírja is, de meghalt a fater, a 
muter, nincs senki aki segítse — na tessék: hogyan kezdi el, és hogyan 
alapít családot? -Senki nem tud rá felelni. Nem tud rá senki SEMMIT 
mondani! Mer nincs rá felelet. Ilyen távlata van ma egy fiatalnak! 
Dogozik: valahogy megél. De több semmi! Hogy valahogyan előre is 
lépjen, lakást szerezzen, családot alapítson — hát ha nem segítik 
otthonról, HOGYAN? Mer ha mondjuk vannak is szülei, ő tegyük föl 
azt mondja hogy — Nem, fölnőtt vagyok, és az én elvem az hogy a saját 
lábamon kell megállni! És benősülni se akarok sehová, mer nem a 
lakásér akarok szerelmes lenni, hanem szabadon! — na? milyen jövő 
vár az ilyenre? 

Szóval én irtózatos társadalmi hibákat látok! Hogy senki előtt nincs 


jövő, hogy a fiataloknak nincs útjuk, és pont a legjobbaknak nincs 
remény! Hogy nem tudunk tervet csinálni! Mer jó: éhen senki nem hal, 
rendben. Meg annyiszor elmondják azt is: van munkalehetőség — igen, 
van, ha belépek egy munkahelyre; nade viszont akkor már nem bírok 
dógozni, nem bírok keresni! Éhen már akkor nem halok, de kitartásom 
nincsen, előre lépni nem bírok! Hát nem ÓRJÁSI baj ez? 

Énnekem mindig vót egy álmom. Ügy gondoltam: akkor mennek 
jól a dogok, ha a havi keresetemnek az egyheti résziből meg tudok élni 
a családommal, ha ennyiből megvan a kaja. A másik egyheti résziből 
meg föl tudjak öltözni a gyerekeimmel. És akkor a többit, a kétheti 
részt meg el tudom tenni — mer nem tudhatom hogy holnap milyen 
állapotba leszek, tudok-e még így hajtani, szóval az legyen a 
tartalékom, meg hát ami még az egyéb dogokra van a kaja-ruha 
mellett: az előrejutásra. Énnekem mindig ez vót a jelszavam! És aszi- 
szem hogy ez sehol a világon, semmilyen munkásnak nem rossz 
szöveg! Ha ez megvan, az már tényleg az igazi szocializmus! 

Csak hát — ez nincs meg. Vót, megvót nekem is egy darabig — csak 
aztán elmúlt. És most már mindig messzebb leszünk tőle, mer megint 
nagyon romlik az élet. A pénz nagyon rossz, és a munkabér az árakkal 
nincs párhuzamba. Egy csomó dolog hiánycikk — nem értem mér; mer 
először köllene a hazai keresletet megtömni mindenből, aztán a fölösét 
exportálni! Amiből meg árubőség van, annak se megy le az ára — és ezt 
se értem; háti ha egyszer annyi krumplink, annyi almánk termett, hogy 
nem bírjuk hová rakni, akkor mér nem adják olcsón? Kisétáltam 
szombaton egy ötszázassal a piacra, vettem kolbászt, szalonnát, 
krumplit, savanyuságot, egy darab marhalábszárt, meg tojást — nem is 
főétkezésre, csak kisegítőnek! — és vége vót az ötszáz forintnak. És 
akkor még hol van a ruházat! Mindig kell valami a gyerekeknek, 
harisnya, cipő, nem is beszélve az ágyneműről, akkor nekem is kéne 
öltöny, nadrág, dzsekik, alsónemű, hát állandóan kell valami — és 
hihetetlen drágák ezek a dogok is! Ha nem vóna a fusi, mit csinálnék? 
De most már evvel együtt se bírom! Mer mindig rosszabb! Igen, 
tudom: el van adósodva az ország. De mér van eladósodva? Mer 
értelmetlen dogokba vágtunk bele! Hát mér kellett a timföld-ország 
közepin vasgyárat építeni?! Mér kellett egy agrárország helyin 
nehézipari országot csinálni?! Hát nem vót EGY pali se, aki 
megmagyarázza a főgórénak, hogy — Nézd, nagyfőnök, itt nem 


nehézipari centrumot kell csinálni, mer itt évszázadok óta príma búzát 
termelünk" olyan sikértartalommal, hogy vefőmagnak veszi Kanada, 
Argentína, az Usa, a magyar hagymát a világ minden konzervgyára 
keresi, mer kicsi a nedvességtartalma és jól bírja a szállítást, mi tudunk 
termelni babot, lencsét, van sok szarvasmarhánk, birkánk, és ha a 
termőföldünk hatvan százalékát megműveljük, akkor egy közepes 
termés hét évre elegendő! És így lehet nekünk boldogulni, nem a 
nehéziparral! -hát nem mondta meg ezt senki? Akkor nem csoda ha 
tönkrementünk! Pedig ha  idejibe  rákapcsoltunk vóna az 
élelmiszertermelésre, az árából már rég komputeros szerszámpadot 
vehettünk vóna minden üzembe, és mindent megkapnánk kajáér amire 
csak szükségünk van! — De hát nem: fölépítettük a vasgyárat a kertek 
helyett, a timföldmező közepin. Hát nem olyan ez, mint a hőforrásnál 
jéggyárat csinálni? Na. Jó, nem értek hozzá — de nekem ez a 
meglátásom! — Megint elkalandoztam. A lényeg csak az hogy — 
tönkrementünk. 

A melós a bériből él. És akik bérből élnek, mindig azoknak a 
legnehezebb a helyzetük, minden társadalomba. Mer ebből a 
láthatatlan bilincsből kitörni nagyon nehéz. Aki ebbe benne van, az 
mindig csak alkalmazkodhat a fönnálló társadalmi rendhez, és nem 
mer kezdeményezni semmit — úgyhogy kilátástalan a jövője. 
Igénytelen, nem mer lépni, csak alkalmazkodik mint a kaméleon — hát 
ez a proletár, na. Csak a mindennapér való megküzdés van neki. 

Mindegy, nem panaszkodok. Mer az az igazság, hogy — nem is 
érzem rosszul magam! 

Melós lettem — nem bánom. Aa, nem cserélnék én senkivel! 
Semmiféle diplomás nemtomkivel — isten ments! Hát sok ilyen faszit 
ismerek, mer ugye a szakmám olyan, hogy a cigánytól a legfölső 
tízezerig mindenkivel érintkezek, ugye hozzák ide a kocsijukat, 
elbeszélgetünk, festőművész, szihiáter, közgazdász, író, volt miniszter, 
mindenki — és eleinte mindig olyan félve néztem rájuk, hogy sssz, ez 
egy mekkora nagy koponya lehet — és akkor szépen kezdtem rájönni, 
hogy — hát egy dinnye. Szóval meg kell vallanom őszintén, hogy szép 
lassan úgy kialakult bennem, hogy az a fenenagy Ipsz Ipszilon — hát 
szóval egy kicsit ketyere. És akkor úgy elgondolkoztam ezen, és 
rájöttem hogy — hát igen: ezek a palik mind csak EGY vonalon 
mozognak. Ezek mindig csak egy dologba értelmesek! 


Ha egy ilyen krapekot, aki nagyszerű a fehérjeelőállításba, vagy a 
matekba, vagy akármibe, leraknának egy teljessen lakatlan szigetre — 
hát éhen halna a manus! ÉHEN halna szegény! Mer egyből semmit 
nem érne, ha kizökkenne a matekból vagy a fehérje-hülyeségeiből! De 
én más vagyok. Mer én ha kell, elő tudok magamnak. állítani 
BÁRMIT, meg tudok termelni MINDENT! Ugye előszöris mindent 
ami fémmel kapcsolatos: én pillanat alatt át tudok állni bádogosnak, 
vasbetonszerelőnek, gépésznek, kovácsnak, karosszérialakatosnak, 
akárminek! De ugyanúgy lehetnék akármikor kőműves, tetőfedő, fűtő, 
sőt én egyáltalán nem jönnék zavarba ha hirtelen földművelésből 
kellene megélnem, vagy vagy vagy — amire ezek az okos bácsik 
KÉPTELENEK! 

Én értelmiségi nem lehettem volna. Mer az a helyzet, hogy — hát 
elég sokat belematattam így orvosi dogokba, beleóvasgattam ilyen 
agyi témákba, mint amatőr, és rájöttem, hogy énvelem van egy dolog 
énszerintem. Hogy énnekem van egy agydaganatom. Van egy daganat 
az agyamon, azon a centrumon, amelyik a mateknak meg a klasszikus 
zenének a központja, reléállomása. És emmiatt nekem az az 
agycentrum nem dogozik. Amúgy MINDEN féle humán dolog 
érdekel, földrajz, biológia, közgazdaságtan, a legszárazabb jogi dogok 
is, zoológia, teológia, amit el lehet képzelni minden, fogékony vagyok 
rettenetessen, és príma a memóriám — csak épp a matekkal meg a 
klasszikus zenével nem megyek semmire, a legellemibb dogokat se 
tudom, mer ez a daganat rátelepedett a centrumra, úgyhogy 
KÉPTELEN vagyok akármit kezdeni! 

Úgyhogy én tudom nagyon jól, hogy én soha nem kerülhettem vóna 
fölsőbb iskolába. Mer matek nélkül ugye nem lehet. De nem érzem 
semmi hiányát! Semmi hiányát nem érzem — sőt! így sokkal jobban 
érzem magam, és nem cserélnék senkivel! 

Melós vagyok, erős vagyok, egészséges, kutya bajom — szeretek a 
bőrömbe lenni! 

Én elég soká bunyóztam is valamikor. Hát a Tomori úti fabarak- 
iskolába bizony az vót a helyzet, hogy ott az maradt életbe, aki meg 
bírta védeni magát — úgyhogy ezer kezdtem el. Hogy ha oda kerül a 
sor, akkor ne kapálódzzak, hanem mégis tudjak valamit. A másik meg 
az, hogy a testnek is szüksége van bizonyos fokú erőlködésre — 
énszerintem egy férfinak legalább napi két órát ki kell fáradni! Akkor 


egészséges! 

Úgyhogy bokszoltam, jó pár évig — csak azér nem ment a dolog, 
mer ha meg bírtam verni a másik srácot: megsajnáltam. Szóval a 
bunyóhoz szükséges egy bizonyos fokú agresszivitás. Meg általába így 
az erő-sportokhoz. Oda kell az hogy be tudjon gerjedni a tag, hogy 
„micsoda! most agyonverlek!” — na, hát ez meg hiányzott belőlem. 
Úgyhogy soha nem is tudtam nagy babérokat aratni. Nem ártott hogy 
megtanultam, mer megvédeni most is meg tudom magamat, meg 
másokat is, gyengébbeket — erre jó. De másra én nem használom — 
mer humanista vagyok. 

Mer valahogy lelkileg érzékenyebb vagyok mint mondjuk a 
munkatársaim, valahogy úgy vettem észre hogy fogékonyabb vagyok 
a finomabb dogok után, és nincsen meg bennem az a kötelező 
brutalitás, az a férfikeménység, az ÚGYNEVEZETT férfiasság! Pedig 
megvan a testi erőm, de kötekedni én egyáltalán nem szoktam — még 
ittasan se, józanul pláne! Én ha beiszok, akkor is csak megoldódik a 
nyelvem, dumálok — de az az agresszivitás énbennem abszolút nincs 
meg! Meg marhára tudok uralkodni az idegrendszeremen! Például ez a 
dolog, hogy „föláll a izé — megáll az ész" — nem, ez nincs meg 
bennem. Mer például ott van előttem a nő, meztelen, az enyim, 
nekiugrok; és akkor aszondja hogy: 

— Nem, nem, most mégse akarom! Akkor én: 

— Kérlek szépen! Ahogy gondolod! — Visszagombolom a 
nadrágomat és: — Köszönöm. Szevasz! 

Szóval semmi teror nincs bennem! Pedig ugye ilyenkor általába mi 
van? Más mit csinál? Zuhan az ököl, erőszak, harapás, kéztörés, 
féltégla, minden — nálam nem. Mer én BÁRMIKOR, a legkritikussabb 
pillanatba is tudok száznyócvanas fordulatot venni! És semmi 
drasztikum nincs bennem! 

Szóval, nem tudom másképpen mondani: én humanista vagyok, 
annak tartom magam. Szeretem az embertársaimat! Sokan mondják, 
hogy , jaj, de szarok az emberek, gecik az emberek!" — állandóan ezt 
hallom! Pedig nem is igaz. Én azt mondom: nem rosszak az emberek! 
Egyik ilyen, másik olyan, de azér úgy általába meg lehet találni velük 
a hangot! Énnekem megy! Úgyhogy én soha, se nővel, se kocsmába, 
se családba, sehol nem vagyok durva, nem vagyok terorisztikus! Mint 
sok pali, hogy „én FÉRFI vagyok!” — neem. Nem attól vagyok férfi! 


Én inkább segítőkész vagyok, bajtársias, emberszerető, humanista — 
még akkor is ha ezt általába összetévesztik a hülyeséggel. Mer a 
primitív meg képzetlen palik ezt a kettőt általában összekeverik — de 
engem nem zavar, nem izgat! Mer azér szeretnek is, amér mindenkinek 
segítek. Megjavítom ha valami gépjük elromlott, elintézek vitás 
ügyeket — úgyhogy bizonyos respekt is kialakult — hát szeretnek, na! 

Asziszem hogy ebbe nagyon számít az is, hogy vallásos vótam. Mer 
énszerintem egy fiatalnál a vallás nagyon gazdaggá teszi a lelkivilágot. 
Jó, most már én is elég jól tudom áztat hogy mi az a vallás, mer azt 
lehet mondani hogy jóformán teljesen markszista gondolkozásom van 
már — csak azér még MOST is aszondom, hogy NAGYON fontos az 
hogy egy gyerek — pláne fiúgyerek! — legalább úgy tizennégy, tizenöt 
éves koráig a vallással is finomítsa a lelkivilágát! Szóval énszerintem 
vallás nélkül nincsen nevelés! 

Rajtam még most is meglátszik a vallásos nevelés. Például ez is: én 
nem szeretek káromkodni. Pláne istennel! És még a mai napig se 
szeretem azt az embert, aki olyan borzalmasan csúnyán beszél, meg 
szidja az istent! Hát ez ugye a nevelésemből van, abból maradt meg. 

Pedig hát közbe tudom hogy mi van. Hogy mikor a háborúba fölállt 
az arcvonal, egyik oldalon is misét celebrált a pap, a másik oldalon is 
megáldotta a ruszkikat a pópa, ászt utána gyerünk egymásnak, 
gyilkolni — na, mondom, most ez mi? összeveszett a jóisten magával? 
Vagy hogy van ez? Hát ha van isten, akkor csak egy van, és minden 
embert szeret! Akkor ehhez most mit szól? Ezen sokat gondolkoztam. 
Aztán a végin oda lyukadtam ki, hogy jó, mi szerethessük a jóistent, de 
az nem ér rá velünk foglalkozni. Hát valahogy így! Mer ha ráérne, 
akkor mit szólna hozzá, hogy Írországba hogy nyírják egymást a 
katolikusok meg a reformátusok? Most a református robbant bombát, 
azután a katolikus, mind a kettő a vallás nevibe — hát milyen káosz van 
ebbe a világba! 

Meg úgy elnézem néha a templomokat is. Mer bemegyek egyszer- 
egyszer — hát nem imádkozni, vagy elmélyedni, csak mer műemlék, 
megnézni a festményeket meg satöbbi, így bemegyek. Csak közbe 
ezen is úgy elgondolkozok. Mer fölmerül bennem, hogy ebbe is 
milyen visszásság van! Ugye mondjuk egy falusi templom, de 
gyönyörű, fényes, több millióba kerülhetett — és közbe eszembe jut, 
hogy hogyan éltek abba a faluba az emberek. Hogy nyomorogtak. 


Pedig ennek a templomnak az árából lehetett volna gépeket venni, 
gépállomást nyitni, csinálni egy szövetkezetet, és akkor haladhattak 
volna előre! Úgyhogy közbe imádhatták volna egyszerűbb 
körülmények között a jóistent! 

Ugye református vagyok, minálunk az a tiszta meszelt egyszerüség 
vót a templomba. Na ehhöz képest a katolikus vallás borzasztó cifra, 
meg rettentő vegyes. Ha katolikus templomba mentem be, mondjuk 
hogy megnézzek egy híres képet, ez is úgy zavart mindig,, hogy a sok 
öregasszony ott csókolgassa a faszobornak a talpát — te jó isten, 
mondom, micsoda baci-tárház lehet itten! Hát ez nem egészséges 
vallás! Meg az a sok szent is ugye — hát a különböző olvasmányokból 
megtudtam, hogy a Szűz Mária az tulajdonképpen Diána vót, pogány 
istennő, úgy alakították át Máriának, a gyertya meg a tűzimádóknak a 
tüzit helyettesíti, meg satöbbi -na: szóval hát ilyen a vallás! 

Úgyhogy mondom én elég fölvilágosultnak érzem magam, hát 
tudom amit tudok — csak viszont a másik meg az, hogy — hát valamibe 
KELL hogy higgyünk! 

Meg akkor végignéztem a háború alatt is, a bombázáskor, hogy 
olyan pali, aki pogány módra nőtt föl, éledbe nem vót templomba, 
mindig csak a sátán boltjába, a kocsmába, híres nagylegény vót, 
nagypofájú istenkáromló — és akkor ott a veszély pillanatába hányta 
magára a keresztet, térdepelt, imádkozott, amikor a bombázástól 
mozgott a ház, a fődön fetrengett, úgy könyörgött az istenhez — hát 
csak néztem. Először csak a röhej fogott el, hogy hát EZ? De aztán 
úgy elgondolkoztam rajta, hogy hát te jó isten, hát ez a vad kannibál is 
— hát hogyan van ez? 

Szóval az az igazság, hogy most is úgy vagyok: ha csak beszélek is 
istenről, még attól is van bennem egy szorongás! 

A másik meg hát az, hogy énszerintem a pedagógiába 
nélkülözhetetlen a vallás! Mer ugye annak az egyiptomi parasztnak 
hogyan lehetett vóna megmagyarázni áztat hogy mitől árad a Nílus, 
meg hogyan lehet kiszámítani hogy mikor jön a víz — nem, a papok 
szépen ledrótozták egymásnak hogy mi a helyzet, ászt megmondták a 
parasztoknak, hogy na most vessetek, most meg takarítsátok be hamar, 
mer az isten azt akarja hogy holnap délután áradjon ki a Nílus — így 
érthető vót! Nade ma is mi van? Ha most egy analfabétának 
elkezdeném mondani, hogy vannak ionok meg kationok, vagy ha az 


ösködöt magyaráznám, és hogy hogyan hült ki lassan a Föld, hogyan 
jelentek meg az egysejtűek, azután a patások, majmok, satöbbi — hát a 
pali elszédülne. De így, hogy van egy isten, aki nem látható, de 
mindent lát, és az intéz mindent, és hat nap alatt megteremtette a 
Világot — ezt megérti! 

És akkor még plussz ott van az is, hogy erkölcs nincsen vallás 
nélkül. Hát ezt saját magamról is tudom. Mer az hogy én lelkileg 
érzékeny vagyok, meg valamennyire kicsiszolódtam, meg tudom 
különböztetni a gondolatot, a lelket, meg a testi dogokat — ezt én csakis 
a vallásnak köszönhetem! 

Valahogy mostanába az emberek lelkivilágával énszerintem baj 
van. Ahogy így látom magam körül a dogokat: nagy lelkivilág-hiány 
van! Most csak egy példát mondok rá: a verekedést. Ami megvót 
régen is — hát egy természetes dolog, hogy vannak vitás ügyek ugye, 
amiket néha ököllel köll elintézni, jól beverdestünk egymásnak azelőtt 
is — nade régen ebbe is megvoltak az íratlan lovagiassági szabályok! 
És az én időmbe nem vót divat az, hogy ha már a fődön vót a pali, 
akkor még belerúgjunk! Ha leesett a másik: kész vót, győztem, alá 
szolgája! De most meg a fődön fekvő félájult szivarnak egyszerűen 
szétrugdossák a fejit! Vandái módon szétrúgják a fejit! Nahát ez 
szerintem egy lelki szegénység. Nem is szeretem nézni! 

Vagy egy másik dolog. Lefogadom akárkivel, hogy ha behozok ide 
a lakásomra egy teljesen ismeretlen lányt, és levetkőzünk, elkezdünk 
játszadozni, minden, és akkor váratlanul betoppan egy másik csaj, sose 
látták egymást — nem is kerül olyan nagy megdumálásba és az is 
levetkőzik! És csináljuk eggyütt! 

Szóval ez a lelkivilág-hiány, úgy férfibe mint nőbe — — 

Mer ugye arra, hogy azt a szekszet levezesse az ember, arra jó ez, 
arra nagyon jó. Meg hát siker annak a férfinak. Nem is haragszok érte! 
Mer mondjuk én is eléggé szeretem ha két nő van velem! Nem rossz! 
Kellemes! Csak azért úgy elmerengek rajta. Ügy megjelenik a szemem 
előtt a múlt. Hogy azér régen amilyen szemlesütve 

mentek a lányok az utcán — — 

Minket az iskolába még elég katonásan neveltek, jóformán jutasi 
stílusba — , vigyázz!", „jobbra át!”, „balra át!", ezt jól beleverték az 
emberbe — de olyan CSODÁSAN, hogy amikor ötvenbe bevonultam 
katonának,, és elkezdték velünk az alaki kiképzést, az első 


foglalkozáson aszondta az altiszt: 

— Maga, maga, maga, maga: álljanak ki! Maguk leventék vótak, 
igaz? 

— Igen! 

— Na- aszondja —, maguk álljanak félre, mer maguk csak zavarnak 
minket! 

Mer annyira tudtunk mindent! 

És jó is az, én aszondom, mer IRTÓ nevelő hatása van annak! 
Bizonyos életkorba kell az! És énszerintem nem ártana most se! 

A leventét én nagyon szerettem. Lehet hogy hülye vagyok, de 
kimondottan szerettem! Még hazudtam is egy évet, aszondtam hogy 
huszonkilencbe születtem, csak hogy fölvegyenek! Mer nagyon 
tetszett. Szóval az a katonás fegyelem nem rossz annak a nagyobb 
fiúnak. És most is nagyon jó lenne valami olyasmi, mint a levente vót. 
Mer kocogómozgalomra nem lehet nemzetet építeni! 

Jó, hogy a leventébe belenyomtak sok iredenta dogot is, ami már 
talán egy kicsit túlzás vót — habár fene tudja. Mindig ki vót 
hangsúlyozva a magyarság, és nem is csak a leventébe, hanem az 
iskolába, műhelybe, mindenhova ki vót festve Nagymagyarország, és 
„nem nem soha!", meg „Erdélyt vissza!", ezt nagyon belénk-nevelték 
— jó, hát lehet hogy ez hiba volt. Csak viszont az, hogy most meg a 
trianoni szerződésről olyan csönd van, ez helyes? Hogy mindenki 
elfelejti, egy megjegyzést se hall az ember sehol — ez rendbe van? Mer 
igen, értem: most már szocializmus van meg internacionalizmus, hogy 
most már nem számít a határ — nade akkor meg ne számítson! Akkor 
lehessen menni akárhova, mint a Monarkia alatt, hogy beült a pali egy 
postakocsiba és elment Prágába, vagy Galíciába, vagy elment Fiúméba 
és a kutya se szólt hozzá, nem küdték vissza Érdről — hát ha 
internacionalizmus van, akkor mutassuk meg hogy egymás között 
vagyunk a szocializmusba, és turuljuk el azt a határt, ne legyen útlevél 
meg vízum, hanem mehessek ahova tetszik!.: Akkor úgy kifejezésre 
juttatnánk hogy egy nagy közösség vagyunk — de így? Így énszerintem 
továbbra is Trianon van. Csak nem beszélünk róla. 

Mindegy na, nem ezt akartam, mer ha nem lehet akkor nem lehet — 
de azt viszont lehetne, meg köllene is, hogy valami olyan szervezet 
legyen, ahol azt a fiút FÉRFIVÁ nevelik! Mindegy hogy leventének 
hívják, vagy cserkészetnek, vagy akárminek, csak legyen valami 


fegyelem, meg testkultúra! Mer nézzük meg hogy most mi van az 
ifjúsággal. Hát előszöris jóformán a harminc százaléka impotens! És a 
negyven százaléka nem alkalmas katonai szolgálatra! Pedig nem olyan 
rettenetes magas a mérce! Alacsonyabb mint régen! Azelőtt ezekből 
ennyit se vettek volna be! Pedig hát egy katonát én is úgy képzelek el, 
hogy azér röhögve le tudjon gyalogolni harminc-negyven kilométert, 
legyen benne kitartás, tudjon nélkülözni — hát azér egy férfinak csak 
férfinak köll lenni! És ettől most hol vagyunk? Megnéznék egy 
mostani huszonöt kilométeres menetgyakorlatot, kíváncsi vónék, mi 
lenne ott ezekkel a mostani tizennyóc évesekkel! 

Még így ezekbe a munkáskerületekbe valahogy kinéznek a fiatalok, 
de avval aztán kész. Mer a többi — — 

Hát csak nézem ezeket a bit-zenészeket — hát ez nem a fehérember 
dekadenciáját viszi előre? Borzasztó amit csinálnak: ez csak a hallást 
rontsa meg az ideológiát, kiöl minden érzést a paliból, és teljessen 
típusnélkülivé teszi! A teste meg olyan, hogy ráfújok ászt elszáll. Hát 
mi lessz így az ifjúságból? A Berkesinek nem tudom melyik könyvibe 
van egy párbeszéd, ami örökké eszembe van: egy volt Gestapó-ügynök 
magyarázza benne, hogy aszondja , bacillussal megfertőzni nem kell 
most ezeket, mer elég hogyha evvel a majomzenével, meg ilyen 
Nyugatról áramló mindenfélével megfertőzzük őket, majd az 
megcsinálja a maga lassú rombolását!” Na. „És ez a jó”, aszondja, 
„hogy ez köti le őket, és nem érnek rá foglalkozni a fontos dogokkal! 
Mi így járunk jól, ha ők szabad utat kapnak, és hosszú hajat 
növeszthetnek”, meg satöbbi. És ez pontossan így van! Tudom hogy 
sokan szidják a Berkesit, hogy nem elég jó író meg mittudomén — 
lehet, nem tudom, de ez a rész nagyon megmaradt énbennem, és 
érdemes rá odafigyelni, mer igaza van a Berkesinek: ez a hosszú haj 
meg a bit csak megrontsa az ifjúságot. 

És a pedagógiával borzasztó nagy baj van! Pedig a pedagógia 
nagyon fontos dolog! A család is — de az nem ugyanaz, mer a szülő a 
gyereket ellássa, eteti, ruházza, vigyáz rá, de utat mutatni csak a 
pedagógus tud, vágányra tenni azt a gyereket, meg gazdagabbá tenni 
csak az ő dóga! És ezer baj hogy a pedagógus nem áll a hivatása 
magaslatán. És ezt nagyon rossznéven veszem a kormányunktól is, 
hogy a pedagógusokat elhanyagolja! Hát a pedagógusok munkáján 
múlna a nemzetnek a jövője! Tehát énszerintem a pedagógust nagyon 


meg kéne fizetni! Mint Svédországba, Dániába, ahol a pedagógusok 
egy fölsőbb régióba tartoznak — mindenkinél jobban meg kéne fizetni 
őket! Mer a nemzet hogy fejlődik? Első pont a család. Annélkül a 
pedagógus se jut eredményre, mer ahogy olvasom a Nők Lapjába is a 
fóti gyerekvárosról, család nélkül azok a gyerekek üresek maradnak, 
hiányzik nekik az a melegség — de viszont ha a család már rendbe van, 
akkor meg nélkülözhetetlen a pedagógus. És nagyon nagy probléma 
az, hogy az ifjúságot hogy neveljük! Mer ha ezt elbasszuk, a 
nemzetnek nincs jövő! 

Itt a munkásnegyedekbe régen vót azér testkultúra. Itt jó 
tenyésztelepe vót a sportnak, általába a legjobb sportolók mindig innen 
a perifériáról kerültek ki. Mer itt nem elkényeztetve nőttek föl a 
gyerekek, mindenfajta nehézségnek ki vótak téve, edződtek — hát a 
jólét el tudja romlasztani az embert, egy bizonyosfokú nélkülözés meg 
megedzi. Nade hát mostanra elérkeztünk itt is a dekadenciához! Jön az 
elpuhulás! Hát az erő-sportokkal, amikhez fizikai állóképesség kéne, 
hol állunk? A fotbal már nulla. A box: a nullával egyenlő. Birkózás: 
kezdünk ott is lesüllyedni. Atlétikába Európa-klasszisunk alig van már, 
egy kezemen megszámolhatom őket! Hát talán majd ezek a bit- 
gyerekek fognak valamire menni a kajak-kenuba? Horpadtmellű, 
sovány, púpos, hirtelennőtt, vérszegény, angolkóros banda! Hogy ráfúj 
a szél, és kész: tüdőgyulladás, ízület, vese — mindenféle bajjá van! És 
ezeknek az utódai milyenek lesznek majd? Amikor a lányok is: 
feketekávé, cigaretta — hát milyen szaporodás várható itt? Hát 
szoptatni se tudnak már a mostani anyák, legtöbbnek két-három hét 
után elapad a teje! Hát ilyen szülők után már csak fejletlen, korcs 
utódok következhetnek! Még mi, akik a háború alatt meg a háború 
után annyit nélkülöztünk, még mi tartsuk valahogyan a frontot — 
nadehát mi lesz ha mi kiöregszünk? Én most negyvennyolc éves 
vagyok — de a mostani húsz-huszonöt évesek közt vígan elmegyek. Ha 
valami nehéz meló van, még engem hívnak, hogy 

— Gyere Dani bácsi, lazítsd meg ezt, te jó erőbe vagy! — mondja a 
huszonkét éves fiú! — Add má föl, én nem bírom! — meg ilyesmik! Hát 
nem szégyen ez nekik? Én valamikor egy negyven-negyvenöt éves 
embert már úgy kezeltem, hogy „tessék várni, majd én!", meg 
, segítek, bátyám, hagy vigyem én!" Most meg ez megy, hogy , gyere 
már, neked olyan a kezed mint a satu!" Hát PISZKOS jó kezem van, 


nagyon kifejlődött a melóba, ha már egy anyát én nem tudok 
meglazítani, akkor ott már nem is tudom mi van, vagy pisztoly köll 
hogy fölmelegítsük, vagy le köll vágni, de én csőhosszabbítóval is 
leveszem, meg olyan testhelyzetbe, hogy összekuporodva, 
svédcsavarba fölnyúlok érte, olyan lehetetlen pózba hogy a többi 
görcsöt kapna, szóval BORZASZTÓ erő van bennem — nade hát jól 
nézünk ki ott, ahol egy negyvennyóc éves pali a legerősebb! 

És nincs meg persze az akaraterő se a mostani fiúkba! Mer nincsen 
sehol se fegyelem! Már az iskolába elszúrják a dogot! Hát a második 
feleségem iskolába dógozott, ebédet szolgált föl a napköziseknek — hát 
nemegyszer mesélte a síró tanárnőket, akik nem bírnak a gyerekekkel, 
mer hiába könyörögnek nekik, hogy , maradjatok csöndbe!”, „álljatok 
már sorba!”, rájuk se bagóznak! Hogy már tisztára ki vannak idegileg! 
Es akkor nemegyszer a feleségem kapta el a gyerekeket, hogy már 
mégis segítsen annak a szerencsétlen pedagógusnak, és kiosztott nekik 
egy pár jó pofont, mer már nem bírta nézni hogy mi megy! Hát én 
magam is láttam, mer mentem néha be a feleségemhez — hát mint az 
ÖRÜLTEK! Hogy még SORAKOZNI se tudnak! Hát így meg is értem 
hogy szétmállik minden! Hogy nem megy semmire a pedagógia! 

Mer ez a miénk egy olyan fajta, hogy egy bizonyos fokú terror 
nélkül nem lehet velük menni SEMMIRE. Hát ugye egy keleti eredetű 
fajta! És ezt csak nagyon keményen lehetne kordába tartani! Hát 
mutassa a történelem is: vad, zabolátlan, szervezhetetlen, lázadozó, 
örök rebellis fajta, minden uralkodónkat mindig meg akartuk ölni, ha 
jó királyunk volt, azt is, közbe meg szétforgácsolódott az erőnk, 
megettek minket — és minibe ezt látom most is, az üzemekbe is, a 
melósok közt! Úgyhogy ezt a fegyelmezetlen népet énszerintem csak 
egy kimondott kemény neveléssel lehetne egységbe fogni! Ilyen 
pedagógia kellene! Én nem azt mondom, hogy a leventét sírom vissza. 
De valami hasonlót! Ami TÖRVÉNYT ad az ifjúságunknak, és 
KEMÉNYSÉGET! Mer én az ifjúsággal EGGYÁLTALÁN nem 
vagyok megelégedve. És jó, jöjjenek új irányzatok meg divatok, 
zenébe is, öltözködésbe, mindenbe — de legalább ellensúlyozni kéne 
ezt a nyugati dzsungel-tamtamot, ami hülyévé teszi a fiataljainkat, 
valami MAGYAR dologgal! Mer másképp elsatnyul TELJESEN az 
ifjúságunk! 

És én nem vagyok ellensége a jólétnek se, de az a túlzott 


kényeztetés meg lustaság azér csak az elpusztuláshoz vezet. A kemény 
munka énszerintem jót tesz, megerősíti a palit. Szerintem tizenkét, 
tizenhárom éves korba már be kell fogni azt a gyereket munkára meg 
kötelességekre, mer csak úgy bír kifejlődni! Én elég durva környezetbe 
nőttem föl — menhelyen, meg a nagybácsim műhelyébe, meg hát 
Angyalföldön — de ez nem vót baj, mer énszerintem a legjobb nevelő a 
munka, meg egy bizonyos fokú nincstelenség. És ez nincs meg a 
mostaniaknak. Mer elkényeztetik gyerekkorába. Pedig nem vót az 
hülyeség, ahogy a poroszok nevelték a gyereket, hogy nincs az a tibili- 
tubili meg satöbbi, az a nagy ellágyulás, hanem megvan a szopás ideje, 
megvan a tisztábatevés ideje, utána leteszik, nem kapkodják föl a 
gyereket, nem érdekes ha sír meg kéredzkedik — és így akkor fölnőtt 
egy fegyelmezett embertípus! Vagy ahogy a régi hunoknál ment — 
tanultuk leventébe —, hogy a négyöt éves kis krapekokat fölkötözték a 
lóra, ászt fakarddal köllött nekik a szalmabábot leütni! Meg már a régi 
görögök is — hát minden nép! Hát nem én találtam ki ezt, hogy a 
testkultúra meg a kemény nevelés kell az ifjúságnak! 

Na persze az se mindegy, hogy hogyan adagolják eztet a kemény 
nevelést, mer hogyha túlzásba megy, akkor csak elhajlik a dolog a 
másik ódáira, és az is rossz. Mondjuk a poroszoknál is: azok a remekül 
szabályozott fiúk bizony a végin már ilyen művelt hóhérok lettek -hát 
láthattuk a háborúba, hogy jóképességű katonatisztek, és közbe 
minden emberi aljasságra képessek vótak — na ugye ez túlzott vót. 
Meg vót azér túlzás abba a spártai keménységbe is, hogy ugye a 
csecsemő gyereket be kellett mutatni egy bizottságnak, és hogyha úgy 
látták hogy gyönge, vagy testi hibája van, akkor ledobták a szikláról — 
pedig hát hülyeség, mer abból a púpos gyerekből lehetett volna még 
egy príma hadvezér, vagy egy jó irodai valaki! Szóval, fene tudja — — 

Meg ez a divat is, ami most van, ezek az izomtónik, kigyúrt 
gyerekek — hát ez se mindig jó irányba megy. Itt Angyalföldön elég 
sok ilyen van, mer azért ezek a kétkezi melósok hiúbbak a testükre, és 
ezekbe a kondicionáló termekbe — errefelé elég sok ilyen kondi-terem 
van — készül egy pár gyönyörű nagy bika, kifejlesztik a bicepszet meg 
mindent — csak énszerintem ez is nagyon sokszor elfajul. Mer az 
ilyenekbe aztán kevés a szolid. Avval a csodálatos izomzattal ugye már 
agresszíven föl lehet lépni, és általába az ilyen gyúrott gyerekeknek 
egy ilyen hülye fölfogásuk van, hogy most aztán én vagyok a frankó, 


én vagyok az erős Jani, és még a söntés-pultot is megkokizzák, és 
majdnem hogy szadizmusba fullad a gondolkozásuk — nahát ez se jó. 
Meg nincs is értelme. Mer mondjuk ahhoz hogy magát megvédje, 
ahhoz ez már túl sok. És akkor legföljebb csak oda juthat vele hogy 
megbüntetik az önbíráskodásér. Mer a törvény egyenlő, nem veszik 
enyhítő körülménynek ha valakinek különös testi ereje van. Mint 
például vót egy eset. Hogy ment a gyerek egy nővel az utcán, a galeri 
meg elhatározta hogy annak a csajnak ők megcsavarják a mellit. És 
nem tudták hogy aki vele van az pont egy ilyen izomtóni, a 
menyasszonyával megy moziba, csak hát ugye ők a vagányok: 
odamentek és megcsavarták a nő mellit! A pali meg vót döbbenve, 
nem is kapcsolt először, aszondja: 

— Mit csinálsz, te! 

— Na mi van apukám, nem tetszik? 

Na persze hogy fölszökött akkor a vérnyomása a krapeknak, és ott 
az utcán agyonverte mind a hármat. Azután meg persze megbüntették 
önbíráskodásér. 

Szóval, zavaros kérdés ez — — 

Énnekem különben nemigen szokott ilyen problémám lenni, habár 
itt Angyalföldön élek, de nem nagyon szokott összeütközésem adódni 
senkivel. Ebbe elég nagy szerencsém is van. Mer két dolog köll ehhez: 
testi erő, meg jó duma — énnekem meg mind a kettő megvan. így aztán 
tudok bánni az emberekkel, nem kell félnem senkitől. Szóval 
sokoldalú vagyok: én a közönségestől a bárányszelídig minden tudok 
lenni! 

Hát dumám, az van. Nagyon színesen tudok előadni mindent! 
Például ha elmentünk egy moziba a haverokkal, és én másnap 
elmontam nekik azt a filmet, jobban élvezték mint a moziba! 

— Júj, te — aszondja —, én ezt nem is vettem észre! — pedig látta! De 
ahogy ÉN elmesélem, mindjár jobban fölfogja, meg jobban élvezi — 
mer úgy tudom elmondani! Ez most nem öndicséret — hát így van, na! 

Úgyhogy akárkivel van dogom, én elősször mindig a jó szóval 
kezdem. Mer legtöbbször meg tudom oldani a dogokat dumával. Csak 
ám itten, ebbe a munkás-környezetbe ez nem elég. Ezek között a 
primitív emberek között ehhez még köll egy bizonyos fokú testi erő is. 
Mer itt még mindig dominál az a nyers állati erő, itt annélkül nem 
bírom megvédeni magamat. 


Jól értek a dumához, elég könnyen is ismerkedek, pillanatok alatt 
fölmelegszek, a legzárkózottabb tag is tíz perc múlva már a haverom, 
ha nem is kérem, segít, mer kitör rajta a segítés — szóval könnyen 
bánok a szóval. Ha ászt valami balhé van mégis, akkor is legtöbbször 
el tudom intézni szöveggel. Mondjuk nekifog kötekedni a csolovek, 
nyomja nekem ott a szót — 

- Hát — mondom neki — nincs más dumád? Hát ha ilyen 
szókincsszegény vagy, szóljál: mesélek én neked valamit, és azt 
mondjad! Mer ez nem jó szöveg, ez semmi! 

Például ugye: énnekem nincsen csúfnevem. A legtöbbnek van, 
majnem mindnek van valami — énnekem nincsen, én csak Dani meg 
Danika vagyok mindenkinek. Mer van néha olyan tag hogy jópofa 
akar lenni, ászt elkezdi hogy 

— Na szevasz kopasz! — Vagy , Köpi". Vagy — Szia Dúshaj! 

Nade le tudom szerelni a palit! Mer nem sért ez engem, hát istenem 
— csak hát izé, mégis! 

— Hát — mondom - nagyon klassz srác vagy. De ha most találkozol 
egy púpossal, annak mit mondasz? Hogy „szevasz Pupi”? Vagy ha egy 
vakot látsz, azt mondod neki, hogy , na szia, te világtalan"? 

— Nem — aszondja —, hát az csúnya. 

— Na látod, hát nem hülye vagy? Hát ha nincsen szókincsed, akkor 
ne evvel akarjál kirívni a tömegből! Ez inkább az én profilom! 

Na aztán persze van úgy hogy tovább ugrál a pali, nekem jön, 
kiabál, hogy 

— Úgy pofán verlek! Összerugdoslak! 

De még akkor is legtöbbször elég neki a szöveg! 

— Ne hülyéskedj — mondom —, hát az fáj! Aa, hülye vagy — 
mondom -, hát nem gondolsz arra hogy avval fájdalmat okozol? 

És akkor általába elröhögi a dogot a tag. Úgyhogy egy-két szóval le 
tudom szerelni a legvadabbat is. De azér mégis fontos az, hogy ott 
legyen az a biztosíték hogy erős vagyok, hogy nem csak dumával 
tudom megvédeni magamat. Hogy megtehessem azt is hogy elküldöm: 

— Na maradj má, az anyád picsáját, hallod?! 

És akkor ha erősködik, nekem jön, akkor sincs semmi, mer elkapom 
a kézit, jól megszorongatom, akkor megérzi a muszklit, észbekap, 

— Na jó, nem vitatkozók itt veled — — 

— Jobb is —— 


Ritka nagyon, hogy odáig megy a balhé hogy hozzámnyúljon 
valamelyik, de ha mégis elkezd rángatni vagy valami — hát akkor adok 
neki eggyet. Akkor persze: hogy izé, ő csak viccelt. Mondom: — Én is. 

Ha meg mondjuk erősebb nálam a szivar — mer vannak ezek a 
gyönyörű nagy bikák, szép ötmázsás krapekok, akik egy csapással le 
tudnának ütni a földbe — hát azt meg megdumálom. 

Én nem kiabálok, nem ordítok soha. Általába azok a tizenöt dekás 
palik ordítanak, azoknak AKKORA hangjuk van, hogy — hát milyen 
csodálatos a természet, nem? hogy az ilyen patkány-külsejű 
vacakoknak ad olyan férfias hangot, mintha tíz oroszlán lenne bennük! 
Hát az meg evvel védekezik! Mer közbe meg ha az ember egy kicsikét 
megfújná, keze-lába kitörne, vagy kiszállna a világűrbe! Rossz 
nagyon, mer ott pattog, bömböl, de meg se merem ütni — hát mi lenne 
vele? 

Na, mondom: semmi probléma — mer én elég jól megvagyok 
mindenkivel, és minden fajta emberrel. 

Ugye a mi korosztályunkba eléggé beleoltották ezeket a faji 
dumákat — de érdekes, ez valahogy énrajtam soha nem fogott. Lehet 
hogy azér is mer zsidók közelibe nőttem föl, és láttam hogy nincsen 
azokkal nekem semmi bajom — hát mi bajom lett volna velük? 
Szerettem őket, meg minden — de ugyanúgy nem idegen énnekem se a 
cigány, se az indián, se a néger, senki! Én nem fajozom a palikat! 
Nincs bennem semmi utálat egyik iránt se! Hát aztán engem az se 
érdekel, hogy mi a vallása. Hogy református, vagy budhista, vagy 
napimádó -mit bánom én! Imádja a napot? Jól teszi! Meg is értem, 
nem is lehet buta ember! Meg az se érdekel hogy milyen beállítottsága 
van. Éntőlem lehet rózsaszín, téglavörös, teljessen vörös, kínai, ződ, 
kék — csak EMBER legyen! Mer én mindig azt nézem hogy ember-e 
az az ember. És ha ember, akkor nem izgat hogy mi a fajjá, vallása! 

Mer ott vannak például a négerek. Hát én pontossá n tudom áztat, 
hogy a néger azér néger, mer megfogta az ultraibolya sugárzás. És 
vegyük a legszőkébb svédet: ha alkalmazkodni kéne neki is ahhoz az 
ultraibolya sugárzáshoz, akkor húszezer év múlva ugyanolyan fekete 
lenne az egész családjával együtt, mint az a néger! 

Vagy itt van ez a cigány család szembe velünk. Én jól megvagyok 
velük! Egyből veszem ugyanazt a hangot amit ők, minthogyha éppen 
olyanok lennének mint én -na, szóval asziszem hogy itt kezdődik a 


dolog: hogy én ÉSZRE SE VESZEM azt hogy ő más, hogy ő cigány! 
Mintha mindenki cigány lenne, úgy veszem! Ez a titka. Persze túl 
érzékeny nem vagyok vele, inkább figyelembe veszem áztat hogy ő 
milyen érzékeny — mer ugye az ő szempontjából nézve őt 
megsértették: akkor ő is megsért engem. De hát a Biblia is ezt tanítsa! 
Hogy kékre kéket adj, törésre törést — ők is így veszik, és mondjuk 
igazuk is van! De amúgy nincsen rájuk semmi panaszom, nagyon meg 
vagyok elégedve az egész társasággal. 

A zsidókat meg kifejezetten csípem! Mer értelmes fajta, tud tanulni, 
fogékony, énszerintem születetten más agytekervényei vannak, a 
klasszikus zenéhez is jól értenek, meg nagy matekosok — tisztelem 
őket. És látott valaki zsidóba alkoholistát? Nemigen. Mer érettebb 
eszük van! Jó: szokták mondani, hogy nem szeretnek dógozni. Mer az 
mondjuk nem fogalom, hogy egy izraelita talicskát lop — hát hallott 
olyat a kriminalisztika, hogy , Kón Izidor kalapácsot lopott", vagy 
csákányt, vagy lapátot? Csak ez se ilyen egyszerű azér. Egy zsidó 
kuncsaftom mondta nekem egyszer, hogy 

— Nézze Fésüs úr — aszondja —, azér nem egészen így van ez. Mer 
szeretünk azér mi dógozni! Csak munkává ne fajuljon. 

Egy másik meg, egy nagyon értelmes zsidó azt mondta egyszer 
nekem: 

— Képzeljen el engem Danika lakatosnak. Hát hülye vagyok hozzá, 
hát mindent elbasznék! De viszont — aszondja — remek üzletet tudok 
kötni. Amihez meg maga hülye! — És így igaz! 

Úgyhogy mondom én szeretem a zsidókat nagyon. Mer énszerintem 
ahol zsidó van, ott pénz van. És akkor húzódok inkább én is oda, nem 
baj ha a közelbe vagyok, mer akkor juthat egy kis dohány nekem is. 
Erre én már gyerekkoromba rájöttem! És nézzük meg a történelmet. 
Hát ott van Napóleon: Moszkváig soha nem tudott vóna elmenni, ha 
Rótsild nem ad neki kölcsön! Maradt vóna otthon az egész társaság! 
Vagy a rómaiak: nemegyszer hülyére verték a zsidókat, Karthágót 
rommá tették, sóval behintették a helyit — ászt két év múlva kölcsön 
kértek tőlük, hogy hozzá tudjanak fogni a következő háborúhoz! 

Úgyhogy én aszondom, hogy inkább még jobban kéne hasznosítani 
a zsidókat most is az ország vérkeringésibe,, ha már megvannak. Hogy 
ne csak textilesek legyenek meg kátéeszvezetők, hanem csinálják 
mindenestül a kereskedelmünket — hát nem jobb lenne, mint mikor egy 


balfasz magyar csinálja? 

Szóval azt mondom, hogy én sose azt nézem, hogy ki milyen faj, 
hanem embernek veszek mindenkit, és úgy is viselkedek vele. De 
például egy koldussal is, egy nyomorékkal is— én észre se veszem 
hogy nem olyan mint én! Vót rá nem is eggy esetem! 

Ül egy nő a padon. Elég csinos. Katona vagyok, és nagyon éhes, 
töpörtőt vettem magamnak meg kenyeret, és helyet kerestem hogy 
leüljek vele, — Bocsánat — mondom —, meg tetszik engedni? Mer 
másutt nincs hely. — Tessék — aszondja —, nyugodtan üljön le. — Aztán 
már ő kérdezett, ahogy látta hogy eszek: — Éhes? — Hát igen — meg 
satöbbi, szóbaelegyedtünk. És persze negyed óra múlva már irodalom, 
művészet, ez-az — ej, mondom magamba, milyen jóltájékozott hölgy! 
Ha nem látnám hogy ilyen csinos, még azt hinném hogy valami testi 
hibája van — mer ugye általába azok szoktak így műveltebbek lenni, 
akiknek valami fogyatékosságuk van. És ahogy kalimpálok közbe a 
lábommal, ahogy izgek-mozgok ott, egyszer érzem: belerúgtam 
valamibe. Lehajolok,, és látom: két mankó. 

Na most akkor mi van? Lepődjek meg? Fenét. Úgy csináltam 
mintha ez lenne a LEG TERmészetessebb, minthogyha minden nő két 
mankóval járna! Ugyanúgy viselkedtem tovább is! 

Utána aztán elkísértem haza és elmélyítettük a kapcsolatot, 
úgyhogy később elmondta hogy épp ez tetszett meg neki bennem, 
hogy én SEMMI FÉLE meglepődést nem mutattam arra hogy neki 
paralízisből kifolyólag béna a két lába. És kiderült hogy sokáig ágyhoz 
volt kötve, és úgy kezdett el rajzolgatni, meg kezdte érdekelni a 
művészet — meg satöbbi, hát elmesélte nekem az egész életit, mer 
nagyon jóba lettünk. 

Na most — és ez nagyon érdekes! — én világ életembe így vótam 
mindenkivel, hogy egyenlőnek vettem magammal — de nem csak 
lefelé, hanem fölfelé is! Ugye többnyire szegény vótam, legallul éltem 
- de azér én még nemigen aláztam meg magamat! Úgy 
visszaemlékszek rá, hogy a házba ahol anyám szakácsnő vót, jóformán 
ugye cseléd, a házmester mindig kiabált, gyerekre-fölnőttre, hogy — 
Mér mész az első lépcsőn! Tessék hátramenni, ott a cselédlépcső! — és 
én SOHA nem mentem a cselédlépcsőn! Mindig csak elől! És hogyan 
hogy énrám nem is kiabált soha a házmester?! Szóval én azt hiszem, 
hogy általába aki szegény vót, az már akkor valahogy saját maga is 


úgy vette, hogy , hát én szegény vagyok", és akkor aszerint csinálta a 
dogokat, úgy is viselkedett, úgyhogy szinte SAJÁT MAGÁT lökte 
bele abba a helyzetbe — és akkor már ettől ott is maradt. Úgyhogy 
aztán még ha tehette volna se próbált kimászni belőle! Nahát aztán én 
másképp csináltam. Valahogy ebbe is mindig nagyon demokratikusan 
gondolkoztam! 

A kisiparral az egyik nagy baj az, hogy olyanoknak is adtak 
iparengedélyt, akik analfabéták a szakmába. Hát láttam amikor 
mestervizsgáztam! Énmellettem kapott egy föladatot egy illető — hát 
nekiállt és a csoporttengelyt a nyelestengely helyire akarta betenni! Az 
körülbelül olyan, mintha én most azt mondanám, hogy nem jól van ez 
a ház, hanem fordítsuk meg a tetejivel lefelé, mer úgy a jó. Hát NÉZNI 
nem bírtam! Nem bírtam megállni, súgtam neki: 

— Te — mondom -, ne így csináld, hanem ezt tedd ide, azt amoda — 

Visszasúg, aszondja: 

— Köszönöm szépen — — 

Namost ha egy ilyen megkapja az ipart, mi lessz abból? Te jó isten 

Ászt közbe még ENGEM nem engedtek át a mestervizsgán! 
Elősszörre meghúztak! Csak másodszorra bírtam átmenni! Mer az 
elsőn eljárt a pofám. 

Ugye akinek öt évi gyakorlata van a szakmába, az jelentkezhet 
mestervizsgára. Hát én hatvannyócba jelentkeztem — gyakorlatom vót 
már akkor is huszonöt év, és hát nagyon spekuláltam, hogy abba kéne 
hagyni a szervízt, el kéne menni maszeknak — szóval levizsgázok, ászt 
utána kinyitok. 

Van először egy hathetes tantermi foglalkozás, könyvelés, iparjog, 
satöbbi, hát azt bevágtam, ment, na akkor utána meg el kellett menni 
egy kijelölt kisiparoshoz, a gyakorlati részt megcsinálni. Ez a pali 
persze abból él, hogy ott mestervizsgáznak nála, ő fölvállalja a 
munkát, a vizsgázók meg ugye igyekeznek jól dógozni, és ott ingyen 
megcsinálják neki, hát ő jól jár — na mindegy. Kaptam először egy öreg 
Zílt, laposhengerfejűt, sokat fogyaszt, a karburátor nem jó, a kuplung 
is kész van, izé, utána meg egy Csepelt kuplungcserére, azt is 
megcsináltam, nagyon meg vót elégedve a szivar, — 

— Na- aszondja —, ilyen gyorsan megcsinálta a Csepelt? 

Én meg persze jól ismertem, honvédségnél sokat csináltuk, — 


— Hát — mondom - világos, mi negyven perc alatt kellett hogy 
csináljuk ezt! 

Hát ugye evvel már el is csesztem a dogot, nem kellett vóna 
pofázni, hogy mi hány perc alatt, meg ilyesmik, csak csinálni csöndbe! 

— Igeen? — aszondja. — Hát maga ennyire benne van? 

— Hát kérem, szerelők vagyunk! — így. 

Na persze ő nagyképűségnek vette ezt, meg úgy is adta tovább, föl 
— jó, hát úgy is néz ki, nagyképűség vót. 

Akkor jött a műszaki elmélet. Kis kezdetleges iroda, középen egy 
hokedli, rajta egy soros motor. Meg egy asztal, azon vagy ÖTVEN 
dugattyú. 

— Legyen szíves — aszondja a manus —, válasszon ki egy dugattyút 
ehhez a soros motorhoz, és tegye be. 

— Jó — mondom. — És mindegy hogy milyen márkát? Hogy a 
Géemcét, vagy a Pobedát, vagy a Szimkát, a Vippont, vagy — — 

— Hát mér — aszondja —, maga honnan tudja aztat, hogy melyik 
milyen gyártmány? 


— Hát azt minden hülye tudja! — mondom. Nem akartam, csak 
valahogy kicsúszott a számon! — Hát nemzetközi jelzések vannak — 
mondom —, Opelek itt jelzik a fölső dugattyúfejen, egy Ü-betűvel, 
Szimkáék az alsó paláston, — és így meséltem ott ezeknek a márkákat. 

— Szóval maga a dugattyúról meg tudja állapítani a gyártmányt? 

— Hát — mondom — meg. — Akkor már így szerényebben, mer 
észbekaptam hogy mi újsága hogy én most hülyeséget csináltam. 

Mer nekem ki se köllött vóna nyitni a pofámat, csak annyit csinálni, 
hogy fölveszek egy dugattyút és berakom! Nade hát én nem 
gondoltam, hogy ennyire hülye a bizottság! Ha tudom hogy ezeknek 
fogalmuk sincs a gyártmányokról, akkor nem ugrálok! Mer nem 
MEGJÁTSZANI akartam én magamat, csak kiszaladt belőlem! 

Na persze, hát ez az én nagy számom: a típusismeret. A 
haverjaimmal is mindig olyat játszottunk, hogy egynek bekötöttük a 
szemit, ászt — mint a snóbli! — a kézibe adtunk egy alkatrészt, hogy na 
most mondd meg mi ez, hová való, milyen gyártmány — ez vót a 
játékunk! És HATALMAS vótam benne, hát a végin nekem már 
hoztak kerékpáralkatrészt, varrógépalkatrészt, VÉCÉ-alkatrészt — és 
MINDENT megmondtam, köptem! De a Golyó is nagy vót, az meg 
tudta csinálni áztat, hogy — marha nagy segge vót a Golyónak — 
leraktunk egy valamilyen alkatrészt a székre, ráültettük a srácot, egy 
kicsikét úgy izgett-mozgott a valagával, ászt aszondta: 

— Izé, ez Pannónia motornak a hátulsó fékdobja! És az vót! 

De most már ez kiveszett a szakmából. Hát nem értenek hozzá! Ott 
van például a műszaki kereskedés — az eladókat oda is csak ilyen 
vizsgával venném föl! És akkor nem vóna az, ami most van, hogy 
akarok venni egy kulcsot, elmesélem neki hogy milyen legyen, — 

— Hát- aszondja —, hozza be kérem az ajtót! 

Na elég az hozzá, hogy ezen a vizsgán engem szépen kirúgtak. 
Amér megsértettem a bizottságot! Meg is mondta egyik pali, a vizsga 
után, megsúgta: 

— Maga ott baszta el — aszondja —, hogy , minden hülye tudja". Mer 
eggyikőnk se tudta! 

Úgyhogy aztán másodszorra eresztettek át, következő évbe. 

Be köllött menni akkor meg az Ipartestületbe, és ott TIZENEGY 
tagú bizottság előtt köllött szerepelni. Meg még akkor nagy 


hallgatóság is! Mer aki vizsgára készült, az mind beült — hát avval 
lehet legjobban tanulni! Na, én meg úgy vótam vele: hát ezek biztos 
emlékeznek még rám — most már mindegy, ha már ilyen fosiszájú 
vagyok, akkor most már végig köll játszani az okosat! 

Ott aztán elkezdtek faggatni mindenről. Vót egy cseles bácsi, az 
ugráltatott, isten nyugosztalja ha megvan még, elővett egy nagy csomó 
csavart, de olyan rafináltan vót esztergálva mind, hogy optikai 
csalódást csinált egyik-másik — hogy milyen menetek ezek. Benne 
vótam jól, ment: amerikai menet, ilyen menet, olyan kónusz, három 
nyócados, hét tizenhatodos — jó, rendbe. Akkor a motorokat: kétütemű, 
négyütemű, dízel — magyarázzam el mindet. Hát ment az is. De direkt 
élveztem! 

— Na- aszondja —, jó, hát ezt tudja. Hogy hívják magát? 

Mondom: Fésüs Dániel. 

Na erre: — Su-su-su-su — elkezdtek ott sutyorogni egymás közt — hát 
szóval megjegyezték a nevemet! Hogy na ez az a túl okos pali! 

— Na akkor még egy kérdés — aszondja. — Mivel most már jönnek 
ezek a modern automata sebességváltós autók — aszondja —, és 
rövidesen ellepik az országot, elhatároztuk, hogy megszigorítsuk a 
vizsgakövetelményt, és most már ezt is köll tudni a mestereknek! Ott a 
tábla, kréta, tessék, nagy vonalakba rajzolja föl hogy mi újság! 

Na ez megin nekem való — hát évekig csak ezeket az amerikai 
váltókat javítottam! Meg még akkor vótam olyan okos, hogy vizsga 
előtt beültem a Műszaki Könyvtárba — ott az Emkénél van az — és 
megnéztem egy csomó elméleti dogot. Mer úgy vótam vele, hogy a 
gyakorlatba már jól benne vagyok, de elméletileg nem tudtam róla 
semmit. És ez így jó, és én ezt ajánlom mindenkinek, a jövendő 
gépészmérnököknek, hogy először a satupadnál ismerjék meg a dogot, 
GYAKORLATBA, ászt azután óvassák el a dumát! Mer ha 
megfordítva veszik, akkor az elmélet csak egy nagy száraz szöveg, 
nem lehet vele mit kezdeni. Ha ezek a mostani műszakiak így 
tanulnának, hogy egyetem előtt pár évet a műhelybe dógoznának, 
akkor nem itt tartanánk! Mer én merem állítani, hogy a mi 
gépészmérnöki karunk műszaki fölkészültsége olyan de olyan gyönge, 
hogy a NULLÁVAL egyenlő — ezt BÁTRAN merem mondani! Nem 
az észbeli képessége — az nem! hanem a GYAKORLATI tudása, az 
hiányzik. Mer rendbe van, tudja azt a nagy süket vakért, hogy ez 


milyen anyag, mi van benne, króm, nikkel, céer húsz, satöbbi, a 
szakítószilárdsága ennyi meg annyi — ezt tudja mind. Meg a matekot — 
jó, le a kalappal. De egy ÉRTELMES tanácsot én még eggyiktől se 
tudtam kapni sehol! Hogy — Legyen szíves, én ezt a gépet nem 
ismerem, ez és ez a probléma — 

— Hát — aszondja —, én nem tudom, ide szoktunk neki nyúlni, meg 
azt szoktuk ott megnyomni — nem indul? Nem tudom — — 

Szoktak jönni egyetemisták nyári szünidőbe gyakorlatra hozzánk — 
hát a nyelestengelyt a féltengellyel összekeverik! FOGALMUK sincs! 
Pedig nem ugyanaz a kettő! A neve hasonlít a nyelvbe, de két 
különböző dolog! Mondtam is egyszer nekik: 

— Ide figyeljetek! Ti már jövőre végeztek — mer utolsóévesek vótak 
—, hát vizsgázzatok! Itt van ez a helység, befalazunk benneteket, mint a 
pápaválasztásnál, beteszünk hat szétszedett sebességváltót 
összekeverve, de hat típust, akkor jöhettek ki, ha eggyet összeraktok — 
mikor jönnétek ki? 

Aszondja: — Soha! — Na. 

Hát jó ez így? Gyakorlat nélkül? Mer én tisztelem meg szeretem az 
elméletet — de gyakorlat nélkül az HALOTT! 

Megint elkalandoztam. Pedig még a vizsgának nincs vége. — Szóval 
hogy rajzoljam föl az automata váltót — jó. 

- És - mondom - melyiken kezdjem? Melyiket tetszik 
parancsolni? Hidromatik? Automatik? Fordomatik? — szóval hiába, na: 
túl nagy a szám, ez gyógyíthatatlan! 

— Legyen a Hidromatik — aszondja. 

Na lerajzoltam nekik szépen, meg mindent elmeséltem. Milyen a 
diagrammja, meg satöbbi — meg vótak elégedve. Szóval tudtam szépen 
az elméletet is. 

Így ászt végre nagynehezen átmentem. 

Hatvannyócba letettem a mestervizsgát, hetvenbe aztán rászántam 
magam: elmentem maszeknak. Már akkor úgy éreztem hogy eléggé 
megy a szakma, kocsija meg rengeteg mindenkinek van, én ugye 
mindenhez értek, nincs már olyan hogy valamit nem tudok 
megcsinálni — hát menni kell ennek, fog ez menni! Nekivágtam. Vót 
egy öreg pali, attól átvettem a műhelyt, ő olyan csöndes társ lett, ötven 
százalékra eggyeztünk. Hát tőkém az persze nem vót, de nem is kellett, 
három láda szerszámmal odamentem, kinyitottam — 


— és ment is gyönyörűen. A vevőköröm megvót, mer a szervízbe 
ahol vótam előtte, elhíreszteltem mindenkinek hogy nyitok — lett is 
annyi munkám egyből hogy alig győztem. Nem köllött ott várni, hogy 
na majd fél év alatt talán beindul lassan a bót — fenét, azonnal segéd 
kellett, mer annyira jöttek hogy majd meg szakadtam a melóba. Két 
segédem is lett aztán, meg három is a végin, meg két inas, szóval ment 
a dolog prímán — 

— csak az adót nem bírtam sehogy. 

Pedig ez vót a legszebb az életembe! Csak ez: hogy magam 
osztottam be a munkát. Hogy mehettem a SAJÁT fejem után. És 
láttam hogy jól csinálom, és hogy SZÜKSÉG van a munkámra, 
mindenki meg van elégedve vele — csak egyedül a tanács nem. 

Hetvenötezerrel kezdtem rögtön. Az első évi adóm hetvenötezer 
vót! Aztán az szépen ment fölfelé: százhetvenötezer, százkilencven, 
KÉTSZÁZEZER -— búúú, mondom, hát ezt má ne! Hát utoljára már 
HAVI HUSZONKÉTEZERNÉL vótam — ennyi pénzt becipelni a 
tanácsba, és akkor még a segédeket, inasokat fizetni, alkatrészt 
vásárolni, akkor a társ is, meg még haza is adni valamit — hát, 
mondom, megálljunk most már! Ez nem megy. 

De még akkor nem vót elég, hogy anyagilag nem bírtam létezni az 
állandó sanyargatásba, mer még akkor folyton éreznem köllött azt is, 
hogy én a nép ellensége vagyok — hát ugye MASZEK: valami 
kártékony állat! Ha bármilyen maszek problémával mentem akár hová, 
a káder egyszerűen megijedt tőlem, elsápadt, és semmi támogatást 
nem tudott adni senki, de egy fölvilágosítást se, semmi! — mer úgy 
nézett ki direkt, hogy szinte ugye BŰNT követ el, ha azt a maszekot 
valamilyen formába támogassa! Régen az adófizető polgárt a római 
légió is megvédte, mer aszondták hogy — Ezt ne, ezt hagyjuk, hát 
ennek az adójából tudunk háborúzni! — Régen egy adófizető polgárnak 
szava vót, embernek vették — máma másképp van. Pedig hasznos 
vónék az államnak, hát nem? Jó, tudom, maszek vagyok, és hát 
bizonyos értelembe, a szocialista, markszista, internacionalista izé 
szerint, ajtyatya-tyajtyatya-tyaram — ezt nagyon tuDOOM! Ajaj! Hát 
értem, meg nagyon örülök is neki 

— csak viszont azér ha benyomok a tanácsnak a munkám által húsz 
darab ezrest havonta, akkor annyit mégis elvárnék, hogy egy 
fölvilágosítással legalább segítsenek! De hát úgy látszik hogy a Biblia 


szerint veszik ők is, hogy többet ér a szegényasszony két krajcárja, 
amit úgy dob be hogy szégyenkezve süti le a szemit, mint a hivalkodó 
gazdagember fényes tallérja. Szóval, mint a jóisten, ők is jobb szeretik 
a sok kis nyócforintos csórót, mint azt a maszekot, aki próbálna 
valamit — hát, azt nem szabad szeretni! 

Elmondok egy dogot — ez jó eset vót, még maszek koromba történt. 
A Kombinált Étterembe vótam, jól éreztem magam, egy csavargyári 
dolgozóval. Kicsit már be vótunk szeszelve, és jöttünk el — én, a 
maszek, meg ez a csavargyári manus. Jöttünk errefele, sötétbe már, és 
— hát éreztem: kisvécézni köll. Ugye, italossan — KÖLL! Itt a 
Közlekedési Parknál: ki a fütyit, és psss — pisikéltem. Meg az a másik 
is, a csavargyári faszi. Hát, az anyja istenit, kiugrik egy rendőr, és — hát 
följelentést indított ellenünk  közbotrányokozásért. Behívnak a 
kapitányságra, minden, kérik az adatokat, — 

— Fésüs Dániel? Mi a foglalkozása? 

— Hát — mondom - kisiparos vagyok. 

— Igen? Ötszáz forintI A haveromnak meg: 

— Szikora Béla? Csavargyári munkás? Ötven forint. 

Na. Pedig eggyütt peseltünk! És isten bizony ugyanannyit peselt ő 
is mint én! Csak ő gyári dolgozó vót. Én meg maszek. 

Hát szóval nem bírtam már elviselni ezt az egészet, énnekem 
elegem vót — abbahagytam. Négy év után elmentem vállalathoz. Lehet 
hogy hülyeséget csináltam, a feleségem nem is akarta engedni, 
aszondta hogy inkább maradjak, és úgy törlesszem mindig az 
adósságot — de hát már nem bírtam! Ha legalább tudtam vóna, hogy 
mennyivel tartozok! De kiderült hogy amit én befizettem, az csak egy 
adóELŐLEG, és azután még annyit nyomnak rám amennyit 
gondolnak! Visszamenőleg! Szóval az ember soha nem nyughat, mer 
ebből ki nem lehet fogyni, mindig újra megterhelik! És úgy 
körülnéztem: hát akit csak ismertem kisiparost a szakmába, az mind 
meg vót nyomva négy-ötszázezerrel! Hóó, hát én ezt nem fogom 
kibírni — gyerünk, pucolás! Otthagytam az egészet a francba. Szép vót, 
jó vót, dehát — 

És így megy tönkre nálunk a kisiparos. Pedig szükség vóna rá! Hát 
ott van a rengeteg hiánycikk, közszükségleti áruk: húsdaráló, u-szög, 
tésztareszelő, gémkapocs, zárak, kulcsok, mákdaráló, palatetőszög, 
ajtópánt, anyám tyúkja — hát ezt mindent csak a kisipar tudná csinálni, 


csak úgy kifizetődő, erre a nagyipar ugyan nem fog ráállni! Pedig nem 
lehet lépni se az ilyen apróságok nélkül! De hát ilyen helyzet mellett ki 
tudja ezt vállalni? 

Épp tennap találtam egy sofőrülésbe egy képes újságot, Ifjúsági 
Magazint, vagy mi lehetett — én mindent elolvasok amit így a kocsikba 
találok — na ebbe is vót minden, történelem, tizennégytől kezdve, meg 
mindenféle találós kérdések, hogy na fejtsd meg ezt, meg mi az hogy — 
aztán ilyen hogy , példaképeink", meg satöbbi — na és, ott látom: 
„Kell-e vagy nem?” Szóval hogy mi a helyzet a kisiparossal. És a Pisti 
meg az Évi ott vitatkoznak az újságba, hogy aszondja , te mit szólsz a 
kisiparosokhoz? teszerinted van-e nekik létjogosultságuk a 
szocializmusba vagy nincsen?” És akkor a másik meg, hogy , hát én 
nem tartom egészségesnek", aszondja, , mer ugye van neki háza, 
villája, nyaralója, kocsija, mindene, és egy másik dolgozó meg esetleg 
nem tudja ezt megkeresni — hát akkor mér élvezzen az a maszek jobb 
helyzetet?", így. , Nem mindenbe értek egyet a te véleményeddel", azt 
feleli a másik, „mer azér a népgazdaságnak” — így meg úgy. Na 
kúrjátok meg — — 

Annak idején az iparjogot elég nehezen értettem meg — aztán 
egyszer egy öreg főkönyvelő pár mondattal megmagyarázta. Csak már 
későn, ez a baj! Mer akkor már benne vótam a szarba. 

— A haszonkulcs — aszondja — nyóc százalék. Érted ezt? 

— Hát — mondom — HALLOM amit mondasz, de hogyan köli ezt 
most érteni? 

— Ezt úgy köll érteni, hogy minden száz forintból amit megkeresel, 
nyóc forint a tied. A többin veszed az anyagot, béreled a műhelyt, meg 
elrakod, mer várhatod hogy ilyen meg olyan címen azt mind 
bekaszírozzák! 

Na. Én meg persze elkövettem áztat, hogy ami bejött, azt 
elkötöttem, kiadtam. Mer aszittem hogy az az enyim! Hát én dogoztam 
érte! Közbe persze azt se tudtam, hogy ami adót kivetnek, az nem az 
egész adóm, hanem csak , adóelőleg". Úgyhogy akkoriba fizettem 
mondjuk tizenhétezret havonta — aszittem hogy avval rendbe is 
vagyok. De aztán év elejin, ahogy a tanács lezárta az előző évet, kijött 
a papír, hogy , becslésünk alapján önnek még nyolcvanezer forint 
adóhátralékja van, fölszólítsuk hogy ezt fizesse be!" — és akkor azt is 
hozzácsapták a havi adóelőleghöz. Szóval csak fizessek, fizessek, 


fizessek, és azt se tudom hogy mennyit még, meg meddig, mer 
akármikor kijöhet egy új papír hogy , becslésünk szerint MÉG ennyi 
meg annyi" — hát ez nem tiszta önkényesség a törvénnyel? Na jó, hát 
nem hisz ennek a jogosságába senki, ők se — csak van egy törvény, 
hogy becslés alapján is ki lehet vetni az adót, hát akkor kivetik. 
, Becslésünk szerint”, ez a dumájuk. Mit jelent ez? Majd megkérdezem 
egyszer a Lőrincet. Énszerintem ez pont olyan, mintha én odamennék 
az utcán egy manushoz, mert tudom hogy van neki kétszázezer forint a 
zsebibe, és aszondanám hogy 

— Haver, ide hallgass, add ide nekem a kétszázezer forintodat, mer 
becslésem szerint az az enyim! 

Sőt, még rosszabb ennél, mer nekem nincsen kétszázezer forintom! 
Meg semennyi sincsen már! 

És akkor ez persze oda vezet, hogy aki tisztességesen akarja 
csinálni a botot, az nem bírja, és bedobja a törülközőt. Meg oda vezet, 
hogy kialakul a kisiparosok között egy hiéna-rendszer, mer rablásra 
kényszerítik a palit evvel a lehetetlen adómegállapítással! És akkor 
olyan hiénák kerülnek be a sorainkba, akiknek már nem a munka az 
érdekes, hanem csak a csalási lehetőség — hát ha őt törvényesen 
kirabolják, akkor már ő is raboljon — nem? 

Amikor abbahagytam a maszekságot, kérdezték tőlem odabenn 
hogy mér adom föl. 

— Kérem — mondom, — azér mer a jelenlegi adótörvénnyel nem 
értek eggyet! 

Nade tényleg: hát nem az vóna a normális, hogy megállapítsák 
hogy mennyit köll leadni annak a kisiparosnak havonta vagy évente, 
aztán utána békénhagynák?! 

Becsuktam, abbahagytam — aszittem evvel kész, így most 
megmenekültem a kutyaszorítóból. De a fenét. Mer azóta is kapom 
sorba a leveleket, hogy becslésük alapján még ennyi meg annyi jár — 
én meg fizetek. Hát mit tehetek?! Hiába van meg minden csekkem, 
hogy a három évi maszekságér mennyit fizettem már — most négy éve 
már hogy becsuktam, és még mindig fizetek havi kétezer kettőszázat a 
becslésük alapján! És nem tudom hogy mér! Csak mer három évig 
maszek voltam, és hát akkor ugye bűnhődjek! És most meg a múlt 
héten be voltam hivatva a pénzügyi osztályra és közölték, hogy még 
előástak nekem hatvanezer forint adótartozást, becslésük alapján. 


Úgyhogy most le akarják tiltani a fizetésem negyven százalékát, hogy 
úgy törlesszem a tartozást! Mer ez a törvény! Hát ki érti ezt?! Meg ki 
bírja ezt?! 

Most aztán valaki megsúgta, hogy mit lehet itt tenni. Hogy 
jelentsen föl a feleségem, hogy iszákos vagyok, nem adom haza a 
dohányt, éhesek a gyerekek — és akkor a bíróság lefogassa a 
fizetésemet a családnak, úgyhogy akkor nem lehet lefogni belőle 
negyven százalékot az adóra, hanem csak kevesebbet. Szóval mostan 
ez lesz majd. Hát ilyenekre tanítsa meg az embert az élet! Nehéz, 
ugye, nehéz lesz, mer a Gabi nagyon fázik a dologtól, hogy ő ottan 
alakoskodjon, elmesélje hogy én ilyen vagyok meg olyan — szóval 
nehezen tud ő szerepet játszani, mer mindig meg szokta mondani 
magyarul hogy mit gondol, most is húzódozik nagyon, hogy hogyan 
tudja ő ezt végigtáncolni — de hát ez van. Mer jobb nincs! Rá vagyunk 
kényszerítve. Hát élni kell! 

Az az igazság, hogy én nagyon sokat vándoroltam. Úgyhogy nekem 
összesen harmincnyóc munkahelyem vót eddig! Ez úgy van, hogy ha 
vagyok egy munkahelyen, egy idő után megunom az állandó egyforma 
munkát, és akkor muszáj tovább menni. Ugye mindig az volt a 
vágyam, hogy mindent megnézzek, megtanuljak — hát ezer akartam 
disszidálni is! Hogy mint a régi vándorló mesterlegények, mindent 
kitapasztaljak a világba! De aztán hogy ez nem sikerült, meg az a 
kalandvágy is egy kicsikét már csillapodott bennem a korral, már úgy 
éltem ki csak hogy sűrűn váltogattam a munkahelyet. Vándoroltam, 
mer mindenhol más teknika van, és engem meg MINDEN érdekelt! 
Mindig hallottam valami újat, amit még nem ismertem, hogy például 
valamelyik garázsba Buíkokat hoztak, vagy Hödzönt — híí, hát azt meg 
kéne nézni! Na gyerünk oda! — Ott vótam akkor pár hónapot, 
megismerkedtem jól a Búikkal — akkor meg mesélte valaki, hogy ide 
meg ide jöttek új Mercik, komputeres, ejspicces kocsik — hát az milyen 
lehet? — kiléptem megint, mentem a Mercikhez — és így csavarogtam 
be az egész szakmát. Hasznomra! Mer most már nemigen van olyan 
típus amit nem ismerek! A legprimitívebb gőzgéptől végigcsináltam a 
legnagyobb dízelig mindent! 

Hát RÉSZBE hasznomra vót ez. Mer a műszaki tudásom nagyon 
kifejlődött. De jogi szempontból meg káromra volt. Úgyhogy most itt 
állok: szakmailag képzett vagyok — de jogilag meg tré vagyok. Mer aki 


így vándorol, az a jelenlegi törvények szerint gyanús, és csúnyán 
elítélik: hát én is alájatartozok a nagy büntetőtörvénykönyvnek, énrám 
is érvényes, hogy aki egy évbe egyszer vagy kétszer önkényesen kilép, 
az — satöbbi-satöbbi, meg van pontosan szabva, hogy milyen 
büntetéseket köll ráverni mint , vándormadárra". 

A fater nem szeretett vándorolni. Ha neki jó vót egy munkahely, 
akkor maradt a fenekin, nem ment tovább. Pedig jó munkás vót! Hát 
így is lehet: így elérte azt, hogy NAGYON beletanult egy szakma- 
részbe. Csak viszont ez nem vezet el az újhoz! Hát ez egy magyar 
betegség! Hogy csináljuk amit megszoktunk, az újtól meg persze 
húzódunk! Majd ha már muszáj, már törik-szakad, akkor átallunk — hát 
nem ez lassította le minálunk az ipari fejlődést? És a legtöbbnél ezt 
látom. Hogy ha megmelegedett valahol a segge, akkor nem szívesen 
veszi föl már. Pedig eggyes iparágakba ez szinte BÉNÍTÓ-LAG hat! 
Hát ha egy autószerelő mindig csak egy helyen dogozik, tegyük föl 
szallag mellett az Ikaruszba, akkor az kiválóan érteni fog az 
Ikarusznak mondjuk a hátsó futóművihöz — de ha átrakják máshova, 
vagy megváltoztassák a gyártást, akkor a pali egyből hülyébb lesz, 
mint egy segédmunkás! És persze azér fél továbbmenni, mer tudja 
hogy most ő ebbe az egybe jó, de máshoz nem ért, és akkor fél újat 
kezdeni, amíg csak lehet ottmarad, és ott féltékenyen őrzi a többi előtt 
azt a kis tudását, a fiatalnak nem adja át, mer asziszi hogy attól függ az 
élete hogy ott tud-e maradni — pedig a tudást nem vihessük a sírba 
magunkkal! Nem őrizni kell azt, hanem még hozzátenni minél többet! 
És utánamenni, ha itt már nem tudok újat tanulni! Szóval énszerintem 
igenis: tessék vándorolni. Legalább amíg még nem alapított családot, 
vagy el nem érte mondjuk azt a negyvenéves kort, addig mozogjon, 
lásson, tanuljon! NEM SZABAD megmaradni egy helyen! Mer 
szakhülye lesz a paliból, ha nem mer lépni! Aki ért mondjuk a 
Volgához — és avval kész. És rengeteg olyat ismertem, aki jóképességű 
lett vóna, tehetséges — ha mert vóna vándorolni. Értett a Csepel 
teherautóhoz — de hát mi az? Tessék akkor elmenni a Zsiga-szervízbe, 
univerzálissan dógozni a rugócsapszegtől a dugattyúcsapszegig, fél év 
után lehet menni dízelesnek, meg ide, meg oda, amoda — így les2 
szerelő! De úgy látszik hogy ehhez nagyon nagy bátorság kell. Meg 
sokan egymástól is tartanak. Meg nem merik vállalni a jogi 
következményeket, amik avval járnak hogy kilépünk-belépünk. És 


akkor maradnak inkább, és megutálják a szakmát, meg megutálják az 
életüket, mer egyszercsak észreveszik hogy hiányzik valami. Hogy 
favágók. Hogy nem ALKOTNAK. És már nem is érdekli őket semmi. 

És hát a rendeleteket se értem. Mer én is elítélem az olyat, aki azér 
vándorol mer tényleg vándormadár, büdös neki a meló, meg azt reméli 
hogy majd többet kap a másik helyen — nade ebbe a szakmába meg 
MUSZÁJ vándorolni! És odafönn is jól tudják, hogy nem 
begyöpösödött agyú szakhülyék kellenek — hát az újság is mindig írja! 
—, hanem tág látókörű, nagy műszaki tudású, mindig új dogokra 
kíváncsi palik! Nahát én erre utaztam! És akkor az a végeredmény, 
hogy jogilag el vagyok vágva. 

Pont amikor elvégezte a fiam a nyóc általánost, akkor lettem 
maszek. Akkor munkakönyvet váltott, odavettem magamhoz inasnak, 
és nálam szépen megtanulta amit lehetett. Amikor én becsuktam a 
botot, már fölszabadult a gyerek. Jó iskolája vót, mer sok típust látott, 
meg hát mi nagyon nagy önállóságra vótunk kényszerítve, még a 
szerszámokat is magunk csináltuk, szóval igazi gyakorlatra tett szert — 
de persze láttam hogy még nem elég önálló, mer négy év nem elég, 
hat-hét év legalább kell ahhoz hogy na valamennyire értse ezt a 
szakmát, meg hát sokmindennel énnálam nem is találkozhatott, például 
nehéz-dízel énnálam nemigen vót — úgyhogy amikor fölszámoltam a 
műhelyt, elmentem a fiammal együtt üzembe dízelesnek. Ö is tanulja 
meg — meg engem is érdekelt! Éjjelesnek mentünk, hogy nappal 
intézhessem a hivatali dogokat — vót elég a maszekságból kifolyólag —, 
ott vótunk fél évet, megtanulta a gyerek a dízelt. 

— No — mondom -, érted most már a szervo féket is? 

— Értem — aszondja. 

— A levegőst is, meg amelyik levegő-olaj kombináció? 

— Értem — aszondja —, mindegyiket értem! 

— Na akkor gyerünk tovább! 

Mentünk akkor benzines üzembe. Hat hónap után onnan is tovább — 
így vittem körbe a gyereket mindenhová, ahol még tanulnivaló vót. És 
amikor két év után azt láttam, hogy most már megáll a maga lábán, 
akkor otthagytam egy munkahelyen és azóta önálló a gyerek. De addig 
nem hagytam el! 

És ezt nyögöm most is. Mer a társadalom nem veszi figyelembe 
hogy mér vót ez, meg hogy kell ez, így jó ez, hanem aszondja: 


- Na, mivel maga egy évbe kétszer kilépett, azér most 
lecsökkentsük az órabérit, egy bizonyos ideig nem kaphat se jutalmat, 
se fizetésemelést, se a teljes szabadságát nem kaphassa meg _ 

Így. Például énnekem huszonkettő tízes munkakönyvem vót, és 
KILENC forinttal akartak fölvenni! KILENC forinttal! Csak mivel 
elmentem nehézgépszerelőnek, megadták mégis a tizenkilenc forintot 
— de örültem hogy tizenkilenc forinttal fölvettek! És egy évig nem 
lehetett emelni! És maj csak valamikor nyócvan kettőbe kapom vissza 
áztat, hogy meglesz a teljes szabadságom, az évi huszonnégy napom, 
meg a jogfolytonosságom, mindenem! Ekkorát kell fizetni azér hogy 
tanulni akartam, meg a fiamat taníttani! 

És hát ez nem borravalós hely. Vótam én sokat borravalós helyeken 
is — csak hát az nem megy sokáig nekem. Mer szolgaság az, a 
borravaló lakájjá teszi az embert. Ott nem vagyok saját magam, csak 
egy robotgép. Megcsinálom a kocsit, megveregetik a vállamat, 
becsúsztassák a dohányt — csak ez nem elég. Valami hiányzik. Nem ez 
a szakma! — Csak persze most nagyon kell a mani, most jól jönne 
mégis az a borravaló — igen. De ha most megin kilépnék hogy 
máshová menjek, mondjuk egy borravalós helyre, akkor megin csak 
kilenc forinttal kezdenék! Úgyhogy most maradni kell. Tetszik, nem 
tetszik, most már ki kell bírnom ezt, akárhogy is érdekelne valami 
más, új dolog, itt kell maradnom most már. 

Mondjuk megvagyok azér. Nem szeretem ezt a munkahelyet — de 
hát ez van. Dogozók — ászt kész. Nincs velem semmi baj, eléggé 
szeretnek is a főnökök, mer értem jól a dogokat, meg szeretem is 
csinálni — nem is a munkával szokott nálam probléma lenni, avval 
soha! Hanem inkább ilyen fegyelmi dogokkal. Mer például azt a 
kevéske szabadságomat soha nem tudom úgy tartalékolni hogy elég 
legyen. Ugye a rengeteg hivatalos elintéznivaló, ami még a 
maszekságból van, adóhivatal, Fővárosi Tanács, mittudomén, elvisz a 
tizenegy napomból legalább kilencet, és akkor ha utána valami 
közbejön, már nem tudom szabadságilag elintézni — na persze akkor 
jönnek az igazolatlan napok. De más balhém nemigen szokott lenni. 
Most már ha valami nem tetszik, akkor is inkább hallgatok — ászt így 
nincs baj. 

Csak nem szeretem. Mer hát szeretésről, arról nincs szó. Mer 
valahogy nem szeretem NÉZNI se ami itt megy! Ezt a pazarlást, 


szervezetlenséget! Még beszélni se szeretek a munkahelyemről, mer 
azt se tudom melyik végin kezdjem el szidni! 

Például van olyan eset: behozza a soff őr a panaszt,, mondjuk hogy 
se előre se hátra nem megy az a Tátra dízel, eggyáltalán nincs 
meghajtás. Namost ilyenkor mi van? A tiszta bizonytalanság! Mer 
lehet hogy ebből most kéthetes munka lesz, de lehet az is hogy csak 
másfél órás. Lehet hogy rászámláznak negyvenezer forintot, de lehet 
hogy százötven-kétszáz forintér elkészül — ugyanavval a hibával! 

Mer ha énhozzám kerül, aki már közel negyven éve mozgok ebbe a 
szakmába, én megcsinálom rögtön és jól. De ha meg olyan kapja, 
akinek nincs meg a gyakorlati és elméleti szaktudása, még kezdő, nem 
ért hozzá, az vagy végigmegy a mehanikus sorrenden, vagy találomra 
bebont — nahát itt nincs hiba, rakjuk össze megint, próbáljuk most 
amúgy — újra szétszedi, segítséggel, darut is használ hozzá, és szépen 
elbütyköl két hétig, mire ellyukad ahhoz a hibához amit én egy ÓRA 
alatt megtalálok! Ha megtalálja eggyáltalán azt a hibát! Mer van úgy 
hogy két hét után otthagyja — Hát mit tudom én mi a baja, én nem 
találom! — ászt kész, jöhet a következő! Hogy sokszor tényleg rossz 
nézni, amit egyik-másik csinál! És nézni kell! Mer nem szólhatok 
bele! Pedig ÚGY odamennék, hogy 

— Te állat, hát ne ott babráld! Ide nézz, ezt vedd ki, és akkor — — 

De nem mehetek oda, mer rögtön rámszól a többi, hogy 

— Hagyjad őket a fenébe! Ne szóljál hozzájuk! Le vannak szarva! 
Úgyis mindig minket áztatnak, aszondják hogy mi vagyunk a hülyék — 
na ez különben így is van! —, hát akkor nehogy még odamenj! Az 
anyjuk seggit, csak kínlódjanak! 

Hát jó. Kifordulok, ászt így nem látom. 

Például: nem indul egy dízel. Ugye, mi az első? Odamegy az az 
illető, a kezelő, vagy szerelő, vagy betanított szerelő, vagy aki asziszi 
magáról hogy szerelő, odamegy a tápszivattyúhoz, és a kézipumpával 
megpumpálja, hogy van-e üzemanyag — hát ez az első rutinmozdulat. 
Na, nincs üzemanyag! Akkor szétszedi, belenéz, lássa hogy a 
hajszálrugó alacsony. — Alacsony a rugó a szelepen? Aha! Annak 
biztos jó erősnek kell lenni! — fogja a pali a rugót, kihúzza. Nem is néz 
alája, hogy mi van, csak a rugót jól kihúzza, visszateszi — és hát persze 
nem jó így se! Evvel szépen elkínlódik délig. Akkor jön a váltás. 

— Na mi van? 


— Hát, nem indul ez a rohadék! Má mindent csináltam neki Dani 
bácsi! — avval elmegy, otthagyja nekem. 

Már nem is érdekli tovább, nem kíváncsi rá! Nem marad ott, hogy 
lássa hogy mi lesz, mint én azelőtt, vagy a barátaim, akikkel együtt 
tanultunk — hát így tanultunk, hogy vagy addig csináltuk míg rá nem 
jöttünk, vagy ottmaradtunk hogy lássuk, mit tud vele csinálni az a 
másik! 

Megyek akkor oda, nézem mit csinált — na persze kihúzta a rugót. 
Már tudom egyből, mer már ismerem a kezüket! Már vissza ugye nem 
tudom nyomkodni azt a szerencsétlen hajszálrugót, hát fogom, 
lecsípek belőle egy darabot, úgy megin jó — hányat megcsináltam már 
utánuk! Mer tudom hogy milyen magasan kell állni a rugónak, hát 
BENNEM VAN az a méret, mer ha valamire ránézek, HÚSZ évig se 
felejtem el a méretit! — Ügy akkor megyek tovább. Fölemelem a 
szelepet, látom el van kopva. Na persze szerszám nincsen, fogok egy 
smirglit, az ablaküvegen szépen megcsiszolom, visszateszem — már jó 
ís, tessék, mehet! 

Na hazudnék ha azt mondanám hogy nincsen néha egy-két 
érdeklődő — nade pont olyan érdeklődik mindig, akinek nem kell 
SOHA ilyenhez nyúlni! Egy darukötöző! Vagy egy Barkaszos sofőr! 
Az odajön esetleg, hogy 

— Mi vót avval, hogy annyit baszkódtak vele, hárman is, te meg 
csak odamentél ászt megcsináltad! 

És vót már úgy nemegyszer — sokan aszondják hülye vagyok —, 
hogy ami alkatrészem maradt a régi maszekságomból, azt hoztam be 
otthonról, mer nem bírom nézni, hogy ott áll az a rohadt gép és nem 
történik semmi! Mer ezeken a nagy markológépeken is van olyan 
alkatrész, hogy a lukszuskocsin is ugyanaz megvan. Nézem: ítt áll ez a 
Dé száznegyvennégyes, nincs hozzá főfékhenger a raktárba — nade hát 
ez ugyanaz, mint a Skoda Oktávia főfékhengere! Ha akarok venni Dé 
száznegyvennégyes címen, akkor nincs egész Pesten, csak 
Cseszlovákiába van, de ha Skoda Oktáviához kérem, adnak öt zsákkal! 
De ezt nem tudja a raktár, meg egy főnök se tudja, és hiába is mondom 
nekik — nincs, ászt kész! Namost ez egy hernyótalpas rakodógép, a 
pályaudvarokon használják, öt-hat markolással kimarkol egy vagont. 
Hát egy marha hasznos gép vóna! óránkint termelne kétezer forintot! 
Ha egy műszakból kiesik, az tizenhatezer forint! Három fő személyzet, 


gépkezelő, zsírozó, meg egy lapátos, ezek is állnak a gép miatt, keresni 
se tudnak, mer tonnára kapnák a pénzt, akkor még plusz a kötbér is, 
hogy ott áll a tizenöt vagon — az már menynyi forint? És ott áll a gép 
hetekig, százezer forintok úsznak el, mer senkit nem érdekel, hogy 
ilyen főfékhengerrel tele van az Autóker, csak Skoda ezerszázashoz 
kell kérni! Hát ne guruljak dűbe?! És akkor mérgembe hazaszaladok, 
és elhozom ami nekem van otthon maradékba főfékhengerem — mer én 
nem vagyok se szocialista, se komunista, meg nincsen bennem az a 
lengős nagy markszista izé, csak egy aránylag józan értelemmel 
megvert ember vagyok, aki gondolkozik, és FÁJ nekem ezt látni! 
Hogy ott áll az a monstrum, egy piti dologér, mer képtelenek gyorsan 
fölismerni a hibát, vagy egy kétforintos dugattyúér áll, és napi húsz, 
meg harmincezer forint úszik! 

— Hát a kurva anyját, azt a vagont ki kell rakni valahogy, hát 
gyerünk akkor! — és csinálom. Ha hülyének néznek is! Még mindig 
jobb mintha megütne a guta! 

És az a legnagyobb baj, hogy így már nem látom értelmit a 
munkámnak. Ugye a legtöbb munka csak azér van, mer amit 
elcsesznek a délutánosok, azt kicsit helyrepofozzuk, visszaadjuk nekik, 
vagy mi szúrunk el valamit, átpasszoljuk a másik műszaknak, ők 
tovább rontsák, megin visszajön — csak egymásnak csináljuk a 
munkát! Hát ez olyan mintha ott se lennék! Hát EZ munka?? 

Most egy ideig nem vót villanyszerelőnk — hát aki vót, elment, 
másik meg nem jött helyette, mit csináljunk? Ott áll a daruskocsi, az 
önindítóját kéne javítani — de nem lehet: nincs villanyszerelő. Hát, 
baszta a csőrömet a dolog — most ezer álljon az a drága gép? 

— Főnök — mondom a górénak —, had csináljam én meg! 

Én! Pedig hát mi közöm nekem hozzá? Autószerelő vagyok, nem 
autó-villanyszerelő! Ülhettem vóna a sparhelt mellett — azt nem veszik 
zokon! Hát a szerelőnek most nincs munkája — igaz hogy 
villanyszerelőre vár öt kocsi, dehát nincs villanyszerelőnk! — és el lett 
vóna intézve! 

És ülnek, és egy se szól! De én ezt nem bírom. Jobban is telik az 
idő ha dogozók, meg érdekel is, hát 

— Főnök, engedd már hogy — — 

Aszondja: — Meg tudod csinálni? Mondom: — Meg hát. 

— Na- aszondja —, csináld akkor! 


Ugye: milyen értelmes főnök! Ez már egy ész-tubi! Hogy engedi 
legalább! Mer a másik, a régebbi főnök, az aszondta vóna: 

— Kérem, ha nincs villanyszerelőnk, nem tudjuk csinálni! Maj ha 
kapunk embert, akkor mehet! — a gép meg állt vóna egy hónapig! 

Kiveszem az önindítót — hát semmi az egész: egy kábel leesett. 
Visszanyomom: kész, mehet! Öt perc vót! 

— Na főnök, csinálhatom amazt is? 

— Csináljad ha nincs más dogod! 

Hát ez már komolyabb ügy: ki kell cserélni az önindítót. Na persze 
a raktárba nincs új — nem érdekel: csinálok akkor! Nem ismertem még 
ezt a fajta Tátra önindítót, de az elméletit igen, az elvit — hát nem 
ijedek meg! Láttam hova dobálták a selejtet, mer általába nyitott 
szemmel járok, odamentem, kerestem három rossz önindítót. Szépen 
szétszedtem őket, láttam: itt, itt, itt, ebbe ez a rossz, abba az, amabba 
megin más, de a többi rész még jó! — na egyből összeválogattam a 
háromból egy jót, összeraktam, betettem — kész. 

Úgyhogy amíg nem vót villanyszerelő, én csináltam azt is. 
Dinamót, önindítót, mindenféle bekötéseket — hát legalább tanultam 
evvel is! 

Kaptam most új gépeket, darus Ifákat, a régi Panterok helyett vették 
most ezeket — hát elég komplikált, még szokatlan valamik. De leírást 
meg nem hoztak vele! Hát ugye, sose láttam még ilyeneket, nem 
ismerhetem 

— Na nem baj — mondom -, kérek egy leírást, ászt majd abból 
kisüssük hogy mi újság! — de leírás nincsen. Semmiféle dokumentációt 
nem kértek hozzá! 

És akkor közbe meg most kerültek elő valami irattár sarkából a 
leírások azokhoz a gépekhez, amiket már leselejteztek! Ügy ahogy 
megkapták, bontatlanul előkerült 

— németül, mer le se fordították! Csak a soffőröknek annyi vót, 
hogy na melyik kar micsoda — de már ami a szerelőknek kellett vóna, 
ahhoz senki hozzá se nyúlt! 

Ugye ha én góré lennék, aszondanám: — Kérem, kaptunk negyven 
darab ilyen és ilyen új gépet; ha van itt olyan ember, aki látott már 
hasonlót, vagy kedve van hozzá, az jelentkezzen, ezeket beosszuk 
külön brigádba; mindenki kap a kézibe egy leírást, és az egész társaság 
elmegy egy kéthetes tanfolyamra! Azután maj kezdhessük 1 


De hát hol vagyunk ettől! Ott vagyunk, hogy bejön a soffőr, hogy 
aszondja — Nem tudom mér, de a daru nem nyílik ki! — szóval hogy 
nem csúszik ki neki a toldalék a tolltartóból. Na jó, megyek — hát 
annyira ismerem mint az űrhajót! Nyitom ki az elektromos szekrényit, 
hátha nincs áram, talán a biztosítékkal van valami — hát ez az első 
ugye. Kinyitom az elektromos dobozt, akkora mint egy kandalló — 
hanyatt HŐKÖLÖK! Mint egy telefonközpont! Millió kábel! Na most 
itt melyik micsoda? Mer prospektus nincs, fölirat semmi — hát úgyis 
mind hülyék vagyunk ugye, óvasni biztos úgyse tudunk! Csak egy szar 
kis papír kéne, hogy az Efbé ötös biztosíték a darugépnek a 
kapcsolójához való, az Ibé ötös a horogleeresztőhöz tartozik, meg 
satöbbi — és akkor már minden marha tudná hogy hova nyúljon! Mer 
hát olvasni azér most még tud a legtöbb! De hát így — — 

Én vittem most be egy új villanyszerelőt, olyasféle faszi az is mint 
én, általába együtt szoktuk megtalálni a hibát — mer mi tudunk 
VADÁSZNI. Úgyhogy most már azér valamennyire el tudunk igazodni 
ezeken az új Ifákon is. De a többi csak egyfolytába cikizi! 

— Hogy ti milyen birkák vagytok! Ennyi türelmetek van?! 

— Ennyi! — mondom. — Mer érdekel! 

— A fenének — aszondja —, hagyjátok! Majd a délutániak! 

A délutániak meg persze ugyanígy: — Majd a délelőttiek! — És 
akkor ez így megy, amíg valaki meg nem unja — mer azér csak akad 
még egy-két ilyen hülye mint én. 

Rohadjak meg, ha nem ott fáztam meg most is! Mer annyit 
vacakoltam kinn a hóba, hogy már a hideg kirázott. Már a góré szólt, 
hogy menjek be. 

— Nem — mondom -, még nem, hát érdekel — — 

— Ettetek? — aszondja. Mer most ez az öreg emberséges, elég 
rendes a krapek, ez az új főnök. 

— Nem — mondom -, hát majd ha megtaláltuk a hibát — — 

Na hát szóval így megy ez. Ilyen ázsiai szervezetlenségbe! Ez a 
marhanagy vállalat — mint egy rossz tábori műhely! HARMINC 
NÉGY évvel a háború után! A béke kellős közepin! Hát én ezen úgy el 
tudok keseredni! 

És közbe lehetne azér segíteni ezen! Én itt nem bírok semmit 
csinálni, de a nagy górék, akik odafönn vannak, tudnának segíteni 
ezen! Csak énszerintem azok fére vannak vezetve. Merek fogadni 


hogy azok nem tudják hogy mi van idelenn! Hogy amit ők olyan 
szépen leírnak meg elmondanak, az idelenn így néz ki — én fogadni 
merek hogy ezt nem tudják! 

Én nem tudom hogy miből kifolyólag, de az én szakmámba a 
kisebb főnökök mind olyanok, hogy vagy kárpitos volt, vagy fuvaros 
vállalkozó, vagy úriszabó — és asziszem hogy semmi más nem 
támogassa a palit, csak az a kis piros könyv. Ismerek ilyet! Hogy érteni 
aztán nem ért semmihez. — Na lehet hogy ezt rosszul mondom, lehet 
hogy tévedek — hát nem akarok senkit se sérteni. De én ezt így látom, 
meg más is, az egyszerű melós így lássa ezt. 

Pedig nagyon sok függ a vezetőtől! Én ha góré lennék — csak hát 
erről szó se lehet. Örökké ez vót a bajom, hogy LÁTTAM hogy mi 
megy, TUDTAM hogy hogyan lehetne jobban csinálni, hát nagyon 
szeretnék főnök lenni, hogy megmutassam — csak hát előszöris a górék 
mind féltik a pozíciójukat. Nem oda való, nem ért hozzá, csak úgy oda 
rakták, akkor persze boldog hogy van neki egy nyugodt hellyé, 
ragaszkodik hozzá, és rettenetessen fél az olyan embertől aki ért is 
valamihez, meg akarna is valamit. Úgyhogy ez az első, hogy az ilyen 
magamforma krapekokat elfektetik, elnyomják. Hát mindenhol ez 
megy! Látom az újságba is! Ott van a tegnapi Magyar Nemzetbe: 
kétdiplomás szivar, és jegykezelő a Mávnál. Mer látta a hibákat — 
eltessékelték. És már ahova lép, mindenhol elkűdik, mer megy a drót 
utána: nagy pofája van, fölbujtassa a többit, meg ez, meg az — és 
mindenhol zamekolják a tagot! 

Ha én góré lennék, mondjuk itt a mostani vállalatomnál — én meg 
bírnám szervezni! Ha mondjuk egy autójavítónak a vezetésivel 
megbíznának: ott két hét alatt rend lenne! Körülnéznék, megnézném 
mindenkinek a kartonját, ki mit végzett, mihöz ért, mennyi a 
gyakorlata. Aztán szépen összepároztatnám őket: mindenki válasszon 
párt! Egy öreg, egy fiatal! Tessék, ez huszonöt éve csinálja, megfordult 
huszonöt munkahelyen, biztos jól érti — vegyen magához egy fiatalt 
segítségnek, ászt tanítsa! Ügy osztanám ki a melót egy-egy párra: — 
Na, Pali bácsi, itt van egy Skoda, ez és ez a panasz, itt a cédulája, 
keresse meg a kocsit az udvaron, találják meg a hibát, csinálják meg! 
Ha délre végeznek, leellenőrzöm, ha jó, elmehet haza! — hát nem az a 
fontos hogy itt üljön nekem! — Ha meg reggel nincs elég munka 
mindenkinek, akkor tessék kéziszerszámot csinálni: mindenki ékelje 


meg a kalapácsát, csináljon lyukasztót, vágót, mosótepsit, tegye rendbe 
a körzetit míg hoznak be hibás kocsit. — Menne, nagyon! 

De én ugyanígy akármilyen gyógyszergyárat el mernék vállalni, a 
vezérigazgatóságot is, mindenféle egyetem nélkül! Kiszúrnám, hogy 
hol mi sántít, és megszervezném! Végigjárnám a gyárat, összeszedném 
azokat a kis eldugott, ismeretlen palikat, akiket eddig elfelejtettek 
megkérdezni, pedig ismerik minden csínját-bínját a dolognak — — 

A nagyobb górékat mi soha nem is lássuk. Akiket mi látunk, az a 
telepvezető, művezetők, csoportvezetők — és egyik nagyobb hülye 
mint a másik. A csoportvezető nagyobb marha mint a segédmunkás, a 
művezető nagyobb szamár mint a csoportvezető, a telepvezető meg 
MÉG nagyobb — meg így tovább, de azt már mi szerencsére nem 
lássuk. A telepvezető, az olyan, hogy nincsen se szakképzettsége, se 
rátermettsége, se semmi, ő csak megszokta a helyi hülyeségeket már 
tizenöt év alatt, ászt csinálja egyformán, nem érdekli az egész. 

— Nem érdekes — aszondja mindenre —, ezt így szoktuk csinálni, jó 
lessz így! 

„Így szoktuk” — na hát ez az! 

— Pedig — mondom — a Kurtolcski bácsi erre tudja mit mondott? 
Azt mondta hogy , emberek, ne hagyjátok magatokat elámítani avval, 
hogy én ezt már húsz éve így csinálom, mer lehet valamit húsz éven 
keresztül is rosszul csinálni!" 

Ezt az aranymondást én egy adagoló-szakbrossúrába találtam 
egyszer, „Hogyan állítsuk be a porlasztót", ez vót a címe, a Tanács 
körúton vót egy Dízel-bolt, mentem fúvókát vásárolni, és ott nyomták 
a kezembe ezt a füzetet, prospektust. Aztán óvasgattam ebbe, hogy 
mikre kell vigyázni, hogy az adagolónál mikroszkópos tisztaság kell 
hogy legyen, meg ilyesmik, és egyszercsak ott látom ezt a szöveget, 
hogy „emberek, ne engedjétek magatokat elámítani — —, hű de 
megtetszett! Hát milyen igaz! 

Na mondogatom azóta is sokszor, ha hallom ezt a dumát, hogy , óó, 
ezt így szoktuk, meg úgy szoktuk", hogy 

— Figyelj csak! Tudod mit mondott erre a Kurtolcski elvtárs? Azt 
mondja hogy — — 

Na vannak még akkor a műszaki górék, pár teknikus meg mérnökök 
— hát az is olyan mintha ott se lennének. Mer diplomája van, 
gépészmérnök, de a gyakorlathoz halvány DUNSZTJA sincs. 


Úgyhogy ezt én már milliószor kipróbáltam és meggyőződtem róla, 
hogy semmiféle mérnök meg semmiféle teknikus SEMMIFÉLE 
segítséget nem bír adni soha! Van néha valami különleges eset, hogy 
kupaktanácsot kellene összehívni, konzultálni kellene, mint az 
orvosoknak a betegnél, hogy — Na nézzük, most fölvágtam a hasát, de 
mit is csináljunk tovább, látok itten egy elváltozást, de mégis, maga 
mit gondol kolega? — És akkor az a művezető, akinek szakmai tudásba 
fölöttem kellene lenni, semmit nem bír hozzászólni! És a teknikus, 
akinek még följebb kéne lenni, meg az üzemmérnök, akinek MÉG 
ANNÁL IS följebb — eggyik se tud semmit mondani! 

— Itt van kérem, ez és ez a probléma, Dé száznegyveneggyes, új 
gép, de prospektust nem vettünk hozzá, nem nagyon ismerem még én 
se, mer hát dízeles, hernyótalpas markoló, Skoda-motorral, az elméletit 
értem, levegővel működik meg olaj hengerekkel, nem egész idegen, de 
biztos azér nem vagyok benne, kérem a tanácsát! 

Nem zuhantassa le a kanalat, és így nagyon balesetveszélyes, maga 
a kanál tizennégy mázsa, huszonöt mázsa kavicsot markol, az 
harminckilenc, hát elég nagy a felelősség — — 

Hát, ő nem tudja. Próbálgassam ki. Hogy ide szoktunk nyúlni neki, 
meg oda szoktunk — — 

Szóval, ha valamit nem tudok, akkor azt ki kell TALÁLNOM. De 
hogy egy góré valamibe segíteni tudjon 

— aa, hát olyan nincsen. 

Úgyhogy az a helyzet hogy szakmai analfabéták között vagyok. 
Ötvenhat előtt még csak ment valahogy a dolog, mer sok szakember 
vót még a régi generációból — de most már a régieknek az utolsó 
mohikánjai az én korosztályom, nagyon kevesen vagyunk már. Ezeket 
meg nem érdekli semmi. Műszaki analfabéták! Úgyhogy én a másiktól 
soha semmit nem kaphatok, csak nekem kell őket tanítani. De még 
akkor vigyázva, nehogy megsértsem a palit! Mer hát ő művezető, vagy 
teknikus — én meg ki vagyok? Vigyázni kell hogy úgy adjam be neki a 
dogot, mintha ő jönne rá, nem ám hogy én tudok valamit! Nem hogy 
„ezt így kell csinálni”, meg „az úgy van", hanem addig kavarom a 
szöveget, míg a végin , aha! ja persze! most értem meg! milyen jól 
kezdte, lássa, nagyon jó ötlet vót! na csináljuk akkor így!" Szóval 
tiszta torna az egész! Még az a szerencse hogy idegileg jól állok! 

Még ez a mostani művezetőm, ez még valamennyire értelmes, meg 


talán úgy érdekli is a dolog — soffőr volt, úgy emelték ki —, hát ez is 
nagy szó! Sajnos ez se soká marad, mer már védett korba van, megy 
nyugdíjba. Sokat nem tud tenni ő se, mer nemrég vette át ezt a jakit 
örökségbe, átszervezni már nem fogja, nem is bírna vele — de legalább 
van annyi esze a régiből, hogy olyannak adja a munkát aki ért hozza. 
Meg egy motorszerelőt nem tesz oda drótkötelet cserélni. Nagy dolog! 
Mer a fiatal góréknak nincsen annyi sütnivalójuk! Azok aszondják: 

— Kérem, ki kell a drótkötelet cserélni, menjen három ember, maga, 
maga, maga, ászt nyomás! — és mindegy hogy az motorszerelő, vagy 
géplakatos, vagy akármi! És akkor mehetek drótkötelet cserélni, vagy 
hátsó rugókötelet, amit egy segédmunkás is meg tud csinálni — azt a 
csőszerelőt, vagy volt lókupecet meg odaállítsa adagolót cserélni. 
Hogy három napig tart egy adagolócsere, amit én egy FÉL óra alatt 
megcsinálok! 

És engem ez RETTEnetessen el tud keseríteni! Mer nem az, én 
mindenkinek mondom, hogy ha azt a föladatot kapja hogy utcát kell 
söpörni, szart kell pucolni, vagy BÁRMIT, azt is csinálja meg 
jókedvvel és szépen! És én is csinálom ha kell, szívessen! Mer az is 
munka! — Nade: ezen így nem túl sokat vészit az állam? Meg így megy 
tönkre a szakma. így kopik el most már az autószerelés szépsége is. 
Már most csak az tartsa a lelket ebbe a szakmába, hogy a szervizekbe a 
nagy borravaló megy, már csak ezer divat az autó-szakma. Nade hát 
nem ebből áll az autószerelés! Ez nem elég ahhoz hogy megmaradjon 
egy szakma, hogy szeretni lehessen, és művészettel csinálni! 

És ez lehet az oka annak is, amin annyit gondolkozók: hogy az 
emberek nem szeretnek dógozni, nem akarnak dógozni. Soká nem 
értettem: hát mér nem szeretnek dógozni?! Aszittem elősször, hogy 
biztos spórol a pali az erejivel, nem akar kifáradni, mer biztos fusizik 
otthon, arra kell neki az energia. Nade nem stimmel, mer például 
minálunk tízből tán egy-kettő ha fusizik! Hát nálunk olyan krapekok 
vannak, hogy nincs is neki tudása semmihöz, hát mit fusizna? Mer 
például ugye autószerelő nálunk nemigen van. Az már mind elhúzta a 
csíkot, Afit-szervizekbe, szövetkezetekbe, borravalós helyekre, a 
lukszuskocsik vidékire. Az tisztább, könnyebb is — például egy 
fékdobot levenni a húsztonnás dízelről egy komoly fizikai meló, 
lukszuskocsin meg csak húsz deka az egész. Úgyhogy minálunk a 
nehézdízeleknél most már nem autószerelők vannak, hanem átképzős 


gépszerelők, csőszerelők, lecsúszott lakatosok, marósok, kiszuperált 
hegedűművészek — ilyenekből tevődik össze a dízelszakma. Hát ez egy 
olyan lezüllött banda, hogy ezek már a fusira se jók, nem is fusiznak! 
Szóval nem ez az oka. Hanem csak a züllöttség! Hogy őnekik már 
ELVÜK az hogy nem dógoznak! 

És olyan rossz hallgatni, hogy állandóan — Te, még csak tizeneggy! 
Mikor lesz már két óra! 

— Mér — mondom -, hát maj dudálnak, megtudjuk időbe! Mit 
izgat? 

— De hát alig telik az idő! 

— Hát — mondom — melózz! Vagy ha nincs munkád, csinálj 
magadnak egy csőkulcsot! Sosincs semmi célszerszámod, itt vagy tíz 
éve, de ha ki kell venni egy csavart, mindig vágókalapáccsal mész 
neki. Mér nem csinálsz magadnak, van itt annyi anyag! 

— Oggyan, nem érdekel! Maj kivesszük valahogy! 

Na. Hát rossz nézni! Jó, nem figyelek oda. Inkább lekötöm magam 
valamivel. Úgyis kell egy kétszerhajlított vékonyfalú kulcs, legyártom 
magamnak, elteszem, ha szüksége van rá valakinek, nekiadom — 
Tessék édesapám, véletlenül van egy! — — 

Hát ilyenek minálunk a melósok. És nincs egység közöttük se. 
Mind egymás ellen áskálódik! 

Például egyik műszak a másik műszak ellen. Mer ilyen 
melegkalapács-rendszer van nálunk, hogy amit az egyik műszak 
elkezd, a másik folytassa. De persze mind személyes bosszúnak veszi, 
ha a másik műszaknak lejár a munkaidő és hagynak valamit nekünk! 
Úgyhogy akkor ezt a kibaszást utána vissza kell adni a másikaknak. 
Amazok meg megin vissza minekünk — és akkor mát tényleg csak ide- 
oda kibaszás az egész! Mondjuk van egy dízeles kuplungcsere. Meg 
lehetne csinálni egy műszak alatt — de minek? A délelőttösök elvégzik 
a kényelmes munkát, kiveszik a motort, evvel még akkor ott virítsák is 
magukat, hogy na ők mennyit dógoztak — ászt a többit otthagyják 
nekünk. Hogy tegyük be az új alkatrészt, meg tegyük vissza a motort — 
mer az a rosszabb, ott már illeszteni kell, nagyobb pontosságot igényel 
meg satöbbi. — Aa, milyen SZEMETEK, itthagyták a melót minekünk! 
— Úgyhogy akkor mi berakjuk az új kuplungot, de lehetőleg úgy 
kavarjuk a kártyát, hogy a motor visszarakása már megin a 
másikaknak maradjon! Ászt így jut a párórás munkából három-négy 


műszakra is. 

Nade nem is csak a két váltóműszak közt, mer még azon a rohadt 
csoporton belül is örökké megy a hirig! Mer UNDOKOK az emberek, 
meg BUTÁK, végtelenül! Heten vagyunk a csoportba — és most nem 
bírunk egy csoportvezetőt megválasztani! Mer a hét emberből öt 
egyfolytába avval szórakozik, hogy a többi ellen áskálódik! De egész 
nap ez megy! Hogy „Te, hallod, az a Kapás milyen!” Akkor jön a 
Kapás: „Hallottad, ez a szemétláda Gál megin micsinált?” De körbe, 
mindeggyik mindeggyikről! Mondják, sorba, egymás után, ha nem 
figyelek akkor is mondják! Úgyhogy most már egy hónapja nem 
bírunk egy kurva csoportvezetőt megválasztani, NEM LÉtezik, mer 
akármelyikről van szó, az legalább négynek nem jó! Mer mindeggyik 
csak saját maga szeretne csoportvezető lenni! Hát ugye hét ember közt 
egy csoportvezető — hát mi az? Pénzbe semmi, mer tán ha nyóc 
százalékot jelent — nade mégis egy RANGÍ Egy titulus! Szóval avval 
már az illető őrvezető lesz, dirigálhat a többinek! Hát mi ez? Egy ilyen 
visszamaradt izé abból a régi rangkórságból? Vagy vagy vagy — én 
nem is értem hogy mér van ez! 

Na ugye az én munkahelyemnél van mondjuk rosszabb is, meg jobb 
is. Sürün kijárunk a papírgyárba, ha hívás jön hogy elromlott egy 
erőgép, megyünk — hát az a papírgyár egy akkora pofon volt nekem! 
Hát egy PAPÍRGYÁR, én azt mindig úgy képzeltem el, hogy nagy 
tisztaság, egy hokk elegáns valami, minden csupa fehér — na mikor 
ászt először megláttam! Azt a koszt, piszkot, trehányságot, ami ott 
van! Hiii — — Most még valamennyire rend van, mer meg van fagyva 
az udvar. De ha majd jön az olvadás! Mint valamikor a hajóvontatók a 
Volgán az uszályt, úgy vonszolják keresztül a sártengeren a 
szállítmányokat — ÉLETEM legnagyobb csalódása vót! 

De persze azér nem minden munkahely ilyen. Dogoztam egy 
darabig a párt-garázsba — nahát jól is néznénk ki, ha még ott is ekkora 
szervezetlenség lenne! Ott azér másképp mentek a dogok. Minden 
reggel vót egy eligazítás, tíz-húsz perc, megkaptuk hogy mi a sorrend, 
mi mennyire sürgős, mit vegyünk aznapra — szóval ott még 
ARÁNYLAG meg volt szervezve a munka. Csak ott meg viszont az 
volt a rossz, hogy minden percre volt normázva. Például egy Volga 
motorcsere: kilencven perc. 

És igaz hogy Magyarországon a teknológia ott a legfejlettebb — de 


azér ez akkor is túl szoros, ez túlságosan kiszedi az ember erejit. 
Úgyhogy ha az ember becsületesen akarja, nem csal: hát nem lehet 
megcsinálni. Megpróbáltam, mer kíváncsi vótam, hát nekiugrottam 
teljes erővel, hogy na hátha sikerül — de úgy is két órára jött ki, 
százhúsz percre. Ha NAGYON rávertem! De ezt a tempót se lehetett 
egész nap meg minden nap tartani. Úgyhogy akkor jött ott is az, ami az 
egész országba megy: hogy csal az ember. Hogy csinálom százötven 
percig, beírok kilencven percet, és egy másik nagyobb munkáról meg 
ellopom az időt, azt a hiányzó hatvan percet. Pláne ott még 
csoportvezető is lettem — hát először kakiba vótam, hát hogy lesz ez, 
hát nem bírjuk tartani a normákat! Aztán szépen megtanítottak rá hogy 
hogyan kell. Hát csalni kell! Mindenki azt teszi! Mer csak úgy lehet! 
De ÚGY lehet. Ha az ember ügyessen írogassa a számokat, szépen 
keveri a munkalapokat, akkor lehetünk mi még élmunkások, meg 
kiváló brigád is! Akkor mehetünk a prémiumér! Csak vigyázni kell, 
azon a papíron nem szabad hibát csinálni, mer akkor cirkusz van, 
vizsgálat, fegyelmi — de ha nem kirívó a dolog, ha odafigyelve 
csaltam, akkor meg is dicsérnek! 

Úgyhogy a végin már ANNYIRA kifinomodik az ember, hogy 
MŰVÉSZE lesz a dokumentációhamisításnak! És ez mindenütt így 
megy. Hogy itt már mindenki olyan rafinált csaló, hogy énszerintem 
nyugodtan le lehetne engedni egy nagy dróthálót Budapestre, a két 
végit lelakatolni, ászt rátűzni a tetejire a vádiratot: hamis 
adatszolgáltatás, törvénysértés, bércsalás, okirathamisítás, mittudomén 
— ászt etethessük helikopterről az egész társaságot! 

Ha én valahol egy számot látok, már el se olvasom, oda se figyelek. 
Mer úgyse jelent semmit se. Hát tudom: addig szorozták, addig 
gyötörték, amíg ennyi lett. Mer valakinek az vót a fontos, hogy ennyi 
jöjjön ki. Megfejteni úgyse tudom hogy hogyan vót igazából, mer én 
nem vótam ott! 

Hát emlékszek a régi jó sztálini munkaversenyekre! Egyszercsak 
kiabálnak: — Fésűs Dániel! ÖTSZÁZNEGYVEN százalék! — Hűű — 
mondom -, hát hogyan? Hát mit csináltam én?! Hát semmit nem 
csináltam, ugyanúgy dogoztam mint máskor! — Aztán volt úgy is hogy 
TÍZ százalékom vót. De akkor is ugyanúgy dogoztam! Volt úgy 
például hogy egy forint harminc fillér volt a heti borítékomba! 

— Júúj, hát most mi lesz, mit eszek? Meg hát hogy lehet ez? 


— Hogy lehet? — szépen megmutogatták: ez annyi, az annyi, az 
amannyi, szorzóm ennyivel, hozzáadok, kivonok ennyit, osztom 
annyival — — 

— Na jó, köszönöm — — 

Szóval: nem szeretem ami van. Nem érzem jól magam. Pedig nem 
rajtam múlik! Mer én örömmel dogozók, meg kimondottan jó vagyok 
a szakmába! 

Minden beképzeltség nélkül mondhatom, hogy nagyon jó vagyok a 
szakmába. Hogy a mai napig se tudok olyan ellenfelet, aki ennyire 
átfogó lenne mint én, ennyire univerzális, hogy a mopedtől a 
nehézdízelig MINDENT tudna, úgy gyakorlatilag, mint elméletileg, 
ekkora típus-ismerettel — ilyet egyszerűen nem találtam még eggyet. 
És akkor ráadásul még el is tudok mindent magyarázni! Amire külön 
büszke vagyok! Hogy én mindent el tudok mondani, hogy most mit 
csináltam, és miért! Úgyhogy talán még jobb lennék pedagógusnak! 

Mer értek is az emberekhez! Például ha odaraknak mellém egy 
segédmunkást — én nem avval kezdem, hogy ,jaj apukám de hülye 
vagy! mit akarsz te itten, maradj csendbe!" — pedig ugye általába így 
szokás. Hogy lemarházzák, „eredj az anyádba, mit dumálsz te itt 
bele!” — na én nem. Én soha nem alázom meg, és nem mondom neki 
hogy „ehhez ne nyúljál mer nem értesz hozzá", hanem pont fordítva! : 

— Kérlek szépen, gyere má — mondom neki —, nézd meg, mér nem 
akarja ez az igazságot! Gyere, konzultáljuk meg! Látod, ott az a vacak, 
az nem ugrik be, az anyját neki. Te mit latol? Hátha te jobban látod, 
nézd már! 

Van amelyik aszondja rá, hogy — Dani bácsi, ne izélj már, hát te 
csak jobban tudod! 

— Nem biztos! — mondom. — öreg is vagyok már, meg tudod: több 
szem csak többet lát! 

És akkor elkezd a pali odafigyelni — és sokszor kiderül hogy 
TÉNYLEG egész jó dógaik vannak! Hogy megérte magyarázni neki, 
mer elkezdi csinálni és TUDJA! Mer minden emberbe van valami! 

És énnekem van egy jelszavam. Hogy „te csak csinálj mindent, 
csinálj akármit, szedjed szét, rakjad össze, próbálgassad, mer avval 
tanulsz — úgyse tudod úgy elbaszni, hogy én ne tudjam helyrehozni!" 
Ez egy nagy aranymondás! És a krapek úgy megbátorodik tőle, hogy 
szárnyakat kap! 


Mindig eszembe jut egy történet egy gyémántcsiszolóról. Nagy 
világhírű cég, elvállalják a világ leghíressebb gyémántját hogy 
megcsiszolják. De akkora érték ez a gyémánt, hogy a mester, a nagy 
tubi nem mer hozzányúlni. Hanem odaadja egy mellékszereplőnek, 
egy segédnek. Nagy lezseren, hogy 

— Te — aszondja —, itt van ez a vacak, csináld meg. 

— Igenis — aszondja a szivar. 

— De ha nem lesz jó, széjjelrugom a valagadat! így! Hogy nem 
világosította föl azta hülyét, hogy 

mekkora érték van a kézibe! A pali nem ijedt meg, nem remegett a 
keze, de mindent bedobott, megcsinálta - 

— Rendbe, kösz. 

De ha tudja, hogy ez egy világhíresség, akkor a felelősségtudat 
megbénítsa! Hát nem jó szihológiai csel? És ezt csinálom én is 
mindig! Hogy csak meg ne ijedjen! Mer akkor lebénul! Például 
beleszakadt egy csavar amikor meghúzta? Semmi baj! 

— Mi van — mondom -—, mit vagy beszarva? 

— Júúj — aszondja — eltört. Tudok olyat akit ilyenér kirúgtak! 

— Mit hülyéskedsz — mondom neki —, megmutatom hogy kell 
kivenni! Fél óra és kinn lesz! Vagy kijön szépszerivel, vagy ha nem, 
akkor van erőszak is, na figyelj, így kell! Csak nem megijedni, 
kisfiam, és nehogy eltitkoljad! — mer persze van sok aki megijed, 
eltitkolja, úgy hagyja — és az már baj! 

Én rengeteget megtanítottam már, nagyon sokból csináltam 
szerelőt! Mer én mindig aszondom: Csak keze legyen meg lába, a 
többit én elintézem. Ha van érzéke a szerkezeti dogokhoz, gépekhez, 
akkor nem nagy vicc — de énnekem jöhet akárki! Lehet éntőlem 
bányász, vagy kazánkovács, vagy orgonista, vagy irodalmár, vagy 
akárki! 

— Fzt tudjuk adni, Fésüs szaktárs, jó lesz ez? 

— Kérem, csak keze legyen meg lába, meg annyi esze hogy haza 
tudjon találni, a többit én elintézem! Azt csinálok belőle amit akarok! 

És akkor nem is csak autószerelést tanul énmellettem, hanem 
MINDENT! Mer én a női erotikától kezdve az irodalomig mindent 
megtanítok neki! Megszerettetem vele Arany Jánost, Víjjont, 
beleviszem a történelembe — szóval ott nem csak a kuplungokról 
társalgunk, hanem én örökké nyomom neki a szöveget közbe! Hogy 


például 

— Figyelj — mondom neki —, tudod mi irányítsa a világot? A nő! 
Mer ha a férfit elkapja a birtoklási vágy a nő iránt, ha benne van az a 
szekszuális lüktetőerő, akkor képes valamire. De ha az elmúlik a 
férfiba, akkor elsatnyul, és akkor abba az országba beáll a dekadencia. 
Hát baszd meg — mondom neki —, figyeld a rómaiakat! Amíg az a 
katona bocskorba masírozott, végig a világon, a pajzsa mögött, tíz- 
tizenöt évig ott fázott meg izzadt a háborúkba, addig minden jól ment, 
mer tudta az a pali hogy mér lohol! Tudta hogy megkapja a zsákmányt, 
a rabnőt! De amikor már hazavitte a száj rét, akkor elkezdődött a baj. 
Avval már jött a dekadencia. Mer lukszus villa ja lett, padlófűtést 
csináltatott, meg mozaikot a rabszolgáival, kirakatta a padlóra hogy 
hogyan csatázott, meg rámozaikoztatta a fürdőszoba falára hogy 
hogyan szeretkezik, és mindene megvót, mézesbort ivott meg mézes 
fürjpecsenyét tálaltak neki kecske hasába, füröszttette magát 
mindenféle finom szagos olajokba, a kilenc csaj meg kiterítve neki, 
úgyhogy már teljessen erőtvett rajta az erkölcsi meg nemi bágyadtság 
— akkor már alkalmatlan lett a hódításra! Mer már akkor nem vót 
érdekes tovább az új rabnő — hát minek menjen már a barbárokhoz 
hódítani? Hallod? És akkor jött megin Keletről a friss erő, özönlött a 
végtelen anatóliai szteppéről a barbár tömeg, amelyik arra vágyott 
hogy neki is ilyen palotája legyen, benne a rabnők — és persze hogy 
győztek a dekadenciába fulladt rómaiakon! És így tört meg minden 
nagy bizánci rendszer! Na most húzd meg sorba az anyákat és kész is 
vagyunk! 

Hát a történelmet nagyon szeretem, meg másoknak is mindig 
magyarázom, mer az nagyon hasznos dolog! Szóval, nekem is egy 
kicsit az a bajom, ami a magyar filmeknek. Hogy mindig a hamuba 
keresik, hogy mér égett le a ház. Nem a házat mutassák, vagy hogy 
hogy kell fölépíteni, hanem mindig a hamut guberálják — hát ez a 
történelem. Nem az hogy na vigyázzunk hogy meg ne gyulladjon, 
hanem hogy mér is égett le — és ebbe én is beleesek egy kicsikét. 

Dumálok a palinak például a magyar balsorsról, például a mohácsi 
vészről — mer azon én is rengeteget gondolkozók. 

— Mer olyan hülyék voltunk — mondom neki —, hogy a török már a 
nyakunkon volt, de mi még mindig azon tanakodtunk hogy ebédnél ki 
üljön a király mellett jobbkézről, meg ki üljön balkézről, és ki üljön 


vele szembe! Hallod? És akkor persze hogy beütött a nemzeti tragédia 
baszd meg! Pedig nem lett volna mohácsi vész, ha észnél vagyunk, és 
elébe megyünk a töröknek amikor libasorba jött át a bulgáriai 
hegyeken — ott jól megverhettük volna őket! Hát akkor is voltak 
kémek, tudtuk mi azt jól hogy ott vonulnak! Ha én lettem volna a 
hadvezér, én elibük mentem volna! De mi mindig ilyen hülyék 
voltunk, meg nézz körül: most is ilyen hülyék vagyunk. Mer jó, 
mindig aszondják hogy kis hatalmak vagyunk mi magyarok — pedig 
nem igaz! Mer nézd meg hogy a hollandok milyen kicsik voltak! És 
mégis csináltak egy VILÁGRA szóló kereskedelmi hálózatot! Meg 
aszondják hogy ,igen mer nincs elég ásványi kincsünk". És a 
japánoknak mi van? Még ennyi se! És mégis a világ harmadik iparát 
tudták megcsinálni! Na jó, a japánok más, mer mondjuk azok a Kelet 
germánjai — de azér akkor is! Hát én tanultam, hogy timföldbe 
negyedikek vagyunk a világon! De persze ha az alumíniumlelőhely 
mellé vasgyárat építünk, akkor hiába van a timföld. És azt nem 
tanultam, hogy Dunaújvárosnál vagy Mohácsnál vasércünk volna! 

— Meg — mondom -— azt tudod-e, hogy igaziból nem is a mohácsi 
vész volt a nemzeti tragédia! Mer ott csak huszonötezer katona esett el 
— hát piti dolog a Don-kanyarhoz képest! Az volt a nemzeti 
katasztrófa! Ahol HATSZÁZEZER színejava magyar maradt ott! Mer 
hiába volt szeptemberbe térdigérő hó, a szolgálati szabályzat 
tudomásom szerint csak október huszonegytől írta elő a téli ruhát, és 
nem adták ki a fiúknak a kabátot, inkább fölégették a raktárakat a 
visszavonulásnál, a hatszázezer magyar meg ott fagyott meg! Úgyhogy 
ez a vad, hülye, monarkiábol maradt bürokrácia ölte meg őket! Hát 
olvasd el a Nemeskürti könyvit baszd meg, SÍRVA fogsz FAKADNI 
tőle! Tapossad közbe a kuplungot, hogy lássam ereszti-e! 

Na, szóval hát ilyen az én pedagógiám! 

A két testvérem — hát azok kicsikét masabbak lettek mint én. 
Nagyon csöndes, szolid, szófogadó gyerekek voltak, nem olyan 
élelmesek mint én. Az öcsém az különösen nagyon félénk volt, meg 
anyás, mindig , anyu, anyu!", még most is hallom ahogy egyfolytába 
sírt a menhelyen is mikor skarlátot kapott — táviratoztak is akkor 
anyámnak hogy jöjjön le, mer nem bírták már hallgatni. Nem tudom, 
hogy aztán ebből a betegségből kifolyólag-e, vagy amér olyan korán 
elkerült menhelyre, hogy pont a legérzékenyebb korba szakadt el az 


anyánktól — de az biztos, hogy fölnőtt korára is ilyen félénk, 
ragaszkodó típus maradt az öcsém — na egész más mint én. Mer én 
valahogy mindig úgy voltam: anyám, jó, elfogadtam, csókolom, úgy 
VISZONYLAG tisztességtudó voltam meg szófogadó, szemtelen meg 
a mai napig se vagyok, megadom anyámnak ami jár — de valahogy én 
úgy nem vótam oda se anyámér, se apámér. Szerettem őket, de nem 
vittem túlzásba a dogokat! 

Hát olyan nagyon sokat mi nem voltunk együtt a testvéreimmel, 
mer ők tovább voltak menhelyen mint én, meg valahogy utána se sok 
dolgunk volt egymással. 

A bátyám két évvel volt öregebb, de félénk az is, úgyhogy ő nem 
ment el inasnak mint én, pedig jóeszű, jótanuló gyerek volt. 
Negyvennégybe aztán behívták, tizenhat éves volt, be kellett vonulni 
neki. Vonatkísérő légvédelmi tüzér lett, de már vitték is ki őket 
Németországba, és beöltöztették őket eszesz-egyenruhába. Nem volt ő 
eszesz, semmi, tetoválva se volt, csak egyszerűen nem volt már más 
egyenruha, csak német — még szerencséje volt hogy angol fogságba 
esett, az nem volt olyan szigorú. Csak onnan sajnos megszökött, ászt 
francia fogságba került, ott meg nagyon rosszul bántak vele, és 
lefogyott, legyöngült, megkapta a maláriát. Onnan is meg tudott 
szökni, de megint elkapták, akkor meg amerikaiak — na ott aztán élete 
legjobb dolga lett, kilencven kilósra fölhízott, jól föl is szerelte magát 
— ott találtunk rá a Vöröskereszt által. Három évig volt fogságba, úgy 
került haza. A határon már várták őket, elkapták, mindenit elszedték, 
egy szál ruhába ért haza — és hát maláriásan. Abból már nem is 
gyógyult meg rendesen soha se. Én akkor már öreg inas vótam, 
majdnem szabadultam, hát rádumáltam mind a kettőt — az öcsém 
akkorra lett olyan korú —, hogy menjenek el inasnak. Úgyhogy mind a 
kettő műbútorasztalos lett. Nagyon jó helyen tanultak, Újpesten a 
Szlobodánál, aki még Brazíliába is szállított intarziás műbútort — csak 
aztán hogy bejött lassan a gépesítés, ez a szakma meghalt. Hát 
Újpesten valamikor kétezer négyszáz asztalos volt nyilvántartva, 
világhírű volt Újpest! És abból nincs már meg tán csak ötven. Ilyen 
maradék kézművesek, akik külföldre dolgoznak megrendelésre. A 
többi átképezte magát más szakmára. Csak azért a bratyómra 
haragudtam, mer ő ilyen fa-gépmunkásnak adta el magát a végin. 

— Hát — mondom neki — ha már megtanultad ezt a szép szakmát, 


mér nem viszed magassabbra, tökélyre?! Ne gépmunkás legyél, hát a 
hülye is tudja a fűrész alá nyomkodni azt a fát! 

— Hát ha ezt fizetik — aszondja. 

— De — mondom — épp olvasom, hogy keresnek antik bútorhoz 
asztalost, restaurálni, mér nem mész oda?! 

Hát, hogy hagyjam már őt békébe! 

De ezen mindig összevesztünk! Jó, hát gyáva vót szegény, meg nem 
vót türelme, meg sóher is vót, mer a felesége nem bírt a pénzzel bánni, 
ászt mindig a pénz kellett vóna — meg hát beteg is volt, nem bírt 
fölépülni. Meg nem élt jól soha. Baj volt ott az asszonnyal is. Mer úgy 
szemre helyes nő volt a felesége, csak valahogy stupid volt, benne vót 
az a tunya paraszti vér, hogy jó minden ahogy van — neki nem volt 
igénye semmihez. Szekszárdi volt az asszony, bortermelő család, hát 
talán ez is belejátszott, hogy évszázadokon át bort ittak azok víz 
helyett — hát az csak degeneráltsághoz vezet, még ha nem is látszik 
rajta, de az életfölfogása kimutassa! Mer nincsen TERVE, nincsen 
CÉLJA -— az ilyen énszerintem nem normális! 

Most két éve aztán meghalt a bátyám. Negyvennyóc éves vót, mint 
én most. De szinte végelgyengülésbe halt meg, annyira tönkrement. 
siettette, meg a nem megfelelő életmód — ászt teljesen tönkrement és 
meghalt. Három gyereke maradt — nagyok most már azok is. 

Az öcsém megvan még. Megszerezte ő is a műbútorasztalos 
szakmát, most is abba van — hát, kátéeszbe, a Vénusznál, szóval — — 

Meg megvan az anyám is. Na ő most is egy talpraesett, kardos 
asszony, igazi Zrínyi Ilona. Szoktam látni néha, vagy én megyek, vagy 
ő jön, jóba vagyunk, nincs semmi baj — én nagyon szeretem őtet, csak 
énbennem nincs az a nemtommilyen olvadás, hogy na így meg úgy, 
megbolondulok a szeretettől — nem, hát anyám, meg minden, jól 
vagyunk, néha jó látni, elbeszélgetünk, vagy ha segíteni kell neki 
valamit, segítek — ászt kész. Hát az öcsémet, azt ritkábban látom — de 
anyámtól tudom ha van vele valami, meg haragba nem vagyunk ővele 
se — ennyi elég. 

Más rokont aztán nem szoktam látni. Pedig lehetnek egy páran! 
Csak ugye a történelem annyira széttoszta a családot, negyvenöt 
annyira szétzüllesztette, hogy nem tudom hol vannak. Apám rokonait 
is, anyám családját is — egyet se tudok közülük. Pedig lett belőlük egy 


pár koponya, látok is néha a tévébe meg hallok a rádión Fésüs nevűt, 
akinek így a dumája is ismerős, és nagy fej, lehet hogy rokon — hát, 
nem tudom. Nem érdemes őket megkeresni most már! 

Na meg annyit tudok még, hogy a keresztanyám megvan 
Mezőtúron. Egy gyönyörűszép fekete asszony vót. hát most már öreg 
persze — mikor utoljára otthon vótam Túron, találkoztunk. , Otthon" — 
hát Mezőtúron, na. Mér mondom még most is így? Hát olyan erős ez a 
kötelék, hogy ott születtem, és épp hogy pár évig ott voltam? Ez így 
megmarad az emberbe? Igen, na, hát most is érzem, mintha , haza" 
kéne mennem, mintha várna ott valami — pedig isten bizony nem vár 
ott senki meg semmi! Pár éve — melyik évbe is? még a Moszkvicsom 
vót, nem ez a Folkszvágen, úgy hetvennégy körül lehetett — a mutert 
kellett levinni valamiér, akkor vótam Mezőtúron, , otthon". Dehát én ki 
se szálltam a kocsiból jóformán. Érdekes érzés vót: mindent olyan 
kicsinek láttam, a házak, amik olyan nagyok voltak, most pici mind, 
kézzel el lehet érni — érdekes érzés! Olvastam is ezt valahol, nem 
tudom már mibe. 

Fura: ezeknek a gyerekeknek meg már mindig ez lesz a , haza", ez a 
Karmazsin utca, Angyalföld? Akár hova kerülnek, mindig erre 
mondják majd, hogy , haza megyünk"? 

Negyvennyóc éves vagyok, most kezdem a negyvenkilencediket — 
de az egészségemmel semmi bajom nincsen. 

Mikor öt éves vótam, lett egy mirigydaganatom a torkomon — jól 
emlékszek még az orvosra is: egy tipikus, Jókai-regényből kilépett 
öreg doktor bácsi volt, mellénybe, vastag óralánccal, szegény vót, 
gyalog járta be Mezőtúrt, a tanyákat meg biciklin, jó doktor volt, 
levezette a szülést is meg mindent megcsinált — na annak mutatta meg 
anyám a torkomat, és akkor mondta az öreg hogy azonnal meg kell 
operálni, mer megfulladok. Kinyittatta a nagy kinyithatós asztalunkat, 
lesikáltatta, vizet melegíttetett anyámmal — szépen fölkészültek mintha 
disznóölés lett vóna vagy szülés — aztán anyám fogta a fejemet, egy 
szomszéd néni a lábamat — érzéstelenítés persze nem volt —, és meg 
lettem operálva. Teli volt gennyel a nyakam, fölvágta, kipucolta — a 
helye most is megvan, de semmi baj nincs vele azóta se. 

Egyszer voltam aztán kórházba is, kivették a vakbelemet, tán 
harminc nyócba, már Pesten. A Ligetbe vót ilyen hosszúkás valami 
mint a széntjnánoskenyér, fán termett, őszre beérett, jó édes vót a 


belseje — azt ettük, és persze sok magot is lenyeltem, attól kaptam a 
vakbelet. 

— Te mit ettél? — aszondta az orvos. — Teli vótál valamilyen 
maggal! — Szóval ugye megtelítődött vele a vakbél, ki kellett venni. 

Nyóc éves vótam akkor. De azóta nekem az egészségemmel nem 
volt semmi! Mostanába is csak ízületi bántalmaim vannak, de amúgy 
egészséges vagyok, hála istennek. 

Meg piszok jó erőbe is vagyok! A feleségem mondja is mindig, 
hogy 

— Teneked még maj gyerektartási pered lesz hatvanéves korodba! 

Na hát adja az isten hogy úgy legyen. 

Úgyhogy a melót is nagyon bírom. 

Ez, amit most itthon csinálok, hát ez nem üzem, csak ilyen — nem 
tudom hogy minek nevezzem. Ugye rendes üzem nem lehet, mer 
ahhoz nincsen meg az iparengedélyem. De nem is akarok semmi 
komolyabb dogot csinálni, hát csak annyi az egész, hogy maszek 
koromból megmaradt a sok ismeretség, kuncsaftok, és hát csak 
elhozzák a kocsit ha valami baj van, hiába mondom nekik hogy már én 
bezártam, nem dogozók. De sokat el is küdök, már direkt nem 
fogadom őket — mer lehetne itten nagyon jó üzemet csinálni, hát annyi 
a kocsi mint a szemét, például csak a szakmába is száz ember közül 
hatvannak van kocsija, vagy legyünk szolidak: mondjuk negyvennek, 
na, és ugye mindenki tudja hogy én autószerelő vagyok, és akkor 
jönnek és kérdezik, hogy nem-e akarom megcsinálni, vagy valami — 
szóval lenne itt munka, meg az ismeretségem is megvan hozzá, jönnek 
állandóan. Dehát ugye iparengedélyem nincsen. Ha úgy vesszük, 
akkor ez fusi. Szóval illegális iparűzés. Rá lehet fázni könnyen. 
Úgyhogy ezer az egésznek csak az a neve, hogy na a haveromnak 
megcsináltam, mer megkért rá, szívességből. Nem üzletszerűen. Meg 
különbenis nem állandó jellegű ez, hát van egy főállásom! Szóval, ki 
lehet valahogyan védeni. Nehezen, de ki lehet. 

Meg — hát jó: fusi, tiltott dolog, mer nem fizetek utána adót. De 
most szégyeljem magam érte? Hát fizetek én közbe adót, épp eleget! 
Még a hátralékot, a négy év után, fizetem, hát kétezer kettőszázat 
fizetek minden hónapba! Na így legalább tudom hogy mire fizetek. 

Meg azután: a pénz miatt MUSZÁJ hogy csináljam. Mer ami 
fizetést kapok, hát abból bizony nem tudnám a családot is eltartani, 


meg a tanácsot is tömni! 

Volt egy pali, cigány különben, volt neki egy Skodája, és valaki 
ajált neki engem, hogy , majd a Dani rendbehozza a kocsidat", úgy jött 
ide hozzám. Ászt láttam rajta, hogy egy rendesebb tag, kipofoztam 
neki a Skodát, és ahogy ugye az üzletember szokta: — Kérem, legyen 
máskor is szerencsénk! — ő meg szószerint vette, ideszokott, 
kuncsaftom lett. És jön egyszer, mondja hogy eladta a kocsit, most 
disznót hizlal, és van egy bizonyos összege, és hát hogy lakást szeretne 
rajta venni itt valahol. 

— Segítsél má Danika — aszondja —, nem tudsz valamit? 

— Na — mondom -, hát pont itt szembe velem van egy kis ház, 
meghalt belőle az öreg Juliska néni, az jó lesz nektek! — Mer ismertem 
az örököst is, vót lakása, nem kellett neki, eladja. 

Nahát, nyélbe is ütöttük a dogot. Mivel ugye analfabéta a pali, hát 
én vezettem le neki mindent, tanács, telekkönyv, ügyvéd, ez-az — jó 
csomó intézkedés, nem is olyan egyszerű ez máma, elég sok futkosás 
vót vele. A cigány csávó meg még olyan inteligens vót, hogy 
megfizette az időmet, amit őmiatta mulasztottam a munkából meg 
satöbbi, hogy ő azt nekem kipótolja — na ugye milyen szép! Hát sok 
fehérember ezt simán csak barátságnak vette volna, ászt utána már 
meg se ismerne — ez meg ilyen úri módon gondolkozott! Meg még 
olyan hálás vót, hogy majhogynem testvérinek fogadott — szóval jóba 
lettünk nagyon. És akkor a végin aszondta: 

— Te, itt van ez a nagy udvar, hát nekem nem kell, használjad! 
Tartsd ott a kocsidat, meg ha munkád van, dógozzál itt! 

Na így lett a hely a munkához. De jól megvagyok velük. 

Ez a két szivar meg, akik segítenek, úgy lett, hogy — hát én 
egyszerűen megsajnáltam őket. Két abszolút elzüllött pali. Üzemi 
munkára ezek már nem valók — hát teljesen alkoholisták. Az egyik 
autószerelő vóna, a másik meg csak úgy beleszokott, mer mindig 
szerelőkkel vót. De ügyes két manus, tehetségesek lennének — csak 
ugye ez a rohadt pia. A kötelességtudatukat már elvesztették egészen. 
Munkahelyük már régóta nincsen — mer ugye manapság a törvény 
előírja, hogy minden állampolgárnak rendes munkahelyen kell 
dógozni, nade ezekkel már úgyse ér a törvény semmit, mer tisztára 
szét vannak már esve. Én meg viszont megsajnáltam őket, mer láttam, 
hogy azér a huszonnégyből négy-hat órát ki lehet belőlük venni, és 


akkor így hozzásegíthetem őket ahhoz hogy mégis meglegyen a 
mindennapijuk, nem kell nekik semmiféle közönséges bűncselekményt 
végrehajtani hogy élhessenek — szóval így mindenkinek jobb. 

És mondjuk nem is föltűnő a dolog. Mer botrányt nem csinálnak, 
van egy ösvény azon szépen hazamennek, alszanak, fölkelnek, jönnek, 
dógozgatnak kicsit — csak közbe isznak. Állandóan. Na mondjuk 
nekem semmi közöm hozzájuk! Mer nem kötődök én velük semmibe, 
hát nem ALKALMAZOTT AIM ők énnekem! Én csak segítek nekik 
ha kell. Meg nem is ÉN vállalok munkát, ÖK vállalnak, én csak 
esetleg megmondom nekik hogy mit hogyan lehet csinálni, de amúgy 
én nem szólok bele semmibe — mer semmi közöm az egészhez. 

Szóval nem ÜZEM ez - ez csak olyan kis itthoni játék. 

Ha meg ugye markszista szempontból nézzük a dogot: hát a 
népgazdaságnak szüksége van erre! Mer nagyonis szüksége van rá. 
Mer számoljunk csak: az országba az autójavítás harminc százalékát 
vállalat csinálja, harminc százalékát a kisiparosság, tizenöt százalék az 
amit mindenki magának megbütyköl otthon — és huszonöt százalék az 
ilyen fusi. Ez így van, én ÁLLÍTOM! És ha most ezt a huszonöt 
százalékot kivennénk az egészből? Akkor mi lenne? Azt ki pótolná? 
Na? 

Nekem idehaza jóval alacsonyabb árral kell dógozni mint a 
vállalatnak, jóval áron alul — hát azér fusi. Nade nem csak ez a 
különbség. Hanem az is hogy én okosabban dogozók itthon, nálam 
nincs az a pazarlás mint a vállalatnál! Úgyhogy amit mondjuk a 
vállalat megcsinál ezer forintér, az énnálam körülbelül háromszáz 
forint. De el tudok képzelni olyan munkát is, amit a vállalat leszámláz 
negyvenezer forintra — én meg itthon meg bírnám csinálni ötszázér! 
Ilyen arányok vannak. Pedig én a vállalatnál is ugyanúgy dogozók 
mint itthon, mer a tudásom legjavát adom bele mindig, nálam nincs 
különbség — csak itthon nem úszik el a drága anyag, nincs az hogy 
napokig állni kell potyán, vagy nincs az hogy valakinek a 
hozzánemértéséből kijön a hatalmas kár, és rákerül az is a számlára! 

Ha lehetőséget adnának rá, én most is azonnal mennék maszeknak. 
Azonnal nyitnék! Tőke se kellene! Csak annyi hogy a névkártyát 
kinyomassam és szétküldjem — de még az se vóna fontos! Amikor 
maszeknak mentem, három láda szerszámot vittem — az a három láda 
nekem most is megvan! Csak egy helységet adnának, meg jogot, meg 


tudhatnám hogy ennyi meg ennyi az adóm, és nem kellene félnem 
hogy agyon akarnak nyomni — csak ennyi támogatást adna az állam, és 
én azonnal nyitnék! És akkor nem lennék tovább illegális 
kizsákmányoló, hanem rendes adófizető polgár. És meg tudnék élni 
rendesen, a munkám által! 

Mindegy: ez van — így is jó. Az egészségem megvan, dogozók, jól 
érzem magam -— a többi nem érdekes. 

És a mostani feleségem — hát az nagyon jó. Mer az MINDEN. 
Ahogy a viccbe is van, hogy társaságba úrinő, ágyba kurva, és akkor 
ráadásul még össze se cserélt a két dogot — szóval mondhatom: nagyon 
jó! 

Ez a mostani házasságom azért is príma, mer a feleségem nagyon 
okos és nem szól bele hogy én mit csinálok. Nincsen vita köztünk, mer 
nem avatkozik bele ha mondjuk én őtet valakivel esetleg megcsalom. 
„Jut is, marad is!”, ez a jelszava. 

— Mér — aszondja —, hát szóltam én már neked egyszer is, ha 
megcsaltál? Még sose csináltam úgy mintha észrevettem vóna! — és 
tényleg, hát nem szólt, meg nem mutatta. Na ezer is mondom hogy 
okos nagyon! 

És akkor ráadásul az van, hogy ő engemet nem csal meg. Vagy 
legalábbis nem tudok róla — de nem, hát tudnám ha megtenné, nem 
teszi. Mer ha ő megcsalna engem, rosszul esne nagyon. Nem bírnám, 
na! Lehet hogy ez egoizmus, mer közbe én őtet minden nap 
megcsalnám, meg meg is csalom ha mód van rá — és közbe mégis 
bennem van az a régi konzervatív izé, hogy hát az ENYIM, ne csaljon 
meg! Az a bizonyos birtoklási vágy, hogy CSAK az enyim legyen! És 
az ÉN nőmet más ne kokizza! Szóval nem bírom megmagyarázni hogy 
hogy van ez — — 

Talán úgy van, hogy ugye a férfi, az természettől fogva poligán. A 
nő meg moligán. Általába. Nem így van? Mondjuk a nő se teljessen 
egyhöz akar azér tartozni csak, mer ugye ahogy olvastam a 
történelemkönyvet, régen is mindig hajlamos vót rá hogy átálljon az 
erősebb mellé, és nem nagyon haragudott, ha a győztes lovag elvitte 
magával, most meg mióta már nagyobb kultúra van, a pénzesebb felé 
hajlik — de azér én mégis megfigyeltem hogy jobban meg tud maradni 
egy mellett mint a férfi. A férfi, hát az nem. Magamról is tudom! 
Annak mindig sok kell, MIND kell! Úgyhogy talán ez a magyarázata 


annak is, hogy én nem bírnám elviselni ha ő engemet megcsalna. 

Amikor a feleségemmel megismerkedtünk, őneki már vót egy 
lánya. Szóval hát megesett ő, a pali vele élt egy darabig, egy mérnök, 
aztán disszidált — mindegy, nem érdekes, semmi baj, hát úgy veszem 
én minthogyha az én gyerekem volna, meg a kislány is nagyon szeret 
engem, nincsen semmi probléma. Rendessen apja vagyok én őneki is, 
meg nevelem is — hát most már tizenhárom éves, de már két éve 
menstrual, nagy, fejlett, fölnőtt lány. Szóval most már itt van az is 
hogy hát föl kell világosítani a különböző dogokról — de érti prímán, 
nincsen semmi hézag. Már eléggé oda van, elég bikás természetű, de 
ugye megfelelő pedagógiai módszerekkel meg van neki magyarázva, 
hogy ez most őneki egy kicsikét nehéz átmeneti állapot, mer már érett, 
de még jobb ha nem csinálja egyellőre. 

— Kössed le magad valamivel, ne figyeljél rá, mer NEM 
EGÉSZSÉGES ha már elkezded, tizennyóc előtt ha lehet ne csináljad! 
— mondom. Na hát ugye nehéz ezt így eldönteni — de HA LEHET. — 
Nem lesz ártalmadra ha vársz! — mondom neki. De vaskossan meg 
merem mondani hogy miről van szó, mer így van nevelve, meg 
például ugyanúgy ő is, én is fürdünk egymás előtt és nem sikongat, 
semmi, természetesnek veszi, jön-megy ruha nélkül — hát az is hogy 
egyszobás a lakás, meg azután egy bizonyos modernság is. Ez 
mondjuk régen elképzelhetetlen volt — de úgy gondolom hogy így 
helyesebb. Mer túlzás vót az a régi álszemérem! Ezt még az a hülye 
kereszténység hozta be, a jó édesanyját, az! Én vallásos légkörbe 
nőttem föl, de azér már akkor is tudtam hogy ez sántít. Még mondjuk 
ez a vidék, Angyalföld, meg a többi munkásnegyed egészségesebb Vót 
ilyen dogokba régen is, nem volt ANNYI alakoskodás — de azér még 
itt is mennyi baj volt! Én ha valakivel foglalkoztam, azt mindig 
tanítottam, meg próbáltam fölvilágosítani, nevelni, például mindig 
mondtam a lányoknak hogy 

— Ide figyelj — mondom -, egy rendes lány két menstruáció között 
nem cserél, nem érintkezik két-három férfival! Mindig ha 
szakítottatok, vagy elüldözted, utána megvárod a következő 
menstruációt, és csak akkor fogadod a másikat. Mer máskülönben egy 
nagy káosz lessz! 

És most a lányomat is így nevelem. 

— Kislányom — mondom neki —, ha majd lesz férfiismerősöd, az 


egy természetes dolog. De az nem természetes, hogy két menstruáció 
között nemi kapcsolatot tartasz egyszerre kettővel-hárommal! Mer 
úgy, ha nem védekeztél, a jóisten meg a világ összes genetikusa 
eggyütt se fogja megmondani hogy kitől van a gyerek! Ehhöz tartsd 
magad! 

És ez egy marhanagy pedagógiai fogyatékosság, hogy ebbe a 
baromi művelt világba a szülők ezt a három mondatot képtelenek 
elmondani a lányoknak! Hát nem az vóna a legellemibb? És hány 
boldogtalan család boldog lenne, ha ezt a játékszabályt megtanítanák! 
Mer egész életre szóló balhék vannak ebből! 

Szóval sajnos nagyon hiányos még manapság is a felvilágosítás! 
Úgyhogy egy szűzlánynak nagyon hülye fogalmai vannak a nemi 
viszonyról! Na persze hát a fiúknak is. Mer mivel törődik az? A 
legtöbb, százból kilencvenöt! Meg milyen más egy férfi az ondóürítés 
előtt meg utána! Ő megkapta a csajt, neki frankó, hogy aztán annak a 
nőnek nem vót semmi se — ugyan már! Hol van ő már akkor! Már a 
lépcsőházba gombolja a nadrágját, mer amint megszabadult az ondó 
feszítésitől, eszibe jut neki hogy szaladni kell valahova — a csaj még 
akkor kezdené jólérezni magát, a fiú meg már nincs sehol! Na szóval 
sok baj van, és ezer magyarázam a lányomnak hogy 

— Kislányom, eggyikőtöknek legalább egy kicsit észnél kell lenni! 

És a fiamnak is ugyanígy megmagyaráztam annakidejin, hogy mire 
kell vigyázni, hogy figyelni kell annak a nőnek a nemi görbéjire is, 
meg hogy azér neki se mindegy hogy lesz-e gyerek vagy nem — na 
szóval nagyon sok baj van itt még, és a társadalomnak nagyon sokat 
kéne tenni ebbe! Csak hát ez egy lassú folyamat. Még ötven év! Majd 
ha ez a generáció, akiknek most én nyögöm a szöveget, akiket már én 
is ilyen fölvilágosultan neveltem, mikor majd ez fog már nevelni, 
akkor lesz ez csak rendbe — mer az enyimek már röhögve fogják 
mondani az én unokáimnak, hogy mi újság! 

— Előszöris át fogsz esni kislányom — mondom neki — a 
kíváncsiságon. Utána aztán jön a tapasztalatszerzés. A harmadik meg, 
hogy már menekülsz a biztonságba. Akkor fogsz majd megnyugodni. 

— És — aszondja — ez minden nőnél így van? 

— Mindegyiknél — mondom. — Csak legföljebb tagadják. Pedig 
hülyeség tagadni! 

A fiam, az már húsz éves. Toszigat már, toszigat, szépen nyomja, 


épp most vót itt a menyasszonyával — hát, , menyasszonyával", szóval 
aki épp van neki. Egyelőre ugye hagy lökjön csak, nem igaz? Maj ha 
már harmincöt lesz, ráér nősülni! öntudatos, büszke gyerek, meg jó 
dumája van nagyon, fasza gyerek! Meg értelmes is — mind a három 
gyerek nagyon értelmes! Nem tudom honnan a fenéből szedték, de 
príma esze van mindnek! Hát a nagylányom tegnap csak úgy ripsz- 
ropsz elment oroszversenyre, utolsó percbe rángatták oda — és első 
lett! Mondtam is neki, hogy 

— Ha te az energiádnak csak EGY SZÁZALÉKÁT fordítanád rá, 
nagy lehetnél! 

Mer tán harminc percet foglalkozott vele előtte, és avval 
megnyerte! Na. Hát a feleségem tud neki segíteni, mer tud elég jól 
oroszul — én nem tudok semmit, nekem bükkfanyelv az orosz, nem is 
szeretem, ha rádióba hal? lom hogy szlávul énekelnek, már rosszul 
leszek — de mindegy, nem ezt akarom mondani, hanem hogy próbálom 
rávenni a lányomat hogy tanulja meg rendesen, ha már ilyen jó esze 
van hozzá, hát csak egy nyelv az is, és érték mindenhogyan ha tudjuk! 

Pár éve voltam Lengyelországba. A munkahelyemről küdtek ki, 
tapasztalatszerzésre, mer egy páran rá voltunk állva olasz Fiat- 
típusokra, elég jó voltam benne, és akkor megalakult a Polszki Fiat 
gyár, és elküdtek oda négyőnket három hétre nézelődni. Nagyon 
érdekes volt, meg a lengyelek nagyon rendesek voltak, nagyon 
szerettek minket, ha valahol megtudták hogy magyarok vagyunk, 
soron kívül mehettünk, még a sört is külön kaptuk — na ott kezdtem 
látni azt hogy tényleg él egy ilyen hogy magyar-lengyel barátság. Meg 
ott értettem meg azt is, hogy milyen szörnyű lehetett a második 
világháború — mer Budapest még egész jól megúszta Varsóhoz képest. 
Hát ott bizonyos korosztályok tényleg szinte hiányoznak! Szóval ott a 
németek is elég másképp viselkedtek mint nálunk — hát itt ha nem is 
tapsolt nekik mindenki, de mégis barátnak vették legtöbben, ott meg 
hát ellenségek vótak. Jól összejártam Varsót, gyalog, mer úgy többet 
lát az ember, és a lengyelek mindenhol magyarázták kézzel-lábbal, 
hogy mi volt ott a háború alatt, hogy itt például megöltek egy németet, 
és utána a németek hetvenöt túszt végeztek ki abból az utcából, meg 
ilyesmik, meg elmagyarázták a fölkelést, meg hogy állítólag az 
oroszok a Visztula túlsó partjáról nézték végig hogy hogy verik le 
Varsót a németek, de nem segítettek — hát, én nem tudom, nem voltam 


ott. Na jó, ugye a lengyelek meg az oroszok sose csípték egymást, hát 
most se nagyon, még ehhez biztos kell egy fél évszázad míg 
összemelegszenek. Na szóval így sokmindenre megtanítottak a 
lengyelek. De nagyon kedvesek voltak, meg eléggé szerettem is a 
vodkát, szóval jó út volt, elég tanulságos kirándulás. 

Ez az egy utazásom vót külföldre — hát úgy küdtek. Amikor olyan 
nagyon mentem vóna, nem sikerült, ötször is visszahoztak, útlevelet 
meg nem kaptam vóna, igaz nem próbáltam, de nem volt semmi 
remény rá — most meg már az az igazság hogy nem érdekel. 
Eggyáltalán nem érdekel már! Ugye azt a kalandvágyat levezettem 
már a sűrű munkahelyváltoztatással, tovább most már nem izgat a 
dolog — hát biztos öregszek is már. Az az igazság, hogy én TÉNYLEG 
szerettem volna látni a tengert — de mindegy már. 

A munkát nem számítva nem sokat mozdulok ki itthonról. Esetleg 
ide a kocsmáig — máshova nagyon ritkán. Mer az a helyzet: 
NAGYON szerettem én a mozit! 

MINDENEM véót a film, abba nőttem föl, hát gyerekkoromba vót 
úgy hogy naponta háromszor is voltam moziba! Csak hát mostanába 
eléggé pekhem van evvel. Mer ugye mindig van egy kiskorú gyerek. 
Én meg úgy vagyok a mozival, hogy szeretnék mindenkit elvinni 
magammal, meg nincs is pofám azt mondani a feleségemnek hogy — 
Na én elmegyek, megnézek egy mozit, te meg maradj itthon a 
gyerekkel, mer úgyis tizennyóc éven föllüli! — Ha meg elmennék egy 
olyan moziba velük, ami nekik is jó, az nem biztos hogy engem 
érdekelne. Szóval — — 

A tévé meg nem ugyanaz. A tévé az egy irányított láda. A műsor 
VALAKInek a szája íze szerint van összeállítva, nem a 
tömegigényeknek megfelelően. Mer én nem hiszem, hogy ezeket a 
hülyeségeket igényli a tömeg, amik mennek — pláne ami ezen a héten 
volt! Két magyar film ment — psssz — —Meg ennek az olasz palinak 

egy filmje, híres olasz színész, sorozatba megy most, Nyóc és fél, 
ez vót a címe az utolsónak — egyszerűen így megráztam a fejemet, 
hogy most MIT AKAR EZ mondani? Azt vártam hogy valami jó film 
lesz — hát egy elvont marhaság. Na jó, most mentek le a Tarzan-filmek. 
Dzsoni Vájszmüllerrel, a harminchatos világbajnok úszóval, az jó vót, 
szerettem, hát ismertem mindent régről még, Tarzan a rettenetes, 
Tarzan az igazságos, Tarzan kincse, satöbbi — de azér jó volt látni. 


Csak az ilyen meg ritka mint a fehér holló! Úgyhogy mondom a mozi, 
az eléggé hiányzik, mer a tévé a nyomába se ér a jó mozinak! 

A színház nem hiányzik. Az opera pláne nem — azt nem BÍÍROM, 
júúj, nem BÍÍROM! Még az operettet igen, mer abba mégis muzikel 
van, ezeket a jó könnyű operetteket a tévébe is mindig megnézem — a 
múltkor is bedobtak egy olyat, hogy híí, elÁJULTAM! Príma vót! De a 
színházhoz nincs türelmem, az untat. Mer általába a pali elböfögi 
magát az elejin, és már tudom mit akar, meg tudom mi a vége. Meg 
ugye az ember elolvassa a műsorba dióhéjba hogy mi van, és akkor 
ugyanaz lemegy négy fölvonásba, megtűzdelve mindenféle fölösleges 
izével, csak hogy kilegyen a hossza. Egyszer kaptam a jó munkámér 
egy színházjegyet — azt sose fogom elfelejteni: ketten vagy hárman 
játszották a színdarabot, egy párttitkár az üzemből, meg egy másik 
üzemnek az igazgatónője, ezek versenybe vótak egymással, meg 
mittudomén — többen aludtak, horkoltak, és nem is bírtam vóna ki ha 
nem ittam vóna vagy háromszor három féldecit. Úgyhogy utána mikor 
jöttek ilyen jegyárusítók a munkahelyemen — akkoriba lett ez divat, 
kezdték a közönségszervezők fölütni a fejüket — ha megláttam hogy 
jön a pali, azt se tudtam hova bújjak. Szóval ez a színdarab nagyon 
betette előttem a színház kapuját. Operába meg egyszer voltam, még 
az első feleségem hurcolt el — nem tudnám már megmondani hogy mit 
játszottak, de arra emlékszek hogy alig vártam hogy szünet legyen, és 
hanyat-homlok menekültem! 

Szóval a színház nekem lassú és vontatott. Ott valahogy nem 
filmszerűen pereg az esemény. Azér szeretem a filmet! Mer az pereg, 
filmszerűen! A filmet imádom! 

Meg a könyvet is, a jó könyvet. Mer ha könyvbe elolvasok bármit, 
én azt magam előtt látom, filmszerűen. Ott ki tudom élni magam, mer 
LÁTOM, ott vagyok benne. Ha olvasok, nem engedem hogy szóljanak 
hozzám, és akkor teljessen beleélem magam: ha vágtat a manus a 
lovon, én is lihegek, kifulladok, ha lopakodik, meg se merek rezdülni, 
nehogy zajt csináljak. Vagy ha útleírást olvasok, eggyütt éhezek, 
szomjazok avval a tengerésszel — a könyvet nagyon szeretem! 

Ugye hogy anyám úri házaknál volt szakácsnő, mindig könnyen 
hozzá tudtam jutni könyvekhöz, és hamar megszerettem a betűt. 
Úgyhogy nekem a magyar irodalom nem a mostaniakkal kezdődik, 
hanem Arany Jánossal, Balassival, Jókaival, Pósával! Csak AZUTÁN 


jön Adi, meg József Atilla! Szóval énszerintem a magyar irodalomba 
nem Adi a klasszikus, hanem Arany! Hát ki tud még egy esti családi 
kört úgy leírni? Hát az CSODÁLATOS! Hogy MIMINDEN van abba! 
És nem értem, hogy tizedannyira se méltassák mint József Atillát! Jó, 
jó, hát elővasom én azt is, rendbe van, még nevetek is jót a dogon, mer 
eszembe jut hogy ha megérte vóna, Rákosi őt is ugyanúgy hazavágta 
vóna mint Rajkot, akárkivel lefogadom — na mindegy, nem érdekes, 
szóval elővasom én azt is, tudomásul veszem meg minden — de hát 
HOL VAN AZ Aranytól! De nem mondom azér hogy a mostaniakat 
nem szeretem. Mer például Pa-suttól ha elolvasom az Édenkertet, vagy 
azt hogy Megszólal a sírvilág, abba tisztára bele tudom élni magam. 
Ahogy leírja a Hortobágyot, a ménest — azt LÁTOM magam előtt! És 
HALLOM az ostorpattogást, meg az ütemet, ahogy a lovak lába dobog 
— nagyon szeretem! 

A könyvet szeretem, elég sokat is olvasok. Vagy ha nem olvasok, 
akkor meg gondolkozók. Minden féléről! Vagy etetem a feleségemet a 
hülyeségeimmel. Például avval, hogy hogyan lett az emberi kultúra. 
Mer ezen sokat gondolkoztam. És nekem hiába jönnek a régészek a 
szakócával, hogy hogyan találta ki az ősember a pattintást, meg 
hogyan fejlesztette a szerszámait — jó, elhiszem. De azt valaki mutatta 
neki! Nem is magától jött rá! 

— Te — mondom a feleségemnek —, figyelj már, én rájöttem hogy 
hogyan lehet ez! Ez csak úgy lehet, hogy valamelyik idegen bolygóról 
érkeztek ide fejlett lények, de történt valami katasztrófa és nem bírtak 
visszamenni, ittragadtak és megtermékenyítették az ember ősét, és 
megtanították a dogokra! Hát én csak így tudom elképzelni a 
civilizációt! Hallod? És a maják meg az inkák kultúrája nem ezt 
bizonyítsa? Meg az oszlop, amit Delfóba találtak? Meg a Biblia? Nem 
tudom — mondom —, a Talmudot kéne jól ismerni, az biztos feleletet ad 
erre! 

És akkor elvitatkozgatunk a feleségemmel — mer vele jól lehet, 
nagyon jóeszű! 

Vagy például megbeszéljük hogy ki írta a Bibliát. Mer azt nekem 
senki ne mondja, hogy a Mózes írta, mer az nem egy pali volt, hanem 
sok! Épp elég ha a Tízparancsolatot a Mózes írta, még az is erős, de 
azt még mondjuk el bírom képzelni. Fölment a Sión hegyire, mer 
akkoriba divat vót így elvonulni, remetéskedni, vitt magával tíz csajt, 


aki élelmezte, meg fölüdítette ha kellett, kimosta az ágyékkötőjit, 
megmosogatta a Mózest olívaolajba — hát az kellett, mer csak így 
lehet! —, és akkor közbe ugye mint jogtudós, szépen kényelmessen 
belevéste a márványtáblába a Tízparancsolatot. Na így el lehet 
képzelni! De már az egész Bibliát — — 

Nem mindig tudok aludni éjjel, sokszor gondolkozók. Legtöbbször 
így történelmen. Vagy különböző politikai dogokon. Fekszek, és töröm 
a fejem, például azon, hogy hol is lett elrontva a dolog. 

Talán a bátyám mondta okosan, aki amerikai fogságba volt, és ott 
látta a németországi újjáépítés elejit, azután meg látta az itthonit, és 
elmondta hogy a németek mibe csinálták másképp. Azok először 
jóllaktak és fölöltöztek, és csak azután dógoztak. Minálunk meg 
fordítva akarták! Pedig egy éhes pali, akinek anyagi gondja van meg 
rendezetlen családi élete, az nem tud dógozni! Jutnak eszembe az 
építkezések gyerekkoromba. Kijött reggel a kőműves teli hassal, és 
szépen fütyürészve órákig eldógozgatott, kényelmesen, mint aki a 
maga kedvire csinálja, összefaragta a lépcsőket és összerakta őket — 
aztán később, hogy már jegyre vót minden, nem vót kaja, a hóna alatt 
hozta a tag a zsíroskenyerit vagy a hitlerszalonnás kenyérit — 
gyümölcsíz vót az, abból lett azután a sztalinkenőcs — annak az 
embernek bizony már nem vót kedve melózni! Pláne fütyürészve 
melózni! Nem volt türelme, kapkodott, körülbelül illesztett csak, 
összecsapta, mindig azt leste hány óra — mint most is ahogy megy. 
Nem így romlott el a melós? 

És a németeknek jobban sikerült. Mer Hitler szuronyospuskával 
terelte a népet dógozni — nem ment a dolog; az Adenauer csak 
elengedte a csengő márkát, és mindenki boldogan szaladt, és máma a 
legyőzött sokkal gazdagabb mint a győztes — nem érdekes dolog? 

Sokminden van amin érdemes gondolkozni. Mer az az igazság hogy 
nem mindent értek. Például hogy van egy üzem, mondjuk ezer fizikai 
munkással — és ott van mellette a TÍZEMELETES irodaház! Hogy 
nem tudom megérteni hogy minek kell! És ezt a kérdést nagyon sok 
egyszerű melós fölteszi ám, ilyen primitíven — hogy minek csinálják 
ezt? Na és most már kezd rájönni a kormányunk is, hogy ez nem fog 
így menni — nade mit fog csinálni?! Majd átcsoportosítsa a dolgozókat, 
és akik ebbe a tízemeletes irodaházba vannak, azok lejönnek majd 
onnan és fizikai dolgozók lesznek? Hát azt én megnézem magamnak! 


Vagy hogy fog ez megoldódni?! 

Persze az a helyzet azért, hogy én nem vagyok ellensége ennek a 
társadalomnak. Meg nem is csinálok semmi rosszat ellene, a törvényt 
nagyjából betartom. Nagy a szájam, az igaz, beszélek összevissza 
mindent, csapongok. Nade énszerintem az az igazi demokrácia, 
amelyik nyugodtan megengedi hogy kritizálják az államot, meg 
kifigurázza aki akarja. Mer ha egyszer erős, akkor nem kell ettől 
félnie! Habár közbe tudom, hogy már a római birodalom óta minden 
rendszer védi magát, és CSÍRÁJÁBA elfojt minden mozgást — a 
történelemből jól tudom! Szóval lehet, hogy most is amit itt 
összebeszélek, az is már büntetendő cselekmény? Fene tudja, nem 
vagyok biztos hogy nem az. Pedig hát beszélni muszáj, mer a gondolat 
is csak úgy alakul ki, ha kibeszéli az ember — én olyan elméleti 
filozófust nem tudok elképzelni, aki leült magába, ászt egyszercsak 
izé, kipattant belőle a nagy bölcsesség — hanem hát valahol mindig 
előadta a dógait, megbeszélte másokkal, jónak találták meg 
belekötöttek, akkor változtatta a pali, csiszolta -csak így lehet! 
Úgyhogy muszáj valamennyit beszélni is, nem lehet csak gondolkozni! 

Mindegy na, nem beszélek. Vagy csak olyat, ami engedélyezett. 

Ez a házasságom most jó. Nagyon jól összepasszolunk, megértsük 
egymást. Csak az a kár, hogy nem akkor akadtunk össze, mikor ő még 
tizenhárom éves vót. Mer mikor találkoztunk össze? — amikor én már 
félig hervadásba vagyok. 

Ugyanis van itten egy kis szépséghiba. Hogy én TIZENHAT évvel 
vagyok öregebb mint a feleségem. 

Szóval asziszem hogy itt majd potenciális bajok lesznek. Hát 
negyvennyóc éves vagyok! Hát lassan most már nekem nem is az fog 
kelleni, hogy nyúlánk legyen, fekete, jóalakú, meg értelmes — hanem 
hogy nyugodt legyen, csöndes — —Jó, nem biztos. Mer lehet óvasni 
olyanokról akik száz éves korukig se panaszkodhattak — csak azér 
mindenhogyan lassul az ember. Mindenhogyan lassúbb lesz a 
potenciám, meg ritkább. 

Csak az az egy vigaszom van, hogy ő is öregszik közbe. Igen. 

Na mindegy — mer most még semmi baj, a kondim nagyon jó még, 
ő meg hát nagyszerű, de tényleg pont amit mindig álmodtam! Meg 
akkor még az is, hogy nagyon reálissan gondolkozik, józan, úgyhogy 
ha én néha hülye vagyok is, ő" mindig észnél van, normális — és akkor 


így megvagyunk. Szóval marha nagy szerencsém van! 

Csak azt sajnálom azér, hogy pont sóheron találkoztam össze vele! 
Hogy épp csórók vótunk mind a ketten. Még tán valamennyit tudunk 
majd előre lépni, mer dógozni még nagyon tudok — csak hát nem 
tudom hogy ebbe a mindenféle izmusba számít-e az valamit. Mer nem 
az: én nem akarok milliomos lenni! Mer lehet hogy épp akkor 
vesznénk össze! Nem rossz ez így, mer a nyomor összetartsa az 
embert! Úgyhogy én nem is panaszkodok! Csak mégis van azér ami 
nagyon nehéz. Például ugye ez a kicsi lakás. Hogy négyen vagyunk az 
egy szobára. A nagylányunk tizenhárom éves, majnem fölnőtt — semmi 
bajunk egymással, jóba vagyunk nagyon! — csak megmondom hogy mi 
van. Nem bírunk egyedül maradni a feleségemmel. Mer azt azér mégse 
lehet, annyira még nem világosultunk föl, hogy a nagylány itt ül, 
kézimunkázik, én meg közbe a házassági tornagyakorlatokat végzem 
az ágyon! 

Énnekem az a jelszavam, hogy — jó: spórolni kell, mer az nagyszerű 
dolog, meg minden — nade nem úgy kell spórolni, hogy a család 
terhire, meg az egészség rovására, mer úgy az hülyeség! Meg hát mire 
is való az a túlzásba vitt spórolás? Hát a halottasruhán nincs zseb? 
Amit összeszereztem, úgyse vihetem magammal! 

Ugye ott volt apám, meg ott volt a testvérje. Apám dógozott, jó 
melós volt, szerették, minden — de közbe csinálta a maga kisded 
játékait, szeretett lógni, piázott, élte világát, bohém volt» pénzt az fére 
soha nem tett — és akkor nyugdíjba ment, három hétig élvezte a 
nyugdíjat, és szépen elhalálozott. Gyula bácsi meg — na az egész más 
volt. Spórolt egész életibe, évekre való készletet gyűjtött, hogy őtőle 
bezárhatott volna az összes bolt Magyarországon, nem jött volna 
zavarba, a bőre alá dugta a pénzt, hogy a műhelybe még ezt vegyen, 
még azt, minden tökéletes legyen, meg hozzá cséplőgép, ez-az, közbe 
szigorúan élt, soha semmit meg nem engedett magának, nem mert soha 
kőteni, a jövőre gondolt állandóan, az öregségire, egyszer ismerkedett 
meg egy nővel, akkor is számolgatta hogy most ez mibe kerül, elvette 
a végin, akkor már ketten spóroltak — ászt mi lett belőle? Ebbe dilizett 
bele. Magas vót a vérnyomása a Gyula bácsinak, már gyerekkoromba 
is mindig félt hogy megüti a guta, a Berettyóról hordtuk rá a piócát, én 
raktam mindig a hátára — negyvenötbe aztán kijárási tilalom volt, de ő 
persze kiment, meglőtték, elvérzett, úgyhogy pár évre akkor rendbejött 


a vérnyomása. De aztán negyvennyócba leállamosították, az utolsó 
reszelőig elvették mindenit — és megütötte a guta, meghalt, ö is, apám 
is: hatvan évet élt. Lehet hogy a fater csak azér ennyit, mer 
eldorbézolta az egészségit? Nade ha még élt vóna tíz évet, mit tud már 
csinálni? Már egy hetves éves pali mire tudja kőteni a pénzit? 
Úgyhogy kérdezem: kettőjük közül MELYIK JÁRT JOBBAN?! A 
Gyula bácsi, aki megspórolta, vagy apám, aki megitta? Hát én 
aszíszem hogy apám. És én tanultam is ebből! 

Meg valahogy úgy voltam evvel: nem nagyon bíztam benne soha, 
hogy ebbe az országba megstabilizálódna a helyzet. Ez bennem maradt 
gyerekkorom óta, hogy ha valahogyan megy is a dolog, itt sose lehet 
tudni hogy meddig tart! És akkor meg inkább együnk, igyunk, 
mulassunk, ne gondoljunk a holnapra, mer az így is úgy is 
bizonytalan! Most élüsk, ászt kész! Úgyhogy ez a mindig változó 
helyzetünk, ez nagyon rámnyomta a bélyegit. Ugyanúgy mint a 
faterra! 

Na jó — csak közbe meg itt van ez a lakáshelyzet. Hogy itt nem 
férünk, meg már majd rám szakad — és nem tudok változtatni rajta. 
Mer ahhoz pénz kell. Még ha ez a csekkezés nem vóna, akkor minden 
további nél: kül tudnék félretenni, és egy bizonyos idő után 
megvehetném azt a lakást. Nade most már három éve minden hónapba 
küdözgetem a pénzt, és azt se tudom hogy meddig még! És közbe 
eltelik az időm — hát holnapután már ötven vagyok, akkor már mit 
tudok csinálni?! 

És hová mehetek?! Elmentem egyszer a lakáshivatalba: 

— Kérem, ez és ez a helyzet! 

— Jó; hát fölírjuk, aztán MAJD — — 

— És — mondom — mégis, mi a remény? 

— Hát -— aszondja —, olyan Öt év, hat év — — 

— No — mondom -, köszönöm szépen. 

Hát majd kivárom amíg összedűl. Hát mit tudok csinálni? Ha 
egyszer nem elég a boldogulásomhoz hogy dogozók! Ugye a papíron 
az áll, hogy az embert a munkája után ítélik meg — hát erről el tudnék 
vitatkozni akárkivel! Mer ez nem igaz! Hát tudom hogy nem a munka 
kell ahhoz, mer más kell ahhoz! 

Na mindegy — mer azér megvagyok. Meg mondjuk nem vagyok én 
ennek a rendszernek az ellensége! Egy pár hibát látok, nem azt 


mondom, látok egy pár hibát — mer például ez az internacionalizmus 
nagyon gyors még nekünk, hiába szép ez, de gazdagabbnak kéne lenni 
hozzá, meg műveltebbnek így még nem vagyunk elég érettek, túl 
korán csaptunk bele — meg például egy másik, hogy az iparosítással 
énszerintem elsiettük a dogokat, ez is a nemzetet visszanyomta, hát ez 
egy agrárország, és ahelyett hogy az élelmiszertermelést fejlesztették 
vóna, amin mindent meg tudnánk vásárolni magunknak, ahelyett a 
nehézipart nyomták, ez is borzasztó baj — meg aztán ez a túl nagy 
béke-hangoztatás se tetszik nekem, valahogy nagyon háború-szaga 
van, ugye régi aranymondás hogy „aki sokat beszél a békéről, az 
készül a háborúra" — nade ezt mind nem úgy mondom, hogy — mer 
nem vagyok azér én ennek a rendszernek az ellensége! Meg még a mai 
napig is törvénytisztelő, tisztességes embernek tartom magam! 

Érdekes volt — hazajön a múltkor a nagylányom az iskolából, hogy 
neki írni kell egy házifeladatot, hogy aszondja , Ki a tisztességes 
ember". , Egy tisztességes ember", ezt a címet adták a tanárok — hogy 
segítsünk mer ő nem tud mit írni. Hát csak álltunk, én is, meg a 
feleségem is, mint a hülyék. Hát most mit lehet erre felelni? 

— Hát izé — mondom a gyereknek —, kislányom, hát hogy-hogy 
, tisztességes ember", hát mégis, nem mondott valami közelebbit a 
tanár, nem adott semmi útbaigazítást? 

— Nem — aszondja —, csak annyit mondott, hogy ez legyen a címe. 

— Nade hát csak kellett hogy tanuljatok erről valamit, hát biztos 
nem csak úgy a kisujjábol szopta ezt a tanár! Biztos magyarázott róla, 
vagy hát — — 

— Értsd meg — aszondja a gyerek —, nem mondott semmi mást, csak 
hogy írjunk egy ilyen háziföladatot! 

Hát tisztára meg vótunk döbbenve a feleségemmel. Hát most 
, tisztességes ember", hát hogyan kellene ezt fölfogni, hogyan lehet ezt 
érteni? De én napokig a hatása alatt vótam! Hét vége volt közbe, csak 
hétfőre kellett a háziföladat, de mi csak ültünk és néztük egymást — hát 
ennél fogasabb kérdést nekem még ÉLETEMBE se tettek föl! De 
gondolom hogy akárki ugyanígy megdöbbent volna — hát most 
elénkáll egy riporter az utcán a mikrofonjával, és aszondja hogy 

— Jónapot kívánok, legyen szíves már pár szóval: ki a tisztességes 
ember? — hát nem mindenki bukfencet vetne tőle? Jó, biztos van aki 
tanulta ezt, egyetemen, vagy mittudomén, biztos ki lehetne nézni 


lekszikonokból a fogalmat, nem tudom az Értelmező Szótár is mit ír 
erről — nade így, szabad kézzel, hogy most meséljünk egy tisztességes 
emberről — hiíí — — 

— Ide figyelj — mondom a kislányomnak —, hát fordítsuk meg a 
dogot! írjunk arról a bácsiról, aki az olajat hozta nekünk! — Mer 
tudniillik olajat rendeltem az őszszel, és nem találtam hirtelen ismerős 
fuvarost, egy idegen öregnek adtam a cédulát meg a hat darab 
százliteres tartályomat hogy hozza haza — aztán ahogy novemberbe 
elkezdtünk fűteni, kiderült, hogy csak négy tartályba van olaj, kettőbe 
víz van. — Na — mondom a gyereknek —, hát írd le az olajos bácsit! 

— Nem — aszondja —, nem lehet megfordítani. Mer a tisztességes 
emberről kell írni, nem a tisztességtelenről. 

Na ja, hát persze. De akkor meg mit csináljunk?! 

Aztán a végin összehoztunk valami ilyesmit, hogy , aki a jelenlegi 
törvénynek" — na, hogyan is vót? — , a jelenlegi törvényünknek és az 
embertársainak való szocialista" — —így valahogy ötlöttük ki. Ja igen: 
„az embertársainkhoz való szocialista nemtudommi”, itt vót még egy 
jó kifejezés, csak nem emlékszek, „a jelenlegi törvényeink meg a 
Tízparancsolat szerint" — körülbelül így. Na ugye belevettük a 
Tízparancsolatot is, mer anélkül törvény nincs! Mer akárhogy 
kapálódzunk a klérus ellen, a Tízparancsolatból legalább nyóc benne 
van a büntetőtörvénykönyvbe most is! 

Na — hát szóval nem lett valami jó, de valahogy azér összehoztuk. 
Nem lett jó, mer hát borzasztó nehéz dolog ez, rettenetes bonyolult! 
De a tanár se izélt aztán, asziszem ő is belátta hogy mi van, hogy 
hülyeséget kérdezett, úgyhogy nem vacakolt, nem nézte meg a 
föladatokat. 

Na ugye: hát van egy kialakult társadalmi rend, és annak az útján 
kell menni. Ez az út énszerintem mindenféle ösvényekből áll — ha 
azokról letérek, vétkeztem, tehát nem vagyok tisztességes. Hát ez így 
elég egyszerű volna — csak közbe azér annyi minden van! Mer máma 
már ha nincs a kocsimon sárfogó, vagy a biztosító övet nem teszem be 
a izébe, hanem csak magamra hajtom: nem vagyok tisztességes, és 
utolér a törvény keze. Vagy ott van az az olajos bácsi: hát mér rakta a 
vizet a hordóba? Én megfizettem, engem megkárosított, szóval nem 
vót tisztességes — de lehet hogy többet akart nyújtani az éhező 
gyerekeinek, vagy venni akart egy iskolatáskát, vagy csizma kellett a 


kislányának — hát akkor nem tisztességes? De ha italra kötötte, akkor 
se biztos hogy meg lehet róni, mer végeredménybe akkor meg 
visszakerült az a pénz az államhoz! Vagy ott van például a kurva. Hát 
megszegi a Tízparancsolatot, mer paráználkodik, meg a szocialista izét 
is megszegi — de végeredménybe nem is biztos hogy kurva! Mer ez is 
tág fogalom, hogy ő „áruba bocsássa a testit” — hát mi az? Elvégre ő 
nyújtott valamit annak a palinak, aki lehet hogy éppen a csatából jött 
meg, a keresztesháborúbol, ez meg fölvidította, az út fáradalmait 
feledtette az ágyékával! És nem is a testit bocsátotta áruba, hanem csak 
az eltöltött idejit fizettette meg a harcossal! Vagy még azt se, csak 
örömöt akart okozni! Nem azér a kétkilós kenyérér toszott, csak 
jóságból — hogy aztán megette a kenyeret? persze, mer éhes vót! Meg 
aztán, ha azt veszem, hogy , legfőbb érték az ember", akkor fölmerül 
hogy melyik nagyobb csapás: ha a szövőgyárba dogozik tíz órát, vagy 
ha húsz perc alatt megkeresi azt a pénzt az ágyékával — melyik az 
egészségessebb? 

Szóval, három napig is lehetne variálni egyfolytába ezt a tisztesség- 
dógot! 

De hagyjuk — inkább nem politizálok. Mer politizálni nem nagyon 
érdemes. Na persze már mikor azt mondjuk, hogy nem politizálunk, 
avval MÁR politizálunk — csak hát viszont igazán meg nem is tudunk 
politizálni, ha akarunk se, mer az a helyzet hogy — KÁOSZ van. Az 
egész világon. Úgyhogy úgyse lehet tudni semmit. Én nem vagyok 
beképzelt, tudom hogy nem tudok semmit. Pedig azér a napi egy-két 
órát ma is mindig olvasásra fordítom, ha tizennégy órát dogozók is — 
de akkor se tudok semmit. Senki nem tud semmit! 

De azér nem vagyok ideges. Engem nem tud megzavarni semmi! És 
élek azér. Élek, csendbe, rendesen, mondjuk semmi törvénybe ütközőt 
nem csinálok, legföljebb egy kicsit iszákossabb vagyok a kelletinél, 
meg egy kicsikét paráznább vagyok mint ahogy kellene, de azér még 
most is becsületes embernek tartom magamat, még pénz-dógokba is 
kilencven százalékig becsületes vagyok, dogozók, élek a családomnak 
— közbe meg nézelődök. 

A káoszt nézem, unalmas óráimba. 


Én voltam a ló 


A Vince egyszer mesélte, hogy ő lakott vasút mellett, és — de már 
elfelejtettem hogy hol mondta hogy vasút mellett lakott. 

És akkor egyszer ahogy csavarogtam Budán, megláttam egy házat 
egy vasúti hídnál az utcáról, és elgondoltam, hogy milyen jó, hogy ott 
megy el előtte lent a vasút, ott futnak el alatta a vonatok, látni az 
ablakból is, és elgondoltam hogy milyen jó lenne abba a házba lakni — 


És akkor valahogy úgy képzeltem el, meg a fejembe vettem, hogy 
ott abba a házba lakott a Vince. És onnan az ablakból nézte a 
kivilágított vonatokat. 

Aztán egyszer jártam arra a Vincével is, valahol ott a Karolina 
útnál, és akkor mutattam neki azt a házat, és mondtam neki hogy én 
valahogy úgy vettem hogy ő abba a házba lakott, és hogy milyen jó 
lenne ott lakni — mer szoktam így magamnak elképzelni minden félét, 
hogy ez lenne jó, meg az lenne jó —, nézni mindig a vonatokat, amint 
szaladnak, teli emberekkel, mer én szeretem nagyon a vonatokat - 

— és akkor a Vince meg mondta, hogy ő nem ott lakott, hanem 
valahol vidéken volt az, hogy ő a vasút mellett lakott. Meg mondta, 
hogy jaj, hát az BORzasztó dolog, vasút mellett lakni, mer nagy zaj 
van, hangosan csattognak a vonatok, meg hogy büdös, és hogy nem, 
én ne akarjak abba a házba lakni — — 

Ugye a legtöbb gyerek, majdnem minden kissrác nagyon vonzódik 
a vonatokhoz, mind mozdonyvezető szeretne lenni, meg mittudomén — 
de nekem ez nem onnan van, mer nekem gyerekkoromba valahogy ez 
eszembe se jutott, nekem sokkal később jött ez az egész. Mindig mikor 
már nagyon bezárult körülöttem a kör, olyankor néztem mindig az 
elszaladó vonatokat, amik messzi visznek. Kijártam valahova ahol 
vasút van és néztem, és beleképzeltem magam a mozdonyvezető 
helyzetébe is, hogy mit gondolhat — meg az utasok! Persze mikor 
befelé mennek — onnan már csak fél állomás a Déli — befelé már nem 
érdekes — de mikor KIFELÉ futnak! Hogy minden nyitva van nekik, 
jobbra, balra, minden felé pálya visz előttük — ez állati érdekes! 
Szaladnak, kivilágítva, valahová — ez az egész mozgalmas ügy 
ANNYIRA megragadott sokszor! Ott jó lett volna még katonának is 


lenni, ahol ezek a vonatok elfutnak, szanaszéjjel, én boldogan 
örködtem volna ott nekik, meg váltottam volna nekik ott a vágányokat, 
nyitottam volna jobbra-balra, örültem volna neki hogy mennek — — 

De nem tudtam ezt megmagyarázni a Vincének. Valahogyan nem 
értette, hogy mit akarok a vonatokkal -szóval ÉN nem tudtam vele 
megérttetni sehogyan se! És akkor már csak azon gondolkoztam 
mindig, hogy mi lehet az, ami miatt őneki ez nem lenne jó. Meg már 
csak úgy gondoltam azután arra a házra, hogy hát nem szabad nekem 
ott lakni, mert a Vincének ez nem jó. 

Áá, hülyeség — — 

Most köszörűs vagyok. Tíz évig, az iskolával együtt tizenhárom 
évig voltam szerszámkészítő, most jöttem át köszörűsnek, a szomszéd 
műhelybe. Ez kicsit jobb, egyelőre jobb. Nem azt mondom, hogy 
szeretem, vagy hogy megalkuszom vele — de valamivel jobban érzem 
magam most itt. 

Mi mindenféle műanyag cuccokat gyártunk. Ehhez kell egy külön 
üzem, ahol a szerszámok készülnek — ezekkel lehet aztán a müanyag 
árukat gyártani: egy ajtókilincset, dobozokat, elektromos vacakokat. 
Ebben az üzemben a szerszámkészítők a lényeg, a szerszámos műhely 
a legnagyobb. De ehhez kell még sokféle gépes munka, 
esztergályosok, marósok, gyalus, edzős, köszörűs — ezek külön 
műhelyekbe vannak. Hát most én átjöttem köszörülni, mert meguntam 
ezt a szerszámkészítősdit, és adódott egy ilyen lehetőség. A 
szerszámokat, amiket a szerszámkészítők megcsinálnak, megkapjuk 
mi, és tulajdonképpen nálunk folyik a finommechanikai megmunkálás. 
Aztán köszörülés után megint visszaadjuk a darabot, és a 
szerszámkészítők összerakják, összeszerelik. 

Hogy az ember befusson mint szerszámkészítő, az sokmindenen 
múlik. Függ attól hogy milyen véleménnyel vannak róla, mit 
beszélnek róla, hogy milyen segédet kap, hogy milyen hosszú a haja, 
van-e a közelbe rokona, nyomják-e, hogy az összeköttetéseivel jött-e 
vagy csak a képességeivel — hát függ egy csomó dologtói! Meg még a 
szakmai képességeitől is függ. 

Hát én nem sokra vittem. Anyám ebbe sokat segíthetett volna, 
képes rá — ő a főportás, hát nagy ember —, de ezt egyszerűen nem 
vettem igénybe, annyira tiltakoztam ellene, hogy — ezt nem is tudom 
hogy csináltam, de tulajdonképpen meg se próbálkozott vele. Még 


megházasítani is próbált — de ezt nem, ezt nem merte. 

Főleg órabérbe nem sokra vittem. Mer ez a szomorú az egészbe, 
hogy mindent órabérrel mérnek. Mint a seregbe a stráf, itt ez jelzi a 
rangot: kinek mennyi az órabére, annyit ér. És az ember önmagát is 
evvel méri, mer ebből él! Szóval nincs az hogy ALKOTÁS, vagy 
mittudomén! órabér van. Illetve — nekem nincs. Most tizenhat húsznál 
vagyok. 

Tizenhárom évet lehúztam a szerszámosoknál, habár sohasem 
fogadtam el azt hogy ott maradok végérvényesen. Nem éreztem jól 
magam. Még egy évvel ezelőtt összejöttem egy-két köszörűssel, és 
valahogy kitalálták hogy menjek át — Gyere hozzánk, adunk egy 
forinttal többet! —, meg a munkakörülmények is jobbak ott, meg a 
társaság is, valahogy a légkör jobb — de akkor még nem mentem. Mer 
valahogy elhatároztam magamba -nem azt mondom hogy 
megalkudtam az életemre, hogy bele akartam menni véglegesre! — de 
elhatároztam, hogy még egyszer megpróbálom kicsikarni ami belőlem 
meg a lehetőségekből telik, harcolni fogok azért hogy mint 
szerszámkészítő létezhessek! 

Kértem munkákat. VEREKEDTEM azért hogy munkákat kapjak. 
KOMOLYABB munkákat. És nagynehezen sikerült, összeszedtem 
három olyan fontosabb munkát, amivel bebizonyíthatom, hogy én nem 
vagyok egy eldobni való akárki! Mer mindig az a szöveg ment, hogy 
én nem vagyok egy jó szerszámkészítő. Hogy én egy ROSSZ 
szerszámkészítő vagyok! Közbe meg én tudtam, hogy nem azon múlik 
a dolog, hogy én milyen szerszámkészítő vagyok! Mer ezt BÁRKI 
megtanulhatja! Még egy adott manuális készséget is lehet fejleszteni — 
ahogy el is lehet rontani —, az értelmi képességet is lehet tanulással 
fejleszteni, a műszaki tudást is — hát ezt mind meg lehet tanulni! Hülye 
meg nem vagyok, logikusan gondolkodni tudok, és tizenhárom éve 
csinálom, a gépek ott vannak, ismerem őket — hát csak annyi kell hogy 
meg tudjam szervezni a dolgot, el tudjam osztani a munkámat, a végén 
pedig össze tudjam rakni a mindenféle kacatot, ami visszajön a 
gépesektől, össze tudjam szerelni a szerszámot — hát nem LÉTEZIK 
hogy ezt ne tudjam! Hát BIZTOS hogy nem ezen múlik, hanem csakis 
azon, hogy kapok-e lehetőséget rá! És ezt be akartam bizonyítani 
nekik. 

Na és végre megszereztem ezt a három munkát, három komolyabb 


munkát. Olyan munkákat, hogy figyelmeztettek előre: ez most ilyen 
meg olyan kockázattal jár, ez most vagy sikerül, vagy ha mégse, akkor 
aztán mehetek az ökrök után. — És ment szépen! Vállaltam, és úgy 
éreztem hogy meg is tudom csinálni. Ez úgy megy, hogy kap az ember 
egy nagy paksaméta rajzot, és akkor arról — és gyönyörűen ment! 

És akkor állatira kibaltáztak velem. Az utolsó pillanatba. 

Mind a három szerszám szépen ment, és még időbe is voltam — mer 
itt minden időhöz van kötve, minden munkára idő van kiadva, hát 
tiszta börtön az egész! — és eljutottam mind a három melónak a feléig 
— és akkor egyszerűen félbeszakítottak. Elvették mind a három 
szerszámomat, és átraktak a javítósokhoz. 

Ez úgy volt, hogy — rengeteg melós elment tőlünk. Mer nem volt 
meg a pénzük, nem kapták meg amit akartak, és aszondták hogy elég 
volt, kész, befejeztük — és kiléptek. Innen is, onnan is, amonnan is, és 
volt olyan műhely ahol már alig lézengett egy pár ember. Elég nagy 
szarban van az egész vállalat, csináltak egy hülye beruházást, több 
milliárd forintot kiadtak egy halom felesleges baromságért, és ég az 
egész cég, nincs pénz — aztán ez olyan mint a lavina, ha elindul a baj 
akkor egyre csak nő, ha nincs pénz elmennek a melósok, és néhol már 
akkorára nőtt a létszámhiány, hogy muszáj valahogy betömni a lukat, 
akármivel, mer ha egy üzem vagy egy műhely kiesik a folyamatból, 
akkor megáll az egész verkli. Na és hát többek között ide is kellett 
ember, akárki és azonnal, erre az úgynevezett javítós munkára. 

Namost ez az egész egy olyan meló, hogy — hát semmi. Egy 
csimbilimbi. Amit akárki megcsinálhat. Ha az utcáról behoznak bárkit, 
aki még életibe nem látott ilyesmit, és megmutatják neki, hogy na ott 
van, csináljad — az is gyönyörűen megcsinálja. Hát semmi, 
segédmunkásmeló, csiszolás, meg koszvakarás! És akkor engem ebbe 
a munkába, ami komoly volt, fontos is, és amivel én tizenhárom év 
után először bizonyíthattam volna és kitűnő lehettem volna, 
leállítottak, figyelmen kívül hagyva azt hogy mit beszéltünk meg, mit 
Ígértek — és átraktak erre a semmi-munkára, hogy ezt csináljam. Egy 
hónapig. Hogy ez most gazdasági érdek, meg vállalati érdek, meg 
ilyen érdek, meg olyan érdek. 

És addig magyaráztak, addig dumáltak, hogy — hát átmentem. Hát 
jó, persze, értem: üzemérdek — átmentem. 

És elkezdtem csinálni. És két nap alatt rájöttem, hogy valami 


ISZONYŰ felesleges amit csinálok. Hogy ezt nemcsak hogy nem 
kunszt megcsinálni, hanem még ráadásul semmi szükség sincs rá! Mer 
ez véletlenül nem az a láncszem, amelyik ha kiesik akkor leáll a 
termelés! 

Hogy ez az egész játszma nem igazi! Hogy üzemérdekről szó sincs, 
ez hazugság! Mer az egész brigád csak arra van, hogy egy pár ember 
éjszakai műszakba jöhessen, és negyven százalékkal többet kapjon! És 
közben itt teljesen nem érdekes, hogy akár heteket csúszik is az egész 
— szóval hogy ez egy nagy túró! 

Na akkor szépen lelohadt az életkedvem. Akkor még kiderült, hogy 
az egy hónapból kettő lesz — és akkor én szépen föladtam az egész 
harcot, hogy bebizonyítsam ezeknek hogy én szerszámkészítő vagyok. 
Megtörtem. Megkerestem az egyik górét, és megmondtam neki hogy 
nem csinálom, átmegyek a köszörűsökhöz, ahova már tavaly hívtak. 

Nem engedtek el azonnal. Először úgy volt hogy maradnom kell 
még egy hónapig, utána mehetek. Aztán egy hónap után még egy 
hónapra ottfogtak, ígértek érte valami pénzt is — és akkor a végin két 
hónap után mehettem át a Köszörűbe, nem kaptam egy fillért se, sőt 
még le akartak vonni a rendes pénzemből is, egy olyan dolog miatt 
amihez semmi közöm nem volt — de mindegy, fő hogy 
megszabadultam onnan. 

Én be akartam bizonyítani — pedig nem érdekelt az egész. Csak 
megpróbáltam elfogadni egyszer a lehetőségeket. Megpróbáltam volna 
létezni ott. De nem hagyták. Mindegy. 

Most köszörülök. Nem ez a szakmám, de ez teljesen nem érdekes. 
Mert a gépet úgy kell kezelni, hogy megtanulom a kezelési utasítást — 
ennyi az egész. Pontosan meg van határozva hogy mit kell csinálni, 
melyik gombokat kell megnyomkodni ahhoz hogy a szükséges méretet 
kapjam. Aztán már csak ellenőrizni kell, hogy tényleg annyi lett-e, 
amennyit benyomkodtam — de a műszereket ismerem, subler, százados 
tolóméter, ezredes tolóméter, mikrométer, mindet ismerem — szóval 
semmi probléma. Legföljebb egy: hogy ezek nem új gépek. Hanem 
ezek már nagyon régi gépek. Tehát nem úgy működnek, ahogy a 
kezelési utasításban áll, és ahogy a gombokat nyomkodom, hanem tök 
másképp — úgy működnek ahogyan ők akarnak. Úgyhogy legelőször a 
gépet meg kell ismerni, kitanulni a rigolyáit sorba — csak ez a nehéz 
benne. De ez a nehézsége annak is ugyanígy meglenne, aki tanult 


köszörűs, tizenhárom évig ezt csinálta valahol máshol, és most átjön 
mihozzánk — ugyanezzel a problémával állna szembe az is. 

Viszont nekem nagyon nagy előny az, hogy tizenhárom évig voltam 
a kinti műhelybe szerszámkészítő, tehát ismerem azokat a 
munkadarabokat, amiket a szerszámosok behoznak hogy síkba, élbe, 
fokba, derékszögbe köszörüljem őket, és tudom hogy mi a szerepük, 
mi fontos rajtuk és mi nem. Szóval nekem hiába hoz be egy kezdő 
szerszámos egy darabot, hogy ezen most itt a rajz szerint rajta kell 
hagyni két század tűrést, mert én tudom hogy nyugodtan méret alatt 
lehet három századdal, mer ennek nincs jelentősége, nem érdekes. De 
tudom azt is, hogy arra meg ott nagyon kell figyelni, mer azon már 
múlik valami, hogy méretbe lesz-e vagy elcsúszik egy századdal. 
Ennyi az előnyöm az úgynevezett tanult köszörűsökkel szemben. Na 
persze ez az előny nem jön ki a pénzembe. Mer mellettem van egy 
öreg köszörűs, aki tizenhárom éve csinálja ezt, és huszonegy forintja 
van. Én csinálhatom ugyanúgy, vagy jobban is, de úgynevezett kezdő 
vagyok, hát kapok tizenhat húszat. 

De azér jobb itt. Ez egy kisebb műhely, csak tízen vagyunk, és 
valahogy jobb a légkör, jobb a társaság. Azt hiszem, hogy sok múlik a 
brigádvezetőn is, és ez a miénk viszonylag rendes krapek — hát egy 
bizonyos pontig, egy határig. Meg a többivel is ki lehet jönni, úgy 
nagyjából egyetértünk, habár tudom hogy ők is lefekszenek — na nem 
akarom bántani őket, mer azért lehet velük létezni. A munka, a 
köszörülés — hát az meg ugyanúgy nem érdekel, mint a 
szerszámkészítés. De azér — megvagyok. 

Anyámék vidékről kerültek föl lakni, Borsodból, valamikor az én 
születésem után nem sokkal. Anyámnak a szülei, azok 
szegényparasztok voltak, de viszont anyámnak már lett egy kis boltja, 
valami vegyesbolt, ami sajátja lett, talán örökölte, nem tudom. Apám 
apja gazdagabb paraszt volt, de akkorra már apám eljárt dolgozni 
bányába, meg gyárakba, Miskolcra, Ózdra, mittudomén hová. Hát ezt 
az egészet én nem nagyon tudom, csak anyámtól hallottam később, 
sokkal később. Hogy el kellett jönni már onnan, mer teljesen 
lehetetlenné vált ott az életük, szóval képtelenség volt már ott élni 
tovább. 

Apám odahaza nem kaphatott semmilyen munkát. Mer volt egy 
haragosa a faluba, és pont az valami vezető lett, és minden utat 


elvágott tőle. Úgyhogy segédmunkás lett, vonatozott minden nap, jó 
messzire, csak a legszarabb munkák jutottak neki, azér is alig fizettek 
valamit, szabályosan nyomorogni kellett. Anyámnak volt ez a kis 
maszek boltja, de azt akkor elvették tőle, vagy tán eladta még előtte? 
nem tudom. De az biztos hogy állami lett azután ez a bolt, hát 
államosítottak akkor mindent. És olyan embereket raktak ebbe a 
boltba, akik nem értettek hozzá, vagy talán loptak is, de máskülönben 
viszont megbízhatók voltak. Év végére aztán óriási nagy hiányok 
jöttek össze. De a főnökök se tudták ezt ellenőrizni, mert azok se 
értettek hozzá — na akkor elő anyámat, jöttek érte, hogy hagyjon 
csapot-papot, menjen leltározni. Anyám értett is hozzá, becsületes is 
volt, megcsinálta a leltárt — de utána ment tovább az egész ugyanúgy. 
Nagy pénzek jöttek ki hiányba, tíz meg tizenötezer forintok! Na akkor 
akikre ezért ráhúzták a vizeslepedőt, azok persze anyámra haragudtak, 
beverték éjjel az ablakunkat, meg akarták verni anyámat, meg 
rágalmazták az egész falu előtt. Holott hát őneki semmi köze nem volt 
az egészhez! Akkor többet nem akart menni. De kényszerítették rá, 
eljöttek éjszaka, úgy rángatták el leltározni! Úgyhogy már tiszta 
rettegésbe élt. 

Ahogy anyám meséli, hát képtelenség volt akkor ott létezni, 
mindenfajta életlehetőséget elvettek tőlük. Kaja nincs, közbe meg 
hurcolászták el az embereket, voltak akik örökre eltűntek — no 
föladták, eljöttek. A végén már marasztalták anyámat, hogy kap egy 
boltot, csinálja, vezesse — de akkor már annyira teli voltak evvel az 
egésszel, hogy inkább véglegesen eljöttek onnan. 

Akkoriba hirdették ezeket a Pest-környéki falukat, ahonnan 
rengeteg svábot kitelepítettek — azt hiszem így valahogy kerültünk erre 
a vidékre. Azokban az időkben aki elég fasza gyerek volt, az könnyen 
kapott itt svábházat — hát apámék nem kaptak semmit, ők csak úgy 
idejöttek, ötven kettőbe, talán. Hogy mér éppen Budakeszire, én nem 
tudom. 

Amibe először laktunk, az egy sváb istálló volt. Aztán apám 
valahogyan szerzett egy lakást, egy lakáskiutalást. Évekig járt érte, 
akkor végre megürült egy lakás, ugyanabba az udvarba ahol addig is 
laktunk — nagy, hosszú udvarok vannak Budakeszin, több lakás is 
egymás után, hátul meg az istálló, ólak, sufnik — apám valahogyan 
megszerezte a papírt erre az üres lakásra. Egy este hazajött: reggel 


költözünk! Hát ahol addig laktunk — mihez hasonlítsam? -: egy 
disznóól, vagy fáskamra, egy rossz mellékhelység, valahol félre az 
udvarban! Már évek óta abba voltunk! És akkor mondja apám, hogy 
reggel beköltözhetünk a nagy házba, IGAZI HÁZBA! Hát ÓRJÁSI 
volt! 

És nem lett belőle semmi se. Mer éjjel, míg mi aludtunk, 
beleköltöztek. 

Anyám még kérdezte is este apámat, hogy 

— Nem kéne most belemenni? 

De apám meg fáradt volt, mondta hogy 

— Áá, késő van, ráérünk reggel is! 

Hát be volt szögelve az ajtó, ablakok lezárva, elől zárt kapu, 
minden — és mégis amíg mi aludtunk, egy repülőszázados a feleségivel 
beköltözött a házba. És reggel hiába ment apám oda! Hiába mutatta a 
papírt! Hogy ez nekünk van kiutalva! Azt mondta a repülőszázados, 
hogy nem érdekli, itt ő lakik. És nem lehetett mit tenni. Anyám 
BÁRhova ment, BÁRKIHEZ, mindenütt elküldték. Nem lehetett mit 
csinálni. 

Ez úgy ötven négybe, ötven ötbe lehetett. Három éves voltam. 
Akkor százados volt ez a repülőtiszt, most is ott lakik még, de most 
már nem tudom mi a rangja neki. Borosnak hívják, arra emlékszem. 

Anyám szaladgált akkor — hát apám teljesen letört, egy lépést se tett 
már ezután. Anyám járt mindenhova, vagy egy évig járta a hivatalokat, 
mire aztán szerzett megin egy kiutalást, ide a Vöröshadsereg út 
negyvenegybe, ahol most is lakunk. Ez is egy istálló volt! És ebbe is 
laktak! Egy ember, egy asszony, meg a gyerekük! 

Hát ez fantasztikus volt, ez a beköltözés! Erre már én is emlékszem. 

Fogadtunk egy lovaskocsit, egy egylovas kocsit, fölpakoltuk az 
összes bútort — hát nem sok volt, tán egy szekrény, meg egy ágy, meg 
mittudomén, egy-két szék, ilyesmik, ami abból a nagyon kicsi szoba- 
konyhából kikerült. A kisebb öcsém akkor még nem volt meg, azt 
hiszem akkor volt terhes vele az anyám, a nagyobbik öcsém meg nem 
tudom hol volt, mer nem emlékszem rá a kocsin, talán a nagynénémnél 
volt akkor, nem tudom. Fölszálltunk a kocsira és elindultunk — esett az 
eső -elindultunk végig a  Vöröshadsereg úton. Nekem olyan 
bizonytalan kedvem volt, félig jó, félig rossz, láttam hogy anyámnak 
elég rossz a kedve, ott próbált engem fölvidítani. Apám nem is volt 


velünk először, később keveredett elő, egy kocsma volt ott vagy 
micsoda, megálltunk, onnan jött ki, ott vett bort? vagy ivott valamit? 
már gyomorbeteg volt akkor, de ivott azér néha, aztán fölszállt ő is, 
akkor már együtt voltunk, én egy szekrényen ültem, anyám mellettem, 
apám meg elől a kocsis mellett. Mindegyikünkön egy pokróc volt, és 
esett az eső. 

És odaértünk a ház elé, olyan volt akkor is mint most, nagy 
vaskapu, kétfelé nyithatós rácsos kapu, apám leszállt, kinyitotta a 
kaput, de a kocsis valahogy nem mert nekiindulni, tán mert túlságosan 
úrinak látszott az a ház, persze ha tudta volna hogy mi van belül, nem 
gondolkozott volna. Apám szólt neki hogy na induljon már, és akkor 
bejöttünk az udvarra. Akkor a kocsis az első lakás előtt megállt. Apám 
mondta neki hogy tovább. Akkor megint mentünk, hátrább volt egy 
másik ház, megin megálltunk. Az apám mondta hogy — Menjen már be 
hátra az udvarba! — nagyon rosszkedvű volt, de olyan szelíden mondta, 
mer mindig nagyon jámbor volt ha ivott — na akkor bementünk az 
udvar végibe teljesen. Ilyen ólak, meg sufnik, meg bodegák voltak ott, 
meg mit-tudommik, egy-két gyerek állt ott, néztek minket, és minden 
rettenetes rongyos volt meg topis — ott megálltunk, leszálltunk. A 
kocsis meg nagynehezen megfordult az udvarban. 

— Hová lesz? Hová rakjuk be a bútort? — azt mondta a kocsis, apám 
meg azt hiszem bement az egyik ilyen ajtón. 

Evvel itt megszakad a film, egy rész kimarad, hogy hogy mentünk 
be, mi volt közbe, arra nem tudok visszaemlékezni, utána csak arra 
emlékszem hogy benn vagyunk a konyhába, ülök valamin, anyám áll 
egy ágynak a végibe — egy fehér vaságy volt —, és ki van vörösödve az 
arca, és tolja az ágyat. És az ágy másik véginél egy idegen férfi áll, és 
tolja az ágyat visszafelé. De valahogy hang nincs, néma volt az egész, 
csak így tologatták az ágyat, anyámon egy bordó ruha volt, 
féllábszárig érő, nagy hasa volt, és nekihajolt az ágynak, úgy tolta. 
Aztán egy órjási hangzavar jött be, már ott volt apám is, és egy nő akit 
nem ismertem, tépte apámnak a haját. Apám nem nyúlt ahhoz a nőhöz, 
csak lógatta le a két kezét, hagyta hogy a nő tépje a haját, csak ahogy a 
fejét oldaltrántotta, a nő oldaltvágódott, akkor nézett szembe vele, 
láttam rajta hogy — hát iszonyú volt! — mindjár sírni fog — de nem sírt 
mégse, a nő újra belekapaszkodott a hajába, apám meglóbálta a fejét és 
a nő pördült vele ide-oda és ordított — — 


Anyámnak közbe — mer elég nagydarab asszony az anyám — 
sikerült kitolnia ezt a valakit az ajtón, úgy volt már az ágy, fele az 
udvaron, onnan nyomta visszafelé az idegen ember, apám meg közbe 
csak csapkodott a fejével — — 

Közbe vettem észre, hogy hol vagyok — egy szobába, idegen holmik 
között, furcsa bútorok, másak mint amik nekünk voltak, valahogy 
tetszettek volna, de rájöttem hogy ezek idegen bútorok, és hogy én 
nem szerethetem ezeket a bútorokat, akármilyen jól néznek ki, mert — 
akkor döbbentem rá — az anyám meg az apám most verekszik ezekkel 
az emberekkel, akikhez ezek a bútorok tartoznak, én ültem ott, és nem 
tudtam hogy mit kellene csinálni, fölálltam, hogy talán segíteni kéne 
anyáméknak, de csak álltam, hát mit tudnék itt én segíteni, rájöttem 
hogy semmit se tehetek, mert ezek nagyon erősek, képtelen vagyok 
beavatkozni a dologba, meg föl se tudom fogni hogy mi folyik itt — és 
akkor elkezdtem sírni. Mer hogy ez a leg reálisabb megoldás most, 
hogy hát SÍROK. És akkor ültem megint és sírtam, és — és úgy szép 
csöndesen elsötétedett a kép, elmúlt az egész, úgy elkavargott — nem 
emlékszem tovább semmire. Amikor fölébredtem, akkor már egy 
szalmazsákon feküdtem. Egy másik szalmazsákon anyám feküdt, az 
Árpád öcsémmel — hogy az hogy került oda? a kocsin nem láttam —, 
apám meg ült a szalmazsák szélin. Egy hosszúszárú gatya volt 
apámon, ilyen régifajta sárga gatya, vagy fehér tán, ott ült a 
szalmazsákon, és valahogy úgy elég jó kedve volt. Körbenéztem akkor 
és láttam, hogy az ablakon nincs ablak, szóval csak a nyílás van, 
valami rongyfüggöny van rajta, befújja a szél, meg kiláttam a 
konyhába, a konyhaajtó be volt hajtva, de azon se volt üveg, függöny 
se, körbe meg már a mi bútoraink voltak, összevissza szétrakva. És 
akkor ott ültünk a szalmazsákon, és még arra emlékszem, hogy apám 
azt mondta: 

— Hát, majd lesz valahogy. — Vagy valami ilyesmit mondott. 

Ez után kerültem el a nagynénémhez. Pár napra ez után. 

Ezek, akik mielőttünk ott laktak, ott voltak még vagy egy hétig az 
udvarba. Velünk szembe van egy nyitott terasz, egy másik ilyen 
szükséglakás előtt, fedetlen, félméteres téglafallal körbe, ott voltak 
még egy hétig ezen a teraszon. Az ottlakó szomszédok nem akarták 
hagyni őket, el akarták kergetni ezt a családot, de ezek meg arra 
hivatkoztak, hogy ők semmiféle papírt sehonnan nem kaptak hogy 


menjenek el — és akkor ott laktak a szabad ég alatt, egy házaspár meg a 
gyerekük, nálam kicsit nagyobb gyerekük volt, esett az eső, ősz volt, 
hideg, és ott éltek ezek még majdnem egy hétig — — 

Később aztán ott laktak a papírbolt mellett. Karikával játszottunk 
akkoriba mindig, gumiból vagy műanyagból vagy miből volt ilyen 
karikánk, azt görgettük, ütöttük egy fával, szaladtunk vele az utcán, ez 
volt a divat — és ezek árulták ott a papírbolt mellett ezeket a karikákat. 
Ha elhagytuk valahol a karikánkat, akkor oda mentünk mindig újat 
venni, egy forintér, vagy kettőér árulták ezek. Akkor már nagyobb 
voltam, és TUDTAM hogy ők azok, akik mielőttünk laktak a 
lakásunkba. És én nagyon féltem ezektől mindig. Féltem, hogy ha én is 
odamegyek karikát venni, akkor mi lesz ha ezek engem megismernek. 
Hogy meg fognak verni? Vagy nekem nem adnak karikát? Vagy mit 
csinálnak velem? És akkor mégis vettem a bátorságot, és odamentem 
mégis, a többi gyerekkel. Hogy kipróbáljam hogy mi lesz! Utána meg 
már nem is csak úgy hogy másokkal, hanem egyedül is odamentem! 
Hogy lehetőségük legyen rá hogy kirúgjanak, vagy — hát hogy legyen 
amit akarnak! Hát lesz ami lesz! De — vagy nem ismertek meg, vagy 
nem is akartak — túlnéztek rajtam. Az embernek az arcát sokszor 
néztem, utcán meg a boltba, lehet hogy annyira néztem hogy észre is 
vette hogy nézem — lehet hogy észre is vett, de nem mutatta soha hogy 
megismert volna. Vagy nem ismert meg, vagy nem tudta eldönteni 
hogy mit csináljon. 

De ez engem nagyon sokáig foglalkoztatott, hogy ezek vannak, és 
hogy ez a dolog még nem múlt el. Sokáig ott éltek még ők a faluba. 
Beszélték aztán, hogy a gyerek nem is az ő gyerekük, csak fogadott 
gyerek. Később meg hallottam, hogy meghalt ez a gyerek, ezeknek a 
gyereke, vagy fogadott gyereke. Aztán meg valahogy elkerültek a 
szülők is Budakesziről, eltüntek. De amíg megvoltak, addig engem 
mindig foglalkoztatott a gondolat, hogy én még egyszer összekerülök 
evvel a fiúval, és majd számot kell adnom neki, hogy mér is volt ez az 
egész, meg hogyan volt. És fogalmam se volt, hogy majd hogyan 
tudom megmagyarázni neki, csak éreztem, hogy hát mi TELJESSEN 
nyugodt lélekkel és becsületesen mentünk akkor oda! Mint egy 
jogosan nekünk járó lakásba, amiről azt gondoltuk hogy a miénk! Hát 
valahogyan muszáj megmagyaráznom, ahogy egyik ember a másiknak 
meg kell hogy tudja mondani a dolgokat, hogy mi hogyan van! Mert 


ha nem tudom ezt elmondani, akkor — Akkoriba sok hülye filmet 
láttam, meg mindenféle ilyen baromságokat olvastam, és ez nagyon 
bennem volt, hogy ezek még egyszer bosszút forralnak ellenem, és 
meg akarnak ölni, amiért az én családom akkor — meg szóval ilyen 
ökörségek. Ezt rengetegszer elképzeltem! Aztán ahogy így eltüntek 
Budakesziről ezek, akkor valahogy úgy megnyugodtam, akkor végre 
nem foglalkoztam evvel többet. 

Nahát, ez BORZASZTÓ! 

Akkor aztán engem elvittek az Emmáékhoz, és ott voltam tán egy 
évig? vagy tovább? nem tudom meddig — egészen az iskoláig ott 
voltam. Én nem tudtam azt se hogy most mér vagyok ott — csak később 
értettem meg, hogy az Emmáék így akartak segíteni az anyámék 
nyomorán, hogy elvitték mindig valamelyik gyereket, kölcsönbe. Az 
Emma apja az anyámnak unokatestvére -nekünk más rokonunk nem is 
maradt, mer a többi odalenn volt mind falun, és úgy valahogy 
elfelejtődött. De ők már régóta itt éltek Budán, a Tizenegy kerületben. 
Hát másképpen mint mi. Mer rendes lakásuk volt, szép nagy, 
szőnyegekkel, nagy függönyökkel, a bútorok is egész másmilyenek 
voltak, politúrosak, csipketerítők, mindenféle porcelándíszek voltak 
mindenütt, és minden más volt ott, a tányérok, az evőeszközök, meg 
másképp is kellett létezni mint otthon, mer olyan nagy csend volt, meg 
— én azt hiszem unatkoztam ott nagyon. Mer valahogy nem volt 
semmi, vagy nem emlékszem semmire. 

Csak arra hogy az Emma mindig templomba vitt. Meg hogy 
sokszor nem voltak otthon, csak az Emma nagymamája — mer az anyja 
meghalt már — és akkor a nagymamával voltam. Az Emma talán már 
egyetemista volt akkor. A karácsonyra emlékszem még náluk, mer az 
Emma kurva nagy karácsonyfát kapott, és akkor mondták, hogy az az 
enyém is. Meg arra is emlékszem, hogy az Emma apja mindig meg 
akarta verni korbáccsal az Emmát. Borzasztó szar volt, mindig meg 
akarta verni korbáccsal, de az öreg nagymama nem hagyta az Emmát, 
mindig közéjük állt. Aztán egyszer mégis sikerült az Endre 
bácsinak, az Emma meg egy ilyen sokkot vagy mit kapott ettől az 
egész cirkusztól, nem tudta abbahagyni a sírást, volt egy ilyen félkör 
alakú sarok, ott volt az Emma íróasztala, arra ráborult és úgy sírt. Én 
meg nagyon sajnáltam, és odamentem, hozzábújtam, próbáltam volna 
vigasztalni valahogyan — de az Emma csak sírt, és kiabált rám, hogy ez 


mind miattam van, mert megvette a tanszereimet, és azér kapott ki az 
apjától. Mer a tanszerek nekem kellenek, hogy iskolába tudjak menni, 
de ennyi meg ennyi pénzbe kerültek, rengeteg pénzbe, és ő megvette 
őket, és az Endre bácsi ezért verte meg. 

Hát én azt se tudtam még, hogy mi az az iskola, meg mik azok a 
tanszerek! És egyáltalán nem tudtam mit csinálni, csak próbáltam ott 
hozzábújni, és kiabálni szerettem volna hogy ne mondja ezt, ne 
csinálja ezt, mer majd lesz valahogy! És rettenetes volt hogy nem 
tudom elmondani neki hogy szeretem őt — és akkor belőlem is kitört a 
sírás, és azt hiszem én is valami sokkot kaptam, és nem tudtam hogy 
mi van velem csak bőgtem. És akkor az Emma jött rendbe előbb, én 
már arra tértem magamhoz hogy ő már észnél van. Ültem az ölébe és 
így átfogtam a nyakát. És újra csönd volt már. És akkor egy idő után 
halkan elkezdte mondani nekem, hogy jó lesz ha én minél rendesebben 
viselkedek náluk, mer otthon nekem nincs túl jó helyem — meg így 
meg úgy. 

És akkor én hallgattam az Emmát, és közbe iszonyúan vágyódtam 
haza. Az otthoni nyomorba. Eszembe jutott az öcsém, aki állandóan 
bepisilt akkoriba — de még a SZAGÁT is éreztem ott! —, állandóan 
bepisilt, mer ideges természet volt, sokszor megverték, ok nélkül, mer 
nem is akarták hogy megszülessen, meg eszembe jutott a két ágyunk, 
ahol mindenféle húzatlan párnák meg kabátok közt aludtunk — és meg 
is rettentem, de közbe meg nagyon vágyódtam is haza, az anyámhoz — 
hát én haza akarok menni! 

Akkor aztán nemsokára haza is vittek, iskolakezdés előtti napon. 

Valahogy úgy egyszerre nagyon hideg lett, elromlott az idő, meg 
olyan hülyén sütött a nap is mint télen, pedig szeptember volt még 
csak — anyám lejött velem az évnyitóra, nagy tömeg, szülők, meg az 
egész falu minden gyereke, anyámon a bordó hosszú szoknyája volt, 
végig mindig azt a szoknyát hordta azokba az évekbe, és én 
belekapaszkodtam a bordó szoknyájába és sírtam. 

Nagy melák gyerek voltam, de sokat sírtam, elég sokat sírtam 
gyerekkoromba. 

Megvan még most is az elsőosztályos fényképem, az egész osztály 
rajta van, állunk a budakeszi régi általános iskola előtt, középen a 
tanítónő, valami esz-betűs neve volt, Sztankó, vagy Szvetkó, vagy 
ilyesvalami, anyám biztos emlékszik még a nevire, mellettem meg a 


Tárnok áll, aki mindig panaszkodott hogy ők hogy nyomorognak, csak 
nem értettem a dolgot mer mindig állati fasza cipőkbe meg ruhákba 
járt, aztán egyszer mikor részletezni kezdte hogy ők hogy élnek, akkor 
kiderült hogy apja-anyja van, mindent megvesznek neki amit kér, 
külön szobája van — én meg csak törtem a fejem, hogy hogy a fenébe 
van ez az egész — — 

Meg van egy fényképem a családról is, ez is akkoriba készült, az 
udvarunkon, kint állunk a ház előtt a téglajárdán, anyám, apám, meg 
mind a négy gyerek. Anyám a bordó szoknyába — azt hiszem nem is 
volt más ruhája anyámnak akkoriba, csak ez a szoknya — — 

Gyerekkoromba — hát erős voltam már akkor is, erősebb mint a 
többi gyerek. Sokszor játszottunk lovascsatát — az olyan, hogy a 
kissrácokat a nyakunkba kaptuk, és szaladtunk egymásnak, hogy ki 
tudja ledönteni, lerántani a másikat a lováról. Mindig ilyen kis 
nagyszájú, magabiztos, erőszakos krapekok voltak a kapitányok, azok 
ültek föl, vívtak egymással, a lovak meg fogták közbe a lábukat, állták 
a sarat, meg szaladtak ha kellett. És én mindig ló voltam. Hát tetszett 
nekem ez, hogy mindig én voltam a ló, mer erős voltam, és hát a jó ló 
az borzasztó erős, és nem lehet kidönteni a helyéből! És mindig az 
volt, hogy én maradtam egyedül a lovasommal! 

Csak az volt a szar, hogy amikor a győztes kapitányok a babérokat 
learatták, akkor én szóba se kerültem. Hát ugye: egy LÓ? Szóba se 
kerültem! Hanem hát „éljen a kapitány!” És ez borzasztó rosszul esett 
nekem. Hát ez nekem annyira FÁJT, hogy sokszor elbújtam és 
elbőgtem magam. Hát ezeknek eszükbe se jut az, hogy nélkülem nem 
győznének?! BORZASZTÓAN fájt! De megmagyarázni soha nem 
tudtam ezt nekik. 

Hát én voltam a ló. Erős voltam, de eléggé csendes gyerek, 
verekedni nem tudtam meg nem is akartam, ilyen kiálló ló-fogaim 
voltak — — 

Gyerekkoromba nagyon nem voltak konkrét elképzeléseim, hogy 
mi lesz majd velem, meg hogy hogyan kéne élni, csak egyszerűen — 
nagyon szerettem volna boldog lenni. És ez talán sose sikerült. 

Mer mindig egyedül maradtam. Már akkor is. Borzasztóan 
szerettem az embereket, állandóan kerestem őket, meg a kedvükbe 
akartam járni — és nagyon nem sikerült soha kapcsolatot kialakítani 
velük. És én képes voltam bőgni, sírtam, ha egy-egy kapcsolat, amire 


olyan nagyon vágytam, nem jött létre. 

Volt a közelben egy csomó velemkorú srác, meg volt két pár évvel 
idősebb fiú, akik a szomszédba laktak, testvérek, akiket én úgy vettem 
hogy barátaim — egy tízgyerekes családból voltak ezek, tolvajok, 
útonállók, meg utcai kurvák lettek azután ezek a Restár-gyerekek, de 
akkor én úgy vettem hogy a barátaim, mindent megtettem nekik, ők 
meg iszonyúan kihasználtak engem és rettenetesen megbántottak 
mindig. És én egyáltalán nem láttam át, hogy ezek tudatosan csinálják 
ezt, hogy kinevetnek, kijátszanak, szórakoznak velem — amíg én 
halálosan komolyan gondoltam a barátságunkat! 

És mindig ezekkel voltam. Mikor ötödik osztályos voltam, kezdett 
már veszélyessé válni ez a barátság, mer belémkötöttek a többiek, 
nekemjöttek, amér én ezekkel járok. A végén már azt mondták, hogy 
én is Restár vagyok. Hogy a testvérük vagyok én ís, engem is 
Restárnak hívnak! És rámuszítottak egy gyereket, aki fölöttünk járt, 
úgy hívták hogy Kisréti — hát ez iszonyú! — egyszerűen fölbérelték, 
hogy ha én be akarom bizonyítani, hogy nem Restár vagyok, akkor 
ezzel a Kisrétivel meg kell verekednem. Hát ötödikes voltam, én 
pontosan tudtam hogy Tóbiás vagyok — de hogy ezt így kelljen 
bebizonyítani?! Ha le tudom győzni, akkor rendben, akkor Tóbiás 
vagyok, de ha nem, akkor Restár! 

Nagy erős srác volt ez a Kisréti, idősebb nálam — hát én is erős 
voltam, de én nem verekedtem soha, nem is tudtam verekedni! 
Hátravittek az iskolaudvarba, Budakeszin, a régi iskola udvarán, 
körbeállt az osztály, mi meg elkezdtünk birkózni. És nekem 
borzasztóan nem volt kedvem verekedni, iszonyúan féltem is az 
egésztől — hát mi lesz ha most én itt alulmaradok? És éreztem hogy 
agyonvág ez a Kisréti, hogy mindjárt leteper, nem azér mer erősebb 
nálam, hanem mer én még mindig nem veszem komolyan a dolgot, 
még mindig nem fogtam fel, hogy nekem itt most verekedni kell, és 
mindenáron győzni, hogy megvédjem magam! 

És akkor valahogy az utolsó pillanatba észheztértem és 
megembereltem magam, hogy a fene egye meg, hát muszáj! — és 
megfogtam, megszorítottam, és szépen magam alá gyűrtem a Kisrétit. 
Szépen letepertem. És tartottam. 

Aztán fölengedtem, ő meg elkezdett ordítozni, hogy — A kurva 
anyádat! — meg így meg úgy. És a többiek meg visszahúzódtak kicsit 


távolabbra, és — hát szóval hiába győztem, hiába volt az egyesség, nem 
lett semmi. Elmentek kicsit messzebbre, és onnan kiabálták, kórusba, 
hogy 

— Azért CSAK Restár vagy! AKKOR IS Restár vagy! 
MINDENHOGYAN Restár vagy! 

És aztán — ez is fantasztikus! — aztán sokkal később, már 
huszonnégy éves voltam, ennek a Kisrétinek a húga a szeretőm lett. A 
Kisréti Mari. Azelőtt soha nem is beszélgettünk — és ő lett az első igazi 
szeretőm. 

Az Emmáékon kívül volt azért még egy rokonunk, apámnak a 
bátyja, az Pesten élt már régóta a családjával, művezető volt a Ganzba 
vagy hol. De azt én csak egyszer láttam, mikor kijött hozzánk 
Budakeszire. És akkor azt se tudtam róla, hogy a nagybátyám! 

Beteg volt akkor is apám, otthon ült, és a Kálmán kijött hogy 
meglátogassa a beteg öccsét. Ott ültek az asztalnál és beszélgettek, 
vitatkoztak egész este, ott ültem én is, hát hagyták hogy ott legyek, 
úgyse értem hogy mi beszélnek — és dumáltak, dumáltak, teljesen 
belemelegedtek, és — hát tényleg nem értettem hogy miről van szó, 
pedig marhára figyeltem, a Kálmán mondta, mondta a magáét, 
magyarázott, kiabált, én nem értettem, de azt éreztem hogy nagyon 
tisztán beszél, én azt is éreztem, TUDTAM, hogy kurvára igaza van a 
Kálmánnak! Apám még úgy mentegetődzött, meg hímezett-hámozott — 
de a Kálmán az nem, az teljesen egyenesen és keményen — miről 
beszélhettek? az életükről? politikáról? a világról? Képtelen vagyok 
így utólag már összerakni, pedig nagyon fontos lenne. Csak annyi jön 
be, hogy a Kálmán többször is mondta apámnak, hogy 

— Nem azér jöttem, hanem hogy beszéljek veled! Mer úgy érzem, 
hogy veled megbeszélhetek mindent! — ezt többször is elmondta. 

És akkor kimentek az udvarra, biztos vizelni, és ahogy így bele 
voltak melegedve a dologba, folytatták kint az udvaron is, ott is 
magyarázott tovább a Kálmán, nyár volt, meleg, és álltak kint és 
mondták tovább —: és akkor a szomszéd, a Restát — a barátaim apja! — 
hallotta az egészet. Az az állat kihallgatott mindent. 

Én ezt az egészet csak sokkal később tudtam összerakni, ahogy 
anyámtól megtudtam a részleteket. Hogy a Restár ismerte a Kálmánt, 
mer ugyanott dolgozott ahol a Kálmán, asziszem a Ganzba. És 
kihallgatott mindent akkor este, a tornácon állva. És ez a szemétláda 


lebuktatta a Kálmánt. Úgyhogy ebből egy órjási zűrzavar lett, meg — 
hát én pontosan nem tudom, hogy mi baja lett a Kálmánnak ebből. Én 
csak azt tudom, hogy a Kálmán öngyilkos lett. 

Talán két hétre azután hogy nálunk járt, öngyilkos lett. 
Gyógyszerrel. Este úgy feküdt le, mintha semmi baja nem lenne, 
közben már telizabálta magát gyógyszerrel, lefeküdt a felesége mellé, 
elaludt és többet nem ébredt föl. 

És a felesége semmit nem vett észre az egészből! Semmit! Csak 
reggel. 

Csak amikor meghalt, én akkor tudtam meg, hogy a nagybátyám 
volt. 

A felesége, a Juliska néni, már mikor özvegy volt, elég sokszor 
kijött hozzánk egy időben. Volt két gyerekük is, a Julika meg a Miklós, 
de az öcsémet, az Árpádot is eléggé szerette a Juliska néni, mert hogy 
a Miklósra hasonlított talán, vagy mittudomén, mindig játszott vele, 
erre emlékszem. 

De azt hiszem hogy a Juliska néni nem sokat tudott róla, hogy miért 
is halt meg a férje. Mer csak azt hajtogatta mindig, hogy bolond volt a 
Kálmán, azért kellett meghalnia, hogy nem volt erre a világra való. 
Mer hogy mindig lázadozott, mer neki nem volt jó semmi, pedig 
családja volt, két szép gyereke, művezető volt — hát mi kellett volna 
még neki, mit akart volna még? — ezek a szövegek mentek mindig. 
Meg a gyerekei is hülyének tartották az apjukat — egyszer beszéltem 
velük erről később. Azt mondták hogy diliből lett öngyilkos. A Miklós 
melós lett, de művezető most már, a Juli meg férjhez ment valami 
káderhez — jól megvan mind a kettő. 

Amikor följöttünk Budakeszire, apám először mentős lett. Ott 
megemelte magát, hazavágta a derekát. Operálni nem merték, mer már 
akkor gyenge volt a szíve is — szóval akkor úgy volt hogy nyomorék 
marad, tolókocsizni fogják meg minden — akkor lehettem vagy négy 
éves. De aztán helyrejött valamennyire, és kapott valami könnyebb 
munkát, raktáros lett a Zőldség-Gyümölcs elosztótelepén — érettségije 
volt apámnak, meg hát úgy tisztába volt a dolgokkal, tudták használni 
— csak viszont szar volt az egész, mer nagyon becsületes volt apám 
világ életibe, és nem tudta nézni ami ott megy, csak kinyírta magát 
evvel is. Hát aki nem úgy ugrál ahogy fütyülnek, meg túlságosan 
belelát a kártyákba és a száját is kinyitja, azt hamar süllyesztőbe 


rakják. Úgyhogy ott meg az lett, hogy a sok idegeskedéstől kidurrant a 
gyomra neki, gyomorbeteg lett. Aztán már hol dolgozott, hol nem, 
otthon volt, meg sokszor kórházba is. Már nem lehetett megállítani 
akkor, mindenfajta bajai lettek - végül aztán kapott egy 
szívtrombózist, leszázalékolták vele, akkor már otthon volt mindig. De 
a legvégin is a szíve vitte el. Akkor voltam pont húsz éves. 

Amikor apám egy kicsikét rendbejött a derekával, akkor meg 
anyám lett nyomorék. Fonógyárba dolgozott, és ott megszúrta valami 
gép a lábát, és kapott tőle gyulladást, aztán vénás trombózist, az István 
kórházba meg félrekezelték, teljesen, úgyhogy a végén már ott tartott a 
dolog, hogy le akarták vágni a lábát. Anyám már az első perctől érezte, 
tudta, hogy gáz van, hogy félrekezelik, mer anyám egy okos asszony a 
maga módján — de valahogy nem hitt magának! Csak aztán amikor 
már amputálni akarták, akkor megtagadta, nem járult hozzá. És neki 
lett igaza, mer megmaradt. Csak hát nyomorék lett a lába, teljesen. Én 
voltam olyan kilenc éves forma akkor. 

Úgyhogy amibe én fölnőttem, hát az egy igazi nyomor volt. Hát 
iszonyú körülmények között nevelkedtünk mi föl! Olyan ezerötszáz, 
kétezer forintokból tengődtünk hatan. Én elég hamar észrevettem, 
hogy milyen szar körülöttem minden, és megértettem, hogy hát pénz 
kellene, hogy ebből valahogy kimásszunk, és állandóan azon 
ábrándoztam, hogy ha majd nagy leszek és elkezdek dolgozni, akkor 
majd annyi pénzt fogok keresni, hogy meg tudom váltani a családot, az 
összes otthoni gondot meg tudom szüntetni — és egészen erre álltam rá, 
mer állandóan ebbe éltünk, hogy a PÉNZ, a PÉNZ, és nekem akkoriba 
érzelmileg nagyon közel állt a családom. És iszonyú volt nézni, hogy 
állandóan mindenkitől kölcsönkér anyám, csak hogy élhessünk, 
EHESSÜNK -— néha talán túlzásba is vitte ezt az evés-ügyet, mer 
valahogy mindig attól félt hogy éhezni fogunk, vagy mittudomén, és 
akkor ezért minden megaláztatást vállalt — hát borzasztó volt! 

Sokszor engem küldött pénzt kérni az Emmához. Egyszer az Emma 
kitört — hát kis srác voltam, meg azt se tudtam miről van szó, 
leragasztott borítékba vittem az anyám levelét! — és nekemesett az 
Emma, hogy „mér írja az anyád azt hogy «kölcsön», amikor úgyse 
adja vissza soha! — így. De kiabálva! Hát én azt se tudtam hogy miről 
van szó! De amikor megértettem, akkor megértettem azt is hogy hát 
igaza van, hát tényleg nem fogjuk tudni visszaadni azt a pénzt — de 


szólni nem tudtam semmit, csak álltam ott mint a hülye. Hát iszonyú 
szar volt. Aztán valahogy megnyugodott az Emma, odaadott egy 
százast, hogy , na vigyed", meg mondta, hogy , jól van kisöreg, hát mit 
tudsz te az egészről", meg hogy , kár is volt ezt mondanom neked" — 
de hát akkor már kimondta. Ilyen az Emma, sose fogja föl hogy kit 
hogyan bánt meg, meg azt hiszi hogy csak úgy jóvá tudja tenni a 
dolgokat egy szóval. 

Még mikor egész kis srác voltam, vállaltam mindenfajta 
gyerekmunkát, kezdetleges dolgokat, boltba jártam, meg ilyesmik — 
hát egy-két forintér akkor még. De ez olyan felemás dolog volt, mer 
nem tudtam hogy szabad-e ezer nekem pénzt elfogadni. Mer 
tulajdonképpen hát nem a pénzér csináltam, hanem hogy egy másik 
embernek segítsek! Hogy az valamilyen oknál fogva nem tudja 
megcsinálni, mer öreg, vagy beteg, vagy gyönge, vagy valami — hát 
akkor meg kell csinálni helyette! Nahát persze mindenki elfogadta ezer 
a pénzt, sőt hát meg is követelte: nyújtotta a markát — én is elfogadtam 
ha adták, de furdalt a lelkiismeret érte. Szóval valahogy nem volt tiszta 
dolog ez! Aztán anyám megnyugtatott, de főleg a többi gyerek, hogy — 
Hülye vagy te, hát dolgoztál, hát pénzt kaptál érte, jól van, kész! — Na 
akkor evvel úgy valahogy megnyugtattam magam. 

Olyan tizenhárom éves lehettem, amikor először elmentem rendes 
munkára. Teljesen szarban voltunk akkor is, apám valahol Visegrádon 
volt szanatóriumba, és nekem eszembejutott, hogy az osztálytársaim 
mondtak mindenféle lehetőséget. Vakáció volt, nyár, és én egyik nap 
előadtam anyámnak, hogy én el akarok menni dolgozni a vasúthoz. És 
ő eggyáltalán nem mondott nemet. És ettől úgy bátorságot kaptam. 

Felébredtem reggel — borús reggel volt —, felkeltem, és — na, én 
most elmegyek dolgozni! És anyám meg nekiállt hogy csinál nekem 
reggelit. Nagyon nem lehetett pénze neki, de csinálta, mer én most 
dolgozni megyek. Teát főzött, meg krumplit sütött a lerbe, zsírt is adott 
hozzá, úgy látszik volt még azért zsírja, megsózta — és nekem 
borzasztó ízlett az a reggeli, mer tudtam hogy azért van, mer dolgozni 
megyek! Az iszonyú szép volt! 

Mentem a vasúthoz. A sínek közt kellett volna a gazt kapálni. 
Sokan álltak már sorba, idősebb emberek, fiatalok, asszonyok, 
gyerekek is. Ott álltunk, aztán egy idő után kijött egy egyenruhás 
vasutas, és mondta hogy a személyi igazolványokat készítse mindenki 


elő. Hát az nekem nem volt még akkor. Úgyhogy már gondoltam hogy 
nem fognak fölvenni, de azér hátha mégis — végigálltam a sort. És a 
végin megmondták, hogy amér nem vagyok még tizenhat éves, engem 
nem tudnak alkalmazni. És akkor irigykedve néztem a többit, hogy 
mennek melózni, és majd kapják az ötforintos órabért, és. eszembe 
jutott hogy most pénz nélkül fogok hazamenni, hát én mindenképpen 
dolgozni akartam, pénzt keresni — és akkor elmentem a Királyhoz. Aki 
egy ilyen maszek parasztember volt. Hogy hátha volna nála valami 
munka. A házától utánakűdtek, mer kiment már, úgy találtam meg a 
réten, és akkor mondta hogy lehet szénát gyűjteni, öt forintos órabérér. 
És akkor nekiálltam szénát gyűjteni. Voltak ott már jópáran, de én 
voltam a legkisebb. És tudtam keresni naponta a tízórás munkával 
ötven forintot. És akkor vittem anyámnak a pénzt. 

Második héten már kapáltam. Nagyon szerettem volna egy szandált 
venni, de közbe tudtam, hogy az nem érdekes most hogy én mit 
szeretnék, mer otthon kell változtatni a helyzeten, oda kell a pénz. De 
egy szandált is nagyon szerettem volna! Száznegyven forintér adtak 
akkor egy szandált, gyerekszandált — talán úgy volna jó, hogy 
anyámnak is adok, meg magamnak is megtartok valamennyit? 
Visszafogtam akkor minden héten ötven forintot. Úgy vettem meg a 
harmadik hét után a szandált. 

Nyolcadikos voltam, mikor egyszer az osztályfőnökünk kihirdette 
hogy farsangi bál lesz, és mindenki fölléphet, amivel akar. De én nem 
is tudom, hogyan kezdődött ez — azt hiszem a srácok találták ki, hogy 
én énekeljek meg doboljak. Nem is én akartam! Én nem is mertem 
volna, féltem az egésztől — de aztán annyira rábeszéltek, hogy 
belementem, és jelentkeztem, hogy mi ketten a Zolnaival énekelni 
fogunk meg dobolni. A Zolnaiban bíztam, ő jobb énekes volt mint én — 
egye fene, ugorjunk bele! Aztán borzasztóan belementem, rettenetesen 
készültem rá. Valami hülyeséget választottunk, asziszem egy Német 
Lehel-számot, , Víz partján bungaló", meg még valami ilyesmit, akkori 
slágert. Óraszünetekbe összeültünk mindig a Zolnaival, úgy próbáltuk, 
ott hallgatott minket az egész osztály. 

Amikor már úgy összeállt valamennyire az egész, akkor aztán 
otthon megmutattam anyámnak. Egy reggel volt ez, az anyám még az 
ágyban feküdt, odamentem hozzá, és megpróbáltam elmondani neki, 
hogy lesz a suliban egy farsangi buli, és én készültem számokkal, és 


szeretném hogyha meghallgatná, meg megmondaná hogy mit szól 
hozzá, jó lesz-e vagy nem. És anyám meg mondta, hogy — na jó, hát 
csináljam. Volt a szobában egy kis kerek asztalunk, furnír lapja volt, 
terítő nem volt rajta, elég jól szólt — azon doboltam, és énekeltem 
hozzá. 

Anyám meg nevetett. Én persze marhára észrevettem, hogy nem 
tetszik neki, és mondtam, hogy 

— Mér? Hát milyen? Nem tetszik? Hát mondd meg hogy tetszik-e! 
Hát azér csinálom itt neked, hogy mondd meg! 

És ő meg nem mondott semmit. Nem mondta se azt hogy jó, se azt 
hogy rossz, semmit nem mondott. 

— Háát, hát csináljad! — azt mondta csak. Megvolt aztán a farsangi 
bál, doboltam, meg énekeltünk is a Zolnaival ketten, nem érdekes — 
viszont anyámmal ez a sztori, ez BORZASZTÓ gátlásokat hagyott 
bennem. Ez nagyon sokáig bennem volt még! Később, évekkel ezután 
— akkoriba sokat vitatkoztunk anyámmal, meg nagyon nem értettünk 
egyet — lassan jöttem csak rá, hogy ő akkor milyen RETTENETESEN 
lecikizett magába! És nem is mondta meg, elhallgatta a véleményét, 
nem mondta ki amit gondolt! Szóba is került ez mégegyszer, évekkel a 
farsangi buli után, anyám hozta elő, azt mondta: 

— A ritmus, hát az még jó volt, de ahogy ÉNEkeltél! De OLYAN 
gúnnyal, OLYAN bántóan! Hogy aszittem hogy elsírom magam! 
Akkor már csak bántani akart vele, tudtam is hogy bántani akar, és 
rettenetesen gyűlöltem érte. 

Na így kezdődött a dobolás. De nagyon szar volt, hogy már az első 
lépéstől mindig érezhettem: anyámnak nem tetszik amit csinálok. 

Volt a szomszédba egy rakás gyerek, legtöbbje nálam idősebb volt 
egy kicsit, olyan tizenhat éves formák, suttyók, ott üléseztek mindig az 
egyik ilyen sváb ház mosókonyhájában — na akkoriba volt ez, hogy 
ezek valami zenekart akartak összehozni. Ott hülyéskedtek ebbe a 
mosókonyhába, pengették a gitárt meg énekeltek, én meg valahogy 
odavetődtem, ott lestem őket. És volt egy kidobott tévé-doboz — én 
akkor tévét még életembe se láttam, csak ezt a rossz dobozt —, 
odavettem magam elé, és elkezdtem rajta dobolni. Valami Sedóz-nótát 
gitároztak, és én elkezdtem dobolni rá. Nem is figyeltem oda hogy 
most mit csinálok, csak úgy ösztönösen megmozdultam a zenére — és 
vertem ott ezeknek. Arra ébredtem föl, hogy ők abbahagyták — 


abbahagytam én is. 

— Ne hagyd abba! Csináljad! MARHA jó! Kezdjük újra, de ne 
hagyd abba, csináld! 

Nahát ezek aztán állatira földobtak engem, lelket öntöttek belém. És 
akkor iszonyú gyorsan kezdett feljönni bennem, amiről még magam se 
tudtam, csak bennem volt! Rohantam haza anyámhoz, hogy nekem 
dobot vegyen, mer tisztára elkábítottak ezek a srácok, hogy , mondd 
meg az anyádnak, hogy mindenképpen vegyen neked dobfelszerelést, 
meg taníttasson, mer neked ÉRDEMES!" Rohantam anyámhoz — na 
jókor hoztam elő neki a dobot, éppen ennivaló se volt otthon. De azér 
csináltam tovább, BAROMI lelkesen, mer éreztem hogy minél többet 
próbálgatom, állandóan jobb és jobb leszek, előjön minden, és — és az 
ÉLETEM lett a dobolás! KÉPTELEN voltam abbahagyni! A többiek 
élvezték, marhára szerették, bíztattak — én meg BOLDOG voltam! 

De akkor még életembe nem láttam igazi dobfelszerelést! Ezek a 
nagyobb srácok alakítottak valami bandát, és ők vittek el először egy 
bulira dobolni. Volt a bandának egy dobosa, elég rossz dobos volt, de 
volt dobfelszerelése. Egyszer aztán szóltak, hogy menjek el velük, mer 
a dobosuk nem tud jönni, és valahol Budafokon egy borpincébe lesz 
valamilyen munkásoknak valamilyen összejövetel szombaton, menjek 
dobolni. Hát nekem igazi dobfelszereléssel soha nem volt még dolgom 
addig! Fogalmam se volt, hogy mit kell majd játszani velük, de egy pár 
ritmust ismertem már, amik akkor úgy mentek — csak nem tudtam a 
nagydobbal mit csinálni. Nem tudtam a lábamat használni még, nem 
tudtam hogy az mire való. A buli előtti napon, ahogy mentem haza a 
suliból, összetalálkoztam egy Márki nevű sráccal, aki tudta hogy én 
megyek dobolni, leálltunk beszélgetni, meg ott hülyéskedtünk, 
elkezdett a Márki valami slágert énekelni, meg ütni hozzá a kézivel — 
és akkor abba a pillanatba, ahogy megszólalt a Márki keze, 
megmozdult rá a lábam is — és akkor egyből összekapcsolódott az 
egész! Hazamentem, húztam le a cipőmet, egy magasszárú fűzős 
cipőm volt — fűzöm a cipőt, a fejembe a zene, és megszólal hozzá a 
lábam — és már tudtam hogy hogyan kell ezt, már tudtam hogy mit 
fogok csinálni holnap! 

És odaültettek az igazi szereléshez! És BAROMI jól sikerült az 
egész! Hát az ÓRJÁSI volt! 

Aztán a második menetre megjött az igazi dobos, akié a szerelés 


volt — és hát akkor engem elküdtek. Hogy hát igen, egész jó volt, de 
most akkor csináljuk komolyan — ilyen szöveggel. És én TUDTAM, 
hogy ÉN dobolok jobban — csak hát övé a dob. Mer neki PÉNZE van 
rá, nekem meg nincs. Hát, az szar volt, az iszonyú volt. 

A következő nyáron aztán már dolgozni is a dobolásér mentem. 
Akkor már nagyon tudtam hogy mit szeretnék. Most is úgy akartam, 
hogy anyámnak is adok, de mellette már dobot is akartam. A kisebbik 
öcsém szervezett be különben. Jó fej volt, jópofa gyerek, megfordult 
az mindenütt, szóbaállt mindenkivel — ő szerezte a munkát, egy 
haverjánál, egy maszeknál, aki rózsát nemesített. Nagyon kemény 
meló volt. Évekig csináltam aztán, nyáron is, meg tavasszal délután, 
iskola után, háromtól este nyolcig. Egy héten tudtam keresni 
háromszáznegyven forintot a rózsás embernél. És akkor egyszer — már 
a Müm Huszonegybe jártam, elsős iparitanuló voltam — egy hatalmas 
elhatározással nem adtam oda anyámnak az egyheti pénzem. 
Megvettem rajta az első dobomat. 

De az egy baromi kínlódás volt, egy FANTASZTIKUS harc a 
lelkiismeretemmel! 

Még a mai napig is hallgatom. Hogy „hangszert vettél belőle, nem 
adtad oda! miattad aztán éhenhalhattunk volna!” Borzasztó volt. Apám 
akkor is kórházban. Anyámmal ez volt az első komoly összetűzésem. 
Ez BORZASZTÓ volt. 

Amikor nyolcadikos lettem, nekem nem kellett pályát választani, 
mer anyám csinálta azt is helyettem, ö már akkor ott dolgozott a 
gyárban, ahol most én is dolgozom, és ott hallotta, hogy a 
szerszámkészítés egy milyen jó szakma, hogy avval milyen jól lehet 
keresni. Nyolcadikban az iskolában elénkraktak mindenféle papírokat, 
hogy hová lehet menni, ez miért jó, az miért nagyszerű — de nekem 
nem sok dolgom volt az egésszel, mer anyám már akkor javába 
intézkedett a továbbtanulásom ügyében, először megdumálta apámat, 
aztán ők ketten döntöttek, anyám megszerezte a címeket, beadta a 
papírokat, és ment minden. Két helyre lehetett jelentkezni, az egyik az 
szakközépiskola volt, de ugyanott volt a másik is -nahát a 
szakközépiskoláról ott szépen lebeszéltek, és mondták hogy ez meg új, 
most indul, ilyen érdekes meg olyan izgalmas, kísérleti oktatás — hát 
szóval így kerültem oda szerszámkészítőnek. 

Általánosba hármas voltam, meg túl sok hajlandóságot nem 


mutattam hogy gimnáziumba menjek — hát ez akkor jó lesz. De 
különben hogy mi ez a szakma, arról nekem fogalmam se volt akkor! 
Hogy ez mér jó, vagy mér rossz, meg hogy eggyáltalán mit kell majd 
csinálni, hogy ez az egész szakma MICSODA, arról FOGALMAM 
nem volt! Annyit tudtam az egészbe hogy pénzt kell keresni, pénz kell 
a házhoz, meg hát valahogyan tovább kell lépni — hát jó. De érdekelni 
akkor engem csak egy érdekelt: a dob. Ha akkor valaki úgy rendesen 
leült volna velem beszélgetni erről, ha úgy komolyan megkérdezték 
volna, hogy mit is akarok csinálni, akkor kiderült volna hogy csakis 
zenével szeretnék foglalkozni — dehát én akkor ennek semmilyen 
lehetőségét nem láttam, és az valahogy meg se fordult a fejembe, hogy 
hát ez is lehetne egy szakma! Segíteni meg nem is próbált senki. Csak 
annyi volt otthon, hogy 

— Na hát ez van, jó lesz? 

— Hát jó. 

Hát ugye egy gyereket könnyű elirányítani akár mire, ami egy kicsit 
is elfogadott dolog, pláne ha a szülei mondják neki — hát egy tizennégy 
éves gyereket nem nehéz meggyőzni! 

— Hát jó lesz. 

Elfogadtam. És még abba voltam, hogy majd evvel a 
szerszámkészítéssel sok pénzt keresek, jut majd haza is, meg lehet 
majd dobokat is venni — hát így volt. 

Úgyhogy mire aztán már valamennyire tájékozódni tudtam, mire 
már meg tudtam érteni, hogy nekem zeneiskolába kellett volna menni, 
komolyan tanulni dobot, addigra már annyira belekeveredtem ebbe a 
szerszámkészítésbe, hogy valahogyan már nem lehetett kimászni 
belőle. Vagy legalábbis én nem tudtam kimászni. Na, hát akkor ezt 
elvégzem, kijárom az iparitanuló-iskolát, aztán majd utána jöhet a 
zene! Teljes erőmből! 

Hát aztán ez az iskola — hát nem volt valami jó. Vagy nem volt 
nekemvaló — nem tudom. Mer nekem mindig óriási erőmbe került, 
hogy egy négyes vagy hármas gyakorlati munkát meg tudjak csinálni — 
holott a legtöbb srác csak röhögött az egészen. Én sose voltam egy 
ügyes gyerek, egy kimondott ügyes gyerek! Hol négyesem, hol 
hármasom volt gyakorlatból, de mindig komoly kétségek merültek föl 
az én manuális készségeim iránt. Ezt nekem állandóan mondták! Máig 
se tudom, hogy van ez — mer hát a dobhoz meg van manuális 


készségem? Talán az, hogy a tárgyak, a kézzel fogható dolgok engem 
nem tudnak eléggé érdekelni, valahogy másmilyen alkotásvágy volt 
bennem — fene tudja, mert amikor meg kétségbe estem, és 
nekifutottam valami nehezebb dolognak, hogy önmagam számára 
bebizonyítsam ezt az úgynevezett manuális készségemet, akkor azért 
az mindig egészen jól sikerült, a suliban is, a gyárban is! Mindegy, hát 
így mondom: nem voltam soha egy ügyes gyerek — mer mindig ezt 
hallottam másoktól. Lehet persze, hogy csak elvették az 
önbizalmamat! Talán ment volna ez nekem, lehet hogy tudtam volna 
jól csinálni — csak valami hülyeségeken mégis mindig megbukott a 
dolog. Lehet hogy ez az egész egy félreértés! 

Kezdődött minden avval, hogy nekiállítottak minket reszelni. De 
már hogy ez mire való, arról nekem akkor gőzöm nem volt! Adtak egy 
darab vasat, hogy ebből most egy kalapácsot kell reszelni. Hát egy 
kalapácsot 

- hát ez csak érthető! Nekifogtunk, a gyerekek még csak 
NÉZEGETTÉK azt a vasat, én már három oldalt körülreszeltem. Két 
nap alatt készen voltam — a többi még csak az egyik oldalával 
vacakolt! Kész lettem, príma kalapács, vittem a mesterhez. 

— Igen, jó — aszondja a mester —, eggyes. 

Eggyes! Nem értettem semmit se. Kérdeztem, hogy mér?! 

— Hát — azt mondja —, mer ez nincsen síkba. Meg ez itt nem 
derékszög. Meg ez a rádiusz lehetne szebb. 

— Meg mittudomén! 

Hát nem értettem az egészet. Csináltam a következőt. Az is eggyes 
lett! Nem tudtam felfogni, hogy most nekem mér kell egy darabot két 
meg három hétig ugyanúgy reszelni — hát én végig úgy vettem a 
dolgot, hogy nekem egy kalapácsot kell csinálni! És amit én csináltam, 
az egy használható kalapács volt! Lehetett volna vele szöget beverni, 
vagy akármit csinálni! Úgyhogy ezt, hogy annak síkba kell lenni meg 
derékszögbe, meg istennyila, ezt egyszerűen nem vettem komolyan! 
Én a buta agyammal képtelen voltam fölfogni, hogy itt most nem a 
mennyiség számít, vagy az idő, ők meg elfelejtették megmagyarázni, 
hogy most az a lényeg, hogy én ezeket a fogásokat százszázalékosan 
elsajátítsam, hogy később a kis-ujjamba legyen az egész, hogy 
álmomba is meg tudjam csinálni. Vagy ezt olyan természetesnek 
vették, hogy úgyis tudom én is, hogy mondani se érdemes? Nahát 


tiszta röhej volt. Ezek reszeltek hetekig eggyet, hogy halál síkba meg 
derékszögbe volt rajta minden — én meg addig csináltam sorozatba a 
JÓ KALAPÁCSOKAT, egy-gyesre! Hát BORZASZTÓ volt! A végin 
már csak röhögtek rajtam, mint egy hülyegyereken! Hogy ott 
sorakozik a HÉT kalapácsom a mester asztalán, mind eggyes! A 
Sümegi meg, aki az osztály liblingje volt, a legjobb tanuló, a három 
hét alatt csinált EGGYET, és ötösre. Hát egy kurva szót nem értettem 
az egészből! És akkor erre azt mondták, hogy nincs manuális 
készségem. És én elfogadtam. És még nagyon hosszú ideig meg se 
fordult a fejemben, hogy ez talán nem is így van, hogy ez az egész 
csak egy oltári nagy féreértés! 

És akkor úgy lettem az egésszel, hogy — hát engem ez nem érdekel. 
Csinálom, valahogy — és kész. 

De közbe nagyon szar volt az egész. Mer közbe mindenki azt 
játszotta, hogy engem segít! Állandóan azt éreztették velem, hogy itt 
most SEGÍTENEK rajtam! Hogy itt MINDENT megtesznek értem! 
Úgyhogy már teljesen lekötelezve éreztem magam. Hogyha nem 
lettem volna érzelmileg ennyire megkötve, biztos otthagytam volna 
még első évbe ezt az iskolát. De valahogy kénytelen voltam csinálni 
tovább. Meg voltam fogva. És akkor csináltam — pedig közbe láttam, 
hogy semmi olyat nem kapok itt, amit én szeretnék. Mindig arról van 
szó, hogy kapok valamit, de ez csak arra való, hogy valami nagyon 
rossz érzés legyen bennem állandóan, és amit meg igazából szeretnék 
megkapni, az egyre messzibb távolodik közben. 

Emlékszem, volt egyszer egy ilyen kampány, hogy most oda kell 
figyelni mindenkinek a szociális körülményeire, meg ilyen 
hülyeségek. Hogy hogyan tudták ott meg, hogy mi milyen nyomorba 
lakunk, meg milyen nehezen élünk, én nem tudom — de valahogyan 
rájöttek. Na ugye én voltam az, akinek soha nem volt zsebpénze, meg 
hát úgy öltözködésre is elég csóró voltam — hát nem volt nehéz 
kiszúrni pont engem. De nagyon rossz érzés volt, hogy most mindenki 
sajnál, meg — — 

Akkoriba volt épp, hogy kirándulni megy az osztály. És 
mindenkinek be kellett fizetni kétszázötven forintot a kirándulásra. És 
akkor ott valaki a gyerekek közül fölállt, és mondta, hogy nekem nem 
kell fizetni, mer az én pénzemet már összeadta az osztály. Vagyis hát a 
Kisszervezet — mer épp akkor léptünk be a Kiszbe, egyöntetűen, az 


egész osztály. 

Hát ez egy borzasztó élmény volt. Ott ültem, és teljesen 
sírhatnékom volt, de nem tudtam szólni semmit. Mer ráadásul akkor 
éppen lett is volna valahonnan pénzem, be tudtam volna fizetni. De ezt 
megmondani képtelen voltam! A másik meg, a nagy bukfenc az volt, 
hogy a harmincöt ember közül talán egynek vagy kettőnek tudtam 
volna elhinni, hogy tényleg most haverilag, jószívvel ad nekem pénzt, 
hogy én is elmehessek kirándulni! Állati szar volt! Csak ültem ott, és 
fojtogatott ez az egész, és nem tudtam se tiltakozni, se megköszönni 
nem tudtam — egyáltalán egy szót se tudtam kinyögni. 

Nem voltam egy igazi ügyes gyerek, de nagyon jó-szándékú srác 
voltam, nagyon szerettem volna mindenkinek a kedvibe járni. Sokszor 
úgy elkapott a jószándék, a lelkesedés, hogy most valakinek 
megcsinálok valamit — közbe meg elfelejtettem gondolkodni, 
elfelejtettem körülnézni. Sokszor tényleg úgy állhattam ott mint a 
hülyegyerek — hogy csak a nagy jóindulat maradt belőlem, semmi más. 
Le voltam bénulva. Mer ha az ember azt érzi nap mint nap, hogy 
mindenki segíteni akar rajta, akkor egyszerűen képtelen lesz 
ténykedni, képtelen lesz létezni. És mindennek csak mellényúl már, 
úgyhogy a végin több kárt csinál magának mint hasznot. És akkor 
aztán már úgy éreztem, hogy nem vagyok egyenértékű a többivel. És 
ezt állandóan éreztették is velem! Úgyhogy szépen kialakult bennem 
egy jókora gátlás. Úgyhogy amitől fölépülhet egy épkézláb ember, egy 
határozott valaki, akire úgy azt lehet mondani hogy nahát egy 
EMBER, akinek keze-lába van, üzemképes —- ezeket a 
tulajdonságaimat én szép lassan mind elvesztettem ott az iskolába. 
Bizonytalan lettem, balfasz, béna. Meg nem szerettem az egészet, nem 
tudtam benne élni. És azt a monoton robotot se tudtam sose megérteni, 
meg megszokni. 

Egy barátom se volt az iskolába, egy haverom se, nem tudtam ott 
senkit szeretni. Nem tudtam hozzájuk sehogy se kapcsolódni. Hát 
egyrészt mindig azt éreztem, hogy én kevesebb vagyok őnáluk. Közbe 
meg tudtam azt is, hogy hát nem éppen egy válogatott társaság ez. Mer 
ugye akinek általánosba esze van, vagy szorgalma, az elmegy 
gimnáziumba, abból értelmiségi lesz. Aki meg hát selejt, kettes, 
hármas — na hát az elmehet az uralkodóosztályba, az jó lesz melósnak. 
Legtöbb úgy volt ott mint én: azt se tudta hogy került oda, ez adódott, 


hát elfogadta, majd lesz valahogy! Kísérleti iskola volt ez, emelt szintű 
oktatással, három napot padokban ültünk, három nap gyakorlat volt, 
adott a szakma mellé két év gimnáziumot is, ez teljesen új volt, 
kísérlet, az országban az első — na hát emellett ugye volt amilyen volt. 
Idegen voltam benne, nem tudtam szeretni. 

Csak a dobot szerettem, annál jobban. Barátaim is csak onnan 
lettek. 

Otthon az egész környékbe minden srác ismert engem a dobról. 
Tudták hogy én dobolok, és sokszor összejöttünk abba a 
mosókonyhába, ahol elkezdődött nekem ez az egész. Ott lett egy 
barátom is, egy nálam körülbelül hat évvel idősebb srác. Aki 
ugyanolyan csóró volt mint én, és nagyon tehetséges. Óriási volt: 
sikerült valahogy venni neki egy gitárt, és attól kezdve együtt 
játszottunk. Volt otthon egy kettérepedt székük, az volt a dobom, és ott 
csináltuk őnáluk, az anyja meg az apja hallgatták, meg a testvérei, meg 
a környékbeli srácok is mind összejöttek, a fele az utcán állt, mer nem 
fért be, az ablakon át hallgatták — és minden este játszottunk evvel a 
sráccal. Ő se tanult senkitől, de nagyon jól gitározott. Aztán 
megvettem én is az első dobomat — cintányérom még akkor n.em volt, 
csak egy szóló kisdobom — de óriási jókat játszottunk! 

Hatvanötbe lettem iparitanuló. Hatvanhétbe — másodikos voltam 
akkor — bejutottam az első zenekarba. 

Volt egy srác, műszerésztanuló volt valahol a Váci úton, és őneki 
volt ismeretsége egy zenekarral. Beszélgettünk egyszer, ő mesélt erről 
a bandáról, én meg mondogattam neki, hogy milyen jó lenne egy igazi 
zenekarba dobolni — hát csak úgy mondtam, mer eszembe jutott. Hát 
mindig az jutott eszembe nekem, másra nem is gondoltam! Akkor 
aztán egy darabig nem láttam ezt a srácot. Mikor újra találkoztunk, 
akkor mondta, hogy nincs dobosa a zenekarnak. És akkor el is vitt oda 
— és elkezdtem ezekkel játszani. 

Hát az FANTASZTIKUS volt! Volt egy kis lapos dobom, egy 
Ludvig dob - , Ludvig", hát ez volt ráírva, de hát egy igazi Ludvig az 
márka, az óriási pénz, ez valami fuserált bécsi Ludvig lehetett, kilenc 
forintér vettem hozzá dobverőket — de nekem így is nagyon jó volt. 
Leraktam ott egy székre, úgy doboltam. És a srácok szereztek hozzá 
egy kölcsön cintányért, egy cseh Troát. És akkor — — 

Hát valami HIHEtetlen volt! Én ezt SEHOL nem tanultam! Csak 


úgy JÖTT! És a legmenőbb akkori Sedóz-slágereket egyből 
ledoboltam, és ezeknek baromira tetszett! Akkor sláger volt a Sémák. 
Á-dur, G-dur, H-dur, mindenfajta Sémák. Hát nem volt olyan 
különlegesen nehéz, maga a dallam adja a ritmust is, a beszállást is, 
kiállást is, mindegyik ugyanarra a szerkezetre épül föl, a szerkezetet 
tudtam, hát pontosan tudtam mindig hogy mit kell csinálnom! De 
nagyon szépen ment. És ott nekem nagyon jó volt. Állatira tetszettem 
mindenkinek. És mind boldogok voltunk. 

Topis kis zenekar volt, a szerelés minimális, a többinek is pont úgy 
mint nekem. De megpróbáltunk mindent. Összejöttem mindenféle 
elárvult dobosokkal, akik bedobták a törölközőt, feladták az egészet, 
megnősültek, gyereket csináltak, és a megmaradt toplák szerelésüket 
pitiáner összegekér eladták — aminek én MARHÁRA örültem, mer így 
juthattam hozzá egy-két darabhoz. Olcsón volt — de nekem BORzasztó 
erőfeszítésbe került, dolgozni kellett az iskola mellett, meg rengeteg 
mindenről le kellett mondani, hogy párszáz forintér vehessek valamit. 
De vállaltam! Vettem először egy alsó tamot. Azután vettem egy 
cintányért. Aztán vagy két év után egy lábcintányért is. Hát az már 
majdnem teljes szerelés! Avval aztán mentünk kultúrházakba, 
klubokba, minden felé zenéltünk. ÓRJÁSI lelkesedéssel! És azt 
hiszem nagy tehetséggel — had mondjam így, mer így érzem, hogy 
nagy tehetséggel! 

Csak hát azért ez így mégse ment. Mer akinek a bandából lett 
valahogy jobb szerelése, az továbbment jobb zenekarba. Aki meg látta, 
hogy neki sehogy nem lesz már jobb, az szép csendben elmaradt. 
Úgyhogy lassan oda lyukadtunk ki, hogy ahhoz hogy megmaradjunk, 
szerelés kéne — szóval pénz kellene. Hát a végén aztán ezen szét is 
esett az egész. Úgyhogy mire én valahogy összeszedtem a teljes 
szerelésemet, addigra ez az együttes már nem létezett. 

Elvégeztem az iskolát, megkaptam a szakmunkásbizonyítványt — 
irány a gyár. Ez is ugyanúgy magától ment, mint ahogy az iskolába 
kerültem: anyám ott dolgozott már, ő elintézte, megvan a helyem, 
mehetek — én meg mentem. 

Hát aztán szépen lassan kiderült, hogy ez nem egészen az a jó 
szakma, aminek gondoltuk, vagy hát aminek anyám gondolta. Nem is 
olyan lassan, mer elég hamar kiderült. Hogy közel se lehet azt a pénzt 
megkeresni, amit vártam — meg hát amúgy is. 


Ha így bekerül az ember valahová, akkor előszöris fölmérik, 
megsaccolják — csak úgy, ránézésre, ismeretlenül. És aszerint adnak 
neki valami munkát. Ha sokra saccolták, akkor ezt vagy igazolni tudja, 
vagy nem. De ha meg kevésre becsülték, és aszerint adtak neki helyet 
meg melót, akkor neki a munkától teljesen függetlenül teljes 
mellbedobással kell harcolni azért, hogy állítsák a mércéjét 
magasabbra. Ha ezt nem teszi meg, akkor marad amit első lépésbe 
elképzeltek róla, bekategorizálják, és onnan már ki nem mászik többé. 
Vagy csak nagyon-nagyon kemény munka árán mászik ki. így 
valahogy jártam én is. 

Sok mindentől függ az előmenetel, nem csak az embertől magától. 
Függ attól, hogy milyen emberek közé kerül a krapek. Hogy ott hogy 
nyúlnak hozzá, milyen szemmel nézik. Hogy milyen gépet kap, milyen 
munkát kap. A körülményektől függ leginkább — de mikor meg 
ítélkeznek fölötte, akkor soha nem a körülményeket nézik, mindig 
csak a végeredményt, a lerakott munkát. Hogy azt HOGY csinálom 
meg, az csak rám tartozik. És annyit beszélnek mostanába 
munkapszichológiáról — csak épp a munkahelyen nem alkalmazzák. 
Nem tudom, lehet-e alkalmazni, ér-e valamit, lehet hogy tíz év múlva, 
húsz év múlva már figyelembe veszik majd egy gyári műhelyben is a 
munkapszichológiát — csak addig HÁNY ember fog tönkremenni! 
Rengeteg. 

Hát én rosszul indultam, meg rosszul is folytattam. Nade hát 
voltunk az osztályba harmincötén — a többi hogy kezdett, meg hogy 
folytatta? Ha tíz maradt, aki még mindig a szerszámkészítő szakmába 
piszmog valahol, akkor kurva sokat mondtam! Akibe mozgott valami, 
az mind továbbállt! Volt aki rendőrnyomozó lett. Van aki elment 
színésznek. Sok a párt útján lépett le. Van egy csillagász is! Meg 
mittudomén! 

Volt egy kis alacsony krapek, a Nóvák — az érdekes, annak 
miniszter volt az apja, nem tudom milyen elgondolás alapján adták 
szerszámkészítőnek. Mi nem nagyon tudtuk hogy micsoda az apja, 
csak egyszer bejött meglátogatni a fiát, két hatalmas nagydarab 
birkózó jött vele, először fogalmunk se volt mit akarnak, meg hogy kik 
lehetnek, csak egy perc alatt megváltozott minden a tanműhelybe, a 
mesterek is teljesen zavarba voltak, mindenki hülye lett hirtelen — na 
aztán kiderült hogy a Novák-nak a faterja jött el, és hogy 


nemtudommilyen miniszter a szivar, baromi nagy ember — —Na ez a 
srác is velünk végzett, aztán a Momba kezdett el dolgozni. Evvel nem 
tudom mi lett, de nincsen már ott Ő se. 

Én több mint kilenc évig maradtam, majdnem tíz évig voltam 
szerszámkészítő. Aztán tíz év után átmentem a szomszéd műhelybe, 
köszörűsnek. 

Amikor elkezdtem zenélni, megnövesztettem a hajamat. Attól 
kezdve nekem mindig nagy hajam volt. Na ugye az iskola miatt 
sokszor le kellett vágatni, úgyhogy egy ilyen vegyes dolog volt ez, 
nyáron mindig megnőtt nagyon, ősszel valamit rövidült — de azért úgy 
viszonylag hajam volt mindig. 

Na aztán hát a gyár! Ott aztán örökké ment a bunyó a hajam miatt. 
Először mindig a munkával kapcsolatban kötöttek belém. Hogy 
beleakad a gépbe, elkapja a fúró, meg ez lesz, meg az lesz. Hát így 
nem nagyon ment. Mer bebizonyítottam, hogy ez hülyeség, mer hát a 
fúrógép napjában nem forog többet tíz percnél, akkor is olyan az ábra, 
hogy nem kapHAT el, meg akkora hülye se vagyok azért, hogy olyan 
közel dugjam az orsóhoz a fejem! Akkor hogy erre süket voltam, 
jöttek ilyen haveri szövegekkel, hogy 

— Hát mégis, hát mi a francnak ez? Hát nem divat ez már! Nem 
vagy te olyan bunkó, mint ezek a vidékiek, táskarádiós parasztok! 
Nem vagy te hülyegyerek, hát vágasd már le! — így szépen szelíden, a 
lelkemhez! 

De így se ment! Mer én meg rájöttem arra, hogy ez egy olyan pont, 
ahol ellenkezhetek! Mer még mindig jobb, ha ezer baszogatnak, 
mintha komolyabb dolgokér! Mer így akkor talán észre se veszik, 
hogy nagy a szájam, nem nagyon fogom be a pofámat — hát ha ezt az 
oldalamat néznék, akkor tényleg nagy cikik lehetnének, igazi cikik! 
Hát akkor inkább ez legyen. Úgyhogy sokáig tartottam magam, mindig 
kijátszottam az utolsó passzomat is. 

Csak azér néha nagyon durvára fajult a dolog. Egyszer az egyik 
krapek, aki így hivatalos volt ilyen vonalon, kitalálta, hogy védőháló 
kell a fejemre. És hivatalosan: lehoztak a műhelybe ilyen hajlefogókat 
vagy mi a kutyaszart, hogy én azt kössem föl! Hát nagyon tudták ők, 
hogy az ember a haját nem azér növeszti meg, hogy begyömöszölje 
egy ilyen hülyeségbe! Hát BORZALMASAN nézhettem ki benne — 
nem tudom ugyan, mer egyszer se vettem föl. Akkor aztán mindenki 


állati hivatalos hangot ütött meg, hogy én nem használom a hálót. De 
mindennapos baszogatásnak voltam kitéve! Pedig az egészet csak 
nekem találták ki! Hát nem hiszem el, hogy ez országos probléma, 
hogy a pártközpontból leszóltak volna, hogy ezentúl minden nagyhajú 
embernek háló kell! 

Meg nem hiszem el hogy én annyira számítanék, hogy az én 
egészségem vagy életem olyan nagy gond lenne ezeknek! Hát 
máskülönben az ujjamat akármikor elvághatom, a lábamat 
összetörhetem egy nagy vassal, a kezemre rábaszhatok kalapáccsal — 
bármit tehetek, senkinek nem fáj! Csak énrám magamra van bízva 
minden ami munkavédelem! Akkor pont a hajam miatt aggódik 
mindenki? 

A végin aztán ez csak oda vezetett, hogy engedtem. Mentem 
borbélyhoz inkább. Mer az az igazság: kicsit túl érzékeny is vagyok. 
Nem birom ki, ha mindenki engem ugrat. Meg amúgy is eléggé 
kilógtam mindig a sorból, mer nem tudtam soha fölvenni azt a stílust 
ami nálunk megy — hát nagyon soká feszíteni ezer se lehetett. Meg én 
azt hiszem: a békesség kedviér sokmindent megteszek, tán olyasmiket 
is, amit nem kellene. Tudtam hogy magamat csapom be vele, de azér 
megnyiratkoztam. Csak hogy megin mosolyogjanak rám, meg 
kedvesek legyenek hozzám! Meg mittudomén. 

Végül mindig megnyiratkoztam. Elég nagy szerepe volt ebben 
anyámnak is, mert ő mindig nagyon szeretett volna engem úgy látni, 
ahogy a szerinte rendes embereknek, komoly embereknek tetszek. És 
az hogy hagytam magam anyámtól valamennyire befolyásolni, az egy 
picikét talán az előnyömre is vált — ez az igazság. Mer így azért egy 
kicsit mégis visszaszorult az az én ÁLLATI nagy szembeállásom a 
világgal. Enélkül én azt hiszem sokszor a falnak mentem volna. 

Egyszer nagyon át is rázott anyám. Indultam volna haza a gyárból — 
anyám elkapott a portán. Elém állt nagy izgatottan, hogy 

— Épp most volt itt a főnököd — azt mondja —, és panaszkodik, hogy 
nem is tudja mit csináljon veled. Mer holnap jön egy küldöttség a 
minisztériumból, végigmennek a gyáron, neked meg ekkora nagy 
hajad van megin! Hogy nem is tudja: küldjön haza szabadságra? vagy 
mit találjon ki? Mer — azt mondja — téged se akart megsérteni avval 
hogy nekedesik, de hát viszont — — 

Én meg halálosan komolyan vettem az ügyet. Jó. Hát persze, na, 


MINISZTÉRIUM! Meg ugye az se lehet, hogy anyám tartsa a hátát 
miattam, meg — mittudomén, nem is nagyon gondolkoztam akkor 
valahogy, csak elmentem a borbélyhoz és megnyiratkoztam. 

Estefelé hazamentem. És anyámnak piszok jó kedve van. És nekem 
meg rettenetesen szar kedvem van. Lehetett is látni rajtam, észre is 
vette anyám — és egész este engem cikizett! De marha vidáman és 
fölényesen, föntről! Én meg még akkor se értettem semmit! Csak 
másnap benn a gyárba. Mer természetesen egy SZÁL vendég nem jött, 
sehol semmi, de SZÓ se volt küldöttségről! 

És akkor odajön a művezetőm — én persze úgy tettem, mint aki 
semmivel se törődik, csak csináltam a dolgomat — odajön hozzám a 
művezetőm, vigyorogva. Röhögve! Hogy 

— Na mi van, öreg? De jó hárid van! Megnyiratkoztál? Mér 
nyiratkoztál meg? — meg így. 

De röhögve! Meg a többi is, mind! Szóval, a művezető is tudott a 
bundáról. Lehet hogy együtt beszélték meg anyámmal. De baromian 
élvezték a dolgot! Várták persze, hogy majd megkérdezzem, hogy — 
Na mi van, hát mikor jön a miniszter? — hogy majd akkor tőlük tudjam 
meg, hogy én itten át lettem baszva, és majd még nagyobbat 
szórakozzanak rajtam! De azér ebbe már nem mentem bele. Csak 
próbáltam én is vigyorogni, vissza rájuk. Mint akinek nagyon tetszik a 
buli. De mint a hülyegyerek, tényleg! Iszonyú szar volt. 

Anyám meg apám elég sokat veszekedtek is. Mindig a pénz miatt. 
Hogy sose volt egy fillér se a háznál, csak legföljebb fizetés napján. 
Hogy sokszor volt úgy, hogy beszart minden, nincs tovább — és akkor 
persze a vége az, hogy egymást gyilkolták. Pedig nem azér nem volt 
pénz, amér apám ivott — hanem hát; egyszerűen nem volt! Anyám meg 
annyira nem tudott elnéző lenni, hogy azt a liter bort is a szemire 
hányta apámnak, amit néha megengedett magának. Az elején ritkán — 
aztán később már rendszeresen ivott apám. De valahogy nem a család 
elől vette el ő azt, általába nem abból vett amiből éltünk, hanem 
mittudomén, valahogy hozzájutott, külön keresetből — például 
összegyűjtötte a száraz kenyeret, eladta, abból — hát fantasztikus! És 
még ezt is a szemire vetette anyám! 

Mindig emiatt volt a cirkusz. Meg azt hiszem hogy anyám 
ügyetlennek tartotta apámat. Hogy mér nem tud segíteni a családon! 
Nem tudom hogy volt ez, hogy tulajdonképpen milyen lehetőségek 


lettek volna akkoriba arra, hogy apám többet keressen, hogy hagyott-e 
ő valamit kihasználatlanul — nem tudom. De hát beteg volt állandóan! 
Meg négy gyerek — hát mindent megettünk! 

Azért nagyon szerették is ők közbe egymást, tudom, ezt is tudom. 
Csak azér ez mindig egy gát volt közöttük. És amikor már úgy 
rendesen ívott apám, akkor anyám sajnos azt is megtette, hogy egy 
kicsit apám ellen fordított minket. És ez nagyon szar volt. Később 
értettem aztán meg, hogy hogy is volt ez: arra kellett neki, hogy a saját 
helyzetét megerősítse. És akkor utólag eléggé gyűlöltem érte anyámat. 

Apámtól különben én mindig féltem valahogy. Meg egyáltalán nem 
volt vele közeli kapcsolatom. Valahogy a viselkedésével váltotta ezt ki, 
hogy meg se próbáltuk soha megszegni a három lépés távolságot, 
eszünkbe se jutott, mer lehetőséget se adott rá! Már eleve a 
megszólítás is — hát én még húszévesen is „apukám”-oztam, és nem 
tegeztem őt! Anyámat igen, meg ővele sokkal normálisabb 
kapcsolatom volt ilyen szempontból — de apámat nem tegeztem. Nem 
is magáztam, hanem valami ilyen hülye módon ment ez, hogy 
„apukám tessék szíves elengedni moziba". Szóval nem volt meg vele 
az a kapcsolatom, hogy ne lettek volna gátlásaim feléje. És ez nagyon 
rossz volt, és én állandóan szerettem volna közelebb kerülni hozzá — 
de valahogy nem jött ki a lépés soha. 

Amikor kitaláltam, hogy bort veszek neki, hogy beszélgessen velem 
— hát az szédületes volt. Nem volt ez ilyen tudatosan eltervezve, 
hanem egyszerűen csak örömöt akartam szerezni neki — csak közbe 
egy kicsit számítottam azért arra is, hogy hátha majd így közelebb 
kerülünk egymáshoz. És tudtam hogy én is milyen gátlásos vagyok, 
hát majd ha együtt iszunk, úgy talán megváltozhat minden. Tizenkét 
éves lehettem, vagy tizenhárom, valahogy így — hát én akkor még soha 
nem ittam, nem is próbáltam még! És akkoriba elég sok bajunk is volt 
egymással, apám valahogy nem szerette, hogy nem mutatok elég 
rátermettséget az életre, nem vagyok elég talpraesett, talán elég 
értelmes se vagyok, vagy legalábbis mások szemébe nem vagyok az. 
Én meg akkoriba nagyon sokat szenvedtem apámtól, úgy általába az 
életvitele meg a cirkuszok miatt, meg még azon felül elég sokszor 
büntetett is engem, letérdepeltetett, meg sarokba állított, meg ilyen 
dolgok. Hát így talán segíteni lehetne a bajokon, hátha! 

Volt valahonnan egy százasom, valami munkával kerestem. Anyám 


tudott róla, de nem adtam neki, nem is kérte, csak úgy számontartotta. 
És, hát ezen a pénzen vettem két üveg bikavért. Sutyiba megvettem, 
hazahoztam, de anyám miatt nem hoztam egyből be, hanem 
hátravittem a sufniba és eldugtam, úgy jöttem be. Anyám portás volt 
már akkor, éjszakára ment be, készült már indulni. És akkor — hát 
anyám mindent azonnal észrevesz rajtam! — csak rámnézett, és egyből 
azt kérdezte hogy hol a pénzem. És teljesen lerítt a pofámról hogy 
nincs meg a pénz. És akkor ott nekemesett, hogy hol a pénz, 
elherdáltam a pénzt — én meg nem feleltem, hanem összevigyorogtam 
apámmal, aki hát rögtön tudta, hogy olyasmire költöttem ami neki is jó 
lesz, meg anyám is megértette hogy apámmal kapcsolatos a dolog, 
talán még a bort is kitalálta, és BORzasztóan kikelt magából és apámat 
is lehordta mindennek, meg engem is, és iszonyú idegállapotba elment 
dolgozni. 

És akkor én egy csomó bűntudattal, de közbe meg izgatottan és 
reménykedve is előhoztam a sufniból a két üveg bort. És apám örült 
neki, és felbontottuk, és töltöttem két pohárba és koccintottunk, és 
életembe először megpróbáltam inni. 

Olyan félig sötét volt a szoba, nem gyújtottuk meg a villanyt, csak a 
konyhában égett — és akkor én azt hiszem hogy egy pohár bortól 
berúgtam. Persze állati felnőttnek éreztem magam, és rögtön azt hittem 
hogy most már evvel egyenrangú vagyok az apámmal. És akkor nagy 
lelkesen nekiestem hogy meséljen nekem, meséljen a fiatalkoráról, 
meg hogy milyen az hogy inni, meg milyen az hogy LEGÉNYNEK 
lenni, meg hogy mondja el hogy milyen legyek, meg egyáltalán hát 
MONDJON valamit! 

És akkor ő csak nevetett rajtam. 

Én éreztem hogy egyre jobban berúgok, pedig nem ittam akkor már 
többet, mégis éreztem hogy teljesen elszédülök, és elkezdtem én is 
nevetni, és csak röhögtem, röhögtem — és akkor a végén az apám azt 
mondta hogy 

— Na feküdj le. 

Ha akkor két értelmes szót szól hozzám! Ha mesél valamit — 
akármit, csak valahogy meg lehessen kapaszkodni benne! És elkezd 
terelni engem valamerre! Akkor én is teljesen más lettem volna attól 
kezdve, hát én is rögtön beszélőképes lettem volna! 

De ő ezt kihagyta! Kihagyta! Csak KINEVETETT engem! Hát a 


gyereket, ugye, aki berúgott egy pohár bortól — és mondta hogy elég. 
Kész. Gyerünk lefeküdni. 

És én akkor láttam hogy ott a másfél üveg bor, és hogy nem sikerült 
az egész. Eszembe jutott az elveszett pénzem, meg az anyám arca 
ahogy elment, és — hát hülye voltam. Nem érte meg. Nem kellett 
volna. És szédülten lefeküdtem és elaludtam. 

Aztán egyszer, már később, jóval később, lehettem már vagy 
tizenhat éves — akkor apám kezdte, akkor teljesen ő akart beszélni 
velem — de akkor meg olyan váratlanul ért az egész, hogy én 
passzoltam vissza neki a labdát. Ez valami vasárnap délután lehetett, 
valahogyan kettesbe maradtunk a lakásba — és ő egyszercsak minden 
bevezetés nélkül elkezdett beszélni nekem. A nőkről. Csak úgy. Hogy 
azokkal vigyázni kell, meg hogy mi mindenre kell velük figyelni — 
meg mittudomén. 

Hát nagyon mellément az egész. Hát nem tudom hogy mit képzelt ő 
rólam! Hát tizenhat éves voltam, de nekem FOGALMAM se volt hogy 
mi az hogy NŐ! Mer voltak már nekem vágyaim, de az csak egy nagy 
köd volt, szóval nem úgy hogy most én ezt akarom meg azt fogom 
csinálni, hanem hát egészen halványan és gyerekesen! Meg egészen 
titkos gondolataim voltak nekem ezek — úgyhogy én azonnal fülig 
pirultam, és azt se tudtam hogy mit csináljak, ö meg elmondott egy sor 
fontos dolgot, olyanokat, amiket vagy TÍZ év múlva értettem csak 
meg, hogy ha én kapcsolatot akarok egy nővel, akkor nekem mikre 
kell vigyáznom, hogyan kell viselkednem — és én semmit nem fogtam 
föl belőle. És akkor megintcsak oda sült ki az egész, hogy én gyerek 
vagyok, hogy én hülye vagyok, hogy én semmiből nem értek semmit! 
És BAROMI rossz volt az egész. Már akkor is éreztem félig-meddig, 
hogy hogyan lett ez mindenestül elszúrva, meg később még jobban 
megértettem. Apám meg teljesen tehetetlen lett. És akkor már úgy 
véglegessé vált, hogy nincsen kapcsolatunk. 

Akkoriba jött aztán az, hogy meg is támadtam őt gondolatba, 
vádoltam, és anyám mellé álltam. Apám akkor nagyon belement az 
ivásba. Azt hiszem ez eléggé közrejátszott abban is hogy meghalt. 
Akkoriba sokszor csinált cirkuszokat — és én úgy lassan kikerültem a 
hatása alól, nem kerestem tovább a kapcsolatunkat. Apám 
cirkuszozott, anyám meg ezt a saját javára fordította, és mi gyerekek 
melléje álltunk. Csak később jöttem rá, hogy ez mennyire taktika volt 


anyámtól — de hát ezt még most se lehet megmondani neki. 

Aztán már csak egyszer volt olyan, hogy próbáltunk beszélgetni. Ez 
hetvenegy február huszonötödikén volt, este — biztosan tudom a napot, 
mer másnap vonultam be katonának, február huszonhatodikán. 
Jókedvünk volt akkor este, és én azt hiszem hogy nagyon szerettem 
akkor az apámat. Egy ing volt rajta meg egy hosszú alsónadrág, 
borostás volt az arca, mindig így járkált otthon — ő mindig teljesen 
otthon tudott lenni! —, volt talán egy üveg bor is, és beszélgettünk. És 
akkor én úgy éreztem, hogy minden rendbejöhet még köztünk, és hogy 
valamikor majd még jókat fogunk beszélgetni az apámmal -és akkor 
valami hülyeségen összevitatkoztunk. Mer megint: ő elkezdett volna 
tanítani engem, figyelmeztetni valamire — de olyanra, amiről én még 
eggyáltalán semmit se tudtam, és ezért nem érthettem semmit abból 
amit mond. Arról beszélt volna, hogy milyen lesz majd a seregben, 
meg mikre kell ott vigyázni nekem — és én meg első pillanattól 
ellentmondtam neki. És marhára úgy éreztem hogy igazam van — pedig 
hát fenét volt igazam. Csak én még akkor annyira hittem mindenbe! 
Nem pont a katonaságba, mer azt nem gondoltam hogy ott valami jó 
vár rám — de azért úgy gondoltam akkor még, hogy az ember sorsa 
attól függ, hogy hogyan állja meg a helyét. Azt gondoltam hogy ha én 
ott tisztán és becsülettel viselkedek, és megcsinálom ami rám van 
bízva, akkor ott baj nem lehet. Hát én akkor egy nagy lendületbe 
voltam, holnap megyek, és úgy ahogyan az ember valamibe belekezd, 
hát nyíltan és becsületesen állok oda! Meg különben is, hát ÉN 
megyek oda, és ÉN leszek ott, NEKEM kell megoldanom, nem neki, 
hát mit — — 

Most már tudom hogy marhára igaza volt az apámnak. És csupa 
olyan dolgot mondott, amit két hét múlva már értettem, mer közbe a 
saját bőrömön tapasztaltam — de akkor nem értettem semmit. És lehet 
hogy szemtelen is voltam vele, habár ezt nem tudom magamról 
elképzelni, hát talán nem, csak buta voltam, csak fújtam a magamét, 
nem is figyeltem rá, apám meg látta hogy ez most megin nem sikerült, 
meg biztosan tudta már azt is hogy nincs már több idő, hogy most 
utoljára nem sikerült, és teljesen tehetetlen lett és indulatba jött és 
SZÁJONVÁGOTT. 

Én soha nem bírtam elviselni ha ütnek. Talán nem vagyok annyira 
buta, hogy szóval ne lehetne meggyőzni engem, ha jobb passzba 


vagyok, értem amit megmagyaráznak — de az ütést SOHA nem bírtam, 
már öt éves koromba egyszer sokkot kaptam, mer megvertek 
igazságtalanul, egy NAPIG bőgtem miatta, egyszerűen nem bírtam 
abbahagyni! Most már tudom, hogy ezt a pofont elfogadom apámtól. 
Talán ez az eggyetlen pofon amit elfogadok tőle. De akkor 
BORZASZTÓAN megsértődtem. Hát SZÁJON VÁGOTT! 
POFONÜTÖTT! A fölnőtt fiát! 

És akkor nem beszéltünk többet. És reggel is úgy akartam elmenni, 
hogy nem beszélek vele, nem is köszönök neki. Pedig már akkor 
szerettem volna békülni is, de a méltóságom vagy nem tudom 
micsodám azt kívánta hogy ne szóljak hozzá, hogy éreztessem vele 
hogy azér megütnie nem kellett volna. Nyolcra kellett menni a 
művelődési házba, még feküdt apám — aztán végülis adtam neki egy 
puszit. Megpusziltam, pedig nagyon nem akartam. Úgy szúrt az arca, a 
borostája — — Többé nem láttam. Utána már nem találkoztunk. 
Elmentem, ő meg meghalt. 

Próbáltam még hazajönni, anyám leveleire próbáltam elkéredzkedni 
— de nem sikerült egyszer se. Csak már a temetésre. 

Én katonaruhába álltam ott, valaki szólt hogy vegyem le a 
sapkámat, egy szomszéd, és arra összpontosítottam minden erőmet, 
hogy ne bőgjem el magamat. Hogy mégis katona vagyok, meg 
mittudomén, hát nem tehetem meg, hogy ott sírok. Itt van az apám, 
akitől egész életembe féltem, meg akit nagyon szerettem, leeresztik — 
és csak arra vigyáztam, hogy valamiképpen úgynevezett férfi maradjak 
— pedig hát annyira nem számít — — Anyám ott kinn a temetésen 
összeesett. Nem is tudott visszamenni, úgy vitték haza. 

Hát a honvédség — az egy külön tészta. Hát az valami BORzasztó 
volt, ÁLLATI sztorikon mentem keresztül, aszittem nem bírom ki — 
hát az FANTASZTIKUS volt! 

Már a bevonulás is: reggel nyolcra be a kultúrházba, sorbaállítottak 
minket, még egy orvosi vizsgálat, utolsó ellenőrzés, de teljesen 
mindegy volt már hogy kinek mi baja — hát bejött egy manus, térdig 
lógott a két heréje, akkora lába volt mint két hordó: körbe megfogdosta 
a katonaorvos, , alkalmas!", ráírták a papírjára, mehetett! Na akkor 
megin sorakozó — és akkor már kerítés volt, mi belül, a civilek kívül, 
kint mindenki sírt, mi meg csak álltunk, azt se tudtuk mi lesz, hova 
megyünk — na indulás, századba állva, végig a főutcán, egyszerre 


lépni, énekelni, egy kislány szaladt mellettünk a járdán, végigsírta az 
utat, a fiúja meg ott a sorba mivelünk bőgött, nem lehetett odajönni 
hozzá — hát mér nem? meg lehet ezt érteni? —, akkor fölszállás a 
vonatra, indulunk valahova, nem tudjuk hova, meg se áll a vonat az 
állomásokon, fegyveres őrizet, már annyira vigyáznak ránk — hát 
minek? meg kéne szökjek? mér, hát mi lesz?! 

Már odamenet összeakadtam mindenféle emberekkel, fantasztikus 
krapekokkal. Az egyik kiadta magát hegedümüűvésznek — kiderült 
aztán hogy szart se ér, nem ért SEMMIhez, csak egyszerűen 
megpróbált kicsikarni egy jó beosztást — sikerült is, bekerült a 
zenekarba, pedig FINGJA nem volt a zenéhez! És még majdnem 
lecsuktak miatta! Mer összevesztem vele, ő meg bemondta hogy én 
politikailag megbízhatatlan vagyok, és majdnem lesitteltek! Holott a 
zenén vesztünk össze, mer rájöttem hogy életibe nem látott még 
hegedűt! 

Ez a dagadtlábú gyerek a konyhára került valahogy, de hát azt se 
bírta, hát egyszerűen ÖSSZEESETT, örökké összeesett, hát képtelen 
volt csinálni ezt a baromságot! Leszerelték aztán, hat hónap után, de 
addigra kész volt egészen, egy idegroncs volt. 

Tíz nap alatt én is készen lettem. A FÖLDIG megaláztak minket. A 
NULLÁVAL tettek egyenlővé. Ez volt a legborzasztóbb: amíg az 
ember rájött, hogy menynyire semmi. Hogy mennyire egy zéró, a 
mások akaratával szemben! Hogy itt aztán most BÁRMIT tehetnek 
vele, megtehetik: kiszolgáltatott. Hogy kész, már nem ember többé, 
csak volt ember. És már életbe maradni is csak úgy lehet, ha még 
jobban megalázza magát, ha azt hazudja hogy ő itt szívvel-lélekkel 
ugrál, és boldogan kinyalja a seggit ezeknek. Mer ha csak egy 
mozdulattal, egy arcvonással is ellenáll, megpróbál ember maradni, 
azonnal megy tovább a gyilkolás, és akkor egészen alányomják. Hát itt 
majdnem meghaltam! Már úgy volt hogy kész! Már én szépen 
eldöntöttem, hogy itt most szépen meg fogok dögleni. Csak még a 
módját nem tudtam. De azt tudtam hogy nem bírom ki! Hát vagy 
valahol őrségben agyonlövöm magamat, vagy kitörök egyszer, 
elkezdek ugatni és lelőnek ők, de valamit csinálni fogok, mer ezt élve 
ki nem bírom! 

Idáig jutottam el tíz nap alatt. Hát tíz nap alatt átláttam már az 
egészet, ennyi nekem bőven elég volt! És akkor még utána jött a 


majdnem teljes két év — — 

A dob mentett meg. Meg az hogy távírász lettem. 

Híradós századhoz kerültem. És ott elkezdtem morzézni. Hát jó 
fülem van, meg érzem a ritmust — csak elkezdtem és egyből 
észrevettem, hogy ez jó lesz nekem. JÖTTEK A HANGOK! És 
élveztem, örültem neki! Meg érdekelt az egész: hát ezek jelek, egy 
jelrendszert adnak össze, jönnek a hangok és értelmük van! — és akkor 
így ebbe valahogy meg tudtam kapaszkodni. Nem is volt ez tudatos, 
csak azon vettem észre magam hogy csinálom, hogy dolgozok. Meg 
hogy elkezd tisztulni körülöttem valami. Mer evvel meg tudom védeni 
magam! Hogy kellek valamire, van már helyem, még ha a legutolsó 
hely is, de létezhetek benne, mer valahogy mégiscsak hagynak élni, 
mer használható lettem. Hát mint a ló, hogy húz, holnap is húzatni 
akarunk vele, hát akkor nem verjük agyon, még vigyázunk is rá 
valamennyire, nehogy elromoljon — de hát akkor is! Mer ez az egész 
börtön tovább is érvényes rám — de valahogy mégis legalább élni 
hagynak benne. És rádiótávírász lettem, és mer jól csináltam beraktak 
olyan állomáshelyekre, ahova csak a politikailag legmegbízhatóbbak 
kerültek! És anélkül hogy tülekedtem volna, a kilencedik hónapba 
rádióállomás-parancsnok lettem, az ezredparancsnok rádiósa! A 
legtitkosabb hülyeségek mentek át a kezemen, adtam, vettem, 
élveztem, marhára nem érdekelt hogy mi van az üzenetekbe, 
egyszerűen csak tetszett, hogy jönnek rohanva, izgatott pofával, 
nyomom a kezükbe a táviratot, olvassa a krapek, spuri el — jól van, én 
meg mehetek estére dobolni! 

Tulajdonképpen úgy kerültem a híradósokhoz, hogy doboltam. És 
viszont így, hogy híradós voltam, dobolhattam. Volt egy tiszti klub, ott 
játszottunk, tiszteknek, tisztfeleségeknek, minden héten kétszer- 
háromszor is. Aztán úgy rájöttek, hogy nem is dobolok rosszul — 
fizetgették nekem a nagyfröccsöket a főtörzsőrmesterek, tetszett még 
nekik is! Volt másik dobos is, de nem számított az se hogy harmadikos 
öregkatona, mer az egész laktanya elismerte, hogy én jobb vagyok. Na 
tényleg, ez egész jó dobos! Jó távírász is, meg dobol is, hát egészen 
alkalmazható fazon! Na had éljen akkor! 

Csak azér közbe állati szar volt az egész. Kinőttem az első nyolc 
hónapot, már nem voltam kopasz, meg azt a sokfajta szemét munkát 
már nem velem csináltatták, hanem az újakkal — de hát a lényeg azér 


ugyanaz maradt. Meg ott mindent végignézni, nap mint nap, még ha 
nem is rajtam csattant hanem másokon — a gyomrom kavargott tőle. 
Nem haltam meg, élve maradtam — de minek? Ahogy ezt az egészet 
így átláttam — elkezdtem iddogálni. Akkor kezdtem én el inni. Mer 
valahogy ez az egész buli olyan fölnőtte tett belül. Hagytam már 
mindent a maga útján futni, nem kapálóztam már, amit gondoltam 
megtartottam magamnak — és ittam. Végignéztem az aznapi 
látnivalókat — aztán ittam rá pár üveg sört. Ott kezdtem el nagyon 
rászokni. 

Amikor a gyárba dolgoztam már, egy idő után hozzáfogtam dobot 
tanulni. 

Hát világos, hogy tanulni kell. Mindegy hogy mit tudok már, mer az 
teljesen nem számít, ahhoz hogy én dobolhassak, rendesen végig kell 
járnom a zeneiskolát, mer másképp nincs papír, nincs jogosítvány. Hát 
akkor tanulok! Mer én dobolni akarok! 

Hirdetésre mentem el egy helyre — véletlenül ezt találtam, hát 
másról én nem tudtam. Nem állami zeneiskola volt ez, hanem a 
szakszervezetnek valami munkaközössége. Én nem tudtam, hogy ez 
csak egy üzlet, hogy csak arra való, hogy pénzt szedjenek be avval 
hogy úgynevezett zenészeket termelnek! Hogy papírt adjanak minél 
nagyobb dohányér — hát honnan tudhattam volna! 

Másfél évig jártam egy Kaszás Ottó nevű krapekhoz, aki a Mulen 
Rúzsba dobolt, meg közbe tanított is. Marha furcsa szivar volt, 
beugrottam neki, valahogy hittem benne, nem tudom mér — hülye 
voltam. Másfél évig fizettem neki, meg még egy nőnek is közbe, akit ő 
ajánlott, akinél énekelni tanultam — hát nem érdekelt engem az 
éneklés, de mivel hogy csak egyedül dobbal nem lehet kategória- 
vizsgát tenni, kell mellé még valami más is, hát jó: énekeltem. 
Mindenféle szemeteket, nagy csomó Szécsi Pál-, meg Korda-számot, 
meg mittudomén már milyen szar slágereket kellett megtanulnom — 
mindegy na, ha ez az ára a dobnak! Mer elkezdtem még hegedülni is, 
hogy majd az jó lesz második hangszernek -de akkor hogy ne azt, 
hanem inkább énekeljek — így aztán énekeltem is. Sohase vettem én 
komolyan ezt a második hangszert — de hát ha muszáj, csinálom. 
Munka mellett, meg még túlóra mellett, sokszor azt hittem nem bírom 
felemelni már a dobverőt se, olyan kimerült voltam, meg hát nagy 
kalap pénzér, hordtam ezeknek a dohányt másfél évig — na akkor már 


úgy volt hogy mehetek vizsgára. 

De nem mehettem mégse, mer akkor berántottak katonának. 

Akkor jó nagy szünet. Mer mikor leszereltem, hát eléggé meg 
voltam rendülve, nem akartam visszamenni, valahogy nem volt erőm 
hozzá. Aztán mégis visszamentem. Közbe a Kaszás csinált egy új dob- 
iskolát, már avval tanított — akkor ezt is végigvettem. Aztán hát végre 
már mindenfajta iskolát végigcsináltam, minden könyvet 
végigtanultam, már nem tudtak előhozni semmit se, hogy még mi 
hiányzik, hát most már ki kell hogy írjanak vizsgára! Be is írta akkor a 
Kaszás a nagykönyvbe,, hogy , vizsgára mehet", aztán még átpasszolt 
valami fiatal krapeknak, még az helyettesítette a vizsgáig, mer hogy ő 
most el fog utazni, mittudomén hová, külföldre, turnézni, az énekes 
csajjal, akinél énekelni tanultam. Na had menjen, most már minden 
oké! 

Bementem akkor befizetni a négyszáz forint vizsgapénzt a 
kategória-vizsgára. Bemegyek, és mondom, hogy mit akarok. Jaaj, hát 
ez nem megy, nem lehet! Mer ám közbe bevezették, hogy most már a 
hivatásos zenészeknek érettségi kell. Szóval hogy csak akkor mehetek 
vizsgára, ha megvan az érettségim, vagy ha legalább most végzem a 
negyedik gimnáziumot. Hát én akkor voltam harmadikos a dolgozók 
esti gimnáziumába — na szóval ez nem megy. így nem lehetek 
hivatásos zenész! Hát marhára elkeseredtem. Azt hiszem látszott is 
rajtam -úgyhogy akkor az a nő, akivel én ott tárgyaltam, megsajnált, és 
mondta, hogy van valami kisebb vizsga még,, az is jelent valamilyen 
papírt, és ahhoz elég a két gimnáziumom, meg ahhoz csak háromszáz 
forintot kell befizetni. Hogy tegyem le ezt a vizsgát, evvel még 
éppenséggel dobolhatok azért! Megsajnált ez a nő, mer elmondtam ott, 
hogy én nem régen szereltem le, meg hogy én BORzasztóan szeretnék 
dobolni — az ő fia meg pont akkor volt katona, szóval úgy együttérzett 
velem és segített. Be kellett még szerezni mindenféle igazolásokat, 
hogy fizikai dolgozó vagyok, meg a szociális körülményeimet igazolni 
kellett, meg a dolgozók gimnáziumát, meg mittudomén — aztán végre 
befizethettem a pénzt, kiküdték a papírt a dátummal és mehettem be 
vizsgázni. 

De már a kezdete se volt jó. Már a lépcsőn összetalálkoztam a 
hegedűtanárommal, akit otthagytam. És — hát nagy hajam volt. Hogy 
vizsgára megyek? Oda. Jól megnézett magának, meg tett is valami 


megjegyzést a külsőmre — hát persze, a hajam, meg hát nem voltam 
frakkba! Hát egy normális nadrág volt rajtam, a jobbik cipőm, meg — 
hát nekem nem nagyon van ruhám, és úgy gondoltam hogy nem 
temetésre jövök, hát szerintem elég rendesen föl voltam öltözve! 

Jó, nem érdekel! Fölmentem az irodába, lejelentkeztem. Egy nagy 
iroda, tele mindenféle adminisztrátorokkal, gépírónőkkel, meg volt 
benn egy pár tanár is — kikerestek a névsorba, rendben, negyed óra 
múlva a nemtudom hányas teremben, addig kint várjak. Negyed óra 
múlva bementem a vizsgaterembe — és a zsűribe ott ültek a gépírónők 
meg az adminisztrátor csajok! Meg tán még a takarító néni is! Meg hát 
egy dobos tanár, a Soltész, azt ismertem valahonnan. Az vezette a 
vizsgát. 

Na, hát akkor — hogy ki az én tanárom. Mondom neki, hogy a 
Kaszás Ottó. 

— Ne beszéljen itt össze-vissza! — azt mondja. — Mit képzel?! Miér 
hazudik?! 

— De hát— mondom — hát NÁLA tanultam! 

— Ugyan! — azt mondja. — Hát az disszidált! Disszidált??? Hát mit 
tudtam én, hogy disszidált! Azt tudtam, hogy külföldre utazik avval a 
nővel, de hát nekem nem mondta hogy disszidál! 

— MOST ki a tanára? 

Hát volt az a kis fiatal krapek, aki a végin helyettesítette a Kaszást — 
de én annak a nevit se tudtam! Hát meg kellett volna kérdezni a nevét? 
Hát én nem gondoltam hogy ez fontos lesz, hogy én tudjam ennek a 
faszinak a nevét! Csak álltam ott, nem tudtam mondani nekik semmit. 

— Na jó — aszondja, és legyint — üljön a dobhoz. 

Egy Prömier szerelés volt — de ahogy megláttam, egyből 
megizzadtam. Hát ez be van állítva jobbkézre. Én meg balkezes 
vagyok. Ezen minden fordítva van! 

— Hát — mondom -— így ezen nem tudok játszani, mer balkezes 
vagyok. 

Hát állítsam ahogy akarom! Csak gyorsan, mer ők nem várhatnak 
estig! 

Bejött egy százharminc kilós mandró, a zongorista, hátrament a 
terem másik végibe, elkezdett a zongorán skálázni, billegetni — én meg 
már éreztem, hogy itt ki vagyok ütve. Próbáltam ott valahogy 
átrendezni magamnak a dobokat, de hát csak kapkodtam, csak félig 


sikerült, a fölső tam erősen le volt rögzítve, nem boldogultam vele. 

— Nem megy — mondom —, nem lehet. Így meg nem tudok, hát 
balkezes vagyok! 

— Mindeggy az, olyan mindeggy! Jó lessz az úgy, csak csinálja már! 
Úgyis meglátjuk mi azt, hogy mi újság! 

Na, hát lesz ami lesz. Elkezdett akkor a zongora egy klasszikus 
bigint játszani. Hát ott szorosan meg van határozva, hogy mit kell ütni. 
Meg aktív szerepe van a fölső tamnak. Hát fonákul kellett ütnöm, 
tisztára kitekeredve — rémes volt. Valahogy megoldottam, ritmusba 
voltam, csak hát nem szólt azért úgy ahogy kellett volna. Aztán egy 
boleró. Aztán szving. Meg istennyila. Csináltam. Közbe meg figyeltem 
a zsűrit. Az öregebbektől hallottam, hogy ha rendbe van a dolog, azt 
onnan lehet tudni, hogy elkezdenek dumálni egymással, időjárásról, 
bevásárlásról, meg hogy ki kivel, szóval jól érzik magukat — ha már 
rám figyelnek, az azt jelenti hogy valami gubanc van. Nahát ezek — 
mintha ott se lettem volna, tereferéltek, nevetgéltek, szórakoztak. Ettől 
kicsit erőre kaptam, csináltam szépen. Elkezdett a zongorista négyezni. 
Hát ez eléggé nehéz ügy, eléggé a partnereken múlik, az 
összeszokottságon, meg hogy mennyire akarják segíteni egymást, mer 
ez már majdnem improvizáció, ha megoszthatjuk a vezetőszerepet 
akkor szépen lehet labdázni, oda-vissza adni az instrukciót, 
aládolgozni egymásnak — na én itt eleve alárendelt szerepbe voltam, a 
zongoristától függött minden. Az meg aztán le se szart engem. De azér 
mindent jól végigvittem! Nem csúsztam el sehol, és tudtam hogy ez 
nem rossz! Legföljebb a vé-gin szaladtam el egy kicsit, mer átvert a 
zongorista, úgy tett mintha beütné a végit, aztán mégis továbbvitte, 
átrázott — talán ennyi hiba volt az egészbe, de így is formája volt azért! 

Vége. Fölállt a zongorista, én is fölálltam. 

A góré meg — hát elkezdi ott dörzsölni a kezét, és — 

— Jó, jó, szép — aszondja —, de hát azér van még ezen mit csiszolni. 
Talán majd jövőre próbálja meg újra — azt mondja —, jövőre egész 
biztos sikerülni fog! 

Így küdtek el a francba. 

Többet aztán nem is próbáltam meg. Nem érdekelt többé semmiféle 
vizsga. Elegem lett, valahogy undorodtam az egésztől. 

Anyámba marha nagy erő van. Nyomorék, de azér ninden 
erőfeszítést vállal, a családjáér, vagy BÁRkiér, akinek segíteni akar, és 


soha nem ad fel semmit, a legreménytelenebb helyzetbe is képes 
tovább csinálni — lehet hogy ezt a szívósságot faluról hozta magával, a 
paraszt családjából. 

Meg azt is lehet hogy faluról hozta, hogy — ő mindenbe elfogadja a 
rendszert. De mindenbe! Az hogy kitüntetett vállalat vagyunk, meg 
hogy ő most háromszoros kiváló dolgozó lett, meg mittudomén — ezt ő 
mind elhiszi, komolyan veszi, és teljesen ennek a rendszernek él! És 
ha minden nap tapasztalja a bőrén, hogy mindenestül szar az egész, 
akkor se hajlandó elismerni, ha beledöglik, akkor se! És bármi adódik, 
kiáll ezer a rendszerér! Közbe szidja az Ikszét, szidja az Ipszilont, 
amér szélhámos, meg tolvaj, meg strici, mer hát látja, és nem buta az 
anyám, elég okos, meg még művelt is, hát gyerekkorába még verték is, 
mer mindig csak könyvekkel vacakolt, olvasott — de mindig azt hiszi 
hogy csak az az illető krapek a szemét, az az egy, és közbe a rendszer 
jó. Hát ilyen, na! És őt ebből kimozdítani se lehetne, mer ha valaki 
kimozdítaná, akkor ő teljesen összeomlana. Mer ez annyira 
hozzátartozik a gondolkodásához! 

És ugye ha a rendszer jó, hát akkor mindent amit ő el akar érni, azt 
csak a meglévő lehetőségek között érheti el — és nem veszi észre, hogy 
ez lehetetlen! És ezer nem tudunk mi soha egyetérteni. Ez már 
gyerekkoromba is látszott. Mer én meg nem tudok ilyen fokon 
alkalmazkodni! Ezt hiányolta bennem mindig! Már gyerekkorom óta 
egyfolytába ez a meccs megy! Ő alkalmazkodik. Én meg nem tudok. 
Meg nem is akarok. 

Talán jobban hasonlítok apámra. 

Ahogy még gyerekfejjel elkezdtem figyelgetni, hogy kik azok akik 
előbbre jutnak, meg elkezdtem gondolkozni rajta hogy azok hogyan 
csinálják, meg az apám hogyan csinálja — hamar rájöttem, hogy hát 
ahogy az apám csinálja, úgy nem megy. Ahogy meg a menők 
csinálják, úgy ő nem tudja, mer nem veszi be a gyomra. És lehet hogy 
ebbe én is valahogy így vagyok. 

Anyám különben szenzációs. Az emberszeretete, az határtalan! 
Főportás — hát ez azt jelenti, hogy van a keze alatt egy halom 
szerencsétlen öreg nyugdíjas meg nyomorék, és ezeket istápolja az 
anyám egyfolytába. Mer ilyenek a portások: beteg, félkezű, 
leszázalékolt, béna, vagy nyolcvan éves de nincs nyugdíja és senkije 
sincs — hát ezek az anyám emberei, ezekről gondoskodik, a feneküket 


is kitörli — hát ha nem az anyám lenne a főnökük, ezek már mind 
elpusztultak volna, meg fölakasztották volna magukat! Mer akkor 
ráadásul neki is van egy főnöke, a rendészeti osztályvezető, egy fiatal, 
negyven körüli, egészséges krapek, egy ilyen rendőr-vágású ürge, most 
végzi a marxista egyetemet, egy pont ugyanilyen titkárnővel — na ezek 
meg kizárólag arra mennek, hogy kivel hogyan basszanak ki. Hát ezek 
aztán ott kiélik magukat ezeken a nyomorultakon. Hozzák a 
hülyébbnél hülyébb rendeleteket, például hogy most ezentúl a 
portásoknak föl kell mászni a kimenő teherautókra — amikor még 
menni se tud legtöbb! —, meg ezt kell csinálni, meg azt kell csinálni — 
anyám meg védi az embereit, kiharcolja a pénzüket, próbálja 
mindegyiknek a legkényelmesebb beosztást megtalálni, veszekszik 
értük mindenkivel, meg még akkor a nyomorék lábával ő szaladgál 
nekik lakásügyeket intézni, szociális otthont keríteni, mittudomén — 
hát egy fantasztikus buli ez az egész! És anyám csinálja a 
végkimerülésig, és — szereti csinálni. Kell neki! Ez köti le. Még két 
éve van a nyugdíjig, de mehetett volna már akár tavaly is — csak nem 
akar. Mindenfélét kitalál, hogy még tartozása van a vállalattal szembe, 
meg hogy még most nagyon kell az a pénz — közbe meg az az igazság, 
hogy nem tudna meglenni enélkül. És nem is tudom mi lesz, ha majd 
tényleg nyugdíjba küldik — hát abból baromi cirkusz lesz! 

Szóval szenzációs jó ám az anyám, fantasztikus jó tulajdonságai 
vannak! Csak hát én nem tudok mit kezdeni velük. 

Hogy az mindenkinek tud segíteni! — Volt egy nő a gyárba, portás 
az is. Egy elég fiatal nő, de eléggé stikkes, hivatalosan se normális, 
mer valami grófnak vagy ki az istennek a gyereke, de közeli rokonok 
voltak a szülei, és — hát szóval nagyon meglátszik rajta. Gyerekkorába 
még nagyon jó körülmények között élt, nem kellett dolgoznia semmit, 
aztán egyszercsak megváltozott körülötte a világ és neki is dolgozni 
kellett — és akkor kiderült hogy tisztára életképtelen. Már mindenféle 
lehetetlen hányattatások után odakerült anyám keze alá, anyám meg 
hát borzasztóan megsajnálta és persze nekiállt segíteni, hogy valahogy 
tudjon létezni ez a szerencsétlen nő. Mer például egyszerűen nem 
tudott a pénzzel mit csinálni, ahogy megkapta, elköltötte mindenféle 
baromságra, aztán meg éhezett. Meg hát semmiben nem ismert 
semmiféle mértéket! Volt egy gyereke is, a jóisten tudja kitől, és 
mindenféle szörnyű albérletekbe éltek, eszméletlen koszba meg 


mocsokba — mer talán valahogy nem is volt igénye jobbra ennek a 
bolondnak. Aztán összeállt egy krapekkal, aki pontosan ugyanolyan 
bolond volt mint ő, és elfogadta ezt a szerencsétlent így ahogy volt. És 
akkor úgy éltek hárman a gyerekkel, de a gyerek is ütődött volt — hát 
borzasztó — — 

És akkor egyszer egy este, valami lerészegedés végén ez a hülye nő 
összevissza szurkálta késsel a gyereket -hát nem beszámítható, na! 
Akkor rendőrség, minden, lecsukták a krapekjával együtt tíz hónapra. 
És amíg a nő benn volt a siten, addig az anyám nekiállt és szerzett 
nekik egy LAKÁST! Hát fantasztikus! Iszonyú ellenerőkkel kellett 
megküzdenie, de megszerezte a lakást, hogy mikor a nő kijön, el tudja 
kezdeni valahol a dolgot, össze tudja szedni magát — nahát ilyen az 
anyám. 

Most mindegy, hogy aztán a csaj mégis elvesztette a lakást, már 
benne volt, de valahogyan kiütötték belőle, mer annyira hülye! — de 
még most is megvannak ezek, lett azóta két ikergyereke is a nőnek, 
valami szakszervezetis górétól, de most is együtt van a hülye 
krapekjával egy albérletbe, és most is anyámnál van a pénzük, hogy ő 
vigyázzon rá, ő ossza be nekik, meg vigyáz rájuk hogy falnak ne 
menjenek, állandóan oda jár hozzánk tanácsér meg segítségér a két 
nyomorult analfabéta — hát elképesztő. 

És így van anyám mindenkivel! Akivel csak összeakad! 
Megismerkedik valakivel, és öt perc múlva már ő az őrangyala! Hát 
millió sztorim van erről, hogy fölszedett mindenféle gyerekeket az 
utcán, akiket elvesztettek a szüleik, aztán ő segített visszatalálni nekik, 
meg — hát ez NEM IGAZ! Szóval mondom, egy elég klassz ember az 
anyám! 

Meg még akkor a macskák. Meg a kutyák — — 

Mer mindenkit befogad, BÁRkit, csak rá legyen szorulva, a 
rengeteg macskát, ott eteti őket, meg nálunk alszanak — pedig milyen 
kevés a helyünk, meg mennyi baj van ezekkel, mer ám odapiszkolnak 
mindenhová, meg hogy mennyit összezabálnak — hát a Lujza akkora 
mint egy kissebbfajta disznó! Lujza a neve, mert azt hittük hogy 
nőstény, de aztán kandúr lett, és akkora mint egy ház! De a nevét se 
tudom sok lakónknak, hát egy rahedli kóbor állat, meg még akkor 
vannak saját nevelésű macskái is anyámnak, mer aztán ezek egy évbe 
kétszer is ellenek ám, aztán sok elpusztul, agyonverik a szomszédok, 


vagy egyszerűen elviszi őket az öregség, de mindig jön újabb. Mer ha 
anyám kiszúrja, hogy valakinek — embernek, állatnak, mindegy! — 
szüksége van őrá, hogy valamit tenni tud valakiér, akkor már egyből — 

Ez a kutya-ügy — hát ez anyámat is eléggé kikészítette. A Sárga. 
Ügy került a környékre, hogy jött egyszer egy autó, és — ez akkoriba 
volt, amikor fölemelték a kutya-adót — a krapek kilökte a kocsi ablakán 
a kutyát és elfüstölt. Na én erről nem tudtam, föl se tünt az egész, csak 
egy hét után: akkor láttam hogy hát nálunk kosztol a kutya. Ott 
ténfergett egy darabig a ház körül, aztán az egyik szomszéd 
megpróbálta befogni, de hát ez egy szabad kutya volt, egyszerűen 
eltépte a láncot — egy baromi vastag láncot! —, meg szétszedte a 
kutyaólat és elment, mer akkora volt benne a szabadságvágy! De azér 
a környéken maradt, és persze hogy a végin hozzánk csapódott — hát jó 
helyre jött, mer kapott enni, meg alhatott benn a szobába ha akart. Jól 
megnőtt közbe, meg minél többet volt odakinn, annál szabadabb lett. 
Szép kutya, egy fél-farkas, egy kicsit korcs, de eléggé olyan mint egy 
német juhász, csak a fülein látni hogy nem fajkutya, mer lekonyul a 
füle, csak ha alszik, akkor áll neki egyenesen. 

Na nem is lett volna semmi baj, csak aztán az egyik velünk egy 
udvarba lakó szomszéd, a Nemessányi hozott haza egyszer egy tacskó 
kutyát, egy dakszlit. És kijelentette, hogy márpedig itt az ő kutyája az 
érvényes kutya, és nem a Sárga, aki csak úgy hébe-hóba bejárkál 
hozzánk enni. A tacskó meg valahogy mintha értette volna, hogy mit 
mond a gazdája, vagy csak úgy fölfogta hogy mi itt a fölállás, és egyre 
jobban elszemtelenedett: mindig nekiment ennek a nagy kutyának, 
mindig belekötött. A Sárga egyszer-kétszer eltűrte hogy ez ott 
okoskodik, mer nagyon kedves meg értelmes kutya, de aztán ahogy ez 
a kis vacak jól fölhúzta, végül hát megtépte. És azóta megy az aréna. A 
Nemessányi meg a felesége ha csak meglátják a Sárgát, ordítanak, 
káromkodnak, meg dobálják kővel, nekimennek bottal — hát rettenetes! 
Még olyan is volt, hogy kerített a krapek egy vadászpuskát, hogy ő 
most kiirtja ezt a dögöt, a Sárgának pusztulni kell, de a Sárga okos volt 
— hát baromi jó ösztöne van egy kutyának! —, amikor a puska ott volt, 
egyszer se mutatkozott, nem állt ki, csak sötétbe került elő. A puska 
aztán valahogy eltűnt, de a cirkusz azér ment tovább. Az lett a rend, 
hogy a Sárga egész nap csavargott, este meg, mikor megjöttünk a 


munkából, az ablakban jelentkezett, akkor ki kellett neki nyitni az 
ablakot — de nagyon gyorsan, mer máskülönben összeverték közbe! 
Egyszer amikor így nyitottuk az ablakot, a Margit, a Nemessányi 
felesége seprővel be is verte az üveget — hát az nem igaz, hogy mire 
képesek! Aztán később meg már az lett, hogy reggel mindig 
hátrakisértük a kutyát, a telek végin kieresztettük a kiskapun, elment 
világgá, este meg érte mentünk a kiskapuhoz — van ott hátul egy füves 
rész» ott elvolt addig a környékbeli kutyákkal, a haverjaival, meg 
kazlak is vannak ott, megbújhatott egy kazalba — értementünk és úgy 
hoztuk be, hogy megvédjük valahogy, mer közbe ez a két őrült ha 
észreveszi, elkezdi dobálni kővel — hát egyszer anyámat is jól 
eltalálták a vállán! Na persze , véletlenül". Mer ugye ő csak a kutyát 
akarta! 

Fantasztikus két ember ez is, a Nemessányi meg a felesége! Hát az 
a nő! Ami épp eszibe jut, azt csinálja 

— és közbe eggyáltalán nem zavarja, hogy öt perce épp az 
ellenkezőjét csinálta! Közbe ő jóba van anyámmal! Hát járkálnak 
egymáshoz! Anyám névnapjára ajándékot hoz, meg vasárnaponkint 
hozzánk jön süteményt enni! És akkor közbe ezt csinálja! Meg ilyen 
van, hogy — hát fél a sötétbe a csaj. Nem mer egyedül hátra menni. És 
valami rokonuk lakik arra hátul, oda ment volna egyszer, de nem mert 
elindulni a sötétbe, és akkor átjött — és elkezdi ott simogatni a Sárgát, 
meg becézni! Hát én teljesen le voltam döbbenve! Amikor épp aznap 
reggel is megdobálta meg átkozta meg agyon akarta verni! A kutya 
meg tisztára meg volt ŐRÜLVE, teljesen bepörgött örömébe, hogy 
most kitört a béke! És akkor — hát hogy kísérje el őt a Sárga, mer ő fél. 
És a kutya boldogan ment, és elkísérte! Meg vissza is! És következő 
reggel meg már ment újra a cirkusz, a dobálás, káromkodás, minden. 
Hát SZÉDÜLETES egy nő! 

Meg anyám rengetegszer segített már ezeknek! Hát ismerem őket 
gyerekkorom óta, tudom az egész életüket! Alig voltak tán két éves 
házasok, amikor a Margit összeállt a férje legjobb haverjával, egy 
falubeli sváb gyerekkel, és leléptek. Persze nem volt hol lakjanak, nem 
volt munkájuk se — és persze hogy anyám szaladgált és szerzett nekik 
albérletet, meg elhelyezte munkába a nőt! Közbe a férje, a 
Nemessányi, az teljesen ki volt bukva, idegileg tönkrement, nem tudta 
elviselni hogy nincs meg az asszony, és odajött anyámhoz minden este, 


csapta ott a nagy idegösszeomlásos jeleneteket — minket gyerekeket 
valahogyan  félreterelt anyám, már amennyire a huszonhét 
négyzetméteren lehetett, hogy mégse halljuk annyira ezt az egészet, és 
akkor ott vigasztalta meg ápolta ezt a szerencsétlent, de hetekig 
minden este! Aztán a Margit valami miatt megunta a bulit, fogta magát 
és visszajött, és folyt tovább az élet, mintha mi sem történt volna. Na 
de ez nem érdekes, csak hogy ugye úgy látszott, hogy mind a ketten 
olyan nagyon kötődnek anyámhoz — és akkor EZT megcsinálják! Mer 
én nem egy adok-kapok játékra gondolok, hogy ugye ahogyan szokás, 
ha valamit kapunk, akkor kiméricskéljük, hogy most akkor nekem is 
ugyanannyit kell adnom helyette, mer másképp izé -nem erre 
gondolok, mer ez nem üzlet. Na de valahogy mégis! Hát az alapvető 
emberi magatartásra gondolok — amiről ugye hát szó sincs. Erre anyám 
is hivatkozott. Amikor az ment, hogy le akarták lőni a Sárgát, akkor 
odáig jutott anyám, hogy hivatkozott is erre, nagyon finoman, de 
mégis. Valahogy így, hogy , azt hiszem elég régóta ismerjük egymást 
ahhoz, hogy ezt ne tegye meg", ezt mondta a Nemessányinak. Szóval 
nem az hogy , maga nekem nagyon sok mindent köszönhet", hanem 
csak hogy , elég régóta ismerjük egymást". 

Dehát ezek süketek, vakok, érzéketlenek, vagy nem is tudom mit 
mondjak már rájuk! Én megpróbáltam már beszélni is velük. De nem 
lehet! Amint fölfogják, hogy erről kezdek beszélni, abba a pillanatba 
átveszik a szót, és csak ömlik belőlük, hogy ez a kutya itt úgyse 
maradhat, pusztulnia kell innét, ha nem visszük akkor ők úgyis 
kinyírják — meg mittudomén. És már nem tudok mit kitalálni! Mer 
volna egy olyan, hogy elvinném beoltatni, befizetném rá az adót, és 
bejelenteném hogy tessék, itt van, az én kutyám, Sárgának hívják, és 
most már ez is épp olyan törvényes kutya mint az a másik! De semmit 
nem csinálnék evvel, tudom hogy semmi nem változna. Mer egész nap 
nem vagyunk otthon, hát ezalatt ugyanúgy zavarhatnák-ölhetnék azt a 
szerencsétlent mint eddig. És még lehet hogy ennél is rosszabbra 
fordulna a viszonyunk a Nemessányival. 

Szóval tiszta tehetetlen vagyok! Hiába mutatom az ellenpéldát is! 
Etetem az ő kutyájukat! Meg simogatom, szeretetből! És nem bántom 
soha, a legnagyobb cirkusz közepén se nyúlok hozzá — hát eszem 
ágába sincs, amúgy se tudnék egy állatot bántani! És számtalan módon 
próbálnám megértetni velük, hogy hát ezt nem csinálhatják ők se, mer 


mire jó ez?! — de hát hiába minden. 

A Sárga meg közbe azt várja tőlem, hogy védjem meg — hát világos 
hogy ezt várja, hát látom rajta! Amikor hozom be, és dobálják, és 
ordítanak, és nekiesnek — hát ez valami RETTENETES, ha az ember 
belegondol, hogy az a kutya azt hiszi, hogy én őt meg tudom védeni! 
Mer ő sokkal tisztábban gondolkodik mint én, és nem értheti meg, 
hogy én nem gondolkodhatok úgy, olyan egyértelműen, olyan 
TERMÉSZETESEN, mer nekem ott vannak a mindenféle 
körülmények, amiket ő nem ért! Én körül vagyok véve egy csomó 
mindennel, amit figyelembe kell vegyek, mert ember vagyok, 
tökéletlenebb meg nyomorultabb mint ő! Hát igen: ki kéne állni 
verekedni a Nemessányival, ki kéne ütni a krapekot. De én tudom 
hogy nem érnék vele semmit! Mehetnék bíróság elé, csak ennyi lenne, 
és maradna minden ugyanúgy, meg még rosszabbul. Meg nem is 
tudom megtenni, ez az igazság. Mer akár hogy is nézem, én még soha 
semmiér nem verekedtem. És most már nem tudnám elkezdeni. 
Úgyhogy csak kétségbeesek a tehetetlenségtől, de nem tudom őt 
megvédeni. Szóval hát nem tudom vállalni ezt az állatot! És szégyelem 
magam. Iszonyú az egész. 

Csak este szokott bejönni a Sárga, reggel elmegy — de tegnap 
szabadnapos voltam, és kiszagolta hogy otthon leszek, és jelentkezett 
délelőtt tízkor hogy hozzam be. És akkor úgy elgondoltam, hogy most 
bent lesz egy ideig, alszik egyet, meg én is lefekszem, mer éjjel 
dolgoztam, állati fáradt vagyok, elalszom — akkor a Sárga vagy egy 
óráig nyugton van, aztán fölébred, és rájön hogy menne. Akkor odajön 
hozzám és elkezd nyalni. Meg fölmászik rám, meg addig ugrál ott meg 
dörgölődzik, amíg föl nem ébredek, és észre nem veszem hogy ő 
valamit akar. Akkor odamegy az ajtóhoz és elkezdi kaparni, vagy az 
ablakhoz, az közelebb van, elkezdi ütögetni az ablakot a kezével. És 
akkor nekem föl kell kelni, föl kell öltözködni — és akkor kezdődik a 
cirkusz. Hogy megpróbálom csöndbe, észrevétlenül hátravinni a 
kapuhoz. Ha ezt sikerül megoldani, ha le tudunk lépni baj nélkül, 
akkora kő esik le a szívemről, hogy az nem igaz. De egyre ritkábban 
sikerül így. Mer több mint valószínű hogy beleakadunk vagy a 
tacskóba, vagy a gazdájába, és akkor gáz van, és áll a bál. És már ha 
meghallom hörögni egymásra ezt a két kutyát, már hányingerem van 
az idegességtől! Már ROSSZUL VAGYOK, na! Az ember csak 


elképzeli, hogy most hogyan lesz tovább, és — hát szóval nem, nem 
tudom vállalni! Egyszerűen NEM BÍROM! 

Én azt hiszem egy kicsit gyáva is vagyok. Vagy nem tudom hogy 
minek nevezzem ezt, de — szóval annyira nem tudom elviselni az ilyen 
dolgokat, hogy inkább elmenekülök. Már teljesen fölemésztette az 
idegeimet ez! Inkább elmenekülök, elbújok, kikerülöm az egészet. 
Olyankor járok haza, mikor már sötét van, vagy nagyjából tudom hogy 
most mi a helyzet, most tiszta a levegő, nem kell találkoznom velük, 
nem kell szóba álljak senkivel — — 

Meg a másik szomszéd is, a Restár! Aki apám báttyát kinyírta, aki 
miatt a Kálmán meghalt! Hát ez valami egészen szörnyű! Ott élnek 
szembe velünk, ott kell látnom őket nap mint nap — és apróra tudom az 
életüket! Ezek talán még szarabb nyomorból jöttek mint mi, mer 
tizenegytagú család volt, kilenc gyerek, valahonnan Karcagról kerültek 
ide ebbe a sváb faluba, még rosszabbul éltek mint mi, hát tudom, "mer 
az egyik gyerekük a barátom volt, és én hordtam neki a süteményt, 
meg minden vasárnapi kajánkból vittem neki, mer nekem BARÁTOM, 
hát úgy loptam neki tulajdonképpen otthonról, mondjuk anyám tudta 
de nem szólt, apám nem tudta hogy hová tűnt el, azt hitte biztos hogy 
megettük — és borzasztó most erre visszagondolni, mer most már látom 
pontosan az egész szitut, borzasztó elgondolni is, most már mindennek 
a tudatában, hogy később aztán szerelmes lettem az egyik lányukba, a 
Mónikába — -Hát együtt jártam táncolni velük, mer mindenhová 
velük mentem —-— pedig közben egyfolytában csak megaláztak, 
becsaptak. Nem lett soha az enyém a Mónika, hát egy évvel idősebb is 
volt nálam, nem lett az enyém -de még így is rettenetes! 

ök még mélyebbről indultak mint mi. Csak ami más volt: őnáluk a 
szülők elhatározták hogy alkalmazkodnak, és elmennek akármeddig, 
hogy hajlandók MINDENT megtenni a családér. És párttag lett a 
Restár, és BÁRmit elvállalt amit kívántak tőle vagy ami adódott — és 
akkor szépen elkezdtek emelkedni fölfelé. Megszerezte először a 
házat, jó lakást, nagy telekkel, ingyen, avval hogy a tulajdonosa 
úgynevezett népellenes magatartású volt — ismerem őket, ott laknak a 
faluba egy rossz kis sufniba, alkoholista lett azután a krapek —, meg 
szerzett a Restár ingyen téglát, cementet, szerzett ingyenmunkát — az 
szép sorjába mindent megszerzett így! 

És emlékszem, hogy közbe azt hazudta a saját gyerekeinek, hogy az 


ő apja báró volt, pedig egyszerű parasztemberből lett melós, máskor 
meg azt hazudta hogy ő repülőszázados — 

— és ott van, él most is, látom minden nap, gyönyörűen megvan, és 
azt hiszi magáról, hogy ő a világ legbecsületesebb embere. Mer ő egy 
hős, ő MINDENT vállalt a családjáér. Ő tudta mindig, hogy merre kell 
forognia, és soha eszébe nem jutott másfelé menni, mint amerre 
terelték. És úgy gondolja, hogy aki nem így csinálja, az gyönge, meg 
hülye. 

Aztán a család egyik feléből bűnöző lett. Az egyik fia siten van, 
mer betört. A legnagyobb fia, a Géza, becsapott egy sor budaörsi 
embert, rendőrnek adta ki magát, lakásokban igazoltatott és közben 
ellopta a szivaroktól az irattárcát, lebukott, ült, kiszabadult, aztán 
ráesett egy gép és meghalt. Az egyik lányt utcai kéjelgésér ültették le, 
azután meg szült egy arab gyereket — meg mittudomén. A gyerekek 
fele bűnöző lett — a másik fele meg menő. Mindenféle górék, 
rendőrtiszt, meg vezető beosztású ístenfasza, van szép kocsijuk, 
szereztek Pesten jó lakást — — 

És az öreg kicsinálta a Kálmánt. És aztán meg eljött az apám 
temetésére! Hát mit csináljak vele? Nem mondhatom neki a temetésen 
hogy menjen onnan! 

És ott látom minden nap, és ha nem vigyázok, akkor találkozunk, és 
akkor beszélgetni kell vele. Beszélgetünk, és közbe tudom, hogy ha 
akármi lenne, ha KÉT FORINT haszna lenne belőle, vagy ha BÁRKI 
megkívánná tőle, belémbaszná a kést. Nem gondolkozna rajta! És 
beszélgetünk. Elkezdi, hogy ezek a hosszúhajú huligánok — csak úgy 
általába, mintha nekem nem is lenne hosszú hajam, csak szelíden! Meg 
hogy ez az Omega együttes — valahogy azt hiszi hogy nekem az a 
példaképem! —, hogy ezek már tűrhetetlenek, idegbeteg őrült állatok — 
így. Hogy én hátha elkezdek majd vele vitatkozni! De én ráhagyok 
mindent. És akkor vagy azt gondolja, hogy most ő meggyőzött engem, 
hogy én most már tényleg egyetértek ővele, vagy azt gondolja, hogy ő 
az erős, és én nem merek szembeszállni vele -szóval mindenhogyan ő 
győz! 

Úgyhogy már úgy megyek haza mint egy tolvaj, sötétbe, hogy ne 
találkozzak senkivel, ne is lássak senkit! 

Régen elég sokat olvastam. Most már nem, elmaradt az is. A 
Lengyel Péter könyvét kezdtem el nemrégen, a Cseréptörést, de azt is 


abbahagytam, valahogy nem lehetett olvasni — — 

Borzasztó szarba voltam akkor is, nem tudtam mit kezdeni 
magammal. Sokszor van ez mostanába. Elkezdem járni a várost 
ilyenkor, összevissza megyek, mindenfelé, nem találom a helyem 
sehol — aztán a vége mindig az hogy elkezdek inni. Budán mászkáltam 
körbe, a tizennyolcas villamos amerre megy, van ott valami park, meg 
a Dózsa-szobor, aztán balkéz felé van egy templom, oda is bementem, 
aztán visszafelé van egy utca — mindegy, ott ittam valamit, aztán 
fölszálltam a tizennyolcas villamosra, mentem vele valameddig, 
leszálltam, mentem tovább gyalog egyenest — és akkor megláttam egy 
könyvesboltot. És egyből eszembe jutott a Lengyel Péter, mer ismerem 
is, még a Vince révén, meg előtte olvastam újságba hogy megjelent a 
könyve. És bementem és megvettem, és kiültem vele a parkba egy 
padra és elkezdtem olvasni. Csak akkor mellém telepedett egy TÖK 
részeg ember. Aztán meg jött egy kutyás krapek, és elkezdte bolygatni 
ezt a részeget. Hogy — Menjen innen azonnal, itt nem lehet aludni, mit 
képzel, rendőrt hívok — meg mittudomén. Valami parkőr lehetett. És 
valahogy nem bírtam tovább, fölugrottam és elmentem. És utána 
minden nap elhatároztam hogy tovább fogom olvasni a könyvet, de 
mindig elmaradt. Egész az elején voltam még, ott hogy elindul egyedül 
megkeresni az apját — nem tudom már pontosan. — Szóval ahhoz, hogy 
az ember nap mint nap folyamatosan tudjon csinálni valamit, ahhoz 
meg kell találni a körülményeket. Nem lehet CSAK ÜGY olvasni! 

Én a gyárat soha se szerettem. Az ottani hangot soha nem tudtam 
megszokni meg elfogadni — nem szeretek ott lenni. Mégis jött még 
olyan is, hogy éppen oda menekültem. Amikor már nem volt hol 
doboljak, meg egyáltalán nem volt hová menjek. Jött egy ilyen 
időszak, hogy már egyszerűen nem akartam menni sehová, már 
baromira utáltam minden olyan helyet ahova mehettem volna, már 
nem tudtam semmit elviselni — most vége a műszaknak, most hova 
menjek? haza? vagy hát hová?! — és inkább akkor ottmaradtam a 
műhelybe sakkozni. Ezt is utáltam, meg rengeteg mindent le kellett 
hozzá gyürnöm, teli voltam gátlásokkal, meg én nem akartam senkivel 
se versengeni, birkózni — mégis valahogy belekényszerültem. 

Még valamikor régen apám tanított meg sakkozni, ö már akkor 
ilyen félig-meddig nyugdíjas volt, otthon lézengett és unatkozott — és 
akkor egyszercsak eszébe jutott a sakk, és elkezdett velem foglalkozni, 


tanítgatott. Nekem meg állatira tetszett ez. Hátha majd így valami 
kapcsolatba kerülök vele mégis! És akkor annyira-annyira belementem 
ebbe, hogy lassan már általába én győztem. Aztán egy idő után apám 
már nem akart játszani. Én azt hittem hogy azért nem, amér mindig én 
győzök. Csak utólag jöttem rá, hogy akkor már napról napra 
rosszabbul volt. Romlott a közérzete, az idegei, szépen lassan teljesen 
kikészült, fokozatosan mindent elhagyott, nem is olvasott már, meg 
addig rengeteget vacakolt mindenféle térképekkel, az érdekelte 
valahogy, de ezt is teljesen elhagyta, mindent elhagyott. Csak utólag 
értettem meg, hogy ezért nem is sakkozott már velem. Csak anyámtól 
hallottam aztán, hogy az utolsó heteibe már nem csinált semmit, csak 
ült kinn a ház előtt a kövön, nem törődött semmivel — — 

Na így kezdtem sakkozni. Aztán folytattam a seregbe, csak úgy, 
szórakozásnak kellett ott. Azután meg már a műhelybe. De ott már 
kényszer volt, már muszájból csináltam. 

De hát ez egy borzasztó dolog, ahogy ott ezt csinálják! Meló után 
mindig benn marad egy pár ember -mind menekül valahonnan, a 
családjától, vagy az egyedülléttől, vagy mittudomén — és akkor elő a 
sakkot, és nagy körmérkőzések mennek sorsolással, meg minden 
istennyila. Az egyik jól játszik, a másik rosszabbul, de azér úgy 
viszonylag mind elég jól — hát így amatőr szinten. De hogy micsoda 
indulattal csinálják, az FANTASZTIKUS! Hát az első hónapokba, 
amikor így kezdtem ottmaradozni, egyszerűen nem vette be a 
gyomrom. Hogy olyan SZÉDÜletes erőfeszítések, olyan 
GYŰLÖLETEK jönnek ki rajtuk, hogy kinyomódik belőlük 
MINDEN! Hogy a GYILKOLÁSIG viszik ezt a JÁTÉKOT! hát én 
egyszerűen megrettentem. Hogy hát most mi ez? És MÉR csinálják? 

Van egy hapsi, aki az úgynevezett legjobb nálunk. Nagy is a szája, 
veri is a mellét, hogy őneki nincs ellenfele. Tényleg nincs, mer néha 
véletlenül úgy elkapja valaki, de akkor is kidumálja, napokig nyomja 
utána a szöveget, hogy most ez mér sikerülhetett véletlenül — és 
tényleg csak egyszer-egyszer sikerül. Neki meg ez BAROMI fontos, 
hogy mindig nyerjen, hát ha őt valaki lenyomná, bele DÖGLENE! Én 
csak mostanába kezdtem fölfogni, hogy neki mit jelent a sakk, meg 
mit jelent a győzelem — először csak csodálkoztam, csak egyszerűen 
meglepett, hogy MINDENKI állandóan azt várja, hogy ezt a tagot 
kicsinálja valaki. Hogy ha ő BÁRkivel leül sakkozni, ott MINDENKI 


az ő ellenfelének drukkol! 

De nemcsak hogy drukkol, úgy csöndbe magába, mert ez olyan 
mint egy focimeccs, körülállja a többi melós a táblát, szövegelnek, 
ordítanak, minden teli lesz indulattal — hát ezt elmondani is nehéz, meg 
én túl finoman fejezem ki magam ehhez. Én először egyszerűen nem 
hittem el az egészet. Hát most itt tényleg mindenki azt kívánja, hogy 
ez a krapek meghaljon, itt most rögtön elfolyjon a vére, ne tudjon 
többé fölkelni a sakktáblától, elhúzni a beleit?! 

És akkor vége van a partinak, összeszedik a figurákat, fölöltöznek, 
indulnak — és mintha mi sem történt volna. Semmi! Minden rendbe! És 
másnap munka után kezdődik minden elölről. 

És most már csinálom én is. Mer nincs más! 

A szerszámkészítés mellett volt nekem hosszú ideig egy 
másodállás-félém: éjszakai vagonrakodás benn a gyárba. 
Hetvenháromba kezdtem el, mikor leszereltem — hát első sorba a dob 
miatt. Hogy dobokat akartam venni. Hogy azt akartam hogy nekem is 
olyan szerelésem legyen mint a menőknek. Belevágtam — hiába 
számoltam ki, hogy ez mennyire kevés pénz ahhoz képest ami kellene 
— más nincs, hát akkor csinálom ezt! Majd legföljebb részletekbe 
megveszem a szerelést. 

És hát sikerült is, mer ez a szerelésem, ami végül összejött, ez ebből 
az éjszakai vagonozásból lett. 

De hogy ezért milyen munkát kellett végezni — hát az iszonyú volt. 
Ez az éjszakai rakodás azt jelentette, hogy heti három éjszaka, meg 
heti négy éjszaka benn kellett lenni ügyeleten, a két nappali műszakom 
között egész éjjel, és ha vagon érkezett anyaggal, akkor gyerünk 
kirakni, de hamar, hogy mehessen az üres vagon. Ha éppen nem volt 
szállítmány, akkor lehetett ott kártyázni, vagy szunyálni is lehetett 
valamennyit — de volt olyan is hogy egész éjjel nem volt megállás, 
egymás után jöttek a vagonok. Hát rettenetes volt az egész, teljesen 
elhasználtam magamat, kikészültem, semmi erőm nem maradt, 
mindenféle bajom előjött, meg idegileg is kurvára kiborultam, főleg a 
nemalvás miatt, a villamoson is állandóan elaludtam, meg volt úgy 
hogy beszélgettem valakivel ebédszünetbe és beszélgetés közbe 
aludtam el -hát valami ISZONYÚ volt! És akkor kaptam a szer- 
számkészítős fizetésem mellé, a nagyon kevés, kétezer ötszáz, kétezer 
nyolcszáz forintom mellé másik két- és felet, hármat mint 


rakodómunkás. 

Tiszta egy kínszenvedés volt — de akkor még hálásnak is kellett 
lenni érte, mer nem mindenki jutott hozzá ehhez a vagonozáshoz! 
Majdnem hogy protekció kellett hozzá — hát nekem anyám szerezte. És 
volt egyszer egy olyan, hogy abba is hagytam, avval hogy — hát nem 
bírtam. Nem akartam tovább kínlódni már, és egy hónapig nem is 
csináltam. Csak aztán éppen annyira szar volt otthon az anyagi helyzet, 
hogy anyám újra rávett, belevitt hogy folytassam. Meg olyan ciki is 
volt, hogy maga a szállítási osztály vezetője keresett meg telefonon a 
műhelybe, hogy — Úgy hallottam hogy maga akarna jönni, hát jöhet 
akár holnap is — meg így, úgy, amúgy, hát valahogy olyan kényszerítő 
volt az egész, hogy gondoltam: egye meg a fene, csinálom tovább! — és 
folytattam, jártam megin vagonozni. 

Hát ez ment is jó darabig. 

Csak aztán egy idő után a vállalati górék elkezdtek filózni, hogy — 
A szentségit, hát ezek az emberek keresnek így hatezret, hatésfelet, 
meg némelyik HETET — hát hogy van ez?! 

Mer ott volt például az öreg Guszti, egy jó ötvenes krapek, 
jóképességű szerszámkészítő, és mellette rakodott, bírta még valahogy 
— az keresett bizony nyolcezer forintot is összesen! Nade havonta 
háromszáznegyven, meg négyszáz órával! Hát EMBERTELENÜL 
hajtott a szerencsétlen, mer egy csomó problémája volt, házat akart 
venni, meg a fiának-menyének lakást, már útban volt az unoka, és az ő 
nyakába volt az egész családja minden gondja, ezer aztán MINDEN 
munkát elvállalt, és a TELJES energiáját bedobta — és bizony volt 
olyan hónap hogy a kilencezret is kihozta. Hát aztán ezek az 
osztályvezetők, meg mittudomén kicsodák persze kiszúrták: 

— Hogyhogy?! Hát MELÓS! És ennyi pénzt keres? Hát mi ez?! 

Meg aztán fennakadtak persze a raktárosok pénzén is. Akik ugyan 
semmit nem csináltak, csak ott voltak a rakodásnál, de sápot húztak, 
kibulizták hogy a magas órabérükhöz még vagononként is kapjanak 
száz forintot, plusz még az átlagórabérüknek az ötven százalékát — hát 
persze fölfutott a pénzük tízezerre, ha sok vagon jött, 
TIZENNÉGYRE! Hát ebbe már bele lehetett kötni — de persze akkor 
ezen a címen nem a RAKTÁROSOKAT kapták el, hanem az egész 
társaságot, a RAKODÓKAT! 

Mikor ez a lavina elindult, hogy elveszik a pénzünket, hát marhára 


fölhördült a banda, és a raktárosok is kurvára melletünk voltak — aztán 
a raktárosok egyszercsak föladták, mer látták hogy az ő dohányuk 
úgyis menthetetlen, azt mindenhogyan elveszik, és akkor szépen 
átálltak a másik oldalra, minket kezdtek el baszkurálni azok is. És még 
nekik volt a legnagyobb szájuk, hogy — Szar melósok, a bőrük alá is 
pénzt dugnának! -így! Úgyhogy oda jutott a dolog, hogy teljesen 
ránkszállt mindenki. Mi elhatároztuk hogy nem hagyjuk magunkat, 
döntőbizottsághoz visszük meg bíróság elé — erre jött az hogy 
mindenfajta akadályokat gördítettek a munkánk elé, de amit csak ki 
lehet találni! Hogy rossz a targonca. Hogy nincs hová lerakodni. Hogy 
torlaszt pakoltak az útba. Hogy kétezerre kellett behordani, DUPLÁN 
elvégezni a munkát! Hogy vegyük már észre magunkat és ne 
ugráljunk, hát itt úgyis úgy basznak ki mivelünk ahogy kedvük tartja! 
Hát ez egy borzasztó időszak volt, éjszakáról éjszakára végigcsinálni 
ezt a cirkuszt, és nappal meg nyomni a nyolc órát rendesen, termelni, 
és mutatni hogy itt is fasza gyerek vagyok, nemcsak éjszaka — húú — — 

Na akkor addig okoskodtak a főnökök, míg behoztak egy új fizetési 
rendszert. Elvették az átlagbér ötven százalékát, kitaláltak egy új 
mázsapénzt, csináltak egy tök új kollektív szerződést — csak úgy, év 
közbe, hogy most ez az érvényes, nem a régi! — és kiderült hogy 
valami ezerötszáz forinttal kevesebb jár ugyanazér a munkáér, szóval 
levették a pénzünket kábé a felére! És akkor még az volt a poén, hogy 
a végin a raktárosok pénzéhez nem nyúltak, csak a rakodókét vették le! 

Hát mi először megpróbáltunk a gyáron belül mindent. Van ilyen 
hogy munkaügyi jogsegélyszolgálat, meg szakszervezet, meg 
frászkarika — dehát sehol semmi. Hát óriási volt, hát a szakszervezetbe, 
ami ugye úgynevezetten azér van hogy a munkások érdekét védje, 
ilyen szövegeket kaptunk, hogy hát 

— Nézzétek, én egy jó srác vagyok, meg baromira szeretlek titeket, 
meg kurvára igazatok van! De hát értsétek meg, hogy én is csak egy 
beosztott vagyok itt, meg tudjátok mi van! Én megértem a 
problémátokat, mer én is melós voltam, most is veletek dolgoznék, 
csak hát egy gyomorbeteg ember vagyok, meg izé — meg azér 
TULAJDONKÉPPEN a vállalatnak van igaza! Hát mit akartok ti 
itten? 

Szóval szépen passzra ment minden. És akkor mi a munkaügyi 
döntőbizottsághoz fordultunk. 


És akkor megtörtént a csoda, és a döntőbizottság igazat adott 
nekünk, a vállalattal szembe. Hát a górék nagyon meg voltak lepve — 
nekünk lett igazunk! A vállalatnak fizetni kell! 

És akkor erre az történt, hogy a vállalat egyszerűen nem vette 
figyelembe, hogy mit döntött a munkaügyi döntőbizottság. Az történt, 
hogy nem történt semmi, mehet tovább a kocsi, és amikor mi mentünk 
be a fizetésér, akkor szépen a kezünkbe nyomták a megrövidített 
pénzünket, és megmondták, hogy lófaszt nekünk, őket nem érdekli 
semmiféle döntőbizottság, ezt adják, ha kell fölvesszük, ha nem, nem, 
őnekik úgy is jó! 

És akkor mi nem vettük föl a munkát. 

Szabályosan SZTRÁJKOLTUNK! Egyszerűen azt mondtuk hogy 
nem dolgozunk — és nem is dolgoztunk, egy hónapig! Hát fantasztikus 
buli volt! És elmentünk a bíróságra. Egy olyan üggyel, amit már 
egyszer megnyertünk! Nem érdekes most már, nem hagyjuk a dolgot, 
addig csináljuk a balhét, amíg nem fizetik ki ami jár! 

Na persze mi azt gondoltuk, hogy ha nem dolgozunk, sakkot tudunk 
adni nekik — pedig hát nevetséges volt az egész. Mer rengeteg 
lehetősége van egy vállalatnak a melósokkal szembe. Mer előszöris mi 
azt hittük, hogy ha nem rakjuk ki a vagonokat, akkor gáz van — a 
raktári készlet eltart még valameddig, nem is az, hanem hát a 
kocsiállás, ami baromi nagy pénz! De aztán kiderült, hogy ez nem 
érdekes. Mer vállalat a vállalatnak bármekkora összeget simán 
kifizethet, az senkit nem érdekel. Ha milliókat kell kifizetni a Mávnak 
kocsiállásra, az se baj, legföljebb föntről megdorgálják a vállalatot, 
hogy ejnye-bejnye, hát azér izé! — de tulajdonképpen csak az államtól 
az államhoz megy a pénz, és az egész más, mintha a melósnak kellene 
kifizetni valamennyit, mer a melós az már nem az állam! Úgyhogy 
nekik inkább megérte, hogy a vasútnak fizetnek félmillió álláspénzt, 
minthogyha minekünk kifizették volna azt a harmincezer forintot! 
Nekik ez így se ráfizetés! 

A másik meg — hogy hát ugye SZTRÁJK, hát ez már meredek 
dolog! Mi azt hittük hogy ez egy nagy valami! Nadehát: tizenöt ember. 
Mer annyian voltunk összesen éjszakai rakodók. Hát egy nagy semmi. 
És akkor még ők is elkezdték banalizálni. Mer hogy mi nem 
dolgoztunk, azt a világér se nevezték sztrájknak, vagy 
munkamegtagadásnak, mindennek nevezték csak annak nem — szóval 


szépen elsimították az egészet. Mer nyilván féltek azér, hogy ez 
továbbterjed, meg mittudomén — de nem, hát nem érdekes az egész, és 
még gyáron belül se nagyon jutott tovább, hogy itt most 
munkamegtagadás történt! 

És akkor ráadásul még avval is meg lettünk fogva, hogy sikerült 
sztrájktörőket találni köztünk, akik bementek minden éjjel, és ész 
nélkül rakták ki a vagonokat. A megszakadásig! És kurva jól 
megfizették őket, mer keresett a faszi egy HÉT alatt NYOLCEZER 
forintot! És még ő verte a mellét, hogy 

— Hülyék vagytok, ide nézzetek, kerestem nyolcezret, egy hét alatt! 

És kinek volt bátorsága odamenni hozzá és pofánvágni, hogy 

— Te szemétláda, hát hogy mered ezt csinálni, te rohadt állat, 
amikor mi — — 

Senkinek nem volt bátorsága hozzá. 

Közbe persze ronggyá ment a krapek, mer dolgozott négy helyett, 
hát minden éjszaka beállni abba a rohadt vagonba és hányni, 
egyfolytába, míg megszakad, hogy olyan volt már a végin mint egy 
halott! De csinálta, meghülyülésig, mer négy ember pénzét tudta 
hazavinni,, és kellett a pénz neki — hát ez egy ISZONYŰ dolog, a 
pénz! 

Nade közbe azér a bírósági buli ment tovább. Az első tárgyaláson a 
bíró jól lebaszta a társaságot, hogy minek mentünk be mind a 
tizenöten, sokan vagyunk, , ennyi nem kell, meg mittudomén — de azér 
úgy látszott hogy nekünk lesz igazunk. A második tárgyalásra csak 
négyen mentünk be — na ott meg az volt a baj, hogy nem volt 
megfelelő a képviselet, ennek a négynek nem, volt meghatalmazása a 
többitől, nem volt szabályosan aláirkálva, meg jogilag megformálva az 
egész — de azér ott is arról volt szó, hogy mi nyerjük meg a pert, mer 
kiderült hogy a második kollektív szerződésből mi megincsak ki 
tudjuk hámozni hogy nekünk van igazunk, , holott azt a hátunk mögött 
csinálták, mi nem is láttuk! 

Úgyhogy a második tárgyalás után még a vállalati szakszervezeti 
főtitkár is elismerte hogy 

— Fiúk, oké, ezt megnyerték, hát mit csináljunk, van ilyen, nem? 
Hát emberek vagyunk, ebbe most tévedtünk! 

Úgyhogy akkor még a munkát is fölvettük, egy hónap után 
fölvettük a munkát. 


Szóval lehet hogy ez az egész csak egy beugratás volt. Nem tudom. 

Amikor harmadszorra behívtak minket, akkor már minden fasza 
volt, se túl sokan nem voltunk, se túl kevesen, igen, minden rendbe — 
és akkor tartottak egy negyedórás tárgyalást, és elvesztettük a pert, 
elküldtek minket a picsába. 

Hát ez valami FANTASZTIKUS volt. Akkora pofon volt hogy az 
nem igaz! Előkerült egy HARMADIK kollektív szerződés! Teljesen 
nem az, amire mi az egész bulit alapítottuk, egy TÖK új, amit akkor 
láttunk életünkbe először, a bíróság meg úgy vette mint igazit, és 

— Hát mit akarnak maguk itt?! Hát itt le van minden fektetve! Hát 
menjenek maguk a francba! 

Úgyhogy csak álltunk ott mint a birkák. Már azt se tudtuk, hogy 
melyik kollektív szerződés melyik, most melyik is az igazi, meg hogy 
nekünk most mi jó, mi rossz, tisztára meg voltunk keveredve, már 
fogalmunk se volt hogy mit is akarunk bizonyítani, és tizenöt perc alatt 
— még körül se néztünk jóformán! — kirúgtak minket, a szó szoros 
értelmébe KIRÚGTAK! És EZT a pert ELVESZTETTÜK! Ami pedig 
teljesen világos volt! Hát BAROMI — — 

És akkor utána a vállalat egyből előszedett egy rendeletet, ami már 
régesrég megvolt, csak nem érdekelt senkit, mer a vállalatnak az volt 
az érdeke hogy ne törődjön vele — hogy azt mondja egy dolgozó 
másodállásba legfeljebb csak hétszáz órát dolgozhat egy évbe. És 
mivel mi ezt a hétszáz órát már júniusba túlléptük, és mind a tizenöten 
másodállásba voltunk ott, azonnal elküdték az egész gyülekezetet. 
Nem vagonozhatunk tovább, egy napig se. 

Elküdtek minket, menesztették az egész bandát, és a műhelyekbe 
mindenhol megjelentek a kiírások, hogy , Gyertek vagont rakni! 
Vállalati érdek!", meg ilyen érdek, olyan érdek, és , munkabér 
kollektív szerződés szerint". Hát gyönyörű. Beszartam! És akkor nyóc 
forintos órabérrel pillanatok alatt összeszedték az új brigádot, hogy 
feleannyi pénzér mint mi megcsinálja nekik az éjszakai 
vagonkipakolást. 

Na. 

Még mikor elsős iparitanuló voltam, azt mondta egyszer az 
osztályfőnökünk, hogy ha jótanulók akarunk lenni, meg hát rendes 
emberek, akkor jobb ha belépünk a szakszervezetbe meg a Kiszbe. És 
akkor mindenki belépett, az egész osztály. Azt se tudtuk hogy hová 


meg mér, csak hát ha mindenki ezt csinálja, akkor mi is. És akkor 
kiállítottak mindenkinek egy-egy szakszervezeti könyvet meg egy 
Kisz-könyvet — azt se tudtuk hogy az mire való, de hát megkaptuk, 
tessék, most akkor tagok vagyunk. Úgyhogy akkortól számítva vagyok 
így névlegesen szakszervezeti tag, meg Kisz-tag. 

És csak jóval később, évek múlva kezdtem lassan rájönni — 
olvasmányokból, meg ahogy nálam idősebbekkel beszélgettem —, 
hogy mi is az hogy szakszervezet, hogy végülis mi lenne ennek az 
igazi célja. Lassan kezdett derengeni! Hogy az a munkások érdekét 
kell hogy védje, meg hát — — És akkor ezt összehasonlítottam a mi 
mindennapi életünkkel, a mi gyárunkkal. És valami olyan ISZONYÚ 
eredmény jött ki, hogy — hát BORZALMAS! És aztán évről évre és 
napról napra egyre világosabbá vált, hogy micsoda nagy hazugság ez 
az egész. 

De azér a Kiszben is, meg a szakszervezetben is megmaradtam, 
most is tag vagyok. Tagja voltam a szocialista brigádnak is — abból 
kiléptem. 

Mer amikor rájöttem, hogy minálunk mekkora humbug ez az egész, 
akkor ezt szépen el is mondtam egy brigádgyűlésen. És akkor persze 
felelősségre vontak. Én meg szépen megmondtam, hogy nem érdekes, 
úgyis ki akarok lépni. És elmondtam részletesen hogy miért nem 
leszek  brigádtag meg utána még mindenkinek külön is 
elmagyaráztam, akivel csak találkoztam. Na persze nagy balhé lett 
ebből is, jött hozzám a párttitkár, hogy 

— Hát te ide figyelj, hát te hülye vagy! Hát mér csinálsz magadnak 
rosszat, mér vagy saját magad ellensége? Hát ne csináld már ezt, ne 
lógjál ki mindig a sorból! 

Na hát akkor aztán én már csak dacból is csináltam tovább amit 
elkezdtem, és kiléptem. És a mai napig se vagyok brigádtag. 

A munkám így is ugyanaz. A pénzem -— hát nem tudom, 
tulajdonképpen nem tudom hogy ennek köszönhetem-e az anyagi 
hátrányomat, vagy nem ennek, de az biztos, hogy le vagyok maradva a 
korosztályomtól vagy három forinttal. Lehet hogy tényleg gyengébb 
szakembernek tartanak, és ezer, vagy nem elég szorgalmasnak, vagy az 
is lehet hogy tényleg a brigádtagság hiányzik — nem tudom, de az tény, 
hogy úgy szép fokozatosan elkezdett lemaradni a pénzem, egyszercsak 
körülnéztem és azt láttam, hogy nekem van a legkisebb órabérem. 


Pedig még törzsgárda-tag is vagyok — hát mondjuk az nem sokat 
számít, csak olyankor kerül szóba, ha lebasznak valamiér: , hát 
hogyhogy, hát törzsgárdatag létedre — —” 

De amellett, hogy én nem vagyok szocbrigádtag, még mindig én 
taníthatom meg a brigádtagokat arra, hogy mi az hogy társadalmi 
munka! Építkezett egy fickó nálunk, és — hát kijárt hozzá a brigád is, 
többször kinnvoltak, de messze legtöbbet én dolgoztam neki! Azért is, 
hogy megmutassam, hogy én ezt így képzelem, és hogy ehhez nem 
kell a brigád, nem kell ilyen vállalás, meg olyan fölajánlás — nem kell 
semmi bohóckodás csak csinálni kell, és én tudom csinálni! És egy 
egész nyáron át erre a házra áldoztam a szabadidőmet! Úgyhogy a 
végin még rám voltak dühösek a brigádtagok. Hogy én mit 
fontoskodók! Amikor nem is vagyok szocialista brigádtag! 

Az én tapasztalatom szerint a munkások nagyjából egyformák. 
Addig haverok, ameddig az érdekeiket semmiben nem veszélyezteti a 
haverság. De abba a pillanatba, hogy valami az ő érdeküket, pénzüket, 
állásukat, előmenetelüket, akármicsodájukat veszélyezteti, tovább már 
nem mennek, azonnal odaállnak az érdekeik oldalára, saját magukér 
harcolni és nem törődnek semmi mással, föláldoznak bárkit. És csak 
egy esetben hajlandó a krapek veszíteni: ha legyőzik. De hogy egy 
komoly ügy mellé odaálljon, ha azon ő veszíthet — hát azt nem. 

Ebbe vannak fokozatok, van aki vállal valamennyi veszélyt, van aki 
semennyit se vállal, és közbül sokminden van, haverság, meg becsület, 
meg szolidaritás, meg akármi — de a végin mindig csak oda lyukadunk 
ki, hogy legfontosabb a saját érdekem, és azt semmiér nem adom. Az 
nem igaz, hogy nem lehet rájuk számítani, mer lehet, egyikre jobban, 
másikra kevésbé — de ez mind egy bizonyos határon belül van, és azt a 
határt nem meri egy se átlépni. Ilyenek. Ha eljut a buli egy pontig, 
akkor rögtön eszébe jut hogy ki a munkaadója, tisztába van vele hogy 
mit várnak tőle — és meg is teszi. 

Van az a tipus, aki állandóan azt akarja bizonyítani a többinek, hogy 
ő milyen fasza gyerek, hogy ő mindig a többiek javát nézi — és közbe 
egy kalap szart nem ér, mer mindig annak ad igazat, akivel szembe áll. 
És az ilyen persze nagyon szépen halad előre. De mondjuk ennél van 
különb is. Például a brigádvezetőnk. Aki egy elég rendes krapek, úgy 
viszonylag, de tényleg, mer elég sokmindent kiharcolt már a 
brigádjának — amit lehetett. Mer közbe ő is csak egy hintás! 


Minden nap kijárnak kajáér. Tejér, meg ezér-azér — hát szükség van 
rá, főleg a tejre, mer olyan munkakörülmények közt dolgozunk, 
beszerző meg nincs. Szóval minden nap szerzett valaki kilépőpapírt, és 
kiment vásárolni az egész bandának. Egyszer aztán a főnökök rájöttek 
erre, és szóltak hogy vége, nem lehet tejér menni, hozzon mindenki 
otthonról! De hát az nem megy, hát korán jövünk, meg van úgy hogy 
otthon nem marad csak savanyú, meg mittudomén — szóval cirkusz lett 
belőle, nagy felzúdulás. És a brigádvezető is mellénk állt. Hát a tej őt 
is érdekli, meg különben is. És akkor bejött a műhelybe az egyik 
kisebb góré, akivel ez a rendes brigádvezető haverba van, és azt 
mondja neki a brigádvezető: 

— Te ide figyelj! — azt mondja. — Ti tudjátok, hogy én mindig 
mellettetek voltam, meg mindent elintéztem nektek eddig. De ha most 
ezt a tej-ügyet forszírozzátok, akkor vége! Akkor én isten bizony 
beleszarok a tálba! 

És sikerült is a dolog, utána mehettünk tovább tejér, szóval 
kiharcolta nekünk a krapek! Hogy persze, csak nyugodtan, hát ez egy 
speciális kérdés, csak menjenek minden nap! — De közbe azér úgy 
elgondoltam, hogy -te jó isten, hát hányszor árulhatott ez minket 
odafönn! Hogy ugye , mindig mellettetek voltam, mindent elintéztem 
nektek" — hát igen. Közbe nekünk is elintézett ezt-azt, elment ameddig 
elment — de meddig ment a másik oldalon?! Hát ez is csak 
kiméricskélte, hogy meddig lehet menni! 

És ilyenek mind. Néha még nagyon okosakat, szépeket is dumálnak 
egymás közt! Egymás közt. És mindig úgy, hogy ,ezt NEKED 
mondtam", tehát hogy nem továbbadandó. Mer hogy kiálljon vele — 
hát azt nem. Vagy ha ez a másik továbbadná — hát akkor rögtön 
viszakozz, és , nem úgy volt, félreértettél", vagy , hazudsz? — és 
szemtől szembe letagadja! 

Hát én ezt az egész gyárat, meg ami itt megy, ezt képtelen vagyok 
megszokni! Mer nagyon kevés az őszinte ember, mind álarcba jár — hát 
akkor meg miről beszélgessek velük, meg minek?! Szokott lenni 
gyakran brigádösszejövetel. Mer kiírják hogy mimindent kell 
végrehajtani hogy elérjék a szocialista brigád-címet, és ebbe az 
összejövetelek is benne vannak. Ezeket vendéglőkbe tartják, ott 
teleeszi meg teleissza magát a brigád, úgy nagyjából berúg mindenki, 
aztán hazamennek. Hogy ezt mér találták ki, vagy hogy ettől mér 


szocialistább az a brigád, azt nem tudom. De mindegy. És akkor még 
ez a legnépszerűbb program az egész brigád-vállalásba. Na, hát egy 
ilyen buli alkalmával ott volt egy krapek, aki egy lépcsővel feljebb áll, 
szóval művezető, és patronálja a brigádot, tehát néha neki is el kell 
jönni. És ilyen mindenféle mai kérdésekről ment a szó, munkahelyi 
dolgokról, félig-meddig politikáról, ez az ürge ott szónokolt középen — 
és az EGÉSZ brigád TELJESEN mellette állt! Az akármit mondott, 
akármilyen sódert bedobott, EGYÖNTETŰLEG mindenki fújta 
ugyanazt! Ott melléduma nem volt! Egy icipicit, egy centit engedett a 
manus ellenzékként, azt egy-kettő kihasználta, de aztán többet egy 
milimétert nem próbált senki! Hát csak elnéztem az egészet — tiszta 
röhej. És úgy elképzelem: hát ez ugyanígy mehet tovább fölfelé is! Ez 
a faszi ugyanígy csinálja a nála magasabbal, azután meg tovább! 

A brigád meg, a melósok — hát mintha észre se vették volna hogy 
mi megy! Egyszerűen nem HAJLANDÓK tudomásul venni! Mer 
eleve elfogadják, hogy ők itt egy ilyen szerepet kaptak, ennyi meg 
ennyi lehetőséget, jó esetben azt esetleg kihasználják, de mást nem is 
akarnak. És nap mint nap így élnek! Hát BORZASZTÓ! 

És tudom hogy semmit se ér, de sokszor már az ember nem tudja 
türtőztetni magát, és nekiállok vitatkozni velük. De persze semmire 
nem megyek. Mer kisiklanak. És nem tudok úgy odanyúlni, hogy 
elérjem a szöveg mögött az embert. Sokszor csak bámulok: talán már 
nincs is mögötte ember? Csak ez a külső valami, amibe beleütközöm, 
és tovább nincs is? 

És amikor már idáig jutok valakivel, hogy na itt van ez a külső 
valami, akkor sokszor úgy fordul a krapek, hogy ez nagyon jól van így, 
szóval hogy ő ezt a külső valamit kurva jónak tartja, ez neki is kell, 
örül neki hogy van! Ott van mondjuk a kommunista műszak. Na bát 
mindenki tudja, hogy mér mennek be az emberek: hogy egy kicsivel 
jobb helyezésük legyen, esetleg jobb órabér, meg mittudomén. Egytől 
egyig azér megy! De már hogy ezt — legalább egymás közt! — be is 
vallják, arra nem hajlandók. És akkor ha az ember úgy elkezd vele 
beszélgetni, hogy hát te tulajdonképpen mér vagy itt — akkor kitérnek, 
és mindenféle hülyeséget összehordanak, és úgy elsimulnak, elúsznak. 
És ha tovább piszkálom a dolgot, akkor a végin a krapek bemondja 
nekem a nagycímet, amivel a górék összekürtölték a bulit, hogy „az 
óvodaépítésér", vagy „a vietnami elesettek családjáér". NEKEM ezt 


mondja! A pofámba! Hát ISZONYÚ! 

És az a LEGiszonyúbb, hogy egy kicsit már én is ilyen vagyok. A 
kommunista szombatra én is bemegyek. És önként megyek be. 
Védekezésből. Ez az igazság. Mer rá vagyok kényszerítve. Mer már 
túl sok van a számlámon — és akkor ezt a lehetőséget kihasználom, 
hogy mégis élni hagyjanak. Mer már tarthatatlan a helyzet, annyira 
rossz a vélemény rólam. Mer néha olyanokat mondok hogy a górék 
haja az égnek áll — hát így aztán muszáj kihasználni ezt. Ez van. És így 
akkor egy kicsit nem tudják hogy hova tegyenek. Mer állandóan 
hülyeségeket beszélek, de viszont mégis Kisz-tag vagyok, meg bejárok 
kommunista műszakokra — hát így valahogy megtűrnek. 

Ha így összevitatkozok valakivel — legtöbbször brigádvezetőkkel, 
meg ilyesféle krapekokkal —, és egy kicsit sikerül beszorítanom az 
illetőt, hogy na most már színt kell vallania, akkor a végin mindig úgy 
intézi el, hogy kiböki: ő oda tartozik, a másik oldalra. Ami pedig talán 
nem is igaz, csak ki akar siklani. Nade az ilyen beszélgetésekre mindig 
összefut még két-három ember, aki talán csak az ötödik vagy hatodik 
mondatot hallotta, FOGALMA nincs hogy miről is beszélünk, 
legföljebb csak érzi valahol, de muszáj neki is bekapcsolódni — és 
akkor minden gondolkodás nélkül odaáll ő is az erősebbik oldalra. 
Szóval nem mellém. De hát ez lehetetlen, hiszen nem is érthette hogy 
miről beszélünk — akkor megpróbálom külön is letárgyalni evvel az 
ürgével a dolgot, aki közbeszólt, hogy mér mondta ezt, amikor pedig 
én ott éppen az ő érdekit védtem — és ilyenkor vagy az a vége, hogy 
vagy ő is úgy dönt óvatosságból, hogy a másik oldalon áll, vagypedig 
elkezdi szidni előttem azt a szivart, aki mellé ő velem szembe állt. És 
— négyszemközt — mutogatja nekem, hogy ő azér közbe igazából fasza 
gyerek! Hát szóval nem igaz — ez valami ÁLLATI! 

Undorodom az egésztől. Már nem is szólok! Senkihez! Vagy ha 
mégis, akkor szívesebben egy segédmunkással beszélgetek. 

Azok mások, nagyon mások. Azok szellemileg sokkal alacsonyabb 
szinten állnak. Másképp gondolkodnak, meg — szóval butábbak, na! 
Nem akarom bántani őket, de hát mindenhogyan az a lényeg, hogy 
butábbak. Közbe, hogyha az ember ember akar lenni, akkor nagyonis 
szeretheti őket, mer rengeteg jótulajdonságot lehet egy ilyen manusba 
találni, tudok vele dolgozni, beszélgetni, létezni, el lehet fogadni, mer 
lehet az egy nagyon klassz ember — csak hát mégis: sokkal butábbak, 


egyszerűbbek. Szóval ha kapcsolatot tudok vele kialakítani, akkor az 
olyan kapcsolat, hogy én adok sokkal többet. Mer neki nem nagyon 
van amit adhatna. Szóval nekem mindig engedni kell valamennyit, mer 
ezek iskolázatlanok, falusiak — mittudomén. De közbe megéri nekem, 
mer úgy a maga módján a legtöbbje elég tiszta, őszinte, meg ember — 
és az a szép az egészbe, hogy az ilyenek aztán a kérdéseket sokkal 
igazibban tudják fölfogni, mint az okosabbja! Mer az okosabbja az 
helyezkedik — de ezek meg minek helyezkedjenek? A gógyis ugye 
csak akkor csinál valamit, ha már kitapogatta az erőviszonyokat -de 
ezeknek az nem érdekes! Legföljebb ha minden nap a fejükre vernek, 
akkor kicsit befogják a szájukat — de akkor is csak szemtől szembe, 
aztán utána mondják a magukét! Szépen, egyenesen: fehérre-feketére 
osztják a világot, úgy gondolkoznak — és ki is mondják amit 
gondolnak! Mer őket nem lehet úgy megfogni. Egy segédmunkásnak 
nem nagy ügy, hogy kikérje a munkakönyvét, mer talál millió másik 
helyet. És ezer itt is, meg akárhol nyugodtabban beszélhet mint más. 
Nem is veszik annyira komolyan, nem törődik vele senki, mer 
egyszerűen rámondja mindenki hogy buta paraszt, bunkó falusi, hogy 
elitta az eszit, azér beszél összevissza. És így aztán neki lehet. 

Különben én azt hiszem hogy tanultam is tőlük valamit. Azt, hogy 
nem bánom ha hülyének néznek, meg gyereknek néznek. Meg aminek 
akarnak! Nekem ez nem rossz. Mer azt hiszem hogy ha ez nem lenne, 
ha csak a másik oldalamat látnák, akkor már nagy-nagy cikik 
lennének. De ez, hogy nem vesznek egészen komolyan, ez sokszor 
kihúz a szarból. Azt hiszem hogy néha még rá is játszottam erre. Hogy 
védekezzek. Ha már egyszer ilyen vagyok, hogy mindig járatom a 
pofámat. 

Jött nemrég egy új krapek hozzánk, egy köszörűs. És ez mindig 
megpróbál velem beszélgetni, állandóan nekem szövegel. Szóval nem 
tudom — — 

Nem értem, hogy mér pont nekem mondja! Hát én soha nem 
kezdtem vele semmit, pláne ilyen témákat! Meg nem is mutattam hogy 
tetszene nekem — sőt! -mer kétszer belém is baszott, megsértett. Talán 
nem is tudatosan. Csak mer olyan. 

Szóval, gondolkoztam úgy rajta: lehet hogy rámállították a manust? 
Nem tudom, nem merem állítani. Annyit talán nem is nézek ki belőle. 
Meg talán én se vagyok annyira fontos. De hát lehet — mit tudom én! 


Azt el tudom képzelni róla, hogy ha hall valamit, azt föl is használja a 
saját érdekibe. Hogy pont énrám irányulna a dolog, az nem biztos — de 
hogy adott esetbe fölhasználná, ha egy lépéssel előbbre tudna jutni 
vele, az tuti. Hát ezt látom a képin! — Nem tudom. Mindegy! 

A mi főnökeink legtöbbje olyan, hogy , az üzem nevelte”, szóval 
valamikor munkás volt nálunk, aztán valahogyan elindult fölfelé és 
fejes lett. Namost az ilyenek baromi könnyen tudják elfelejteni, hogy 
ők is melósok voltak, és nem a melóshoz húznak — sőt! direkt mutatja 
a szivar, hogy ő most már máshová tartozik! Mondjuk az egy-két 
haverját esetleg megtartja, ha az melós is, annak nyújt valamit — de 
inkább éppen hogy azt akarja mutatni, hogy ő bizony nem fog 
kivételezni senkivel, mer ő , korrekt" ember, nem az érzelmei vezetik. 
Persze amellett azér megvannak a hangulatai, úgy szeret eljátszani 
avval hogy őt a melósok szeretik, jólesik néha leállni valakivel 
elbeszélgetni a régi cimborák közül, pláne ha mások is látják, meg jó 
hogy visszategezik a munkások — de közbe kurvára tudja éreztetni, 
hogy , itt én parancsolok", és hogy őtőle tartani kell. Ha pedig valaki 
odalentről előre akar lépni egy létrafokot, akkor azzal a seggit is 
kinyalatja. Hát azt lehet tegeződve is! 

Ezek a górék nem értelmiségiek, egy se kimondottan értelmiségi. 
Mer aki tényleg értelmiségi, mérnök, technikus, ilyesmi, az lejár a 
műhelybe, érdekli a melónak a műszaki része, ötletekkel beszáll, meg 
minden — azokkal elég jó a viszonyunk. Egyik-másik nagyon fasza 
krapek, jól el lehet vele beszélgetni, barátkozni is — csak éppen rögtön 
kiderül hogy hát nem ez az én főnököm! Hanem hát csak egy jó tag — 
hát egy értelmiségi. Aki közbe mindenhonnan le van szarva, 
szakmailag, emberileg, és még úgy jelzik is a górék, hogy hát ez nem 
egy komoly ember, ez nem egy valaki ám, nincs rábízva semmi, 
hatalma nincsen! 

A góré az más. Az viszont elvből nem jön le hozzánk, lehetőleg 
sose látja a műhelyt. Meg úgy bánik az emberrel, mint a 
kapcaronggyal! Mondjuk ez nem általános — mer általába az van 
inkább, hogy soha nem is látjuk, nincs vele kapcsolatunk. 

Aztán vannak még az irodisták, alkalmazottak. Azokkal nincs 
probléma. Főleg nőkből áll a gárda, sok bennük a melós-feleség, meg 
melós-lány — hát ezekkel nincs semmi baj. Nincs az hogy mutatni 
akarná, hogy ő följebb van vagy valami — esetleg ha éppen megsértik 


vagy megbántják, akkor védekezésképpen odavágja, hogy , hát a 
szentségit, hát én azér már mégiscsak — -!", de erre nemigen 
hivatkozhat, mer mindenki kiröhögné. Mer ezt azér már mégis elérte a 
párt meg a Kisz, hogy melós meg irodai alkalmazott között nincs az a 
távolság. Mint ahogy avval se nagyon törődnek az emberek, hogy ki az 
értelmiségi és ki a munkás, ez nemigen számít. A magánéletbe kialakít 
valaki egy kapcsolatot, akkor ott nem az a kérdés, hogy értelmiségi-e, 
vagy munkás, vagy irodai gépírónő, hanem egyszerűen az hogy 
értelmes ember-e vagy hülye. És a gyárba se eszerint nézik az embert. 
A fejesek, az más! 

Betévedtem a múltkor egy szakszervezeti szemináriumra — nem 
tudom mi vitt rá, mer ott se voltam már vagy három éve —, és épp arról 
ment a szöveg, hogy hát a munkásság azt kezdi mondogatni, hogy a 
hatalom az értelmiség kezébe került és már nem a munkásoké, pedig 
ez nem igaz, ez nem így van, ez tévhit, mer nálunk már csak két 
osztály van, a munkásság meg a vele szövetséges parasztság, ez a kettő 
egységes erőt képvisel, és minden hatalom a munkásoké, az értelmiség 
pedig csak egy réteg, tévedés hogy ő irányít, ők csak segítik a 
fejlődésünket és teljesen nekünk dolgoznak, ezer nagyon is hasznosak 
— meg így meg úgy. Szóval hogy a munkások az értelmiségtől félnének 
— amikor pedig szó sincs ilyenről, mer ez a marhaság soha senkinek 
eszébe se jutott! Hát nyilván arra való ez a duma, hogy így uszítsák azt 
a melóst az értelmiségre 1 Ugye ezen, hogy mi vagyunk az 
uralkodóosztály, mindenki csak röhög — ezt ők is tudják, hogy ezen 
mindenki röhög! Na hát akkor viszont, ha nem a miénk a hatalom, 
akkor kié? Hát ott van ni: az értelmiség vette el tőletek, azon 
keressétek! — Na ezer érte meg, hogy bementem arra a kurva 
szemináriumra, legalább tudom hogy mi újság, mit próbálnak most! 

Csak hát aki épeszű, annak ezt be nem adják, akinek egy csöpp 
sütnivalója van, az tudja hogy nem az az érdekes itt, hogy ki a melós 
vagy kinek van valamilyen iskolája — hanem hogy főnökök vannak, 
górék, fejesek! Parancsolok, akik uralkodnak! Velük van nekünk 
bajunk, és nem az értelmiséggel! Nálunk legalábbis ez van, én így 
látom, így tudom. 

Nade hát hiába tudom most már ezeket a dolgokat, hasznát nemigen 
veszem. Tapasztalatom, az már van bőven. De az túl sokat nem 
változtat semmin. 


Meg SEMMI nem változtat itt semmin! 

Mer megtanultak már az emberek úgy gondolkodni, hogy na ezt 
szabad nekem, azt nem szabad nekem — és akkor ehhez igazodnak. 
Hogyha van is kivétel, ha vannak is ettől eltérések, az csak ritkán van, 
és egy pillanatra van, ha túl sok vizet öntöttek a poharába az ürgének, 
és kicsordul, akkor úgy hirtelen — nade utána annak is mindjár vége, 
kész. És akkor csend van megin. 

Néha úgy elgondolkodom rajta, hogy azér mostanába már nagyon 
sok ember poharába öntenek túl sokat, és ha az egyszer csak mind 
kicsordul egyszerre, akkor — — 

De nem lesz semmi. A melósok el fogják viselni ezt a túl sokat is. 
Mer az emberek mind meg vannak fogva valamivel. 

Az egyik avval hogy aszondja: ő taníttatja a gyerekeit. Mint az 
egyik manus akivel sakkozni szoktam — hogy van egy egyetemista fia, 
meg egy gimnazista lánya, és azt mondja hogy az kurva sok pénzibe 
kerül neki. Hát én nem nagyon ismerem ezeket az értelmiségi 
iskolákat, én úgy tudtam hogy ingyenes az iskola — na jó, de azt 
mondja hogy mégis fölemésztik minden pénzét, mer közbe nem 
keresnek, de ruházni kell őket, meg szórakozni is akarnak, meg 
mindent akarnak, és ehhez tenger sok pénz kell! És akkor ez az ember 
ezer elvállal mindent és csinálja — és elbújik mögéje, ö nem lázad, őt 
hagyjuk ki, neki megvan a mindennapi kötelessége, gondja! 

A másiknak nincs hol lakjon, építi a házát, téglánként hordja össze, 
félbe van még — hát nem fogja kirúgatni magát, hogy tető nélkül 
maradjon a családjával! 

A harmadik besétált a csapdába az ótépével: eladósodott száz évre, 
rabszolga lett, arra kell keresni hogy törlesszen. És a nagy többség így 
van! Pláne ha lakáshoz akar jutni, akkor biztos hogy valamiféle 
kölcsönre szüksége van, hát másképp melós nem tud lakást venni! És 
akkor még a vállalatnak is adósa lesz, mer a vállalat is ad valamekkora 
kölcsönt — na avval aztán végképp elásta magát az ürge, mer akkor 
aztán tíz évre alá kell írni hogy nem hagyhatja ott a vállalatot — és így 
akkor már nem nagyon ugrálhat többé! Mer ha mégis, és véletlenül ki 
kell lépnie, akkor a vállalat bíróság útján behajtja rajta a tartozását! 
Hát ez marha veszélyes buli! És mégis belemegy sok, mer mást nem 
tud csinálni! 

A negyedik meg — mittudomén! Szóval mind meg van fogva 


valamivel! Mer mind szarba van, és akkor könnyű megfogni! Mind 
félti az állását. Mer egy se véletlenül dolgozik pont itt. Itt mégis 
valahogy egyensúlyba jutott, keres valamennyire, viszonylag meg tud 
lenni a családjával meg törleszteni tudja az adósságát — hát persze 
hogy nem szívesen megy el máshová, bizonytalanba! Hát ez már 
BAROMI nagy dolog volt, hogy tizenöt ember odáig jutott, hogy el 
tudta felejteni a félelmét, FANTASZTIKUS hogy mi erő kellett már 
ehhez is, hogy úgy döntsenek hogy bírósághoz fordulnak a vállalattal 
szembe, amér rosszul fizetnek, meg állandóan becsapnak minket! És 
eljutottunk addig a pontig, hogy a fene egye meg, én akkor is, és nem 
bánom hogy mi jön utána! — és akkor meg kiderül hogy ÍGY ki lehet 
baszni velünk, hogy hiába merünk: ENNYIRE nem csinálhatunk 
semmit! 

Ahhoz, hogy egyszerre sok pohár kicsorduljon, hogy ezek az 
elrontott emberek egyszer a sarkukra álljanak,, nagyon-nagyon sokkal 
túl kéne lépni már a határt. A górék meg óvatosak, vigyáznak, nehogy 
egyszerre nagyon sokkal túllépjék, annyira azér azok is józanok, 
tudnak vigyázni. Hát ez úgy megy, mint mikor fölemelik a szaloncukor 
árát. Nem mondja be a rádió, se a tévé, mer akkor egyszerre sok ember 
hallaná és esetleg balhét csapnának, csak amikor leemelem a dobozt a 
polcról, akkor látom rajta: nyolcvan forint — vagy inkább még. akkor 
se, mer rá sincs írva, csak amikor már beüti a pénztáros az árát. És 
még akkor is bizonytalan vagyok, hát tavaly ilyenkor vettem utoljára 
szaloncukrot, biztos hogy jól emlékszem hogy akkor hatvan forint 
volt? De még ha biztos vagyok is benne, még akkor is: ott állok a 
pénztárnál, mögöttem húsz ember, egy se szaloncukrot vesz, egyik 
sajtot, másik ecetet, harmadik szappant, azt most éppen nem emelték — 
most álljak neki ott egyedül cirkuszt csinálni? És úgyis azt mondanák 
rá, hogy de igen, itt van egy júliusi újságcikk, meg hogy ők három 
helyen öt embernek szóban is megmondták hogy emelik a 
szaloncukrot, csak én nem figyeltem, meg különbenis ha nem tetszik, 
rakjam vissza a polcra és ne vegyem meg — szóval az a vége, hogy 
fogom azt a kurva szaloncukrot, kifizetem a nyolcvan forintot, és szó 
nélkül kimegyek. És mindenki ugyanígy megveszi, legfeljebb egy 
napig magába föl van háborodva. 

Vagy még esetleg ki is mondja a véleményét, ha úgy látja hogy 
most itt ő nyugodtan kimondhatja, nem lesz belőle semmi baj. Mer 


néha, hogyha olyan körbe vannak, azér sokmindenről beszélnek az 
emberek! Például az öregebbek mindig fölhozzák, hogy , na kivívtuk a 
nyolcórás munkaidőt" — ezt minden ünnepi beszédbe is hallani, amikor 
összehasonlítják a régi világot a maival, és hát persze kihoznak egy 
csomó pozitívumot a mai rendszer javára, ami igaz is meg nem is, 
mittudomén — hát ez a nyolc órás munkaidő például nem igaz. Mer az 
üzembe lehet hogy nyolc órát dolgozunk, de aztán jön a másik nyolc 
vagy tíz, amit még mellékesen lenyomunk, hogy eggyáltalán létezni 
tudjunk! Most nem is beszélve arról, hogy még hivatalosan is 
dolgozunk sokszor tizenkét órát, a túlórával, mer munkaerőhiány van, 
nekünk meg kell a pénz! — Vagy ilyen témák, hogy — régen a 
gyerekeket kihasználták a gyerekmunkával. Hát most nem ugyanaz 
megy? Állandóan szervezik ezeket a munkatáborokat, ilyen tábor, 
olyan tábor, amolyan tábor — hát ott nem dolgoztatják őket? Most 
mindegy hogy milyen szöveggel — hát azt mondják hogy a 
munkábanevelés céljából. De közbe szükség van rá, kell! Mer nincs 
aki leszedje a gyümölcsöt, a borsót, istenharagját, másképp az 
ottrohadna! És akkor ki van adva az iskoláknak, Kisznek — és a 
gyerekek se hülyék, persze hogy elmennek, hát nem akarnak hátrányba 
kerülni ilyen miatt, hogy nem ment el építőtáborba! — Szóval ezek a 
dolgok úgy mind előjönnek, ha kockázat nélkül meg lehet beszélni 
őket, akkor úgy spontán előbuknak az emberekből — de aztán a végin 
mindig jót röhögnek rajta, legyintenek, és hagyják a fenébe az egészet. 

Hát valahogy így van ez. Mozdulni nem tudunk. Mer mindenki fél. 
Meg nincs egység. Mindenki azon van, hogy kihasználja a 
lehetőségeit, azt ami nap mint nap leesik neki — még akkor is ha a 
többi rovására tudja kihasználni. És akkor így azt lehet csinálni velünk 
amit akarnak. 

De én MÉG MINDIG hiszek abba, hogy odafönt nem tudják ezt, 
hogy mi milyen szar helyzetbe vagyunk! MÉG MINDIG azt hiszem, 
hogy nem jutnak el oda ezek a hírek, amik el kéne hogy jussanak! Mer 
ha eljutnának, akkor LEHETNE ezt másképp csinálni! 

Ha ezt az úgynevezett demokráciát komolyan vennék, ha el lehetne 
hinni hogy itt most TÉNYLEG elmondhatjuk a bajainkat, és odafönt 
ezt meg is hallanák, és TÉNYLEG akarnának segíteni rajtunk, akkor 
LEHETNE! De úgy, hogy akkor bevonni a munkásokat is, nem csak a 
vezetők, amér ők vezetők, hanem együtt azokkal akikről szó van — úgy 


LEHETNE! De így, hogy , én vagyok a ti vezetőtök", különválasztom 
magam, kitalálom hogy demokratikus centralizmus, tehát hogy csak én 
vagyok az okos, és én tudom hogy nektek mi a jó, tehát hogy én 
határozom meg hogy mi legyen veletek, és ti vagy végrehajtjátok, 
vagypedig én akármit csinálhatok veletek — hát így nem, így nem 
megy. 

Homályban élünk. Mindenki csinálja a magáét, amit viszonylag 
jónak gondol, de közbe nem lát semmit. És közben el is felejtünk 
egymásra figyelni. Van valami fölöttünk, amit nem ismerünk, csak 
tudjuk hogy valahonnan onnan kapjuk a pénzt amit kapunk — de mást 
nem tudunk. Olyan jó lenne világosba élni! Ha mindent igazán 
megmondanának, lehetne tudni a dolgokat, az utak ki lennének 
világítva, és lenne erkölcs, mer lehetne, és minden tiszta lenne — úgy 
lehetne élni, meg előre menni! De így, hogy minden olyan homályos, 
meg annyira nem tiszta, így — így nagyon nehéz. így — hát így csak 
lézengünk, valahogy. így mindenki kap amit kap. így mindenki 
mindent elfogad. Ha meg nem kap, akkor nem kap. így élünk, 
homályban. 

Ha én beleszeretek valakibe, az előszöris azér van,, mer az illető 
nagyon szép. Aztán utána ha úgy belelátok, és észreveszem az 
értelmét, ami benne van, akkor még jobban megszeretem, és akkor 
eljutok odáig, hogy szeretkezni szeretnék vele, hogy megmutassam 
neki az én értelmemet, ami bennem van, hogy nekiadhassam az 
értelmemet, hogy az övé is legyen az az értelem — — 

Ha ez nincsen, akkor azt hiszem csak annyi az egész, hogy férfi 
szeretnék lenni. De azt hiszem hogy ilyen alapon az se sikerülhet 
igazán, csak olyan nyolcvan százalékig, esetleg. 

De a Verocskát BORZASZTÓAN szerettem! 

Csak ő meg máshoz tartozott, a Dömötörhöz. Egyszer volt csak 
úgy, hogy talán — Kisoroszin voltunk, faházat építettünk az Eszternek, 
a Vince kedvesének, nyár volt, és este jöttünk föl a Dunáról, már 
besötétedett, mentünk a házhoz egy lucernán át, és akkor mi 
lemaradtunk a többiektől, én megfogtam a Verocska kezét, megálltunk, 
és odahúztam magamhoz és csókolództunk. És leültünk a lucernába és 
úgy csókoltam, nagyon sokáig, és akkor egy percig úgy látszott hogy — 
vagy csak én úgy éreztem hogy - 

és akkor fent a háznál felhangzott a Dömötör kiáltása, kiabált vissza 


hogy 
— Veraaal 


És akkor egy pillanat alatt megállt minden, a Verocska úgy 
megrázta magát, és fölállt és elindult fölfelé a házhoz. Én meg utána. 

Ó de kár, istenem — — 

Akkoriba majdnem egy évig az Elvira utcába laktam, fönn a 
hegyen, az Emmáék házába. Lakatlan volt a ház, mer halálra Ítélték, át 
akarta építeni a Sótonyi, az Emma férje, csak halasztódott a dolog, de 
ők már nem laktak ott, hanem a szomszédba, és én odaköltözhettem a 
szerelésemmel együtt a kisebbik szobába, hogy őrizzem az üres lakást, 
meg időnként besegítsek a mindenféle munkálatokba — rámolásba 
főleg, mer az volt a Sótonyi mániája. Hogy elő kell készíteni az 
építkezést, lomtala-nítani kell a padlást, a pincét, a kamrát, meg 
szerzett a Sótonyi bontási anyagokat, azokat kellett elrendezni az 
udvaron, amikor meg már minden rendbe volt, akkor új szisztémát 
talált ki a Sótonyi, gyerünk átcsoportosítani mindent — hát épp elég 
volt. Szóval az az igazság, hogy meg voltam zsarolva. Avval, hogy 
„hát ez a minimum amit megtehetsz!", és akkor nekem mindig a 
gyerekkorom jutott eszembe, amikor a kölcsönpénzekér mentem az 
Emmához, meg hogy most is itt lehetek ingyen — és csináltam mindent 
szó nélkül. És hiába láttam, hogy a két öcsém messziről leszarja az 
Emma , minimumát", hiába jöttem rá hogy én is leszarhatnám, 
pontosan tudtam hogy én nem tudom leszarni, és hát güriztem, ami 
csak belefért. De nem érdekes, mer közbe DOBOLHATTAM, amikor 
csak akartam, akár egész éjszaka is — hát magányos ház, a közelbe 
senki —, amikor nem melóztam, meg nem vagonoztam, meg nem a 
Sótonyinak rámoltam, akkor állandóan doboltam. 

És akkor ott lett egy barátom isi A Vince! Hát az CSODÁLATOS 
volt! 

Pár hete voltam még csak az Elvirába, amikor ő beköltözött a másik 
szobába. Menekült ő is, válás után volt épp, nem volt lakása, az 
Emmáék meg mint ismerőst odaengedték ideiglenesen. Grafikus a 
Vince, nálam tizenöt évvel idősebb — megjött, kirakta az asztalra a 
mindenféle tusait, tollait, papírjait, és elkezdett rajzolni. 

Először — hát ugye nem ismertük egymást. Szóval azt hiszem hogy 
én elég bizalmatlan voltam eleinte. Mer úgy éreztem hogy én valami 
olyan szerencsétlen rokonnak vagyok ott beállítva, akinek ugye 


megpróbáljuk elnézni hogy hülye, mer jó ember a kóbor kutyát is 
befogadja, még ha rühes is — szóval állati szar helyzet volt ez és nekem 
eszem ágába se volt közeledni a Vincéhez. És emlékszem, hogy 
például nem mertem dobolni se, csak amikor a Vince nem volt otthon. 
Mer hiába mondta a Vince hogy ez állati klassz, hogy ő ezt marhára 
szereti, és csak csináljam — én először egyszerűen nem akartam elhinni 
neki! Mer valahogy én akkoriba azt tudtam másoktól,, hogy nincs 
ember, aki el tudja viselni az én dobolásomat! 

Na hát ezek ilyen kezdeti nehézségek voltak, amik könnyen 
adódnak bármilyen ismeretség elején — de aztán minden megváltozott, 
egyből minden megváltozott amikor elkezdtünk igazából beszélgetni. 
Akkor minden jóra fordult hirtelen, FANTASZTIKUSAN jóra fordult Í 
És nagyon szerettem a Vincét! Hát BAROMI erőt jelentett nekem, 
hogy ő van, és hogy a BARÁTOM! MINDENT jelentett nekem akkor 
a Vince! 

És akkor az ment, hogy ő rajzolt, én meg ott ültem mellette és 
dumáltunk. Vagy rajzolt és hallgatta hogy dobolok a szomszéd szobába 
— ÁLLATI szépen tudtam dobolni tőle! 

És nagyon szépen éltünk. Fölváltva hordtuk haza a kaját, a Vince 
néha főzött, vagy jött az Eszter és az főzött valamit, ha a Vince nem 
volt otthon befütöttem a szobájába, meg készítettem neki valami kaját, 
esetleg piát ha volt, a Vince szeretett éjszaka rajzolni, akkor én ha nem 
vagonoztam, aludtam a szobámban, de fél ötkor kellett már kelnem, a 
Vince jött mindig fél ötkor kávéval és ébresztett, csak mikor már 
biztos volt benne hogy mozgok, élek, észnél vagyok, megittam a 
kávét, akkor ment vissza lefeküdni — — 

Ez még eléggé az elején volt, hogy egyszer egy este előálltam, és 
elkezdtem mondani a Vincének, hogy én mennyire szeretem őt — 
valahogy kibukott belőlem. Hogy milyen jó hogy összetalálkoztunk, és 
hogy nekem még soha nem volt ennyire a barátom valaki, hogy 
mennyire szeretném ha mindig együtt maradnánk, és hogy igen, 
csináljuk meg valahogyan azt a kommunát, amit a Vince annyira 
szeretett volna — és telj essen kiöntöttem neki a szívem-lelkem — — 

Hát lehet hogy hülyén csináltam, igen, biztos nagyon gyerekesen 
csinálhattam. Mer a Vincének az volt az első reakciója, hogy én buzi 
vagyok. De szerencsére kimondta, finoman, de érthetően megmondta 
hogy mit gondol. Én meg megmondtam, hogy nem, nem így van! És a 


Vince meg akkor egyből elfogadta, hogy hát akkor nem így van! 

Hát ez is fantasztikus volt — hát én még soha nem tapasztaltam 
addig, hogy a dolgokat így MEG LEHET BESZÉLNI! Szóval ezek a 
beszélgetések olyanok voltak nekem, mint egy KAPU, ami most 
kinyílt, mer egyszerűen kinyitottuk, és akkor most lehet rajta ki-be 
járni! Hát CSODÁLATOS! 

És akkor jöttek a Vince barátai, mind akikkel a kommúnát akarta 
csinálni, jött az Eszter, nagyon szép volt ő is, nagyon szerettem, meg a 
Gabi, vele össze is jöttem aztán, amatőr színházas csaj, a Dóra, szép 
szőke főiskolás lány, meg a Dömötör, egy nagyszakállú vegyész, hozta 
a Verocskát, aki gyönyörű volt, és én nagyon beleszerettem a 
Verocskába — — 

Sokszor három-négy napig se láttuk az Emmáékat, néha egy hétig is 
egészen függetlenek voltunk, és ilyenkor sokszor összejött estére 
valami buli — egyszer a Gabival mentem haza, és a Vincénél már ott 
voltak a többiek, Verocskáék, Eszter, bort is hoztak, és nem tudom 
hogy mi történt aznap este, de már attól a perctől hogy beléptünk, 
lehetett látni hogy valami elszabadult, a Vince irtó jó passzba volt, 
rakta föl egymás után a lemezeket, jó zenéket, a Dzsimi Hendriksz 
ment, meg a Pörpl-lemezem, táncoltunk egész este mint a hülyék, a 
Vince szólót táncolt, föltette az Illés-lemezt és azt játszotta hogy ő 
énekli, most ő az Illések, baromi nagy színház volt — és én teljesen 
boldog voltam. Mer úgy éreztem hogy körülöttem mindenki boldog. A 
Gabi berúgott, fölborította a cintányért, meg — most már nem tudom 
megmagyarázni magamnak, hogy mér örültem úgy aznap este 


mindennek, hogy mitől is voltam olyan teljesen boldog — —Aztán 
doboltam nekik — — 
Hát, ez szép volt, ez az Elvira-korszak — —Amikor az Elvirába 


költöztem, akkoriba volt nekem a Mari. Ez a sztori is két hónap volt az 
életemből. Kedves lány volt. Megtarthattam volna. De nem akartam 
becsapni. Sokat mesélt, magáról, a munkahelyéről -egy közértbe 
dolgozott —, meg arról hogy minden férfi ki akar kezdeni vele, meg 
hogy nem lehet gyereke -ezek voltak a problémái. Meg így meg úgy — 
szóval azt hiszem hogy végülis szeretett volna férjhez menni. 
Elmondta szépen sorba, hogy neki milyen esélyei vannak, hogy ő el 
tudna vezetni egyedül is egy boltot — már volt egyszer férjnél, és akkor 
az apósának a maszek boltját ő vezette —, és hogyha mi 


összeszövetkeznénk, és elkezdenénk pénzt gyűjteni, akkor nyithatnánk 
egy saját boltot. Ilyesmiket szeretett volna. Meg hogy őtőle a férje 
csak azért vált el, amér nem lehet gyereke, de hogy ő szeretne 
menhelyből kivenni gyerekeket. 

Erre a pénz-dologra nagyon rá volt állva, ettől nem tudott 
szabadulni — és azt hiszem hogy nekem ez nagyon nem volt jó. Azt 
hiszem hogy végülis ez volt az a pont, ahol kiderült a különbség — mer 
pénzről én is sokat álmodtam akkoriba, de nekem VALAMIRE kellett 
volna a pénz, őneki meg azér hogy LEGYEN. És mindig erről 
ábrándozott. Meg hát arra is kellett volna hogy gyereket hozzon haza 
és nevelhesse — mer azt tudta, hogy abból a közértes fizetésből ezt 
hiába próbálná meg, pláne ha nincs is lakása. De hát ez mind nem az 
én bulim volt. 

Meg még valami volt ott: hogy ő valahogy azt képzelte, hogy az a 
lakás, az a ház, az Elvira, az esetleg nekem leeshet, hogy az 
valamiképpen az enyém. Mer ugye rokonoknál vagyok ott, meg 
mittudomén — és én hiába magyaráztam neki, hogy ez nekem csak egy 
pillanatnyi lehetőség, innen engem akármikor kirúghatnak, ez nem 
végleges — nem akarta elhinni. 

Aztán azt hiszem hogy amikor végülis rájött, hogy én nem vagyok 
megfelelő az ő elképzeléseihez, akkor elhagyott. De hát nem is csak 
rájött, mer én őszintén megmondtam neki, hogy jó, együtt élhetünk, én 
élettársa lehetek neki, meg összetehetjük amink van, de hát ilyen 
házasságosdit játszani én nem akarok. Akkor aztán elment. De csak 
annyival bántott engem, hogy egy nálamnál sokkal csúnyább fiúval 
van azóta. 

Olyan TÚL sok nővel nem, de azért egy jó párral volt már 
kapcsolatom. De végülis még egyiket se akartam annyira, hogy 
házasságot kötöttem volna vele. Ha elfogadja az életemet úgy ahogy 
van, mindjárt egyből, és mellettem marad, akkor azt hiszem 
belesodródtam volna 

— de tulajdonképpen ilyen se volt soha. Mindig ott robbant a dolog, 
hogy kiderült: nem lesz ilyen gyűrűs buli 

— mindegyik ezt siettette volna — igen, azt hiszem majdnem minden 
nővel így jártam. 

Ilyesféle vége lett mindig a dolognak. Talán csak a Gabi volt más. 
Színész volt, amatőr, doboltam neki az estjéhez, meg szervezett 


mindenféle közös föllépéseket 

— csak nem nagyon tudtuk soha megérteni egymást. Nem tudom, 
valahogy talán érettebb volt mint én, vagy talán többet szenvedett már 
mint én, valahogy kiégett volt, vagy — hát én nem tudom. Nem jött 
össze vele sehogyan se a dolog. Én nagyon szerettem volna vele 
szeretkezni, de igazából sose sikerült. Pedig összejöttünk egy párszor, 
de valahogy mindig úgy, hogy ő ivott, és akkor úgy elfogadta a 
kialakult helyzetet — de nem ÉN kellettem neki. Egy párszor együtt 
voltunk, mer elkapta a pillanat — de valahogy úgy éreztem, hogy neki 
ilyenkor is teljesen mindegy az egész. Baromi jó barát volt, meg 
minden — de nem is próbált elfogadni engem. Talán csak egyetlen egy 
embert fogadott el igazán, mindenestül, a férjét valamikor — de aztán 
abba teljesen csalódott, kidobta, és utána már minden mindegy volt 
neki. És végülis azt hiszem hogy engem nem kívánt úgy istenigazából 
soha. Nem szeretett engem. De igazából én se szerettem őt, mer nem 
tudott úgy szeretni ahogy én szerettem volna. Kár — — 

De a Verocskát, azt nagyon szerettem. Abba OLYAN szerelmes 
voltam! Jaj istenem — — 

A seregbe együtt zenéltem egy sráccal, elég jó haverok is lettünk — 
amikor aztán leszereltem, és állandóan zenélési lehetőségeket 
kerestem, meg embereket, akikkel együtt lehetne zenélni, akkor 
eszembe jutott ez a duna-pataji gyerek, aki elég jól gitározott, és írtam 
neki. Mer emlékeztem hogy annakidején szeretett volna ő is tovább 
zenélni, meg egy elég aktiv krapek volt — hát mittudomén. Aztán a 
levél után le is mentem hozzá Dunapatajra egy párszor, meg ő is feljött 
párszor hozzám amikor az Elvirába laktam. Hát aztán kiderült, hogy őt 
már nem érdekli annyira a zenélés, mer hát már megnősült, van egy 
gyereke is, meg most éppen kocsit vesznek, meg satöbbi. Azért én még 
próbálkoztam tovább, mer egy-egy ilyen találkozáskor azér még 
mindig föl tudtam lobbantani benne a lángot — csak aztán ez addig 
tartott, amíg együtt voltunk, mire legközelebb újra találkoztunk, már 
láttam rajta hogy megint marhára nem érdekli az egész. És csak utólag 
jöttem rá, hogy mér akar ő mégis barátkozni! Valahogy azt hitte ő is, 
hogy az Elvira az enyém, vagy hogy majd az enyém lesz. Pont mint a 
Mari! Pontosan! A pataji haveromék azon spekuláltak, hogy 
valahogyan feljöjjenek Pestre. Hát egy hülyeség volt az egész, mer 
príma dolguk volt odalenn, egy csodálatos helyen laktak és mindenük 


megvolt, és nagyon szépen tudtam volna élni ott — de hát ők a fejükbe 
vették hogy Pestre jönnek. És amikor együtt voltunk, én mindig a 
zenéről szövegeltem, ők meg egyfolytába a Pestre-jövést mondták — 
hát egy teljesen hülye helyzet volt, csak én valahogy nem fogtam föl 
hogy miről van itt szó! 

És annyira ráhajtottak az Elvirára, hogy ott rendeztünk együtt egy 
hatalmas szilvesztert, hoztak föl három bödön kolbászt, meg húsokat, 
tortákat, egy egész demizson fantasztikus finom pálinkát — de még egy 
nőt is hoztak nekem! Fogalmam sincs honnan szerezték be, reggel 
elment, sose láttam többet. De eszméletlen nagy dínomdánom volt, 
meg még hetekig ettük a Vincével a maradék kajákat! 

Aztán ahogy a krapek lassan fölfogta, hogy a ház tényleg nem az 
enyém, meg soha nem is lesz az enyém, szépen abbamaradt a 
barátságunk. Meg az is volt, hogy egyszer nagyon megnéztem a Béla 
feleségét, a Piroskát — fürdőruhába volt és én nagyon megnéztem, és 
ök észrevették. De azt hiszem a lényeg mégis az volt, hogy ők 
csalódtak bennem mint háztulajdonosba, meg hogy én rájöttem hogy 
mér voltam nekik érdekes. Úgyhogy aztán teljesen kifujt a haverság — 
kész, semmi, eltüntek mint a szilveszteri nő. 

Egyszer jöttem haza egy este az Elvirába, mentem be egyenesen a 
Vince szobájába — és ott találtam a Vincét a Dórával az ágyon, 
meztelenek voltak mind a ketten teljesen, csak a Dóra nyakába volt 
egy medál, egy nagyon szép ezüstláncon — hát GYÖNYÖRŰEK 
voltak! 

— Jaj de szépek vagytok! — mondom, és odagyalogoltam hozzájuk, 
adtam mind a kettőnek egy puszit. — Van egy üveg borom! Áthozom, 
jó?! 

— Jó! Hozd át! — és úgy örültek nekem! 

És szaladtam a borér, kibontottam és vittem át, odaültem vele a 
Vince ágya szélére és elkezdtünk inni, és nem bújtak be a takaró alá, 
a Dóra odatornázott hozzám és adott még egy puszit — és én 
BAROMIRA szerettem volna akkor, hogy engem is hívjanak, hogy 
legyek velük én is — de nem hívtak. Már én előtte ittam egy fél 
üveggel, talán ezt látták rajtam és ezért nem — vagy a Vince annyira 
akart szeretkezni a Dórával, vagy beszélgetni akart vele amihez én 
nem kellettem — vagy talán hogy a Vince úgy érezte hogy a Dórának 
nem lenne ez most jó — vagy nekem kellett volna szólnom? — vagy hát 


én nem tudom, de ők nem hívtak. Ott ültem még, ittunk, meg 
beszélgettünk, és borzasztó szép volt az egész, de nem hívtak, és akkor 
egy idő után én otthagytam nekik a maradék bort, és átmentem és 
elkezdtem dobolni nekik. Ütöttem, vágtam, csörömpöltem, fél éjszaka 

Aztán — hát vége lett az Elvirának. 

Úgy lett vége, hogy a Vince elszerette a Sótonyi egyik szeretőjét. 
Csak másnap tudtuk meg, hogy az az őrült éjszaka ránk akarta gyújtani 
a saját házát, mer ott volt benn a lány is, meg a Vince — aztán reggel a 
kilincsen találtuk a levelet, hogy estig a Vince költözzön el. 

Én akkor úgy voltam vele, hogy — hát elmentem én is. Segítettem 
összecsomagolni a Vincének, aztán meg összecsomagoltam én is, 
hoztam egy furgon-taxit, és hazaköltöztem a dobokkal együtt az 
anyámhoz. 

Tovább aztán már nincs is semmi érdekes. 

Egyedül maradtam — — 

Egyszer — talán az Elvira utáni évbe volt ez — anyám megpróbálta 
hogy megházasítson. Vagy hát legalábbis lépéseket tett. Előállt egyszer 
a gyárba az egyik portásasszony, elkapott, férehívott, és elkezdte, hogy 
hát van egy nagyon helyes kislány, aki így meg úgy. Hogy nincs-e 
kedvem vele találkozni. Hát, én egyből kitaláltam, hogy anyám 
szervezett valamit, mer már előtte is mindig zümmögte benn a gyárba, 
hogy milyen jó lenne már megnősíteni ezt a fiút, meg ez meg az. 
Úgyhogy egyrészt elég rosszul jött ki ez a dolog — hát pont mint mikor 
újsághirdetésre csinálják, hát tisztára! —, de másrészt meg: hát én ugye, 
az örök emberkereső — — 

— Hát, de van kedvem. Igen, persze, szívessen, hát találkozzunk! 

Ott mindjár meg is beszéltem a randevút evvel az asszonnyal — jó, 
ott lesz a kislány! meg én is ott leszek! Rendbe! 

És ott is volt a lány. Egy presszóban, egy szombat délután. És 
megismerkedtünk. És aztán tartott is a kapcsolatunk vagy két hétig. 
Olyan igazán komoly dolog persze nem lett az egészből, mer 
mittudomén, mindenféle elképzelései voltak neki, meg ő csak esküvő 
után lett volna hajlandó szeretkezni — na én még ennek ellenére se 
akartam otthagyni, mer valahogy reménykedtem kicsit ebbe a dologba, 
vagy nem is tudom. Amiket úgy mondott, azt nagyon nem tudtam 
elfogadni, de mégis abba bíztam hogy majd csak talán 


megbarátkozunk, majd tágul a látása, át tud alakulni valamennyire — 
mer sokkal fiatalabb volt nálam. Nem is évre, de úgy igazából. És 
különben nagyon rokonszenves volt, nagyon aranyos! 

És, valami buta féreértés volt ez, hogy mikor egyszer eljöttem 
tőlük, nem beszéltünk meg új randevút, valahogy féreértettük egymást, 
úgyhogy nem tudtunk akkor találkozni — és ő ezt végleges szakításnak 
vette. Aztán egy hónapra rá üzent evvel a portásnővel, hogy ez így 
mégse volt tisztességes elintézés, meg mittudomén. 

Na ennyi volt csak az egész. 

Szóval én azt hiszem hogy nem nyílt ki itt semmilyen kapu. Ugye 
ha az ember látja hogy nyitva van, ha érzem hogy kinyílt, akkor tudom 
csinálni a dolgokat. De ha ez nincs, akkor az ember el van szigetelve, 
és nem megy az egész, meg nincs is értelme. Akkor csak fölösleges 
tájékozódásra megy el az idő, és mire eljutnék oda hogy mondanék 
valamit, mire a számat kinyitnám — már el is múlt minden. Jaj, hát 
nagyon nehéz ez — — 

Aztán jóval később megláttam egyszer az utcán, állt a Bartók mozi 
előtt. Ittam előtte, kicsit többet is mint kellett volna — arra jó volt ez 
hogy oda tudjak menni hozzá, megszólítottam, de arra már nem, hogy 
valami nagyon értelmes dolgokat tudjak neki mondani. Hogy 
észrevette-e rajtam hogy ittam, vagy nem — nem tudom. Minden esetre 
tán két mondatot ha mondtam neki — és SZÓ NÉLKÜL otthagyott. 

Meg mostanába is láttam egyszer, egy buszon, és láttam hogy ő is 
lát. Valami idősebb nővel volt, valamilyen rokonával talán, és láttam 
hogy megismert — de akkor eszembe jutott a Bartók mozi, és nem 
mentem oda hozzá. 

Most már anyám nem avatkozik be így a dolgaimba, már nem mer. 
Hogy ezen minden nap gondolkodik, az biztos. De most már azér nem 
próbálkozik vele így. Most már csak SZERETNÉ, hogy megnősüljek. 
Szeretné, mer látja az életemet. De azokat a dolgokat már nem érti, 
amik miatt nem tudok úgy élni ahogy szeretné. Anyám nagyon őszinte 
meg egyenes, de mindig a saját gondolatmenete szerint néz mindent. 
És nem érti, hogy én miér nem tudom elfogadni amit ő gondol meg 
tervez nekem. 

Amikor eljöttem az Elvirából, akkor ez csak egy olyan tompa érzés 
volt, hogy most vége — csak később lett aztán igazán elviselhetetlen. 
Hogy egyszerűen nem lehet mit csinálni, kétfelé kell menni, és nincs 


tovább a Vince 

— ezt valahogy képtelen voltam fölfogni akkor, még nagyon sokáig 
képtelen voltam fölfogni. Mer én valahogy azt hittem, hogy az hogy 
mi ott találkoztunk, az örök érvényű. És úgy éreztem, hogy ha a 
Vincének a pokol fenekére kell is menni, ha oda kergetik, kényszerítik, 
az se érdekes, mer én MINDENHOVA követni tudom, és ha akármi éri 
is őt vagy engem, azér a mi kapcsolatunk mindig megmarad, ott 
lehetek mellette, és segíthetek neki — na igen, de hát HOGYAN? Én 
egy ISTENNEK tartottam akkor a Vincét, és úgy gondoltam, hogy ha 
nekem van egy ilyen IGAZI BARÁTOM, TÁRSAM, az akkora erő a 
létezéshez, hogy mindent megold, hogy nem lehet minket megölni se, 
hogy nem lehet minket széttaposni — és akkor csak ennyi. Hogy egy 
levél a kilincsen. És akkor ő beül egy taxiba. Meg én is beülök egy 
másik taxiba — — 

Utána még évekig azér lottóztam, azér akartam mindenáron ötöst 
nyerni — már nem új dobokér! — hanem hogy a Vince kommunáját meg 
tudjuk csinálni. Hogy megvegyük valamelyik házat, amelyiket a 
Vincével nézegettünk, hogy na ez kommunának való, megvegyem, és 
akkor ott fog majd a Vince rajzolni, ott fogok én dobolni, és mindenkit 
odahozunk akit csak szeretünk — — 

Ahogy aztán lassan-lassan megértettem, hogy kiszolgáltatott 
vagyok, hogy az életemet magamnak kell összerakni, ha tudom 
egyáltalán, hogy tisztára egyedül vagyok — — 

Most nemrég jártam az Elvira utcába, láttam a házat — szét van 
dúlva az egész. A Sótonyi szétdobatta, kezdődik az építés. 
Fantasztikus volt így látni, SZÖRNYŰ volt — na jó, hát a Sótonyié, azt 
csinálhat vele amit akar,, nem az enyém — én csak boldog voltam 
benne. 

A gimnáziumot én csak a zene miatt kezdtem el. Aztán amikor már 
láttam, hogy nekem már a büdös életbe soha nem lesz hivatásos 
papírom a dobhoz, akkor a gimnáziumot is abba akartam hagyni. De 
hát — aztán végigcsináltam mégis. 

Nagy nehezen. Mer a matematika meg a fizika nem érdekelt, azt 
csak annyira tanulgattam, amennyire föltétlenül szükséges volt ahhoz 
hogy átmenjek. Ami igazából érdekelt volna, az az irodalom volt, meg 
a történelem — de ott meg elkezdtem gondolkozni meg vitatkozni, és ez 
baj volt. Mer sokminden összejött, amibe nem értettem egyet a 


tanárokkal meg a tankönyvekkel. Hogy például magyarból se lettem 
ötös, az főleg abból jött ki, hogy a végin már dacból se mondtam 
azokat a hülyeségeket, amiket vártak. Ez leginkább a dolgozatoknál 
derült ki, amikor véleményezni kellett dolgokat. De soha nem mondták 
meg hogy mi a bajuk velem, azt elsumákolták, hanem hogy a stílus, 
meg a helyesírás, meg mittudomén — de hogy mit írtam abba a 
dolgozatba, hogy én mit akarok MONDANI, arról egy szó se volt 
soha. Hát aztán ez elvette a kedvemet. A végin úgy négyessel, 
hármassal átbillentem a humán tárgyakból. A reál tárgyakból meg 
kettesem volt végig. 

Úgyhogy megvan az érettségim — de hasznom nincs belőle semmi, 
az égvilágon semmi. 

Az az igazság, hogy én már sokféleképpem megpróbáltam 
otthagyni a szakmámat. Mer nem szerettem, nem érdekelt, úgy 
éreztem hogy nem nekem való. Egyszer még az is eszembe jutott, 
hogy elvégzem a tanárképzőt. Mer jött egy váratlan lehetőség, a Vasas 
Szakszervezet kirakott nálunk a műhelybe plakátokat, hogy , Fiatalok, 
gyertek a főiskolára", mittudomén, hogy nem kell érettségi se — még 
akkor nem volt meg az érettségim —, lehet anélkül is jelentkezni — és 
hát én megpróbáltam, jelentkeztem. Kértem papírokat, kitöltöttem 
őket, csatoltam hozzá mindenfajta igazolást ami kellett, beadtam a 
személyzeti osztályon, megköszönték, elküdték a központba - 

aztán jó másfél hónap után visszajött a válasz, hogy nem vettek föl, 
mer olyan munkakört töltök be, ami nem indokolja a főiskola 
elvégzését. 

Szóval alighanem a vállalat nem javasolt. De akkor mér csinálták az 
egész bulit? Mer ha ezt a plakátot az irodaépületbe rakják ki, vagy az 
üzemi könyvtáros kezébe nyomják, akinek nincs meg a végzettsége, 
akkor — hát jó, megértem. De mér rakták a műhelybe, a mi orrunk elé?! 
És végigjátszottak az egész hülye cirkuszt, tök hiába! Hát — — 

Később is jutott még eszembe ilyesmi, már az érettségi után — de 
valahogy nem volt hozzá semmi lökés. Azt meg feleslegesnek 
tartottam, hogy csak úgy a szabadidőmet elüssem evvel, hogy csak 
éppen elszórakozzak valamivel, ahhoz nem is elég nagy az 
érdeklődésem. Meg hát nincs is szabadidőm! A műszaki vonal nem 
érdekelt egyáltalán, de tanárnak, könyvtárosnak, népművelőnek 
szívesen elmentem volna éppen — hát, mindegy. 


Az rengetegszer előjött már, hogy elmenni innen, keresni más 
helyet. De nincs annak se értelme. 

Részben anyám miatt se mehetek. Mer neki az fontos, hogy én is ott 
vagyok, hordhatja be nekem a kaját, meg mittudomén, meg ő valahogy 
úgy veszi hogy ez „a mi gyárunk” — szóval őneki borzasztó lenne ha 
én máshová mennék. Na ez is közrejátszott. Mer akárhogyan is, de 
azért én kötődöm az anyámhoz. Szóval nem akarok neki ennyire 
rosszat csinálni! Meg hát ennyire elszakadni tőle. 

— De perdöntő esetben azt hiszem hogy nem számítana ez. Vagy 
hát számítana, de azért csak meg tudnám tenni ezt a lépést is, mint 
ahogy megtettem annakidején hogy megvettem az első dobot. Biztos, 
hogy meg tudnám tenni! Ha igazán fontos lenne. De eddig még nem 
volt olyan, hogy ezen múlott volna a dolog. 

Igazából nem ezen múlik. Hanem — egyszerűen nem érdemes 
máshová mennem. 

Egyszer az Emmáék kitalálták hogy menjek a Postához. Mer ott 
volt nekik mindenféle kapcsolatuk, összeköttetésük, mittudomén. Meg 
hogy meséltem az Emmának is, hogy a seregbe mennyire szerettem 
morzézni, és hogy azt jól is tudtam csinálni. Na hát bementem és 
utánanéztem a dolognak, és kiderült hogy előszöris gépekkel 
dolgoznak, géptávírón — úgy meg már nem olyan érdekes, úgy nem 
volt kedvem hozzá. Másodszor meg 

— hát kevés volt a pénz. Akkoriba az Elvirába laktam, de azér 
anyámnak is adtam haza valamennyit, meg tanultam dobolni, 
hegedülni, az is egy ötszázas volt havonta, meg még a dobom se volt 
komplett, mindig vettem hozzá valamit, vagy cserélgettem, ehhez is 
pénz kellett — szóval nem mertem megkockáztatni, hogy abból a havi 
kétésfélezerből nyomorogjak, amit a Postán kapnék. 

A másik meg az lenne, hogy elmehetnék a Metróhoz. Vagy 
bányába. Vagy akárhová — mer jó fizikumom van, bírom a munkát, 
elmehetnék olyan helyre ahol nagyobb pénzt adnak. De azér meg 
nagyon kemény munkát kérnek. Úgyhogy megintcsak nem sokat 
nyernék. Mer hogy munka után már béna legyek, ne maradjon bennem 
semmi — ez megin nem cikk. 

Azért meg, hogy ezt a pénzt megkeressem ami most van, nem 
érdemes másik munkahelyre mennem. Hát eléggé tudom, hogy túl sok 
lehetőségem nincs sehol. Az a helyzet, hogy pénzt keresni ezekkel a 


szakmákkal ebbe az országba nem lehet sehol. Illetve lehet, ha már 
eleve úgy helyezkedek — de azt meg én sehol nem tudok, nem is 
akarok. Meg nem is érdekel engem ez az egész, teljesen nem érdekel! 
Hát én a zenével szeretnék foglalkozni, avval szeretném kifejezni 
magamat — ezen kívül nekem minden csak arra való, hogy közbe 
valahogy létezhessek! Ha nem zenélek, mindegy hogy mit csinálok, 
köszörűs vagyok, vagy éjjeliőr, vagy akármi, mer a pénz se érdekel, 
hogy húszezerből létezem vagy ezerötszázból, egyre megy, mindegy! 

Illetve hát nem mindegy, sajnos nem mindegy a pénz. Mer mióta 
nincs a vagonozás, azóta nem elég a pénz — — 

Hát ez úgy van: a rendes munkája mellett a legtöbb dolgozik még 
valahol. Mer az a pénz amit a nyolc órával keres, mindenhogyan 
kevés. Ha én ismerek a gyárba tíz embert, abból nyolc biztos hogy 
dolgozik máshol is I Vagy túlórát vállalnak másik üzemrészbe, vagy 
vagont raknak, vagy szezonban köműveshez járnak — de komoly 
szakemberek! vasasok! —, maszek préselőhöz éjszaka préselni, ahol 
nincsenek is bejelentve, azután van aki csirkét nevel otthon nagyba, 
vagy tojást termel, vagy nyúllal foglalkozik, van akinek szőlője van, 
gyümölcsöse, azt árulja a piacon — szóval a legelképzelhetetlenebb 
dolgokat kitalálják! És így ugye, a kettőből megélnek. Csak persze 
reggeltől estig robotolnak, vagy még éjszaka is, amíg ki nem nyírják 
magukat! 

És akkor még az a borzasztó az egészbe, hogy ezeket az embereket 
úton-útfélen leköpik, leszarják! Mer ezek a , kispolgárok"! , Akiket 
csak a pénz érdekel!” Én nem nagyon hajtok a pénzre, mer nem 
érdekel — de hát ezt rossz hallgatni, még ha nem is rólam van szó! 
Hogy szembeköpik, amér az a szerencsétlen élni próbál, vagy előbbre 
jutni! És ezeket a szövegeket olyanok nyomják, akik párttagok, 
szakszervezeti izék, Kisz-mittodudomén-micsodák, akik azt az utat 
választották, mert — mert rájöttek hogy azért támogatják őket. Ha nem 
is annyira mint szeretnék, de azér százféle módon támogatják érte — és 
akkor szembeköpik azt a másik melóst, aki meg ehelyett az éjszakai 
második műszakkal próbál létezni! 

Közbe persze a góréknak is megvan a második pénzük, mindnek! 
Hogy hogyan csinálják, azt pontosan nem tudom, de az egyik módját 
látom: kiszúrják azokat a melósokat, akiket valamivel sakkba lehet 
tartani, és akkor azokkal fusiztatnak maguknak. De nagyba! Adva van 


például egy krapek, aki úgy félig-meddig alkoholista, ami mondjuk 
nem volna olyan nagy baj, mer közbe elsőrendűen elvégzi a munkáját, 
az egyik legjobb szakmunkás — de nap mint nap lebasszák ezer, 
állandóan éreztetik vele hogy „a kezünkbe vagy”, és akkor 
folyamatosan csináltatják vele a legmeredekebb fusikat. De nem egy 
ilyen van — rengeteg! Kit mivel lehet megijeszteni, megfogni — volt 
valami ügye az ürgének, és akkor azt úgynevezetten elnézik neki, de 
viszont dolgozni kell érte. Egy fillért nem kap érte, köszönje meg hogy 
itt lehet, az a fizetsége! Szóval valahogy egyszer besétált a 
manus valami csapdába, és avval rabszolga lett. De komoly pénzre 
megy ez a játék. Megvan a módja, hogy hogyan lehet kilopni a gyárból 
a kész cuccokat — hát ez egy nagy maffia! És lebuktatni nem lehet 
őket. Mer jól védekeznek: mind be van biztosítva, nagyon aktívak 
politikailag, tiptop emberek különben — hát próbáljon valaki kikezdeni 
velük! Ha mindenki tud róla, akkor se lehet! Az egyiket megpróbálták 
felelősségre vonni — mer akad azér bátor ember, aki megpróbálkozik 
valamivel —, de megúszta a szivar. Megpróbálták MÉGEGY-SZER 
följelenteni — és akkor is megúszta! És ha a legfölső fórumig elviszik, 
talán még akkor is kimászik belőle! 

Mer nagyon nagy stiklit kell csinálni egy górénak, hogy ne tudják 
elsimítani az ügyét, hatalmas botrány kell ahhoz hogy lefokozzák vagy 
kirakják! De valahogy be van biztosítva hogy még akkor se érje 
komoly baj. Mer akkor is legalább olyan állást kap, meg legalább, 
annyi pénzt, mint ahol lebuktatták. Hát ezt százszázalékosan tudom! 
Nemrég került hozzánk egy krapek, aki valami főosztályvezető volt a 
gumigyárba, havi hétezre volt, valami óriási balhét csinálhatott ott, 
mer átrakták mihozzánk mittudomén milyen kalkulátornak — addig 
nem is volt nálunk ilyen beosztás! —, és a legmagasabb órabért kapta, 
ami csak elképzelhető, valami huszonhárom ötvennel vették föl, meg 
ilyen pótlék, olyan prémium, szóval egy fillérrel sincs kevesebbje mint 
a gumigyárba! És úgynevezett felelőssége semmi, munkája pláne 
nincs, annyi se mint egy gépírónőnek, mer még kávét se kell főznie, 
ott beszélget, röhögcsél, barátkozik, mer máris minden fejes a haverja, 
ide megy, oda sétál, nézgelődik, jól érzi magát — — 

Ahogy kirúgtak minket a vagonozásból — hát ott állt mindenki pénz 
nélkül. Persze mindenkinek céljai voltak evvel a pénzzel, hát nagyon 
meg voltunk lőve, és mindenki megpróbált valami más 


munkalehetőség után nézni. Namost a helyzet az, hogy nálunk 
baromira kellene a munkás, az egész gyárba, minden üzembe. Mer 
nincs elég ember, nem tudják teljesíteni a tervet. Most más kérdés, 
hogy a végin azér mindig kidobolják, hogy a terv teljesítve van, de hát 
ez olyan mint a néphadseregbe, hogy vége egy gyakorlatnak, és akkor 
húú, ilyen eredményes volt, meg olyan jól sikerült — közbe mindenki 
tudja, hogy egy halom szart ért, nem igaz az egész. Hogy ezt a 
tervteljesítést hogy tudják papíron kihozni, meg még el is hitetni egy 
csomó emberrel, hát — na mindegy. A lényeg az hogy kellene a 
munkás, baromira kellene — hát mindenki elindult hogy keres valami 
munkát, ugye lehet válogatni, elmegyünk préselni, vagy a 
bukóüzembe, vagy BÁRhová, valami segédmunkás-melóra, ahol 
túlórába lehet keresni. És mentem én is. 

Átmentem a Bukóba, jelentkeztem az üzemvezetőnél — tárt 
karokkal fogadtak, állati boldogok voltak hogy valaki jön, mondta a 
művezető hogy 

— Akár ma beállhat! 

Hát én mondtam hogy ma azér még nem, mer nincs is velem a 
baleseti jegyzőkönyvem, meg hát én úgy gondoltam hogy hónap 
elejétől — 

— Rendbe! Október elsejére várjuk! 

Elsején elmentem, vittem a papírjaimat, minden - 

— Jöttem dolgozni! 

— Húú — aszondja a művezető —, hát baj van — — 

Mer hogy elfogyott a túlórakeret, meg nincs is már annyi munka, 
meg mittudomén. 

Én csak néztem. Hogy három nappal előtte majd kiugrott a bőréből, 
most meg — hát hogy van ez? 

— Meg különben is — aszondja —, telefonált a Kockás elvtárs, hogy 
magukkal nem kell foglalkozni, mer a vagonozással letelt a hétszáz 
órájuk. 

Hú a szentségit! Szóval ez van! 

— Próbálja meg talán egy másik üzembe, vagy nézzen vissza a jövő 
hónapba! 

Elmentem másik üzembe, ott is ugyanezt mondták. Visszamentem 
következő elsején, ugyanez volt a helyzet! 

Hát persze kijött rajtam otthon, anyámnak elmondtam, nem azér, 


csak egyszerűen nem tudtam magamba tartani — na természetesen 
anyám egyből telefonált a Kockásnak, meg mindenkinek körbe, 
végigkurblizta az egész vállalatot, hogy — Az én fiam törzsgárdatag, 
tizenhárom éve itt dolgozik — meg satöbbi. 

— Persze, igen, hát a maga fiára ez nem teljesen vonatkozik, meg 
nem úgy vonatkozik, hát találunk majd valami megoldást! Talán 
keresse meg holnap ezt az elvtársat, meg azt az elvtársat — — 

Hát aztán én SZARTAM az egészre. Nem érdekelt tovább, nem 
mentem senkihez. 

Most hogy átmentem köszörülni, kaptam egy forint emelést, most 
van tizenhat forint húsz fillérem óránként — ennyit keresek, kész. Nem 
elég, de — egyelőre ez van. 

Két öcsém van, meg egy húgom — hát eléggé másfélék mint én. 

Ott van például a nagyobbik öcsém. Kiskorába egy nagyon vacak 
kis krapek volt, ideges, meg érzékeny, mindig vigyázni kellett rá hogy 
meg ne verjék a többiek. 

Én sokáig kicsit dilisnek is tartottam — aztán ahogy kezdte 
összeszedni magát, lassan rájöttem, hogy menynyire számító meg 
hidegeszű. Buta nem volt soha, egyáltalán. Egyszer hazaállított — 
másodikos vagy harmadikos iparitanuló lehetett akkor —, azt mondja: 

— Ha meg tudom oldani ezt a feladatot, akkor milliomos lehetek! És 
akkor mindent el tudok érni az életbe a pénzzel! 

Teljesen nem tudtam hogy miről beszél. Elkezdett ott magyarázni, 
mindenféle sínpárokról, meg kanyarokról, darukról, liftekről — egy 
SZÓT nem értettem az egészből! Aztán lassan fölfogtam, hogy egy 
olyan liftet akar föltalálni, ami kanyarodni is tud. Azt gondoltam az 
egészről hogy egy baromság! Hát én már dolgoztam, szakmunkás 
voltam javába, ő meg tán harmadikos ha volt! Nem is érdekelt az 
egész, mondom: ez egy nagy hülyeség. De ő nem szállt le róla. Hogy a 
probléma érdekelte maga, vagy a millió, amit keresni lehet majd vele, 
azt nem tudom, de még hónapokig törte az agyát, szerzett valahonnan 
egy függönykarnist, avval kísérletezett — nahát ez nem komplett! — És 
aztán most egy éve nálunk a gyárba beszereltek egy nagyon bonyolult 
teherfelvonó-rendszert, és hát ott is az kellett volna, hogy kanyarodni 
tudjon, de nem lehetett megoldani, mer ez még nincs föltalálva. Szóval 
nem is volt ez olyan nagy marhaság! És ő az akkori eszével ezt tudta, 
hogy ha ezt kitalálja, akkor az mekkora nagy pénz! Na persze nem 


tudta föltalálni a kanyarodó liftet, egy idő után abbahagyta a dolgot — 


De ha neki valami nem sikerül, valamiről kiderül hogy nem tudja 
megoldani, akkor se esik kétségbe, az belekezd valami másba! Mindig 
kileste, hogy mi a lehetőség, és akkor arra ráállt! Elkezdett például 
rajzolni meg festeni, mer elég jó keze van, ügyes hozzá. Ehhez tartozik 
az is, hogy belépett az Ifjú Gárdába. Én azt se tudtam, mi az, tőle 
hallottam először róla. Belépett az Ifjú Gárdába, és elkezdett 
furakodni. Kineveztette magát az osztály legsoványabbjának, aki 
mittudomén milyen szociális istennyilára jogosult, mer ő a 
proletárgyerek, őt be kell utalni szociális alapon az Ifjú Gárda 
Otthonba, ahol rajzolhat, festhet, kiélheti a művészi hajlamait, meg 
majd fölhízlalják egy kicsit. Ráhajtott — elérte! Anyám meg 
végigbőgött két hónapot szégyenébe. Mer jó, sovány volt az Árpád, 
mindigis egy vézna srác volt — de nem azér mer nem volt mit ennünk! 
Mer tényleg minden nap nagyon jókat ettünk, mer anyámnak az volt a 
heppje, hogy főzött, tömte a családot, még akkor is ha olyan szegények 
voltunk mint a templom egere, de ettünk, mer anyám kölcsönkért még 
a KOLDUSTÓL is, és a világ adósa volt, de azér mindig ettünk! Az 
Árpád meg bevonult két hónapra az otthonba, külön szobát kapott, 
baromi jó ellátást, és marhára élvezte az egészet és élte a világát, meg 
küdözgette haza az aktképeket, amiket ott festett. 

Amikor aztán letette a szakmunkásvizsgát, az Ifjú Gárdával 
bekerült valami képzőművészeti szabadiskolára, ott rajzolt. Na ott 
aztán már modellről rajzoltak, meg komolyra ment a dolog — és akkor 
valahogy úgy észheztért az öcsém. Ez úgy megtisztította őt egy kicsit. 
Ott összejött egy csomó festővel meg szobrásszal, körülnézett egy 
kicsikét, és akkor otthon előadta, hogy hát ez neki nem megy. Mer 
neki nincsenek olyan gondolatai mint azoknak a gyerekeknek, meg ő 
nem tudja megcsinálni amit szeretne, és nem lát magának 
lehetőségeket — és szépen kiszállt a buliból. 

De nem viselte meg ez se! Nem panaszkodott egy szóval se! Hanem 
elkezdett akkor meg pantomimmel foglalkozni. Hogy most ebben van 
lehetőség! 

Úgyhogy én csak néztem az öcsémet, csak bámultam — hát ennyire 
mások vagyunk?! Hát így is lehetne csinálni?! Az öcsém tud veszíteni, 
az gumiból van, nem törik össze. Ha valami nem megy: viszontlátásra! 


— továbbáll, kezd újat, és már mindegy hogy előtte mit akart! 

Ez az egész pantomim egy kalap szart se ér, mer nem lehet ezt se 
csinálni, komolyan csinálni nem hagyják, így meg nem érdemes — na 
mindegy, az egészből annyi jött ki, hogy az öcsém feleségül vett egy 
pantomimes lányt. 

Azt gondoltam, hogy majd valami művezető-féle lesz az Árpi — de 
ahhoz lusta. Szakmunkás, egy nagyon jó szakmunkás, mer jól érti a 
szakmáját és bele tud illeszkedni, a festő-terveket meg az összes 
művészi ambíciókat föladta, föláldozta, és elfogadta az életét úgy 
ahogy van. A lehetőségeket jól ismeri, harcolni meg nem hajlandó, 
egyáltalán. Viszont a vállalatánál ő a szakszervezeti titkár! Nem 
függetlenített, mer kicsi a vállalat, úgyhogy csak sima titkár van náluk 
— de lehet még majd függetlenített is! Hogy hogy került oda, én nem 
tudom. Meg hogy hogy oldja meg a föladatát, azt se tudom, de hogy ez 
neki jó, meg hogy így arra halad amerre szeretne, az biztos. És már 
van neki két háza! Mer egyet fölépített az apósa pénzén, 
összkomfortos házat, egy másikra meg eltartási szerződést kötött a 
felesége valamilyen rokonával, egy öregasszonnyal, akinek havonta 
fizet a házér meg a kétszáz négyszögöl telekér, és várja hogy az 
öregasszony meghaljon! Hát BORZASZTÓ! Ilyen lett az öcsém. 
Szépen megtalálta a számítását, szépen beolvadt, éli az életét. Van egy 
felesége, akit úgynevezetten szeret — hát ki tudja hogy hogy vannak, ki 
lát bele? —, most született egy gyereke, fia, két hónapja — — 

És a kisebbik öcsém is ilyesmi lesz. ő volt a szép gyerek a 
családban, a kis helyes, a jópofa, aki mindenkinél azonnal bevágódott, 
mer jaj de kedves, jaj de aranyos — aztán először csak ösztönösen, 
később meg már tudatosan ezt jól kihasználta, hasznot húzott belőle - 
én is szerettem nagyon a kisebbik öcsémet, engem is befűzött, nagyon 
szerettem, csak aztán — hát ugyanaz mint az Árpád, ő is. Már benősült, 
ott is egy gyerek, már elindult — mittudomén — — 

Más emberek valahogy mint én. őnekik könnyű az, ami énnekem 
nem megy. De sokszor olyan dolgok, hogy én nem is akarom, hogy az 
nekem menjen! És remélem is, hogy nekem nem fog menni soha! De 
akkor még engem néznek ezért hülyének ők! Hát már ott tart a dolog, 
hogy a hátam mögött mutogatnak, összejövünk, együtt vagyunk 
otthon, az egész család — és egyből kiderül, hogy ők egy 
hullámhosszon vannak, összetartoznak — én meg hát sehova. És én 


azér mindig megpróbálom, még mindig én vagyok a kezdeményező! 
Például belekapaszkodom valamibe, amiről tudom hogy nekik tetszik, 
mondom akkor én is aszerint, próbálok közeledni 

— és akkor ez se megy. Mer azért is!: abba a pillanatba 
elkanyarodnak másfelé, inkább mondják az ellenkezőjét, csak hogy ne 
találkozzunk! Pedig akkor lehetnénk együtt 

— de ők direkt megmutatják, hogy nem hajlandók velem semmi 
közösséget vállalni, még egy otthoni beszélgetés idejére se! Hát mit 
csináljak, hát különválasztják magukat tőlem. 

A húgom -— hát talán őt szerettem a legjobban, meg mindig úgy 
aggódtam érte, arra is voltam nevelve, hát ő volt a legkisebb, meg lány 

Valami intézetbe dolgozik, az Emma vitte oda, és hát ő az aki nem 
melós a négy gyerekből, ilyen értelmiségiféle, de meglesz a diplomája 
is, mer kötelezték rá hogy szerezze meg, másképp kirúgják — szóval ő 
értelmiségi lesz. Na ez nem volna baj, meg ővele tudnék is kapcsolatot 
tartani, alkalom is lenne, mer együtt lakunk, ő még otthon van — csak 
hát — — 

Ő még egy darabig vacillált — de most már csak hagyja magát 
sodortatni az árral. És nem hajlandó állást foglalni. Néha még úgy leáll 
velem egy-két állomásra beszélgetni, úgy tesz mintha együtt lennénk — 
de csak addig amíg a jókedve megengedi. Aztán egy idő után már 
látja, hogy halad az idő, és menni kell — akkor szépen átlépked a másik 
oldalra és továbbmegy azokkal. Mer énmellettem biztos nem érez 
akkora erőt. És akkor sokszor emiatt nekimegyek, hogy 

— Hát már megin becsaptál! — mer én így gondolom, hát ez nekem 
ezt jelenti! De aztán nem vitatkozom tovább vele se. Néha még úgy jó 
vele kicsit beszélgetni, összejönni — amikor meg megunja, hát menjen, 
amerre akar. 

Úgyhogy végülis semmi nem köt egyik testvéremhez se. Most már 
semmi. Ha valami bajuk lenne, és segítség kellene nekik, hát persze 
hogy segítenék, mer a testvéreim, meg mindig is én segítettem őnekik, 
nem ők nekem, meg hát ember vagyok, segítek, ha nem is a testvérem 
lenne, hanem akár ki, ha hozzám fordulna mindenkinek segítenék, hát 
persze hogy nekik is — de úgy igazából már nem szeretem egyiket se. 
Sajnos. Semmi nem köt már hozzájuk. 

Meg eléggé így vagyok a többi emberrel is. És nem tudom 


elmondani magamat senkinek se! Mert az emberek, akikkel valami 
kapcsolatom van, vagy egész másképpen élnek mint én, valahogy 
sikerültebben — vagy ugyanúgy élnek mint én, de közbe arra felé 
szeretnének menni ők is, oda eljutni, és akkor már csak arra figyelnek, 
nem énrám. 

Anyámnak kellek még. Hát őt az tartja életbe, hogy engem etet, 
meg rám vigyáz — meg a kutyáira, macskáira. Ezért is kell otthon 
lennem, ezer se mehetek albérletbe. Neki még egy olyan lakás se lenne 
jó, ahol külön szobába lakhatnék. Van most már a két unokája — de 
azok messze vannak. Ha mellette lennének az unokák, akkor talán 
lefoglalnák, nem lenne úgy rászorulva hogy engem ellásson — amit én 
már régóta nem igénylek — hát hagyom, mer neki szüksége van erre. 

Mindegy, hát lakunk így. A  szoba-konyhába, huszonhét 
négyzetméteren. Most hárman — hát valamikor HATAN laktunk 
ugyanebbe, apám, anyám, négy gyerek, amikor a tanács kiutalta, 
jóformán még mint istállót. Apám rakott bele rendes ablakokat, ajtót, 
aztán utána már én fejlesztettem, próbáltam valahogyan rendbehozni — 
hát nagyon sok pénzt beletettem már ebbe a kis valamibe, a 
megtakarított pénzemet ha nem dobra költöttem, akkor erre. 
Bevezettem a vizet, csináltam a konyhába egy ilyen mosdófülke- 
szerűséget, meg hátul az udvarba építettünk egy új vécét, sajátot, mer 
új lakók is jöttek a házba, sokan lettünk a közös vécére. Borzasztó 
pénzeket megevett ez a kis semmi lakás, hol egy bojler, hol egy 
mosdókagyló, egy rádió, egy porszívó, meg ilyen leragasztható 
műanyagpadlót raktam a szobába, a konyhát kibetonoztattam, mer a 
padló már teljesen szétrohadt — meg mittudomén, hogy valahogy 
elfelejtsük, hogy ez egy istálló volt tulajdonképpen. De hát lakható 
lakás így se lett belőle, hát SEMMI, kész nyomor az egész! Meg hozzá 
még a többi lakók. Akik elől bújkálok. Mer én nem tudok úgy 
mint ezek. Ők még ennyiér is képesek minden emberi érzést föladni, 
csak hogy valami fölösleges hülyeséget maguknak kaparintsanak — hát 
én nem tudok ezek közt élni! 

De hát nincs más. 

Most a nagyobbik öcsém fölajánlotta, hogy magához veszi 
anyámat. Mer a lehetősége megvan rá. De okosan csinálta — úgy 
ajánlotta föl, hogy anyám ne fogadja el. És tudom hogy nem is lesz 


ebből semmi, hacsak úgy nem alakul majd a dolog, hogy szükség lesz 
anyámra náluk mint nagymamára — akkor igen. 

De addig marad minden így. 

Elhullattam a szárnyamból a tollakat, megöregszem — — 

Én mindig vártam, én nagyon tudtam mindig várni. Ha mondjuk 
valakivel találkoznom kellett — hát sok találkám volt már életemben 
különböző emberekkel, rengeteg, és általába mindig késtek! És én 
mindig vártam. Hol tíz percet késtek, hol fél órát, hol KÉT órát, én 
vártam — aztán általába megjött az illető, és minden oké volt — — 

És most nemrégen vettem észre, hogy ez már nincsen. 

Vártam valakit, egy lányt, egy presszó előtt az utcán, mer a 
presszóba nem volt hely, és avval mentem oda hogy ez most egy 
fontos dolog nekem, és jó lesz, és — vártam rá egy negyed órát, és 
akkor elmentem. Nem érdekelt már, hogy majd idejön-e, vagy nem — 
eljöttem. 

És ez tök új dolog nálam! Szóval eljutottam odáig, hogy — hát nem, 
nem várok többet. Ettől a randevútól, ettől a délutántól kezdve 
számítom azt, hogy most már úgy vagyok vele hogy — — 

És azt hiszem hogy ez pontos mérce! 

Nem az hogy fáztam, az eső se esett — és mégis HATÁROZOTTAN 
el tudtam indulni hogy hazamegyek, nem várom meg — — 

Fél éve összejöttem egy pantomimes szivarral. Az a pantomimes 
csoport, amibe az öcsém volt meg a felesége, föloszlott, a krapek aki 
vezette, egyedül maradt, szabadúszó lett — én már a csoportnak is 
doboltam egy párszor, most viszont megkért ez a Somhidi, hogy 
legyek az állandó partnere, és segítsek neki csinálni egy műsort a 
Játékszínre. Hogy neki van papírja meg összeköttetése, egy csomó 
újságíró haverja van — menni fog a buli. 

Na el is kezdtünk gyakorolni, ö találta ki az egész műsort, én 
doboltam neki, a Józsefvárosi Művház adott helyet, ott tarthattam a 
szerelést is. Csak — hát egy nagy szar volt az egész. A pantomim 
nálunk nagyon kezdetleges, de szépen fizet most — na persze így már 
megette a fene: arra használják hogy megéljenek belőle, és ettől olyan 
is. De nekem más nem volt, hát vállaltam, jobb híján. 

Aztán az első főpróbán megbukott az egész. Véletlenül bejött két- 
három értelmesebb krapek, aki elmondta a véleményét — úgyhogy 
halva született a vállalkozás, el se indultunk vele. Na ugye ettől 


függetlenül a Somhidi szépen árulja a régebbi műsorát, viszi körbe a 
művházakba, a félórás hepajér fölveszi az ötszázat, hetenként megvan 
a kétezre — csak persze neki is kéne variálni valamit, hát nem tudja 
azér mindig ugyanazt eladni. Úgyhogy megkért, hogy írjam le neki az 
elképzeléseimet, forgatókönyv-szerűén, szóval hogy próbáljak neki 
egy új műsort kitalálni, dobbal, a Játékszín már várja. 

Csak hát nem fogom megcsinálni neki. Meg én nem akarok vele 
föllépni többet. Mer nem szabad! Hát ez egy tiszta dolog, ezt nem 
szabad bepiszkítani! Mások is ajánlottak mindenféle lehetőségeket — 
kapásból visszadobom már, két szóval kivédem: hát nem veszi be a 
gyomrom! Meg tudnám csinálni, de akkor már az nem az lenne amit 
én akartam! Hát csak azér hogy dobhoz ülhessek, nem csinálom, azér 
nem szabad! Én nagyon hiszek az igazi művészetbe. És a zenébe — hát 
a zene a LEGtisztább! Azt én nem csaphatom be! Avval csak 
önmagamat verném át! Akkor már nem beszélhetnék tovább 
művészetről! Mondjuk ha olyan hülye lennék, hogy sikerülne elhitetni 
magammal, hogy ez még mindig az igazi, és csinálnám mer azt 
hinném hogy a célomhoz még ez is közelebb visz — na jó; de előbb- 
utóbb akkor is lebuknék, mer a közönség soraiba észreveszi valaki, 
hogy „€j, ej, hát ez nem az" — és elég hogy csak EGGY ember vegye 
észre, az PONT elég, ezzel már bennem is összetörik az egész 
hazugság! És ebbe akkor én úgyis BELEPUSZTULNÉK! 

Szóval: ezt én teljesen őszintén és teljes tisztasággal kezdtem 
csinálni. És akkor ezen nem lehet később változtatni! 

Úgyhogy most már kilátástalan az egész. Lemaradtam. Egyszerűen 
lemaradtam! 

Ha nekem úgy hatvan nyolcba, hatvan kilencbe lett volna, lehetett 
volna egy klassz dobfelszerelésem, egy IGAZI szerelésem, akkor én — 
hát akkor minden más. Teljesen, teljesen más! Mer akkor egészen 
benne voltam a sodrásba. Meg volt is még akkor sodrás! Úgyhogy 
KIMONDOTTAN csak ezen múlott az egész. 

Most már nem lehet. Most már minden más. Én is. Meg a dolgok is. 

Abba a szerelésbe, amit én végülis összehoztam, benne van olyan 
harminc, harminckétezer forintom. Ami a jelenlegi helyzetben semmi, 
egy nagy nulla. Amit ma egy harmadrendű bandánál, a legtopisabb 
helyen elfogadnak, az kábé negyvenöt, ötvenezer. Mondjuk egy 
Prömier szerelés, vagy hát egy akármilyen cucc, ami már úgy 


megteszi, ami ma a beugrónak számít. És akik ma ezekbe a menő 
együttesekbe dobolnak, azok is majdnem mind olyanok, hogy nem a 
legjobbak, hanem akik vinni tudták a szerelést. Hogy tudásba másod— 
meg harmadrendűek, de vitte a koma a nagy csicsás hóbelevancot — 
nem is igazi jó dobokat, csak NEVE legyen, MÁRKÁJA, mindegy 
hogy hogy szól, csak csillogjon, ragyogjon, és ha apuka beruházott egy 
ilyen garnitúrát, akkor dobolhat a krapek — na ez van ma. Úgyhogy én 
lemaradtam, véglegesen lemaradtam. Nekem már csak álom maradt a 
dobolás. 

És most már én se vagyok alkalmas rá, hogy behozzam ezt a 
lemaradást. Mer nekem tanulni is kellett volna — én nem vagyok egy 
Mócárt. Megvolt az esélyem, mer talán sokkal inkább lehetett volna 
belőlem egy nagyon fasza zenész, mint ahogy nem lett. De most már 
nem lett. 

Mer egy kifejletlen példány maradtam. Mer én nem egy 
SZÜLETETT zseni voltam, aki így is úgy is kitör — mint ahogy a 
Mócártról mondja a fáma, hogy először látott életébe zongorát, odaült, 
és sitty!, meg hogy állítólag hatéves korába első hallásra lekottázott 
egy akármilyen szimfóniát, szóval hogy nem is kellett neki tanulni, 
mer benne volt minden — nahát nekem ez más, mer nekem erre idő 
kellett volna, nekem tanulni, fejlődni kellett volna, amihez erő is 
kellene. Valamikor volt nekem erőm. De most már nincsen. Arra meg 
már késő, hogy expanderezzek. Úgyhogy kész. Befejezve. 

Szóltak a művháznál, hogy útba van a szerelésem, szóval hogy 
nincsen hely neki, nem lehet ott tovább -elhoztam. Elvittem az Endre 
bácsihoz, az Emma apjához, ott van az Endre bácsi padlásán, letakarva 
egy nagy nájlonnal — — 

Még mikor a Vincével laktunk együtt, akkor még tudtam remélni, 
akkor még igen — most már nem tudok. Semmibe nem tudok már! Már 
nem hiszek semmibe, nincsen semmifajta hitem. 

Hát nem véletlenül járok én megin templomba! 


Gyerekkoromba anyámék hittanra járattak, és én vallásos voltam — 
na csak amennyire ez a hittantanulás belevitt. Közbe tudtam hogy az 
apám nem nagyon hisz az egészbe, és anyámat is olyan bizonytalannak 
láttam — de azér csináltatták velem. Valahogy úgy voltak ők evvel, 
hogy nem tudták eldönteni százszázalékosan hogy jó-e ez, csak úgy 
gondolták hogy a semminél mindenhogyan jobb, és akkor annyira 
hagyták a dolgot futni, hogy engedték hogy egyszer eljöjjön hozzánk 
egy pap is — egy csuda aktív, erőszakos pap volt ez, nagy szöveggel, 
ott nyomta nálunk, és én pontosan láttam az apámon és az anyámon 
hogy nem tetszik nekik a duma, csak miattunk hagyják, hát ha már a 
gyerekek benne vannak, akkor — és így aztán már én se tudtam hogy 
most mit csináljak. Én hittem, mindent aláírtam — és közbe látom hogy 
ők meg kételkednek. Próbáltam kérdezni őket — de mindig kitértek a 
válasz elől. Akkor megpróbáltam hagyni a fenébe az egész hittan- 
ügyet, szándékosan kipróbáltam, hátha ezt várják tőlem 
tulajdonképpen — és akkor meg a fejemre koppintottak! Finoman, de 
határozottan, ahogyan szokás a gyereket terelni, hogy — hát hoppá! 
megálljunk! neked arra az utad! — Fantasztikus egy hülye huzavona 
volt ez, tisztára megzavarodtam tőle — na mindegy. Mer ez elmúlt. 

De most megin járok templomba, rendesen. 

És nap mint nap csalódom a papokba, hát kézzelfogható hogy 
mennyire hazudnak és becsapnak — hát minden vasárnap kurvára 
becsapnak! Sokszor kijövök, mer nem vagyok hajlandó végighallgatni 
a hülyeségeiket, és ordítani tudnék, csak magamba üvöltök rájuk, hogy 
ha ezt most komolyan gondolják, akkor ostobák, marhák, hát ez mind 
nem igaz, ha meg nem gondolták komolyan, akkor képmutatók, 
aljasok, gazemberek — és közbe mégis hiszek. Hát nem a papoknak, 
csak istenbe. Mer más már nincs nekem! Már csak innen várhatok 
valamit! 

Még amikor a Vincével laktunk az Elvirába, akkor volt tartás 
bennem, akkor még nagyon tudtam hinni az életbe. Hogy még minden 
kijavítható, még minden jóra fordulhat, csinálunk egy jó kommunát, és 
élni fogunk — — 

De aztán elszakadtam a Vincétől és teljesen egyedül maradtam. 
Nem lett kommuna se, semmi nem lett — — 

Ő szerzett valahogyan egy kis szar albérletet, ott rajzolt tovább, tele 


volt ő is mindenféle bajjal, szörnyüséggel, én mászkáltam utána még 
egy darabig, féltettem hogy földobja a talpát, mellette akartam lenni — 
vagy az is lehet hogy magamat féltettem, hát nem tudom. A Vince 
nagyon pocsékul volt, és azt mondta hogy , vannak olyan poklok, 
ahová csak egyedül mehet az ember”, szóval hogy egyedül akar 
inkább lenni, és én először nem tudtam fölfogni, hogy ha én ennyire 
szeretem őt, akkor mér nem engedi, hogy — aztán lassan megértettem, 
hogy hát egyszerűen nem erőszakolhatom rá magamat, az úgy jó volt, 
hogy két szomszéd szobába laktunk, de hát így most minden más — — 

Most már jobban értem hogy hogyan is volt ez. Mer közbe én is 
rájöttem, hogy nem szabad olyanoknak előadni magunkat, akik 
nincsenek hasonló helyzetbe, akiknek nincsenek hasonló problémáik, 
akik még nem jutottak el odáig ameddig én. Hogy például a húgomat 
nem vonhatom felelősségre, amér nem hajlandó megérteni engem — 
sőt, bűnt követnék el, ha megpróbálnám megértetni vele a bajaimat. 
Mer avval olyasmibe vonnám bele, amibe ő nincsen, és amibe 
nélkülem lehet hogy soha nem is kerülne bele — hát ezt nem szabad! És 
lehet hogy valahogy így volt akkor a Vince is velem. Most már 
megértem. De akkor nem értettem, és kurvára kínlódtam. Eltelt egy év, 
és tisztára egyedül maradtam — és akkor jött hogy elkezdtem 
templomba járni. Meg elkezdtem inni. 

Anyám — anyám azér sokat tud. Sose látta a Vincét, egyszer se 
találkoztak. És mégis nagyon érzi, hogy a Vince milyen fontos nekem. 
A Vince Munkást szív. Én meg Szimfóniát, filterest, a Munkás egy 
kicsit erős nekem. De amikor el kellett költöznünk az Elvirából, akkor 
utána jó ideig Munkást szívtam én is. Először egy hónapig. Aztán 
szünet, és megint két hétig a Munkás ment a Szimfónia helyett — és így 
mindig vissza-visszajött a Munkás, pár napra legalább, és még most is 
van hogy néha veszek magamnak egy csomaggal. És amikor anyám 
meglátja nálam a Munkást, akkor TUDJA, hogy ez most a Vince. És 
én tudom hogy tudja, látom rajta. Anyám ilyen! Mindig így a 
tárgyakon keresztül tudja a világot! A szöveggel valahogy nem jól van, 
lehet hogy szóból nem is hisz senkinek igazán — de ÍGY mégis ért 
mindent. 

Régen az ivásban az fogott vissza valamennyire, hogy pénzbe kerül, 
és a pénz másra kell. Meg akármennyire is kívántam, eszembe jutott 
hogy holnap mit fogok majd gondolni magamról. De most már ez 


sincs. Most már tudom hogy holnap se fogom megbánni, akkor se ha 
minden pénzemet elszórom rá. Hogy holnap szenvedni fogok — — 

És megveszem, ha másér nem, biztonságul, hogy ha kell, legyen. 
Ha most nem is tudom meginni, de egy óra múlva lehet hogy 
szükségem lesz rá, és akkor KELL hogy nálam legyen, mer ISZONYÚ 
szenvedés lenne ha akkor nem volna! Akkor tudom hogy kurvára 
szenvednék — hát ez lenne az igazi szenvedés! Lehet hogy sírnék, 
ÖRJÖNGENÉK, vagy az is lehet hogy tudnám türtőztetni magam és 
egy hangot nem adnék, de ÁLLATIRA szenvednék hogy nincs. 

Hát tudom én hogy nem old meg semmit! Nem TOVÁBBLÉPNI 
segít! Meg nem is az hogy , szeretem", mer NEM SZERETEM! Csak 
egy olyan állapotba hoz, ahol még úgy el tudom viselni a dolgokat. 
Nem jó így se — csak vinni tudom tovább. 

Nem tudom meddig lehet ezt csinálni. Soká nem. 

Már elfelejtek dolgokat, észreveszem utólag hogy nem figyeltem, 
nem néztem körül, kimaradt egy rész — ez már károsodás. Csináltam 
valamit, és fél óra múlva nem tudok visszaemlékezni rá. Csináltam? 
nem csináltam? nem tudom. Most mér vittem én ki a poharamat a 
mosdóba? Vagy nem vittem ki? Hova vittem? Veszek egy fogást a 
gépen, elindítom, és rájövök hogy nem tudom mennyit vettem. Meg 
rájövök hogy ezt most másodszor mondom, az előbb elmondtam már 
ugyanezt! Átmegyek az úttesten, és utána jut eszembe, hogy nem 
néztem körül, akármi elüthetett volna — hát régen mindig körülnéztem 
előbb, hogy most MÉR nem — —Hát, igen. 

Ez még csak a szellemi károsodás. Majd jön a fizikai is — hát 
tudom.  Legyengül az ember, állandóan fáradt, az izmok 
tönkremennek, nincs bennük erő, aztán elkezd remegni a kéz — aztán 
szépen ráhúzzák a krapekre a lepedőt, és kész. Hülye volt, elitta az 
eszét. Ez van, hát tudom! De MIND tudja! Mindegyik éppúgy 
pontosan tudja mint én! Mégse hagyja abba egyik se! Hát valami 
törvény csak van akkor ebbe! 

Fenn voltam a Vincénél — mer találtam egy budai trafikba Goloázt, 
ritkán kapni, vettem neki, azt elvittem, meg vittem egy vodkát is, 
iszogattunk, meg beszélgettünk, a piálásról, meg mindenről — és akkor 
azt mondta a Vince, hogy — hát szóval ajánlott nekem egy fogadalmat. 
Hogy — most van november közepe — szilveszterig nem iszunk egy 
kortyot se. Ketten együtt: ő segít, beszáll ő is, egyikünk se iszik 


szilveszterig semmit! Na: hát dobott nekem egy mentőövet. 

De hát neem — — 

— Ne, ne hülyéskedj, hát — — 

Mer lehet, hogy a hangulat elkapna, és belemennék — na de hát már 
hazafelé megszegném! Meg hát minek! Már nem tudok hinni — és ezer 
nem is tudom megtartani a szavam. Hazugság lenne ha megígérném! 

— Ne — mondom -, kérlek, ne kérjél ilyet tőlem! 

Persze hogy nem mindig iszom azér. Mer nem is mindig van 
pénzem. És azér kölcsön nem kérek — ez még megvan azér, hogy 
kölcsön nem kérek. 

Meg van az is, hogy ha tegnap nagyon berúgtam, akkor ma 
RETTENETESSEN nem kívánom, és nem iszom. De holnap, ha tiszta 
leszek, már csak arra vágyom megint! 

Meg olyan is van, hogy jön valami, amibe azt gondolom hogy 
megkapaszkodhatok, és akkor pár napig nem kell — csak hát aztán 
persze mindig — — 

Szombaton az Emmáéknál voltam, hívtak mer szőnyeget kellett 
porolni, és soká tartott, ottragadtam jó későig, este meg — egészen fura 
volt — összejöttem a Krisztinával, az Emma barátnőjével, vagy a 
Sótonyi barátnőjével, vagy minek mondjam. Elkezdtünk dumálni a 
Krisztinával, és valami fantasztikusan igazian sikerült beszélgetni vele, 
mind a ketten jól bepörögtünk, kimentünk a kisszobába és ott éjjel 
háromig — hát a Sótonyi-nál kurva nagy szabadság van, csak engedélyt 
kell kérni rá — hát borzasztó, de most valahogy még ez se tudott 
zavarni, úgy éreztem, hogy ez most nekem BAROMI fontos, és hogy 
talán most mégis — — 

Másnap vasárnap volt, és nem ittam egész nap semmit. Nem az 
hogy erőltettem hogy ne igyak — nem is kellett! Meg még hétfőn 
reggel se ittam. Valahogy úgy kezdtem volna megindulni — én nem is 
tudom hová! 

És akkor hétfőn délelőtt a gyárba fölhívott az Emma. Hogy hát ő 
nem szeretné ha én félreérteném a dolgot, és olyasmiket gondolnék 
amikről szó sincs, mer hát a Krisztinának én nyilván nagyon 
szimpatikus vagyok, így haveri szinten, meg hogy jó jó, egy szombat 
este az egy szombat este, de természetesen ugye — meg satöbbi. Hát én 
alig is válaszoltam, csak annyit hogy , igen, igen, persze, igen", na és 
akkor hogy nagyon örül hogy én ilyen értelmesen fogom föl a dolgot, 


és hogy ne felejtsem el hogy csütörtökön parkettát lakkozunk. 

Visszatettem a végin a kagylót, aztán megálltam a műhely közepin 
— és körbenéztem, hogy hol itt egy kocsma! 

Na szóval így valahogy megy ez. 

A vagonkirakás arra is jó volt, hogy kurvára el tudtam fáradni vele. 
Hogy eldőltem tőle, elájultam — nem kellett beosztani, hogy na most 
lefekszem, hanem elvágódtam és elaludtam. Aludtam hat órát, vagy 
nyolc órát, vagy amennyi jutott — és akkor tovább. És nem volt 
probléma, hogy most ide menjek-e vagy oda, hogy hol legyek, otthon, 
kocsmába, vagy sakkozzak, vagy világgá menjek, dönteni se kellett 
semmiről, csak dolgozni, meg hát amikor leragadt a szemem akkor 
aludni. 

Most az az újság, hogy januártól újra vagonozok. Januárba újra 
kezdek vagont rakni, és akkor lesz újra pénzem. 

Megyek, mer kell a pénz. Nem tudom mennyi pénzt adnak, tán felit 
annak amiér azelőtt csináltam, vagy harmadát — de mindegy, hát kell a 
pénz. Mer inni kell valamiből. Meg létezni. Meg ajándékot venni. Meg 
mittudomén. Sokszor jó az, ha anyámnak tudok adni kétszáz forintot, 
csak úgy — örül neki, boldog tőle. Meg összevásárolok mindenkinek 
mindenféle szart — mondjuk veszek a húgomnak egy cipőt. Fél percig 
örül neki — és akkor az jó. És akkor ha van egy üveg pálinkám, azt 
kibontom, töltök nekik is, megisszuk — tudom hogy evvel csak 
becsapom a helyzetet, mer most csak azér jó mer volt egy kis pénzem, 
vettem pálinkát, meg pár ajándékot — de mégis: mindenki örül, együtt 
vagyunk, még el is néznek nekem egy pár dolgot, és akkor jó, egy fél 
óráig jó. Tudom hogy csak addig tart, amíg ez a hangulat el nem 
múlik, hamar vége — de akkor is: jó. És nincs más. Most jön megin a 
karácsony, veszek mindenkinek valamit. Az Árpádnak kétszázér 
pirítóssütőt. A Zoli feleségének százharmincöt forintér csicsás 
csészéket, mer azokat marhára szereti. Anyámnak bundakesztyűt. A 
húgomnak — mindegy, hát ami jön, nem az a lényeg hogy mit, meg 
mennyiér, hanem csak hogy valahogy, valahogy, VALAHOGY 
létezzünk, meglegyen az az egy vagy két óra meleg! Kéne most 
anyámnak új hűtőszekrény is, az már négy vagy ötezer, hát azt most 
nem tudok, ótépém sincsen, mer még a lemezjátszót törlesztem — hát 
olyan kevés az a pénz ahhoz hogy komolyat lehessen lépni, arra nem 
elég! De arra pont elég, hogy néha egy normális órát tudjak csinálni 


vele. Hát erre kell, ezer megyek megin! 

De ez már csak olyan napról-napra játék. Másra már nem vagyok 
képes. Tavasszal összegyűjtöttem négyésfélezer forintot — aztán 
elbasztam két hét alatt. Arra egyszerűen KÉPTELEN vagyok már, 
hogy ÉVEKEN keresztül gyűjtögessek, hogy számoljam hogy esetleg 
öt év alatt eljuthatok oda hogy veszek részletre egy kis telket, aztán 
megin öt év alatt építek rá egy kis faházat, ahol dobolni tudok — ezt 
már NEM TUDOM megtenni, hát hiába, késő már! Nem, hanem hát 
csak így, hogy néha kapok valamennyit, azt elköltőm, veszek egy kis 
levegőt rajta, aztán újra elölről, megin újra — — 

Hát nem tudom meddig. 

Az ember egy darabig hisz, meg próbálja a dolgot -aztán egy sor 
pofon után oda jut, hogy — hát lehet hogy már nincs több lehetőségem. 
Mer meddig várjak?! És hányszor próbáljam újra?! A dolgokat nem 
lehet erőszakolni, vagy bejönnek szépen, normálisan, vagy hiába -ha 
az ember erőszakot tesz értük, akkor már elveszti az igazságát, az 
igazát, a tisztaságát az egész! Úgyhogy az ember először megpróbálja 
normálisan — hát mindenhez vannak utak -, aztán ha kétszer, 
háromszor, négyszer, ÖTSZÖR is nekirugaszkodott már, és mindig 
újra lerúgták az útról, önhibáján kívül, akkor mi az istent lehet 
csinálni?! 

Na persze ugye mi az hogy , önhibáján kívül". Evvel még eltelik 
valamennyi idő, hogy próbálja az ember saját magára kenni a dolgot, 
saját magát bántani, hogy biztos én voltam a hülye, a rossz. Én pláne 
nagyon ilyen vagyok, hogy ha megvertek, akkor is mindig olyanokat 
gondoltam, hogy most engem nem is vertek meg, vagy ha igen, hát 
megvertek, de hátha én adtam rá okot, biztos annak volt igaza aki 
megvert — hát mindig ezt csináltam! Nade hát egy idő után ez is lefut, 
ezt se lehet akármeddig csinálni! Egy darabig újra meg újra 
végigjárom ezt a kört, de aztán csak rá kell jönnöm, hogy hát bizony 
ÖNHIBÁMON KÍVÜL vagyok vesztes. És akkor — — 

Akkor már aztán csak negyedórákba számol az ember. Nem két 
hónapba, vagy egy hétbe, vagy fél órába -nem, csak negyed órába! Na 
még egy negyed óra, és többet nem várok! Hát komolyan! 

Baromi nehéz — mer az ember csak egy végső esetben tud leugrani 
az ötödik emeletről, csak nagyon-nagyon szorult helyzetbe tudja 
megtenni. Amíg normálisan eszik, alszik, működik a szervezete, addig 


az ösztönei nem engedik meg az ilyesmit, addig nem juthat el egy 
ember idáig. Mondjuk lehet hogy véletlenül elüti valami, mer 
meglátott egy izét a túlsó oldalon, megpróbált odamenni, de már nem 
volt elég fontos hogy körülnézzen mielőtt lelép — így még igen. De 
hogy saját ép akaratából — hát az kurva nehéz! De viszont a másik 
oldala a dolognak az, hogy — hát ahhoz hogy éljünk, valami kell! 
VALAMI kelLENE! Hogy csak azér éljek, mer valakik éppen a világra 
hoztak, az úgy nem megy! 

Azt mondja a Vince, hogy azér nem lehet megcsinálni, mer sok 
emberrel vagyunk összekötve, és akkor ez azoknak is vereség, 
mindnek, így már azoknak is sokkal kevesebb lehetőségük marad. — 
Jó, hát értem. De ebbe mégiscsak én vagyok az érdekes, nem mások. 
Nem azér csinálom hogy példa legyek akárkinek! Hanem mer muszáj! 
A másik meg, ha már a példáról van szó: hát ha tovább csinálom ÍGY, 
EZT, az nem hazugság, és nem rossz példa a többinek? Hát azt 
bizonygassam másoknak, hogy ha hasonló helyzetbe vannak, akkor is 
csinálják tovább?! Evvel nem csapom be őket?! 

Vannak ezek a dolgok, amiket az ember menekülésképpen használ, 
egy házasság, gyerek, ilyesmik, valaki aki nagyon rámszorul — kitalál 
az ember magának mindenféle ilyen ügyeket, és akkor odaáll és 
csinálja, végigcsinálja. Lehet hogy van aki ezt egészen komolyan 
gondolja, nem vallja be magának se hogy ez menekülés, elhiteti 
magával ha csak félig igaz is — hát ott van az anyám! Az állataival, 
meg a mindenféle szerencsétlenjeivel, akiknek állandóan a nyomába 
van! Hát ebbe kapaszkodik! Mer a végső szót ő se meri kimondani, 
nem tudná. És ezer csinálja ezt! Nem tudatosan csinálja, ő elhiteti ezt 
magával — dehát én akkor is tudom! Hogy ez neki is már az utolsó 
negyed. Már nem a saját életét éli, már csak VALAKIÉR él, már apám 
halála óta nem a maga életét éli ő se. 

Hát ez még nekem is egy dobás. Csinálni mondjuk valakinek egy 
gyereket, aztán fölvállalni, és akkor már kötelességből, 
KÉNYSZERBŐL leélni valahogy az életemet — hát igen. Csak ez 
nekem azér nem megy, mer én eleve tudom hogy ez hazugság. Mer az 
ilyen dolgok önmagukba igazak, de nekem csak kitalált ürügyek 
lennének! Anyámnak is csak azér igaz ez, mer nem tudatosan csal 
vele, mer ösztönösen csinálja. De hát én meg TUDOM hogy hogy 
állok! Nekem ez már hazugság lenne! És nem akarok egy ilyen dolgot, 


hogy házasság vagy gyerek ilyen szintre lealacsonyítani! 

Úgyhogy ez valószínű ki fog maradni, nagyon valószínű hogy 
kimarad. És akkor pedig ott vagyok, hogy — na még egy negyed órát. 
Aztán — kész. 

Egy héten kétszer-háromszor is eljutok már ide. És ez egyre 
sűrűsödik. Nagyon megyek lefelé. Amikor kiosztják a rendes 
pofonadagomat, például befut az Emma telefonja, vagy amikor jól 
beiszok és mindent olyan világosan látok — akkor ez jön. Egy órára 
csak, vagy másfélre. De ezek a foltok egyre sűrűsödnek. És amikor 
már ezek az órák összekapcsolódnak, egymásba érnek — — 

És nem tudok olyan önző lenni hogy így tovább húzzam! 

És mikor egyik percről a másikra beugrik, hogy elveszítem az 
összes szálakat — — 

Mikor egyszer régen, fönn az Elvirába Mikulásra a Vince 
bekészített mindenféle hülyeségeket a cipőmbe, HOGY örültem, 
milyen FANTASZTIKUSAN boldog voltam! Meg mikor egy Bah- 
lemezt kaptam tőle karácsonyra! Meg a Verocska! — Ami ilyen jó volt 
az életembe, azt mostanába mindig próbálom így előszedni, 
összekaparni magamnak, kirakni magam elé — — 

Lehet hogy nem voltam elég rugalmas hogy kivédjem a dolgokat, 
lehet hogy vannak eszközök az élethez, amiket én nem ismerek, nem 
tudtam megtanulni, lehet hogy én vagyok a hibás — mindegy most már. 
Mer erőm nincs tovább, elfolyt, eltűnt. Ami nem igazi, az nekem nem 
kellett. Ami meg igazi, az meg hát nincsen. Úgyhogy — — 


Átlagos ember vagyok 


Múltkor a Gitta — ő a könyvtárosunk, mentem kölcsönözni és 
beszélgettünk — megkérdezte tőlem, hogy mi volt eddig a legszebb az 
életembe. 

Hát elég furcsa kérdés, és nem is tudtam mit felelni rá. Mer nem 
tudok semmi ilyen , legszebbet" mondani! Nem tudok. 

Szóval én elég átlagos ember vagyok, egy közép-ember, énnekem 
nem volt semmi olyan csodálatos, olyan kiugró — — 

De nincs az a rossz se! Ugye az ember mindig úgy próbálja 
irányítani, hogy nekem jó legyen, egyenletessen jó, és ha ez nagyjából 
sikerül, akkor — — 

Ugye annyira közössen csinálunk otthon is mindent, hogy olyan 
nagy valami, olyan különös élmény nem nagyon adódik. De ugyanúgy 
a gyárba, a munkahelyemen is. És nekem nem is hiányzik ez 
különössebben. Mer hát tulajdonképpen amit közössen csinál az 
ember, az is élmény azér. És nekem ez is elég élmény. 

Lehet hogy ha soká gondolkoznék rajta, eszembe jutna valami, ami 
hát nagyon rossz volt — de nem biztos. Az ember a rosszat elfelejti. Én 
nagyon hamar elfelejtem. De nem tudok a szépre se emlékezni, olyan 
különössebb valamire! Szóval mindenbe az az átlagos, az a jó közép — 

Mi csak hatvanba kerültünk ide Vácra. Apám az pesti, született 
pesti, Tizenhat kerület. Anyám meg dunántúli, várpalotai, ott is 
találkoztak össze. De közbe laktunk még sokfelé — össze se tudom 
pontossan szedni. 

Nagyapám rendőr vót Pesten, közbiztonsági rendőr. Szóval nem a 
legrosszabb körülmények között éltek ők már azelőtt se, nem 
fényessen, de mondjuk az átlagosnál jobban álltak, úgyhogy a fater 
járhatott gimnáziumba is, meg asziszem a két testvére is gimnáziumot 
végzett, és a fater vegyészmérnök akart lenni, mer könnyen tanul, 
nagyon tud a fater. Csak aztán közbeszólt a háború. A nagyfater ott is 
maradt, meghalt a fogságba -én őt már nem ismertem. És akkor így a 
gyerekek se tanulhattak tovább, hanem munkát keresett az öreg és így 
került Várpalotára a bányába. 

Meg ott vót a muter is. Egy darabig ő is a föld alatt dolgozott — 


ugye a háború után, széncsata, meg izé —, ászt így összekerültek. Én 
még Várpalotán születtem, meg a nagyobbik öcsém is. Aztán mentünk 
tovább. 

Elősször tán Dabasra? Alighanem. Kicsi voltam még, alig 
emlékszek Dabasra, csak a Télapóra emlékszek az egészből: bundába, 
lánccal, totyogó öreg bácsi, végigjárta a falut, vitt a gyerekeknek 
mgyorót, diót, almát, és én nagyon féltem tőle — erre emlékszek, másra 
nem. 

Utána Inárcson laktunk. Gépállomás, téeszszervezés — ezek a dogok 
mentek ott akkoriba. Hát sokat ebből se tudok, mer négy éves körül 
voltam csak — ötvenkettes vagyok. Ott ért minket az ötvenhatos 
forradalom, szóval az ellenforradalom is, olyan különössebbet abból se 
láttam, inkább már utólag tudtam meg, az öregnek az elmesélésiből, 
hogy a téesz megmaradt, az inárcsi Fehérakác, ami még máma is menő 
téesz és már akkor is jól ment, és vasvillával őrizték a parasztok az 
elnökkel eggyütt a téeszvagyont. Hogy innen el nem visznek semmit, 
mer aki hozzányúl valamihez azt keresztülszúrják! Hogy kilépni lehet, 
de elvinni semmit — ászt így akkor nem is lépett ki senki. Meg nem is 
volt úgy semmi különössebb probléma, mer a szomszéd falukba 
katonaság volt, úgyhogy túlzottan nem ugrálhatott senki, lapos vót 
mindenkinek. 

Inárcsról kerültünk föl Pestre, a Tizenhat kerületbe. Ott már iskolás 
voltam. A fater akkorára mozdonyvezető lett, de dolgozott a muter is, 
ultrát csomagolt a Fehér úton, meg bedolgozó volt egy kátéeszbe, 
műbőr táskákat varrt, ilyesmiket csinált. Csak viszont nem tudtunk 
megmaradni Pesten se, mer lakás nem volt. Ez az egész állandó 
vándorlás, ez nekünk mind a lakás miatt volt. És ennek csak itt lett 
vége Vácon. Hatvanba fölépült a Décéem, hívták az öreget, megadták 
a lakást — jöttünk Vácra. 

És ott dógozott akkor a fater vagy tíz évig a Décéem-be. Gépszerelő 
lett, mer magas volt már a vérnyomása, nem vezethet gépet tovább. A 
muter meg szallagkezelő lett a Décéembe, meg a Kötöttárúgyárba 
dógozott -csak most nemrég lett ráparancsolva hogy maradjon itthon, 
mer négyőnkre van elég munka itthon is, hát fölösleges hogy azmellett 
még nyóc órát gyárba legyen, amikor a pénz se kell már — nehezen 
ment, mer anyám nem tud nyugodtan ülni otthon, azt lefektetni se 
leheti Hát egész életibe mindig dógozott, meg lehet érteni: ideges ha 


nem nyüzsöghet! De különben a fater is ilyen, összeillenek: 
SZERETNEK dógozni, őnekik nem kényszer a munka! És ezt talán mi 
is örököltük tőlük. 

Tíz év után jött el a fater a Décéemből — olyan főnököt kapott aki 
nem értett a dogokhoz, de azér állandóan belekotyolt mindenbe, nem 
jöttek ki, persze az öreg is nyughatatlan egy kicsikét, ilyen vándorló 
hajlamú ember — meg az van vele, hogy ő mindig előre gondolkodik, 
mindig előre lássa a hibát, hogy az be fog következni! És akkor 
mondja, de persze nem hallgatnak rá, és akkor csak eszi magát, a végin 
tényleg bejön amit mondott, akkor kiborul — na szóval így jött el a 
Décéemből is. 

Hát mivelünk is ezer hadakozik állandóan, a gyerekeivel! Hogy 
lássa előre a dogokat, és akkor bekövetkeznek, és , ugye mondtam 
előre hogy ez lessz!” És igaza van. De hiába, mer a következő 
alkalomkor ugyanúgy csináljuk! Ugye ötvenhárom éves, nagyon nagy 
élettapasztalata van, az idő, de főleg az a háború utáni időszak 
sokmindenre megtanította — és akkor mi meg nem akarjuk átvenni tőle. 
Na nem is hogy nem akarjuk, csak valahogy — amilyen ugye a fiatal! — 
szóval lassabban mint ahogy ő szeretné. Mer a végin csak átvesszük! 
Mer lassan csak muszáj a magunk lábára állni, és sokszor bejön már, 
hogy „de jó hogy az öreg ezt is magyarázta, erre is figyelmeztetett! ", 
és akkor nem kell a saját fejem után menni, hogy ráfázzak vele, hanem 
hát tudom az öregnek az élettapasztalatát hasznosítani magamnak -és 
énszerintem MINDEN fiatal így van evvel, hiába hőbörögnek a 
mostaniak, hogy , nem kellenek az öregek, minek?!", mer a végin csak 
rászorul mindenki, mer hiába, hát csak az öregeknél van az 
élettapasztalat! Ha nem vagyok ellensége magamnak, csak muszáj 
átvennem tőlük! Hogy ne a magam kárán tanuljak meg mindent, 
hanem már egy lépcsőfokról tudjak indulni! Mer jó: van ami 
idejétmúlta, amire már nincs szükség. De van amire meg szükség van. 
És azt át kell venni, meg kell kapni az öregektől! 

És hát nagyon tud a fater. A szakmájába is: hát a motorokhoz 
piszkosul ért! Hogy minden érdekli, ami gép! Ezer is van annyi 
járgányunk. Tud nagyon az öreg — hát hiába, megtanulta a szakmát, az 
alapja megvan neki. Hogy ugye mérnök akart lenni — csak aztán a 
háború mindent elvitt. Elvégezte a gimnáziumot, az érettségije már 
nincs meg neki tulajdonképpen, mer akkor már vitték őket ki 


Németországba, hogy majd ott leérettségiznek — ő meg meglógott. De 
ettől függetlenül az alapja nagyon megvan neki! És él-hal a motorokér! 
Az ÉRZI a motort! Most Pesten dogozik, a vasútnál, motorszerelő. De 
bemegy minden nap korán, sokkal kezdés előtt, hogy ne másodkézből 
tudja meg hogy mi vót éjjel, hanem beszélhessen még a 
mozdonyvezetőkkel, akkor nem kell széjjelszedni mindent, hamarabb 
megtalálja a hibát — na ennyire előrelátó, ennyire tervező, előre 
gondolkozó az öreg! Ott lakunk a gyár mellett a telepen, mellettünk 
megy el a vasút, arra járnak a fater mozdonyai — ugye ő délután otthon 
van, de állandóan fülel, figyeli őket. 

— Na — azt mondja —, holnap muszáj korán bemennem, mer ezt meg 
kell igazítani, nem jól szól! 

Szóval ilyen vájtfülű az öreg a motorokhoz! 

Az iskola nekem már Pesten kezdődött. Hát, , Pesten": a Tizenhat 
kerületbe, Rákosszentmihályon, szóval egy kültelki iskolába, majnem 
faluba. És azér az iskolák között a különbség még ma is érezhető. 
Hiába Pest, de nem volt ez egy nemtommilyen iskola. Rossz se volt 
azér, kimondott rossz, mer emlékszek egy tanárnőre aki első osztályba 
tanított — még ma is szeretem azt a tanárnőt. Egy fantasztikus nő volt, 
egyszerűen FANTASZTIKUS, még ma is azt mondom, hogy olyan 
pedagógus köllene MINDENHOVA! Őnála JÁTSZVA megtanultunk 
mindent, és nem féltünk iskolába menni, hanem SZERETTÜNK járni! 

Na csak aztán ugye az is, hogy fiúosztályba jártam, csak fiúkkal, és 
hát persze ha fiúk így összeverődnek, pláne már úgy hat-hetedikbe — 
nem egy könnyű ügy. Fékezhetetlenek voltunk, az ellógástól kezdve az 
ablakon kiugrálásig minden ment ott az órákon — két tanár tanított 
minket, mer először három volt, de a harmadikat azt elvitték kezelésre, 
egy fiatal énektanárnőt, mer kicsináltuk szegényt. Akkor került oda, 
nagy ambícióval, szeretett volna mutatni valamit, hordta nekünk a 
lemezeket, próbálkozott volna — de hát KIT ÉRDEKELT az ottan! 
Kezdett már akkoriba jönni a bit is, meg hát különben is: a Bahnak 
meg a Lisztnek a szimfóniái KINEK kellettek?! ö meg szerencsétlen 
tépte a haját, ideges volt, kiborult — na hetedikbe már aztán nem is 
tanított, elvitték, elment. 

Mikor hetedikes voltam, akkor jöttünk át Vácra, év közbe. 
Iparitanuló itt lettem már. 

Namost minálunk nem az van, mint sok helyen, hogy a nagymama 


eldönti, hogy a kislányból mi lesz, és akkor , hát igen, jó, akkor ez 
lessz” — nálunk ebbe egyáltalán nem szólt bele senki. Mondjuk egy 
dolog megvolt, az nagyon megvolt: hogy a SZAKMÁT, azt ha törik, 
ha szakad, azt a kezünkbe adják. Abba nincs melléduma: a SZAKMA, 
az mindenkinek kötelező! De már hogy mi legyen az a szakma, az az 
én dolgom volt. Én választottam — de akkor azt végig kellett csinálni 
keményen! Utána már nem érdekes, ha a szakma megvan, azt csinálok 
amit akarok, ha utólag mégse tetszik, vehetem a kalapom és mehetek 
ahova jólesik, hogy mégse ezt csinálom, megszerzek egy másikat, 
harmadikat, akármit, az már senkit nem érdekelt — de a kezdő alapot, 
azt kötelezően megkaptam. Az öreg ebbe nem tréfált! A három évet, 
azt BECSÜLETTEL végig köllött csinálni! 

Úgyhogy mondom a szakmámat én választottam. Nyócadikba 
odanyomják az embernek a prospektust, ott vannak benne fölsorolva a 
szakmák, megnéztem, végigolvastam — így lettem hajóépítő. 

Az hogy továbbtanulni, íróasztal mellé kerülni — ez valahogy föl se 
merült bennem. Meg eggyik öcsémbe se. Valahogy ez minálunk nem 
cikk! Nem: egy SZAKMÁT 

— és kész. Igaz hogy nem voltunk valami csudálatos tanulók, 
eggyikünk se, mer mindegyik olyan közepessen 

— szóval átlagossak voltunk! Olyan normális, átlagos srácok, 
szerettünk csibészkedni, meg főleg nem tanulni, közbe persze ami 
muszáj, azt megcsináltuk mégis — szóval valahogyan végiglavíroztuk 
az iskolát. 

Namost, hogy mér pont hajóépítő akartam lenni -hát lehet hogy volt 
ebbe egy kis romantika is. Szóval az hogy HAJÓ, egy NAGY 
VALAMI, úszik a vizén, és az ember lássa, hogy — hát igen, ezt ÉN 
csináltam, vagy hát ÉN IS csináltam — valahogy ez izgatott. Nem az 
hogy mennyit fizetnek, mit fogok majd keresni! Hanem ez a JÓ 
ÉRZÉS, hogy látom, hogy na ebbe az én kezem munkája is benne van, 
és más is lássa majd, mindenki, amerre csak elúszik az a hajó — ez 
nekem egy hallatlan örömöt ad! És ez nekem ér annyit mint a fizetés! 
Mer ez tulajdonképpen olyan, mint annak a művésznek az alkotása, 
hogy viszontlássa a téren a szobrát, vagy a festményeit a múzeumba 
vagy reprodukcióba az újságba, és akkor — mer nem hiszem hogy azok 
is úgy vennék, hogy na fizettek érte ötszáz forintot, vagy ezret, és kész, 
akkor már semmi közöm hozzá — nem hiszem el hogy ilyen van! Na: 


és nálam sincs ilyen. És talán ezer választottam ezt a szakmát is. Én 
még nem jártam külföldön, nem voltam soha tengerjáró hajón — de 
akkor is, hát a tévé is sokszor mutassa, külföldi kikötő, ott a magyar 
hajó, vagy magyar úszódaru — hát ez a mienké, ebbe én is benne 
vagyok! Még ha nem is pont én csináltam, de MAGYAR, NÁLUNK 
készült — és ez egy borzasztó nagy izét ad az embernek, nem tudom 
kifejezni szavakkal hogy micsodát! Hát ebből tudják mindenütt hogy 
vagyunk, hogy én is a világon vagyok! Na: szóval ez egy nagyon 
kellemes érzés. 

Tulajdonképpen az van, hogy mi már hajóval nem foglalkozunk. 
Mikor én kezdtem, akkor még csináltunk vízibuszokat, csináltunk 
mentőcsónakot, főleg a Szovjetunió számára, még volt részem ebbe is 
egy kis ideig — de utána jött a termékváltás, és most már csak 
konténereket gyártunk. De tulajdonképpen nem esik ez se olyan 
nagyon messze a hajótól, hát azt lehet mondani hogy ugyan az — és ha 
megyek valahol vonaton, meglátom a konténereket: na, ezt én is 
csináltam! 

A másik meg, hogy — hát azóta szereztem egy csomó más szakmát 
is. Mer van egy hivatásos jogosítványom, megtanultam heggeszteni, 
meg akkor ezmellett még van egy lakatos szakmám is. Ha valakinek 
van egy szakmája, akkor az már nem egy elveszett ember. Ha meg már 
három-négy szakmája is van — akkor már ott semmi probléma. így már 
nem tudok félni! Mer ha adódik valami, bármi — hát ott a másik 
szakmám. Vagy a harmadik! Ha valami nem tetszik, ha már 
ANNYIRA nem tetszik: veszem a kalapom és megyek tovább. Mer 
megtehetem! 

Nade egyellőre itt most jó. Jól érzem magam, ez most tetszik — hát 
akkor meg minek mennék máshová. A pénzem megvan, mer most 
húsz forint hatvan az órabérem — ami nem olyan rossz, hát húsz forint 
az átlag a brigádunkba, abba benne van a legmagassabb húsz 
kilencven, meg a kezdőknek a tizenhét forintja is. Mondjuk nem is 
olyan jajde sok ez a húsz hatvan, mer ha azt veszem hogy nálunk még 
segédmunkásba is van olyan hogy a tizenhét forintja megvan, akkor 
nem olyan túl magas az enyém, nade viszont ott van a másik oldala is 
a dolognak, hogy — épp most láttam egy kimutatást — nálunk eggyidős 
mérnök és teknikus közt kétszáz forint a különbség, teknikus és 
szakmunkás közt háromszáz! Na ebből jön hogy törekszenek is lefelé, 


de szabályossan: törekszenek lefelé föntről! Hát érthető! — Na 
mindegy, csak azt akarom kihozni evvel, hogy nem rossz a pénzem, 
olyan négy, négyezer kettő jön ki egy hónapra, és — szóval hát jól 
érzem magam! 

A két öcsém gépszerelő lett, mind a kettő. A nagyobbik két évig 
dolgozott apám mellett, és nagyon megszerette meg megtanulta a 
teknikai dogokat — szóval ugyanúgy mint a fater: hogy ÉRZI azt a 
gépet! Most nálunk van különben, az én brigádomba, úgyhogy az öt 
éve alatt ez neki már a harmadik munkahelye — hát mondjuk a 
vándormadártól messze van még, de — hát keresi a helyit, na. Van 
ilyen! Elősször téemkás volt az Izzóba, azután került a faterhoz 
gépszerelőnek, de két év alatt megunta — elég sok körülmény 
közrejátszott benne. Fiatal volt, egymagába, csupa öregek között - 
ilyenkor könnyen elkezdődik a súrlódás. Ha sok öreg között van egy 
fiatal, az egy idő után általába fölőrlődik. Főleg olyan esetbe ha többet 
tud az öregeknél! Mer ezt még ma is rossz szemmel nézik. Mer az az 
öreg lehet hogy nem is próbálta továbbképezni magát, csak a 
rutinjából akar megélni, de avval eggyütt se tud annyit mint egy most 
szabadult fiatal, aki úgy többé-kevésbé odafigyelt hogy mit tanítanak 
abba az iskolába. Hát a műszaki dogok olyan hamar fejlődnek, hogy 
sok öreg csak néz, csak pislog! A fiatal meg már eleve ezt az újat 
tanulta, hát persze hogy jobban tudja! Szóval van ilyen, és az öcsém a 
végin megunta, eljött — nem érdekes, mer most jó helyen van, nálunk 
megmarad talán. Ha meg nem, mehet tovább keresni jobbat, van még 
ideje! 

A kissebb öcsém — hát ő még ipari tanuló, most utolsó éves. Most 
van épp abba a „ki ha én nem” korba. Tizennégy éves, még nem 
vedletté le ezt a stílust, hogy majd ő megmutassa, meg mittudomén — 
hát mint minden fiatal! Biztos én is ilyen voltam! Például most vett 
neki a muter egy farmert. És, ugye most divat ez a marhaszűk szárú 
nadrág — fogta, összevarrta magának szükre. De úgy hogy alig fér 
bele! Persze ugye próbálja az ember fogni kicsit, én is: 

— Hát hülye vagy, minek csinálod? Nézd, úgy nézel ki benne mint 
egy okádék —— 

de hát hiába, ez kell most neki. Most ez a divat — hát jó, csinálja! 
Majd kinövi! 

Különben jól vagyunk, szeressük egymást mind a hárman. Egymás 


dolgába nem avatkozunk — ez nálunk nincsen. Szóval én még azt se 
tudom, hogy az öcsém kinek udvarol, vagy hogy udvarol-e! Mer az az 
ő dóga. Van mikor leülünk, megbeszéljük a problémákat — de ahhoz 
nekem tulajdonképpen nincs közöm. A magunk útját járjuk! Vagy a 
munkahelyen is: én a brigádba beosztottam az öcsémet — de különben 
ugyanúgy van ott mint akármelyik másik tag, én az ő dolgába nem 
szólok bele! 

Még leginkább az öreg szól ránk, ő azér néha úgy beleszól az 
ügyeinkbe, ő azér ojt bennünket. Kell is kicsikét, mer az az igazság 
hogy eléggé lusták vagyunk. A fater meg mindig duruzsolja, hogy azér 
érdemes egy kicsit tanulni is. Mer minekünk még sokáig kell dolgozni, 
messzi van még a nyugdíj, addig meg minden fejlődni fog, és az 
embernek lépést kell tartani! Hogy lemaradni nem szabad a kortól — 
mindig ezt próbálja nyomni az öreg, és hát igaza van. Eggyik öcsémbe 
se látom azt az ambíciót, hogy olyan nagyon nagyot akarnának ugrani 
előre — nade ha nem is akar ugrani az ember, csak helybe akar 
maradni, manapság már akkor is tanulni kell! 

Úgyhogy jót akar a fater — és tud is tanítani minket! Mer ő 
MINDENNEL szeret foglalkozni, és MINDENHEZ ért! Hát el lehet 
gondolni: volt már gépkocsivezető, mozdonyvezető, bányász, 
gépszerelő, de ugyanúgy ért az elektromossághoz, vagy a fotóhoz, 
vagy vagy vagy — szóval MINDENHEZ, na! Úgyhogy nem lehet 
odamenni hozzá valamivel, hogy ő ne tudjon segíteni -vagy ha nem 
tudja kapásból, megnézi egy könyvbe, amiből én semmit nem tudnék 
kiolvasni! Ilyen a fater! 

És — hát ugye fiatalok vagyunk, mibennünk még megvan az a 
bizonyos meggondolatlanság. Az öreg meg NAGYON tud mindent 
előre! ö megmond mindent már jóval előtte — aztán ha mégis a magunk 
feje után csináljuk, és mellé megy a dolog: 

— Na ugye! Hát most köllött ez? 

Úgyhogy azér az ember lassan-lassan már belássa, hogy 
érdemes ráhallgatni, mer — hát hiába: neki van tapasztalata! Nekem 
még kevés! Mondjuk ha jövök el hazulról a kocsival, aszondja az öreg: 

— Vigyázz, csúszik az út, nem köll idegeskedni, csak finoman — és 
most már kezdem azér úgy megtanulni, hogy — hát igen. Az öreg tudja 
mi van. Inkább ráhallgatok. Jobb mint hogy hülyeséget csináljak! 

Minálunk otthon így egymás közt nagyon jó a hangulat. 


Tegeződünk, az öregekkel is — hát én nem is tudnám elképzelni 
másképp! A szomszédéknál: az öreget a FIA magázza! Hát amikor 
elősször meghallottam, énnekem leesett az állam! Hát a SAJÁT 
VÉRE, és akkor — hát hogy lehet ez?! Meg filmekbe is látom, például 
most a Mogador lakóiba: HÁZASTÁRSAK, és magázódnak! Már 
engedje meg a világ, hát vagy van közöttük bensőséges kapcsolat, 
vagy nincs! Na mutassa azért a film, hogy van bensőséges kapcsolat, 
mer ott a négy gyerek — és közbe akkor mégis — — 

Úgyhogy mondom én ezt el se tudom képzelni, hogy hogyan 
lehetséges ez, meg hogy mire való. Mer jó, hát egy idegennel 
magázódik az ember — habár énszerintem még ez is egy hülyeség, és 
ez is csak nálunk szokás. Mer akár a Szovjetunióba, akár Nyugat- 
Európába is nagyon sok helyen az idegenek is tegeződnek! Láttam 
tévébe: Svédországba a TANULÓK tegeződnek a TANÁROKKAL! 
Minálunk mér nem lehet? 

Na persze van azér egy másik oldala is ennek — mer nálunk viszont 
a tegeződés sokszor elfajul. Szóval ha már tegeződünk, akkor eggyik- 
másik azt hiszi hogy már mindent lehet. Na ez megvan azért! 

De azér benn a gyárba sincsen semmi probléma evvel. A 
brigádunkba is mindenki tegeződik — „Gyula így", „Sanyi úgy", „Jenő 
menj a izéba”, ennyire. De mindenki! És az öregekkel is! Negyvenöt 
éves, de , Feri" az is, vagy a csúfnevin ha van neki, mer legtöbbnek 
van ilyen ragadványneve, hogy Ragacs, vagy Hernyó, vagy Csöpi — de 
ebből nincs soha probléma! Otthon meg: hát persze hogy tegeződünk! 

Öten vagyunk a családba, háromszobás a lakás. Ahol a tévé van, 
anyám abba a szobába alszik — mer anyám nagyon szereti a tévét, ö 
avval kel, avval fekszik, amíg műsor van, nézi! A nagyszobába alszik 
a fater meg a kissebbik öcsém, ott van a rádió, mi a nagyobbik 
öcsémmel ketten a középső szobába. Mindenkinek van egy 
egyszemélyes heverője, nem rugdossa a másikat, kényelmessen 
elférünk — — 

Nade ez csak az alvás. Mer amúgy nálunk a lakás, az EGGY egész. 
Ajtó nincsen, az ajtók le vannak véve, be vannak rakva a szekrény 
mögé, csak sötétítőfüggöny van a szobák közt — hát minek az ajtó? Hát 
a lakást azér tartsa az ember, hogy használja, mi az egész lakást 
használjuk, hát azér van, nem? Minálunk nincs tisztaszoba, mint 
eggyes helyeken, mi közössen vagyunk az egész lakásba! 


Meg közös a kassza is. Mindenki a közös kasszába tesz mindent, és 
ha szükségem van valamire, és van rá lehetőség, akkor a közös 
kasszából veszem ki a pénzt. A muter a pénzügyminiszter, ő a 
rezsiköltséget féreteszi, meg a kosztpénzt is kiveszi, és akkor ami 
marad, azt el lehet költeni. Ruházkodásra, erre, arra, különböző 
dogokra! Úgyhogy ha mondjuk nekem kell kétszáz forint egy bizonyos 
valamire, akkor szólok a muternak, hogy erre meg erre kell, — Igen, 
van, lehet! — és kiveszem. Mer van, hát arra van! Amúgy én pénzt 
nemigen hordok magamnál, mer nem tudok túlzottan vigyázni rá, ez 
egy rossz izé nálam, hogy nem tudok bánni vele 

— de nincs probléma, mer ha kell, szólok, kiveszem, viszem! Vagy 
az öcsém is, mind a kettő: ha mondjuk el akar menni valamelyik 
moziba, szól, és viheti a pénzt, nincs semmi izé! Hát a kissebbik még 
gyerek tulajdonképpen, harmadéves iparitanuló, neki mi kell? mozi, 
fagylalt, ilyesmik — de eggyikünk se nagyon szórja a pénzt! És ez a 
közös kassza jó nagyon — mer kocsit én nem vehettem volna magam! 
Azt csak közössen lehetett! Abba benne van a fater munkája, a muter 
munkája, az enyém, az öcsémé — ez csak így megy! Ha valami 
nagyobb vennivaló van, mondjuk egy motor, vagy új tévé kell, bútor, 
vagy szőnyeg — akkor mindig közössen döntünk. Leülünk, és 
megbeszéljük. Van vita is! De össze nem veszünk. Van úgy hogy két 
hétig vitatkozunk 

— mint most a kocsin is, hogy ilyet vagy olyat, így vagy úgy —, de 
olyan komolyabb veszekedés, hogy aztán nem beszélünk egymással, 
meg mittudomén, mint eggyes családokba szokás, olyan minálunk 
soha nem volt meg nincsen. Szépen közössen eldöntsük! És — na 
szóval itt van az öregnek a nagy előrelátása. Hogy ő mindig nagyon be 
tudja kalkulálni az előre nem látható dogokat is. Szóval nagyon tud 
tervezni, ö tervez, tulajdonképpen, de mégis közössen döntünk — nem 
rossz Így, jó így! 

Nekünk akkor lett jobb, amikor én is elkezdtem keresni. Meg akkor 
lett MÉG jobb, mikor elkezdett a nagyobbik öcsém is keresni. 
Akkoriba egy kis ideig anyám se dógozott, aztán utána visszament 
mégis pár évre, és így — hát most megvan mondjuk ami kell. 

Amikor még csak az öreg keresett, egymaga — na szóval nem 
mindeggy azér, hogy havi ötezerből él-e egy ötfős család, vagy havi 
tízezerből, tizenötből! Most így mégis többre van lehetőség, többet 


meg lehet engedni. Most mondjuk a kissebb öcsémnek kell egy ilyen 
farmer, vagy egy olyan dzseki — nem probléma! Meg lehet venni, 
minden további nélkül! De amikor még én voltam ennyi idős, mint ő 
most, akkor hát bizony probléma volt. De ez egy olyan dolog: hát én 
most lázadjak föl azér, amér őneki olyan dogokat is meg lehet engedni, 
amilyeneket nekem még nem lehetett? Hogy , hát neki lehet, pedig 
nekem akkor nem lehetett?” Hát annyi eszem már van azér, hogy ezt 
fölfogjam: akkor nem volt meg a lehetőség, most megvan a lehetőség, 
mer fejlődés van a világba — ászt kész, el van intézve. Hát 
tulajdonképpen épp EZ A JÓ, hogy fejlődik a világ, hogy az anyagi 
lehetőség mindig jobban nő! 

Mi különben nem hajtunk a pénzre. Mer az öregnek is van egy 
nagyon jó mondása: ha már minden napra van kenyér, van ennivaló, 
meg a fejünk fölött födél, akkor már nincs probléma. Az már elég 
ahhoz hogy ÉLJEN az ember. A többi, ami ezen föllül van, az már 
olyan, hogy ha van, van, de ha nincs, az se tragédia. Úgyhogy 
minálunk nincsen az a lóverseny, hogy na gyerünk, hajtsunk, hogy 
minél több legyen, meg amink van azt se rakjuk vatta közé, hogy 
megőrizzük, fényesre törölgetve — nem. Hanem ha van valamink, az 
arra van hogy használjuk. 

Na, hát például az autó! 

Az első kocsit én összetörtem. De totál összetörtem! Mentem reggel 
dolgozni, és nem messzi hazulról befordultam vele az árokba. Máig se 
tudom hogy mér! Egyszercsak az árokba voltam — és kész. De tiszta 
ripityára ment a kilenchónapos kocsi! Olyan hülyén ütődött meg, hogy 
az egész elcsavarodott, a karosszériája teljessen összetört. 

És az öreg, mikor mentem be hozzá és mondtam hogy mi van, csak 
annyit kérdezett, hogy nekem lett-e valami bajom. Meg másvalakinek 
csináltam-e valamit. Nem? Semmit? Akkor le van szarva! És nem 
zavartak el hazulról, vagy izé, egy rossz szava nem volt az egészér a 
faternak! Kijött velem, megnéztük a nyomokat, hogy mi a fenét 
csinálhattam — mer a rendőrséget nem érdekelte, hát magamnak 
csináltam a harmincezer forint kárt, semmi közük hozzá —, a faterral 
még hetekig rágtuk magunkat meg vitatkoztunk, hogy hogy is lehetett 
ez az egész, de még csak annyit se mondott senki hogy hülye vagyok! 
Eladtam hatezerér amit közössen vettünk huszonötér — és rá hat 
hónapra megvettük a Moszkvicsot, ami most van. 


Úgyhogy mondom, ezekbe a dolgokba mi nem egészen úgy élünk 
mint mások. Hát csak elnézem a rokonokat Várpalotán, a muternak a 
családját — hát ugye: egy falu. Vagy tíz éve város már Várpalota, de 
azér CSAK falu mégis. Mer érezni mindenkibe azt a hajtást, azt hogy 
na most én túlteszek azon a másikon. Hogy ha az lépett eggyet, akkor 
most nekem is kell ugranom kettőt, meg így tovább, mindig a másik 
elé! Nagymuterék tösgyökeres odavalók, és ott élnek egyrakáson, 
anyám minden testvére — de a nagymuter az bele BETEGSZIK ebbe, 
hogy az állandó hajtásból mindig az az állandó idegesség, meg hogy 
most jaj mit szólnak mások, amér mi ezt meg azt csináltuk — hát falu, 
na! Igaz nincs velük sok kapcsolatunk, de azér csak lássuk őket néha, 
vagy odamegyünk, vagy ők jönnek — és mindig eszembe jut ha velük 
vagyok, hogy én úgy nem tudnék élni. Abba az örökös versenybe, 
idegességbe, veszekedésbe! Énszerintem így értelmessebb, ahogy mi 
csináljuk. Mi nem függünk senkitől, nem versenyezünk senkivel se — 
ÉLÜNK! 

Nekem a katonaság nem volt rossz. Elég jó helyem volt. Hallani 
sokaktól, hogy ilyen nehéz volt meg olyan kínlódás — fene tudja. Én 
nem szenvedtem! Lehet hogy szerencsém volt — habár énnekem nem 
szokott szerencsém lenni, inkább pekkes vagyok mindenbe. Mer 
például más csinálhat akármekkora szabálytalanságot, elmegy — de én 
ha csak fél lábbal lelépek a járdáról, engem elkap a rendőr és fizetek. 
Úgyhogy meg is szoktam már, inkább nem csinálok semmit, mert 
nincs hozzá természetem! 

De az biztos, hogy a katonaságot megúsztam. Pedig elég 
sokmindenbe benne voltam — mégse volt probléma. Összessen két nap 
fogdával megúsztam a két évet! Pedig csináltunk annyi mindent! De az 
ember valahogy mindig elsimíttatta. 

Jó helyem volt, gépkocsivezető voltam — hát ez is nagy előnyt adott. 
A másik meg, hogy költöző alakulat voltunk. Itt töltöttünk le Vácon 
hat hónapot, utána meg mentünk Győrbe, építettük magunknak az új 
laktanyát — és evvel el is ment az idő. Hol melózott az ember egy 
kicsit, hol lógott valamennyit — és már el is szaladt az a két év. Elég 
sokszor itthon is voltam, mer közel voltunk, meg könnyen is 
mozogtam — ki lehetett bírni. Különben katonaságnál tanultam meg 
kocsit vezetni tulajdonképpen — előtte már levizsgáztam, de ott 
rázódtam bele, rutint szereztem: húszezer kilómétert lenyomtam 


különböző teherkocsikon. Dógoztunk mezőgazdaságba is egy hónapig, 
fuvaroztam ott is — szóval nem az az igazi katonaélet volt ez. 

Nameg a másik: hogy egy jó társaság jött össze. Ott befogadták az 
embert! És ott egy szakasz, az TÉNYLEG egy szakasz volt, egy test 
egy lélek! Ha vót benne egy csibész, a többi kiállt érte! Mer az ment 
hogy mindenki eggyér, egy mindenkiér! Úgyhogy ha mondjuk egy 
ellógott, a VÉGTELENSÉGIG falaztunk neki! Volt olyan hogy álltunk 
büntetésbe két ellógott emberér, órákon át! És tudta mindenki hogy hol 
vannak, de senki meg se nyikkant, nem köptük be! Aztán jött a 
törzsfőnök, és elzavart minket a francba. Mer rájött hogy úgyse fog 
megtudni semmit! 

— Nem érdekel hol vannak, menjenek a fenébe! 

Na szóval ilyen banda volt ott. Nagyon jó haver mind! 
összetartottunk! És ez egy érdekes dolog, mer volt ott olyan egység is, 
hogy meg tudták volna fojtani egymást egy kanál vízbe. Nálunk meg 
pont fordítva! Ha valaki valamit csinált, ki mertünk állni érte, hogy ezt 
MI csináltuk — és az a fura hogy a górék se haragudtak ránk ezer, a 
vége az lett hogy még inkább mi voltunk a kedvencek! 

Hát aztán leszereléskor széjjelszéledtünk, nem maradt kapcsolat 
eggyel se — de bármikor bármelyikkel összefutunk az utcán, örömmel 
megismerjük egymást most is. Hiába vót csillagos, akkor sincs harag! 
Én csak egyetleneggy emberre haragudtam ott meg — de az jobb ha 
nem kerül elém. Azt nem felejtettem el máig se, pedig már négy éve 
hogy leszereltem! Mer egy szemét vót, egy hugyos szar! 

Õrségbe vótunk, kiskatonák, kopaszok, még a régi 
baraklaktanyába. Nyár vót, meleg — és a szomszéd toronyba a gyerek 
elaludt. Elálmosodott, ászt hozzáfogott és szunyáit. És, jött kintről egy 
kocsi, nem hozzánk tartozó tisztek. Hát én füttyögettem ott a komának, 
meg mindent elkövettem — de ez föl se vette, aludt tovább. Ezek meg 
kiszúrták, hogy elaludt az őr. De nem lett belőle semmi különös, nem 
lett volna semmi! Eltelt már egy HÓNAP, és ez a szemétláda akkor jött 
elő! Jöttem volna haza, szabadságra, föl voltam már öltözve 
kimenőruhába, papír aláírva, minden — és akkor ez a Mózes tizedes 
lement az ügyeletes tiszthez, és elintézte, hogy én ne mehessek 
szabadságra, amér nem szóltam hogy elaludt az őr! De egy 
HÓNAPRA rá! A papírt áthúzták, gyerünk vissza — és EGÉSZ NAP 
EGYEDÜL takarítottam benn a körletet, eltávozás helyett! 


Hát ezt a hapsit én ott helybe meg tudtam volna ölni. Minden 
további nélkül! Úgy megvágni, hogy megdögöljön! Egy piperkőc 
selyemfiú, szar buzi, mindig a legkülönfélébb kölnik, szprék — 
ÁLLATI egy manusz volt! De senki nem csípte, mindenki utálta! Egy 
évre utána leszerelték valami betegség miatt — na mikor már civilbe 
volt, megmondtam neki: 

— Öregem, a vasutat meg az országutat kerüld! Mer ha én egyszer 
még találkozok veled, jobb ha veszed a nyúlcipőt, elhúzod a csíkot, 
hogy még a PORT se lássam utánad! 

És máig számontartom a komát: Mózes Sándor, dunakeszi gyerek, 
asztalos a szakmája — még egyszer hát — hogyha elémhozza a sorsa, de 
akkor — — 

A másik meg, aki lecsukatott, egy főhadnagy — ott egye meg a fene, 
az már nem is zavar, őrszolgálati vétség — de egy kabaré volt az egész. 
Választás volt épp, és szesztilalom, én meg őrségbe álltam a kapunál — 
és jön be ez a Dobsa főhadnagy a városból a haverjával, de jó 
részegen. Én meg nem engedtem be őket, mer ittasok! Ott óbégattak 
egy darabig, aztán hátramentek és a kerítésen át kiabáltak be, hogy , ez 
a hülye nem enged, küldjetek valakit, váltsátok le!” De félt, be vót 
szarva, nem mert már a kerítéshez se közel jönni, mer ráfogtam a 
csuzlit! Még egy órám vissza volt, de leváltottak — hát persze mind 
haver volt az összes tiszt! — na akkor mert a Dobsa bejönni a kapun. 
De akkor is csak a fal mellett, lőtávolon kívül, ott lapult, onnan 
ordította hogy kinyír, lecsukat — hát nálam volt még a fegyver, azt nem 
vehetik el! Fölvittek az őrszobára, kitáraztam — na akkor mert bejönni 
a Dobsa, de még akkor is csak az ajtóba maradt, nem csukta be maga 
mögött az ajtót, fogta a kilincset, hátat fordítani se mert nekem, úgy 
félt! Szemét egy pali volt! 

Na ezmiatt csuktak le két napra. Hát röhej! Olyan vót, hogy a 
tisztek nem ettek májat, de én májat ettem a fogdába! Mer egy olyan 
gyerekkel voltam becsukva, aki a szakácsoknak a haverja volt, 
úgyhogy végigzabáltuk azt a két napot! 

Na, szóval ennyivel megúsztam a honvédséget — ki lehetett bírni. 

Egyvalamit utálok: ha beteg vagyok, ha betegállományba kell lenni. 
Mer én unom magam tétlenül! Én nem bírok feküdni — inkább 
beszedek valamit, kikezelem magam valami szarral, és makszimum 
két, három nap után már megyek, mer megbolondulok ha nincs 


melóm! Volt olyan, hogy eltört az ujjam, négy hétig betegállományba 
voltam — de én olyan beteg voltam hogy az nem igaz. Nem az vót a 
betegségem hogy az ujjam el van törve — hanem HOGY BETEG 
VAGYOK! Hogy otthon köll ülni és nincs semmi! Mer a kezem miatt 
otthon se tudok semmihöz nyúlni! Levetitek egyszer a körmömet mer 
begyült — hát nem tudok vele dó-gozni, otthon se, mer a bekötött 
kezemre vigyázni kell, ha koszos lesz, leszúr az orvos, balkézzel, 
félkézzel meg mit lehet csinálni? — húú de rossz vót! Szóval én attól 
vagyok legbetegebb, ha betegállományba vagyok! 

Pedig nem is értem, mer közbe meg lusta vagyok. Nagyon lusta! 
Tudom magamról. Ez az eggyik nagy hibám, hogy engemet nagyon 
nehéz megmozdítani valamire. Hát minden hobbim így maradt abba, 
hogy — eluntam, lusta lettem hozzá, hagytam beporosodni. Mikor még 
nincs meg, akkor ez kell, az kell, búú, NAGYON kell — aztán mikor 
már megvan, csináltam egy darabig, akkor — na, elég volt, lusta 
vagyok már hozzá. Ilyen vagyok! És közbe azt mégse bírom ki, ha 
nem dolgozhatok semmit! 

Szóval azt lehet mondani, hogy melózni eléggé szeretek. 

Nem tudom más hogy van vele, én csak magamat látom, nem 
nyilatkozhatok más helyett — de én jól érzem magamat munkásnak. 

Sok olyat ismertem már, hogy príma esze volt, és próbáltuk 
meggyőzni, mások is, én is, hogy menjen tanulni — húzódoznak tőle. 
Én legalábbis nem nagyon találkoztam olyannal, aki szeretett volna 
íróasztal mellé kerülni. Mer — én mindig aszondom —: a pénz, az itt 
van. Ha valaki hozzá van szokva, hogy három, meg négy, meg ÖTezer 
forintokat visz haza — elmegy tanulni, följebb jut: eggyik napról a 
másikra EZER forinttal kevesebbet kap! Mer egy mérnöknek ez már 
más. De ha valaki csak úgy az íróasztalnál is annyit keres mint én, az 
már osztályvezető, vagy még nagyobb. Az ottani olyan pici ember 
mint én vagyok, az SENKI, az kétezret, kétezer kettőt ha kap — hát 
akkor meg? 

És azér van az emberbe egy olyan dolog is, hogy -hát így lássa a 
keze munkáját. Hogy igen, ezt itt én csináltam! És azér ez egy nagy 
erő. Hogy ez kézzelfogható! Nem egy papírhalmaz, amit se megenni 
nem lehet, se biciklizni nem tudok rajta! Ha én csinálok valamit, arra 
ránézek utána — és akkor az egy ÉRZÉS. Jó, elhiszem, lehet annak is 
valamilyen érzése, aki papírral dolgozik — de azér az nem ugyanaz, 


NEM EGGYENLÖ! Mondjuk egy mérnöknek, annak ez is más. Ott 
már megin lehet hogy megvan az alkotás öröme. Nade hogyha én 
hagyom magamat hogy elinduljak fölfelé, akkor nem mérnök leszek, 
hanem leraknak egy íróasztalhoz hogy az anyagnyilvántartási 
kartonokat aláirkáljam — amit egy gép is meg tudna csinálni! Hát arra 
én nem vágyok, ha akármilyen színű köpenyt adnak hozzá! Nem, 
akkor már jobb melósnak lenni. 

Énnekem az, hogy előbbre lépni, már úgy hogy följebb kerülni, 
irodára, főnöknek — ez meg se fordult a fejembe. Meg ugyanúgy a két 
öcsémnek se. Az hogy melózik az ember, fizikai állományba, ez 
minálunk családi dolog, az öregektől mi ezt kaptuk. Hogy azok fehér 
köpenybe vannak — hát istenem. Meg hogy öltöznek — igen, de sokszor 
a fizetésükön föllül öltöznek! Csak hogy mutassák hogy kicsodák! 
Meg hogy ők hétre járhatnak hat helyett — igen, de én állítom hogy ez 
nem is jó nekik, mer én kettőkor végzek, a délutánom megmarad! 
Csak annyi az egész, hogy ez egy önérzetessebb dolog, a prolik után 
járni! Nade evvel nincsen megfizetve az az ember! 

Na nem azt mondom, hogy a főnökök nálunk ilyenek, hogy ezekkel 
a hülyeségekkel ugrálnak — mer nagyrésze nem ilyen. Legtöbbje 
melósból került föl, nálunk volt már iparitanuló is, és a tudása alapján 
lett kiemelve -hát például a művezetőknek legalább a kilencven 
százaléka ilyen nálunk. Hogy tanult, kinevelődött, fölkerült — és ez 
nagyon jó a gyárnak! Meg hát neki magának is előmenetel 
tulajdonképpen — csak az biztos hogy az ember nem törekszik utána. 
Mer nem éri meg. 

Közbe persze van az, hogy — hát tanulni KELL. Az öreg is ezt 
magyarázza mindig, meg hát én magam is látom, tudom — mer ma már 
ez alapvető követelmény. Ugye az állandó műszaki fejlődés, ami egyre 
nagyobb léptekkel halad, ezt hozza magával. És most kell tanulnom, 
mer most könnyebb mint öreg fejjel. Meg hát lemaradok másképp! 
Csak meg kell nézni az álláshirdetéseket, hogy kiket keresnek 
fölvételre: , autószerelőnek érettségivel", , tévészerelőnek érettségivel" 
— végig ez megy! Habár lehetne evvel is vitatkozni, mer jó, hát 
szükséges az az alapműveltség-növekedés, mindenkinek jót tesz — csak 
azér mégis jobb lenne egy olyan iskolarendszer, ahol minden egybe 
van. Mint a Szovjetunióba! Hogy tizenkét év iskola, abba benne van az 
általános, a szakma, az érettségi, és akkor legalább tud az a fiatal maga 


választani szakmát, nem gyerekfejjel lökik bele valamibe! Széles 
alapja van, érett fölfogása mire végez -úgy már sokkal könnyebb 
kezdeni valamit! 

Én a gimnáziumot elkezdtem estin. Aztán hogy jött ez, hogy 
csoportvezetőnek tettek — második közepin abbahagytam. Mer ez így 
nekem sok volt egyszerre. De hát majd folytatni fogom, nyilván 
folytatni fogom — mer máma rá van az ember KÉNYSZERÍTVE! 
Szóval nem az, hogy valami konkrét tervem lenne avval az 
érettségivel, hogy na majd előbbre jutok vele — mer nem akarok 
sehova se jutni. Mer még VIGYÁZOK is rá, nehogy előbbre kerüljek! 
Ugye máma már mindenhogyan lökdösik előre azt a szakmunkást, 
hogy tanuljon, szerezzen érettségit, utána egyetemi előkészítő, minden 
— ez egy-részbe jó. Mer így akkor a munkásokból lesznek a vezetők, és 
csak így lehet hogy ne szakadjon el a vezetés a munkásoktól, ami ugye 
egy hallatlanul rossz dolog lenne. Csak közbe viszont ÉNNEKEM 
nem érdekem hogy előre kerüljek! Mer úgy érzem hogy nem éri meg. 
És énszerintem mindig jobb is hátul lenni, jobb nekem ha én vagyok a 
százhuszonharmadik kis senki, akinek kiadják hogy ezt kell csinálni, 
azt kell csinálni — megcsinálom, ászt kész. De hogy én vezető legyek?! 
Nem érzem értelmit. Nagyon hálátlan dolog az, főleg a 
középvezetőknek. Művezető, üzemegységvezető — fölülről is rúgják, 
alulról is marják, minden ostor rajta csattan. Mint énrajtam is, kicsibe, 
a csoportvezetőn — habár szerencsére eddig még mindig megúsztam a 
dogot, szépen kimásztam belőle. 

— Na úgyhogy mondom én életem végéig itt leszek melós, vagy 
mondjuk csoportvezető, a nyugdíjig, mer én nem törekszek fölfelé. 
Meg az is, hogy én lusta ember vagyok! Fölöslegessen nem szeretek 
ugrálni! A másik meg, hogy 

— hát én jól érzem magam így. Jól érzem magam! Persze ettől 
függetlenül azér tanulni, azt fogok. Legalább azt az érettségit 
megszerzem. És nekem nem is lesz nehéz, mer az öreg nekem 
mindenkor segíteni tud, még a gimnáziumi anyagba is — ami ritka 
dolog pedig! Ha bármikor valamit nem értettem, leült, megmagyarázta 
— amivel én játszva lehettem volna kitűnő is, nem azon múlt! 

Szóval mondom meg akarom szerezni azt az általános műveltséget, 
mer úgy érzem hogy szükségem van rá. Nem az előrejutáshoz, hanem 
ahhoz hogy beszélgetni tudjak avval a másikkal. Hogy ne csak a 


munkájáról tudjon beszélgetni az ember! Mer az egy nagyon rossz 
szokás a munkásfiataloknál, hogy nincs másról duma, csak a melóról. 
Katonáéknál meg elhallgattam a parasztgyerekeket: hogy a szántás így, 
a vetés úgy, hogy ő a traktorral ezt meg azt csinálta, ezen kívül aztán 
legföljebb még annyi, hogy amannak mekkora háza van, de majd ő is 
épít még nagyobbat — és slussz. Hát ugye ez hülyeség, mer kit érdekel 
az ő melója? Mondjuk erre én is tudok neki olyan szakmai dogokat 
említeni az én munkámból, amiről meg őneki nincs fogalma se — de 
hát minek? Az meg őt nem érdekli — és igaza is van! Na ezer mondom, 
hogy nem rossz az az általános műveltség, hogy mégis legyen valami 
témája az embernek. 

És érdekel is engem sokminden, és meg is ragadok minden alkalmat 
hogy tanuljak valamit. Még akármilyen tanfolyam volt eddig nálunk, 
én mindbe belemásztam! Mondjuk egy kéthetes olvasótábor — hát mér 
ne menjek? Veszíteni nem veszít vele az ember, és háthogyha esetleg 
ragad rám valami! Vagy most indult egy külpolitikai szabadegyetem. 
Száz forint részvételi díjat kell rá fizetni 

— elősször úgy volt hogy ingyenes, a gyár fizette volna, de annyi 
lett a jelentkező hogy nem fértünk volna el 

— na így viszont csak az maradt akit tényleg érdekel. De engem 
érdekel, hát mindigis érdekelt a külpolitika 

- hát ugye a mai korszak történelme! A tévéhíradót mindig 
megnézem, meg a Hét műsorát, és — ez érdekes! — 

a külpolitikából még az adatok is sokszor megmaradnak, úgyhogy 
elég sok államférfinak a nevit tudom, még a kissebbek közül is — hát 
hiába: érdekel, na. És ezt a szabadegyetemet a Pálfi tartja, meg a 
Krudinák, ők járnak ki előadni, akik hát tényleg értenek hozzá, első 
emberek ebbe, és mégiscsak más ha tőlük hallom, minthogyha a 
tizenötödik Kovács Jani nyomná ott a szöveget 

— úgyhogy nagyon le tud kötni! 

Még általános fölső tagozatba volt egy tanárnőm, a Mária néni, 
nyugdíj előtt álló öreg csaj, élővilágot tanított — na akkoriba nagyon 
megszerettem az élővilágot. Mer jól magyarázott a Mária néni, 
érdekesen, úgyhogy nem kellett neki az órán fegyelmezni, mer 
mindenki figyelt. Iskola után aztán nem tudott már érdekelni tovább az 
élővilág, ez valahogy úgy elmaradt később — hanem viszont volt egy jó 
történelemtanárunk is, aki még a régészetet is megpróbálta 


belénkoltani, és nagyon tudott, és talán ezer van hogy a történelem 
engem máig érdekel. Úgyhogy történelmi könyveket sokat olvasok 
most is, rengeteget — ez nekem egy kikapcsolódás, egy hobbi. Ami 
föloldja az embert a mindennapi zajos munka alól 

— ugye aki műszaki vonalon dolgozik, az általába az egész életit 
zajba tölti, talán csak a műszaki rajzolókat kivéve, és akkor igényli 
munka után azt a kis csöndet, csöndes pihenést — na erre van nekem a 
történelem. Annak ellenére hogy mindig a gépek érdekeltek, a kedvenc 
tantárgyam a történelem volt, és ez szépen megmaradt. És ami csak a 
kezembe kerül ilyen történelmi valami, azt mind elolvasom! A 
Hunyadi Józsefnek a könyveit nagyon bírom — Kék hegyek kapitánya, 
Aranyhorda —, meg a Pasut-könyveket, a Bíborba születettet 

— jó hogy ez regény, és valamennyire ki van kerekítve, színezve, de 
sokmindenbe igazolható amit mond! Például most néztem a tévébe a 
Magyarok honfoglalását, és abba is — na, hát ott van: kimutassa hogy 
tényleg igenis vót egy király a történelembe aki bíborba született, meg 
satöbbi, szóval alátámassza a Pasutot! És hiába mese, regény, de 
nekem sokat jelent, mer én abba a levéltárba soha nem jutok el, nem 
lessz időm megnézni eredetibe hogy mi hogy volt! Meg különbenis a 
lekszikális tudást én valahogy nem bírom, az évszámok nem 
érdekelnek, neveket megjegyezni nem szeretek — ezt nem csíptem az 
iskolába se! Hát mér kell nekem azt fejbe tartani, amikor le van írva a 
könyvbe, akármikor megnézhetem! De a Hunyadi könyvibe meg a 
Pasutnál nem ilyen évszám-történelem van, nem az a száraz iskolai 
valami, hanem ebből ÉRZI az ember hogy na mi is volt, hogy volt 
régen! És ezer szeretem. 

Mint ahogyan a műemlékeket szeretem. Mióta megvan a kocsi, elég 
sokat járunk az országba, és elég sok régi templomot megnéztem már 
— ez hallatlanul érdekel! Nem tudom hogy ki építette, ki festette ki, 
mikor épült, ezt nem jegyzem meg — de azt LÁTNI! Hát az egy 
élményt ad az embernek! 

Fura talán, de én még külföldön nem voltam soha. Nem az hogy 
nem érdekel — csak még nem jött ki úgy a lépés. Érdekel, érdekel, mer 
elég sok útikönyvet is elolvasok, Spanyolország, Olaszország, a 
Molnár Gábornak a könyve amit a brazíliai őserdőkről, meg az ottani 
indiánok életiről írt, a Világjárók sorozatnak talán nincs is olyan 
könyve amit el nem olvastam! Szóval érdekel, nagyon! De viszont úgy 


vagyok vele: ha valaki csak úgy odamegy, az énszerintem nagyon 
keveset lát belőle. Ott van mondjuk a Devecseri Gábornak az a könyve 
hogy Ittaka, egy ilyen fotós könyv Görögországról, versekkel, 
elolvastam — hát annál jobban én úgyse tudom azt megnézni ha 
odamegyek! Mer idő sincs ott rá. Mer az hogy csak végigrohanjak 
rajta, cédulával a kezembe, hogy na Áj feltorony, kipipázom, Luvr, 
pipát neki, itt is vótam, ez is megvót, dzsss, tovább — hát nem, ez 
semmi. Ha egyedül megyek? hát nyelvet én nem tudok, még 
kapisgálni se kapisgálok semmiféle nyelvet, csak a nagy mutogatás 
marad, avval meg nem értem meg hogy mit is látok. Ha meg csoporttal 
megyek? abból is csak kavarodás van, mer mindenkinek más az 
érdeklődési köre, a nők vásárolni akarnak, a férfiak a meccsér mentek, 
vagy a sör miatt, vagy mittudomén, meg legtöbbnek csak arra való az 
egész, hogy utána elmondhassa hogy „én vótam Lengyelországba! ", 
meg , vótam ám Párizsba!", hát ez dominál. Ott vót, de esetleg 
feleannyit se látott belőle, mintha azt az útikönyvet elolvasta volna! 
Pedig az ottani emberek életit is meg kéne ismerni — azt meg ÍGY 
úgyse ismeri meg az ember. Ha viszont megnézem a tévét, az 
végigmutat egy sorozatot, meg is magyaráz mindent -nem többre 
megyek vele? Énszerintem többre. 

Jó, azér akarok én menni külföldre is, mer izgat a dolog, a kocsi is 
megvan, közel is a határ, ha nem vigyázok beleszaladok a sorompóba, 
és hát csak kíváncsi vagyok hogy milyenek is odaát a cseszlovákok — 
csak közbe meg az is van, hogy még nagyon sokmindent nem láttam 
idehaza se. Pedig én a jaki templomba el akarok jutni, Pannonhalmát 
meg akarom nézni! A f értődi kastélyt nem hagyom ki! Mer hallottam 
róla, hogy szép, sokan mondják! Szóval itt van nekem ez az ország is, 
hát alig ismerem még! 

A másik meg: hogy a szabadság véges. Tizenöt, tizenhat napot 
adnak csak — hát az nagyon kevés. És arról már nem szívessen mondok 
le, hogy azt a két hetet közössen a családdal a vízparton eltöltsem, a 
bográcsba főtt halászléről nem mondok le! 

A meccset én nemigen nézem meg a tévébe, nagyon kevés meccset 
nézek. A focit nem is nagyon szeretem — na ez is ritka! 
Magyarországon, ahol a tízmillió emberből legalább ötmillió 
szövetségi kapitány van, aki mind jobban ért a focihoz mint az az egy 
szerencsétlen aki a csapatot összeállította! Csak hallgatom mindig és 


nevetem, hogy — Na ez a marha, megin ezt tette be, meg azt tette be, 
amikor pedig amazt köllött vóna betenni! — mer kívülről könnyű 
kiabálni! Jól megcsinálni nehezebb! 

Na szóval én a csapatok összeállítását nem tudom fejből. És még a 
vízilabdát is hamarabb megnézem, vagy pláne a jégkorongot — hát a 
labda nem nagyon érdekel. Inkább még a teknikai sportok: motorsport, 
autó, motorcsónak, ezek. De úgy nem sportoltam soha semmit. A 
nagyobbik öcsém még valamennyire, de ő is csak úgy hogy csinálná is 
meg nem is, ha menni kell edzésre akkor jobban szeret aludni inkább — 
na így. De a foci nálunk az egész családba nem cikk. Talán azér is van 
így, mer nincsenek haverok — mer ugye a meccs, az a haverokkal jár 
eggyütt. 

Az öcsémnek most vettünk egy gitárt. Mer erővel gitározni akart — 
hát csinálja! Engem már nem érdekel ennyire a zene, meg én képtelen 
volnék megjegyezni a fogásokat a gitáron — de az öcsém meg a fater 
órákig is elizélnak vele, és hosszú szenvedés után boldogok hogy le 
bírnak játszani egy háromhangos dallamot — hát ez elkeserítő, én nem 
bírnám csinálni, nincs türelmem hozzá! Meg énnekem annyira bot 
fülem van, hogy — pedig a fater régen valamikor klarinétozott, csak így 
amatőr módon, de jól csinálta. Én viszont hülye vagyok az ilyen 
dogokhoz! 

De azér hallgatni szeretem a zenét. Nem mindig, mer hangulat kell 
hozzá — szóval fene tudja. Van úgy hogy bömbölhet a bítzene, jólesik, 
az a tízvattos erősítő meg se kottyan nekem — és van mikor meg össze 
bírnám törni a ládát, akármilyen halkan szól, annyira nem kívánom! 
De azér úgy általába nagyon szeretem a zenét. Rádióba, tévébe 
meghallgatom, föl is szoktam venni magnóra, újra meghallgatom — és 
mindegy hogy milyen zene! Én le tudok ülni meghallgatni a Lisztnek a 
zongoraversenyit is, ha olyan hangulatba vagyok! Meg nagyon 
szeretem az operákat, főleg a régi operákat, Erkelt, meg szeretem az 
operettet is! Van amikor kikapcsolódásnak jó ez. Eljárok színházba is, 
ha hoznak valami jobb dolgot Pestről, jön a fater meg a muter is, van 
egy jó öreg operakalauzunk, azt elolvasgatom előtte — akkor mégis 
értem hogy miről van szó, hiába áriázik benne hogy nem értem a 
szöveget, mer tudom már a történetet — és azér az a Hunyadi László 
vagy az a Bánk Bán, az egy gyönyörű dolog! 

Az ember hallja állandóan, hogy ilyen hülye vállalat, olyan szar 


vezetés — hát jó, sokszor igaz is. Újságba is lehet olvasni, a tévé is 
sokszor mutassa — épp a tegnapi tévéhíradó is: egy murvabánya, 
valahol a Pilisbe, és olyan hogy falburkolóanyagot csinálnak, ami 
fölveszi a versenyt a nyugatival, sőt van amibe még jobb is a minősége 
— de nem ér semmit az egész. Mivel TÚL OLCSÓ. És ezer nem 
használja a magyar építőipar. Inkább behozza Nyugatról valutáér a 
drágát, mer neki az hozza a nyereséget ha DRÁGA anyagot használ! 
Hogy az ember elképed: hát amit mások keservesen kitermelnek 
dollárt, azt tulajdonképpen kidobjuk az ablakon! És ilyen hülyeségek 
mennek, zsinórba! El kell hinni, hát a tévé mutassa! 

Úgyhogy az ember tényleg azon gondolkozik, hogy mér nem 
lehetne nálunk is avval a kapitalista ésszel gondolkozni egy kicsit! 
Lehet hogy túl kevés a dotáció annak a gyárigazgatónak vagy 
főmérnöknek ahhoz hogy érezze, hogy neki ÉRDEMES jól irányítani a 
dogokat. Meg hogy nincsen joga annak a vezetőnek valagbarugni 
azokat az embereket, akik akadályozzák az ő elképzelésit, amikor 
pedig TÉNYLEG valami jó elképzelése van! 

De most nem a mi vállalatunkról beszélek, mer minálunk ilyen 
probléma eggyáltalán nincsen. Nem azér mondom, hogy a mi gyárunk 
— hát tudnám ha lenne, de nincsen semmi ilyen! 

A mi gyárunk egy jó gyár. Kétszer megkaptuk a városi 
pártbizottságnak a vándorzászlaját, kétszer egymás után! Úgyhogy 
azér mondom: lehet hogy én csak a szépet látom, mer ez egy átlagnál 
jobb hely, városi viszonylatba elég kiemelkedők vagyunk. 

Ami lemérhető azon is, hogy minálunk nincs létszámhiány. Ha 
elmegy két ember, azonnal jön is helyette kettő! Nincs 
létszámingadozás! És azér ha annyit mondok, hogy a törzsgárda 
nálunk hetven százalékos, akkor — hát evvel elég sokat mondtam. 
Szóval nálunk megmaradnak az emberek! És eléggé büszkék, hogy itt 
dógoznak! És egy kicsit azér mind a magáénak érzi ezt a gyárat! 
Úgyhogy irigyelnek is minket, én állítom hogy váci viszonylatba 
irigyelnek minket! 

Igaz persze hogy olyan nagyon én nem ismerek más gyárakat. 
Mondjuk ismerem kicsit a Kötöttet, anyám ott dolgozott — hát az olyan 
női munkahely, minden szempontból nézve, más mint mi vagyunk. De 
ismerem valamennyire a Décéemet, ahol meg a fater dolgozott, 
általánosiskolás koromba én is voltam ott egy hónapig, mind a két 


öcsém ott volt iparitanuló, úgyhogy oda elég sokat bejártam — na ugye 
eleve: az a marhanagy por. Ezmellett mondjuk hallani, hogy például 
egy lakatos ott többet keres mint nálunk — de azér nem lehet csak a 
pénzt venni, mer az se mindegy hogy mennyit dolgozik érte! Hogy egy 
hónapba háromszáz órát, vagy csak kétszáz órát, meg hogy az ember 
mennyire dolgozza ki az óráját. Úgyhogy lehet hogy én kevesebb 
pénzt kapok, de viszont száz órával többet tudok otthon lenni, és nem 
csinálom ki magamat! — Meg hát általába: ahogy így a többiek 
behozzák a híreket — mer csak behozzák! —, én nemigen hiszem hogy a 
mienkénél sokkal jobb gyárak vannak nálunk. Inkább még rosszabbak! 
És ezer mondom: én itt elégedett vagyok, nem kívánkozok máshová. 

Olyan közel ezer fős gyár vagyunk. Apait-anyait beleszámolva, az 
igazgatótól a legutolsó takarítónőig: ezer fő. De nagy szó, hogy ennek 
a zöme szakmunkás. Mer nálunk elég nagy súlyt fektetnek a tanulásra, 
minden évbe van szakmunkásképzés, és biztosítsák is hozzá a 
lehetőséget, még arra is hogy valaki több szakmát szerezzen, tehát 
például valaki lakatos, de most van egy hathónapos heggesztő 
tanfolyam — akar tanulni? tessék, menjen! Mer nálunk igényli a termék 
a hozzáértést! Hogy szakmunkás szinten, vagy legalább betanított 
szinten ismerjük a dogokat! 

És a másik meg: hogy nagyon jó a vezetésünk. Pont a kellő időbe 
ragadták meg a pillanatot, és változtattak a profilon, a 
nyócvankilencedik percbe rúgták a gólt — mer vízibuszokat csináltunk 
addig, egy évbe ötöt-hatot,, meg ódalkocsikat, mittudomén, kifutó, 
elavult dogokat,, nem volt rajta pénz! Úgyhogy akkor szanálták a 
vállalatot, tulajdonképpen. Mer gazdaságtalan volt. De lábra tudtunk 
állni! Elindultunk újra, egy tök új profillal, a konténerrel, és hat év 
alatt — épp most nemrég nyilatkozott a vezér a rádióba, és elmondta, 
hogy mostanra azér egész szépen helyrerázódtunk! Hat éve lett kiemelt 
vállalat a cég, és azóta — szóval, büszkék lehetünk! 

És az emberek megérzik ezt, és szeretik a gyárat! Hát hol van még 
olyan, hogy HETVEN százalékos törzsgárda?! Manapság! Most éppen 
Ifjúsági Parlament volt, és ott mondták el, hogy még a fiatalokból is 
olyan harminc-negyven százalék a törzsgárdatag, pedig tíz év után 
adnak törzsgárdatagságot! Hát ez is egy olyan támasza a vállalatnak, 
hogy órjási! Lehet hogy azér is van ez, hogy hát kis város, nincs hova 
elmenni az embereknek — de azér nem gondolnám hogy éppenséggel 


nem találna más helyet magának aki keres, mer annyira azér van hely. 
Én azt hiszem még ingázni se kell hogy találjon az ember — és mégse 
megy el, mer szeret itt lenni! És ismerek olyat is, hogy a nagyapa 
nálunk van, az apa nálunk van, és most a harmadik is jön, szóval az 
egész családi dinasztia nálunk dogozik! 

Amúgy a főnökök nagyon jók nálunk, és elég közvetlen a viszony 
velük. Járnak le hozzánk, a legtöbb lejár, ez divat is. A termelési főnök 
az mindennapos, de az igazgató is havonta egyszer-kétszer lejön 
körülnézni. És. lehet hozzá fordulni problémával! Nyugodtan! Például 
vót olyan, hogy — nem volt megfelelő a fűtésünk a műhelybe. Kevés 
volt a meleglevegőbefúvó, és fáztunk. És ÉVEKIG cirkuszoltunk, és 
csak nem csináltak semmit! Mer mindig arra hivatkoztak, hogy az 
energetikus kiszámolta, hogy ennyi légköbméter, annyi gőzmennyiség 
— na igen, csak azt elfelejtette az energetikus, hogy a műhely két ódala 
üveg, meg hogy van két marhanagy, háromszor négy méteres ajtó, és 
azokat legalább minden órába egyszer ki kell nyitni hogy kitoljuk a 
ládát — kinyissuk, kész: kihült a műhely! Na és akkor egyszer lejött 
épp a nagyfőnök, és megmutattuk neki: ez van. És egyből intézkedett! 
Vettek egy olajkazánt, befúvóval — rá fél évre rendbe volt minden! 
Úgyhogy mondom: nagyon jó a légkör nálunk ilyen szempontból. 

Hatvankilencbe szabadultam, de tulajdonképpen itt vagyok már 
hatvanhat óta a vállalatnál, mer itt voltam iparitanuló is. És ugye 
második-harmadikba kikerül már az ember a tanműhelyből, akkor már 
a többi munkással eggyütt dogozik, sőt minket brigádba is tettek már 
akkor — és ez nagyon jó volt így, mer egyből egy príma társaságba 
csöppentem. Egy nagyon klassz társaságba — és ez egy csodálatos 
dolog, lehet hogy nem mindenkinek adatik meg, de nekem bejött, és 
nagyon sokat jelentett! 

Akkoriba jött a termékváltás, átszervezés, minden, és az a társaság, 
akikkel kezdtem, akkor lett brigád, ifjúsági brigád. És fölvettük az 
Andzséla Dévisz nevet. Ugye, akkor ment az Andzséla Dévisz 
kiszabadításáét a nemzetközi harc, tele vótak vele az újságok, a tévé, 
nem lehetett nem tudni róla, és hát fiatalok voltunk, mindenkit 
piszkált, érdekelt a dolog — legyünk Andzséla Dévisz brigád! Hát 
akkoriba benne éltünk ebbe! És közel állt hozzánk, nagyon közel! És 
úgy éreztük, hogy az hogy Augusztus Húsz brigád, Április Négy 
brigád, November Hét, Kölesei, Petőfi, ezek annyira elcsépelt nevek, 


ilyen RENGETEG van — Andzséla Dévisz brigádról meg azóta is csak 
egyről hallottam, egy számításteknikai vállalatnál. Szóval nem egy 
elhasznált név! 

És egy nagyon jó társaság volt a brigádunk. Egy vagány társaság, 
egy jó értelembe vett vagány társaság! Nekünk semmi se számított! Ez 
a munka? az a munka? délutáni műszak, éjszakai? Nem érdekes, 
csináljuk! És ment a meló! Ha aszondták hogy most gáz van, szoros a 
helyzet, nagyon meg kell nyomni — minket oda lehetett állítani, 
megnyomtuk! Hát fiatalok vótunk! És haverok, mind egykorúak, a 
brigádvezető is csak huszonhat éves. Ha egy ilyen gárda összeáll, 
fiatalok, és jó irányba terelődik az izéjük, az a feszültség ami bennük 
van egy jó irányba vezetődik le — hát az nagyon jó dolog! És nem a 
pénzér csináltuk! Nem az a húsz százalék pótlék érdekelt minket, hát 
kit érdekelt az akkor még! Hanem SZÍVVEL csinálta mindenki! Na 
persze honorálva lett azér a munkánk, nem arról van szó, honorálva 
lett a végin, attól függetlenül — — 

Konténert csináltunk. Akkoriba még nem volt ennyire lebontva a 
folyamat mint most, hát sokat fejlődtünk azóta, most már a keretet, a 
vázszerkezetet is külön csinálják, de akkor még az egész összeállítás a 
miénk volt. De ment nagyon! És tömtek pénzzel akkoriba minket, 
valósággal tömtek! Tulajdonképpen nem volt nagy órabérünk, de 
viszont a hatszáz forintos havi prémium nem volt ritka! Úgyhogy 
akkor ebből lett is mindenféle zűr. 

Mer voltak más brigádok is, öreg brigádok. És azok ÍGY néztek 
ránk. Szóval haragudtak. Mer túl jók voltunk. Tudom hogy rám is 
haragudtak! Akkoriba tanultam meg heggeszteni, és hát úgy látszik 
szorult belém egy kis talentum, mer nagyon jól ment, kifogástalan 
melót végeztem, soha a meónak nem volt problémája velem -és 
hajtottunk mint a veszettek! A másik brigádba öreg heggesztő vót, ő 
kapott háromszáz prémiumot, én hatot — na persze akkor egyből ment 
a szöveg. 

— Peersze, mer itt van már majdnem eggy éve! Én meg csinálom 
TÍZ éve, és — — 

Nade hiába, mer a versenyt nem bírták velünk! Hát KÉTSZER 
annyit csináltunk mint ők! És énszerintem az ne jelentsen senkinek se 
előnyt, hogy már tíz éve ott van — jó, legyen kicsikét magassabb az 
órabére, de viszont azér a különleges munkáér kapjuk meg mi a 


különleges pénzt! Amit ÉN teszek le az asztalra, azt NEKEM 
honorálják, ezt elvárom! Én ezt tartom reálisnak! 

Voltunk ebbe a brigádba húsznál többen, szóval elég népes banda 
voltunk — úgyhogy később aztán úgy döntöttek hogy váljunk ketté, 
legyünk két brigád. A brigádvezetőnk helyettese különment a társaság 
felivel, ők lettek Komócsin Zoltán brigád — akkoriba elég népszerű 
volt a Komócsin, és épp akkor meghalt —, mi meg vittük tovább az 
Andzséla Dévisz nevet. Mind a kettőbe került jobb is, rosszabb is — hát 
sehol nem egyformák az emberek —, nálunk is maradt egy jó kis mag a 
régiből, meg adtak hozzá új embereket, öregeket is. Most is van három 
öregünk, szóval negyven év fölötti, meg elég sok új ember, eléggé 
kicserélődtünk már azóta. Ugye főleg a katonaság keveri meg a 
kártyát, az a két év kiesés, az sokaknak változást hoz, sokszor végleg 
elviszi a régi tagokat. De az a kis mag még most is a régi azér, meg a 
brigád neve is megmaradt. És ez ad erőt tulajdonképpen, ez a mag. Aki 
új ember jön, azt mi megpróbáljuk beilleszteni, és — hát megy a dolog 
most is még, nagyon jól. 

Úgyhogy mondom nagyon jó a brigádunk. És nemcsak a melóba! 
Mer melón kívül is elég sokat vagyunk eggyütt. Például sokszor 
közössen rendezünk valamit, nyáron, szombat délután vagy vasárnap 
kimegyünk a Pokolba, van a brigádnak közös pénze, ebédelünk, kis 
sör, esetleg foci a másik brigáddal, van mikor családtagokat is viszünk, 
vagy akinek menyasszonya van elhozza azt is — nagyon jó szokott 
lenni! 

Vagy van olyan hogy társadalmi munka. Sokszor elég komoly 
dogok! Például olyan hogy konténer az Evezős Szövetségnek, 
munkaidőn túl, selejt anyagból. Fizetnek is érte! Csak nem pénzt, azt 
nem lehet, hanem mondjuk háromnapos kirándulás ide vagy oda. És 
nem kell imádkozni senkinek hogy jöjjön társadalmi munkába, jön 
mind magától! Vagy mondjuk majdnem mind. Például ha épít valaki: 
jön mind! Az is akinek nincs kilátásba építkezése, tehát nem az hogy 
lesem hogy na majd én is visszakapom azt a munkát — hát én is voltam 
nemegyszer, pedig nekem hol van még az építkezés! Szóval van egy 
olyan kapcsolat közöttünk, hogy az ilyesmikből nem húzódunk el. 

Na jó, van olyan is aki nem jön. Aki mindig csak arra gondol, hogy 
— a pénz. Nem mondja ki! De lássuk rajta. Na: hát az öreg Józsi! Hát 
kell neki a pénz, nagyon kell neki, és akkor mindig csak erre gondol. 


De nagyon fura az öreg: most épít — de nem hívott minket segíteni. 
Ajánlottuk neki hogy megyünk! — nem kell neki. Lehet hogy sajnálja 
azt az öt liter bort amit meginna a banda, vagy fél hogy akkor majd őt 
is hívjuk — fene tudja. Na ez egy furcsa ember. Van egy ilyen: kávét 
főzünk magunknak, három forintot kell betenni; SENKI nem ellenőrzi, 
hogy ki fizet, ki nem! de vót már olyan nem egyszer, hogy a Józsira rá 
kellett szólni. Ugye ő a fizetésit — hát idős ember! — a szallaggal 
eggyütt haza kell vigye, és nincs nála sose pénz. Ilyen is van. Egy 
furcsa ember! Ügy került hozzánk, hogy balesetveszélyes volt egy 
másik munkahelyen, a mozgó gépek mellett, hiányzik is neki már egy 
ujja, meg másnak is csinált már balesetet — egy végtelenül kapkodó 
ember! Úgyhogy ha valamire rá kell hajtani, meg kell nyomni a melót, 
a Józsinak inkább nem szólunk. Inkább csináljuk mi, őt meg valahogy 
elvisszük magunkkal. Mer ha őneki is szólunk, akkor kilenc ember 
egyfolytába csak azt lesheti, hogy az öreg mikor csapat agyon valakit, 
vagy magát mikor csapassa agyon — hát nem éri meg. És akkor ilyen 
visszahúzódó, magának való, az sehova nem jön el velünk. Közbe meg 
ha bejön valaki a műhelybe — én ha az IGAZGATÓ lép be, akkor se 
ugrok föl, nem szaladok dógozni! — de az öreg Józsi? rögtön ott táncol: 
tyutyutyu-tyutyutyu — —Szóval furcsa egy fölfogása van a dogokról! 

Nade ez kivétel. Meg van még mondjuk egy-kettő rajta kívül. De a 
mag, az eggyütt van. És azok jönnek szívessen mindenhová! Nem a 
száz százalék — de a mag, az igém Mondjuk ilyen hogy kulturális 
program: most éppen kiállításon voltunk közössen! Kocsival: hozzám 
is befér három, amaz is elvisz hármat — na gyerünk! Mer érdekelte 
mindet! Vagy majdnem mindet. Mer a Szombatinak vót kiállítása, aki 
minket is tanított valamikor az Emtéhába mint rajztanár, akvarelleket 
csináltunk neki, meg mesélt Párizsról, mer vót ott is — fótostérdű 
nadrágba tanított, de vót Párizsba! — szóval ismertük, meg érdekelt, hát 
persze hogy megnézzük! Nem kell hogy MIND jöjjön, de akit érdekel: 
gyerünk! 

Sajnos a propaganda se olyan amilyennek kellene lenni. Mer 
kirakják a plakátot hozzánk is — de oda, ahol megyünk föl az öltözőbe. 
Ott meg már nem avval törődik az ember, hogy milyen kiállítást 
hirdetnek vagy milyen hangversenyt, hanem ott már — dzsss, irány a 
zuhany, irány haza! Valahova máshova köllene az a plakát! De azér 
elmegyünk néha. Nemrég volt gyerekrajz-kiállítás, azt is megnéztem! 


Igaz, azt egymagam, nem a brigáddal — de máskor meg jön a banda is 
szépen! 

Mer jó eggyütt, szeretnek közössen lenni. És ez abból indul ki, 
hogy akármi van, mindig eggyütt beszéljük meg, minden problémát. 
Jó, amikor fölöttük kell dönteni, akkor én döntök, mint brigád vezető, 
az nem tartozik rájuk, ott nincs izé, nincs kecmec — de amikor meg a 
csoportba egyvalakivel van valami, akkor szépen, demokratikussan: 
leülünk, megbeszéljük, és közössen döntünk. Hogy — hát nézzétek, a 
csoport érdeke itt most ezt kívánja, vagy azt kívánja — — 

A melósok különben énszerintem mind egyformák. Mind eggyet 
akarnak: a legkevesebb munkával a legtöbb pénzt keresni. Én is így 
vagyok! A másik dolog meg: ha már bejöttem, ha már föl köllött kelni 
ötkor, meg négykor hogy hatra itt legyek, és ha már itt vagyok, akkor 
már csináljunk is valamit! Akkor dógozzunk! — Na ilyen a melós. 
Minden melós ilyen! 

Aztán olyan is van persze, hogy — hát máma éppen nincs kedve, 
most nem egészen van formába, meg izé — de nem érdekes, mer az 
ilyet a többi elviszi magával. 

— Hát az anyád istenit, mit gondolsz: mi fogjuk megkeresni a 
pénzedet?! — és így szépen helyreigazítsa a többi, helyreteszik a 
manuszt. 

Szóval énszerintem ha valaki már odáig jut hogy bemegy, és van 
neki lehetősége rá hogy dógozzon, akkor az dogozik. Ha megvan neki 
hogy mit kell csinálni, van hozzá anyag, szerszám, jó a teknológia: 
akkor csinálja 

— tehát a MIT, MIBŐL, MIVEL és HOGYAN, ha ez mind 
összejön, akkor a melós melózik. Mer én állítom hogy a munkásoknak 
a kilencven százaléka becsületes, és ha biztosítva van rá a lehetősége, 
akkor kidógozza abból a nyóc órából akár mind a nyócat! 

Mer jó, a rengetegből egy elenyésző százalék lehet hogy más — ez 
mindig így volt, meg lehet hogy így is lessz. De általánosítani abból a 
kicsiből az összesre — ezt nem szabad. Pedig sajnos még eggyes 
vezetők is erre hajlanak. Meg ahogy a Ludas Matyi piszkálja mindig 
ezt a dogot — na persze az az igazság, hogy mondjuk az építőipar rá is 
szolgált. Mer ha az ember megfigyel egy építkezést, csak egy napra, 
csak kiszúr az ember egy csoportot és nézi — hát ami ott megy! De 
viszont ahol kiemelt munkát csinálnak, ahol megfizetik őket, és 


mindig van munkájuk, nem kell az anyagra órákig várni — ott mindjár 
más. Hát érdekes: azt a Paksot lehet építeni?! Persze, mer ott minden 
meg van szervezve, és a MINISZTER a főnök! És onnan igencsak 
elküdik az olyat aki nem akar dógozni! Mer ott van jelentkező 
helyette! Csakhát máshol meg nincs jelentkező, és akkor 

— , hát jó, ez a nyomorult csak ennyit csinál — akkor ennyit csinál, 
mit lehet tenni!" 

Minálunk különben nincs nagy probléma. Például a piálás — jó: hát 
mindenki megissza! De azér nálunk kiszűrődne az olyan, aki úgy 
fizetés után rendszeressen három napig nem jön, csak amikor már 
nincs miből igyon — hát az ember lehetőleg továbbad az ilyenen. Volt, 
nálunk is volt olyan ember, aki így nagyon ivott. Egy darabig 
próbáltunk vele hogyhívjákolni, hogy értse meg hogy ez nem megy, 
mer hát egy idő után elfogy a szabadság, és akkor már nincs az hogy 
„irjatok ki szabadságra, be vótam rúgva, nem bírtam jönni!” — aztán 
ugye meguntuk, és — hát nem az hogy kidobták, hanem éreztettük vele 
hogy hát ez így unalmas, és szépen elment az illető. Úgyhogy egy évig 
bírt maradni csak. 

Meg nálunk az se nagyon van, hogy , vándormadár". Mer nem azt 
mondom, van amelyik jön, elmegy — hát keresi a helyit. De azér 
nálunk ez se veszélyes. Most van egy ilyen emberem, egy heggesztő — 
eggyütt vótunk még iparitanulók, de azóta vót már az a Décéembe, vót 
az Izzóba, vót Pesten, vót fegyőr is, nálunk is vót, kilépett, visszajött, 
körbejárta már az összes műhelyeket, minden brigádba vót már, és 
most utoljára nálunk kötött ki — hát egy nyughatatlan ember! Meg hát 
ha valahol valaHt el lehetett passzolni, akkor mindig őt tették odább. 
Pedig én ezt nem tartom helyesnek, hogy a problémás embereket 
elpasszoljuk! Inkább valamit csinálni köll velük! Most mondjam azt, 
hogy , meg köll nevelni őket"? — hát kicsit hülyén hangzik, de mégis 
valami ilyesmi kellene. Meg kell próbálni megérttetni velük, hogy hát 
ez egy marhaság, ennyiszer munkahelyet változtatni, hát minek ugrál, 
próbáljon egy kicsikét belenyugodni a sorsába, megnyugodni, mer 
úgyse tud jobbat! Hát így csak a hátrányokat szenvedi amér 
vándormadár, kimarad minden béremelésből, jutalomból, meg 
mittudomén! 

Minekünk az is a szerencsénk, hogy segédmunkás nem nagyon van. 
Az egész részlegbe nyócvan emberre van négy. Mer ugye nagy 


darabokkal dolgozunk, azokat nem nagyon lehet emberi erővel 
mozgatni, azt csürölni kell, és most már elég jól gépesítve vagyunk. 
Na ez azér jó, mer a segédmunkásokat azér nem nagyon lehet 
megválogatni. A mostaniak közül is az eggyik cigány. Öreg már, 
nemsokára megy nyugdíjba — na ez is jó: cigány, de nyugdíjba megy! 
De nem mondhatom rá hogy nem dogozik. Mer dogozik! Mondjuk van 
azér igazolatlan napja, hogy na berúgott, nem jött be — de azér 
dogozik. És van a másikak közt is pont ugyanilyen, szóval nem köll 
ehhez cigánynak lenni! 

Általába a legtöbb szakmunkásnak megvan nálunk az a majdnem 
négyezer forintja — hát nem kevés, de nem is sok. Annyi, amennyit a 
népgazdaság a jelenlegi fejlettsége mellett megengedhet magának. 
Ugye az is hogy nem Pest, vidék, tehát helybe van, meg azér olyan 
nagy hajtás nincsen nálunk, mer a nyóc órából hatot jó ha ki tudunk 
dolgozni, vagy ha nagy nyomás van akkor esetleg hetet — de akkor már 
ugatnak, hogy ennyit már rég dógoztunk. De nincs panasz, szóval az 
az igazság hogy meg lehet élni ennyiből. És az se túl nagy divat, hogy 
másvalahol rádolgozzunk — nem, legtöbb megél a gyári keresetből. 
Egy-kettő van aki maszekol, lakatosok, kerítéseket, kapukat csinálnak, 
szóval ez ilyen be nem jelentett iparűzés tulajdonképpen — ez van. De 
nem sok! Vagy legalábbis én nem tudok róla — hát ennyire egymásnak 
a magánügyeit nem ismerjük azér. Nade ugye a legtöbb fiatal, nálunk 
nincs még az hogy ANNYIRA kell az a pénz! Nem, a nyóc órát 
ledógozzák, utána inkább szórakozni járnak. Esetleg a málnakapálás — 
hát az előfordul. Leginkább betegállományból. Habár most már eléggé 
ellenőrzik a betegállományt. Nem mindenkinél, mer én is most voltam 
betegállományba egy hétig, és nálam nem voltak kinn — nem azér mer 
csoportvezető vagyok, hanem ugye nem vagyok rendszeres 
betegállományos, meg ismernek is azér. Szóval a málna az megy, hát a 
málna az nagy divat mifelénk. És épp nemrég hozták be az új 
versenyszabályzatot, meg is tárgyaltuk, brigádvezetők, nagyvállalati 
szinten, na és a tervezetbe benne van hogy „a betegállománynak a 
csökkentése". Namost ez elég problémás, mer eggyik részbe: hát a 
betegállományt azt NEM LEHET csökkenteni! Mer vagy beteg valaki 
vagy nem! De másik részbe meg: ugye lehet tudni azér, hogy a málnát 
leginkább betegállományba kapálják. Na mi akkor itt a megoldás? 
Meg lehet ezt még tovább is variálni. Mer közbe az is van, hogy az a 


málna is nemzeti jövedelem. És nagyrészit külföldre viszik — hát 
valutát jelent az országnak! Úgyhogy nem is olyan egyszerű kérdés ez! 
— Na a végin csak kimaradt a versenyszabályzatból ez a 
betegállomány-dolog. 

Körülbelül olyan másfél éve lettem brigádvezető. Én nem is tudom 
hogy lett ez — úgy kialakult, fokozatossan kialakult. Először: hogy 
idegienessen vállaljam el. Jó —, elvállaltam ideglenessen. Mer mikor a 
régi brigádvezetőnk nem volt benn, úgyis én csináltam — hát akkor 
miér ne? Aztán szépen ottragadtam, véglegessen én lettem a 
brigádvezető is, csoportvezető is — nálunk ez a kettő eggyütt megy. 
Mer a régi brigádvezetőnk szakszervezeti iskolára ment. És akkor 
mikor Pestre, a szakszervezeti propagandaosztályra kellett egy ember 
— mer onnan is eggyéves iskolára vitték aki addig ott volt — s akkor őt 
hívták. Ő nem akart menni! Nem akart, hát tudom, hónapokig izéltek 
vele de ő nem akart, mer azért fizetésbe se mindeggy a kettő — de aztán 
úgy döntöttek hogy ideglenessen menjen, és kieggyeztek, hogy arra az 
eggy évre megkapja az itteni átlagkeresetit. Aztán így ottragadt. És 
akkor erre meg úgy döntöttek, hogy mivel nekem az érdeklődési 
köröm is olyan, meg már addig is mindig én helyettesítettem, vállaljam 
én a brigádot. Szóval így kialakult ez. Volt még szó arról is, hogy 
esetleg hoznak máshonnan brigádvezetőt — de ezellen meg 
tiltakoztunk! Mer ugye egy összeforrott közösség, meg — mer szóval 
ez nem egy jó izé, hogy csak úgy odateszünk egy idegent! És hát akkor 
— a végin én lettem a brigádvezető, meg a csoportvezető. 

Eleinte nehéz volt nagyon. Mikor odavágják az embert egyből a 
mélyvízbe — hát énnekem nem volt ebbe gyakorlatom, nem 
foglalkoztam emberekkel soha, valahogy nekem ilyen múltam 
eggyáltalán nem volt, se úttörővezető nem voltam, se semmi! Nem vót 
könnyű a helyzetem, mer a saját izéjába az ember nehezen lehet 
próféta! Meg nagyon nehéz volt az is, hogy egy nagy múltat 
örököltem. Egy fenemód futó, menő brigádot. Hogy ebbe a dicsőségbe 
mennyi volt a valóság, meg mennyi volt a legenda, azt én nem tudom 
megmondani — de nem is ez a lényeg, hanem hogy például 
hetvennégybe a vállalati május elsején az összes kitüntetéseket 
letaroltuk, és hetvenhétbe én egy ÖTSZÖRÖS aranykoszorús brigádot 
vettem át! Hát érthető ha nagy volt a nyomás. Kívülről az irigység, 
belül meg a félelem. Mer ezek után egy visszaesés hogy érné a 


brigádot? Hogy most én átveszem, és utána már csak ezüstkoszorúsok 
leszünk, vagy mittudomén — hát az BORZALMAS lenne, na! 
Úgyhogy énnekem vagy egy évig a gyomrom olyan vót mint a kő, 
ÍGY össze vót szorulva! Amikor az ember tiszta lappal indul, akkor 
rendbe, mer akkor ő maga teremt majd egy hátteret, de amikor egy 
ilyen hátteret ÖRÖKÖL valaki — — Szóval, nagyon nehéz volt! 

Jó, most már belejöttem. Mer bele KELLETT jönni! De eleinte 
nagyon, nagyon rossz vót. Hát most már föllélegezve gondolok vissza 
rá. 

Különben én nem úgy vezetem a brigádot, hogy na most én 
, vezetem", hanem hát közössen csinálunk mindent. Nem alakult ki 
egy olyan izé, hogy én most PARANCSOLOK nekik, vagy 
mittudomén — hát ez már a régi brigádvezetőnél se vót divat. Hanem: 

— Srácok, ez van, beszéljük meg hogy mi a helyzet, mit csináljunk — 
így. 

A papírmunkát én elvégzem, az elszámolást, ilyesmiket, de ha 
valami van, akkor leülünk ászt közössen megbeszéljük. 

Nekem ez az egész pénzbe nem sokat jelent, olyan két-háromszáz 
forintot csak havonta — de azér nem bántam meg hogy elvállaltam. 
Most már nem bánom! Mer szeretem csinálni, megszerettem. 

A létszámunk megvan, úgyhogy nem mindig dogozók. Van mikor 
egy hónapig is csak a papír: anyagbiztosítás, a közvetlen irányítás — 
ezek vannak. De olyan nagyon nem is kell nekem irányítani! Hát 
fölnőtt emberek vagyunk, mindegyik tudja hogy mi a dóga, tudja hogy 
mennyit kell neki megcsinálni ahhoz hogy a pénze meglegyen — mer 
teljesítménybéres csoportelszámolásunk van. Nagyon elszaladni nem 
lehet, azt én nem engedem, mer akkor kapunk egy normarendezést, 
viszont azt se lehet hogy valamelyik ne dógozzon, mer eggyiknek a 
munkájától függ a másik, úgyhogy nem lehet megengedni hogy 
akármelyik is kiessen — na ennyi az egész. Szóval én irányítom a 
dogot, hogy az az átlagos eggyenletes szint meglegyen, olyan száztíz 
százalék körül, az kell, a pénzünkér is, meg a brigádmozgalom felé is, 
de se több se kevesebb. És nincs is semmi baj, osztom-szorzom, 
egykét százalékot csúszunk le vagy föl, több nem fordul elő. Úgyhogy 
nincs probléma! 

És fölfelé sincs probléma. Mer szabad kezem van. Az 
órabéremelésbe énnekem kell dönteni, a fölvételbe én döntök, mer 


megkérdezik hogy föl-e veszem vagy nem azt az illetőt, a 
szabadságolást nekem kell ütemezni hogy az nekem jó legyen — fölfelé 
csak a termék érdekes, hogy az a szükséges darabszám mindig 
eggyenletessen meglegyen. Hogy én azt HOGY adom meg, az rám van 
bízva. Például senkit nem érdekel az hogyha én ülök! Őket csak az 
eredmény érdekli. Ha én csak tíz percet dogozók egész nap, de az 
eredmény megvan: minden rendbe! A hátamat nekem kell tartani ha 
baj van, ha meg már valamire nincs hatásköröm, akkor fordulhatok 
hozzájuk 

— de nincsen soha ilyen probléma. És én nem érzem áztat hogy én 
két tűz közé kerültem! Mer igaz hogy fölfelé is nekem kell a brigádér 
felelni, meg a brigád felől is rajtam kérik számon hogy fölfelé mi a 
helyzet — de én még úgy nem éreztem, hogy ezmiatt valakivel 
szembekerül: tem! Még ilyenre nem került sor egyszer se! Jó: van vita. 
Mer mindenütt van vita! Például a szabadságról, vagy a 
normarendezésről, vagy mittudomén — de leülünk» megbeszéljük: és el 
van rendezve! Tán azér is mer nagyon jó a művezetőnk. Nagyon jó, 
úgyhogy irigylik is érte a műhelyt — ez is sokat tesz. Úgyhogy, 
mondom, nincs semmi problémánk! 

Ugye, nálunk a családba vallás nincs. Én meg vagyok keresztelve, a 
nagyobbik öcsém is meg van keresztelve — a kiesebbik már meg sincs 
keresztelve. A dolog ott kezdődik, hogy apám az református, anyám 
meg katolikus — de nem számít az egész semmit, mer én meg lettem 
keresztelve katolikusnak, de csak akkor egyszer voltam templomba 
amikor a fejemet bevizezték, meg mondjuk még ha meg akarok nézni 
egy műemléket, egy templomi képet. 

Mer ugye a fater párttag, alapszervezeti párttitkár -szóval ebből 
adódik ez. Már elég régóta párttag az öreg, már a háború után résztvett 
a Madiszba — nem nagyon tudom ezeket a régi dogokat, pedig szokott 
mesélni néha apám, csak valahogy — szóval őt ez már régóta érdekelte, 
és jól le is tudta vonni a következtetést, mer ugye ő még élt abba a régi 
világba is. És megértette, hogy EZ, ANNÁL - jobb. 
MINDENKÉPPEN jobb! Nem tudjuk még hogy milyen lessz, hová 
fejlődik még majd — de hogy a réginél jobb, az biztos. — És akkor ez 
úgy szépen meg is határozta a faternak az útját! 

Úgyhogy szóval apámnak a nézete, az materialista nézet, ő nem 
hívő ember, és így aztán a nevelés nálunk már eleve olyan volt, hogy a 


vallás, az nem téma. Nem téma! Vagy hát nem az hogy nem téma, mer 
beszélgettünk azér erről, sokszor szóbakerült — csak nem ÚGY. És a 
faternak van egy nagyon jó mondása a vallásra. Hogy azt mondja 
régen úgy mesélték, hogy az Olimposzon vannak az istenek. Akkor 
fölmentek az emberek az Olimposzra — Hát itt nincsenek! — Akkor 
följebb tették az istent, egész az égbe: — Az égbe van az isten! -De 
most már az űrhajóval az égbe is fölmentünk, már oda is eljutottunk! 
És ott se volt az isten! Úgyhogy most már a katolikus egyház is 
kénytelen megváltoztatni a dogmákat, most már azt mondja hogy 
minden emberbe benne van az isten. Belül, az emberbe! Namost ugye 
oda hogy nézzünk be?! 

Szóval kénytelen az egyház is variálni, próbál valahogyan 
alkalmazkodni a korhoz! Mer kénytelen! Hát ahogy a külpolitikát 
figyelem: a Pál pápa, aki nemrég halt meg, már tisztára békepolitikát 
folytatott! Valamikor a papok megáldották a fegyvereket, buzdították a 
katonákat a harcra — most meg? Hát ma már a Vatikán is olyan 
békepolitikát csinál mint a huzat! 

Hinni istenbe — hát jó, valamibe hinni kell mindenkinek. Mer 
CSAK ÚGY élni, hit nélkül, cél nélkül — az nem élet. Az eggyik hisz 
az istenbe — rendbe van, az ő dóga. Én viszont nem hiszek benne. Ez 
lehet hogy a neveléstől is van, de az is lehet hogy énnekem olyan az 
értelmi fölfogásom, hogy — hát hiába, én meg nem hiszem el ezt a 
mesét! 

Mer én meg a szocializmusnak lettem a híve. Mer engemet így is 
neveltek, és megértettem, hogy — hát ez a legjobb talán. Én nem éltem 
a másik rendszerbe, mint a fater, nem tudom hogy az milyen volt, csak 
a történelemből tudom elképzelni valamennyire, meg az öregnek az 
elmesélésiből hogy mi lehetett akkor — de ez talán elég is. És az, hogy 
az ember biztossan tudhassa, hogy holnap is mehet dolgozni, meg 
holnapután is, egy év múlva is, TÍZ ÉV múlva is — ez egy nagy 
biztonságot ad! Hogy nem lóg az ember feje fölött az a kard, hogy 
holnap reggel esetleg ott találom a munkakönyvemet a portán, hogy 
nem köll bejönni többet — — 

Szóval ez, EZ nekem eldönti a vitát — hogy máma úgy élhetünk 
hogy nincs probléma! Mer nincs probléma! És sokmindenre énnekem 
azér van meg a lehetőségem, mer ebbe a társadalmi formába élünk — 
nagyon sokmindenre! Hogy munkám van, hogy lakásunk van, hogy 


kocsival megyek be dógozni, hogy tanulhatok ha éppen kedvem van — 
föl se tudom sorolni! És a másik társadalmi formába nem biztos hogy 
meg lett volna ez a lehetőségem! 

Én valahogy így látom ezt. És biztos hogy nagyon sokat segít 
nekem, hogy otthon sokmindent megmagyaráznak. Amit lehet hogy 
magamtól nem értenék. De így már viszont értem! 

És — hát beléptem a Pártba. Megkérdezték, hogy nem-e akarok, és — 
hát mér ne? Én már azelőtt is foglalkoztam ilyen dogokkal, eljártam 
szemináriumra, meghallgattam ha a Kádár beszélt, odafigyeltem ha a 
Központi Bizottság ülésezett, újságot olvastam, érdeklődtem minden 
iránt — nem vót nehéz, mer otthon sokmindenre fölhívták a 
figyelmemet! Szóval egy kicsikét olyan ez nekem, mint az örökség, 
tulajdonképpen örökségem ez nekem otthonról! 

Most lehet hogy erre sokan azt mondják, hogy én ilyen vagyok, 
meg olyan vagyok, hogy minek léptem be, meg hogy ez nem jó, az 
nem jó, nincs igazam — rendbe. Viszont sokszor meg én fogom meg 
őket, a saját szavukon, hogy nincs igazuk! Ugye: mindenkinek van 
valamilyen nézete. Hát a nézetek nem egyformák! 

Most azér így ketten már könnyebben vagyunk — mer van a 
brigádba még egy párttag, és így azért a többit már könnyebben meg 
tudjuk győzni. Szóval van benn vita, van — mer az hogy eggyik 
párttag, a másik meg nem párttag, ez nincs a szemire vetve senkinek 
se! de vita van azér. Amikor valamelyik nagyon elkalandozik, nagyon 
messzire szalad, akkor az ember úgy próbálja megfogni a dogokkal. És 
általába azér az jön ki ebből, hogy — hát igen, nekem van igazam. De 
van azér olyan is amikor nekik kell igazat adni valamibe — hát 
tulajdonképpen így építsük a szocializmust! így haladunk 
tulajdonképpen! 

Énnekem különben nem nehéz vitatkozni, mer én értem 
valamennyire a számadatokat. A nagyokat, az országos számokat — 
mer ismerem a mi gyárunkba a dogokat, és 

— hát ugyanúgy megy máshol is, meg följebb, országossan is! 
Szóval úgy látom, úgy kapisgálom az összefüggéseket, végig tudom 
következtetni a dogokat — nem azt mondom hogy az EGÉSZET, meg 
hogy PONTOSSAN át tudom tekinteni, de azér azt úgy nagyjából 
értem, hogy mi az ami nem jól van, amin változtatni kell — és könnyen 
lehet hogy pont azon fognak is majd változtatni valahogy! 


Közbe az a furcsa, hogy én nem is voltam Kisz-tag. Valahogy abból 
kimaradtam. Csak most a nyáron, hogy volt egy kéthetes olvasótábor, 
mondták hogy menjek el rá, és hogy lépjek be a Kiszbe, mer hogy ez 
Kisz-tagoknak van. Hát, végeredménybe: huszonhét éves vagyok, 
lehetek még Kisz-tag — mér ne lépjek be? Attól hogy párttag vagyok? 

Úgyhogy akkor beléptem a Kiszbe is. De hát ez csak olyan dolog, 
hogy — hát ugye énrám már nem vonatkoznak a Kisznek a különböző 
izéi, énvelem már nemigen tudnak semmit csinálni, mer én ilyen 
szempontból magassabb körökhöz tartozok. Hogy így mondjam. De 
jó, hát Kisz-tag vagyok azér! Papíron. Mer taggyűlésre se hívnak, csak 
úgy kerülök oda, ha a párt-alapszervből -elküdenek, hogy nézzem meg 
mi van, mit csinálnak a fiatalok. De akkor erről engemet 
beszámoltatnak, szóval én evvel már nem a Kisznek számolok el, 
hanem a Pártnak! Úgyhogy — szóval nem érdekes az egész. Különben 
én még se Kisz-tag nem voltam, se párttag, amikor már mint 
szocialista brigádvezetőt  rendszeressen beszámoltatott az 
alapszervezet a brigád munkájáról, helyzetéről, az elképzeléseimről, a 
problémákról, és megmondták hogy na most ez jó, az jó, amaz nem jó, 
nem helyes, ezen most változtatni kell — na velem egyébként akkor se 
volt semmi probléma. 

Még csak egy éve vagyok párttag, olyan különössebb pártmunkám 
még eddig nincsen. Mondjuk ha van egy áremelés, akkor összekapnak 
minket, beszállunk mind -ilyesmik vannak. Például mikor a szesznek 
az árát fölemelték: én már tudtam, mikor nálunk még senki se tudta! 
Mer két héttel előtte összerántották az alapszervezetet, hogy ez van, és 
ha nagy a zúgolódás, akkor próbáljunk az emberekkel egy kicsikét 
beszélni. Hogy hát azér ez nem egésszen úgy van, ahogy ők 
elképzelik. De különben én még ENNÉL is hamarébb tudtam az 
egészet, mer az öreget már HÁROM HÉTTEL előtte behívták Pestre — 
hát alapszervezeti titkár a fater! —, úgyhogy ő MÁR AKKOR szólt, 
hogy izé, fölemelik a szeszt. 

Amúgy a szesz miatt nem volt túl nagy probléma. Nálunk eléggé 
szeretik a tintát, általába megisszák azt a reggeli felest — nadehát az 
ilyen így is úgy is megissza, ha többet fizet érte akkor is! Aki csak azt 
a felest issza meg, az ki fogja bírni a kicsivel nagyobb árat is. Aki meg 
viszont komolyabban csinálja, keményen — hát azt nagyon tudom 
sajnálni. De nem vót nehéz elmagyarázni az embereknek, hogy van 


azér ennek egy másik ódala is. Hogy ott van az a rengeteg ember, aki a 
balesetet elszenvedi, és egész életire nyomorék lessz! És akkor 
tulajdonképpen az állam tartsa el! És lassan már az égetett szeszre 
befolyó árbevétel nem fedezi ezt a kiadást! Úgyhogy akkor már 
végeredménybe az én zsebemre megy a dolog, tulajdonképpen ÉN 
dogozók annak a másiknak a hülyeségire, aki berúgott, beült a kocsiba 
és összetörte magát! Szóval az én zsebemből húzza ki a pénzt! Hát 
nézhessük ilyen szemszögből is a dogot, nem? Akkor pedig már 
inkább a szesz árát emeljük, és aki issza, az adózzon! Mer aki 
mértékkel issza, az úgyse károsul. Hogy most százötven lett a konyak, 
vagy kétszáz, nem is tudom, engemet nem érdekel, mer nem 
literszámra iszom, ha egy évbe egyszer az öregnek a névnapjára 
megveszem, teljessen mindeggy hogy negyven forinttal többet adok 
érte, így is meg fogom venni! 

Amikor a cukrot emelték — hát akkor hőbörögtek odabenn egy 
kicsit. Pedig még így is olcsóbban kapjuk, mint amennyi az előállítási 
ára! Mer hetven forintér állítanak elő egy kiló cukrot, és tizenöt 
ötvenér megkapom, a többit az állam adja hozzá — hát nem jól járok 
akkor? És ha a többit az állam fizeti, azt is csak nekünk kell 
kitermelni, énnekem, meg annak a másiknak a másik üzembe — hát 
nem mindeggy akkor, hogy munkát követelnek-e tőlem, vagy pénzt? 

Hogy aztán most jött ez a nagyobb áremelés, elősször én is 
megdöbbentem. Hát ilyen nincs, hogy mindennek fölemelik az árát! — 
Nade mikor aztán megmagyarázták, akkor megértettem. Hogy — hát 
igen, ezt kell csinálni! Hát az összes kizsákmányolt, elnyomott ország 
egymás után fölszabadul most, Afrikába, Dél-Amerikába, mindenütt, 
hát az ingyen nyersanyagnak vége! Hát nem KÉNYTELEN emelni? 
KÉNYTELEN! És megértsük az olaj országokat is! Mer meg lehet 
érteni őket! Hát ha csak az olcsó olajat termelik, mit fognak csinálni 
harminc év múlva, meg hetven év múlva? Nekik most a többi ipart is 
föl kell fejleszteni ezmellett, ahhoz meg pénz kell, szóval ugye — — 

Most már megy a duma, hogy januártól fölemelik a kenyeret is, tíz 
forintra — hülyeség. Énszerintem ez nem lehetséges. Ámbár azér lehet 
hogy van benne valami — — 

Hát most három hatvan a kenyér; ahhoz csak a liszt négy ötven; és 
akkor még kell hozzá élesztő, kell hozzá energia, kell hozzá munkabér, 
gépek, szállítás, minden — hát reális akkor a három hatvan? Vagy ott 


van a zsír, ami ugye húsz forint. De rettenetes régóta húsz forint már a 
zsír! Legalábbis én nem emlékszek hogy emelték volna, tehát nagyon 
kicsi lehettem még amikor húsz forint lett — szóval el lehet képzelni 
hogy most mégis — — 

Csak viszont az lett mondva, hogy az alapvető élelmiszereket nem 
fogják emelni. És a kenyér, meg a zsír, az alapvető élelmiszer. Szóval 
hát nem tudom. Majd meglássuk! 

Van úgy hogy adódik vita odabenn. Sokszor! Mindenféle apró 
dogokon. Hogy jár-e nekünk ez most, vagy nem jár. Hogy kötelessek 
vagyunk-e mi most erre meg arra, vagy nem vagyunk kötelessek. De 
nincs probléma! Elővesszük a kollektív szerződést, végignyálazzuk, 
megnézzük benne. Ott minden le van írva! Mindenki aláírta, elfogadta 
a szakszervezet is, ez erre az évre érvényes! És ott van az irodába az 
asztalon, mindenki megkaphassa kézbe! Jó hogy vannak benne néha 
módosítások, de mindig az első az hogy a műhelybe kiteszik, van 
mikor két hónapig is kint lóg a falon, a hátuljára fölírhassa az ember 
hogy ezt és ezt a pontot nem tartsa jónak, és van a termelési 
tanácskozás, azt is általába azér csinálják, hogy meg lehessen kérdezni 
amit nem ért az ember, vagy el lehessen mondani a problémát, és 
akkor választ kapunk rá. Vagy ott a helyszínen, vagy levélbe — de 
olyan nincs hogy nem adnak választ! Ugyanúgy a versenyszabályzat 
is. Mielőtt rányomják a pecsétet, kiadják, el lehet olvasni, a 
brigádvezetők átrágják magukat rajta, és — ez nem jó, ezen ezt kell 
változtatni, azon azt — és lehet hogy változtatnak rajta! Hát LEHET 
változtatni! 

Van ugye minden évbe a normarendezés — hát az mindenütt harccal 
jár. Lejön a Tóni bácsi, a normás, és akkor — ő nem tehet róla, ez neki 
is elő van írva! — ő minél nagyobbat akar, én minél kissebbet akarok. 
Leülünk,, és megvitassuk — és lehetőleg igyekszik az ember egy 
középarányt venni, hogy az üzemnek is jó legyen, meg nekünk is jó 
legyen. Nahát ez persze mindig egy kis vitával jár — de ebbe már a 
többieknek tulajdonképpen nincsen beleszólásuk, itt már én 
képviselem a brigádot. Én meg már tudom hogy mit lehet, mit nem. 
Mer az ember ha lássa szélessen az egész vállalati rendszert, akkor 
megérti hogy ezt itt most meg KELL csinálni,, nincs mese, ebbe már 
nem érdemes vitázni, mer valamennyit úgyis le fognak venni, 
akárhogy ugrálok! Na így megy ez. 


Most nyolcan vagyunk. Az hatvannégy óra naponta. Nekem 
tizenhárom egész nyolcvanhárom tized óra van egy munkadarabon. 
Eszerint kell beosztani azt a hatvannégy órát. És lehetőleg úgy, hogy a 
százalék is meglegyen, hogy körülbellül száztíz százalékig menjünk. 
Elfutni nem lehet! Hiába találják ki, hogy most kellene a pénz, adjunk 
le százhúsz százalékot — nem lehet! Mer akkor rendezéskor csúnyán 
leveszik a normát! 

— Ácsi! Megálljunk! Nem megyünk száztíznél tovább! Tartaléknak 
lenni kell! 

Szóval ebbe is nekem köll észnél lenni, mer máskülönben a végin 
csak mi fázunk rá! 

Na van aztán persze sok olyan, hogy járassa a száját, örökké kritizál 
— mer ugatni könnyű! Nem nagy dolog! Hogy ez mér van, az mér van, 
mikor nekünk jobb lenne emígy, meg mér az dönt a dologba, mér nem 
én, én így csinálnám meg úgy csinálnám — hát ez megvan nagyon sok 
emberbe, meg meg is lesz mindig. Mer nem egyformán lássuk a 
dogokat, mindenkinek van egy valamilyen nézete — és ez is egy nézet. 
Habár sokszor az irigység beszél belőlük, mer mindig az csinálja a 
lármát, akinek fáj hogy most mér nem őt tették főnöknek, mér a 
másikat. Pedig ha őt tették volna oda, akkor hallgatna mint a sír! 
Hallgatna, mer érezné hogy most ő van szarba, hogy jaj istenem, ha 
most véletlenül nem jól csinálom — — 

Meg van egy olyan is, hogy — hát eleinte énvelem is előfordult, 
hogy falsul nyúltam egy dologhoz. Hogy vertem az asztalt és védtem 
az igazunkat, a kisközösségnek az igazát: 

— De ilyen nincs, hát ez kiszúrás, disznóság! Aztán utána mikor 
szépen elmagyarázták, hogy a nagy 

egészbe nézve ez így meg , így néz ki, ha így csináljuk akkor annak 
ez a folytatása, ha amúgy akkor az a következménye — leesett az állam. 
Hát igen, akkor nem volt igazam. Mit szépítsük?: tévedtem, na! 

Mer könnyen téved az ember, ha nem az egésszet nézi! Ha csak a 
saját szemszögiből veszi a dogokat, és nem lássa az összefüggést! A 
saját önfejű szemszögemből mindent helytelenül látok! Az 
EGÉSSZET kell nézni, és abba benne az én részemet is! De hogy 
CSAK a részt — hát azér azt nem engedik meg sehol se! Eleibe sokszor 
megmagyarázták ezt nekem is, nálam okossabbak, sokszor meg kellett 
magyarázni, mer az ember nem mindig érti meg könnyen. De egy idő 


után aztán már megtanulja az ember hogy így gondolkozzon. Hogy 
azér fölrúgni semmit nem lehet. Hogy nem csak ÉN, hanem hát ML És 
most már nekem egy bizonyos szintig betekintésem van az üzem 
dógába, tudom már valamennyire hogy mi az hogy üzemérdek. Mer 
már ismerem a terveket — hát a vezérigazgató szájából hallom a tervet 
Pesten, az összevont brigádértekezleten, ami abból rám vonatkozik, azt 
lejegyzem, vagy megkapom külön lebontva, de odafigyelek azér a 
többi részire is, hogy lássam hogy na minek is vagyok a fogaskereke. 
Szóval van már egy kis áttekintésem, és akkor így nem fordul elő hogy 
elcsúszok. És aki egy kicsit gondolkozik, az nem fog elcsúszni! Mer az 
tudja, hogy nem lehet CSAK az egyénnek meg a brigádnak az izéját 
nézni, hanem úgy kell csinálni a dogot hogy mindenkinek jó legyen! 

Na persze van azér ez a fajta ugatós pali — de nem érdekes, mer 
egymagába nem fog megváltoztatni úgyse semmit. És általába nem is 
biztos hogy igaza van. Az ember megpróbálja meggyőzni az ilyet, 
hogy hát hoppá, megálljunk, vigyázzunk kicsit! De ha ez nem megy, 
akkor sincs azér probléma. Hát had mondja, beszéljen! Mer dönteni 
azér csak én döntök a végin, a döntés az én kezembe van. 

Amikor Vácra jöttünk, akkor a fater a Décéem révén megkapta a 
lakást. Úgyhogy avval idáig nem volt gond. Hát most majd lassan 
lessz azér, mivel hogy fölnőttünk mind a hárman gyerekek — de azér 
így váci viszonylatba nem olyan ijesztő ez se. Mer azér nálunk — én 
állítom! — ha valaki beadja az igénylést, a REÁLIS igénylést, de akár 
fiatal is, akkor egy olyan három, négy éven béliül realizálódhat neki a 
dolog. Hát meg kell nézni a várost: húzzák föl egymás után a házakat! 
Tízemeletes házakat, de egész lakótelepeket! A vállalatnak is van most 
már három háza, négylépcsőházas, kétszintes házak! Szóval — — 

Egyszer már volt egy számításom — de azt a katonaság 
keresztülhúzta. Lett volna egy nagyon jó társasház, vállalaton belül, 
nőtlenül is elkezdhettem volna, mer nem volt föltétel a család, jó, a 
szociális kedvezményt nem kaptam volna meg, azt a hatvanezret is ki 
kellett volna fizetni, vagy ha közbe esetleg megnősültem volna, akkor 
megkaphattam volna azt is — jó lett volna, csak hát akkor bevittek 
katonának, és így ez ugrott. Most majd — hát nem tudom. Mer eggy az, 
hogy nősülésre még nem gondoltam. A másik meg, hogy a tanácsi 
lakás nekem nem megy. Mer ahhoz túl magas a fizetésem. Tehát akkor 
maradna a szövetkezeti, vagy az ótépé-öröklakás — ahhoz viszont túl 


alacsony a fizetésem! Ahhoz egyedül, az egy keresettel kicsi vagyok. 

Nade viszont ott van a lehetőség, hogy vállalati lakás! Ez 
megcélozható, és van is reális esély hogy az ember bejusson! És itt 
meglátszik azér, hogy itt dogozók tizeneggy éve, ebbe érezni azér. Mer 
ha valamire igényem van, akkor mégis: 

— Hát igen, tizeneggy éve itt dogozik, BECSÜLETESSEN, hát lehet 
róla szó! 

Szóval ez van: vállalati lakás, munkáslakás-akció, ami fizikaiak, 
fiatalok részire megy. Ez most egy nagyon támogatott formája az 
építésnek. Saját kivitelezés tulajdonképpen, a vállalat csak támogassa 
és szervezi, és többszintes ház, telepszerűen építve, huszonnégy család 
lakik benne — és nagyon jó, mer úgy jött össze a huszonnégy, hogy 
csupa haver, egy munkahelyről, úgyhogy a lépcsőházi veszekedés már 
eleve kizárt, meg eleve kizárt az is ami mindenütt megy, hogy az 
ember senkit nem ismer, ott lakok öt éve és nincs kivel három szót 
beszélgessek, esetleg köszönünk egymásnak, de azon kívül semmi — 
szóval nem, ez egész más, egy nagyon jó dolog ez! Haverok közt 
vagyok, van kihez forduljak a problémámmal — össze se lehet 
hasonlítani! És nem is nagy lekötöttség, mer csak két évet kell aláírni 
hozzá, hogy két évig megmaradok a vállalatnál — amikor úgyse akarok 
elmenni sehová! Mer ha tudnék jobbat, akkor hülye lennék ha 
maradnék — de nem tudok ennél jobbat. Meg az a tizeneggy év is nagy 
visszahúzó erő most már. Meg az a nagy előny, hogy az embernek a 
tizeneggy év után itt van a kisujjába az egész. Hogy nekem ebbe már 
olyan nagyon újat nemigen tudnak mutatni. Úgyhogy szóval elmenni 
úgyse akarok — akkor meg mér ne írhatnám alá azt a két évet? 

Szóval: lakás — hát én nem tudom. Az az igazság, hogy olyan 
nagyon nem is sürgős az egész, tulajdonképpen. Ugye, tizenhét évesen, 
tizennyóc évesen énszerintem hülyeség házasodni. Szóval katonaság 
előtt az ember ilyenre nem gondol. Mer okos ember a másiknak a 
kárából tanul! Hát KÉT ÉVRE otthagyni?! Hogy közbe végig ott 
motoszkáljon az ember fejibe, hogy most mit csinál otthon? Na jó, 
dehát most már huszonhét éves vagyok 1 Csak azér — hát az ember fél. 
Mer sokmindent látni! Az meg, hogy az ember megnősüljön, utána 
meg elváljon, hát az egy izé dolog. Úgyhogy — — 

Vót azér már, vót olyan hogy komolyabbnak indult a dolog — de 
aztán valahogy úgy abbamaradt. Nem az, nem vesztünk össze, semmi 


— csak valahogy elmaradt. Szóval kiderült hogy MÉGSE az vót az 
igazi! Ha meg nem az igazi, akkor fölösleges erőltetni a dolgot. 
Énszerintem ahhoz, hogy az ember eggy életre összekösse magát 
valakivel, el kell jutni oda, hogy úgy lássam hogy ez most tényleg 
nagyon komoly — ha ez nincsen, akkor — — 

Meg itt van akkor a lakás-dolog is. Mer lehet hogy majd lesz 
lakásom — nade most még nincsen. Most az van hogy öten lakunk egy 
háromszobás lakásba. Vigyek oda egy hatodikat? Hát sok ilyen van, 
hogy összeházasodnak, aztán valamelyik anyósnál vannak — de ez 
SOHA nem jó, ez mindig balul üt ki! Vagy kezdjük az albérletezést? — 
Szóval az elindulás nehéz, nagyon nehéz. Nem csak nekem, mer 
mindenkinek nehéz! 

Meg még akkor itt jön az hogy — a zárkózottság. Hogy nincs baráti 
kör, nincs társasága az embernek, nincs ismeretség. Az iskolába ahova 
jártam, jártak lányok is, ott tulajdonképpen lett volna lehetőség, ugye 
el is járt az ember szórakozni, moziba, ide, oda, — de olyan komolyabb 
dolog nem lett ebből se. Ugye lakótelepen lakunk, ott is vannak éppen 
lányos családok meg minden, csak valahogy — — 

Akik az iskolába haverok voltak, osztálytársak, velem egykorúak, 
azok nagyobb részt megnősültek már -hát, lehet hogy én is meg fogok 
majd. Meg fogok, persze, mindenképp megnősülök majd, az is lehet 
hogy hazaviszem a feleségemet az öregekhez, amíg nincs más -hát 
nem tudom — — 

Meg azér az is belejátszhat ebbe, hogy énnekem a családom sokat 
jelent, nagyon sokat jelent. Szóval én jól érzem magamat velük! És 
talán még az is számít, hogy tulajdonképpen a fateréknak sincs meg az 
a baráti kör. Mer hát ők is: idejöttek egy új helyre, idegenbe, nem 
voltak már egészen fiatalok, és hát azért az ember nem köt eggyik 
napról a másikra barátságokat. Jó hogy most már sok éve vagyunk 
Vácon — de azér még most is meglátszik ez. Anyám néha kiül a 
parkba, beszélget a többi asszonyokkal, vagy mondjuk aki szemközt 
lakik velünk, avval a családdal is vagyunk azér valahogy — na nem az 
hogy összejárunk, mer azt nem szoktunk, de úgy elbeszélgetünk, vagy 
ha az öreg Gyulának kell valamit segíteni, én megyek, vagy a fater 
megy — ennyi. Szóval azér nemcsak hogy köszönünk ha a lépcsőházba 
találkozunk, hanem azér pár szót váltunk, meg minden — de hát olyan 
különössebb valami nincsen. Mer inkább magunk vagyunk, a család. 


Mer SZERETÜNK magunk lenni! 

És van mivel eltöltsük az időnket eggyütt! A fater, az mindennel 
szeret foglalkozni, azt MINDEN érdekli. Amit csak el lehet képzelni! 
Például fotózunk. Van otthon két gép, nagyító, meg minden ami kell 
hozzá, teljes fotólabor! De olyan, hogy az igazolványképet is 
megcsináljuk otthon, nem kell érte a Fényszövbe menni! A fater 
könyvből tanulta, én meg megtanultam tőle — és csináljuk! Vagy van 
olyan hogy villanyvonat. A kissebbik öcsém kapott egyszer 
karácsonyra eggyet, aztán szépen elkezdtük fejleszteni: terepasztal, 
szerelvények, mozdonyok, állomások, minden — akkor már mindenkié 
vót, mind azt csináltuk, mer különben se nagyon van nálunk az hogy 
külön-külön mindenkinek személyes holmi, inkább közös minden. 
Vagy két évig ment ez a villanyvonatozás, akkor meguntuk és 
kidobtuk az egészet. Mer belepte a por, nem lehetett tőle takarítani — 
kiraktuk! Utána összeszámoltuk: egy olyan tizenöt, húszezer forintot 
ért! Meg a belefektetett rengeteg munka! De nem érdekes. Mer arra 
volt, hogy szórakozzunk vele, amíg el nem untuk. Mielőtt kirámoltuk, 
a fater lefényképezte, van róla fénykép otthon — kész. Vót egy ilyen is! 

Vagy a motorok! Azt is mindenki imádja! Most is van kismotor, 
nagymotor, oldalkocsi is hozzá — de amennyit már szétszedtünk, 
továbbadtunk, elhasználtunk! Hát a motor, az nálunk mindenkinek a 
szenvedélye! 

Meg akkor van még a horgászás is. Ezt én hoztam a családba, aztán 
az öreg is rákapott, és most mindenki csinálja. A mutert is visszük 1 
Ott van kinn velünk, de van úgy is hogy beáll ő is és csinálja! Talán a 
kocsi is ezer lett, hogy tudjunk menni — nem azér hogy nekünk autónk 
legyen! Mer nem márkán utazunk! Csak négy kerék, meg ami nagyon 
fontos még hozzá. Belecuccolunk, beledobáljuk amit csak elbír az a 
szerencsétlen, és akkor gyerünk, irány a víz, távol a lakott területtől, 
sátorral, nomádon mint őseink — hát tulajdonképpen ez is egy jó 
időtöltés! A szabadság általába erre megy el, hogy így járjuk a vidéket, 
sorba a vizeket. Ez nem húshorgászás, csak egy passzió. Hogy kiülünk 
csöndbe a jó levegőre. És én nagyon szeretem csinálni, és nagyon 
szeretek így velük lenni! 

Úgyhogy, mondom, ez is megköt azér. Mer ha jól vagyok ővelük, 
akkor ezt cseréljem el a bizonytalanra? Az ember százszor is 
meggondolja! 


Amikor nyócadikos kissrác voltam, elég csöndes voltam, elég 
zárkózott gyerek — hát nekem eléggé telibe jött a költözés. Hetedikes 
voltam mikor idejöttünk, a haverokat, akikkel eggyütt kezdtem az 
iskolát, egyszerre elvesztettem, és újak meg nem lettek, mer elég 
furcsán is fogadtak itt, hogy , na, a pesti vagány!", csak mer Pestről 
jöttem, közbe mit tudtak ők rólam, vagy Pestről? pláne 
Rákosszentmihályról! — szóval eléggé nehéz volt a helyzetem. Még 
most is úgy elnézem azokat, akik ott laknak ahol születtek — egész 
más. Hallatlan előny az, hogy mindenkit ismernek, mindenbe 
beleszülettek! Aztán jött az ipari suli — hát ott meg leginkább bejárók 
voltak, vidékiek, azokból se lettek úgy különössebben haverok, szóval 
— — Jó, azér persze tizennégy év alatt csak javul ez valamit, és ha 
mondjuk ittmaradok most már, akkor lassan csak kialakulhat nekem is 
egy baráti kör. Az ember egyre többet ismer, megismerik már a gyárba 
is, az utcán is — csak azér hiába: még mindig nagyon meglátszik, hogy 
pont abba a korba, amikor az ember tulajdonképpen kikerül az életbe, 
tiszta magam voltam. 

Szóval hiányoznak most is a haverok — mer van azér annak jó 
oldala is. A rossz oldala, az abszolút nem hiányzik, mer az énszerintem 
nem hiányzik senkinek: a piáló haverok, akik itassák az embert. Mer 
jó, én is megiszom, mer MINDENKI megissza — de én azér elég ritkán 
csak. Ez nálunk családi dolog: a faternak nem bírja a gyomra, úgyhogy 
nálunk kevésszer van otthon ital, nagyritkán kerül csak oda a dolog. 
Ha néha-néha meg is kóstolja az öreg, akkor is csak valami jobb bort, 
vagy egy különleges valamit. És akkor ezt mi is mind örököltük tőle. 
És ebből jön, hogy az hogy én munka után, hazafelé, a haverokkal, 
hogy na ugorjunk be pár korsó sörre — ilyen nálam eggyáltalán 
nincsen. Pedig Magyarországon ez a divat! És ez visz bele az ivásba 
mindenkit! Ugye általába hova mennek a fiatalok? , Gyertek, menjünk, 
igyunk egy sört, vagy valamit!" De akkor már az nem egy lessz — 
ugye: az előrelátás hiánya! —, mer jön ez, jön az, beszállnak újak, és 
már nem lehet megállni! Mer , most mit izélsz, hát mér nem fogadod el 
az enyémet? ", meg mittudomén — és én ezt már utálom. Úgyhogy jobb 
ezt elkerülni, jobb el se kezdeni! 

Csak viszont ez visszaüt — visszaüt, mer hogyan lehet havert 
szerezni? Ügy hogy eggyütt iszunk. Én nem iszok: nincs haverom. 

Rossz ez az egész így, nagyon rossz, mer én állítom, hogy ha nem 


lenne ez az ivás-divat a haverok kedviér, akkor fele ennyit se innának 
Magyarországon! 

Úgyhogy mondom ezekből a dogokból jön, hogy elég zárkózott 
vagyok most is. Haveri kör nincs, olyan bensőségessebb barát nincsen 
ma se — úgy elvagyunk egymással, elizélgatunk, de már hogy 
összejárjunk, vagy valami, az nincsen. Nemigen járok sehova se. Mer 
eggy az hogy nem iszok. Kettő meg: hogy verekedni nem szeretek. 
Márpedig errefelé elég hamar meggyapálják a szegényembert, ha 
elmegy egyedül mondjuk egy bulira! Az meg nekem nem kell. 
Úgyhogy még leginkább a munkatársakkal vagyok valahogy. Velük 
van közös téma, nem is csak a meló, mer az eggyik horgászik, a másik 
a tévének a szerelmese, Antennakirály, úgy hívjuk, a 
legkülönbözőbb antennákat, amit csak hall, megcsinálja, mi hordjuk 
neki a tippeket — na, szóval ezekkel jól megvagyunk! Szóval ez egy jó 
közösség, tulajdonképpen! Más — hát más nincsen. 

Furcsa egy alkat vagyok különben, bizonyos szempontból elég 
furcsa alkat vagyok. Sokszor nagyon a szívemre veszek sokmindent. 
Sokszor egy film hozza ki — ez nagyon sokszor van! Szóval fuccsa ez 
— épp beszélgettünk erről a Gittával, a könyvtáros lánnyal, ővele 
szoktunk néha ilyenekről beszélgetni — hogy ugye általába a nők 
szoktak sírni. Ha előjön egy szentimentális valami, akkor a nők 
általába mind sírnak. De én is majdnem így vagyok! Néha nagyon kell 
tartanom magam! Például egy olyan filmnél, mint a Valahol Európába. 
Vagy ott van a Ballada a katonáról! Össze van szorulva a torkom, és 
fogni kell hogy ne sírjam el magam, mer annyira összeszorítsa 
mindenemet az a belső valami! A Gitta azt mondja, hogy ne 
szégyeljem, mer ez nem szégyen és nem egy rossz dolog. És tényleg 
nem tudom hogy mi a jobb, ha tartom magam ilyenkor, vagy ha 
elengedem és — na-de viszont CSAK szégyelem, mer hogy néz ki egy 
férfi aki ilyenen — ugye a legtöbb félvállról veszi, nemigen izél — dehát 
énrám meg AKKORA hatással van! Úgyhogy mondom nem tudom 
hogy van ez! 

Máskor meg van az, hogy — valahogy úgy elkeseredek. Ha nem 
jönnek be dogok, vagy — de sokszor nem is tudom megmagyarázni 
hogy most mitől van, csak egyszerűen kész vagyok. És egyszercsak azt 
érzem, hogy — hát nem, hát még élni se jó, nem is akarok élni! Van 
amikor közrejátszik egy csomó minden, odabent! dogok, meg 


mittudomén, de máskor meg az okát se tudom megadni, csak 
egyszerűen — hát nem, nem megy, már hagyok a francba mindent, nem 
csinálom! 

De persze másnap bemegyek mégis, csinálok mindent ugyanúgy — 
és tart ez két-három napig, esetleg aztán elmúlik, és nincs tovább 
probléma. Sokszor NAGYON rossz ez! Dehát — csinálni kell mindent 
valakinek és kész. 

